Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018». Τον λόγο έχει ο Βουλευτής της Νέας Δημοκρατίας κ. Κωνσταντίνος Τασούλας.
Άκουσα συναδέλφους της Πλειοψηφίας να κομπάζουν από το Βήμα αυτό ότι καλούμαστε να ψηφίσουμε τον τελευταίο μνημονιακό προϋπολογισμό. Δεν θα είναι η ανάμνησή του ως τελευταίου μνημονιακού προϋπολογισμού τόσο που θα μας κάνει να τον θυμόμαστε όσο θα είναι η ανάμνησή του ως του πρώτου μεταμνημονιακού και σε περίοδο ανάπτυξης απολογισμού που θα ψηφιστεί το 2019 ή το 2020 για να μας θυμίζει, το 2019 ή το 2020, ο απολογισμός του προϋπολογισμού, που σήμερα ψηφίζουμε, από τι μέγγενη, από τι λάθη, από τι περιδίνηση λιτότητας αρχίζουμε να ξεμπλέκουμε. Χαιρετίζω, συνεπώς, τα προεόρτια του πρώτου απολογισμού της μετασυριζαϊκής περιόδου και «χαιρετίζω» αυτά τα προεόρτια καταψηφίζοντάς τα. Τονίζω εν γνώσει μου ότι οι διαφορές, που υπάρχουν σε αυτήν την περίοδο της τελευταίας τριετίας με την προηγούμενη περίοδο, την επίσης μνημονιακή και σκληρή εις βάρος του ελληνικού λαού με πολλές θυσίες, είναι ότι η περίοδος της τελευταίας τριετίας επισώρευσε μέτρα, περικοπές και λιτότητα 14,5 δισεκατομμυρίων. Το μερίδιο της χρονιάς που έρχεται εγγίζει τα 2 δισεκατομμύρια αχρείαστα, ιδεοληπτικά και με βάση την άποψη ότι πρέπει τάχα να πληρώσει ο ελληνικός λαός τα δίδακτρα της βαριάς προσγείωσης στην πραγματικότητα της Κυβέρνησης ΣΥΡΙΖΑ - ΑΝΕΛ. Και δεν είναι τόσο να συγκρουστούμε και να αντιπαρατεθούμε στο αν το πλεόνασμα, το αιμοσταγές πλεόνασμα, προέρχεται από την υπερφορολόγηση των πλουσίων - ποιων πλουσίων πλέον, άραγε - ή αν προέρχεται - όπως εμείς πιστεύουμε - από την υπερφορολόγηση της μεσαίας και χαμηλής εισοδηματικής τάξης όσο το ζήτημα και η διαίρεση μεταξύ της άποψης ότι ουσιαστικά αυτή η Κυβέρνηση έχει επιπέσει επί της στάθμης των οικονομικών αντοχών του ελληνικού λαού, χαμηλώνοντας τη στάθμη, ενώ ο στόχος και ο σκοπός είναι αυτή η στάθμη διαρκώς να ανεβαίνει. Η έξοδος από το μνημόνιο - που πάλι κομπάζετε ότι θα γίνει τάχα καθαρή τον Αύγουστο του 2018- δεν είναι το θέμα αν θα είναι καθαρή ή με μέτρα. Όλοι ξέρουμε ότι είναι με μέτρα και δεν έχουμε παρά να επισκεφθούμε την ιστοσελίδα του φύλλου της Εφημερίδος της Κυβερνήσεως να δούμε αυτά τα μέτρα, που έχετε προκαταβολικά ψηφίσει. Το θέμα είναι αν θα βγούμε έρποντας ή αν θα βγούμε με σταθερό βήμα προς την ανάπτυξη. Σταθερό βήμα προς την ανάπτυξη δεν προκύπτει από τον παρόντα προϋπολογισμό παρά μόνο μέτρα, περικοπές, φόροι. Η ανάπτυξη έχει καθοριστεί, έχει προσδιοριστεί. Η ανάπτυξη αφορά μεταρρυθμίσεις στη δικαιοσύνη, στην επιτάχυνσή της, μεταρρυθμίσεις στη δημόσια διοίκηση, μεταρρυθμίσεις στο φορολογικό σύστημα, ώστε αυτό το τρίπτυχο των μεταρρυθμίσεων να αποβεί επιβοηθητικό για τις επενδύσεις, επιβοηθητικό για τις εξαγωγές, επιβοηθητικό εν τέλει για την ανταγωνιστικότητα της οικονομίας, η οποία τα τελευταία χρόνια της δικής σας διακυβέρνησης καταβαραθρώθηκε από την 87η θέση στην 138η. Μπορεί την ώρα που θα τελειώσω την ομιλία μου αυτή η θέση να γίνει 140η, γιατί είναι ραγδαία η πτώση της ανταγωνιστικότητας της ελληνικής οικονομίας. Και όλο αυτό το συγκρότημα απόψεων και ιδεοληψιών, το οποίο σας συνέχει, ότι τάχα χτυπάτε την κοινωνική ανισότητα και βοηθάτε τους ανήμπορούς, έχει να κάνει με την επιθυμία σας που προσπαθείτε να την κάνετε και επιθυμία αποχειροβίωτων μελών της κοινωνίας, επιθυμία ανθρώπων οι οποίοι βρίσκονται σε δεινή θέση, να αντικαταστήσετε μονίμως το κανονικό φαρμακείο με το κοινωνικό φαρμακείο, το κανονικό παντοπωλείο με το κοινωνικό παντοπωλείο, τον κανονικό τουρισμό με τον κοινωνικό τουρισμό. Και στην πραγματικότητα αυτή η επιθυμία της μόνιμης επιβολής κοινωνικών μέτρων σε μια κοινωνία, που έχει ανάγκη να πετάξει με τα δικά της φτερά και όχι να είναι στενάζουσα κάτω από την επιδοματική περίπου ελεημοσύνη μιας οποιασδήποτε κυβέρνησης, αυτή η μανία σας έχει να κάνει με την ιδεολογία σας, έχει να κάνει με τον κοινωνικό φθόνο που πυροδοτεί η ιδεολογία της Αριστεράς και έχει να κάνει με το ότι στρέφετε αυτούς οι οποίοι είναι ανήμποροι όχι στο να φιλοδοξούν να πάψουν να είναι ανήμποροι βρίσκοντας εργασία, αλλά στο να φιλοδοξούν μονίμως χαιρέκακα, μνησίκακα να βλέπουν και άλλους να πληθαίνουν τις τάξεις τους. Εμείς θέλουμε, όπως έχει λεχθεί απ' αυτό το Βήμα κατ' επανάληψη, η όρθια Ελλάδα - όση μένει ακόμα όρθια - να σηκώσει τη γονατισμένη προς τα πάνω. Και όχι η γονατισμένη Ελλάδα να τραβήξει την όρθια προς τα κάτω, όπως φιλοδοξεί και ο παρών προϋπολογισμός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, που ευλόγως διαμαρτύρεστε τεχνολογικώς. Η έξοδος από τα μνημόνια θα γίνει ή έρπην ή με καλπασμό προς τα μπροστά. Το ποιος εγγυάται το έρπην το λέει η μετάφραση του έρπην στη δημοτική. Στη δημοτική «έρπην» σημαίνει σύριζα προς το έδαφος. Γι' αυτό και καταψηφίσουμε τον προϋπολογισμό.
Ευχαριστούμε τον κ. Τασούλα. Τον λόγο έχει η κ. Χαρά Κεφαλίδου από τη Δημοκρατική Συμπαράταξη ΠΑΣΟΚ - ΔΗΜΑΡ.
Κύριοι Υπουργοί, κυρίες και κύριοι συνάδελφοι, σήμερα και σε αυτή τη συζήτηση του προϋπολογισμού συμμετέχουμε ως κομπάρσοι στην επί τριετία παράσταση της Κυβέρνησης «Απόψε αυτοσχεδιάζουμε». Αν η Κυβέρνηση καταφέρει και εξαντλήσει το 2018, θα εκτελέσει τον τρίτο κατά σειρά προϋπολογισμό, που θα στήσει στον τοίχο όσους δεν κατάφερε να εξοντώσει τα προηγούμενα χρόνια. Παρέλαβε μια χώρα που μόλις είχε βρει την ισορροπία της, με εγχώριο προϊόν ελαφρώς θετικό και δυναμικές προοπτικές ανάκαμψης και μέσα σε τρία χρόνια κατάφερε πάρα πολλά. Κατάφερε να αυξήσει τον κίνδυνο παιδικής φτώχειας και κοινωνικού αποκλεισμού σε όλες τις παραγωγικές ηλικίες, με αιχμή του δόρατος τους νέους δεκαέξι έως είκοσι τεσσάρων ετών. Κύριοι Υπουργοί, είναι αυτοί οι άνθρωποι στους οποίους λέτε ότι «δεν θα υπάρχουν πανελλήνιες εξετάσεις», ότι «θα ψηφίζετε στα δεκαεξίμισι», τους μιλάτε για ρωμαλέα φοιτητικά κινήματα και άλλα τέτοια πετυχημένα. Καταφέρατε να στείλετε τη χώρα «κάθιδρη» στην εκατοστή δέκατη έκτη θέση, ανάμεσα σε Νιγηρία και Μπαγκλαντές, σε ό,τι αφορά τον Δείκτη Οικονομικής Ελευθερίας, που ξέρετε ότι συνδέεται άμεσα με τις επενδύσεις. Κατάφερε - λέει - η Κυβέρνηση να μειώσει την ανεργία. Αυτό το «μαγικό» με τρία χρόνια αδιάλειπτης ύφεσης να μειώνει την ανεργία πραγματικά είναι άξιο απορίας. Ξέρετε τι κάνατε; Απλά νομίζετε ότι ξέρετε διαίρεση. Μειώσατε την πλήρη απασχόληση και αυξήσατε τη μερική. Το 2017 οι προσλήψεις μερικής και εκ περιτροπής απασχόλησης αγγίζουν το 60% των συνολικών προσλήψεων. Θυμάστε εκείνη «τη γενιά των 700 ευρώ»; Μήπως θυμάστε τη δέσμευσή σας για 751 ευρώ κατώτατο μισθό; Σήμερα πού είναι όλη η δημοκρατική ευθιξία της Κυβέρνησης για τη γενιά των 360 ευρώ; Έτσι μειώνετε, όμως, την ανεργία, διαιρώντας τα «ψίχουλα». Και επειδή με τις πολιτικές σας καταφέρατε να διώξετε και άλλον κόσμο στο εξωτερικό, πλασάρετε αυτή την επιτυχημένη συνταγή και την κάνετε και σημαία. Κυρίες και κύριοι συνάδελφοι, η κυβερνητική απάντηση σε όλα αυτά είναι μόνιμη και είναι μία: Εμμονή στην υπερφορολόγηση. Αυτή ξέρετε, αυτή εμπιστεύεστε. Είναι αποτελεσματική; Όχι. Αυξάνει τα έσοδα; Όχι. Πιστεύει η Κυβέρνηση ότι με την επιβολή νέων φόρων θα καταφέρει να ξεπεράσει τα προβλήματα; Όχι, φυσικά. Αλλά, κάνει πως το πιστεύει για να παρατείνει την απόλαυση της καρέκλας. Και οι έξω, οι εταίροι μας, προς το παρόν και αυτοί κάνουν πως το πιστεύουν για τους δικούς τους λόγους. Καλού - κακού, όμως, στέλνουν και κανένα ραβασάκι - ογδόντα δύο προαπαιτούμενα - για να έχουν και το κεφάλι τους ήσυχο. Το 2017 προβλέπατε ανάπτυξη 2,7% και φτάνουμε τελικά να κλείνουμε με ρυθμούς χελώνας στο 1%. Με επτακόσιες χιλιάδες ανθρώπους, που πριν την κρίση ανήκαν στη μεσαία τάξη και πλέον είναι αντιμέτωποι με τη φτώχεια, αντί να βρείτε τρύπα να κρυφτείτε, δηλώνετε και αισιόδοξοι, μιλάτε για θετικό πρόσημο στην οικονομία. Το τραπεζικό σύστημα, που είχε σταθεροποιηθεί και μπορούσε να αντιμετωπίσει το ελεγχόμενο μέχρι τότε πρόβλημα των κόκκινων δανείων, ήρθατε εσείς, οι προστάτες των φτωχών και των αδικημένων, και σήμερα γίνονται πλειστηριασμοί επί δικαίων και αδίκων. Ισοπεδώνετε τους πάντες, στρατηγικούς κακοπληρωτές με πολίτες που κρατάνε με νύχια και με δόντια τα σπίτια τους και ετοιμάζονται να αντιμετωπίσουν τη λαιμητόμο της λήξης του νόμου του ΠΑΣΟΚ, του νόμου Κατσέλη, στις 31 Δεκέμβρη. Σήμερα, τα κόκκινα δάνεια έχουν υπερβεί τα 110 δισεκατομμύρια. Στις τράπεζες έχουμε λιγότερο από 43 δισεκατομμύρια καταθέσεις και τα ληξιπρόθεσμα χρέη στην εφορία ξεπερνούν τα 100 δισεκατομμύρια. Έχετε επιβάλλει κατασχέσεις και δεσμεύσεις περιουσιακών στοιχείων στο 58% των Ελλήνων, σε εννιακόσιες εβδομήντα μία χιλιάδες τετρακόσιους είκοσι εννέα φορολογούμενους. Έξι στους δέκα ένιωσαν τον εφιάλτη των κατασχέσεων. Τι μας λέτε, λοιπόν; Ότι όλοι αυτοί οι πολίτες ανήκουν στην πλουτοκρατία των καναλαρχών, των εφοπλιστών, των σκοτεινών επιχειρηματικών κύκλων και η Κυβέρνησή σας, προστάτης των αδυνάμων και των ευαίσθητων κοινωνικών ομάδων, ήρθε να επιβάλλει κοινωνική δικαιοσύνη και αναδιανομή πλούτου; Και τα κατάφερε με το ένα εκατομμύριο κατασχέσεις; Έχετε δεσμευτεί στο μεσοπρόθεσμο για 3,5% του ΑΕΠ πρωτογενή πλεονάσματα ως το 2022, υψηλά πλεονάσματα ως το 2060, έχετε πάρει 16 δισεκατομμύρια επιπλέον μέτρα, με υποθηκευμένη τη συνολική περιουσία της χώρας για ενενήντα εννέα χρόνια. Μας δέσατε χειροπόδαρα και τολμάτε να μιλάτε για ήπια προσαρμογή, καθαρή έξοδο και δηλώνετε και ευχαριστημένοι; «Greece is comeback» λέει ο Πρωθυπουργός. Τελικά, αυτή η Ελλάδα είναι που κάνει το comeback. Κύριοι της Κυβέρνησης, θυμάστε πριν δύο χρόνια τον Πρωθυπουργό στην Ακρόπολη και μόλις προχθές, που υποδεχόταν την ανάπτυξη; Η ανάπτυξη πέρασε και δεν ακούμπησε. Ανάπτυξη και αποεπένδυση δεν πάνε μαζί. Η πρόβλεψη για επενδύσεις το 2017 από 9,1% έχει φτάσει στο 5,1% και δυστυχώς, η χώρα χρειάζεται 120 δισεκατομμύρια επενδύσεις. Κι εσείς, αντί να κοιτάξετε πώς θα φέρετε επενδύσεις, βρίσκετε αρχαία στους αεροδιαδρόμους του Ελληνικού και δάση. Και μια που το έφερε και η κουβέντα, τι γίνεται με το κομμάτι του πολιτισμού, κύριοι της Κυβέρνησης, την βαριά μας βιομηχανία; Τι προβλέπει ο προϋπολογισμός; Προβλέπει, για να σας το πω απλά, ότι πολλά δώσαμε, φτάνουν, γι' αυτό πορευτείτε όπως μπορείτε. Πάρτε χρήματα από τον ΤΑΠ, κάνετε κανένα ΕΣΠΑ, που έτσι και αλλιώς αραχνιάζει τα συρτάρια του Υπουργείου και βλέπουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αλήθεια, μπορεί το Υπουργείο να μας πει πόσα νέα έργα έχει εντάξει στο ΕΣΠΑ; Όχι αυτά που παραλάβατε, αλλά νέα, δικά σας έργα. Και πάμε ξανά στις επενδύσεις. Καλές οι επισκέψεις για καμία photo opportunity του brand new φιλοεπενδυτικού ΣΥΡΙΖΑ, αλλά μέχρι τώρα έχουν βάλει λουκέτο ογδόντα χιλιάδες επιχειρήσεις. Ο προϋπολογισμός του 2018 προβλέπει - για να ακριβολογούμε, εύχεται - ρυθμό ανάπτυξης στο 2,5%. Το δημοσιονομικό συμβούλιο σας το είπε λίγο ευγενικά, «οι προβλέψεις σας είναι πολύ αισιόδοξες». Την ίδια εκτίμηση έχει και το Γραφείο Προϋπολογισμού της Βουλής, παρατηρώντας ότι «η επίτευξη στόχων με λιτότητα και αδικία είναι πολύ αρνητικό μείγμα». Χαμπάρι εσείς! Δεν μασάτε. Διώξατε τον επικεφαλής του Γραφείου Προϋπολογισμού και καθαρίσατε. Ξέρετε κάτι, όμως; Ούτε ο ελληνικός λαός μασάει κουτόχορτο πια. Και πάμε σε ορισμένα στοιχεία του προϋπολογισμού του 2018. Φορολογείτε ακόμη και τον αέρα που αναπνέουμε, καφέ, μπύρα, κρασί, διαμονή. Μειώνετε την έκπτωση των μισθωτών στην εκκαθάριση λόγω της προκαταβολής. Καταργείτε την έκπτωση όσων είχαν ιατρικές αποδείξεις, λες και το κράτος πρόνοιας, που δεν έχει ούτε μαξιλάρια ούτε σεντόνια στα δημόσια νοσοκομεία, μπορεί να προσφέρει περίθαλψη. Προϋπολογίζετε 1,8 δισεκατομμύρια επιπλέον έσοδα, όλα από φορολογία. Μιλάτε για μεγάλα έργα ΕΣΠΑ και κανένα μεγάλο έργο δεν έχει ξεκινήσει. Από όλα αυτά που λέτε ότι «θα υποβληθούν φάκελοι», «θα τροφοδοτήσουν την ανάπτυξη», δεν έχει ξεκινήσει τίποτα, γιατί κανένα έργο δεν είναι δικό σας. Όλα είναι από το προηγούμενο ΕΣΠΑ.
Βάλτε μια τελεία, κυρία Κεφαλίδου.
Ταυτόχρονα, ο προϋπολογισμός του 2018 μιλάει για μείωση δαπανών που είναι όλες κοινωνικές δαπάνες, περίπου στα 2 δισεκατομμύρια. Κόβετε ΕΚΑΣ σε εκατόν σαράντα χιλιάδες δικαιούχους. Μειώνετε την ιατροφαρμακευτική περίθαλψη στα 350 εκατομμύρια ευρώ. Δεν έχει τέλος ο κατάλογος, αλλά εσείς μην πτοείστε. «Greece is comeback».
Έχει τελειώσει ο χρόνος σας, κυρία Κεφαλίδου.
Ολοκληρώνω σε μισό λεπτό, κύριε Πρόεδρε. Ευχαριστώ για την ανοχή σας. Φόροι παντού! Αυτή είναι η οικονομική σας συνταγή. Κι όσο κι αν αναφερόμαστε στο Πρόγραμμα Δημοσίων Επενδύσεων, εδώ γελάει κι ο κάθε πικραμένος. Δεν υπάρχουν προκηρύξεις νέων έργων, βαλτώνουν, δεν έχετε υποβάλει κάτι μέχρι σήμερα. Και κάπως έτσι, ετοιμάζεστε για την επόμενη σεζόν, τον Αύγουστο του 2018 που τελειώνει το πρόγραμμα, τελειώνει το μνημόνιο κι εσείς ετοιμάζεστε για την καθαρή έξοδο. Τελειώνοντας, κύριοι συνάδελφοι, άκουσα μια πάρα πολύ ωραία φράση του Τσέχοφ. «Το θέατρο δεν πρέπει να δείχνει τη ζωή όπως είναι ή όπως θα έπρεπε να είναι, αλλά όπως την ονειρευόμαστε». Μιλάει, όμως, για το θέατρο, όχι για ετήσιο προϋπολογισμό του κράτους. Μας έχετε μπερδέψει.
Ωραία, ρίξτε αυλαία, κυρία Κεφαλίδου.
Είμαι και υπεύθυνη πολιτισμού, κύριε Πρόεδρε. Αφήστε με να τελειώσουμε με κάτι. Ό,τι και να λέμε, λοιπόν, εμείς, κύριοι συνάδελφοι, εσείς είστε πεπεισμένοι ότι το Κοινοβούλιο είναι παλκοσένικο, εσείς πετυχημένοι θεατρίνοι, εμείς κομπάρσοι κι ο ελληνικός λαός θεατής της τραγωδίας του. Να ξέρετε, όμως, ό,τι υποβολείς κι αν έχετε, όσους εγκάθετους κλακαδόρους κι αν έχετε, θα φύγετε γιατί η παράσταση τελειώνει. Και για κάθε ενδεχόμενο, η έξοδος είναι από τα παραβάν. Σας ευχαριστώ πολύ για την ανοχή σας, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο Ερασμείου Ελληνογερμανικής Σχολής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Μιχελής έχει τον λόγο.
Κύριε Πρόεδρε, κυρίες και κύριοι Βουλευτές, κατά κανόνα οι τοποθετήσεις στον προϋπολογισμό αναφέρονται σε αριθμητικά δεδομένα, συγκρίσεις αυτών και εκτιμήσεις, σύμφωνα με την άποψη και κυρίως τις επιδιώξεις του καθένα. Θα έλεγα όχι άστοχα. Άστοχη, όμως, θα ήταν η παράλειψη μιας αναφοράς στις συγκεκριμένες συνθήκες που συντάσσεται ο παρών προϋπολογισμός. Άστοχη θα ήταν η παράλειψη μιας αναφοράς στην εξέλιξη των παραπάνω δεδομένων τις τελευταίες δεκαετίες, αλλά και τη διαφαινόμενη προοπτική. Στα παραπάνω θα επιχειρήσω να αναφερθώ συνοπτικά. Αμφισβητεί κανείς ότι η χώρα βρέθηκε το 2010 με ένα υπέρογκο χρέος και μια συνεχώς συρρικνούμενη γεωργική και βιομηχανική παραγωγή; Ευθύνη ποιων είναι αυτό; Αμφισβητεί κανείς ότι επί δεκαετίες αναπτύσσονταν μη παραγωγικές δραστηριότητες από μια αναπτυσσόμενη νέα κοινωνική ομάδα; Αμφισβητείται το γεγονός ότι η μισθωτή εργασία πιέστηκε σταδιακά προς το περιθώριο, με σταδιακή μείωση των αποδοχών και αύξηση της ανεργίας από το 7% στο 27% την πενταετία 2010-2015; Αμφισβητείται το γεγονός ότι την ίδια εποχή μια οικονομική ελίτ έβγαζε τα χρήματά της στο εξωτερικό, ενώ παράλληλα η ίδια καθοδηγούσε τα πολιτικά δρώμενα της χώρας μέσω της Νέας Δημοκρατίας και του ΠΑΣΟΚ; Τίποτα από τα παραπάνω δεν αμφισβητούνται. Απλώς, γίνεται προσπάθεια να αποσιωπηθούν ή να ξεχαστούν. Και να, όμως, που έμμεσα τα ανάσυρε, με μια ευρύτερη πολιτική του ερμηνεία, ο εισηγητής της Νέας Δημοκρατίας. Συγκεκριμένα, αναφέρθηκε στη μεταπολιτευτική περίοδο, τις προσπάθειες ανόρθωσης της χώρας από τον ιδρυτή της παράταξής τους και τις συνεχείς αντιδράσεις της Αριστεράς, όπως ο ίδιος διατείνεται, σε κάθε μεταρρυθμιστική αλλαγή. Δεν ανάφερε, βέβαια, ποια πολιτική παράταξη είχε προηγουμένως καθηλώσει τη χώρα που η Νέα Δημοκρατία ανέλαβε να ανορθώσει. Δηλαδή, με απλά λόγια διάβασε και ερμήνευσε την ιστορική διαδρομή της Μεταπολίτευσης, όπως διαβάζεται η αραβική γραφή. Διαβάζεται ενίοτε και από τον «ΣΚΑΪ», δηλαδή ανάποδα, αντιστρέφοντας ρόλους, κατά συνέπεια και ευθύνες, λες και στη Μεταπολίτευση δεν κυβέρνησαν τη χώρα εναλλάξ ΠΑΣΟΚ και Νέα Δημοκρατία και στο τέλος και οι δυο μαζί, λες και οι αγώνες των εργαζομένων και η όποια στήριξή τους από την Αριστερά έφεραν το χρέος, την απαξίωση της παραγωγής, την ανεργία, τα μνημόνια. Κυρίες και κύριοι Βουλευτές, για τις επικρατούσες σημερινές συνθήκες και την πορεία της χώρας μπορούμε επί ημέρες να συζητούμε. Υπάρχουν, όμως, τρίτοι που διατυπώνουν απόψεις. Προφανώς και ξέρετε τι λέει ο ευρωπαϊκός παράγων, οι διεθνείς οργανισμοί. Κανείς τους δεν αμφισβητεί τα προαναφερόμενα δεδομένα, αλλά και τα σημερινά για τους θετικούς οικονομικούς δείκτες, τη σταδιακή πρόοδο και τη διαφαινόμενη βελτίωση. Εσείς, από την πλευρά σας, λόγω έλλειψης συγκεκριμένης πολιτικής στρατηγικής, κατά συνέπεια και πρότασης, επιδίδεστε σε καθημερινή καταστροφολογία, συνεπικουρούμενοι από τα φιλικά σας μέσα μαζικής ενημέρωσης. Θα μου επιτρέψετε μια γενική αναφορά επ' αυτού. Επί σειρά ετών, δεκαετιών θα έλεγα, αδυναμία και υστέρηση της δεξιάς παράταξης για έναν στοιχειώδη αστικό εκσυγχρονισμό της χώρας έφερνε και φέρνει ενίοτε την Αριστερά σ' αυτόν τον ρόλο. Γι' αυτό και το πολιτικό σας αδιέξοδο ως δεξιά παράταξη, αλλά και η σημερινή έντονη επίθεση της κομμουνιστική Αριστεράς που αρνείται αυτόν τον ρόλο. Τα παραδείγματα είναι πάμπολλα. Σημερινό η σαρία. Στην Τουρκία καταργήθηκε από τη δεκαετία του 1920 και στη χώρα μας ισχύει έως σήμερα. Γνωρίζετε ότι με το νομοσχέδιο, που κατατέθηκε από το Υπουργείο Παιδείας θα καταργηθεί σύντομα με νόμο. Διερωτώμαι, όμως: Γιατί έως τώρα αυτή η στάση σας; Και μια σύντομη αναφορά στα κοινωνικά δεδομένα. Στη χώρα μας, από τη μια, η μισθωτή εργασία και οι άνεργοι αποτελούν τη συντριπτική πλειοψηφία των πολιτών. Ο προϋπολογισμός εκτιμώντας τις δύσκολες σημερινές συνθήκες τους λαμβάνει μέτρα για την στήριξή τους. Ανοίγει θέσεις σταθερής εργασίας στον δημόσιο τομέα, επιδιώκει μείωση της ανεργίας με κάθε τρόπο. Από την άλλη, στη χώρα μας δραστηριοποιείται μια οικονομική ελίτ με τα χρήματά της σε εξωχώριες εταιρείες, με δραστηριότητες αμφισβητούμενης παραγωγικότητας, με άρνηση καταγραφής των δεδομένων τους, με φοροδιαφυγή. Αυτήν την τελευταία εννοεί η Νέα Δημοκρατία ως ηγέτιδα τάξη για την ανάπτυξη της χώρας; Και ύστερα ανησυχεί ο εισηγητής για το ταξικό μίσος; Απόρροια έντασης των ταξικών αντιθέσεων είναι το λεγόμενο «ταξικό μίσος» και όχι προπαγανδιστικό κατασκεύασμα, όπως θέλετε να διατείνεστε. Κυρίες και κύριοι, μέσα από δυσκολίες ολοκληρώνεται το τριετές πρόγραμμα 2015-2018. Σχεδιάζεται σταδιακά η απεμπλοκή της χώρας από την αυστηρή επιτροπεία. Μεθοδεύεται σταδιακά μια κοινωνικά δίκαιη ανάπτυξη της χώρας. Να είστε σίγουροι ότι η Κυβέρνηση θα πετύχει. Η πλειοψηφία του ελληνικού λαού, όσο και αν γίνονται προσπάθειες, δεν ξεχνά την ιστορική διαδρομή του καθένα μας αλλά και τη σημερινή παρουσία και δράση του. Σας ευχαριστώ.
Και εμείς ευχαριστούμε, κύριε Μιχελή, για τον σεβασμό στον χρόνο. Ο κ. Άδωνις Γεωργιάδης έχει τον λόγο.
Ευχαριστώ πολύ, κύριε Πρόεδρε. Και λαμβάνοντας μια - ας το πούμε έτσι - τάση από τον προηγούμενο ομιλητή για το «ταξικό μίσος» κατά τον δικό μας εισηγητή, που δημιουργούν οι ταξικές αντιθέσεις, αλλά επειδή θέλω και να απαντήσω, κυρίες και κύριοι συνάδελφοι, σε διαφόρους Βουλευτές του ΣΥΡΙΖΑ που μου έκαναν την τιμή να αναφερθούν, κύριε Μαντά, στο πρόσωπό μου και στη συνέντευξη εκείνη που είχα δώσει για τους φορολογικούς παραδείσους…
Όχι εγώ.
Όχι εσείς, άλλοι συνάδελφοι. Το λέω επειδή είστε γραμματέας, Κοινοβουλευτικός Εκπρόσωπος, δεν θυμάμαι. Θα ήθελα να σας θέσω ένα ερώτημα, κυρίες και κύριοι του ΣΥΡΙΖΑ, για να δω τελικά αν μπορούμε να συνεννοηθούμε με όρους αλήθειας ή πρέπει να έχουμε μεταξύ μας μόνο υποκρισία. Έχουμε τον κ. Τσακαλώτο. Ο κ. Τσακαλώτος είναι Υπουργός Οικονομικών της Ελλάδος, ο οποίος έχει κηρύξει και τον πόλεμο κατά των φορολογικών παραδείσων και στη Βουλή αυτή μας έκανε και μάθημα, διάλεξη για την ανηθικότητα των φορολογικών παραδείσων εις τον σύγχρονο καπιταλισμό. Ακούστε, κύριε Τασούλα, θα σας αρέσει. Είναι ο ίδιος κ. Τσακαλώτος, όμως, που διαβάζοντας το πόθεν έσχες του διατηρεί τεράστια κεφάλαια σε οργανισμούς, όπως η «MORGAN STANLEY», η «BLACK ROCK» και άλλοι τεράστιοι χρηματοπιστωτικοί οργανισμοί, η κυρίως δουλειά των οποίων είναι να διακινούν αμοιβαία κεφάλαια μέσω φορολογικών παραδείσων και έτσι επιτυγχάνουν υψηλές αποδόσεις. Δηλαδή, ο κ. Τσακαλώτος, ο οποίος δηλώνει την απόλυτη αντίθεσή του στους φορολογικούς παραδείσους, ο ίδιος για τον εαυτό του νέμεται κέρδη από αυτούς τους φορολογικούς παραδείσους, την ώρα που τους πολεμάει. Το βρίσκετε λογικό αυτό; Και μετά σας φταίει ο Γεωργιάδης! Είναι ο ίδιος κ. Τσακαλώτος, ο οποίος προ τεσσάρων, πέντε ετών ήταν εδώ απέναντι στην πλατεία των αγανακτισμένων και φώναζε για την καταστροφή του μνημονίου, για την λαίλαπα του μνημονίου, για το τέταρτο Ράιχ και για το επαχθές και επονείδιστο χρέος. Είναι ο ίδιος Τσακαλώτος, που χθες καμάρωνε, γιατί πάτησε το σφυρί στην Wall Street στο χρηματιστήριο της Νέας Υόρκης, την ώρα που δηλώνει κομμουνιστής και πολεμάει - υποτίθεται - τον παγκόσμιο καπιταλισμό. Μα, δεν σας πιάνει, κυρίες και κύριοι συνάδελφοι, κανένας και πουθενά! Είστε με όλους και με όλα ταυτόχρονα! Πολεμάτε τους φορολογικούς παραδείσους, αλλά βάζετε τα λεφτά σας στη «MORGAN STANLEY», κατηγορείτε το μνημόνιο, αλλά τώρα πανηγυρίζετε για έναν προϋπολογισμό, που για μας που έχουμε διαβάσει όλους τους μνημονιακούς προϋπολογισμούς, σας διαβεβαιώ ότι είναι ο σκληρότερος μνημονιακός προϋπολογισμός από την πρώτη μέρα του πρώτου μνημονίου του Γιώργου Παπανδρέου και έχει τις μεγαλύτερες περικοπές. Ενδεικτικά αναφέρω τις περικοπές στο ΕΚΑΣ. Σε αυτή τη Βουλή είχε ανέβει ο Αλέξης Τσίπρας ως Αρχηγός της αντιπολιτεύσεως και έλεγε «Δεν μπορώ να φανταστώ ποιοι Βουλευτές θα τολμούσαν να ψηφίσουν ποτέ την κατάργηση του ΕΚΑΣ». Να τοι οι Βουλευτές που ψηφίζουν την κατάργηση του ΕΚΑΣ! Εσείς είστε! Και ψηφίζετε την κατάργηση του ΕΚΑΣ με δόξα και τιμή και με καμάρι, όπου εδώ έρχεται και το αμέσως επόμενο καλύτερο. Αφού μας λέγατε επί πέντε χρόνια, μέχρι να πάρετε την εξουσία, ότι τα μνημόνια δεν λειτουργούν και δεν οδηγούν πουθενά και άρα, ότι έπρεπε οπωσδήποτε να ρίξετε την κυβέρνηση, γιατί τα μνημόνια δεν λειτουργούν, έρχεστε στην εξουσία και λέτε: «Είχαμε αυταπάτες και τώρα αναγκαζόμαστε να υπογράφουμε μνημόνιο». Το πρώτο εξάμηνο μας λέει ο κ. Φάμελλος - τον θυμάμαι να φωνάζει εδώ - ότι «Υποκύψαμε στον εκβιασμό των δανειστών και τι να κάνουμε; Αυτό είναι ένα πρόγραμμα, που εμάς δεν μας εκφράζει». Το πρόγραμμα που εσάς, όμως, δεν σας εκφράζει και που είναι, υποτίθεται, προϊόν εκβιασμού, τώρα σας οδηγεί στις αγορές και πανηγυρίζετε την επιτυχία του. Άρα, τελικά το μνημόνιο που κατηγορούσατε ότι δεν λειτουργεί έρχεστε εσείς σήμερα και μας λέτε πόσο καλά λειτουργεί και πόσο μεγάλη επιτυχία φέρνει και αυτό ταυτόχρονα, έχοντας κόψει τα κοινωνικά επιδόματα, έχοντας περικόψει το επίδομα θέρμανσης, έχοντας περικόψει τις συντάξεις, έχοντας αυξήσει τους φόρους κι έχοντας κάνει όλα τα υπόλοιπα. Και βεβαίως, η συζήτηση για τον προϋπολογισμό έχει μέχρι στιγμή καθοριστεί από δύο στιγμές, από δύο φράσεις. Η πρώτη του εισηγητού σας, του κ. Βέττα, ότι οι φόροι είναι λίγοι και πρέπει να γίνουν περισσότεροι, αλλά και από τη φράση του κ. Μαυραγάνη ότι «Δεν πειράζει αν έχεις μειωμένο μισθό. Είναι καλύτερο να έχεις μειωμένο μισθό, από το να μην έχεις καθόλου». Αυτό μας είπε ο Υπουργός, ο κ. Μαυραγάνης. Θυμάμαι όταν είχε περίπου κάτι παρόμοιο ο Γεώργιος Παπανδρέου, όπου έλεγε να υπάρχει μειωμένη μισθοδοσία για τα πρώτα χρόνια εργασίας των νέων, ως κίνητρο για να πέσει η ανεργία - εμείς οι παλαιότεροι στη Βουλή πρέπει να θυμόμαστε εκείνη τη στιγμή - , ήταν εδώ πέρα η πτέρυγα του ΣΥΡΙΖΑ, μικρότερη τότε, και ούρλιαζαν στα έδρα, πώς τολμάει να λέει αυτό το πράγμα για μειωμένη μισθοδοσία! [[Γέλωτες από την πτέρυγα του ΣΥΡΙΖΑ]] Μη γελάτε, κύριε Μαντά. Έρχεται τώρα ο Μαυραγάνης, ο Υπουργός σας, σας το λέει, χειροκροτάτε από κάτω και λέτε τι ωραίο που είναι τώρα να έχεις μειωμένη μισθοδοσία, γιατί είναι καλύτερο από το να έχεις μηδέν. Και μια και μιλάμε για προϋπολογισμό, θα πω μόνο δύο στοιχεία ακόμα. Το πρώτο είναι ως προς την επιτυχία. Ξέρετε, έχει ενδιαφέρον μια συζήτηση, όταν καταλήγει κάπου. Παραδείγματος χάριν, πέρυσι σε αυτήν εδώ τη Βουλή μας λέγατε για τον προηγούμενό σας προϋπολογισμό ότι θα είχαμε 2,7% ανάπτυξη. Απ' ό,τι φαίνεται θα πάμε κάτω από το 1,5%. Εσείς λέτε 1,6%, άλλοι λένε 1,4%, θα δούμε. Πάντως σίγουρα δεν είναι 2,7%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Τι θα έκανε ένας σοβαρός κοινοβουλευτικός διάλογος; Θα μας έλεγε για ποιον λόγο ο περσινός σας προϋπολογισμός και οι περσινές σας προβλέψεις έπεσαν εντελώς έξω και θα μας εξηγούσε τώρα λογικά γιατί αυτήν τη φορά οι φετινές σας προβλέψεις θα είναι καλύτερες. Τίποτα από αυτά δεν έγινε. Όλα πάνε καλά. Καταφέρνετε να πέφτετε έξω κατά 50% στην πρόβλεψή σας για την ανάπτυξη, αλλά αυτό είναι μεγάλη επιτυχία και πάμε μια χαρά. Και στο μέτρο της αποτυχίας των προβλέψεών σας, επειδή βλέπω τον κ. Παπαδόπουλο και τον κ. Μαντά - και με αυτό θα κλείσω - , θα πω μόνο ένα σημερινό γεγονός για να έχουμε και ένα στοιχείο επικαιρότητας. Σήμερα θα δείτε σε όλα τα φιλικά του ΣΥΡΙΖΑ sites, κυρίες και κύριοι συνάδελφοι, ότι ο κ. Πρωθυπουργός πάει να εγκαινιάσει το πρώτο ΤΟΜΥ, την πρώτη τοπική μονάδα υγείας, στον Παύλο Μελά στη Θεσσαλονίκη. Μεγάλη χαρά, ε; Παίρνετε τον επίτροπο υγείας, θα γίνουν φιέστες εκεί για το πρώτο ΤΟΜΥ. Ερώτηση, τώρα, στον κ. Μαντά και στον κ. Παπαδόπουλο που ασχολούνται με την υγεία: Εσείς δεν είστε που τον Απρίλιο μας λέγατε στην πρώτη παρουσίαση του νομοσχεδίου ότι μέχρι τέλος του χρόνου θα έχουμε διακόσιες τριάντα τέσσερις μονάδες ΤΟΜΥ; Ωραία. Και τον Σεπτέμβρη ήρθε ο κ. Ξανθός εδώ και είπε ότι «Δεν είχαμε διακόσιες τριάντα τέσσερις μονάδες. Δεν προλάβαμε, δεν πήγαμε καλά. Θα έχουμε μέχρι το τέλος του χρόνου εβδομήντα». Του έχω κάνει και ερώτηση με τη δήλωσή του από κάτω. Είχε πει ο κ. Ξανθός εδώ - κύριε Μαντά το θυμάστε - ότι μέχρι τέλος του χρόνου θα έχουμε εβδομήντα.
Την Παρασκευή εγκαινιάζεται άλλο στο Ηράκλειο.
Είναι 13 Δεκεμβρίου και κάνετε την πρώτη, να πω ότι θα κάνετε στο Ηράκλειο τη δεύτερη. Από τις εβδομήντα δύο είναι εξήντα οκτώ μείον, δηλαδή έχετε πέσει εξήντα οκτώ φορές έξω. Υπάρχει κάποιος που θα μας πει για ποιον λόγο οι προβλέψεις σας πέφτουν τόσο έξω; Μπορείτε να μας πείτε: «Βρε παιδιά, δεν έχουμε ιδέα τι μας γίνετε». Αυτή είναι μια δικαιολογία. Ή να μας πείτε: «Έχουμε, αλλά εκεί πέσαμε έξω». Δεν λέτε τίποτα. Πέφτετε έξω κατά εξήντα οκτώ φορές από τις δικές σας προβλέψεις, κάνετε εγκαίνια, πανηγυρίζετε, δεν συμβαίνει τίποτα, μια χαρά πάμε, συγχαίρετε ο ένας τον άλλο, κόβετε το ΕΚΑΣ, κόβετε τις συντάξεις, αυξάνετε το ΦΠΑ, αυξάνετε τους φόρους και αλληλοσυγχαίρεστε για το πόσο καλά τα κάνατε όλα. Θερμά συγχαρητήρια.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και δύο εκπαιδευτικοί συνοδοί από το 9ο Δημοτικό Σχολείο Βύρωνα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.
Ευχαριστώ, κύριε Πρόεδρε. Κυρίες και κύριοι Βουλευτές, ο προϋπολογισμός του 2018 είναι ο πρώτος προϋπολογισμός της χώρας μας, που περιλαμβάνει περίοδο εκτός προγράμματος. Είναι ο πρώτος προϋπολογισμός, που περιλαμβάνει τη χώρα μας έξω από τα μνημόνια, που εγκαταστάθηκαν και εφαρμόστηκαν στη χώρα μας, γιατί δυστυχώς η πατρίδα μας υποχρεώθηκε από κακές κυβερνήσεις να χρεοκοπήσει. Κυβερνήσεις, στις οποίες συμμετείχε ο κ. Γεωργιάδης, ο κ. Μητσοτάκης, ο κ. Σταϊκούρας και πολλοί από τους συναδέλφους, που βλέπω εδώ μπροστά. Ο προϋπολογισμός του 2018 όμως, οφείλει ταυτόχρονα να είναι και ένας προϋπολογισμός σταθερότητας, γιατί καθορίζεται σε ένα πολύ μεγάλο καθεστώς, σε ένα μεγάλο ποσοστό και από το οικονομικό περιβάλλον και τις υποχρεώσεις της χώρας. Καθορίζονταν άραγε και οι προηγούμενοι προϋπολογισμοί τους οποίους τάχα τις μελέτησαν πολύ καλά, των προηγούμενων κυβερνήσεων από τα ίδια κριτήρια; Τα κριτήρια δηλαδή της σταθερότητας και της προόδου; Δυστυχώς, όχι, κύριοι συνάδελφοι. Ο αρμόδιος Πρόεδρος του Eurogroup, ο κ. Ντάισελμπλουμ πρόσφατα παραδέχτηκε στο Ευρωκοινοβούλιο ότι στα πρώτα προγράμματα αυτοσχεδίασαν και έγιναν λάθη. Βασικός στόχος των πρώτων προγραμμάτων δεν ήταν η διάσωση της χώρας ούτε η οικονομία. Ήταν η διάσωση των ιδιωτικών επενδυτών εκτός Ελλάδος και ο τρόπος με τον οποίο αντιμετώπισαν τις τράπεζες ήταν δαπανηρός και μη αποτελεσματικός. Αυτά δήλωσε ο πρόεδρος του Eurogroup στο Κοινοβούλιο. Κυρίες και κύριοι, τα πράγματα είναι απλά και προφανή. Οι προηγούμενες κυβερνήσεις, οι «έμπειρες», με την πολυετή προσφορά, που τάχα τις διάβασαν τους προϋπολογισμούς, ενώ παραδέχθηκαν πως ούτε τα νομοσχέδια δεν διάβαζαν, οι κυβερνήσεις Παπανδρέου, Παπαδήμου, Σαμαρά - Βενιζέλου επέτρεψαν στους δανειστές να κάνουν πειράματα, να κάνουν λάθη, να σώσουν τις δικές τους ιδιωτικές τράπεζες, με τρόπο δαπανηρό, μη αποτελεσματικό, εις βάρος των Ελλήνων πολιτών. Και εσείς το επιτρέψατε, το δεχθήκατε και το εφαρμόσατε. Και αυτό έγινε αποδεκτό πλέον μέσα στο Ευρωκοινοβούλιο. Κύριοι της Αντιπολίτευσης, δεν παίζατε μονόπολη και βέβαια, δεν διαβάζατε. Αυτοσχεδιάζατε όπως είπε προηγουμένως, η κ. Κεφαλίδου. Παίζατε με ανθρώπινες ζωές, παίζατε με την εργασία των Ελλήνων, παίζατε με τα νοικοκυριά, παίζατε με τα παιδιά των Ελλήνων και αποτύχατε και δημιουργήσατε εσείς τη χρεοκοπία στη χώρα. Δεν σεβαστήκατε την ανθρώπινη ζωή στην Ελλάδα. Δεν σεβαστήκατε ούτε την ψήφο των Ελλήνων πολιτών. Το καταθέτω δημόσια αυτό. Τη δική σας πολιτική ευθύνη για όλα αυτά που δήλωσε ο κ. Ντάισελμπλουμ, γιατί εσείς του επιτρέψατε να τα εφαρμόσει όλα αυτά και τώρα παίζετε θέατρο και κάνετε σεμινάρια πειθούς, γιατί δεν έχετε πειθώ στον ελληνικό λαό. Αυτή η Κυβέρνηση, χωρίς εμπειρία, αλλά με καθαρά χέρια, κοίταξε τους δανειστές στα μάτια, έδωσε στη χώρα αξιοπιστία, γιατί τρία χρόνια κάνει ό,τι υπόσχεται στους πολίτες και στους δανειστές. Σταθερά θετικοί βγαίνουμε στις αγορές, καλύπτουμε τους στόχους της χώρας, αναδιαρθρώσαμε το χρέος, εξομαλύναμε την αποπληρωμή του, μειώσαμε τις αποδόσεις των ελληνικών ομολόγων και πλέον είναι αποδοτικά. Μη φεύγετε, κύριε Γεωργιάδη. Θα ακούσετε κι άλλα που μπορεί να μην σας αρέσουν. Καθίστε και πάρτε και τον λόγο του προσωπικού. Ακόμα και ο Αντιπρόεδρος της Κομισιόν, ο κ. Ντομπρόβσκις, που τόσο χρησιμοποιεί στα σεμινάριά του ο κ. Γεωργιάδης και ο κ. Σταϊκούρας χθες στο Παρίσι, δήλωσε ότι πριν τη λήξη του προγράμματος θα ανοίξει η συζήτηση για τα μέτρα ελάφρυνσης του χρέους και ταυτόχρονα, ότι το δημοσιονομικό πλεόνασμα η χώρα το έχει πετύχει πριν λήξει ο χρόνος. Δώσαμε σκληρή μάχη το πρώτο εξάμηνο του 2015, για να μην υλοποιήσουμε το δικό σας πρόγραμμα, που άφησε άδεια ταμεία, όπως παραδεχθήκατε κι εσείς και το Φεβρουάριο του 2015 είχατε αποφασίσει να εκβιάσετε τη χώρα να μην έχει λεφτά για μισθούς και συντάξεις. Δώσαμε μεγάλη μάχη για να μην υλοποιήσουμε το πρόγραμμα Γιούνκερ και μας οδήγησε στο δημοψήφισμα, γιατί Σαμαράς και Βενιζέλος είχαν αποφασίσει με 4,5% πλεονάσματα να χρεοκοπήσουν πλήρως τη χώρα. Κερδίσαμε 20 δισεκατομμύρια δημοσιονομικό χώρο από τα πλεονάσματα, που διαπραγματευτήκαμε. Κερδίσαμε καθυστέρηση και παράταση πληρωμών όλων των δανείων, πέντε χρόνια για τη χώρα. Κερδίσαμε πάνω από τη μισή δημόσια περιουσία που όδευε σε ταμείο, από μέτρα του Λουξεμβούργου με τις ευλογίες της Νέας Δημοκρατίας. Η Ελλάδα και οι Έλληνες είναι πάρα πολύ τυχεροί που αυτή η κυβέρνηση ανέλαβε να μας βγάλει από το πρόγραμμα και να μας βγάλει μέσα στο κέντρο της Ευρώπης, όχι στις παρυφές της Ευρώπης, όπως είχαν καταντήσει κακοί μαθητές στην πέμπτη αξιολόγηση τον Δεκέμβριο του 2014 που έφευγαν σαν δαρμένα παιδιά από το Eurogroup. Και βέβαια, ο κ. Μητσοτάκης είχε έτοιμο το φάρμακο, όπως και ο κ. Σαμαράς, ο κ. Τασούλας και όλοι αυτοί, οι Βουλευτές της Νέας Δημοκρατίας και οι Υπουργοί τους. Περικοπές μισθών, περικοπές συντάξεων, απολύσεις και στο δημόσιο και στον ιδιωτικό τομέα, outsourcing δημόσιων υπηρεσιών προς όφελος «φίλων», «κουμπάρων». Αυτή ήταν η πραγματικότητα της χώρας που διοικήσατε. Υψηλές προμήθειες, υψηλό κόστος και ανεργία που έτρεχε για το 30%. Εσείς τη στέλνατε εκεί την ανεργία. Αυτή η συνταγή, η συνταγή Κυριάκου - συγχωρέστε με, η συνταγή Άδωνι, γιατί άλλος κάνει κουμάντο στη Νέα Δημοκρατία - εγγυόταν την έξοδο από την Ευρωζώνη. Η συμφωνία στο δικό τους πρόγραμμα έβγαζε την Ελλάδα έξω από την Ευρωζώνη. Το δικό μας πρόγραμμα κράτησε τη χώρα όρθια στο κέντρο της Ευρωζώνης ως σημείο πολιτικό και οικονομικό αναφοράς και στην ανατολική Μεσόγειο και στην Ευρώπη. Υλοποιούμε ριζικά διαφορετικές πολιτικές και να το ξεκαθαρίσουμε και οικονομικά και ηθικά και αυτό είναι το μεγαλύτερο στολίδι της δικής μας Κυβέρνησης. Θα σας δώσω δύο παραδείγματα. Οκτακόσια εκατομμύρια από τη διαπραγμάτευση των συμβάσεων για τους εθνικούς δρόμους κερδήθηκαν απ' αυτήν την Κυβέρνηση. Η δική σας τους είχε απλώς παγώσει, όπως και το μετρό Θεσσαλονίκης και όλα τα μεγάλα έργα. Δεν υλοποιούνταν τα έργα, τελειώσανε τώρα, με μεγάλο κόστος για το δημόσιο, οκτακόσια εκατομμύρια κέρδος από τη δική μας διαπραγμάτευση. Επτακόσια έντεκα εκατομμύρια κερδήθηκαν από αδήλωτες καταθέσεις. Τι σημαίνει αυτό; μήπως σημαίνει ότι οι προηγούμενες κυβερνήσεις χάιδευαν τη φοροδιαφυγή και τη μεταφορά καταθέσεων σε offshore εταιρείες; Θα μου πείτε τώρα: Τι λες; Αφού offshore εταιρείες είχαν οι ίδιοι. Είναι προφανές ότι χάιδευαν και τους κολλητούς τους και τους συμβούλους τους και τις οικογένειές τους και τους συνεταίρους τους. Δηλαδή, ουσιαστικά επιλέξατε η υπεραξία και τα κέρδη του κόπου των Ελλήνων να βγαίνει σε offshore, να μην παράγει εισόδημα και να μην φορολογείται. Και αυτά τα λεφτά γυρίσαν τώρα, επί ΣΥΡΙΖΑ. Ρωτάω πάρα πολύ απλά: Γιατί δεν είχαν γυρίσει τόσα χρόνια με εσάς; Και όμως, αυτά τα δύο ποσά είναι το κοινωνικό μέρισμα του 2017. Αυτά τα δύο ποσά έγιναν δημόσια έργα, αυτά τα δύο ποσά έγιναν TOMY, αυτά τα δύο ποσά γίνονται παιδικοί σταθμοί και πολλά περισσότερα που αυτή η Κυβέρνηση έκανε. Και εγώ περιμένω να ακούσω ένα τέτοιο μέτρο που υλοποιήσανε την προηγούμενη δεκαετία οι κυβερνήσεις, εκτός από τον να αφήνουν τον κ. Ντάισελμπλουμ να κάνει λάθη και δοκιμές, εις βάρος της εργασίας και της ζωής των Ελλήνων, γιατί αυτό κατατέθηκε στο Ευρωκοινοβούλιο και πολύ λίγο το συζητήσαμε εδώ μέσα. Είναι εύκολο να ρίχνει κανείς λάσπη, δηλαδή να ρίχνει λάσπη για τις καταθέσεις του κ. Τσακαλώτου. Να το πω, λοιπόν, στον κ. Γεωργιάδη, γιατί δεν έχω κανένα πρόβλημα να απαντήσω. Ο κ. Τσακαλώτος τα δούλεψε και τα δήλωσε. Εσείς, γιατί δεν έχετε πει ακόμη τίποτα για την offshore που λείπει από το «πόθεν έσχες» του κ. Μητσοτάκη και της κ. Μαρέβα Μητσοτάκη; Γιατί δεν πήρατε ακόμη θέση, ενώ αποδείχθηκε στα Paradise Papers ότι υπήρχε αυτή η offshore; Γιατί δεν έχετε πάρει ακόμη θέση γι' αυτά που αποδείχθηκαν και τα βάζετε με τα πραγματικά λεφτά, τα οποία δουλεύτηκαν και αποδίδουν και φορολογία και γυρίζουν και στην Ελλάδα και προσφέρουν αυτοί οι Έλληνες πολιτικοί, αυτοί οι Έλληνες επιστήμονες στον τόπο που τους γέννησε; Γιατί αυτό κάνουμε εμείς, με αυτόν τον τρόπο δημιουργούμε κρίσιμο δημοσιονομικό χώρο για μείωση των φορολογικών βαρών και όπου μπορούμε, φέρνουμε και τα κοινωνικά μέτρα πιο νωρίς, γιατί εμείς μεταφέραμε τα οικογενειακά επιδόματα αυξημένα από 57% έως 110% για εξακόσιες ογδόντα δύο χιλιάδες οικογένειες το 2018, ενώ ήταν για το 2019. Και παρά το γεγονός ότι έχουμε δυσμενές δημοσιονομικό περιβάλλον, έχουμε βρει τρόπο στην πολιτική μας να κοιτάει πρώτα τον πολίτη, να έχουμε κοινωνικό εισόδημα αλληλεγγύης 720 εκατομμυρίων, να δώσουμε έμφαση στα προγράμματα παιδικής φτώχειας, με περίπου 315 εκατομμύρια, να έχουμε διπλάσιο κοινωνικό μέρισμα για το 2017 και μας συγκινεί ιδιαίτερα το ενδιαφέρον του κ. Γεωργιάδη για τα TOMY. Θα προτείνω στον κύριο Πρωθυπουργό να του δώσουμε δωρεάν εισιτήρια να έρχεται μαζί του στα εγκαίνια. Μας συγκινεί ιδιαίτερα που αυτός, που έκλεισε τις δημόσιες δομές και ξεπούλησε τα δημόσια νοσοκομεία και τις προμήθειες, θέλει να έρχεται στα εγκαίνια των ΤΟΜΥ. Θα τον καλέσουμε. [[Χειροκροτήματα από την πτέρυγα του ΣΥΡΙΖΑ]] Βέβαια, δεν ξέρω. Τώρα τελευταία είδα κάτι mail και κάτι προσκλήσεις για σεμινάρια πειθούς, που κάνει ο κ. Γεωργιάδης. Θα προλαβαίνει, άραγε, γιατί έκοψε τις τηλεπωλήσεις, αλλά κάνει σεμινάρια. Πάντως, εμείς τα εισιτήρια θα του τα δώσουμε, για να έρχεται μαζί μας. Βέβαια, κύριε Πρόεδρε, θα ήθελα να πω και κάποια πράγματα για τα ζητήματα του περιβάλλοντος. Θα πω μόνο μία λέξη. Για πάρα πολλά χρόνια η περιβαλλοντική πολιτική ήταν στο περιθώριο και ήταν επιλογή των κυβερνήσεων. Η χώρα μας ήταν τελευταία στην περιβαλλοντική νομοθεσία, πρώτη στα περιβαλλοντικά πρόστιμα. Πληρώναμε πρόστιμα για τους ΧΑΔΑ - για τα επικίνδυνα - ακόμη και για την αποχέτευση της ανατολικής Αττικής. Πληρώνουμε πρόστιμα για την αποχέτευση της πρωτεύουσας. Ούτε γι' αυτό δεν είχατε μεριμνήσει. Όλα αυτά μειώνονται με αυτήν την Κυβέρνηση, με νέους νόμους για το κλίμα, για τους δασικούς χάρτες, για την ανακύκλωση, για την κυκλική οικονομία. Μέχρι και μείωση του κόστους των καυσόξυλων για τους κατοίκους ορεινών και μειονεκτικών περιοχών κάναμε σε αυτήν την Κυβέρνηση, γιατί ούτε αυτό δεν είχατε σκεφθεί να κάνετε για τους ανθρώπους της περιφέρειας, για τους ανθρώπους που στηρίζουν την ύπαιθρο και την επαρχία της χώρας μας. Ταυτόχρονα, για να ξέρετε για ποιο λόγο αρχίζουν τώρα να επιταχύνονται πολύ τα προγράμματα χρηματοδοτήσεων, είναι γιατί η προηγούμενη κυβέρνηση επέλεξε τα σχέδια διαχείρισης κινδύνου πλημμύρας το 2012 να τα βάλει στο συρτάρι, ενώ ήταν ευρωπαϊκή οδηγία και να μην τα τελειώσει. Τώρα έχουν κροκοδείλια δάκρυα για τη Μάνδρα - που οφείλουμε, βέβαια, φόρο τιμής στους ανθρώπους, που χάσανε τη ζωή τους εκεί - και ταυτόχρονα, επειδή δεν έκαναν τα σχέδια διαχείρισης υδάτων, όλα τα έργα νερού, άρδευσης και αποχέτευσης, ήταν σε αιρεσιμότητα, κύριε Σταϊκούρα. Εσείς τα θέσατε σε αιρεσιμότητα. Και αυτή η Κυβέρνηση τέλος του 2017 θα έχει ΦΕΚ διαχείρισης νερού σε όλη την Ελλάδα και σχέδιο διαχείρισης πλημμυρών, γιατί έτσι πραγματικά ανταποκρινόμαστε σε αυτό που έχει ανάγκη ο Έλληνας πολίτης Πρέπει να σας πω ότι, τουλάχιστον, είκοσι πέντε εντάξεις νέων έργων απορριμμάτων μέσα στο πρώτο τρίμηνο του 2018 θα συνεχίζουν μια πορεία που μέσα στο 2017 λέει παντού: νέα έργα διαχείρισης απορριμμάτων με ανακύκλωση, με δημόσια χρηματοδότηση, με κέρδος για τον πολίτη, με χαμηλό κόστος, με αύξηση της απορρόφησης του προγράμματος δημοσίων επενδύσεων και για πρώτη φορά με νομοσχέδιο, που θα έχει στον δημόσιο προϋπολογισμό κόστος για τους φορείς προστασίας περιβάλλοντος, για τους εργαζόμενους σε αυτούς. Πρώτη φορά η χώρα θα βάλει στον προϋπολογισμό της κόστος για τη φύση. Μέχρι τώρα ο κ. Σταϊκούρας και ως Υπουργός Οικονομικών ποτέ δεν έδωσε 1 ευρώ από το δημόσιο προϋπολογισμό για την προστασία του περιβάλλοντος και για τη «NATURA» της χώρας, για αυτό το μεγάλο κεφάλαιο τουρισμού και ανάπτυξης που έχει η πατρίδα μας. Αυτή είναι η πραγματικότητα στην Ελλάδα. Δυστυχώς. Γιατί εδώ πέρα κάποιοι κάνουν σεμινάρια πειθούς από το Βήμα του Κοινοβουλίου. Και δεν ντρεπόμαστε! Ενώ ξέρουμε πώς έφτασε η χώρα μας μέχρι εδώ. Όμως, ακόμα και τα έσοδα που θα απευθυνθούν σε περιβαλλοντικές επενδύσεις αυξάνονται με αυτήν την Κυβέρνηση, γιατί πολύ απλά επιλέξαμε σε συνεργασία με τις επιχειρήσεις πλαστικού να περιορίσουμε τη χρήση πλαστικής σακούλας και να έχουμε έσοδα για την ανακύκλωση και επαναχρησιμοποίηση υλικών στο Υπουργείο Περιβάλλοντος. Είναι ακόμη μια ένδειξη πώς μπορούμε σε συνεργασία με τον ιδιωτικό τομέα, αυξάνοντας την εργασία, να δημιουργήσουμε και περιβαλλοντικούς πόρους. Βέβαια, δεν χρειάζεται παρά να πω ότι μετά από σαράντα χρόνια καθυστέρησης οι δασικοί χάρτες θα δώσουν στην πατρίδα μας τη δυνατότητα να έχουμε ξεκάθαρους κανόνες στην ύπαιθρο, να ξέρουμε που γίνονται επενδύσεις, γιατί εμείς θέλουμε τις επενδύσεις. Θέλουμε τις επενδύσεις στον πρωτογενή τομέα, θέλουμε την ανάπτυξη της υπαίθρου. Δεν θέλουμε το αθηνοκεντρικό κράτος. Και αυτό το αποδεικνύουμε δίνοντας εργαλεία. Διότι πώς θα προλάβεις τον κίνδυνο πλημμύρας εάν δεν ξέρεις που είναι ο δασικός χάρτης και ποιες είναι οι χρήσεις γης στην ύπαιθρο; Και όμως, αυτά δεν υπήρχαν, κυρίες και κύριοι συνάδελφοι, στο παρελθόν. Κλείνοντας, οφείλω να πω ότι πρέπει να μιλήσουμε για νέες πολιτικές. Η χθεσινή σύνοδος στο Παρίσι απέδειξε ότι έχουμε καθυστερήσει πάρα πολύ στα ζητήματα του κλίματος. Χρειάζεται η παράμετρος αυτή για ένα νέο μέλλον που θα αξίζει στους νέους και στις νέες - που θα υπάρχει - , να έχει πολύ γρήγορα βήματα. Το σύνθημα που κυριάρχησε χθες σε μια σύνοδο εκατόν είκοσι κρατών ήταν ότι δεν υπάρχει plan B για τον πλανήτη, δεν υπάρχει άλλος πλανήτης. Πρέπει αυτές οι πολιτικές να ενσωματωθούν στην παραγωγική ανασυγκρότηση και να μπουν στην προτεραιότητα της πολιτικής μας, όπως κάνουμε εμείς τα τελευταία χρόνια. Κυρίες και κύριοι συνάδελφοι, κύριε πρόεδρε, είμαστε πλέον σε τροχιά ανάκαμψης, όχι μόνο της οικονομίας αλλά και του περιβάλλοντος. Δημιουργούμε πλέον εργαλεία που ύστερα από χρόνια αδράνειας και αδιαφορίας δίνουν ένα νέο πρόσημο στην ανάπτυξη, αυτό της περιβαλλοντικής βιωσιμότητας. Συμμετέχουμε πλέον σε μια παγκόσμια συζήτηση με αναγνώριση στους χώρους του περιβάλλοντος διεθνώς για τους στόχους για τη βιώσιμη ανάπτυξη που περιλαμβάνουν ταυτόχρονα την ανεργία, τη φτώχεια, την πρόσβαση στην παιδεία, την πρόσβαση στην πρόνοια. Αυτά είναι τα δικά μας τα αγαθά. Αυτά συνδέουν ταυτόχρονα την καταπολέμηση της φτώχειας, την πρόοδο και την παραγωγική ανασυγκρότηση. Αναπτύσσουμε περιβαλλοντικές συνεργασίες και ενισχύουμε την περιβαλλοντική διπλωματία, καθιστώντας τη χώρα μας ένα σημαντικότατο συνομιλητή στην Ανατολική Μεσόγειο. Μετατρέπουμε την περιβαλλοντική προστασία από υποχρέωση - που δεν τήρησαν ποτέ - σε αναπτυξιακή ευκαιρία σεβόμενοι την ιδιαίτερη ταυτότητα και κληρονομιά της χώρας, δίνοντας τέλος στην αυθαιρεσία, κάνοντας ένα βασικό καθήκον: υπηρετώντας την εργασία. Αυτό κάνει αυτός ο προϋπολογισμός. Υπηρετεί την εργασία στην Ελλάδα, το σημαντικότερο αγαθό της προόδου μας. Σας ευχαριστώ πολύ.
Κύριε Πρόεδρε, θα ήθελα τον λόγο.
Κύριε Γεωργιάδη, θα σας δώσω τον λόγο για ένα λεπτό και αντιστοίχως…
Γιατί, κύριε Πρόεδρε;
Εάν μιλήσει ο κ. Γεωργιάδης, ζητώ και εγώ τον λόγο επί προσωπικού. Σας παρακαλώ! Εάν μιλήσει ο κ. Γεωργιάδης, θέλω και εγώ τον λόγο.
Θα ήθελα το λόγο επί της διαδικασίας.
Μα, έχω πάρει τον λόγο.
Μισό λεπτό, επιτρέψτε μου.
Δεν μου δώσατε τον λόγο για ένα λεπτό μόλις τώρα;
Κύριε Πρόεδρε, Εμμανουηλίδης είπατε;
Κύριε Μαντά, εγώ λέω το εξής: Ένα λεπτό στον κ. Γεωργιάδη και ένα λεπτό στον Υπουργό. Και τέλος, το οποιοδήποτε πινγκ πονγκ…
Σας ζήτησε ο κ. Μαντάς επί της διαδικασίας.
Άφησέ το. Δεν χρειάζεται. Μπορώ κι εγώ.
Δεν καταλαβαίνω γιατί γίνεται όλη αυτή η φασαρία. Ο κύριος Υπουργός έκανε την τιμή να αναφερθεί στις επαγγελματικές μου δραστηριότητες επτά φορές. Κυρίες και κύριοι συνάδελφοι, φαντάζομαι ότι έχετε διαβάσει τον Κανονισμό. Αν δεν είναι προσωπικό όχι το να ασκείς πολιτική κριτική σε έναν Βουλευτή, αλλά το να αναφέρεσαι επτά φορές στην όποια επαγγελματική του δραστηριότητα, τότε, παρακαλώ πολύ, θα ήθελα να μου πείτε τι είναι προσωπικό. Εγώ είχα φύγει, όπως θυμάστε…
Σας έθιξε;
Βεβαίως με έθιξε. Με έθιξε πάρα πολύ, κύριε Μπαλαούρα.
Θέλετε να πείτε κάτι άλλο, κύριε Γεωργιάδη, γιατί τελειώνει το λεπτό;
Κύριε Υπουργέ, είδα το σθένος με το οποίο υπερασπιστήκατε τις καταθέσεις στην «MORGAN STANLEY» και στην «BLACK ROCK» του Υπουργού Οικονομικών. Και αυτό το συνδέσατε με τις δικές μου νόμιμες, φορολογημένες στην Ελλάδα επαγγελματικές δραστηριότητες του σεμιναρίου ρητορικής, στο οποίο είστε προσκεκλημένος. Θα σας κάνει καλό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γιατί; Διότι δεν βρίσκετε καμμία περίεργη συμπεριφορά στο ότι ο Υπουργός Οικονομικών, ο οποίος υποτίθεται ότι πηγαίνει σε όλον τον πλανήτη και θέλει να πείσει τους επενδυτές να φέρουν τα λεφτά τους στην Ελλάδα και να εμπιστευθούν την ελληνική οικονομία, έχει τα λεφτά του στο εξωτερικό.
Αυτό είναι το προσωπικό;
Δεν το βρίσκετε καθόλου περίεργο αυτό. Το βρίσκετε πολύ λογικό.
Δεν υπάρχει προσωπικό, κύριε Γεωργιάδη. Τέλειωσε ο χρόνος.
Και είπατε και το αμίμητο, ότι η Νέα Δημοκρατία και ο Κυριάκος Μητσοτάκης θα πήγαιναν την Ελλάδα εκτός ευρώ.
Δεν υπάρχει προσωπικό. Κύριε Υπουργέ, έχετε τον λόγο.
Κύριε Πρόεδρε, κλείνω σε ένα δευτερόλεπτο.
Σας παρακαλώ πάρα πολύ. Δεν υπάρχει προσωπικό.
Ακούστε, κύριε Πρόεδρε. Ας απαντήσει ο κ. Φάμελλος στους συνταξιούχους που τους κόβει το ΕΚΑΣ, γιατί τους το κόβει το ΕΚΑΣ κι ας αφήσει τα δικά μου σενάρια ρητορικής. Ευχαριστώ πολύ.
Δεν υπάρχει προσωπικό. Κύριε Υπουργέ, έχετε τον λόγο για ένα λεπτό.
Προφανώς κι εγώ θέλω τον λόγο, κύριε Πρόεδρε.
Κύριε Σταϊκούρα…
Όχι, είμαι Κοινοβουλευτικός Εκπρόσωπος. Δεν καταλάβατε.
Κι εγώ επίσης. Δεν γίνεται αυτό το πράγμα που κάνετε. Θα μιλήσουμε. Τελείωσε!
Σαφώς και θα μιλήσουμε!
Κύριε Υπουργέ, έχετε τον λόγο.
Κύριε Πρόεδρε, σαφέστατα και είχα πρόθεση να θίξω και τον κ. Γεωργιάδη και όλα τα στελέχη της Νέας Δημοκρατίας και του ΠΑΣΟΚ που συμμετείχαν στην κυβέρνηση Σαμαρά - Βενιζέλου, διότι θίγει τη χώρα μου ο Πρόεδρος του Eurogroup να παραδέχεται ότι έκαναν λάθη στα πρώτα προγράμματα και αυτοσχεδίασαν, με τη σύμφωνη γνώμη των ελληνικών κυβερνήσεων, εις βάρος των Ελλήνων εργαζομένων, εις βάρος των Ελλήνων φορολογουμένων, εις βάρος της πατρίδας μου. Σαφέστατα και έχω πρόθεση να θίξω όλους αυτούς, που συμμετείχαν στην πολιτική που χρεοκόπησε τη χώρα. Και δεν θα σταματήσω να το λέω στο ελληνικό Κοινοβούλιο, δεν θα σταματήσω να το λέω στην ελληνική κοινωνία. Εκεί πρέπει να απολογηθούν! [[Χειροκροτήματα από την πτέρυγα του ΣΥΡΙΖΑ]] Και στην τοποθέτησή μου για τις καταθέσεις του κ. Τσακαλώτου ή άλλων στελεχών της Κυβέρνησης, είπα πάρα πολύ απλά: «Τα δούλεψαν και τα δήλωσαν». Πείτε μου γιατί δεν έχει δηλωθεί η offshore εταιρεία του κ. Μητσοτάκη και της κ. Μαρέβα. Σε αυτό πάλι δεν τολμήσατε να πάρετε θέση και για αυτό σας θίγω πάλι προσωπικά, κύριε Γεωργιάδη!
Τον λόγο έχει ο κ. Δημήτρης Εμμανουηλίδης.
Θέλω τον λόγο επί προσωπικού, κύριε Πρόεδρε.
Μισό λεπτό…
Εδώ μας θίγει προσωπικά. Δεν θα απαντήσω;
Πρόεδρε, επαναλαμβάνεις μια διάκριση την οποία την έχεις τακτική σου.
Ποια διάκριση;
Κύριε Πρόεδρε, έχω ζητήσει κι εγώ τον λόγο.
Κύριε Σταϊκούρα, μισό λεπτό. Είστε Κοινοβουλευτικός Εκπρόσωπος. Θα ασκήσετε το δικαίωμά μας όποια στιγμή θα θεωρηθεί κατάλληλη.
Το ίδιο κι εγώ, κύριε Πρόεδρε.
Τον ζήτησα τώρα.
Κύριε Εμμανουηλίδη, έχετε τον λόγο.
Κύριε Πρόεδρε, θέλω τον λόγο. Τι σημαίνει «κατάλληλη στιγμή»;
Κύριε Πρόεδρε, εδώ ήθελε να προσβάλλει τη Νέα Δημοκρατία και δεν θα απαντήσει;
Ο Ντάισελμπλουμ την προσέβαλε, όχι εγώ.
Παρακαλώ, κύριε Εμμανουηλίδη, έχετε τον λόγο.
Κύριε Πρόεδρε, εμείς πότε θα μιλήσουμε; Εγώ είμαι Κοινοβουλευτικός και έχω δικαίωμα.
Παρακαλώ, τον λόγο έχει ο κ. Εμμανουηλίδης.
Είχα προετοιμάσει ένα σχέδιο ομιλίας, αλλά ομολογώ ότι ακυρώθηκε από τις δυο προηγούμενες τοποθετήσεις.
Αφήστε τον κύριο συνάδελφο να αποχωρήσει.
Και αποχωρεί ψωροπερήφανα με ένα ταρατατζούμ! Λοιπόν, από τη μια είχαμε τον λόγο του κ. Αδώνιδος. Ήταν ένας παραληρηματικός λόγος, κύριε Άδωνι, που δεν απαντά στα ζητούμενα της κοινωνίας.
Θα παρακαλούσα τους ομιλητές να μη δίνουν προσωπικό τόνο στην ομιλία.
Επιτρέψτε μου, κύριε Πρόεδρε, να οργανώσω τη σκέψη και τον λόγο όπως κρίνω. Λέω, λοιπόν, ότι τα μαθήματα πειθούς, που επάξια και με πολλή επιτυχία δίνει ο κ. Άδωνις, προϋποθέτουν το ύφος του ομιλητή. Έτσι λέγαμε εμείς. Σε μια στιγμή, λοιπόν, της αποστροφής στον λόγο του, λέει: «Ούρλιαζαν οι του ΣΥΡΙΖΑ στις πλατείες». Αν είχαμε ένα ντεσιμπελόμετρο εδώ, θα έσπαγαν τα κρύσταλλα από την ένταση της φωνής σας.
Δεν το λέγατε, όμως;
Ναι, αλλά να υπερασπίζεστε εσείς την κοσμιότητα στον λόγο, καταρρίπτοντας…
Για την ανακολουθία πείτε μας. Για το ΕΚΑΣ που φωνάζατε.
Εγώ θα έλεγα - για να το προσπεράσω - ότι από πολιτική σκοπιά, ο Θεός να έχει γερούς και τον Μητσοτάκη και τον Άδωνι.
Ευχαριστώ πολύ.
Γιατί, όσο βρίσκεστε στο τιμόνι, το βέβαιο είναι ότι ο ΣΥΡΙΖΑ για πολλά επόμενα χρόνια θα συντάσσει και θα καταθέτει προς ψήφιση στο Σώμα τους προϋπολογισμούς. Και αυτό γιατί ο λαός έχει και μνήμη και κρίση. Και αυτή η μνήμη και κρίση του λαού κατά τρόπο υποδειγματικό, θα έλεγα, σε σχέση με τον χρόνο, αλλά και με το βάθος και το πλάτος της ανάλυσης, κατατέθηκε μόλις πριν από τον Υπουργό. Τα έργα και οι ημέρες σας αποτυπώθηκαν μέσα σε ένα πεντάλεπτο από τον Υπουργό. Αποδομήθηκε κάθε προσπάθεια να αρχίζει η πολιτική ζωή από το 2015 για σας. Όχι, κύριοι! Υπάρχουν και πολλές δεκαετίες πριν και είναι αυτές που μας οδήγησαν στην ανάγκη να επιφορτιστούμε ένα μνημόνιο που εσείς φέρατε, για να το φέρουμε σε πέρας και να λυτρώσουμε έναν λαό από τα μύρια βάσανα που του έχετε φορτώσει. Και δεν τα φορτώσατε από άγνοια, δεν τα φορτώσατε από αμέλεια. Τα φορτώσατε από στοχευμένη πολιτική. Ποια ήταν η πολιτική; Μας είπε η προηγούμενη ομιλήτρια ότι φτωχοποιήθηκε όλος ο λαός. Πράγματι, και οι ζάμπλουτοι στην Ελλάδα είναι φτωχοί, γιατί όλο το υπερκέρδος το έχουν παρκαρισμένο σε offshore και σε τράπεζες του εξωτερικού. Έρχομαι, λοιπόν, να πω ότι ο προϋπολογισμός αυτός έχει μια στόχευση συγκεκριμένη και αποτελεί ένα κοινωνικό συμβόλαιο ή μάλλον - θα έλεγα - την κατακλείδα ενός κοινωνικού συμβολαίου, που σε λιγότερο από έναν χρόνο, πάντα στο πλαίσιο μιας σφιχτής πολιτικής, αφήνει και δημοσιονομικό και πολιτικό και κοινωνικό χώρο στην Κυβέρνηση να πραγματώσει ακριβώς αυτά που πρώτα στον εαυτό της έχει δεσμευθεί κι έχει υποσχεθεί. Και ποια είναι αυτά; Μέσα σε μια κοσμοχαλασιά να κατορθώσει να κρατήσει την κοινωνική συνοχή. Και όχι μόνο αυτό, αλλά να δημιουργήσει τις συνθήκες εκείνες, καθαρές και ξάστερες, στην προσπάθεια να υπάρξει ανασυγκρότηση παραγωγική και στον πρωτογενή τομέα και στις μικρές επιχειρήσεις και όπου υπάρχει δραστηριότητα οικονομική. Εμείς, κυρίες και κύριοι συνάδελφοι, έχουμε βαθιά σχέση με την κοινωνία. Μπορεί να την τραυματίσαμε, αλλά αυτός ο τραυματισμός ήταν ακριβώς για να σωθεί η κοινωνία, γιατί και δύσκολες εγχειρίσεις γίνονται και δύσκολες ιατρικές παρεμβάσεις, αλλά σκοπός μας ήταν το σώμα αυτής της κοινωνίας να το κρατήσουμε όρθιο. Κοιτάζοντας στα μάτια την κοινωνία, μπορούμε να πούμε ότι από τώρα και στο εξής, κάθε μέρα που ξημερώνει είναι ανθρωπινότερη από την προηγούμενη, γιατί δεν έχουμε τις πολιτικές βαρβαρότητες με τις οποίες πορευτήκατε όλα τα προηγούμενα χρόνια. Μιας και βλέπω, μάλιστα, εκπρόσωπο του ΠΑΣΟΚ και της Δημοκρατικής Συμπαράταξης, όσον αφορά το Κίνημα Αλλαγής, βλέπω και διπλά ΑΦΜ. Το να αλλάζουμε ονόματα και να καταφεύγουμε σε διπλά και τριπλά ΑΦΜ υποδηλώνει κάτι στην πρακτική της καθημερινότητας. Μάλιστα, έχει ενδιαφέρον γιατί ενώ αποποιείται από τη μια το παρελθόν - απεταξάμην το παρελθόν - έρχεται από την άλλη και παίρνει δύο συστατικά, Κίνημα για να υποδηλώνει και το παλαιό ΠΑΣΟΚ, αλλά και Αλλαγής. Το πρώτο μήνυμα που εξέπεμψε στην κοινωνία είναι η προσπάθειά του από ένα κόμμα μικρό, να κυβερνήσει για δεκαετίες.
Κύριε Πρόεδρε, θέλω τον λόγο επί προσωπικού.
Με τέτοια τερτίπια δεν προχωρά η πολιτική. Η πολιτική θέλει ξεκάθαρη ματιά, ξεκάθαρο λόγο και πρωτίστως ξεκάθαρο στόχο. Αυτόν τον καταθέτουμε μέσα από έναν προϋπολογισμό, που για μία ακόμα αφορά θα πω ότι είναι ο τελευταίος μνημονιακός και ότι είναι βαθιά αναδιανεμητικός με ένα και μόνο πρόταγμα, την διατήρηση της κοινωνικής συνοχής και τη δημιουργία συνθηκών οικονομικής και κοινωνικής ανασυγκρότησης. Ευχαριστώ.
Εμείς ευχαριστούμε.
Κύριε Πρόεδρε, θέλω τον λόγο επί προσωπικού.
Όχι. Δεν υπάρχει προσωπικό.
Υπάρχει προσωπικό, κύριε Πρόεδρε. Δεν μπορεί αυτή τη στιγμή…
Ακούστε με. Δεν υπάρχει προσωπικό. Μετά από δύο - τρεις…
Λέει ψέματα επίτηδες! Έχει φοβηθεί με την ιστορία και λέει ψέματα.
Επιτρέψτε μου. Θα με ακούσετε;
Λέει ψέματα! Ψεύτες!
Αφού δεν με ακούτε, δεν υπάρχει πρόβλημα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθήτριες και μαθητές και πέντε εκπαιδευτικοί συνοδοί τους από το 3ο Γυμνάσιο Θήβας. Η Βουλή τούς καλωσορίζει.
Κύριε Πρόεδρε, εκκρεμεί το αίτημα που σας έχω κάνει ως Κοινοβουλευτικός Εκπρόσωπος.
Τον λόγο έχει ο κ. Μπαρμπαρούσης από τη Χρυσή Αυγή.
Ευχαριστώ. [[Χειροκροτήματα από την πτέρυγα της Χρυσής Αυγής]] Ο κρατικός προϋπολογισμός για το έτος 2018 θα σηματοδοτήσει την έξοδο της χώρας από μία μακρά περίοδο προγραμμάτων μακροοικονομικής προσαρμογής. Αυτό αναφέρεται στο εισαγωγικό σημείωμα του Υπουργείου Οικονομικών προς τη Βουλή. Ξεχνάτε, όμως, κύριοι, να αναφέρετε ότι με τον προϋπολογισμό του 2018 ενεργοποιούνται έντεκα ψηφισμένα μέτρα, τα οποία θα φέρουν νέα βάρη σε εκατομμύρια φορολογούμενους. Από 1-1-2018 θα τεθούν σε ισχύ τα εξής: Η περικοπή του ΕΚΑΣ το οποίο στο τέλος του 2019 θα καταργηθεί οριστικά, η αύξηση των ασφαλιστικών εισφορών στους ελεύθερους επαγγελματίες, η αναπροσαρμογή των αντικειμενικών αξιών των ακινήτων, η κατάργηση της έκπτωσης του 1,5% που γίνεται στη μηνιαία παρακράτηση φόρου των μισθωτών και συνταξιούχων, οι αλλαγές στο πολυτεκνικό επίδομα, η κατάργηση της έκπτωσης φόρου στα ιατρικά έξοδα, η αύξηση των φορολογικών συντελεστών σε τριάντα δύο νησιά, η περικοπή του επιδόματος θέρμανσης κατά 50%, ο φόρος στα εισοδήματα από την ενοικίαση μέσω του airbnb, η ευκολότερη απώλεια της ρύθμισης των εκατό δόσεων, ο φόρος διαμονής σε ξενοδοχεία και ενοικιαζόμενα δωμάτια. Αυτά είναι τα μέτρα, που θεωρητικά θα βοηθήσουν στην οικονομική ανάκαμψη, αγνοώντας το γεγονός ότι θα εξαθλιώσουν ακόμη περισσότερο τον Έλληνα πολίτη. Μιλάτε για οικονομική ανάκαμψη και για μια ακόμη χρονιά καλούνται όλοι οι Έλληνες πολίτες - μισθωτοί, συνταξιούχοι, ελεύθεροι επαγγελματίες, αγρότες, επιχειρήσεις - να βάλουν πλάτη. Πώς θα γίνει, όμως, αυτό; Πώς θα βάλουν πλάτη; Μήπως πιστεύετε ότι δίνοντας το κοινωνικό μέρισμα, ελαφρύνατε τον Έλληνα πολίτη; Προφανώς, τους αλλοδαπούς ελαφρύνατε και τους Ρομά, από τους οποίους δεν πρόκειται να πάρετε φράγκο. Ο προς ψήφιση προϋπολογισμός για το έτος 2018 αφορά την επερχόμενη ετήσια οικονομική δραστηριότητα της Ελλάδας, μιας χώρας που έχει πτωχεύσει κυριολεκτικώς και ουσιαστικώς και που δεν διαθέτει τα αναγκαία μέσα και εργαλεία για να ελπίζει σε ανάκαμψη, μέσα και εργαλεία όπως αυτό της πρωτογενούς παραγωγής. Την πρωτογενή παραγωγή όλοι εσείς την μετατρέψατε σε έναν τομέα που φυτοζωεί, έναν τομέα που αιμορραγεί και δεν αποτελεί υπολογίσιμο μέγεθος της εθνικής μας οικονομίας. Εσείς οι ίδιοι παραδέχεστε ότι το ΑΕΠ παραμένει όλα αυτά τα έτη σε οριακή ύφεση ή διατηρείται σε περίπου ίδια επίπεδα, ενώ αντίστοιχα το χρέος γιγαντώνεται. Και τι κάνετε για αυτό; Τι κάνετε για τον αγρότη, που καθημερινά δίνει την μάχη του με όλους τους αστάθμιστους παράγοντες; Τον πλήττετε για μια ακόμη φορά, αλλάζοντας τον τρόπο υπολογισμού των ασφαλιστικών του εισφορών. Πλέον, από το εισόδημα δεν θα αφαιρούνται οι ασφαλιστικές εισφορές που έχουν καταβληθεί, αλλά για την επιβολή των ασφαλίστρων στον ΕΦΚΑ θα λαμβάνεται υπ΄όψιν το 85% του εισοδήματος και θα υπάρχει μια μικρή έκπτωση της τάξης του 15%. Δεν υπάρχει καμμία πρόβλεψη για κίνητρα προς τους νέους αγρότες και την επιστροφή των νέων στα χωράφια, για την ανάπτυξη της κτηνοτροφίας ή την ενίσχυση της αλιείας. Δεν έχετε προβλέψει κανένα μέτρο στον προϋπολογισμό για την στήριξη των δραστηριοτήτων, που σχετίζονται άμεσα με την αγροτική και κτηνοτροφική παραγωγή. Δεν υπάρχει πουθενά ούτε μια μέριμνα για την ενίσχυση της αγροτικής έρευνας ή για την ανάπτυξη των εφοδίων και των υπηρεσιών ή ακόμη και για φοροελαφρύνσεις συγκεκριμένων παραγωγικών δραστηριοτήτων. Στόχος σας ήταν και θα είναι η πλήρης εξαφάνιση του πρωτογενούς τομέα. Και αυτό φαίνεται από τις πράξεις σας! Πιο σωστά, στόχος σας είναι η εξαφάνιση των Ελλήνων και η αντικατάστασή τους από λαθρομετανάστες. Και αυτό φαίνεται ξεκάθαρα, μιας και μόνο για αυτούς ενδιαφέρεστε πραγματικά. Βέβαια, λογικό είναι αυτό, αφού από αυτούς κονομάτε. Από την μία έχουμε τα χρήματα, που στέλνουν οι τοκογλύφοι της Ευρωπαϊκής Ένωσης με πρωτεργάτη τον δικό μας πρώην Υπουργό της ΝΔ και τώρα Επίτροπο για θέματα Μεταναστευτικής Πολιτικής, Δημήτρη Αβραμόπουλο, και από την άλλη τα διάφορα αρπακτικά της Κυβέρνησης και των κολλητών τους που τους τρέχουν τα σάλια και περιμένουν πως και πως να γεμίσουν τις τσεπούλες τους με λεφτουδάκια μέσω των ΜΚΟ που έχουν στήσει. Βέβαια, σε αυτήν την τεράστια μπίζνα που λέγεται «λαθρομεταναστευτικό» βοηθάει και ο φίλος σας, ο σουλτάνος Ερντογάν, που στέλνει το εμπόρευμα, που μας τον φέρατε πριν λίγες μέρες και εδώ. Και εντάξει, δικός σας φίλος είναι, μέρος της δουλειάς σας είναι. Τι δουλειά είχατε, όμως, να υποχρεώσετε τους Ευζώνους να του βαράνε προσοχή και να του κάνουν παρουσιάστε και - το χειρότερο από όλα - να τον πηγαίνετε και να μαγαρίζει τον ιερό χώρο του αγνώστου στρατιώτη; Λοιπόν, αυτή η Ελλάδα, δηλαδή η Ελλάδα των τοκογλύφων, των μνημονίων και των ισλαμιστών, πρέπει να καταστραφεί, γιατί δεν είναι η Ελλάδα για την οποία οι πρόγονοί μας έχυσαν τόσο αίμα. Ως Χρυσή Αυγή θα κάνουμε ό,τι περνάει από το χέρι μας, προκειμένου να μην επιτρέψουμε αυτή η Ελλάδα να γίνει η χώρα των παιδιών μας. Ευχαριστώ.
Τον λόγο ο κ. Χρήστος Σταϊκούρας για δύο λεπτά.
Κύριε Πρόεδρε, κατ' αρχάς κακώς δεν μου δώσατε τον λόγο προηγουμένως, που τον ζήτησα ως Κοινοβουλευτικός Εκπρόσωπος της Νέας Δημοκρατίας. Και ενημέρωσα τον κύριο Υπουργό ότι στην ομιλία μου θα κάνω αναφορά στην τοποθέτησή του, την οποία αναγκάζομαι να κάνω τώρα, ενώ έχει αποχωρήσει. Επί της ουσίας, δεν θα αξιολογήσω το περιεχόμενο της ομιλίας του κυρίου Υπουργού, γιατί είπε δύο κορυφαίες εκφράσεις, που αναδεικνύουν και καταδεικνύουν και συμπυκνώνουν το περιεχόμενο αυτής. Είπε ότι η Κυβέρνηση κάνει ό,τι υπόσχεται στους πολίτες και ότι η Νέα Δημοκρατία θα έβγαζε τη χώρα από το ευρώ. Και μόνο αυτές οι δύο εκφράσεις δείχνουν την αξιοπιστία του περιεχομένου της ομιλίας του κυρίου Υπουργού. Δεν χρειάζεται σχολιασμός. Η επιστήμη σηκώνει τα χέρια ψηλά. Όμως, θα μείνω σε δύο σημεία. Αναφέρθηκε στο τέλος του 2014. Εγώ δεν θα μιλήσω αερολογώντας, αλλά με στοιχεία τα οποία θα καταθέσω στη Βουλή. Καταθέτω την έκθεση του ESM για το 2014, για το πώς είχε σταθεροποιηθεί η κατάσταση της οικονομίας. Καταθέτω την έκθεση της Ευρωπαϊκής Επιτροπής του 2014 και καταθέτω και τη συνέντευξη του Αντιπροέδρου της Κομισιόν, του κ. Κατάινεν, ο οποίος τον Μάρτιο του 2015 είπε το εξής: «Η Ελλάδα θα έβγαινε από το Πρόγραμμα. Τώρα, δυστυχώς, τα πράγματα άλλαξαν. Είναι πάρα πολύ λυπηρό γιατί ο κόσμος υπέφερε, υπέστη τεράστιες θυσίες και τα πράγματα πήγαιναν καλύτερα». Αυτά για το 2014. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναφέρθηκε ο κύριος Υπουργός στα μέτρα, που πήρε η προηγούμενη κυβέρνηση - το δεύτερο μνημόνιο - παρουσιάζοντας μια εξαιρετική κατάσταση για το τρίτο μνημόνιο. Καταθέτω, συνεπώς, στα Πρακτικά τον προϋπολογισμό της Κυβέρνησης του 2016 και την κατανομή των μέτρων ανά μνημόνιο. Θα διαπιστώσετε, αγαπητοί συνάδελφοι - με μεγάλη λύπη για εσάς - ότι ο τρίτος λογαριασμός, το τρίτο μνημόνιο, ήταν επαχθέστερο και βαρύτερο από το δεύτερο μνημόνιο. Καταθέτω και αυτό στα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τέλος, επειδή αναφέρθηκε ο κύριος Υπουργός στη σημερινή κατάσταση της οικονομίας, θα καταθέσω μια σειρά από πίνακες και αν θέλετε, διαψεύστε τους. Το τρίτο τρίμηνο του 2017 η οικονομία δεν έχει φτάσει ακόμα στο τρίτο τρίμηνο του 2014. Με βάση το Υπουργείο Οικονομικών χάθηκαν 32 δισεκατομμύρια ευρώ πλούτου αυτήν την τριετία. Με βάση την έκθεση του Διεθνούς Νομισματικού Ταμείου η βιωσιμότητα του χρέους επιβαρύνθηκε σημαντικά της τελευταία τριετία. Με βάση τα στοιχεία της Ευρωπαϊκής Επιτροπής, το οικονομικό κλίμα δεν έχει φτάσει ακόμα εκεί που ήταν στο τέλος του 2014. Με βάση την έκθεση του ΟΟΣΑ ο βαθμός υλοποίησης διαρθρωτικών αλλαγών στην Ελλάδα έπεσε κατά τριάντα ποσοστιαίες μονάδες την τελευταία διετία σε σχέση με τη διετία 2013-2014. Με βάση τον δείκτη ανταγωνιστικότητας του ΟΟΣΑ η οικονομία υποχωρεί. Η ανταγωνιστικότητα της ελληνικής οικονομίας συνεχίζει να υποχωρεί. Με βάση τον δείκτη οικονομικού κλίματος, η κατάσταση στην οικονομία είναι χειρότερη απ' ό,τι το 2014. Με βάση τις ληξιπρόθεσμες οφειλές των ιδιωτών, αυτές έχουν ξεπεράσει τα 100 δισεκατομμύρια ευρώ. Με βάση τις ληξιπρόθεσμες οφειλές τους δημοσίου προς τον ιδιωτικό τομέα, αυτές παραμένουν ακόμα και σήμερα 14% παραπάνω από το τέλος του 2014. Οι δε καταθέσεις, που αποχώρησαν μαζικά το 2015, δεν έχουν επιστρέψει στο τραπεζικό σύστημα. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως έχουμε ξαναπεί, παραλάβατε την οικονομία στον πρώτο όροφο, τη ρίξατε στο υπόγειο και πανηγυρίζετε που προσπαθείτε να τη φέρετε στο ισόγειο.
Τον λόγο έχει ο κ. Σωκράτης Βαρδάκης από τον ΣΥΡΙΖΑ.
Ευχαριστώ, κύριε Πρόεδρε. Κύριε Σταϊκούρα, δεν ξέρω πότε λέγατε αλήθεια. Το 2011, το 2012, το 2013, το 2014 ή σήμερα; Και επειδή μιλάμε για αλήθειες, κρίμα που έφυγε ο κ. Γεωργιάδης, γιατί θα μπω κι εγώ στον πειρασμό να αναφερθώ στο όνομά του. Θα ήθελα να μου εξηγήσει αυτό που είπε προηγουμένως, ότι πρέπει επιτέλους να συνεννοηθούμε με όρους αλήθειας. Πραγματικά εδώ η επιστήμη σηκώνει τα χέρια ψηλά! Κυρίες και κύριοι συνάδελφοι, τα πρώτα θεμέλια για τη δημοσιονομική σταθερότητα μπήκαν με τον προϋπολογισμό του 2016, με τον οποίο έγινε η αρχή ώστε να σπάσει ο φαύλος κύκλος της ύφεσης. Ο προϋπολογισμός του 2017 ήρθε να παγιώσει τη δημοσιονομική ισορροπία και σταθερότητα, για να αποκαταστήσει την εμπιστοσύνη στις εγχώριες και διεθνείς αγορές. Να θυμίσω ότι το πρωτογενές πλεόνασμα διαμορφώθηκε στο 0,5% το 2015, στο 4,2% το 2016, ποσοστό πάνω από οκτώ φορές μεγαλύτερο του στόχου που είχε τεθεί το 2016 για πρωτογενές πλεόνασμα 0,5% του ΑΕΠ. Την ίδια χρονιά το συνολικό δημοσιονομικό αποτέλεσμα της γενικής κυβέρνησης διαμορφώθηκε σε πλεονασματικό στο 0,7%. Άρα, αυτή η δημοσιονομική πρόοδος οδήγησε σε έξοδο της χώρας από τη διαδικασία υπερβολικού ελλείμματος, στην οποία υπαγόταν από τον εκτροχιασμό του δημοσιονομικού ελλείμματος - αυτή είναι η αλήθεια, κύριε Σταϊκούρα - στο 15,1% του ΑΕΠ το 2009. Κυρίες και κύριοι συνάδελφοι της Αντιπολίτευσης, τα ελλείμματα της ελληνικής οικονομίας δημιουργήθηκαν επί θητείας σας. Προκάλεσαν σημαντικές κοινωνικές και οικονομικές αναταραχές, οι οποίες ήταν ιδιαίτερα δυσμενείς για την αγορά εργασίας, με το ποσοστό της απασχόλησης να μειώνεται κατά 4,6% σε ετήσιους μέσους όρους μεταξύ 2010 και 2013 και του ποσοστού ανεργίας φυσικά τότε να επιδεινώνεται κατά 15,8%. Προβήκατε για μία ακόμα φορά το τελευταίο διάστημα σε δυσοίωνες και καταστροφικές προβλέψεις και ευτυχώς πέσατε έξω. Ίσως ήταν και το τελευταίο σχέδιο της προπαγανδιστικής πολιτικής που κάνατε. Το 2015, δύο μήνες μετά τις εκλογές, ζητούσατε εκλογές και είπατε ότι ο ΣΥΡΙΖΑ σε δύο μήνες κατέστρεψε τη χώρα. Το ίδιο λέτε και το 2017. Σήμερα πλέον μπορούμε να πούμε ότι μετά από μiα μακρά περίοδο οικονομικών και κοινωνικών προκλήσεων η ελληνική οικονομία εισέρχεται σε τροχιά σταθερότητας και θετικούς ρυθμούς ανάπτυξης. Οι πολιτικές διαφορές μας, κυρίες και κύριοι συνάδελφοι της Αντιπολίτευσης, είναι πολλές. Ο προϋπολογισμός του 2018 έχει ως αφετηρία τον προϋπολογισμό του 2017, ο οποίος βρήκε, παρά τις πολύ δύσκολες συνθήκες, τον δημοσιονομικό χώρο να επιστρέψει στον κόσμο 720 εκατομμύρια ως κοινωνικό μέρισμα, 315 εκατομμύρια περίπου, που αφορούν τις παράνομες παρακρατηθείσες εισφορές υγείας των συνταξιούχων, και άλλα 360 εκατομμύρια για την κάλυψη του κόστους υπηρεσιών κοινής ωφέλειας. Η Κυβέρνησή μας έχει κοινωνικό πρόσωπο, με σκοπό την ελάφρυνση και τη βοήθεια σε ευάλωτα στρώματα. Η αναγκαία δημοσιονομική προσαρμογή των ετών 2015-2018 συνοδεύτηκε από τη σταδιακή ενίσχυση της προστασίας των οικονομικά ευάλωτων στρωμάτων με την πλήρη ανάπτυξη εργαλείων, όπως το ΚΕΕΑ, αλλά και παρεμβάσεων κοινωνικής πολιτικής στον κρίσιμο τομέα αντιμετώπισης της παιδικής φτώχειας. Σε αντίθεση με όσα γράφονται και λέγονται για περικοπές προνοιακών παροχών, ο προϋπολογισμός του 2018 προβλέπει ενίσχυση και όχι περικοπές. Κυρίες και κύριοι συνάδελφοι, τόσο αυτός ο προϋπολογισμός που φέρνουμε για ψήφιση όσο και οι λοιπές παρεμβάσεις μας τα τρία τελευταία χρόνια της διακυβέρνησή μας αποτελούν απόδειξη ότι προσπαθούμε να ανατρέψουμε τις πολιτικές που είχατε εφαρμόσει σε όλα τα επίπεδα και οι οποίες εξαθλίωσαν πραγματικά τον ελληνικό λαό. Κυρίες και κύριοι συνάδελφοι, ειλικρινά δεν ξέρω αν πιστεύετε αυτά που λέτε από αυτό το Βήμα αυτές τις ημέρες, γιατί αν δεν είναι στο σχέδιο, όπως είπα προηγουμένως, της προπαγανδιστικής πολιτικής που αναλώνεστε το τελευταίο διάστημα, πραγματικά χρήζετε ειδικής μεταχείρισης. Μιλήσατε για την κοινωνική προστασία, για δανεικά, για ελλείμματα, για έλλειμα στα ασφαλιστικά ταμεία, για ανεργία, για «μαύρη» εργασία, για εναλλακτικές μορφές απασχόλησης, για μειώσεις μισθών και συντάξεων, για φτώχεια και ανέχεια. Εγώ δεν θα σας απαντήσω σε αυτά. Σας έχουν ήδη απαντήσει σημερινά δικά σας στελέχη, που χθες ήταν κάπου αλλού. Είναι πρωτοκλασάτα στελέχη, όπως η κ. Μπακογιάννη και ο κ. Αυγενάκης. Αυτά που σας είπαν τότε, που τα είπαν για εσάς, γιατί εσείς ήσασταν κυβέρνηση, όταν ήταν κάπου αλλού, αντικατοπτρίζουν την εικόνα, την πραγματικότητα, ποιος, ποιοι λεηλάτησαν αυτή τη χώρα, και εγκαλείτε εμάς σήμερα που προσπαθούμε να βάλουμε ένα «λιθαράκι» ανασύνταξης και επαναφοράς της αξιοπρέπειας ενός λαού που εσείς διαλύσατε, εσείς ρημάξατε. Τι σας έλεγαν, λοιπόν, τότε; «Από τη μια μεριά έχουμε μια χρεοκοπημένη χώρα». Ακούστε, είναι λόγια της κ. Μπακογιάννη. Αξίζει τον κόπο να τ' ακούσετε. «Μια κοινωνία θύμα μιας πρωτόγνωρης φορομπηχτικής πολιτικής που δεν έχει όρια. Χαράτσια που δεν έχουν τέλος. Μια χώρα που οι πολίτες μέρα με τη μέρα γίνονται φτωχότεροι. Οι πεινασμένοι αυξάνονται με γεωμετρική πρόοδο. Άνθρωποι που δεν έχουν να φάνε. Παιδιά που λιποθυμούν στα σχολεία». Ακούστε. «Ο πλέον δύσπιστος πείθεται παρατηρώντας τι συμβαίνει με τους κάδους απορριμμάτων και τα απομεινάρια των λαϊκών αγορών, τα συσσίτια των ενοριών. Μια κοινωνία που δεν πιστεύει και δεν ελπίζει τίποτα. Μειώσατε για άλλη μια φορά μισθούς και συντάξεις και διαλύσατε κάθε οικογενειακό προϋπολογισμό. Τα κόμματα κρατικοποιήθηκαν και εξελίχθηκαν σε παράγοντες ενός κρατικοδίαιτου συστήματος». Αυτά σας έλεγε, κυρίες και κύριοι της Αξιωματικής Αντιπολίτευσης, η κ. Μπακογιάννη και ο κ. Αυγενάκης. Κι έρχεστε σήμερα εδώ να μας πείτε ότι εμείς καταστρέψαμε τη χώρα. Διαβάστε τα αυτά. Πάρτε τα Πρακτικά της Βουλής και διαβάστε τα, μήπως αναλογιστείτε επιτέλους τις ευθύνες σας, μήπως αλλάξετε τακτική, για να σώσουμε αυτόν τον τόπο, αν μπορούμε, όλοι μαζί. Γιατί όλοι μαζί πρέπει να το κάνουμε. Αυτά τα αποκαΐδια κι αυτές τις στάχτες αφήσατε. Και δεν σας τα θυμίζω για να ζητήσετε συγγνώμη, σας το έχω πει κι άλλη φορά, αλλά για να αναλογιστείτε, όπως σας είπα προηγουμένως, για μια φορά τις ευθύνες σας και να συμβάλετε στην προσπάθειά μας για την ανοικοδόμηση αυτού του του τόπου, που εσείς πραγματικά διαλύσατε.
Ο κ. Κοντογεώργος από τη Νέα Δημοκρατία έχει τον λόγο.
Κύριε Πρόεδρε, κυρίες και κύριοι Βουλευτές, πριν ξεκινήσω την ομιλία μου, θα ήθελα να σχολιάσω την ομιλία του Αναπληρωτή Υπουργού Περιβάλλοντος, του κ. Φάμελλου, ο οποίος βεβαίως λείπει από την Αίθουσα αυτή τη στιγμή, πιθανόν να έχει άλλη εργασία. Δεν μπορώ, όμως, να αντέξω να μην σχολιάσω τον τόνο της φωνής του, αλλά και πόσες φορές κούνησε το δάχτυλο σε όλους τους συναδέλφους στην Αίθουσα αυτή. Μου θύμισε περιφερειακό στρατοδικείο και επίτροπο στρατοδικείου. Του απαντούμε, λοιπόν, ότι κατ' αρχάς δεν φοβάται κανένας σε αυτή την Αίθουσα και, δεύτερον, το υπέρμετρό του θράσος υπερβαίνει το πολιτικό του ανάστημα. Ήρθε εδώ και στην ομιλία του - δωδεκάμισι λεπτά μέτρησα, κύριε Πρόεδρε - τα δώδεκα λεπτά αναλώθηκε στο να βρίζει τους συναδέλφους της Αντιπολίτευσης. Και αντί να έρθει να απολογηθεί για τις πολιτικές του Υπουργείου του όλο αυτό το χρονικό διάστημα, αφιέρωσε μόνο είκοσι οκτώ δευτερόλεπτα στην υπόθεση του περιβάλλοντος. Αυτό τα λέει όλα. Κυρίες και κύριοι Βουλευτές, ο υπό συζήτηση προϋπολογισμός του 2018 δυστυχώς είναι άλλος ένα φορομπηχτικός και άδικος προϋπολογισμός, της πιο νεοφιλελεύθερης, στην πράξη, Κυβέρνησης των ΣΥΡΙΖΑΝΕΛ. Συγκεκριμένα, ο συνδυασμός λιτότητας και αδικίας μειώνει τις μικρές πιθανότητες της επιτυχίας ενός προγράμματος προσαρμογής. «Το μείγμα υπερβολικής λιτότητας, υψηλών πλεονασμάτων πάνω του στόχου, επηρεάζουν την έτσι κι αλλιώς χαμηλή ανάπτυξη», σημειώνει στην έκθεσή του το Γραφείο Προϋπολογισμού της Βουλής. Σε κάθε περίπτωση, συγκρινόμενη με τον ρυθμό ανάπτυξη της ευρωπαϊκής οικονομίας, η ανάκαμψη χαρακτηρίζεται αναιμική, καθώς η υπερφορολόγηση μηδενίζει τα εισοδήματα και συρρικνώνει την κατανάλωση. Το γεγονός ότι τα φορομπηχτικά μέτρα της Κυβέρνησης και οι περικοπές των κοινωνικών δαπανών και επιδομάτων έχουν θεσμοθετηθεί σε προηγούμενο χρόνο, δεν μειώνει σε καμμία περίπτωση τις επιπτώσεις στην κοινωνία και ιδιαίτερα στους αδύναμους πολίτες. Ο ισχυρισμός των συναδέλφων της κυβερνητικής πλειοψηφίας ότι δεν περιλαμβάνει νέα μέτρα ο υπό συζήτηση προϋπολογισμός δεν πείθει ούτε μικρό παιδί. Συνάδελφοι της Πλειοψηφίας, είναι ή δεν είναι νέα μέτρα οι νέες περικοπές στα μισθολόγια για εκατόν πενήντα χιλιάδες ένστολους συμπολίτες μας; Οι νέες περικοπές στο ΕΚΑΣ ύψους 234 εκατομμυρίων για εκατόν σαράντα χιλιάδες συνταξιούχους; Η κατάργηση του 10% του φόρου στις ιατρικές δαπάνες, ύψους περίπου 121 εκατομμυρίων ευρώ; Η κατάργηση του επιδόματος απροστάτευτων τέκνων, του επιδόματος ανεργίας για τους νεοεισερχόμενους στην αγορά εργασίας, του επιδόματος φτώχειας και φυσικών καταστροφών στους δικαιούχους του κοινωνικού επιδόματος αλληλεγγύης, ύψους 12 εκατομμυρίων ευρώ περίπου; Η συνεχιζόμενη μείωση του επιδόματος θέρμανσης κατά 47 εκατομμύρια ευρώ, φέρνοντας σε απόγνωση και στη παγωνιά χιλιάδες νοικοκυριά; Η αύξηση των συντελεστών ΦΠΑ σε τριάντα δύο νησιά της επικράτειας; Η αύξηση της εισφοράς για τους ελεύθερους επαγγελματίες, της ασφαλιστικής εισφοράς υπολογιζόμενης στις μεικτές αποδοχές, ύψους περίπου 53 εκατομμυρίων ευρώ; Η κατάργηση της έκπτωσης 1,5% στην εφάπαξ καταβολή του φόρου για τρία εκατομμύρια μισθωτούς και συνταξιούχους; Η επιβολή φόρων στις περιστασιακά και για μικρό διάστημα ενοικιαζόμενες κατοικίες με βάση την κλίμακα φορολόγησης των ενοικίων; Η μείωση των δαπανών υγείας περίπου κατά 300 εκατομμύρια ευρώ; Η επιβολή φόρου διαμονής σε ξενοδοχεία και ενοικιαζόμενα δωμάτια και διαμερίσματα από 1,5 έως 4 ευρώ ημερησίως; Η επιβολή φόρου υπεραξίας 15% στην αγορά ακινήτων, που αποτελεί και τη χαριστική βολή του κλάδου; Η μονιμοποίηση της εισφοράς αλληλεγγύης; Εάν όλα αυτά δεν είναι νέα μέτρα, αγαπητοί συνάδελφοι, τότε τι είναι; Κυρίες και κύριοι Βουλευτές, αυτή είναι η ζοφερή πραγματικότητα, την οποία καλείται να βιώσει ο Έλληνας πολίτης και το 2018. Αυτή και χειρότερη είναι η πραγματικότητα στην περιφέρεια της χώρας. Στην ιδιαίτερη πατρίδα μου, στην Ευρυτανία, τη μεγάλη Ευρυτανία κατά τον συνάδελφο Μπαλαούρα, η ανεργία καλπάζει με γεωμετρική πρόοδο, οδηγώντας στη φτώχεια όλο και περισσότερους συμπολίτες μου. Η πρωτοβάθμια φροντίδα υγείας καταρρέει, ενώ ο αρμόδιος Υπουργός ασχολείται με όλα τα άλλα εκτός από τα θέματα υγείας. Και για να μην τον αδικώ τελείως, την ημέρα του Αγίου Νικολάου, μετά από δυόμισι χρόνια πήγε γιατρός στην περιοχή των Αγράφων. Και αυτός στρατιωτικός γιατρός. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, επικαλούμενος την κοινή μας καταγωγή, ζητώ την κατανόησή σας για ένα λεπτό.
Το έχεις.
Το έχεις ήδη.
Συνεχίστε, μη χάνουμε χρόνο.
Ο ρωμαλέος Υπουργός Παιδείας - ο σεβασμός μου στον θεσμό δεν μου επιτρέπει να τον χαρακτηρίσω διαφορετικά - θεωρεί τα ευρυτανόπουλα ότι είναι παιδιά εφοπλιστών και βιομηχάνων, αρνούμενος τα σχολικά γεύματα σε όλα τα σχολεία της Ευρυτανίας. Ο ίδιος Υπουργός με εξοργιστική αδιαφορία παραβλέπει το δικαίωμα και των παιδιών της Ευρυτανίας με ειδικές ικανότητες για παράλληλη στήριξη στην εκπαίδευσή τους. Οι δομές τις κοινωνικής πρόνοιας παραπαίουν από τις ανίκανες διοικήσεις τους. Τα νοικοκυριά στενάζουν, παραμένοντας παγωμένα από την ουσιαστική κατάργηση του επιδόματος θέρμανσης. Οι λίγες επιχειρήσεις που συνεχίζουν να λειτουργούν αδυνατούν να ανταπεξέλθουν στη βαριά φορολογία. Η μικρή δραστηριότητα που παρατηρείται στην κατασκευή υποδομών τοπικής κλίμακας οφείλεται στην τοπική αυτοδιοίκηση πρώτου και δεύτερου βαθμού και στα ευρωπαϊκά κονδύλια που αξιοποιεί, αφού είναι γνωστό ότι η σημερινή Κυβέρνηση «πετσοκόβει» κάθε χρόνο τους θεσμοθετημένους πόρους της. Τα μεγάλα έργα υποδομής έχουν ξεχαστεί ή έχουν βραχυκυκλώσει στις κυβερνητικές καλένδες, όπως η παράκαμψη της Λαμίας, η εθνική οδός Λαμία - Καρπενήσι, η εθνική οδός Αγρίνιο - Καρπενήσι, η σύνδεση με την Καρδίτσα με τον παραμεθόριο οδικό άξονα, το τελευταίο τμήμα Μαυρομάτα - Νεράιδα. Η ανασφάλεια δε για το μέλλον έχει κυριεύσει το σύνολο της κοινωνίας, ενώ μνημειώδης παραμένει η ανευθυνότητα των κυβερνητικών παραγόντων. Αυτή τη μίζερη κατάσταση, που βιώνουν οι πολίτες της Ευρυτανίας, να είναι σίγουρη η Κυβέρνηση ότι θα της την ανταποδώσουν λίαν συντόμως. Κυρίες και κύριοι Βουλευτές, πριν κατέλθω του Βήματος, θα ήθελα να εκφράσω τη συμπαράστασή μου στους πληγέντες από τις πρόσφατες πλημμύρες συμπολίτες μας στη Μάνδρα και στη Νέα Πέραμο, στην Αιτωλοακαρνανία και την Ήπειρο, που τόσο ακριβά μας κόστισαν σε ανθρώπινες ζωές και σε καταστροφές περιουσιών και έργων υποδομής. Ταυτόχρονα απαριθμώντας τις φυσικές καταστροφές και την πυκνότητά τους που συνέβησαν στην πατρίδα μας τα τρία τελευταία χρόνια, δεν θέλω να πιστέψω ότι αυτό που αποτελεί πεποίθηση για την πλειοψηφία του λαού μας, ότι η σημερινή Κυβέρνηση και ο Πρωθυπουργός, πέραν του ότι έχουν διαψεύσει πλήρως όλες τις προσδοκίες του με δημαγωγίες και ψέματα και ότι είναι ανίκανοι να αντιμετωπίσουν αποτελεσματικά τέτοια φαινόμενα, είναι και μαύρες γάτες της γρουσουζιάς και της κακοτυχίας. Όπως επίσης, δεν πιστεύω τη ρήση του πρώην Υπουργού Προστασίας του Πολίτη για «την Αριστερά του τίποτα», γιατί πλέον ο καθένας μπορεί να διαπιστώσει την Αριστερά της καταστροφής και της μιζέριας. Όμως η ώρα της αλήθειας πλησιάζει και η κρίση του λαού θα είναι αμείλικτη, κύριε Πρόεδρε.
Ελάτε, κύριε Κοντογεώργο! Απογειώσαμε την πολιτική σκέψη! Σας παρακαλώ, ολοκληρώστε!
Κλείνοντας, δηλώνω ότι καταψηφίζω τον προϋπολογισμό, ο οποίος είναι ο τελευταίας της σημερινής Κυβέρνησης. Σας ευχαριστώ.
Σας ευχαριστούμε. Ο κ. Χρήστος Μαντάς, Κοινοβουλευτικός Εκπρόσωπος του ΣΥΡΙΖΑ, έχει τον λόγο για δύο λεπτά.
Κύριε Πρόεδρε, θα πάρω τον λόγο για δύο λεπτά. Πρώτον, στην πολιτική χυδαιότητα του κ. Άδωνη Γεωργιάδη δεν πρόκειται να παρασυρθούμε. Ο Υπουργός Οικονομικών, ο οποίος απουσιάζει από την Αίθουσα και είναι σε αποστολή στην Αμερική, όπως πολύ καλά γνωρίζει ο κ. Γεωργιάδης, έχει απαντήσει τρεις φορές γι' αυτή την αθλιότητα, την οποία επαναλαμβάνει ο κ. Γεωργιάδης. Όμως, δεν θα παρασυρθούμε σε αυτού του είδους την αντιπαράθεση. Δεύτερον, υπάρχουν δύο σημαντικά πράγματα, τα οποία ειπώθηκαν στην παρέμβαση του κ. Σταϊκούρα και θέλω να τα επισημάνω. Το πρώτο είναι ότι για πρώτη φορά ο κ. Σταϊκούρας κατέθεσε στην ομιλία του ότι η Κυβέρνηση του ΣΥΡΙΖΑ στοίχισε στην ελληνική οικονομία όχι 100 δισεκατομμύρια που έλεγαν. Ο κ. Σταϊκούρας είπε σήμερα για 30 δισεκατομμύρια. Σιγά - σιγά θα καταλάβει και ο κ. Σταϊκούρας και η Νέα Δημοκρατία ότι ο μύθος για κόστος της διακυβέρνησης του ΣΥΡΙΖΑ 100 δισεκατομμυρίων, τον οποίο επαναλαμβάνουν συνεχώς και συνεχώς, είναι ένας μύθος ο οποίος δεν έχει καμμία πραγματική βάση και σιγά - σιγά θα παραδεχθούν ότι όλο αυτό το ιδεολόγημα, το οποίο έχουν φτιάξει, δεν πατάει σε σταθερά πόδια. Το επόμενο που θέλω να πω, κύριε Πρόεδρε, είναι η αναφορά του κ. Σταϊκούρα στην έκθεση του Διεθνούς Νομισματικού Ταμείου, που κρύβει μια λεπτομέρεια. Ξέρετε ποια είναι αυτή η λεπτομέρεια; Το ότι οι όποιες προσεγγίσεις γίνονται, γίνονται και με βάση ακόμη ένα κομματάκι που έχει η έκθεση του Διεθνούς Νομισματικού Ταμείου και είναι οι παραδοχές με τις οποίες γίνονται οι εκτιμήσεις. Ξέρετε με τι παραδοχές έγιναν αυτές οι εκτιμήσεις; Με πρωτογενή πλεονάσματα πάνω από 4%. Αυτό θέλει η Νέα Δημοκρατία και ο κ. Σταϊκούρας, να είχαμε αυτή τη στάση; Συνεπώς ας τα σκεφτούν αυτά και ας κάνουμε την πολιτική αντιπαράθεση πάνω στα πραγματικά στοιχεία. Θα έχουμε την ευκαιρία να το κάνουμε και στο επόμενο χρονικό διάστημα. Ευχαριστώ.
Κι εμείς ευχαριστούμε. Τον λόγο έχει ο κ. Νίκος Μωραΐτης από το ΚΚΕ.
Ευχαριστώ, κύριε Πρόεδρε. Ο προϋπολογισμός του 2018 είναι ένας ακόμη βαθιά αντιλαϊκός, ταξικός προϋπολογισμός. Φορτώνει νέα βάρη στις πλάτες της εργατικής τάξης των πλατιών λαϊκών στρωμάτων των πόλεων και της υπαίθρου. Η συγκυβέρνηση ΣΥΡΙΖΑ - ΑΝΕΛ κατά την προσφιλή της τακτική, να παρουσιάζει το μαύρο άσπρο, τον χαρακτηρίζει προϋπολογισμό ανάπτυξης, ότι θα φέρει ανακούφιση στα λαϊκά εισοδήματα. Όμως στην πραγματικότητα ξεζουμίζετε τους εργαζόμενους, τους αυτοαπασχολούμενους, τη φτωχομεσαία αγροτιά, τους συνταξιούχους, για να τα δώσετε απλόχερα στο μεγάλο κεφάλαιο, στις μεγάλες επιχειρήσεις, στα μονοπώλια είτε με τη μορφή επιδοτήσεων μέσω προγραμμάτων είτε με φοροαπαλλαγές στο όνομα της καπιταλιστικής ανάπτυξης. Όμως, όλα αυτά πάνω στα συντρίμμια των εργασιακών δικαιωμάτων, στην απαξίωση της εργατικής δύναμης. Στον προϋπολογισμό αποτυπώνεται η συνέχεια των μέτρων του τρίτου μνημονίου. Και σε αυτόν τον προϋπολογισμό συνεχίζεται η επίθεση στα εισοδήματα της φτωχομεσαίας αγροτιάς. Στην εισηγητική έκθεση αποτυπώνεται με σαφήνεια ο προσανατολισμός, η στόχευση της κυβερνητικής πολιτικής στον αγροτικό τομέα. Υλοποιεί με ευλάβεια τους ευρωενωσιακούς κανόνες και προωθεί τους στόχους της Κοινής Αγροτικής Πολιτικής. Αυξάνετε τη φορολογία των αγροτών μέσω του ΕΝΦΙΑ. Η επέκτασή τους στα χωράφια εκτός σχεδίου στις αγροτικές εγκαταστάσεις, που ήταν να εφαρμοστεί από το 2017, συμφώνησε η Κυβέρνηση με τους συνεταίρους της να εφαρμοστεί το 2018. Αυτό το μέτρο θα φέρει επιβάρυνση 200 εκατομμύρια ευρώ. Όμως, αυτό το κρύβετε επιμελώς. Δεν φαίνεται στον προϋπολογισμό, γιατί χάνεται μέσα στο συνολικό ποσό του ΕΝΦΙΑ. Η φοροληστεία των αγροτών συνεχίζεται με αμείωτη ένταση. Ειδικότερα, τσακίζετε τα μικρά εισοδήματα των μη κατά κύριο επάγγελμα αγροτών, αυτούς που η δική σας πολιτική και των προηγούμενων, της Νέας Δημοκρατίας και του ΠΑΣΟΚ, ξεκλήρισε και τώρα προσπαθούν να επιβιώσουν είτε μέσα από μικρές καλλιέργειες είτε από μεροκάματα όπου βρουν. Αυτοί δεν έχουν αφορολόγητο. Φορολογούνται από το πρώτο ευρώ. Στόχος σας είναι να τους διώξετε μια ώρα αρχύτερα, για να μαζευτεί γη και παραγωγή σε λίγα χέρια. Εδώ πρέπει να βγάλουν συμπεράσματα οι φτωχομεσαίοι αγρότες ότι οι αγώνες τους σαράντα μερόνυχτα στα μπλόκα κέρδισαν το αφορολόγητο. Πρέπει να δουν καθαρά ότι μόνο με τον αγώνα τους μπορούν να ανατρέψουν αυτή τη βάρβαρη πολιτική. Η φορολογία είναι αυξημένη στον προϋπολογισμό του 2018 και πλήττει ιδιαίτερα την αγροτιά. Διατηρείτε τον φόρο στο κρασί, παρ' ότι λέγατε σε όλους τους τόνους και ιδιαίτερα ο Υπουργός Αγροτικής Ανάπτυξης ότι θα καταργηθεί, τον διατηρείτε. Είναι ένα διπλό χτύπημα και στη λαϊκή κατανάλωση αλλά και στους παραγωγούς, οι οποίοι είναι και σε μια αδυναμία να συναγωνιστούν τα φτηνότερα εισαγόμενα κρασιά. Να ποιον υπηρετεί η πολιτική σας. Το 2018 θα έχουμε νέες αυξήσεις στις ασφαλιστικές εισφορές των αγροτών από 14% στο 16%. Θα είναι μια παραπέρα επιβάρυνση, γιατί θα προστεθεί στο ασφαλιστήριο ποσό το εισόδημα απ' τις ασφαλιστικές εισφορές του προηγούμενου χρόνου. Χρόνια τώρα διαφημίζετε και εσείς και οι προηγούμενοι τα διάφορα προγράμματα, όπως το πρόγραμμα των νέων αγροτών κι ότι αυτά θα συμβάλλουν στην ηλικιακή ανανέωση του αγροτικού πληθυσμού. Τα αποτελέσματα του εμπαιγμού προς τους νέους αγρότες είναι αποκαλυπτικά. Τους «πουλάτε φύκια για μεταξωτές κορδέλες» και να τα αποτελέσματα. Απ' αυτό το πρόγραμμα που διαφημίζετε τα στοιχεία των ασφαλισμένων στον πρωτογενή τομέα μέσα στο πρώτο εξάμηνο του 2016 είναι καθαρά. Κάτω από είκοσι πέντε ετών είναι μόλις το 0,61% στους κατά κύριο επάγγελμα αγρότες, ενώ το περιβόητο Πρόγραμμα Αγροτικής Ανάπτυξης στην ουσία είναι τσάμπα ζεστό χρήμα στις μεγάλες καπιταλιστικές επιχειρήσεις, οι οποίες θα το καρπωθούν, ενώ οι φτωχομεσαίοι αγρότες αν πάρουν, θα πάρουν ψίχουλα. Επιπλέον υπάρχουν σοβαρά ζητήματα σε ό,τι αφορά το Πρόγραμμα Αγροτικής Ανάπτυξης σε άλλους τομείς, όπου, για παράδειγμα, για να ενταχθεί κάποιος φτωχομεσαίος αγρότης απαιτείται μεγάλη συμμετοχή, που αν κάποιοι το έκαναν αυτό, σήμερα είναι καταχρεωμένοι και η θηλειά των τραπεζών τους σφίγγει καθημερινά. Αυτό είναι αντικειμενικό στον σημερινό δρόμο ανάπτυξης, στον καπιταλιστικό δρόμο που υπάρχουν κερδισμένοι. Αλλά υπάρχουν και οι χαμένοι, που είναι οι φτωχομεσαίοι αγροκτηνοτρόφοι που θυσιάζονται για τα κέρδη των μονοπωλίων. Το ίδιο επικρατεί και σε άλλους τομείς, όπως είναι η αλιεία, όπου η μερίδα του λέοντος δίνεται στις μεγάλες καπιταλιστικές επιχειρήσεις στις ιχθυοκαλλιέργειες, όπου τρεις μονοπωλιακοί όμιλοι κάνουν κουμάντο. Ακόμη χειρότερη είναι η κατάσταση στον τομέα των δασών. Πλήρης εγκατάλειψη. Τα παραδίνετε στις ορέξεις των δυτικών συμφερόντων για επενδύσεις στην ενέργεια και σε άλλους τομείς. Δίνετε μόνο το 1‰ του Ακαθάριστου Εθνικού Προϊόντος για τα δάση. Είναι έγκλημα εκ προμελέτης. Με την πολιτική σας όχι μόνο δεν προστατεύετε τα δάση, αλλά στην ουσία οπλίζετε το χέρι των εμπρηστών, των καταπατητών με τα γνωστά αποτελέσματα, πλημμύρες και καταστροφές. Ιδιαίτερα τον ΕΛΓΑ τον έχετε μετατρέψει σε έναν φορομπηχτικό, φοροεισπρακτικό μηχανισμό και χαρατσώνετε την αγροτιά. Καμαρώνετε ότι έχετε αποθεματικό από τον ιδρώτα των αγροτών αρκετά εκατομμύρια, κοντά στα 60. Βέβαια για χρόνια δεν δώσατε ούτε 1 ευρώ από τον κρατικό προϋπολογισμό, παρ' ότι είχατε υποχρέωση. Παρ' ότι, όμως, χαρατσώνατε τους αγρότες, δεν αποζημιώνετε τους πληγέντες ούτε έγκαιρα, αλλά ούτε και δίκαια στο μέγεθος των ζημιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ένα λεπτό.
Παρακαλώ, συνεχίστε.
Έχετε τόκους που αγγίζουν το 1.800.000 ευρώ. Είναι ακριβώς όσα δώσατε στην ΠΑΣΕΓΕΣ και προφανώς, ετοιμάζεστε να δώσετε και στη νέα ΠΑΣΕΓΕΣ για τις υπηρεσίες που προσφέρει, υπονομεύοντας τους αγώνες της φτωχομεσαίας αγροτιάς, το κυριότερο απ' όλα, όμως, είναι ότι υπηρετεί την πολιτική σας. Έχετε το θράσος όλα αυτά τα προγράμματα στον αγροτικό τομέα να τα βαφτίζετε «δίκαιη ανάπτυξη», και να λέτε ότι θα δώσουν ώθηση, θα αποτελέσουν πυλώνα ανάπτυξης της πρωτογενούς παραγωγής. Γι' αυτό στα περιφερειακά σας συνέδρια που ξεχειλίζουν από κοροϊδία, λέτε στους αγρότες ότι μπορεί να γίνουν επιχειρηματίες, να συναγωνιστούν τις μεγάλες καπιταλιστικές επιχειρήσεις που δραστηριοποιούνται στον χώρο της αγροτιάς. Τους λέτε ότι υπάρχει ο δικός σας «ανθρώπινος καπιταλισμός» και ότι μπορεί να κερδίζουν όλοι οι εργάτες, οι αγρότες, οι αυτοαπασχολούμενοι και τα μονοπώλια. Γι' αυτό δεν προλαβαίνετε να μαζεύετε συγχαρητήρια από τους εταίρους σας στην Ευρωπαϊκή Ένωση, από τον Σύνδεσμο Ελλήνων Βιομηχάνων. Κάνετε πολύ καλά τη βρώμικη δουλειά, φέρνετε σε δύσκολη θέση ακόμα και τα άλλα αστικά κόμματα και ιδιαίτερα τη Νέα Δημοκρατία, γιατί εφαρμόζετε με λιγότερους κραδασμούς την αντιλαϊκή πολιτική για λογαριασμό του μεγάλου κεφαλαίου. Η αντιπαράθεσή σας, που έγινε κι εδώ σήμερα, αλλά γίνεται και σε όλη τη συζήτηση του προϋπολογισμού, είναι για τα μάτια του κόσμου. Θέλετε να κρύψετε τη στρατηγική σας σύμπλευση. Τελειώνοντας λέμε καθαρά στους μικρομεσαίους αγρότες ότι υπάρχει λύση στα μεγάλα προβλήματα. Η λύση είναι στην πρόταση του Κομμουνιστικού Κόμματος Ελλάδας για διαφορετική κοινωνικοοικονομική οργάνωση από την εργατική εξουσία, στη μεγάλη παραγωγή που θα αξιοποιεί τις τεράστιες παραγωγικές δυνατότητες της χώρας, με κεντρικό συνδυασμό, με πανεθνικό δίκτυο διανομής αγαθών και προϊόντων. Σε αυτό το πλαίσιο μπορούν να βρουν διέξοδο και οι ανάγκες των βιοπαλαιστών αγροτών, κτηνοτρόφων, ψαράδων μέσω της ανάπτυξης του αντίστοιχου δικτύου παραγωγικών αγροτικών συνεταιρισμών, μέσα από τον κεντρικό σχεδιασμό. Μόνο έτσι θα έχουν πρόσβαση σε υψηλού επιπέδου υπηρεσίες παιδείας, υγείας, πολιτισμού και ανάπαυσης. Μόνο τότε θα απαλλαγούν από τα βάσανά τους οι φτωχομεσαίοι παραγωγοί και οι ανάγκες τους δεν θα συνθλίβονται στην κυριαρχία των μονοπωλίων.
Τον λόγο έχει η κ. Χριστοφιλοπούλου από τη Δημοκρατική Συμπαράταξη.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας πριν λίγο τον Υπουργό κ. Φάμελλο να κατηγορεί τις προηγούμενες κυβερνήσεις δήθεν για μνημόνια που εξυπηρετούν τις τράπεζες και τις ιδιωτικές επενδύσεις, μου ήρθαν στο μυαλό αμέσως τρία πράγματα. Το πρώτο που μου ήρθε στο μυαλό ήταν η αχρείαστη καταστροφική τρίτη ανακεφαλαιοποίηση των ελληνικών τραπεζών, που δυστυχώς συνοδεύτηκε από τον ανθελληνισμό τους με ξένα διοικητικά συμβούλια και για τον οποίο οι πολιτικές μεν ευθύνες θα καταλογιστούν σε επόμενες εκλογές, αλλά οι ποινικές ευθύνες, κυρίες και κύριοι της Κυβέρνησης, θα παραμείνουν. Το δεύτερο πράγμα που θυμήθηκα αμέσως ακούγοντας τον κ. Φάμελλο είναι τον κ. Τσίπρα. Πριν δύο μέρες γονυπετής - προσέξτε, λέω γονυπετή και όχι στα τέσσερα, όπως επέλεγε να λέει ο ακροδεξιός συνεταίρος σας κ. Καμμένος - ο κ. Τσίπρας παρακαλούσε, ικέτευε τους ξένους επενδυτές, «ελάτε για μεγάλα κέρδη». Και τρίτον, θυμήθηκα και τον κ. Σταθάκη, ο οποίος δεν τολμάει, αλλά τρέμει να φέρει βελτίωση για τους πλειστηριασμούς της πρώτης κατοικίας, παρ' ότι συνάδελφοι σας, κυρίες και κύριοι του ΣΥΡΙΖΑ, τον έχουν καλέσει, όπως ο κ. Φίλης που είναι σε αυτή την Αίθουσα, αλλά και άλλοι συνάδελφοι από τον ΣΥΡΙΖΑ. Αυτά τα τρία πράγματα μου ήρθαν. Και η λέξη είναι μια: Αιδώς! Έρχομαι, τώρα, στον προϋπολογισμό επί της ουσίας. Διότι, κυρίες και κύριοι συνάδελφοι, τα οικονομικά μεγέθη, η αντιπαραβολή των περσινών κυβερνητικών προβλέψεων με τη σημερινή διάψευσή τους, αλλά και τα επιμέρους αντιλαϊκά μέτρα που σκοπίμως κρύβετε και δεν τα παρουσιάζετε, δείχνουν δύο πράγματα: Πρώτον, με την πορεία που έχετε χαράξει η έξοδος από τα μνημόνια δεν είναι ούτε ασφαλής ούτε βιώσιμη. Θα αποδειχθεί δυστυχώς για τη χώρα άλλη μια ουτοπία. Δεύτερον, ότι η Κυβέρνηση εκτός από τη διάβρωση των θεσμών - όπως η δικαστική εξουσία, τα ΜΜΕ, οτιδήποτε μπορεί να πλήξει τη δημοκρατία και να δημιουργήσει το καθεστώς τους - , έχει επιλέξει εδώ και καιρό να πλήττει συστηματικά τα μεσαία στρώματα, να πλήττει και να φτωχοποιεί τη μεσαία τάξη, όπως δείχνει και ο σημερινός προϋπολογισμός, αλλά και ο προηγούμενος. Και ξεκινάω από το μεγάλο θύμα του 2017. Το μεγάλο θύμα του 2017 είναι ο κοινωνικός προϋπολογισμός, από τον οποίο η Κυβέρνησή σας εξοικονόμησε σε ταμειακή βάση ούτε λίγο ούτε πολύ 2,38 δισεκατομμύρια ευρώ. Έτσι σώθηκε και έγινε το πλεόνασμα και όχι όπως μας είπε ο κ. Φάμελλος, δήθεν από την πάταξη της φοροδιαφυγής. Πώς έσωσε ο κοινωνικός προϋπολογισμός τον προϋπολογισμό της γενικής κυβέρνησης; Φυσικά, με καθυστερήσεις σε αποδόσεις συντάξεων - είναι εδώ ο κ. Πετρόπουλος και μας ακούει - , με καθυστερήσεις σε πληρωμές ληξιπροθέσμων υποχρεώσεων των δημοσίων νοσοκομείων και με περικοπές σε συντάξεις και κοινωνικές παροχές. Τον κατάλογο του μεσοπρόθεσμου, που εσείς ψηφίσατε, δεν τον έχετε βάλει μέσα στον προϋπολογισμό - κατανοώ γιατί - με κύρια θύματα, εξειδικευμένα θύματα, τους χαμηλοσυνταξιούχους που κάνουν το ΕΚΑΣ και βεβαίως, τις χήρες, τους αναπήρους και άλλους πολλούς. Ξέρουν όσοι βρίσκονται και δουλεύουν στα ιδρύματα χρονίων παθήσεων και στα προνοιακά ιδρύματα, πόσο στέναξαν φέτος από τις ελλείψεις. Για να υπάρξει το κοινωνικό μέρισμα υπήρξαν τεράστιες τρύπες σε αυτά τα ιδρύματα. Περνώ τώρα πάλι στο μεσοπρόθεσμο, όπου αναφέρεστε εσείς οι ίδιοι και αναφέρομαι τώρα πια κι εγώ στην ανεργία. Διαβάζω: «Το ασφαλιστικό σύστημα παραμένει ελλειμματικό, λόγω της αύξησης της ανεργίας και της ραγδαίας μείωσης των μισθών». Αναφέρομαι στη σελίδα 89 του μεσοπρόθεσμου. Ποια είναι η αλήθεια, λοιπόν, για το περίφημο κυβερνητικό αφήγημα, ότι ελαττώθηκε έστω οριακά η ανεργία; Η καθίζηση των μισθών - εσείς το είπατε - και η εκτόξευση των ευέλικτων μορφών απασχόλησης. Το 54,67% των νέων προσλήψεων στην αγορά εργασίας αφορά φέτος εργασίες ελαστικής μορφής με αποδοχές πενίας και την ίδια ώρα που οι εργαζόμενοι και οι άνεργοι βρίσκονται σε καθεστώς ασφυξίας, εσείς απεργάζεστε νύκτα σενάρια περικοπής των δικαιωμάτων, όπως η απεργία. Τα φέρνετε νύχτα με τροπολογίες και μετά επιχειρείτε να τα ξαναφέρετε. Έχετε, βέβαια, άξιο συνεταίρο, τη Νέα Δημοκρατία. Πιθανόν πάτε και να συγκυβερνήσετε. [[Γέλωτες από την πτέρυγα του ΣΥΡΙΖΑ]] Μη γελάτε καθόλου. Ακουμπιέστε σε πολλά. Στην ουσία υλοποιείτε πολιτικές Σόιμπλε με άλλη φρασεολογία. Έρχομαι, λοιπόν, τώρα πολύ σύντομα στην υγεία. Κυρίες και κύριοι συνάδελφοι, ο κύριος Πρωθυπουργός σήμερα εγκαινιάζει τις ΤΟΜΥ. Την ίδια ώρα, όμως, το μόνιμο προσωπικό των νοσοκομείων έχει μειωθεί κατά επτά χιλιάδες. Οι εφημερίες γίνονται χωρίς βασικές ειδικότητες γιατρών. Σε κάθε κλινική έχει πια απομείνει ένας νοσηλευτής για σαράντα ασθενείς στη βάρδια. Το επικουρικό προσωπικό είναι απλήρωτο. Λείπουν τα φάρμακα, ιδίως τα χημειοθεραπευτικά. Λείπουν τα υλικά και όχι μόνο τα σεντόνια. Ας δούμε, όμως, τι μας επιφυλάσσει το 2018 με βάση τα μεγέθη του προϋπολογισμού. Εξακόσια εκατομμύρια ευρώ λιγότερα για το Υπουργείο Υγείας. Λιγότερες δαπάνες για τη χρηματοδότηση των νοσοκομείων και του ΕΟΠΥΥ. Χρηματοδότηση του ΕΟΠΥΥ μόλις με 100 εκατομμύρια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, κι εγώ την ανοχή σας, όπως οι προηγούμενοι, για ένα - δύο λεπτά. Θα μου πείτε ότι το 2014 είχαμε 774 εκατομμύρια επιχορήγηση του ΕΟΠΥΥ, αλλά τώρα προβλέπονται 800 εκατομμύρια στον ΕΟΠΥΥ από τις εισφορές υγείας των συνταξιούχων; Πού θα πάνε οι εισφορές υγείας των συνταξιούχων; Στην τρύπα για να καλυφθούν συντάξεις, όπως πήγαν και πέρυσι και πρόπερσι. Κοροϊδεύετε τον κόσμο. Πώς θα τα βγάλει πέρα; Μειωμένη η χρηματοδότηση των νοσοκομείων, των ΥΠΕ και των ΠΕΔΥ κατά 350 εκατομμύρια. Στο μεσοπρόθεσμο το ίδιο. Αναγνωρίζετε ότι οι συνολικές μειώσεις θα φθάσουν για την περίοδο 2018-2021 τα 617 εκατομμύρια ευρώ και το παιχνίδι που κάνει το Υπουργείο Υγείας είναι φοβερό. Ενώ μειώνει την επιχορήγηση, διαβάζουμε ότι τα νοσοκομεία θα έχουν αυξημένα έξοδα κατά 135 εκατομμύρια ευρώ. Η εξέλιξη αυτή οδηγεί σε ένα έλλειμμα 97 εκατομμυρίων στα νοσοκομεία, το οποίο όμως λέτε, θα εξελιχθεί σε πλεόνασμα 106 εκατομμυρίων, διότι θα εκκαθαριστούν σημαντικά ποσά από απλήρωτες υποχρεώσεις, οι οποίες ξεπερνούν τα 600 εκατομμύρια ευρώ. Τον Ιούλιο μόνο είχαν ανέλθει στα 550 εκατομμύρια. Ποιον κοροϊδεύει το Υπουργείο Υγείας; Όχι τον κόσμο. Γιατί ο κόσμος βιώνει στο ΕΣΥ μια άλλη πραγματικότητα. Τέλος, πέρα από την υποστελέχωση των νοσοκομείων και τις τραγικές ελλείψεις, πέρα από τη θυσία της μεσαίας τάξης μέσω της αύξησης των έμμεσων φόρων και όχι μόνο - και όλα αυτά που προανέφερα κι εγώ και άλλοι εισηγητές από τη Δημοκρατική Συμπαράταξη - υπάρχει και ένα τελευταίο θέμα. Υπάρχει ένα θέμα που αφορά διακόσιες δέκα χιλιάδες πολίτες που προσήλθαν στις κάλπες και ψήφισαν για τον Αρχηγό του νέου φορέα. Και επειδή εδώ υπήρξε από Βουλευτή του ΣΥΡΙΖΑ μια προσπάθεια σπίλωσης - τόσος είναι ο πανικός σας - ότι δήθεν και καλά τα χρέη του ΠΑΣΟΚ πάνε να κουκουλωθούν στο νέο φορέα - τι τραγικό! - θα σας πω το εξής. Όχι μόνο το ΠΑΣΟΚ πληρώνει τα χρέη του, αλλά η μετεξέλιξη στον νέο φορέα θα γίνει βεβαίως ως ο νόμος ορίζει, τηρείται και όπως πρέπει και θα μετεξελιχθούν και τα όποια χρέη έχουν απομείνει, γιατί αποπληρώνονται στον νέο φορέα. Καταλαβαίνουμε γιατί ψεύδεστε, καταλαβαίνουμε γιατί συκοφαντείτε, γιατί ο κόσμος έχει καταλάβει ότι υπάρχει ένα κίνημα λαού και ένα κίνημα αλλαγής. Καταψηφίζουμε τον προϋπολογισμό.
Τον λόγο έχει η κ. Τελιγιορίδου από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός που συζητάμε είναι ο τελευταίος με τη χώρα σε καθεστώς επιτροπείας από τους δανειστές. Αυτό και μόνο το γεγονός, το οποίο παραδέχονται όλοι πλέον εντός και εκτός της χώρας, είναι αρκετό για να δικαιολογήσει τον χαρακτηρισμό του ως ενός ιστορικού προϋπολογισμού. Είναι ιστορικός ο προϋπολογισμός που οδηγεί από τη μνημονιακή Ελλάδα στην Ελλάδα της δίκαιης ανάπτυξης. Δεν πρέπει να ξεχνάμε ότι η περιπέτεια στην οποία βρεθήκαμε εδώ και επτά χρόνια έχει αιτίες και οι αιτίες αυτές έχουν όνομα, έχουν διεύθυνση. Είναι η έλλειψη στρατηγικού σχεδίου για την οικονομική η ανάπτυξη. Είναι η κακή δημοσιονομική διαχείριση. Είναι η λεηλασία της παραγωγικής βάσης και των υποδομών. Είναι το χάρισμα φόρων αφειδώς στους πλούσιους. Είναι η αδιαφορία για το μέλλον των νέων. Είναι η σπατάλη, η διαφθορά, η διαπλοκή, η περιφρόνηση της ίδιας της δημοκρατίας. Είναι, δηλαδή, το παλιό κατεστημένο που κυβέρνησε τη χώρα με αλαζονεία, με αδιαφάνεια και με αναλγησία για τις ανάγκες των πολλών, υπηρετώντας συνειδητά τα συμφέροντα των λίγων. Έχει σημασία αυτή η επισήμανση, όχι μόνο γιατί το ζήτημα της απόδοσης των ευθυνών είναι πάντα επίκαιρο, αλλά κυρίως επειδή αυτό το ηττημένο και ένοχο σύστημα έχει βαλθεί να γκρεμίσει όλη την προσπάθεια που έγινε μέχρι σήμερα από τον Ιανουάριο του 2015, έχει βαλθεί να πάρει εκδίκηση από τον λαό, από τα μη προνομιούχα κοινωνικά στρώματα που το γκρέμισαν από την εξουσία. Και είναι τόσο το μένος εναντίον αυτής της Κυβέρνησης και του Πρωθυπουργού που δεν διστάζουν να ρίξουν στην αρένα της μικροκομματικής αντιπαράθεσης ακόμη και τα εθνικά συμφέροντα, χρησιμοποιώντας ως πολιορκητικό κριό τα μέσα μαζικής παραπληροφόρησης και παραπλάνησης. Το είδαμε, το ζήσαμε με την πρόσφατη επίσκεψη του Τούρκου προέδρου και θα το δούμε και στο μέλλον. Είναι βέβαιο. Απέναντι σ' αυτή την πρωτοφανή επίθεση, τα μόνα όπλα μας είναι η αλήθεια και η ακατανίκητη απόφασή μας να φέρουμε εις πέρας την αποστολή μας. Χάσαμε δεκαετίες με μια στρεβλή οικονομική πολιτική που σήμερα ανατρέπεται. Αυτός ο προϋπολογισμός δίνει το μήνυμα της επανεκκίνησης της οικονομίας, της κοινωνίας της χώρας. Στηρίζουμε το κοινωνικό κράτος, την υγεία, την παιδεία, τις ευάλωτες οικονομικά ομάδες, την παιδική φτώχεια. Προστατεύουμε τους αδύναμους. Προσπαθούμε και ενισχύουμε το βιοτικό επίπεδο. Ενισχύουμε, επίσης, καινοτόμες πρωτοβουλίες και την έρευνα, ώστε να προχωρήσουμε σε ένα άλλο μοντέλο παραγωγικής ανασυγκρότησης. Ενισχύουμε τον δημόσιο, τον ιδιωτικό και τον κοινωνικό τομέα της οικονομίας. Αλλάζουμε το παράδειγμα διακυβέρνησης και προχωράμε σε έναν σχεδιασμό με βάση τις εθνικές και όχι τις μικροκομματικές ανάγκες. Γι' αυτό δεν επιτρέπονται από την πλευρά μας λάθη και παραλείψεις που δημιουργούν σκιές σ' αυτή την προσπάθεια. Μια τέτοια σκιά δημιουργείται σ' αυτόν τον προϋπολογισμό με τη μείωση του επιδόματος θέρμανσης για τους κατοίκους των ορεινών περιοχών. Κι αυτό δεν είναι μόνο θέμα πρακτικό, καθώς οι κάτοικοι αυτοί έχουν να αντιμετωπίσουν πολύ δύσκολο χειμώνα, αλλά είναι και θέμα βαθιά πολιτικό, γιατί στέλνει λάθος μήνυμα στους πολίτες που επιμένουν να αγωνίζονται στον τόπο τους και να οραματίζονται ένα δίκαιο μέλλον για την ελληνική περιφέρεια. Ζητώ από την Κυβέρνησή μας να αναθεωρήσει αυτή την άδικη απόφαση και να αυξήσει το επίδομα θέρμανσης για την πρώτη ζώνη που αντιμετωπίζει αυτές τις δύσκολες καιρικές συνθήκες. Πιστεύω ότι αυτή η έκκληση θα εισακουστεί μέχρι την ολοκλήρωση της συζήτησης του προϋπολογισμού. Είναι δίκαιο και νομίζω πως πρέπει να γίνει πράξη. Κυρίες και κύριοι συνάδελφοι, είναι αναγκαίο να περάσουμε στην επόμενη μέρα για τον τόπο μας, για τους πολίτες, για τις νέες και τους νέους μας. Πιστεύω στην Ελλάδα που μπορεί να φέρει πίσω τα παιδιά της, που μπορεί να επανακάμψει ως μια δυναμική ευρωπαϊκή χώρα. Είναι στο χέρι μας να χτίσουμε το μέλλον μαζί με τους πολίτες. Έχω εμπιστοσύνη στις δυνάμεις μας, πίστη στις αξίες μας, αισιοδοξία για το αύριο. Μ' αυτά τα αισθήματα ψηφίζω τον προϋπολογισμό του 2018. Ευχαριστώ.
Κι εμείς ευχαριστούμε, κ. Τελιγιορίδου, για την τήρηση του χρόνου. Ο κ. Οικονόμου από τη Νέα Δημοκρατία έχει τον λόγο.
Κύριε Πρόεδρε, ο προϋπολογισμός του 2018 φιλοδοξεί κατά την τοποθέτηση του εισηγητού και του κόμματος που εκπροσωπεί να είναι το τέλος ενός τριετούς κύκλου διακυβέρνησης του ΣΥΡΙΖΑ, ενός κύκλου μνημονιακού με εφαρμογές μνημονιακών πολιτικών. Είπε ο εισηγητής και το λένε και όλοι οι ομιλητές του ΣΥΡΙΖΑ με ανακούφιση ότι επιτέλους τελειώνουν τα βάσανα. Έχουν όμως ήδη βάλει την υπογραφή και οι ουρές που θα συνοδεύουν ως μια θλιβερή ανάμνηση τον ελληνικό λαό και τα επόμενα χρόνια - στα οποία βέβαια δεν θα ηγούνται της χώρας - θα παραμένουν έντονες, αφού τα 6 δισεκατομμύρια μέτρα για το 2019 και το 2020 θα έχουν την ψήφο και του εισηγητού του ΣΥΡΙΖΑ κ. Βέττα, αλλά και των υπόλοιπων. Όμως, αφού τέλος πάντων γίνεται η προσπάθεια να καταγραφεί και να γίνει ένας απολογισμός αυτού του μνημονιακού κύκλου ΣΥΡΙΖΑ, εγώ θα έλεγα το εξής. Μετά την πρώτη περίοδο των αυταπατών, όπως αποκλήθηκαν, και της ιδεολογικής πολιτικής εγκυρότητας του ΣΥΡΙΖΑ κι αφού μπήκατε στη μεγάλη πολιτική απόφαση να ψηφίσετε και να εφαρμόσετε μνημόνια, τα οποία φυσικά δεν έχουν καμμία σχέση με την πολιτική ταυτότητα την οποία ισχυρίζεστε ότι είχατε, θα πρέπει να δούμε για ποιον λόγο μπήκατε σ' αυτή τη μεγάλη περιπέτεια, αλλά και για ποιον λόγο υπάρχει αυτός ο πολιτικός μεταμορφισμός και προσπαθείτε να τον δικαιολογήσετε. Θα πουν κάποιοι ότι η δίψα για τα εξουσιαστικά σχήματα στα οποία συμμετέχετε με πολύ άνεση τα τελευταία τρία χρόνια είναι μια δικαιολογητική βάση. Εγώ λέω το εξής. Παρακολουθώ με προσοχή τη δική σας δικαιολογητική βάση, η οποία λέει ότι η προάσπιση του κοινωνικού κράτους ως μια αντιπαραθετική πολιτική απέναντι στην πολιτική της Νέας Δημοκρατίας - και θέλετε να διατηρήσετε το κοινωνικό κράτος το οποίο βρήκατε μέσα από τις κρατικές δομές - θα ήταν μια καλή δικαιολογία η οποία θα έλεγε ότι δικαιολογεί και την άλωση της ψυχής σας εις τους όρους του νεοφιλελευθερισμού, της Μέρκελ, του Σόιμπλε και της ευρωπαϊκής δεξιάς η οποία σας επέβαλε με τρόπο σκληρό το τρίτο μνημόνιο και την ουρά του τέταρτου μνημονίου. Πραγματικά, έτσι έχει γίνει; Δηλαδή αν διαβάσεις τον προϋπολογισμό του 2108, αλλά και τον προϋπολογισμό του 2016 και του 2017, που έχουν τη δικιά σας υπογραφή, έχετε υπερασπιστεί το κοινωνικό κράτος και μάλιστα όπως αυτό καταγράφεται και όπως το παραλάβατε; Γιατί όλοι διαβάζουμε κάτι τελείως διαφορετικό. Και γιατί αυτή η πολιτική εξαπάτηση και η μεγάλη υποκρισία την οποία επιδεικνύετε, σύμφωνα με αυτά τα οποία καταθέτετε στην ελληνική Βουλή και όχι με αυτά που λέτε στα τηλεοπτικά πάνελ, είναι η μεγάλη αποκάλυψη αυτού του νέου μορφώματος και της εξέλιξής του, μιας αριστεροδεξιάς πολιτικής έκφρασης και μάλιστα βαλκανικού τύπου, η οποία έρχεται να πει ότι «εμείς, για να σώσουμε την ψυχή μας υπερασπιζόμαστε το κοινωνικό κράτος». Ποιο κοινωνικό κράτος; Το κρατικό κοινωνικό κράτος. Το κοινωνικό κράτος του κράτους, το οποίο στηρίζεται στα επιδόματα και στα συσσίτια. Είναι μια πολιτική πρόταση η οποία πραγματικά καθυποτάσσει τον ελληνικό λαό, τα αδύναμα και τα μεσαία στρώματα και ειδικά τα αδύναμα στρώματα, τα οποία καταλαβαίνετε ότι με την πολιτική επιδομάτων και συσσιτίων διατηρούνται σε κατάσταση αναξιοπρέπειας, ομηρίας, κομματικής υποδούλωσης και πλήρους ελέγχου, όπως πιστεύετε εσείς. Διότι, πραγματικά, αυτός ο οποίος δεν μπορεί να σταθεί στα πόδια του και να έχει μια ζωντανή και δημιουργική πορεία, είναι αναγκασμένος να περιμένει το επίδομα και το συσσίτιο που εσείς με πολλή αγάπη του δίνετε. Και αυτό το ονομάζετε «κοινωνική πολιτική». Υπάρχει άλλη πρόταση την οποία καταθέτει για το κοινωνικό κράτος ο Κυριακός Μητσοτάκης και η οποία προέρχεται και βασίζεται πάνω στην ανάπτυξη. Είναι αναπτυξιακή πρόταση και λέει ότι η αναπτυξιακή πορεία, η αναδημιουργία και η πραγματική ανασυγκρότηση δημιουργεί θέσεις εργασίας και οι θέσεις εργασίας δημιουργούν τους αξιοπρεπείς όρους μιας πολιτικής ανασυγκρότησης και της κοινωνίας, δηλαδή αυτός ο οποίος έχει τη δουλειά του, έχει το μεροκάματό του, έχει τον μισθό του, έχει το εισόδημά του, γίνεται αξιοπρεπής, στηρίζεται στα πόδια του, φεύγει από τη φτώχεια και την περιθωριοποίηση. Αυτές είναι ο δύο μεγάλες πολιτικές διαφορές οι οποίες καταγράφονται και υπάρχουν. Η μία είναι η κρατικίστικη προσέγγιση της προάσπισης του επιδοματικού κράτους συσσιτίων, η οποία όμως πάλι δεν αποτυπώνεται μέσα στα κείμενα του προϋπολογισμού και του 2018 και του 2017 και του 2016. Διότι πραγματικά όταν περικόπτεις 350 εκατομμύρια από τις κρατικές επιχορηγήσεις - που είναι η δικιά σας θεωρία - των νοσοκομείων και 220 εκατομμύρια από την κρατική επιχορήγηση του ΕΟΠΥΥ, πώς συμβιβάζεις και συνδυάζεις κοινωνικό κράτος με κρατικού τύπου αριστερή πολιτική - και όχι αριστεροδεξιά βαλκανικού τύπου, όπως τη λέω εγώ - και αυτό όλο είναι ένα μόρφωμα, είναι μια πολιτική πρόταση που μπορεί να σταθεί σοβαρά και να έχει και μία αξία; Δεν γίνονται αυτά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε ένα λεπτό. Δεν μπορείς να έρχεσαι με κουτοπονηριές παλαιού τύπου να εγκαινιάζεις κέντρο υγείας τον Μάιο του 2017 στον Εύοσμο - μιλάω για τον κ. Τσίπρα που το έκανε πριν λίγους μήνες - και ύστερα πηγαίνοντας εμείς να το επισκεφτούμε να βλέπουμε την πλακέτα που λέει: «Δημιουργήθηκε και εγκαινιάστηκε από τον Αβραμόπουλο πριν από δεκαπέντε χρόνια». Δεν γίνονται τέτοιες κουτοπονηριές. Δεν γίνεται αυτή η κορδέλα, αγαπητέ μου Σάκη Παπαδόπουλε - που τα λέμε συνέχεια για τα θέματα υγείας - όταν προβάλλεται από τα μέσα - τα αντικειμενικά - της Κυβερνήσεως να λέει «Εγκαίνια Κέντρου Υγείας» και μετά, όταν αποκαλύφθηκε η πολιτική απάτη, να βγαίνουν και να λένε «εγκαινιάσαμε την εικοσιτετράωρη λειτουργία». Πήγαμε την επόμενη μέρα στο κέντρο υγείας και δεν είχε ούτε οργανογράμματα ούτε τίποτα. Ήταν τελείως γυμνό το κέντρο υγείας. Και πήγε εκεί ένας Πρωθυπουργός και έκανε εγκαίνια. Και ξαναγυρνάει στον τόπο του εγκλήματος χθες και ξανακάνει εγκαίνια «για ΤΟΜΥ», λέει, στη Θεσσαλονίκη, όταν ο ίδιος λέει ότι μέχρι το τέλος του 2017 θα έχει διακόσιες τριάντα εννιά και είναι ζήτημα αν έχει δεκαπέντε με είκοσι σε όλη την Ελλάδα. Και μάλιστα, με τους γιατρούς να τους έχουν γυρίσει τελείως την πλάτη. Κανένας δεν μπαίνει σε αυτή τη διαδικασία της κομματικοποίησης της πρωτοβάθμιας υγείας και κανένας δεν πιστεύει ότι αυτό το κομματικό κράτος που πάτε να στήσετε από την πίσω πόρτα είναι η λύση και η απάντηση στην πρωτοβάθμια υγεία που απαιτεί και στον οικογενειακό γιατρό που θέλει ο Έλληνας πολίτης. Άρα, λοιπόν, κόβετε τα κονδύλια. Μόνο στην υγεία είναι κατά 562 εκατομμύρια ευρώ λιγότερες οι δαπάνες του κράτους. Και το κάνετε εσείς οι κρατιστές, που κάνετε την προσπάθεια να στηρίξετε το κοινωνικό κράτος. Κάνετε κουτοπονηριές παλαιοκομματικές και όλο αυτό έχετε την απαίτηση να είναι μια πολιτική πρόταση. Ακούστε, δεν είναι καμμία πολιτική πρόταση. Είναι μία προσπάθεια να κρατηθείτε λίγο ακόμα στην εξουσία …
Όχι, κύριε Οικονόμου, δεν ακούμε. Έχετε ξεπεράσει τον χρόνο κατά δύο λεπτά.
Κατά την άποψή μου, δεν θα αφήσετε κάποιο αποτύπωμα στην ιστορία της χώρας. Αυτό το αποτύπωμα το οποίο εσείς θα θέλατε, δεν μπορεί να έχει αυτά τα χαρακτηριστικά τα οποία περιέγραψα, δηλαδή να μην έχει ένα πολιτικό ολοκληρωμένο αφήγημα που να μπορεί να έχει αρχή, μέση και τέλος, αλλά να είναι η αγωνιώδης προσπάθεια να κρατήσουμε την καρέκλα μας και να είμαστε σε θέσεις εξουσίας και κυβερνητικές θέσεις για τρία και τέσσερα χρόνια. Θα το πετύχετε αυτό. Το έχετε πετύχει ήδη. Δεν έχει πολιτικό, κοινωνικό και ιστορικό αποτέλεσμα. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Δαλαμανάρας Αργολίδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Νικόλαος Ξυδάκης.
Ευχαριστώ, κύριε Πρόεδρε. Αγαπητοί συνάδελφοι όλων των παρατάξεων - όσοι είμαστε εδώ - μία από τις κορυφαίες λειτουργίες του Κοινοβουλίου είναι η συζήτηση και ψήφιση του προϋπολογισμού. Αυτό ισχύει πολύ περισσότερο σ' αυτά τα δύσκολα χρόνια, όπου η δημοσιονομική πολιτική και οι τεράστιοι περιορισμοί καθόρισαν τη μοίρα της κοινωνίας ανελαστικά, με σιδερένια και φρικτή πειθαρχία, τη μορφή που παίρνουν τα όνειρα της νέας γενιάς και τον τρόπο που στοχαζόμαστε για το πώς είμαστε σαν κοινωνία, για το πώς είμαστε σαν λαός και για το πώς είμαστε δημοκρατικό κράτος. Δυστυχώς κάτω απ' αυτούς τους τεράστιους περιορισμούς αναγκαζόμαστε να κάνουμε πολιτική - όσοι και όπως μπορούμε - και σ' αυτή τη στιγμή, στην εκπνοή του 2017, με ένα ιστορικό ορόσημο το καλοκαίρι του 2018, αρχίζουμε να σκεφτόμαστε τους εαυτούς μας μετά την παγωνιά της πολυετούς κρίσης και της μεγάλης ύφεσης. Υπάρχουν κάποια σημεία που μας δίνουν κάποιες λαβές για αισιοδοξία. Υπάρχει μία ρευστή κατάσταση στην Ευρώπη, η οποία μαζί με τα μειονεκτήματα δημιουργεί κάποιες ευκαιρίες στρατηγικού τύπου για τη χώρα μας. Υπάρχει ένας αναβαθμισμένος γεωστρατηγικός ρόλος της Ελλάδας στη Μεσόγειο για την ενέργεια και για τους στρατηγικούς σχεδιασμούς, καθώς και για τον ρόλο που μπορούμε να παίξουμε στα Βαλκάνια και στη Μέση Ανατολή. Υπάρχει, επίσης, ένα σχέδιο εν κυοφορία μεταξύ Μακρόν και Μέρκελ, στο οποίο ελπίζω ότι θα μπορέσουμε να περιληφθούμε με έναν δημιουργικό τρόπο και να μη μείνουμε στις δεύτερες και τρίτες κατηγορίες της ευρωπαϊκής ολοκλήρωσης. Έχουμε, λοιπόν, δυνατότητες. Υπάρχουν ευκαιρίες. Όμως, όλα αυτά χρειάζονται σχέδιο, αποφασιστικότητα και μία ορισμένη εθνική αυτοπεποίθηση και μία σύγκλιση σε κάποιους μίνιμουμ στόχους. Όσον αφορά τη συζήτηση αυτού του προϋπολογισμού, καθώς είναι βαφτισμένος και από τον Υπουργό Οικονομικών, από τον Πρωθυπουργό και από όλη την Κυβέρνηση που τον εισάγει ως «ο τελευταίος μνημονιακός προϋπολογισμός», νομίζω ότι η πρώτη σκέψη στο μυαλό εξ αντανακλάσεως και σε μας που τον συζητούμε και στον ελληνικό λαό που τον υφίσταται, είναι τι θα συμβεί στην Ελλάδα μετά το μνημόνιο. Νομίζω ότι όλη η πολιτική σκέψη, ο πολιτικός σχεδιασμός και η πολιτική δράση εκ μέρους μας θα πρέπει να είναι να μιλήσουμε με καθαρά λόγια και με παρρησία στον κόσμο, στους πολίτες που μας ακούν και να τους πούμε πώς μπορούμε μαζί να φανταστούμε την Ελλάδα μετά τα μνημόνια. Σίγουρα δεν μπορούμε να επιστρέψουμε στην ανεμελιά, στην αμεριμνησία και στην αμέριμνη εξαχρείωση των ετών της πιστωτικής υπερεπέκτασης, της υπερδιόγκωσης της διαφθοράς, της υπερκατανάλωσης και της υπερσυσσώρευσης προσδοκιών, χωρίς καμμία δουλειά και χωρίς καμμία ευθύνη. Δεν μπορεί κανείς να υποσχεθεί επιστροφή στο 2004, έχει παρέλθει. Επίσης θα πρέπει να δούμε πώς θα κάνουμε κοινωνία, παραγωγή, ζωή μετά τη μέγγενη της λιτότητας και της υπερφορολόγησης, μετά τη μνημονιακή υποτέλεια και πώς θα παράγουμε πολιτική όταν θα απαλλαγούμε, επιτέλους, από αυτή τη διαρκή εξαντλητική διαπραγμάτευση που στράγγισε το πολιτικό σύστημα από δυνάμεις και σκέψεις. Και ποιο είναι αυτό το άλλο; Πολύ πρόχειρα στον πολύ σύντομο χρόνο που έχω στη διάθεσή μου μπορώ να πω ότι αν θέλουμε να ανορθώσουμε την κοινωνία αυτό πάει μαζί με την ανόρθωση της παραγωγής. Και όλο αυτό δεν γίνεται μόνο στο δυσμενέστατο περιβάλλον που μας εγκαταλείπει η μεγάλη ύφεση, δηλαδή τους, περίπου, δύο εκατομμύρια συμπολίτες μας που ζητούν το μέρισμα αλληλεγγύης ή συντηρούνται με τα επίδομα κοινωνικής αλληλεγγύης, δύο εκατομμύρια βαθύτατα, βαριά χτυπημένοι, σχεδόν κατεστραμμένοι, αλλά είναι ένα γενικότερο περιβάλλον, μια οικονομία που κινείται διεθνώς και στη χώρα μας ακόμη περισσότερο στα πεδία της ημιμόνιμης ανεργίας, της επισφάλειας, των κακών δημογραφικών στοιχείων, της επέλασης της ρομποτικής που κατατρώγει τον κόσμο της εργασίας και κυρίως σε αυτό το οποίο θα πρέπει να είναι η πρώτη μέριμνα για μια αριστερή δημοκρατική διακυβέρνηση την εμπέδωση της πίστης και της αξίας στον ελεύθερο πολίτη παραγωγό. Μπορεί, λοιπόν, να κάνει η Κυβέρνηση τους επόμενους δεκαοκτώ, δεκαεννιά μήνες πολιτική πέραν των μνημονίων με κάθε τρόπο, με όλη την ένταση, με όλες τις δυνάμεις, με το ξεδίπλωμα όλης της της βούλησης. Έχει κάνει πράγματα. Μένει να κάνει πολλά περισσότερα, πάρα πολλά περισσότερα και να σκεφτεί πολλά περισσότερα. Μένει να σκεφτεί συγκεκριμένα πώς θα διορθώσει όλες τις αδικίες και τις ατέλειες του ΕΦΚΑ και της υπερφορολόγησης, πώς θα βοηθήσει τον μικρό επιχειρηματία και τον ελεύθερο επαγγελματία που στενάζει αυτή τη στιγμή, πως θα συντονίσει όλες τις ενέργειες, πώς θα ξαναδώσει νέο περιεχόμενο και σχέδιο στη μεταποίηση, πώς θα αξιοποιήσει το στρατηγικό πλεονέκτημα της ενέργειας και κυρίως σε δύο κλάδους, οι οποίοι συχνά υποτιμώνται ή αφήνονται στον αυτόματο, πώς ο τουρισμός θα γίνει ένα πραγματικά βιώσιμο πεδίο ανάπτυξης, να ξεδιπλωθεί χωρίς τα προβλήματα της υπερσυσσώρευσης και της υπερεκμετάλλευσης των υποδομών και πώς ένα μεγάλο κεφάλαιο που έχει η χώρα μας και παραμένει μόνο στα λόγια να συζητιέται πώς ο πολιτισμός μπορεί να αποτελέσει έναν πυρήνα για την ανάπτυξη των δημιουργικών βιομηχανιών. Μόνο έτσι θα μπορέσουμε να μιλήσουμε στους πολίτες, να τους δώσουμε αυτοπεποίθηση, να πιστέψουμε ότι μπορούμε να προχωρήσουμε. Μόνο έτσι θα δώσουμε στους νέους κάτι να πιαστούν, κάτι να πιστέψουν και κυρίως να πιστέψουν στη χώρα τους, να πιστέψουν στη δύναμη της αλληλεγγύης μέσα στην κοινωνία, να πιστέψουν στις δυνάμεις της δημοκρατίας και του δημοκρατικού κράτους. Όλο αυτό είναι το σχέδιο, η απαίτηση μέσα στο οποίο πρέπει να κινηθούμε. Μέσα μας πρέπει να έχουμε την προτύπωση ενός αριστερού δημοκρατικού ανθρώπου και μόνο αυτό πρέπει να οδηγεί τις κυβερνητικές ενέργειες και τους πολιτικούς σχεδιασμούς. Σε αυτόν τον τομέα θα πρέπει να είναι διαρκής η αυτοκριτική μας για τις υστερήσεις, τα ελλείματα, τις αδυναμίες, την ολιγωρία, το βάρος της ιστορίας της μεγάλης ύφεσης που έπεσε στους ώμους ενός μικρού πολιτικού σχηματισμού που τώρα πια φιλοδοξεί και είναι η μεγάλη δημοκρατική παράταξη. Με αυτά τα λόγια σας καλώ όχι μόνο να ψηφίσουμε τον προϋπολογισμό, αλλά κυρίως να σκεφτούμε την επόμενη μέρα, την επόμενη μέρα που θα είναι μια πολύ δύσκολη ανωφέρεια, μια εποχή που θα πρέπει να δοκιμαστούν όλες οι ιδέες, όλες οι σκέψεις και όχι ένας λόγος ρηχός, άδειος, διχαστικός, «φύγε εσύ από την καρέκλα, να έρθω εγώ». Σας ευχαριστώ πολύ.
Τον λόγο έχει ο κ. Μπαργιώτας από τη Δημοκρατική Συμπαράταξη ΠΑΣΟΚ - ΔΗΜΑΡ.
Ευχαριστώ, κύριε Πρόεδρε. Θα αρχίσω υπενθυμίζοντας - για όσους ενδεχομένως επιθυμούν να το ξεχνάνε - ότι ο προϋπολογισμός του 2017 που συζητήθηκε πέρσι, με ανάλογη αισιοδοξία από την Κυβέρνηση, αναθεωρήθηκε προς τα κάτω μέσα στο έτος. Έτσι η ανάπτυξη από 2,7% που έλεγε ο περσινός προϋπολογισμός, υπολογίζεται φέτος από την ίδια την Κυβέρνηση στο 1,6%. Δεν έχω ούτε τον χρόνο ούτε, αν θέλετε, τις επιμέρους γνώσεις για να αναλύσω με επάρκεια το τι δηλητηριώδεις επιπτώσεις έχει αυτό το θεμελιώδες σφάλμα στους υπολογισμούς των υπολοίπων. Θα θυμίσω, όμως, ότι οι προϋπολογισμοί όντως αναθεωρούνται καμμιά φορά, με τη διαφορά ότι οι προβλέψεις για την Ευρωζώνη - στην οποία καλώς ή κακώς ανήκουμε - επίσης αναθεωρήθηκαν, αλλά προς τα πάνω. Έτσι, λοιπόν, από 1,7% πρόβλεψη, η ανάπτυξη στην Ευρωζώνη φέτος είναι 2,2%. Η Ελλάδα, σε αντίθεση με όλες τις άλλες χώρες, σε αντίθεση με την Κύπρο, τις χώρες των μνημονίων, τη δύσκολη και προβληματική οικονομία της Γαλλίας, είναι η μόνη χώρα που όχι μόνο έχει τη χαμηλότερη ανάπτυξη σε σχέση με όλες τις άλλες, αλλά είναι η μόνη που χρειάστηκε να κουρέψει τις προσδοκίες της εξαιτίας της οικονομικής πολιτικής και των προβλέψεων του προηγούμενου χρόνου. Τον προηγούμενο χρόνο η ανάπτυξη βασιζόταν στην προσδοκία της αύξησης της ιδιωτικής δαπάνης, στην προσδοκία της αύξησης των επενδύσεων και στην προσδοκία της αύξησης των εξαγωγών. Στα ίδια βασίζεται και η φετινή πρόβλεψη. Έτσι, λοιπόν, οι ίδιες επενδύσεις που δεν έγιναν στο μεταξύ, θα γίνουν φέτος. Καρκινοβατούν στο μεταξύ. Οι τράπεζες που δεν υπήρχαν μέχρι πέρσι για να στηρίξουν τις εξαγωγές έχουν ακριβώς τα ίδια προβλήματα και λίγο χειρότερα απ' αυτά που είχαν πέρσι. Και η ιδιωτική δαπάνη - για την οποία πέρσι ακούγαμε διάφορα τρελά από αυτό το Βήμα, από διάφορους συναδέλφους του ΣΥΡΙΖΑ, όπως ότι θα βγουν τα λεφτά από τα στρώματα ή ότι θα αρχίσουν να καταναλώνουν τα χρήματα που έχουν κρυμμένα και λοιπά - φέτος ήταν αναιμική και του χρόνου θα είναι ξανά αναιμική για τον ίδιο λόγο. Διότι η αύξηση των φορολογικών εσόδων επικεντρώνεται στην αύξηση της φορολόγησης των νοικοκυριών. Έτσι, λοιπόν, είναι λίγο δύσκολο να γίνουν και τα δυο ταυτόχρονα. Μάλλον θα γίνει μόνο το πρώτο. Ο προϋπολογισμός προβλέπει επίσης περικοπές δαπανών. Καλό είναι αυτό, κατ' αρχάς, θα μπορούσε να πει κανείς, με τη διαφορά ότι προβλέπει ουσιαστικά αύξηση της μισθοδοσίας, αύξηση των μισθοδοτικών εξόδων του δημοσίου και στην ουσία κάνει περικοπές, όπως θα δούμε, στο κοινωνικό κράτος και πουθενά αλλού πρακτικά. Το 2018 ο στόχος είναι να επιτευχθεί ξανά υπερπλεόνασμα 3,82% έναντι 3,5% που είναι η πρόβλεψη. Και για να συμβεί αυτό έχουμε την πρόβλεψη της ανάπτυξης στο 2,5% για το 2018 και έχουμε και περικοπές. Αυτές είναι οι δύο λύσεις. Όπως πέρσι έτσι και φέτος - όπως ήδη είπα - οι φόροι, η αδυναμία των τραπεζών, η αλλεργία που επιδεικνύει αυτή η Κυβέρνηση σε μεγάλες επενδύσεις - με μεγάλη συνέπεια, οφείλω να ομολογήσω - ναρκοθετούν ουσιαστικά τις αισιόδοξες προοπτικές που βάζει ο ίδιος ο προϋπολογισμός. Το άλλο που τις ναρκοθετεί είναι η αδυναμία και η αλλεργία της Κυβέρνησης να κάνει αλλαγές και μεταρρυθμίσεις. Δεν μπορεί πλέον να προέρχονται οι οικονομίες στα έξοδα του προϋπολογισμού μόνο από περικοπές. Να πω ένα παράδειγμα. Ψηφίσαμε πέρσι τη θεσμοθέτηση και την επιβολή της ψηφιακής υπογραφής στο δημόσιο, 400 εκατομμύρια τον χρόνο εξοικονόμηση, λέει ο ΙΟΒΕ, δηλαδή ό,τι κόβεται από τα νοσοκομεία φέτος. Δεν υπάρχει καμμία προθεσμία απ' αυτές που έθετε ο νόμος, ο οποίος υποτίθεται ότι θα εφαρμοστεί μέσα στο 2018, που να μην έχει παραβιαστεί. Δεν έχει γίνει απολύτως τίποτα. Έτσι, λοιπόν, προχωράμε και μένουμε ουραγοί στην ανάπτυξη της Ευρώπης και ουσιαστικά επιβαρύνουμε με μεγάλο κόστος περικοπών, αποκλειστικά σχεδόν, το κοινωνικό κράτος. Το κονδύλι για την ασφάλιση, την περίθαλψη και την κοινωνική πρόνοια φέτος είναι σοβαρά περικομμένο. Τα 600 εκατομμύρια αφορούν μόνο την υγεία. Η Κυβέρνηση βαφτίζει τις απλήρωτες συντάξεις εν τω μεταξύ - τις συντάξεις που η ίδια δεν κατόρθωσε μέσα στο 2017 να υπολογίσει - ως πλεόνασμα στα ταμεία. Άμα, δεν πληρώνω, έχω πλεόνασμα. Αν τα κρατάω στην τσέπη μου κλειδωμένα, έχω πλεόνασμα. Βασίζει τις περικοπές στο ότι δεν καταλάβατε τι είναι και επιβαρύνει τους συνταξιούχους με περισσότερες δαπάνες στον γιατρό απ' ό,τι πριν. Και θα εξηγήσω πώς. Οι περικοπές στην υγεία βγάζουν μάτι. Είναι 350 εκατομμύρια τον χρόνο μόνο για τα νοσοκομεία. Είναι άλλα τόσα περίπου οι επιμέρους περικοπές από τα λειτουργικά έξοδα του Υπουργείου μέχρι τις παροχές για τους ασφαλισμένους. Να δώσω ένα παράδειγμα. Τετρακόσιες προσλήψεις που διαφημίζει και προαναγγέλλει εδώ και πολύ καιρό ο κ. Πολάκης - και που μακάρι να τις κάνει γιατί είναι χρήσιμες και θα είναι μια πολύ μεγάλη παρέμβαση στο σύστημα υγείας - με βία ξεπερνούν τα 17 εκατομμύρια κόστος τον χρόνο. Οι περικοπές είναι 350. Είναι τέτοια η διαφορά. Και τι δεν ακούσαμε προχθές στην επιτροπή όπου θίχθηκε το ζήτημα από τον κ. Πολάκη: ότι δεν ξέρουμε να διαβάζουμε, ότι δεν ξέρουμε μαθηματικά, ότι δεν είναι περικοπές, ότι δεν είναι αυτό που νομίζουμε, ότι είναι κάτι άλλο και ότι ο ΕΟΠΥΥ θα αυξήσει τις πληρωμές προς τα νοσοκομεία, λες και είναι «ο θείος από την Αμερική» ο ΕΟΠΥΥ και κάθε φορά που λείπει κάτι, τσοντάρει με επιταγές - δεν είναι έτσι - και ότι όλα είναι «μέλι - γάλα», ότι εμείς δεν ξέρουμε τι μας γίνεται, ότι αυτά που διαβάζουμε στους πίνακες ως περικοπές δεν είναι. Αυτό που κάνει η Κυβέρνηση στην πραγματικότητα είναι συγκεκριμένο. Για να επιτύχει το υπερπλεόνασμα που επιδιώκει, περικόπτει 600 εκατομμύρια ακριβώς από τα νοσοκομεία. Αυτά τα 600 εκατομμύρια του χρόνου τέτοια εποχή, αν της βγει ο προϋπολογισμός, θα γίνουν επιδοτήσεις, επιδόματα και δωρεές. Αν δεν της βγει ο προϋπολογισμός, θα γίνουν, κατά πάσα πιθανότητα, εκλογικές παροχές, ό,τι έρθει πρώτο. Κάνει ένα «μαξιλάρι», δηλαδή, για προεκλογικό αγώνα, αν και όταν χρειαστεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Δεν θα ξεπεράσω τους προηγούμενους. «Το όριο των αγορών δεν μειώνεται», λέει ο κ. Ξανθός. Είναι η πρώτη ανακρίβεια. Το όριο των αγορών των νοσοκομείων μειώνεται από 4,3 στα 3,7. Αλλά και έτσι ακόμα, στην πραγματικότητα αυτό που γίνεται με το όριο αγορών εκεί και τα λεφτά κάτω είναι ότι τα νοσοκομεία θα τελειώσουν το 2018 φορτώνοντας όλα τους τα χρέη το 2019. Αυτή είναι η πρώτη ανακρίβεια. Τα νοσοκομεία μεταφέρουν χρέη με αυτό τον τρόπο. Φορτώνει η Κυβέρνηση το κόστος του συστήματος υγείας στο 2019. Αυτό κάνει για να βγάλει το πλεόνασμα. Η δεύτερη ανακρίβεια, που την είπαν ο κ. Πολάκης και ο κ. Ξανθός και την αναπαράγουν όλοι, είναι ότι τα νοσοκομεία έχουν ταμειακά διαθέσιμα στο τέλος της χρονιάς, άρα έχουμε λεφτά να κάνουμε αγορές το 2018. Τα νοσοκομεία έχουν 470 εκατομμύρια διαθέσιμα ταμειακά και 550 εκατομμύρια χρέη ήδη από τον Ιούλιο, τα οποία ανεβαίνουν και δεν τα ξέρουμε ακόμα. Όλες οι δεσμεύσεις υπάρχουν. Τα 470 εκατομμύρια είναι ήδη δεσμευμένα. Τα νοσοκομεία θα βγουν με έλλειμμα στο τέλος του 2018, όταν αυτό ολοκληρωθεί. Αυτά είναι ανακρίβειες. Τα νοσοκομεία χρωστάνε περισσότερα από όσα έχουν στην άκρη, σε απλά ελληνικά. Τρίτη ανακρίβεια. Ο «θείος από την Αμερική» θα πληρώσει τα κενά. Ο ΕΟΠΥΥ, κύριοι, δεν είναι ένας ανεξάρτητος οργανισμός που έχει λεφτά, που τα οικονόμησε από τους συνταξιούχους με το 60%, για να τα μοιράζει. Ο ΕΟΠΥΥ αποζημιώνει νοσηλείες. Ο μόνος τρόπος για να αυξηθούν τα έσοδα των νοσοκομείων και του συστήματος υγείας από τον ΕΟΠΥΥ είναι η αύξηση της αρρώστιας, της θνησιμότητας και των νοσηλειών. Περισσότεροι καρκίνοι στα νοσοκομεία, περισσότερα λεφτά από τον ΕΟΠΥΥ για τις αμοιβές από το κονδύλι για τους καρκίνους. Περισσότερα φάρμακα στα νοσοκομεία, περισσότερα λεφτά από τον ΕΟΠΥΥ για τα φάρμακα. Δεν έχει δωρεές. Άρα, λοιπόν, δεν υπάρχει ούτε από εκεί χρηματοδότηση. Θα χρειαζόμουν άλλα επτά λεπτά για να πω τι γίνεται στον ΕΟΠΥΥ, αλλά εν πάση περιπτώσει. Τα 350 εκατομμύρια θα λείψουν. Τα σεντόνια που λείπουν φέτος, όχι γιατί τα κρύβει το προσωπικό, αλλά γιατί δεν υπάρχουν, του χρόνου θα είναι ουσιώδεις ελλείψεις στα φάρμακα και τις υποδομές. Αυτό, βέβαια, που αποσιωπεί η Κυβέρνηση είναι, πρώτον, ότι θα κάνει περικοπές στις εφημερίες. Τις ψηφίσανε προχθές. Ένα μέρος από τα 350 εκατομμύρια θα το πληρώσουν οι γιατροί. Κάνει ήδη περικοπές στο επικουρικό προσωπικό σιγά - σιγά και στα «σκοτεινά» και ακούσαμε τον Υπουργό προχθές να προβληματίζεται δημοσίως για πρώτη φορά για το θέμα των ανασφάλιστων, με τον τρόπο με τον οποίο το νομοθέτησε, το οποίο περιέχει και τους στρατηγικούς επενδυτές.
Κύριε Μπαργιώτα, ολοκληρώστε, σας παρακαλώ.
Σε ένα λεπτό τελειώνω, κύριε Πρόεδρε.
Ακόμα ένα λεπτό; Είναι δείγμα ωριμότητας να τηρούμε τον χρόνο.
Είμαι ο μόνος με τον οποίο κάνετε αυτή την κουβέντα πάντα. Ο κ. Ξυδάκης μίλησε οκτώ λεπτά και άλλοι συνάδελφοι μίλησαν δέκα.
Μήπως πρέπει να αναλογιστείτε γιατί συμβαίνει αυτό; Που δεν συμβαίνει, όμως.
Τελειώνω εδώ, αν θέλετε. Είμαι υποχρεωμένος, όμως, να επισημάνω ότι δείχνετε μία συγκεκριμένη μεροληψία εναντίον μου και λυπάμαι γι' αυτό. Δεν είναι η πρώτη φορά. Είναι διαρκές, κύριε Πρόεδρε.
Βλέπετε το χρονόμετρο, κύριε Μπαργιώτα; Τον λόγο έχει ο Υπουργός Μεταναστευτικής Πολιτικής κ. Γιάννης Μπαλάφας.
Κυρίες και κύριοι συνάδελφοι, δεν θα σταθώ σε γενικές αναφορές - όχι ότι δεν έχουν και αυτές τη σημασία τους - και πολύ περισσότερο σε γενικολογίες, που πολλές λέχθηκαν τις ημέρες αυτές στη συγκεκριμένη Αίθουσα. Όντας δεδομένη η στήριξή μου στην αριστερή, προοδευτική, πατριωτική πολιτική που ακολουθούμε όλα αυτά τα χρόνια και που εκφράζεται και μέσα στον παρόντα προϋπολογισμό και την εναντίωσή μου με όρους πολιτικούς στη μιζέρια, που, δυστυχώς, εκπέμπεται κυρίως από την Αξιωματική Αντιπολίτευση, στην αμηχανία γιατί δεν βγήκαν οι προβλέψεις, αλλά πολλές φορές και στην καταστροφολογία, η οποία, επίσης, δεν επιβεβαιώνεται, θα μείνω - δεν θα αναφερθώ σε αυτά - στο έδαφος του Υπουργείου Μεταναστευτικής Πολιτικής. Κυρίες και κύριοι συνάδελφοι, όπως γνωρίζετε, το Υπουργείο Μεταναστευτικής Πολιτικής είναι ένα νέο υπουργείο, ουσιαστικά υπό σύσταση, υπό ουσιαστική σύσταση. Στον έναν χρόνο ύπαρξης και λειτουργίας του κλήθηκε να αντιμετωπίσει με αποτελεσματικό τρόπο δύο σημαντικές προκλήσεις. Η πρώτη πρόκληση, που έλαβε και λαμβάνει τη μεγαλύτερη δημοσιότητα, είναι η διαχείριση του προσφυγικού - μεταναστευτικού πληθυσμού που βρίσκεται στη χώρα μας, ως εν δυνάμει δικαιούχοι διεθνούς προστασίας, ο πληθυσμός που συχνά αναφέρεται ως αιτούντες άσυλο. Είναι οι άνθρωποι που εγκλωβίστηκαν, ουσιαστικά, στη χώρα μας τα τελευταία δύο - τρία χρόνια, περίπου πενήντα πέντε χιλιάδες τη στιγμή αυτή. Η δεύτερη πρόκληση που αντιμετωπίσαμε και αντιμετωπίζουμε, την οποία συνήθως ξεχνάμε, είναι η φροντίδα για όσες και όσους βρίσκονται και εργάζονται στη χώρα μας ήδη από τη δεκαετία του 1990, τότε που άνοιξε η τότε κυβέρνηση τα σύνορα με την Αλβανία - θυμάστε - ή τη δεκαετία του 2000, τότε που φέρνανε μαζικά οι κυβερνώντες ανθρώπους για να δουλέψουν ως φθηνό εργατικό δυναμικό στα ολυμπιακά έργα. Είναι, λοιπόν, αυτοί οι οικονομικοί μετανάστες που αποτελούν τη συντριπτική πλειοψηφία όσων πολιτών υπηκόων τρίτων χωρών διαμένουν στη χώρα μας. Το νούμερο αυτό είναι πολλαπλάσιο των εγκλωβισμένων τα τελευταία δύο - τρία χρόνια και ανέρχεται στις επτακόσιες με επτακόσιες πενήντα χιλιάδες. Δυστυχώς κάποιοι συνάδελφοι, από τη Μείζονα Αντιπολίτευση κυρίως, έχουν κατά το παρελθόν αμφισβητήσει την αναγκαιότητα ύπαρξης χωριστού υπουργείου για θέματα μεταναστευτικής πολιτικής. Οι αριθμοί, όμως, και η αντίστοιχη ένταση λένε κάτι διαφορετικό. Συνολικά, περίπου, - τα νούμερα που ανέφερα προηγούμενα - επτακόσιες πενήντα ίσως και οκτακόσιες χιλιάδες υπήκοοι τρίτων χωρών βρίσκονται αυτή τη στιγμή στη χώρα μας. Και να είμαστε ειλικρινείς - είναι είδος εν ανεπαρκεία, δυστυχώς, αυτό πολλές φορές - ο αριθμός αυτός δεν προβλέπεται να μειωθεί τα επόμενα χρόνια. Όπως κάθε υπουργείο, κυρίες και κύριοι συνάδελφοι, που έχει έντονο επιχειρησιακό χαρακτήρα, το Υπουργείο Μεταναστευτικής Πολιτικής χρειάζεται μια ισχυρή διοικητική δομή, η οποία δεν υπήρχε όλο το περιηγούμενο διάστημα. Σε αυτά θα αναφερθώ, με την ευκαιρία της σημερινής συζήτησης για τον προϋπολογισμό του 2018. Θα ήθελα να γνωρίζετε ότι βασικοί άξονες τους σχεδιασμού του Υπουργείου Μεταναστευτικής Πολιτικής για τον επόμενο χρόνο, για τον οποίο συζητάμε, αποτελούν: Πρώτον, η μείωση της πίεσης στις νησιωτικές περιοχές, κυρίως του Βορειοανατολικού Αιγαίου και η βελτίωση των συνθηκών ζωής στις δομές της ενδοχώρας και των νησιών. Δεύτερον, η περαιτέρω προώθηση του προγράμματος για την εγκατάσταση προσφύγων σε ενοικιαζόμενα διαμερίσματα. Τρίτον, η επιτάχυνση της εξέτασης των αιτημάτων για άδειες διαμονής στους νόμιμους μετανάστες. Τέταρτον, η συνέχιση της προσπάθειας πανευρωπαϊκής και διεθνούς αντιμετώπισης του προβλήματος, αλλά και στη Συνθήκη του Δουβλίνου κ.λπ.. Και πέμπτον, η κατάρτιση ενός τριετούς προγράμματος, μιας τριετούς στρατηγικής για την κοινωνική ένταξη προσφύγων και μεταναστών. Από τα πράγματα, κομβικό σημείο στην επίτευξη ή στη δυνατότητα επίτευξης όλων αυτών των βασικών αξόνων είναι η οργανωτική ανάπτυξη και η βελτίωση της αποτελεσματικότητας των μονάδων του Υπουργείου, η πλήρωση των απαραίτητων θέσεων εργασίας - είναι υποπολλαπλάσιοι των αναγκαίων, σύμφωνα με τον Οργανισμό του Υπουργείου που έχει εγκριθεί, όσοι υπηρετούν σήμερα στο Υπουργείο - με βασικό εργαλείο επίτευξης του στόχου ενίσχυσης των υπηρεσιών του Υπουργείου, τον συζητούμενο τακτικό προϋπολογισμό. Καταλαβαίνετε, κυρίες και κύριοι, ότι πέρα από την απαραίτητη ενδυνάμωση του προσωπικού, την οποία και προανέφερα, εξίσου σημαντική είναι η ενίσχυση και η βελτίωση των κάθε είδους υποδομών τις οποίες χρησιμοποιούν οι υπάλληλοι του Υπουργείου, για να ανταπεξέλθουν στις υψηλές απαιτήσεις του έργου τους, για να μπορέσουν να ανταποκριθούν όχι μόνο στην τυπική υποχρέωση του Υπουργείου για τη λειτουργία του σε ένα περιβάλλον ηλεκτρονικής διακυβέρνησης, όπως ορίζει η νομοθεσία, αλλά κυρίως για να μπορέσει να ανταπεξέλθει στην ανάγκη επιτάχυνσης μιας σειράς δράσεων με όρους ηλεκτρονικής διακυβέρνησης και όχι με όρους γραφειοκρατικής αντίληψης της δεκαετίας του 1980. Κυρίες και κύριοι συνάδελφοι, είμαστε ένα Υπουργείο που σε πολύ μεγάλο βαθμό υλοποιεί τις πολιτικές του, τουλάχιστον στο κομμάτι που αφορά τον πληθυσμό των αιτούντων άσυλο, μέσα από χρηματοδοτούμενα, αλλά και συγχρηματοδοτούμενα από την Ευρωπαϊκή Ένωση προγράμματα. Και θα ήθελα να σταθώ σ' αυτό, διότι ακούγονται διάφορες ανευθυνότητες, οι οποίες είτε οφείλονται στο ότι οι άνθρωποι που τις λένε δεν διαβάζουν, παρ' όλο που έχουν τον τίτλο του συντονιστή μεταναστευτικής πολιτικής κοινοβουλευτικών κομμάτων και έχουν μεγάλη κοινοβουλευτική εμπειρία, είτε στο ότι εάν διαβάζουν, αγνοούν όσα διαβάζουν, επειδή η πραγματικότητα δεν εξυπηρετεί την άποψή τους. Γι' αυτό, λοιπόν, θα ήθελα να πω για άλλη μία φορά και προς εσάς και προς τα έξω μιλώντας ότι η βασική πηγή χρηματοδότησης - δεν θα μπορούσε να γίνει αλλιώς - είναι πρωτίστως η Ευρωπαϊκή Ένωση και δευτερευόντως, ο ευρωπαϊκός οικονομικός χώρος, χώρες που δεν είναι κυρίως στην Ευρωπαϊκή Ένωση. Η Ευρωπαϊκή Επιτροπή κατά ένα μεγάλο μέρος κάνει τη χρηματοδότησή της μέσα από εξουσιοδοτημένους συνεργάτες της, διεθνείς οργανισμούς, την Ύπατη Αρμοστεία κ.λπ. και μη κυβερνητικές οργανώσεις και κατά ένα μικρότερο μέρος χρηματοδοτεί τα εθνικά, τα δικά μας προγράμματα, τα οποία διαχειρίζεται το Υπουργείο Οικονομίας και Ανάπτυξης. Δικαιούχοι των προγραμμάτων είναι οι κατά βάση κρατικοί φορείς, διάφορα Υπουργεία. Τα προγράμματα αυτά, όπως είπα, είναι συγχρηματοδοτούμενα από την Ευρωπαϊκή Ένωση και την Ελλάδα. Η ελληνική δε συνεισφορά περνά μέσα από το πρόγραμμα δημοσίων επενδύσεων. Επειδή δε, πάλι λόγω άγνοιας, μη μελέτης ή αγνόησης των στοιχείων, συχνά - πυκνά ακούγονται διάφορα περί χαμηλής απορρόφησης - κάπου το διαβάζουν οι άνθρωποι ή κάπου το ακούν και το λένε, αλλά δεν νομίζω ότι προσφέρουν καλή υπηρεσία ούτε στους εαυτούς τους, ούτε στην αλήθεια - των πόρων που διατίθενται στη χώρα από την Ευρωπαϊκή Ένωση, θέλω να σημειώσω - και παρακαλώ να κρατηθεί και επ' αυτού να υπάρξει αντίρρηση και όχι αερολογίες - ότι με βάση τα στοιχεία του Υπουργείου Οικονομίας η απορρόφηση αυτών των πόρων από την Ελλάδα για κονδύλια τα οποία αναφέρονται όχι μέχρι το 2017, αλλά μέχρι το 2020, φθάνει και ξεπερνά το 30%, περίπου 150 εκατομμύρια, όταν αυτά τα ποσοστά είναι τα μεγαλύτερα για όλες τις χώρες της Ευρωπαϊκής Ένωσης. Για δε το 2018, το πρόγραμμα δημοσίων επενδύσεων παραμένει στα 25 εκατομμύρια ευρώ και αυτό αντικατοπτρίζει τη μικρή συμμετοχή του εθνικού προϋπολογισμού, όσον αφορά το δικό μας Υπουργείο, στα θέματα διαχείρισης του προσφυγικού και μεταναστευτικού πληθυσμού. Να το πω πιο απλά. Χωρίς την ευρωπαϊκή χρηματοδότηση, είναι προφανές ότι θα μπορούσαμε να ανταποκριθούμε. Δεν επιβαρύνει δηλαδή ιδιαίτερα τον κρατικό προϋπολογισμό η διαχείριση του προσφυγικού - μεταναστευτικού ζητήματος, προβλήματος. Τέλος, το Υπουργείο μας σε συνεργασία με συναρμόδια Υπουργεία, Παιδείας κ.λπ., προωθεί και θα υλοποιήσει άμεσα δυο σημαντικά προγράμματα ένταξης. Το ένα είναι πρόγραμμα γλωσσομάθειας και αφορά εκμάθηση ελληνικών και αγγλικών για τον πληθυσμό, που λόγω ηλικίας δεν μπορεί να ενταχθεί στην τυπική εκπαίδευση. Το δεύτερο είναι η καταγραφή των δεξιοτήτων αυτών των ανθρώπων. Είναι αυτός ο καλύτερος τρόπος για να τους βοηθήσουμε, καταγράφοντας τις δεξιότητές τους σε επίπεδο γνώσεων ή και εργασιακής εμπειρίας. Κυρίες και κύριοι συνάδελφοι, η παγκόσμια συγκυρία δείχνει πως οι ανισότητες και οι πόλεμοι που δημιουργούν το μεταναστευτικό και προσφυγικό ρεύμα δεν φαίνεται να αμβλύνονται, αλλά δυστυχώς, αντίθετα, οξύνονται και το έργο που έχει να προσφέρει ένα Υπουργείο σαν το δικό μας θα συνεχιστεί και θα ενταθεί στα χρόνια που έρχονται. Κλείνοντας, επιτρέψτε μου ένα σχόλιο για τη χθεσινή πρόταση του Προέδρου του Ευρωπαϊκού Συμβουλίου, του κ. Τουσκ, ο οποίος λίγο - πολύ ουσιαστικά πρότεινε να αλλάξει η πολιτική που έχει να κάνει με μια ποσόστωση στις διάφορες χώρες της Ευρωπαϊκής Ένωσης κατανομής του προσφυγικού πληθυσμού, διότι αυτό, κατά τη γνώμη του, δεν είναι σωστό. Η γνώμη μας είναι ότι αυτή η άποψη του κ. Τουσκ, η πρότασή του, που πιστεύουμε ότι δεν θα προωθηθεί περαιτέρω, είναι, πρώτα απ' όλα, βαθιά αντιευρωπαϊκή. Θα κατέρριπτε δε, εάν εφαρμοζόταν, την ουσία των κειμένων που διέπουν τις αρχές της Ευρωπαϊκής Ένωσης. Ο βασικότερος πυλώνας, πάνω στον οποίο έχει δομηθεί το ευρωπαϊκό οικοδόμημα, θα πούμε για άλλη μία φορά ότι είναι η αρχή της αλληλεγγύης. Χωρίς αυτόν τον πυλώνα, δεν μπορεί να υπάρχει Ευρωπαϊκή Ένωση. Η διαχείριση της προσφυγικής κρίσης είναι θέμα που οφείλει να διαχειριστεί η Ευρωπαϊκή Ένωση στο σύνολό της και όχι μεμονωμένα κράτη εξ ονόματός της. Οι χρηματοδοτήσεις που έχει εξασφαλίσει η Ελλάδα από την Ευρωπαϊκή Ένωση - τις ανέφερα και με επισήμανση προηγούμενα σαν ένα θετικό, τελικά, γεγονός - δεν είναι χρηματοδοτήσεις που αποζημιώνουν τη χώρα μας ή τις χώρες πρώτης υποδοχής, ούτως ώστε οι χώρες του Βορρά, της Κεντρικής Ευρώπης να μείνουν αμόλυντες, να μην βλέπουν καν, να μην πάρουν μυρωδιά από αυτό που γίνεται στις εισόδους της Ευρώπης. Η μεσοσταθμική αποδοχή μόλις του 29% των προσφύγων, που είχε συμφωνηθεί να μετεγκατασταθούν, είναι μια κατάφορη παραβίαση των αρχών που διέπουν την Ευρωπαϊκή Ένωση. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Σε αυτά έχω τη γνώμη ότι πρέπει να είμαστε όλοι μαζί. Και από αυτή την άποψη, η άμεση τοποθέτηση - απάντηση του Επιτρόπου, του κ. Αβραμόπουλου, στο ζήτημα αυτό, νομίζω ότι πρέπει να αποτελέσει δείγμα και πλαίσιο μέσα στο οποίο πρέπει να κινηθούμε όλοι, ανεξάρτητα από άλλες διαφορές μας. Είναι ζήτημα που αφορά τη χώρα μας, είναι ζήτημα πατριωτικό, είναι ζήτημα εθνικό σε τελευταία ανάλυση. Η Κυβέρνηση - και η χώρα μας συνολικότερα - θα υπερασπιστεί τη διασφάλιση της διαχείρισης του μεταναστευτικού ή του προσφυγικού ως ζητήματος της Ευρωπαϊκής Ένωσης στο σύνολό του, στη βάση της δεδομένης αρχής της αλληλεγγύης. Σας ευχαριστώ πολύ.
Το λόγο έχει η κ. Αναστασία Γκαρά από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στις τρεις μέρες που συζητάμε τον προϋπολογισμό, νομίζω ότι δεν έχω ακούσει μια αξιοπρεπή και συμβάλλουσα κριτική από τα κόμματα της Αντιπολίτευσης. Διότι θεωρώ πώς σε αυτή την κορυφαία διαδικασία, της συζήτησης του προϋπολογισμού του κράτους, θα έπρεπε να συζητάμε με νούμερα, να κάνουμε προτάσεις για το ποιους κωδικούς και ποιους τομείς πρέπει να ενισχύσουμε, πού να μεταφέρουμε χρήματα και να γίνεται ουσιαστικά μια παραγωγική συζήτηση για την επόμενη μέρα, την επόμενη χρονιά που θα ακολουθήσει ο κρατικός προϋπολογισμός. Έτσι, λοιπόν, δεν θα μπω σε αυτή τη συζήτηση. Όμως, θα ήθελα να μοιραστώ μαζί σας κάτι που εμένα με διασκεδάζει και ακούγεται σε αυτή τη Βουλή πάρα πολύ συχνά από στελέχη κυρίως του ΠΑΣΟΚ και της Νέας Δημοκρατίας: Κάνουμε - λέει - τα πάντα εμείς οι Βουλευτές του ΣΥΡΙΖΑ για να μείνουμε στις καρέκλες μας. Δεν θα κρίνω το περιεχόμενο αυτής της φράσης. Όμως, θα κρίνω το ποιος λέει αυτή τη φράση, διότι σε αυτή την Αίθουσα καθημερινά συναναστρεφόμαστε με συναδέλφους μας που έχουν θητεύσει έως και σαράντα χρόνια ως Βουλευτές, που δεν έχουν κάνει καμμία άλλη δουλειά και αυτό που γνωρίζουν επαγγελματικά να κάνουν, είναι να είναι Βουλευτές. Αυτοί οι άνθρωποι κατηγορούν εμάς, που δεν έχουμε κλείσει καν τρία χρόνια ως Βουλευτές, ότι κάνουμε τα πάντα για να μείνουμε σε αυτή την εξουσία - που εγώ θεωρώ ότι δεν έχουμε πάρει την εξουσία στα χέρια μας, αλλά τη διακυβέρνηση - ενώ οι ίδιοι θεωρούν επί τόσες δεκαετίες το κράτος ως βιλαέτι τους. Και μια και είπα βιλαέτι, θα ήθελα να πω το εξής: Με πάρα πολλή ειλικρίνεια θα ήθελα από αυτό το Βήμα να χαιρετήσω την πρωτοβουλία και την απόφαση του κ. Μητσοτάκη να πατάξει την οικογενειοκρατία στη Νέα Δημοκρατία. Το λέω με απόλυτη ειλικρίνεια και σεβασμό. Πιστεύω ότι το πολιτικό μας σύστημα πρέπει να εξυγιανθεί από το φαινόμενο της οικογενειοκρατίας, διότι νομίζω ότι μας κρατάει πάρα πολύ πίσω, δεκαετίες πίσω. Ωστόσο, αν και σέβομαι και υποστηρίζω αυτήν την απόφαση για το σύνολο του πολιτικού και κομματικού μας κόσμου, μου θυμίζει ένα γνωστό παραμύθι, όπου ο νεαρός πρίγκιπας, ο μικρότερος αδελφός, παίρνει το δαχτυλίδι από το βασιλιά - πατέρα. Όταν δέχεται επιθέσεις από τους υπόλοιπους αδελφούς του, γιατί δεν κατάφεραν αυτοί να πάρουν το δαχτυλίδι και να γίνουν βασιλείς και για να γλυτώσει τη ζωή του, αποφασίζει να καταργήσει τη βασιλεία. Ωστόσο ξαφνικά ο ίδιος μένει άνεργος, διότι βασιλιάς ήταν. Αυτό ήξερε να κάνει. Καταργεί τη βασιλεία, λοιπόν, χωρίς να σκεφτεί ο ίδιος ποιος είναι ο ρόλος του μέσα σε αυτήν. Μένει, λοιπόν, άνεργος και τελικά έχει και μια τραγική κατάληξη, διότι σκοτώνεται από τα αδέλφια του, γιατί τους αφαίρεσε το δικαίωμα να γίνουν και οι ίδιοι βασιλείς. Ωστόσο εύχομαι καλή επιτυχία και ελπίζω όλοι μας να συμβάλουμε με πυγμή στην πάταξη της οικογενειοκρατίας στο πολιτικό σύστημα, γιατί εγώ πιστεύω ότι οι πολιτικοί εκπρόσωποι της κοινωνίας πρέπει να ψηφίζονται για τις δικές τους αξίες, για τις δικές τους δυνατότητες, για τα δικά τους προσόντα και όχι με μόνο προσόν το όνομα - το οποίο μπορεί να είναι τιμημένο - του πατέρα, της μητέρας, του θείου ή του μπάρμπα στην Κορώνη. Σε ό,τι αφορά τον προϋπολογισμό, θα κάνω μερικά πολύ μικρά σχόλια. Γνωρίζουμε ότι κυβερνάμε και κινούμαστε σε ένα πολύ περιοριστικό πλαίσιο. Δεν κάνουμε πάντα αυτά που θέλουμε. Κάνουμε, όμως, αυτά που έχουμε δεσμευτεί. Η πρώτη δέσμευση που είχαμε απέναντι στον λαό ήταν ότι θα βγάλουμε αυτήν τη χώρα απ' τα μνημόνια. Και αυτό προσπαθούμε να κάνουμε. Παράλληλα, όμως, έχουμε δεσμευτεί και είχαμε προτεραιότητα να πατάξουμε τη διαφθορά και τη διαπλοκή. Είχαμε προτεραιότητα να συμμαζέψουμε το κράτος. Είχαμε προτεραιότητα να εξοικονομήσουμε χρήματα και όλα αυτά να επιστρέφουν με αξιοπρέπεια στον λαό, στους ανθρώπους, δηλαδή, που παράγουν αυτό το πλεόνασμα, στους ανθρώπους που παράγουν την κερδοφορία, στους εργαζόμενους, για τους οποίους, παρεμπιπτόντως, όταν ρωτήσαμε ποιο είναι το πολιτικό σχέδιο της Νέας Δημοκρατίας, ο εκπρόσωπός τους, ο εισηγητής, ο κ. Δένδιας, μας είπε ουσιαστικά ότι θα εξοικονομήσουν χρήματα για να μειώσουν τους φορολογικούς συντελεστές με απολύσεις. «Θα καταργήσουμε…» - λέει - «…τις οργανικές θέσεις που δημιουργήσατε». Το έχουμε ξαναδεί το έργο. Πιστεύω ότι δεν έχουν κανένα πρόβλημα να το ξανακάνουν. Έτσι, λοιπόν, αυτός ο προϋπολογισμός, πέρα από τα ασφυκτικά πλαίσια, δείχνει μικρά ψήγματα της δικής μας πολιτικής. Και αυτό είναι η ενίσχυση του Προγράμματος Δημοσίων Επενδύσεων, προκειμένου να κατευθυνθούν σε έργα υποδομών, τα οποία εσείς δεν κάνατε επί χρόνια. Έχει ενισχύσει το κοινωνικό κράτος, την κοινωνική πρόνοια, έχει πολιτική ενίσχυσης για το παιδί και για την αντιμετώπιση της παιδικής φτώχειας, έχει προσαρμόσει τα προγράμματα ώστε να είναι προσιτά στους μικρούς και μικρομεσαίους επαγγελματίες, επενδυτές, αγρότες, έχει αυξήσει τα κονδύλια για την καινοτομία, την έρευνα, την ανάπτυξη, τη χρήση Ανανεώσιμων Πηγών Ενέργειας. Αυτά είναι δείγματα μέσα στον προϋπολογισμό, αποτυπώνονται σε αυτόν, τα ανέλυσαν και θα τα αναλύσουν αρκετά καλά οι Υπουργοί, οι ειδικοί αγορητές και οι εισηγητές. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα μου δώσετε ένα λεπτό ακόμη, κύριε Πρόεδρε. Θέλω να κάνω ένα σχόλιο για δύο συνθήματα που ακούω από το ΠΑΣΟΚ και τη Νέα Δημοκρατία. Το ΠΑΣΟΚ αναφέρει πολύ συχνά ότι χρειάζεται ένα κίνημα αλλαγής για μια νέα Ελλάδα. Η Νέα Δημοκρατία, από την πλευρά της, αναφέρει την ανάγκη πολιτικής αλλαγής. Θα συμφωνήσω απόλυτα και με τα δύο. Και είναι η ώρα να δούμε και να συμφωνήσουμε στο περιεχόμενο αυτής της πολιτικής αλλαγής και στο περιεχόμενο του συμφώνου για τη νέα Ελλάδα και τη δημιουργία της επόμενης μέρας στη μεταμνημονιακή περίοδο. Ωστόσο, όταν μιλάμε για τη δημιουργία μιας νέας Ελλάδας, θέλει κοινωνικά και πολιτικά υποκείμενα. Με παλιά υλικά δεν φτιάχνονται καινούργιες προτάσεις. Ομοίως για τη Νέα Δημοκρατία που μιλάει για πολιτική αλλαγή. Όμως, εγώ πιστεύω ότι εννοείτε την κομματική σας παλινόρθωση, διότι δεν έχετε τίποτα νέο να προτείνετε. Γιατί το νέο της εποχής απαιτεί τον εκσυγχρονισμό του δημόσιου συστήματος, τη στήριξη των δημόσιων δομών και του κοινωνικού κράτους, την ενίσχυση της επιστήμης, της τεχνολογίας και της καινοτομίας. Απαιτεί τη διαφάνεια, τον έλεγχο, την αξιοκρατία σε όλες τις πτυχές της δημόσιας ζωής, τη χρήση του διαδικτύου - δεν την προωθήσατε ποτέ - , την ενίσχυση των συλλογικών και συνεταιριστικών σχημάτων. Επίσης απαιτεί τον σεβασμό στους εργαζόμενους, τον σεβασμό στον λαό που παράγει και το κέρδος πρέπει να επιστρέφει σε αυτόν, τη χρήση εναλλακτικών πηγών ενέργειας με περιβαλλοντικό αποτύπωμα, το σπάσιμο της πελατειακής σχέσης με τους πολίτες, την ηθικοποίηση, εν τέλει, του πολιτικού συστήματος. Απαιτείτε την κυβερνητική αλλαγή ακριβώς γιατί φοβάστε την πολιτική αλλαγή που έχουμε φέρει εμείς στο πολιτικό σύστημα και στη χώρα, μια πολιτική επιλογή που ήταν εντολή του ελληνικού λαού, διότι σιχάθηκε τη ρεμούλα σας, σιχάθηκε τη διαπλοκή, σιχάθηκε τις πελατειακές σχέσεις. Φοβάστε! Φοβάστε τη δική μας ειλικρίνεια απέναντι στον λαό και τον σεβασμό προς αυτόν. Φοβάστε την ηθική και τη σεμνότητά μας. Φοβάστε την πάταξη της διαπλοκής. Φοβάστε τη ρήξη με την πελατειακή λογική, γιατί αυτή αναπαράγει τις σχέσεις εξουσίας για εσάς και σας κρατά στις καρέκλες σας.
Κυρία Γκαρά, ολοκληρώστε παρακαλώ.
Δύο δευτερόλεπτα. Φοβάστε το νέο παράδειγμα που παράγεται στην ελληνική κοινωνία. Φοβάστε στη σκέψη ότι οι πολίτες δεν χρειάζεται να είναι πελάτες των Βουλευτών και να παρακαλούν για ρουσφέτια ώστε να βρουν δουλειά, να κλείσουν ραντεβού στον γιατρό ή να πάρουν μετάθεση. Φοβάστε το νέο παράδειγμα. Ναι, γίνεται κι αλλιώς. Δεν χρειάζεται να είναι πελάτες. Και αυτό δεν έχει κανέναν γυρισμό. Αυτό, λοιπόν, φοβάστε, γι' αυτό ζητάτε κομματική παλινόρθωση. Ούτε ο ελληνικός λαός, ούτε κι εμείς θα το επιτρέψουμε. Το μόνο που θα επιτρέψουμε είναι μια παραγωγική συζήτηση για την επόμενη ημέρα στη χώρα μας, με τους νέους, με τις παραγωγικές δυνάμεις και με σύγχρονη σκέψη μπροστά, στη νέα σελίδα, στην νέα Ελλάδα, για την πολιτική και κοινωνική αλλαγή. Ευχαριστώ.
Τον λόγο έχει ο κ. Κεφαλογιάννης από τη Νέα Δημοκρατία.
Ευχαριστώ, κύριε Πρόεδρε. Παρ' ότι, η αξιότιμη συνάδελφος και αγαπητή μου φίλη κ. Γκαρρά αναφέρθηκε στο γεγονός ότι δεν ακούγεται κριτική για τον προϋπολογισμό, παρατήρησα ότι από τα οκτώ λεπτά της ομιλίας της, στον προϋπολογισμό αναφέρθηκε μόλις στο ένα. Όλα τα υπόλοιπα ήταν μια πολιτική ανάλυση για το πολιτικό σύστημα. Θα σας κάνω μια συγκεκριμένη ερώτηση, γιατί μίλησε πάλι για το γνωστό «παλιό» και «νέο»: Ο κ. Καμμένος, ο οποίος συγκυβερνά μαζί σας, τον οποίο καλύψατε πριν από μερικές ημέρες για συγκεκριμένο σκάνδαλο, από πότε είναι Βουλευτής; Σε ποιο κόμμα ανήκε; Ο κ. Κουρουμπλής σε ποιο κόμμα ανήκε; Θα μπορούσα να αναφέρω πάρα πολλά ονόματα. Και δεν θα το κάνω προσωπικά, γιατί ίσως η μισή Κοινοβουλευτική Ομάδα του ΣΥΡΙΖΑ θα πάρει τον λόγο επί προσωπικού. Νομίζω, όμως, ότι αν μιλάμε για «παλιό» και «νέο», τουλάχιστον πρέπει να είμαστε λίγο πιο συνεπείς και να συζητάμε λίγο πιο συγκεκριμένα για αυτά τα ζητήματα. Σας το λέω με πολύ παρρησία, γιατί και οι δύο είμαστε νέοι Βουλευτές και ξέρετε πολύ καλά τι είναι το «παλιό» και τι είναι το «νέο» σε αυτή την Αίθουσα. Όσον αφορά τη συζήτηση για τον προϋπολογισμό, νομίζω ότι όλοι συμφωνούμε ότι είναι μια κορυφαία κοινοβουλευτική διαδικασία. Νομίζω ότι πάντα είναι μια πολύ καλή ευκαιρία να συζητήσουμε την πραγματική κατάσταση της οικονομίας και της κοινωνίας, όχι γενικά και αόριστα, αλλά με πολύ συγκεκριμένα δεδομένα. Και μάλιστα, αυτά τα δεδομένα δεν προέρχονται από την Αντιπολίτευση, αλλά τα παρέχει η Κυβέρνηση, καθώς αυτή είναι η οποία καταθέτει τον προϋπολογισμό. Ευτυχώς στις δημοκρατίες τα δεδομένα δεν αλλάζουν ανάλογα με την κομματική ταυτότητα ή τους ευσεβείς πόθους του καθενός από εμάς. Όσες ανακρίβειες κι αν λέγονται, όση παραπληροφόρηση κι αν παράγεται σε αυτήν την Αίθουσα, δυστυχώς η σκληρή πραγματικότητα δεν καλλωπίζεται αριθμητικά. Το μόνο που αποτυπώνει ο προϋπολογισμός του 2018, για μια ακόμη φορά, είναι, δυστυχώς, το πόσο ανέξοδη υπήρξε η αριστερή ρητορική και πόσο κενή περιεχομένου η δήθεν αριστερή κοινωνική ευαισθησία όλα αυτά τα χρόνια. Ο προϋπολογισμός του 2018 είναι ο τρίτος κατά σειρά προϋπολογισμός που καταθέτει η Κυβέρνηση ΣΥΡΙΖΑ και Ανεξαρτήτων Ελλήνων. Και είναι δυστυχώς το τρίτο κατά σειρά χτύπημα στα εισοδήματα μισθωτών, συνταξιούχων και ελευθέρων επαγγελματιών, το οποίο, δυστυχώς, χτύπημα προέρχεται από αυτό που η Κυβέρνηση ξέρει πολύ καλά να κάνει. Δηλαδή, νέες αυξήσεις φόρων, ασφαλιστικών εισφορών και μειώσεις κοινωνικών δαπανών. Για να είμαστε πιο συγκεκριμένοι, υπάρχει και αριθμητική αποτύπωση και είναι 1,9 δισεκατομμύρια ευρώ. Νομίζω ότι αν αξίζει κάτι να συγκρατήσουν οι συμπολίτες μας από όλη τη συζήτηση, είναι αυτό το νούμερο. Θα πρέπει, όμως, να ξέρουν και οι συμπολίτες μας για ποιο λόγο πραγματικά λαμβάνονται αυτά τα νέα μέτρα, δηλαδή τα 1,9 δισεκατομμύρια ευρώ νέα μέτρα. Λέει η Κυβέρνηση ότι είναι αναγκαία για να πετύχουμε τους στόχους του πρωτογενούς πλεονάσματος του 2018 και για να έχουμε μια καθαρή έξοδο από τα μνημόνια. Ίσως είναι και η μόνη αλήθεια που έχει πει. Αλήθεια, βέβαια, όσον αφορά τις προθέσεις και όχι όσον αφορά το αποτέλεσμα το οποίο επιδιώκει. Μόνο που, δυστυχώς, αγαπητές και αγαπητοί συνάδελφοι, αυτή είναι η μισή αλήθεια. Η άλλη μισή είναι ότι τα μέτρα αυτά δεν είναι αναγκαία για να επιτευχθεί αυτός ο στόχος. Είναι, όμως, απόλυτα αναγκαίο για να μπορεί να σιτίζεται αδιαλείπτως ένας κομματικός στρατός, ο οποίος φτιάχτηκε από τις είκοσι νέες θέσεις αναπληρωτών γενικών και ειδικών γραμματέων, τις εκατό πλέον θέσεις μελών διοικητικών συμβουλίων και τους δυόμισι χιλιάδες επιπλέον μετακλητούς. Και είναι αναγκαία αυτά τα μέτρα για να διατηρούνται σε μια εκλογική ομηρεία νέες γενιές συμβασιούχων, όπως αυτοί της φύλαξης και της καθαριότητας. Και είναι αναγκαία αυτά τα νέα μέτρα για να μπορούν να στηριχθούν οι σαράντα οκτώ - παρακαλώ - νέοι φορείς του δημοσίου, όπως ο Οργανισμός Διαχείρισης Ακινήτων Γαιών και Εξοπλισμών, η Δημόσια Επιχείρηση Ενεργειακών Επενδύσεων, ο Οργανισμός Συγκοινωνιακού Έργου Θεσσαλονίκης, ενώ ήδη υπάρχει Οργανισμός Αστικών Συγκοινωνιών Θεσσαλονίκης, η Δημόσια Αρχή Λιμένων, ενώ υπάρχει ήδη Ρυθμιστική Αρχή Λιμένων, το Εθνικό Μουσείο Αγροτικού Κινήματος και, βεβαίως, ο κορυφαίος όλων, ο Ελληνικός Διαστημικός Οργανισμός. Αυτά, κυρίες και κύριοι συνάδελφοι, θα χρηματοδοτήσει η νέα μείωση του ΕΚΑΣ, του επιδόματος θέρμανσης, η κατάργηση της αύξησης του ΦΠΑ στα νησιά, η κατάργηση της έκδοσης ιατρικής δαπάνης και βεβαίως η μείωση του Προγράμματος Δημοσίων Επενδύσεων, το οποίο, κυρίες και κύριοι της Κυβέρνησης, θα δείτε στη σελίδα 55 ότι πράγματι αποτυπώνεται, για συγκεκριμένα νούμερα και με συγκεκριμένες σελίδες. Το ποιες θα είναι αυτές οι επιπτώσεις των μέτρων για το πρωτογενές πλεόνασμα του 2018 τις ξέρουμε ήδη, αρκεί να δούμε την εκτέλεση του φετινού προϋπολογισμού. Το φετινό success story των πρωτογενών πλεονασμάτων, που πλασάρει η Κυβέρνηση με κάθε ευκαιρία, κουκουλώνεται, δυστυχώς, από τη σκληρή πραγματικότητα των αριθμών. Το σύνολο σχεδόν των φορολογικών μέτρων που ενεργοποιήθηκαν το 2017 όχι μόνο απέφερε πολύ λιγότερα έσοδα από αυτά που είχαν προϋπολογιστεί, αλλά οι εισπράξεις υποχώρησαν και σε χαμηλότερα επίπεδα από αυτά του 2016. Αυξήσατε τον ειδικό φόρο κατανάλωσης στα τσιγάρα και τα καύσιμα και τελικά εισπράξατε λιγότερα. Η νέα κλίμακα υπολογισμού της εισφοράς αλληλεγγύης, αντί να αυξήσει, μείωσε τις εισπράξεις. Μόνο τον περασμένο Οκτώβριο προστέθηκαν 1,2 δισεκατομμύριο ευρώ νέες ληξιπρόθεσμες οφειλές των πολιτών προς το κράτος. Ένας στους έξι συμπολίτες μας δεν πληρώνει εμπρόθεσμα τον ΦΠΑ, δυο στους πέντε δεν πλήρωσαν τον φόρο εισοδήματος, ένας στους τέσσερις δεν πλήρωσε τον ΕΝΦΙΑ, μία στις επτά επιχειρήσεις δεν πλήρωσε φόρο εισοδήματος νομικών προσώπων. Και εσείς, βεβαίως, τι κάνατε; Προχωρήσατε σε κατασχέσεις. Την ώρα που υποκριτικά κόπτεστε για τους πλειστηριασμούς της πρώτης κατοικίας - μετά το βαφτίσατε λαϊκή κατοικία - περισσότεροι από ένα εκατομμύριο πολίτες έχουν υποστεί ήδη κατασχέσεις των περιουσιών και των καταθέσεών τους. Συμπέρασμα: σπείρατε υπερφορολόγηση και θερίσατε μειωμένα έσοδα και κοινωνική απόγνωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Υπάρχει, όμως, και κάτι τελευταίο που από τη φετινή συζήτηση του προϋπολογισμού πρέπει νομίζω να συγκρατήσουν οι συμπολίτες μας. Η κυνική ομολογία του Αναπληρωτή Υπουργού των Οικονομικών, του κ. Χουλιαράκη, περί άγριας φορολόγησης της μεσαίας τάξης. Θα σταθώ, βεβαίως, στην ιδεοληψία, αν όχι την άγνοια, για το πώς δημιουργείται η ανισότητα και η φτώχεια. Το ότι γενικά η αριστερή διανόηση σε όλον τον κόσμο και προφανώς στην Ελλάδα έχει χάσει την επαφή με την οργάνωση της παραγωγής, εδώ και περίπου σαράντα χρόνια, είναι γνωστό, αλλά αυτή η γνώμη περιορίζεται στο πεδίο της αναδιανομής και το μόνο πράγμα που ξέρει να ζητά είναι περισσότερους φόρους από το «κεφάλαιο» και από όσους θεωρεί προνομιούχους. Για να υπάρξει όμως παραγωγή, θα πρέπει να μπορούν να υπάρξουν και κάποια «αφεντικά», όπως τα ονομάζετε, είτε είναι επενδυτές είτε είναι εργοδότες είτε είναι στελέχη. Και αν αμφιβάλλετε για την αναγκαιότητα, ας ρωτήσουν οι Βουλευτές του ΣΥΡΙΖΑ τον Πρωθυπουργό, ο οποίος μόλις προχθές έστειλε ένα βιντεοσκοπημένο μήνυμα στους επενδυτές. Παρακαλώ το οικονομικό επιτελείο της Κυβέρνησης να εξηγήσει στον κ. Τσίπρα ότι, για να υπάρξει παραγωγή, θα πρέπει να υπάρξει επίσης και κάποια μορφή οικονομίας της γνώσης και ότι αυτή τη γνώση τη δημιουργούν και την εξηγούν εργαζόμενοι, εκπαιδευόμενοι και έμπειροι, οι οποίοι αμείβονται καλά. Δηλαδή, η μεσαία τάξη, που εσείς υπερφορολογείτε, είναι στην ουσία οι εργαζόμενοι που πραγματικά έχουν αυτή τη γνώση. Κύριε Πρόεδρε, θα ολοκληρώσω με το εξής. Άκουσα τον συνάδελφο τον κ. Μαντά προηγουμένως να κάνει μια αναφορά στον κ. Σταϊκούρα, ο οποίος αναφέρθηκε στην ουσία στη μείωση του ΑΕΠ κατά 30 δισεκατομμύρια και για το κόστος συνολικά της Κυβέρνησης ΣΥΡΙΖΑ τα τελευταία τρία χρόνια. Τα 100 δισεκατομμύρια, αγαπητέ συνάδελφε, τα οποία εμείς αναφέρουμε, τα οποία είναι κόστος της Κυβέρνησης ΣΥΡΙΖΑ - ΑΝΕΛ τα τελευταία τρία χρόνια άμεσα και έμμεσα - γιατί αυτό που ανέφερε ο κ. Σταϊκούρας για τα 30 δισεκατομμύρια είναι το ΑΕΠ το οποίο χάθηκε στην ουσία από αυτή τη διακυβέρνηση - πρώτος το ανέφερε ο κ. Ρέγκλινγκ και το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν είναι δήλωση ούτε του κ. Μητσοτάκη ούτε του κ. Σταϊκούρα ούτε δική μου. Ο κ. Ρέγκλινγκ ο οποίος είναι ο επικεφαλής του ESM, με τον οποίο εσείς συνομιλείτε και με τον οποίο εσείς κλείνετε τις αξιολογήσεις, ήδη από το 2016 μίλησε για κόστος της ελληνικής οικονομίας από την περίφημη διαπραγμάτευση του πρώτου εξαμήνου για 100 δισεκατομμύρια.
Κύριε Κεφαλογιάννη, ολοκληρώστε.
Ολοκληρώνω, κύριε Πρόεδρε. Άρα καταλαβαίνετε ότι το κόστος είναι πολύ συγκεκριμένο. Και αν θέλει να κάνει κανείς τη σύγκριση και να πάμε και στα σαράντα χρόνια, εάν τα σαράντα χρόνια κόστισαν 300 δισεκατομμύρια στον ελληνικό λαό, οι έξι μήνες κόστισαν 100 δισεκατομμύρια με τη δική σας διακυβέρνηση. Ευχαριστώ πολύ.
Πριν δώσω τον λόγο στον κ. Θραψανιώτη, να ενημερώσω το Σώμα ότι θα ακολουθήσουν άλλοι τέσσερις ομιλητές με τους οποίους θα ολοκληρωθεί ο ένατος κύκλος των ομιλητών και μετά θα παρέμβει η κ. Κονιόρδου, η Υπουργός Πολιτισμού και Αθλητισμού. Τον λόγο έχει ο κ. Θραψανιώτης.
Ευχαριστώ, κύριε Πρόεδρε. Θα μου επιτρέψετε να κάνω μια παρατήρηση στον προηγούμενο ομιλητή που αναφέρθηκε στη συνάδελφο κ. Γκαρά και τη ρώτησε «ποιο είναι το παλιό και το νέο», αναφερόμενος σε Βουλευτές με μακρόχρονη θητεία στο Κοινοβούλιο. Νομίζω ότι ένας παλιός Βουλευτής μπορεί να έχει φρέσκιες ιδέες, νέες ιδέες, όπως και ένας καινούργιος Βουλευτής μπορεί να μην έχει τέτοιες ιδέες. Συζητούμε σήμερα τον προϋπολογισμό του 2018, την κορυφαία ετήσια λειτουργία του Κοινοβουλίου. Αυτός ο προϋπολογισμός, επειδή είναι ο τελευταίος μιας σειράς προϋπολογισμών υπό επιτροπεία, σηματοδοτεί το τέλος μια εποχής, μιας εποχής που θα μείνει στη συλλογική ιστορική μνήμη με τα πιο αρνητικά συναισθήματα. Πιστεύουμε ακράδαντα ότι με την ψήφιση αυτού του προϋπολογισμού θα κλείσουμε το κεφάλαιο της επιτροπείας που μας επιβλήθηκε από την καταστροφική πολιτική που άσκησαν τα προηγούμενα χρόνια τα κόμματα της λεγόμενης εξουσίας. Και θα είναι αυτή η Κυβέρνηση που θα καταφέρει να επιστρέψει στον λαό και στο Κοινοβούλιο ένα μεγάλο μέρος της εθνικής κυριαρχίας που έχουμε στερηθεί τα τελευταία οκτώ χρόνια. Παρακολουθώντας τις τοποθετήσεις της Αξιωματικής Αντιπολίτευσης αλλά και της Δημοκρατικής Συμπαράταξης θα νόμιζε κανείς ότι όλα τα δεινά της χώρας προέκυψαν τα τρία τελευταία χρόνια. Πιστεύετε στα αλήθεια ότι ο λαός μας έχει μνήμη χρυσόψαρου, ότι έτσι εύκολα ξεχνάει; Τα τρία αυτά χρόνια, ασκώντας μηδενιστική αντιπολίτευση, είναι αρκετά για να εξαγνιστείτε στην κολυμπήθρα του Σιλωάμ για το τεράστιο έγκλημα που διαπράξατε, θέτοντας τη χώρα σε επιτροπεία; Άραγε, ξύπνησαν ένα πρωί οι δανειστές και είπαν ότι εκεί, στην Ελλάδα, χρειάζεται να σφίξουμε τα λουριά; Όχι. Αιτία είναι οι πολιτικές που ασκήσατε εσείς, που κυβερνήσατε τη χώρα. Είναι τα δανεικά των κομμάτων σας, της Νέας Δημοκρατίας και του ΠΑΣΟΚ, περίπου 400 εκατομμυρίων ευρώ, βάζοντας ενέχυρο μελλοντικά εκλογικά ποσοστά. Τόση αλαζονεία! Είναι η παγκόσμια πρωτοτυπία 2,80 το κρέας, 2,80 ο αρακάς, ο τιμοκατάλογος του ΚΕΕΛΠΝΟ, που μαζί με τις διαφημίσεις που μοιράζατε στους «ημετέρους» θα πάνε στον εισαγγελέα. Δεν είναι τα θαλασσοδάνεια, αλλά τα αεροδάνεια - θυμάστε την κυνική ομολογία του κ. Ψυχάρη - στους ολιγάρχες του Τύπου και της τηλεόρασης, για να έχετε την εύνοιά τους. Είναι τα δανεικά και αγύριστα στους κολλητούς και φίλους, που έγιναν βίλες και καταθέσεις σε τόπους εξωτικούς. Είναι ακόμα οι πολιτικές που εκτόξευσαν τις δαπάνες υγείας από 2 δισεκατομμύρια ευρώ το 2004, σε 17 δισεκατομμύρια ευρώ το 2013 και που ανάγκασαν τον ίδιο τον Υπουργό Υγείας κ. Κρεμαστινό να αναρωτηθεί: «Πού πήγαν αυτά τα χρήματα; Βρείτε τα.». Τώρα ξέρουμε πού βρίσκονται. Βρίσκονται στους φορολογικούς παραδείσους. Ο κατάλογος των παραλείψεών σας αλλά και των συνειδητών επιλογών σας είναι ατέλειωτος. Σε τούτη την Κυβέρνηση, είτε αρέσει είτε όχι, έλαχε ο κλήρος να διορθώσει αυτή την κατάσταση. Αυτή η Κυβέρνηση θα βγάλει τη χώρα από την επιτροπεία τον Αύγουστο του 2018, θα την οδηγήσει σε οριστική έξοδο από την κρίση και από τα προγράμματα, όπως όλοι παραδέχονται, και θα λειτουργήσει επιτέλους σαν ένα κανονικό κράτος. Τα πρόσφατα παραδείγματα αυτό μας δείχνουν, ότι η χώρα ανακτά την εμπιστοσύνη διεθνώς. Η ανταλλαγή παλιών ομολόγων σε ποσοστό επιτυχίας 86% αποτελεί ένα ηχηρό παράδειγμα, όπως και η επιτυχής έκδοση του πενταετούς ομολόγου. Με την έξοδο στις αγορές θα δημιουργηθεί ο δημοσιονομικός χώρος που θα επιτρέψει να ενισχυθεί ακόμα περισσότερο το δημόσιο σύστημα υγείας, η δημόσια εκπαίδευση και οι κοινωνικές υπηρεσίες. Θα οδηγήσει στη μείωση φορολογικών συντελεστών και ασφαλιστικών εισφορών. Θα ανακουφίσει τους συνεπείς ελεύθερους επαγγελματίες και αγρότες, που σήκωσαν το βάρος της κρίσης. Με τον παρόντα προϋπολογισμό ενισχύεται το κοινωνικό κράτος, παρά την κρίση. Ο προϋπολογισμός στον τομέα κοινωνικής αλληλεγγύης από τα 750 εκατομμύρια ευρώ το 2015 θα φθάσει στο 1,83 δισεκατομμύριο το 2018, δηλαδή αυξημένος πάνω από δύο φορές. Αυξάνονται τα προνοιακά επιδόματα από 650 εκατομμύρια ευρώ σε 910 εκατομμύρια ευρώ. Ιδρύονται τετρακόσιες νέες δομές βρεφονηπιακών σταθμών για δέκα χιλιάδες επιπλέον θέσεις, με στόχο το 2019 να έχουν δημιουργηθεί εκατόν εξήντα πέντε χιλιάδες θέσεις έναντι των εκατόν εννέα χιλιάδων σήμερα. Ενισχύονται τα σχολικά γεύματα, δημιουργώντας προστασία στην παιδική φτώχεια. Από την υπεραπόδοση των εσόδων επιστρέφεται στους πολίτες ένα ποσό της τάξης του 1,4 δισεκατομμυρίου ευρώ, δηλαδή δίνονται 750 εκατομμύρια ευρώ ως μέρισμα στους δικαιούχους, επιστρέφονται οι παρανόμως παρακρατηθείσες ασφαλιστικές εισφορές από το 2012 και ενισχύονται οι υπηρεσίες κοινής ωφέλειας. Επειδή πολύς λόγος γίνεται για το πώς προέκυψε αυτό το ποσό, να θυμίσουμε τη μείωση της ανεργίας λόγω δημιουργίας νέων θέσεων μισθωτής εργασίας. Να θυμίσουμε επίσης ότι την ανεργία τη βρήκαμε στο 27% και είναι σήμερα στο 20%. Δεν μπορεί να υπερηφανεύεται κανείς, αλλά υπάρχει μια διαρκής πτωτική τάση. Προέκυψε από την πάταξη της φοροδιαφυγής και της εισφοροδιαφυγής αλλά και, το σημαντικότερο, από την εθελουσία αποκάλυψη εισοδημάτων. Να τονίσω ότι 711 εκατομμύρια έχουν ενισχύσει τα δημόσια έσοδα. Θα ήθελα να κάνω μια μικρή αναφορά στο Λασίθι, μια περιοχή με ξεχωριστές επιδόσεις στην αγροτική παραγωγή, στον τουρισμό και με ένα εξαιρετικό φυσικό περιβάλλον. Υπήρχαν και υπάρχουν εγκαταλελειμμένα και ημιτελή έργα, κακοσχεδιασμένες υποδομές και κυρίως διαλυμένα νοσοκομεία με υποστελεχωμένες υπηρεσίες. Με ελάχιστους πόρους και μνημονιακούς περιορισμούς, κάνοντας αυστηρές ιεραρχήσεις, προσπαθούμε να ολοκληρώσουμε έργα και να αποκαταστήσουμε τη λειτουργία των νοσοκομείων και της διοίκησης. Η σταθερότητα και η προοπτική της χώρας ενεργοποίησε μεγάλα επενδυτικά σχέδια, που είχαν παγώσει από την αρχή της κρίσης. Παρά τη μεγάλη τουριστική ανάπτυξη και τις επιδόσεις της γεωργίας, χρειάζεται ακόμα να γίνουν πολλά. Χρειάζεται κυρίως η προστασία των συμβάσεων των εργαζομένων στους χώρους εργασίας. Ολοκληρωμένος σχεδιασμός και κατασκευή του βόρειου οδικού άξονα Κρήτης από το Καστέλι μέχρι τη Σητεία. Το αεροδρόμιο Ηρακλείου. Η δημιουργία ενός νέου συνεταιριστικού κινήματος, που θα προστατεύει και θα ενισχύει τον κόπο του αγρότη. Την άμεση ολοκλήρωση παραμελημένων αρδευτικών έργων, που αποτελεί πιεστική προτεραιότητα, πρέπει να την αντιμετωπίσουμε σε μια ιδιαίτερα ξηροθερμική περιοχή. Κυρίες και κύριοι Βουλευτές, ο επόμενος προϋπολογισμός, του 2019, θα έχει πραγματικά αριστερό πρόσημο. Θα είναι ο πρώτος προϋπολογισμός μετά την καθαρή έξοδο από τα μνημόνια, που θα είναι και ασφαλής και σίγουρη, προς μεγάλη απογοήτευση ορισμένων. Θα περιέχει όμως μια μεγάλη αλήθεια και μια αντίφαση. Η μεγάλη αλήθεια είναι ότι εσείς μας βάλατε στα μνημόνια και εμείς, η σημερινή Κυβέρνηση θα μας βγάλει απ' αυτά. Πιστεύω και είμαι σίγουρος ότι ο ελληνικός λαός και θα το εκτιμήσει και θα το επικροτήσει. Ευχαριστώ.
Πριν δώσω τον λόγο στον επόμενο ομιλητή, ζήτησε να παρέμβει ο Κοινοβουλευτικός Εκπρόσωπος του ΣΥΡΙΖΑ κ. Μαντάς. Κύριε Μαντά, ένα λεπτό;
Ένα λεπτό.
Παρακαλώ, έχετε τον λόγο.
Επειδή αυτή η συζήτηση σε σχέση με το κόστος διαπραγμάτευσης ή κόστος διακυβέρνησης του ΣΥΡΙΖΑ επαναλαμβάνεται συνεχώς και μάλιστα με πολύ λαθεμένο κατά τη γνώμη μας τρόπο, θα ήθελα να παραθέσω ορισμένα συγκεκριμένα στοιχεία, για να συνεννοηθούμε κάποτε σ' αυτή την Αίθουσα. Λένε λοιπόν - και ο κ. Ρέγκλινγκ το έχει πει, αλλά υιοθετείται από την Αξιωματική Αντιπολίτευση, γι' αυτό κάνω αυτή την παρέμβαση - ότι ολόκληρο το ποσό της δανειακής σύμβασης, τα 86 δισεκατομμύρια ευρώ, είναι νέο χρέος. Ποια είναι η απάντηση σ' αυτό; Η απάντηση είναι ότι τα 54 δισεκατομμύρια πηγαίνουν στην αναχρηματοδότηση του παλιού χρέους. Από τα 25 δε δισεκατομμύρια που είχαν υπολογιστεί για την ανακεφαλαιοποίηση των τραπεζών χρησιμοποιήθηκαν μόνο πέντε δισεκατομμύρια και σε καμμία περίπτωση τα υπόλοιπα 20 δισεκατομμύρια δεν μπορούν να υπολογιστούν ως νέο χρέος. Επιπλέον, κύριε Πρόεδρε, υπάρχουν και αναλύσεις, όπως, για παράδειγμα, του κ. Ντίξον, η οποία βάζει στο τραπέζι ότι, αν συγκρίνουμε τα επιτόκια που πετύχαμε στο νέο δάνειο με τα παλιότερα επιτόκια, τα οποία ήταν τετραπλάσια, τότε μπορεί να είχαμε από τη διαπραγμάτευση όχι κόστος 86 δισεκατομμυρίων που μας καταλογίζουν, αλλά κέρδος 40 δισεκατομμυρίων. Είναι κι αυτή μια οπτική. Δεν την υιοθετούμε. Την καταθέτω όμως. Τέλος, ο κ. Ρέγκλινγκ φτάνει στο περίφημο ποσό των 100 δισεκατομμυρίων, διότι προσθέτει σ' αυτά τα 86 δισεκατομμύρια τις προβλέψεις για την ανάπτυξη των ετών 2015-2016. Αν ήταν έτσι, τότε κι εμείς θα μπορούσαμε, σε σχέση με τις προβλέψεις για τα έτη 2011, 2012, 2013, να καταλογίσουμε κόστος 33 δισεκατομμυρίων ευρώ στην προηγούμενη διακυβέρνηση. Τη συζήτηση αυτή θα συνεχίσουμε να την κάνουμε, είναι προφανές.
Να ολοκληρώνουμε, όμως, κύριε Μαντά.
Τελειώνω, κύριε Πρόεδρε. Αναφορικά με το δημόσιο χρέος - θα υπάρξουν κι άλλες απαντήσεις σε αυτά, εννοείται - θέλω να πω μόνο για τη χρονιά του 2015 ότι στις 31-12-2014 το χρέος ήταν 324 δισεκατομμύρια ευρώ και στις 31-12-2015 ήταν 321 δισεκατομμύρια ευρώ.
Καλώς.
Κύριε Πρόεδρε, μπορώ να έχω τον λόγο για ένα λεπτό;
Κύριε Σταϊκούρα, τι θέλετε τώρα;
Κοινοβουλευτικός Εκπρόσωπος είμαι. Ένα λεπτό θέλω μόνο.
Παρέθεσε κάποια στοιχεία ο κ. Μαντάς, εξέφρασε μια άποψη.
Θα ολοκληρώσω σε ένα λεπτό.
Σας δίνω ένα λεπτό, κύριε Σταϊκούρα.
Πράγματι, είναι πολύ ενδιαφέρουσα αυτή η συζήτηση και νομίζω ότι μπορεί να γίνει σε βάθος. Τόσο ο κ. Ρέγκλινγκ όσο και ο Διοικητής της Τραπέζης της Ελλάδος έχουν ανεβάσει το κόστος της διακυβέρνησης του ΣΥΡΙΖΑ το πρώτο εξάμηνο του 2015 πάνω από τα 85 δισεκατομμύρια ευρώ. Και εγώ έχω πει στην επιτροπή - και θέλω να είμαι πάρα πολύ ακριβής - πώς προκύπτει αυτό, με βάση πραγματικά δεδομένα: Έχουμε απώλεια ΑΕΠ 32 δισεκατομμυρίων ευρώ. Κύριε Μαντά, είναι απώλεια ΑΕΠ. Αν πηγαίναμε στο παρελθόν - πολύ ευχαρίστως να κάνουμε την άσκηση - , στο δεύτερο μνημόνιο είχαμε καλύτερες επιδόσεις στην ανάπτυξη από τους στόχους. Πολύ ενδιαφέρουσα αυτή η άσκηση, να την κάνουμε. Πήγαμε υψηλότερα από τους στόχους στην ανάπτυξη το 2013 και το 2014. Λοιπόν, έχουμε 32 δισεκατομμύρια. Η αύξηση των ληξιπρόθεσμων οφειλόμενων του δημοσίου; Συν 2 δισεκατομμύρια. Το σκούπισμα των ταμειακών διαθεσίμων; Πρέπει να επιστρέψουν τα λεφτά. Συν 9 δισεκατομμύρια. Η νέα ανακεφαλαιοποίηση των τραπεζών; Συν 5,4 δισεκατομμύρια ευρώ. Το κόστος από την οριστική απώλεια χρημάτων από την προηγούμενη ανακεφαλαιοποίηση, αφού χάθηκε η ιδιοκτησία; Συν 20 δισεκατομμύρια ευρώ. Η επιστροφή των ομολόγων του ΤΧΣ; Συν 11 δισεκατομμύρια ευρώ. Η απώλεια εσόδων; Στα 6,2 δισεκατομμύρια ευρώ. Άθροισμα; Πάνω από τα 85 δισεκατομμύρια ευρώ. Αυτή είναι η αλήθεια.
Κύριε Σταϊκούρα, έχετε ξεκινήσει με μια παραδοχή η οποία είναι λάθος. Υπολογίζετε απώλεια εκ προβολής;
Καλώς, κύριε Σταϊκούρα. Τον λόγο έχει ο κ. Ηλιόπουλος από τη Χρυσή Αυγή.
Ευχαριστώ, κύριε Πρόεδρε. Έχουμε κοκορομαχίες εδώ μέσα στο ελληνικό Κοινοβούλιο. Έχουμε ζαλιστεί αυτές τις ημέρες που ακούμε ομιλητές να διαπληκτίζονται - καλή ώρα όπως τώρα - για πράγματα που τα βιώνει ο ελληνικός λαός στην καθημερινότητά του. [[Θόρυβος στην Αίθουσα]] Κύριε Πρόεδρε, σας παρακαλώ. Κύριοι, μην κάνετε συζήτηση τώρα, θα πάρετε τον λόγο να τα λύσετε μετά.
Παρακαλώ! Κύριε Ξυδάκη, παρακαλώ.
Κοκορομαχίες και πάλι, επαναλαμβάνω, χωρίς καμμία ουσία. Ακούμε εδώ μέσα κάποιες ομιλίες και νομίζουμε ή ότι εμείς βρισκόμαστε σε άλλη χώρα ή ότι το Κοινοβούλιο αυτό έχει μεταφερθεί σε κάποιον άλλον χρόνο, σε κάποια άλλη χώρα. Δεν θα ξεκινούσα με αυτό που θα πω τώρα, αλλά με αναγκάζει η ομιλία του κ. Μπαλάφα που προηγήθηκε, γιατί μιλούσε συνεχώς για χρήματα, λες και το πρόβλημα της λαθρομετανάστευσης είναι μόνο τα χρήματα που επιβαρύνουν τον ελληνικό λαό και για τη χρηματοδότηση, που μάλιστα μας είπε ότι το ελληνικό μέρος προέρχεται από το Πρόγραμμα Δημοσίων Επενδύσεων. Τώρα καταλαβαίνουμε γιατί τους θεωρείτε επενδυτές. Γιατί τα λεφτά του ελληνικού δημοσίου, τα οποία προορίζονται για επενδύσεις, τα δίνετε γι' αυτούς και όχι για τους Έλληνες. Λοιπόν, δεν είναι μόνο τα χρήματα το πρόβλημα, αλλά είναι ο εποικισμός της Ελλάδας, που, όπως είπε ο κ. Μπαλάφας, θα γίνει, γιατί θα μεταφερθούν οι άνθρωποι αυτοί - που ήδη μεταφέρονται - στην ενδοχώρα. Θα καταγράψουμε, είπε, τις δεξιότητές τους, θα γίνει εκμάθηση, λέει, της ελληνικής γλώσσας και ανέφερε… Κύριε Πρόεδρε, μιλάω και εδώ πέρα η κυρία του ΣΥΡΙΖΑ έχει κάποιο πρόβλημα.
Κύριε Ηλιόπουλε, δεν σας ενοχλεί. Παρακαλώ, συνεχίστε την ομιλία σας.
Με ενοχλεί, κύριε Πρόεδρε. Αν εσείς μιλούσατε και ακούγατε συνέχεια «τσου, τσου, τσου», τι θα κάνατε; Δηλαδή σε κάθε πράγμα που λέω κάνει σαν Κατίνα.
Λοιπόν, συνεχίστε την ομιλία σας.
Συνεχίζω.
Κοκοράκι!
Σας ενοχλούν αυτά που λέμε. Δεν πειράζει. Θα σας περάσει. Λίγα είναι τα ψωμιά σας στην εξουσία. Σιγά σιγά, λοιπόν, προσπαθείτε να εποικήσετε την πατρίδα μας φέρνοντας τους λαθρομετανάστες από τα νησιά στην ενδοχώρα, όπως μας είπατε, και έχουμε, λοιπόν, και κάποιες άλλες δηλώσεις. Λένε εδώ τα στελέχη του ΣΥΡΙΖΑ ότι «σιγά σιγά θα βγάλουμε την Ελλάδα από το μνημόνιο». Τρία χρόνια δεν την έχουν βγάλει. Μόνο που, για να εξηγηθούμε στον ελληνικό λαό, δεν είπατε ότι θα τη βγάλετε σιγά σιγά κι έχουν περάσει τρία χρόνια και θα παραμείνουμε για πολλά χρόνια ακόμα στο μνημόνιο, είπατε ότι θα σκίζατε το μνημόνιο. Τα πάντα, λοιπόν, γίνονται με μοναδικό κριτήριο να μη χαθούν οι προθεσμίες. Έγινε η τρίτη αξιολόγηση η οποία έκλεισε σε χρόνο dt. Αυτό δεν έχει ξαναγίνει. Μάλιστα έγινε γιατί η Κυβέρνηση του ΣΥΡΙΖΑ προσπαθεί με κάθε τρόπο να παραμείνει γαντζωμένη στην εξουσία. Τόσον καιρό ακούγαμε για ηθικό δήθεν πλεονέκτημα της Αριστεράς, το οποίο βέβαια έχει εξαφανιστεί αυτά τα τρία χρόνια της διακυβέρνησης. Και ευτυχώς, γιατί μετά από χίλια χρόνια - και αν - ο ελληνικός λαός θα την ξαναπατήσει με αριστερή κυβέρνηση! Ας δούμε, λοιπόν, εδώ κάποια νούμερα, κάποια επιτεύγματα του ΣΥΡΙΖΑ. Ενενήντα επιχειρήσεις κλείνουν καθημερινά. Οι απλήρωτες υποχρεώσεις του δημοσίου απέναντι σε ιδιώτες είναι 5 δισεκατομμύρια ευρώ και, ενώ χρωστά το ελληνικό δημόσιο, δίνει δήθεν κοινωνικά μερίσματα. Τα χρέη των ιδιωτών προς το κράτος είναι 100 δισεκατομμύρια ευρώ, καθώς δεν έχουν οι άνθρωποι να δώσουν. Έχουμε επτακόσιες κατασχέσεις μισθών και συντάξεων την ημέρα, με αριστερή Κυβέρνηση. Πεντακόσιες χιλιάδες επαγγελματίες χρωστούν ακόμα και το ρεύμα. Τριακόσιες χιλιάδες επιχειρηματίες έχουν καθυστερημένες οφειλές στον ΟΑΕΕ. Τέσσερις στους δέκα πολίτες αδυνατούν να καταβάλουν ασφαλιστικές και φορολογικές υποχρεώσεις. Αυτά είναι τα επιτεύγματα του ΣΥΡΙΖΑ. Ακούσαμε σήμερα από συριζαίο ότι από τη φοροδιαφυγή και τη διαφθορά χάνει η Ελλάδα τον χρόνο 15 δισεκατομμύρια ευρώ, τα οποία βέβαια τα βλέπουμε αμέσως μετά να γίνονται βίλες και να ξεφυτρώνουν σε ολόκληρη την Ελλάδα απ' αυτούς που ασχολούνται με τη φοροδιαφυγή και τη διαφθορά στην πατρίδα μας, που είναι βέβαια εθνικό σπορ. Αυτό δεν το συζητάμε. Και, για να είμαστε δίκαιοι, σε καμμία περίπτωση δεν ευθύνεται μόνο ο ΣΥΡΙΖΑ. Το 55% των προσλήψεων αφορά ελαστικές μορφές εργασίας. Μάλιστα! Εσείς, όμως, λέγατε ότι η γενιά των 700 ευρώ - που δεν πρόλαβε καλά - καλά να υπάρξει τέτοια γενιά, γιατί αμέσως πήγαμε στη σημερινή γενιά, αυτή των 400 ευρώ - είναι χαμένη γενιά. Των 400 ευρώ, δηλαδή, τι είναι; Η λαίλαπα που έρχεται τα αμέσως επόμενα χρόνια για τη νεολαία μας και που μερίδιο ευθύνης έχετε κι εσείς τι είναι; Θα θέλαμε πάρα πολύ να μας πείτε. Επίσης, θα θέλαμε να μας πείτε για το - συμβολικό, για σας - Ελληνικό, για τα δεκατέσσερα περιφερειακά αεροδρόμια, τον ΟΛΠ, τον ΟΛΘ, την ΤΡΑΙΝΟΣΕ, την ΕΛΠΕ, τη ΔΕΗ, τα λιμάνια, τα ΕΛΤΑ, όλα αυτά που έχετε ξεπουλήσει εσείς, την Εγνατία Οδό, κ.λπ.. Τα μνημόνια, λοιπόν, έχουν αποδειχθεί περίτρανα ότι είναι καταστροφικά και στον εθνικό και στον κοινωνικό και στον οικονομικό τομέα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Επειδή τελειώνει και ο χρόνος, αφού μιλάμε για αριθμούς, να πούμε ότι έχουν φύγει τετρακόσιες χιλιάδες νέοι πτυχιούχοι, από τους οποίους χάνει η Ελλάδα μόνο από φόρους 9,1 δισεκατομμύρια ευρώ. Οι ίδιοι αυτοί συνεισφέρουν στο ΑΕΠ των χωρών στις οποίες έχουν εγκατασταθεί 12,9 δισεκατομμύρια ευρώ. Τα νούμερα είναι πάρα πολύ ενδιαφέροντα. Αυτοί οι άνθρωποι που εργάζονται στο εξωτερικό προσφέρουν στο ΑΕΠ των χωρών που τους φιλοξενούν 50 δισεκατομμύρια ευρώ. Εσείς θέλετε αυτό να το αντικαταστήσετε - και το πετυχαίνετε ήδη σε έναν βαθμό - με λαθρομετανάστες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η Πανελλήνια Επιτροπή της Ένωσης Τριτέκνων καταγγέλλει και το διαβάζω αυτούσιο: «Για άλλη μία φορά η Κυβέρνηση απέδειξε ότι λειτουργεί σαν εκτελεστικό όργανο συγκεκριμένων κύκλων της Ευρωπαϊκής Ένωσης, που δεν θέλει να λυθεί το δημογραφικό πρόβλημα της πατρίδας μας. Δεν θέλει γεννήσεις Ελλήνων.». Έτσι γράφουν οι τρίτεκνοι και έχουν απόλυτο δίκιο. Διαβάσαμε εχθές το γράμμα ενός παιδιού που ήθελε από τον Άγιο Βασίλη - μαντέψτε - φαγητό για την οικογένειά του! Εκεί έχετε καταντήσει τον κόσμο. Οι Έλληνες, όμως, δεν είναι επαίτες. Δεν θέλουν τα επιδόματά σας. Εργασία θέλουν. Δεν θέλουν να είναι με σκυμμένο το κεφάλι. Θέλουν να είναι με το κεφάλι ψηλά, να δουλεύουν για να προσφέρουν στα παιδιά τους και στην οικογένειά τους τα απαραίτητα. Προχθές μού έλεγε ένας πατέρας τριών παιδιών, άνεργος, ότι είχε πάει στο σουπερμάρκετ να ψωνίσει - τα βασικά, βέβαια - και πλήρωνε με κέρματα και δίπλα ένας άλλος, λαθρομετανάστης, είχε γεμάτο καρότσι με μπίρες και ποτά και πλήρωνε με κουπόνια που δίνει το κράτος και οι ΜΚΟ. Αυτή είναι η ξεφτίλα μας. Μάλιστα, έχει γίνει πολύς λόγος για μία δήλωση κάποιου Ευρωπαίου, ο οποίος είπε το φυσιολογικό, δηλαδή να έχουν οι χώρες της Ευρωπαϊκής Ένωσης τη δυνατότητα να επιλέγουν αν θα δεχθούν λαθρομετανάστες ή όχι στην πατρίδα τους. Τι πιο φυσιολογικό; Αυτός ο άνθρωπος, μάλιστα, προέρχεται από μια χώρα, την Πολωνία, η οποία έχει δεχθεί μόλις δώδεκα πρόσφυγες. Τόσους δεν θα είχαμε κι εμείς καμμία αντίρρηση να δεχθούμε. Η Ουγγαρία και η Τσεχία δεν έχουν δεχθεί κανέναν. Αυτά είναι. Αυτές είναι οι χώρες που δεν έχουν ακούσει το «Αλλάχ Ακμπάρ» στην πατρίδα τους, γιατί έχουν μια πάρα πολύ αυστηρή πολιτική σε αυτόν τον τομέα. Έτσι θα έπρεπε να είναι η Ελλάδα.
Ολοκληρώστε, σας παρακαλώ, κύριε συνάδελφε.
Ένα δευτερόλεπτο, κύριε Πρόεδρε. Να διαβάσω και μια δήλωση του κ. Αβραμόπουλου, την οποία χαιρέτισε εδώ ο κ. Μπαλάφας. Ακούστε τι είπε ο κ. Αβραμόπουλος, για να καταλάβετε τι εννοεί αλληλεγγύη. Είπε ότι «η Ευρωπαϊκή Ένωση βασίζεται στην αλληλεγγύη και η αλληλεγγύη δεν είναι αλά καρτ και αυτό που είπε ο κ. Τουσκ δεν συνάδει με την Ευρωπαϊκή Ένωση.». Συνάδει και παρασυνάδει. Δεν θα γεμίσουμε εμείς την Ευρώπη με λαθρομετανάστες. Καλά κάνουν τα κράτη και φυλάσσουν τα σύνορά τους, έτσι όπως θα έπρεπε να κάνουν και οι Έλληνες. Επειδή ακούω και κάποιους άλλους πασόκους και νεοδημοκράτες να μιλάνε για οικονομία, ας ξεκαθαρίσουν τα οικονομικά των δικών τους κομμάτων, που χρωστούν 400 εκατομμύρια στις τράπεζες, λεφτά του ελληνικού λαού, ας μας πουν σαράντα χρόνια τι γινόταν με το πάρτι σε όλους τους δημόσιους οργανισμούς, όταν ήταν αυτοί κυβέρνηση, και μετά να μιλήσουμε για οικονομία. Ευτυχώς, όμως, σύντομα έρχεται η ώρα της Χρυσής Αυγής και όλα αυτά θα τελειώσουν. Ευχαριστώ.
Τον λόγο έχει ο κ. Σαρακιώτης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας και το προηγούμενο χρονικό διάστημα αλλά και τις τρεις αυτές μέρες τα στελέχη των χρεοκοπημένων κομμάτων της Αξιωματικής Αντιπολίτευσης και του ΠΑΣΟΚ να μιλούν για ανάπτυξη και για πρόοδο, μου ήρθε στο μυαλό η φράση του Άλμπερτ Αϊνστάιν: «Δύο πράγματα είναι άπειρα, το σύμπαν και η ανθρώπινη ηλιθιότητα.». Θεωρώ ότι, αν άκουγε τα στελέχη της Νέας Δημοκρατίας και του ΠΑΣΟΚ, θα προσέθετε σίγουρα και το θράσος, το απύθμενο θράσος που έχουν αυτοί οι άνθρωποι, οι οποίοι κατέστρεψαν τη χώρα, τη χρεοκόπησαν, δημιούργησαν το ρουσφετολογικό κράτος, να έρχονται να μας μιλούν σήμερα για ανάπτυξη. Αυτοί που χρωστούν σε όποιον μιλάει ελληνικά, από τις αγωγές της ΝΟΔΕ Έβρου για ανασφάλιστη εργασία, για απλήρωτη εργασία, μέχρι την έξωση των γραφείων του ΠΑΣΟΚ στο Ηράκλειο, από τη μια γωνιά της χώρας μέχρι την άλλη, έρχονται να μας μιλήσουν και να μας κουνήσουν το δάχτυλο. Εφαρμόστε, λοιπόν, όσα ωραία μάς λέτε, όσα μάθατε στα πανεπιστήμια, σώστε τα φαλιρισμένα κόμματά σας και εν συνεχεία ασχοληθείτε με τη χώρα. Έρχομαι τώρα στα της συζήτησης. Ο κρατικός προϋπολογισμός του οικονομικού έτους 2018 αποτελεί τη γενέθλια πράξη της μεταμνημονιακής Ελλάδος. Συνιστά τον τελευταίο προϋπολογισμό δημοσιονομικής προσαρμογής και επούλωσης των βαθιών πληγών που προκάλεσαν σαράντα χρόνια διαφθοράς, διαπλοκής και νεποτισμού στο σώμα της ελληνικής κοινωνίας. Βάζει τέλος στα χρόνια της σκληρής επιτροπείας, όσα «βάστα, Γερούν» και αν ακουστούν. Σηματοδοτεί τη λήξη μιας μακράς πορείας θυσιών του ελληνικού λαού και, αντί να τιμήσει η Αξιωματική Αντιπολίτευση αυτές τις θυσίες, προτιμά να ασελγεί πάνω τους. Πόση σπέκουλα και υπονόμευση, πόση μικροπρέπεια και αποθέωση της μικροπολιτικής, που δυστυχώς γιγαντώνονται κατά τρόπο ανάλογο με τις επιτυχίες αυτής της Κυβέρνησης. Οι δημοσιονομικοί στόχοι αναμένεται να υπερκαλυφθούν και το 2018 με την αξιοπιστία των όσων προϋπολογίζονται να επαληθεύεται από τα ίδια οικονομικά αποτελέσματα του φετινού και του περσινού έτους, τα οποία οδήγησαν Ευρωπαίους αλλά και Αμερικανούς υψηλόβαθμους αξιωματούχους να μιλούν για επιστροφή της χώρας μας και οριστικό τέλος των μνημονίων τον Αύγουστο του 2018. Τι προβλέπεται, λοιπόν, για το οικονομικό έτος 2018 και σε ποιο κεκτημένο του φετινού έτους στηρίζεται; Ο ρυθμός οικονομικής μεγέθυνσης για το 2017 αναμένεται να κλείσει στο 1,6% του ΑΕΠ με πρωτογενές πλεόνασμα ύψους 2,4%, συμπεριλαμβανομένων και των δαπανών του 1,4 δισεκατομμυρίου ευρώ για το κοινωνικό μέρισμα, την επιστροφή των κρατήσεων στους συνταξιούχους, αλλά και την πληρωμή των ΥΚΩ στη ΔΕΗ. Για το 2018 οι παραπάνω δείκτες θα διαμορφωθούν αντιστοίχως στο 2,5% και στο 3,8% επί του ΑΕΠ. Ας ξεκαθαρίσουμε εδώ ότι ουσιώδης διαμορφωτική συνιστώσα του οικονομικού περιβάλλοντος είναι και η ψυχολογία. Χωρίς αμφιβολία η βελτίωση του οικονομικού κλίματος, η άρση της αβεβαιότητας, με τη σταθεροποίηση του τραπεζικού συστήματος και τη σταδιακή είσοδο της χώρας μας στις διεθνείς χρηματοπιστωτικές αγορές, συνιστούν ασφαλείς προϋποθέσεις πλήρους επίτευξης των στόχων. Μάλιστα, η σταθεροποίηση και η ανάπτυξη της οικονομίας επιτρέπουν πλέον τη λήψη μέτρων κοινωνικής προστασίας και τη διεύρυνση των κοινωνικών επιδομάτων, με παράλληλη μείωση φορολογικών συντελεστών σε νοικοκυριά και επιχειρήσεις. Η χορήγηση του φετινού κοινωνικού μερίσματος, με τον διπλασιασμό του σε σχέση με το 2016, αποδεικνύει του λόγου το αληθές. Η ιδιωτική κατανάλωση αναμένεται να εισφέρει κατά 1,2% στο πραγματικό ΑΕΠ αντί 0,9% που ήταν φέτος, στοιχείο το οποίο ενισχύεται από την ταχύτερη αύξηση της απασχόλησης και τη συνεχιζόμενη διαρκώς μείωση της ανεργίας. Οι ιδιωτικές επενδύσεις προβλέπεται να αυξηθούν κατά 11,4% σε σχέση με 5,1% φέτος, λόγω του ευνοϊκότερου επενδυτικού περιβάλλοντος στη βάση των υλοποιούμενων μεταρρυθμίσεων αλλά και της αύξησης της ζήτησης. Η ανεργία θα διαμορφωθεί στο 18,4% αντί του προβλεπόμενου κλεισίματος στο 19,9% φέτος. Το εν λόγω ποσοστό είναι προφανώς μακριά από το θαυμαστό επίτευγμα του 27% των κυβερνήσεων Νέας Δημοκρατίας και ΠΑΣΟΚ. Με την ομαλή εξέλιξη του προγράμματος στήριξης μέσω του ESM έως την ολοκλήρωσή του, τον Αύγουστο του 2018, την αδιάλειπτη μετάβαση στις διεθνείς χρηματαγορές, με την εφαρμογή των μεσοπρόθεσμων μέτρων για τη διασφάλιση της βιωσιμότητας του δημοσίου χρέους, η Ελλάδα θα διαψεύσει όσους προέβλεπαν το χάος και η Κυβέρνηση θα δώσει μία ηχηρή απάντηση σε όσους έχουν επενδύσει το πολιτικό τους μέλλον στην καταστροφή της χώρας μας. Έρχομαι τώρα στην κριτική και στις προτάσεις της Νέας Δημοκρατίας, οι οποίες εστιάζουν κυρίως στην περαιτέρω μείωση των δαπανών. Λέτε συγκεκριμένα ότι «θα αλλάξουμε το μείγμα πολιτικής με μείωση φόρων και συμμάζεμα δαπανών». Ευτυχώς, που δεν προσθέτετε, «όπως πράξαμε το 2012-2014». Αναφέρεστε σε μειώσεις στις δαπάνες μισθοδοσίας στο δημόσιο. Σε ποιους, κυρίες και κύριοι της Νέας Δημοκρατίας, αναφέρεστε; Στους γιατρούς, στις νοσηλεύτριες του ΕΣΥ, στους δασκάλους, τους καθηγητές, στα στελέχη των Σωμάτων Ασφαλείας; Προσδιορίστε μας επιτέλους το πού. Αφού τους αφαιμάξατε οικονομικά, έρχεστε τώρα και μας κατηγορείτε γιατί σταματήσαμε να μειώνουμε τους ήδη μειωμένους μισθούς και αντιπροτείνετε την περαιτέρω περικοπή τους. Εσείς! Εσείς που είστε κατά τα άλλα υπερασπιστές της μεσαίας τάξης και δεν αναγνωρίζετε ότι και αυτοί οι άνθρωποι αποτελούν τη μεσαία τάξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εκτοξεύετε κατηγορίες ότι δεν μειώνουμε δαπάνες και ότι είμαστε γαλαντόμοι και υπονοείτε την προσήλωσή μας στο να κρατήσουμε όρθιο το κοινωνικό κράτος, το οποίο έχτισαν οι εργαζόμενοι με τις θυσίες τους. Εμείς αγωνιζόμαστε για την παραμονή των νέων ανθρώπων στην πατρίδα και θα παλέψουμε μαζί τους για ένα καλύτερο αύριο. Όμως αυτό δεν πρόκειται να γίνει χωρίς όρους κοινωνικής δικαιοσύνης, διαφάνειας και ισότητας. Αυτή η νέα σελίδα γυρίζει με τον παρόντα προϋπολογισμό. Σας ευχαριστώ.
Ευχαριστούμε. Τον λόγο έχει ο κ. Θεόδωρος Καράογλου από τη Νέα Δημοκρατία.
Κυρίες και κύριοι Υπουργοί, αγαπητοί συνάδελφοι, ο προϋπολογισμός του 2018 είναι στην κυριολεξία «άπιαστος». Φυσικά βάζω τη λέξη εντός εισαγωγικών και δεν θέλω να το εκλάβετε ως κομπλιμέντο, γιατί προφανώς δεν είναι αυτή η πρόθεσή μου. Εξηγώντας το, θέλω να πω ότι στην κυριολεξία δεν ξέρουμε από πού να τον πιάσουμε. Στην πραγματικότητα έξι είναι τα κύρια χαρακτηριστικά του. Πρώτον, είναι ένας fake προϋπολογισμός, δηλαδή ένας ψεύτικος προϋπολογισμός, δεύτερο χαρακτηριστικό του είναι ότι είναι υπεραισιόδοξος, τρίτο φοροκεντρικός, τέταρτο αντιαναπτυξιακός, πέμπτο χαρακτηριστικό του είναι ότι είναι κοινωνικά άδικος, κοινωνικά ανάλγητος και έκτο χαρακτηριστικό του είναι ότι φέρνει νέα μέτρα λιτότητας, υπερβολικά μέτρα λιτότητας, θα έλεγα. Αναλυτικά τώρα. Είναι fake, είναι ψεύτικος, διότι λειτουργεί ως fake news. Έχει μια κοντόφθαλμη επικοινωνιακή στόχευση, μόνο και μόνο για να εξυπηρετήσει προσωρινά το αφήγημα της συγκυβέρνησης περί δήθεν οικονομικού success story. Ξέρετε, η Κυβέρνηση ζώντας στον πραγματικό κόσμο και βλέποντας παντού αποτυχίες, τα προβλήματα της κοινωνίας, τα οποία είναι υπαρκτά και πολύ μεγάλα, δραπετεύει, φτιάχνει έναν άλλο, έναν ψεύτικο, έναν παράλληλο κόσμο και μέσα στον παράλληλο αυτόν κόσμο της φαντασίας της έχει επιτυχίες. Δεύτερο χαρακτηριστικό του προϋπολογισμού είναι ότι είναι υπεραισιόδοξος, γιατί είναι προφανέστατο ότι ο στόχος για πρωτογενές πλεόνασμα 3,57% του ΑΕΠ ή περίπου 7 δισεκατομμύρια απλά δεν βγαίνει με τίποτα, όπως άλλωστε ούτε και ο στόχος για ανάπτυξη 2,5% του ΑΕΠ. Θέλω να θυμίσω, άλλωστε, ότι και ο προϋπολογισμός του 2017, που τελειώνει σε λίγες ημέρες, προέβλεπε ανάπτυξη της τάξης του 2,7%. Το σχέδιο προϋπολογισμού για το 2018 λέει ότι τελικά θα κλείσουμε με 1,6%, αλλά, με βάση τα στοιχεία του τρίτου τριμήνου του 2017 και με βάση το πρώτο εννιάμηνο του 2017, είναι προφανές ότι, αν τελικά κλείσουμε με ανάπτυξη για το 2017 της τάξης του 1,3% ή 1,4%, θα πρέπει να πανηγυρίζουμε. Αποτυχία 50% στις προβλέψεις για το 2017, λοιπόν. Προφανώς, δεν είναι καλό δείγμα γραφής για το τι μας περιμένει όσον αφορά τις προβλέψεις σας για την ανάπτυξη για το 2018. Τρίτο χαρακτηριστικό. Είναι φοροκεντρικός, γιατί μέσω των άδικων έμμεσων φόρων θα χτυπήσει ακόμα περισσότερο εισοδήματα μισθωτών, συνταξιούχων, ελεύθερων επαγγελματιών. Συγκεκριμένα, ο προϋπολογισμός του 2018 προβλέπει αύξηση των κρατικών εσόδων 2,1 δισεκατομμύρια σε σχέση με τον προϋπολογισμό του 2017, από τα οποία το 1,1 δισεκατομμύριο αφορούν άμεσα τα νοικοκυριά. Εξειδικεύω. Προβλέπει: Πρώτον, αυξήσεις στον φόρο εισοδήματος φυσικών προσώπων, συν 456 εκατομμύρια ευρώ. Δεύτερον, αύξηση στον ΕΝΦΙΑ και τους φόρους περιουσίας, συν 179 εκατομμύρια ευρώ. Τρίτον, αύξηση στους έμμεσους φόρους, δηλαδή στον ΦΠΑ και τους φόρους κατανάλωσης, στους πιο άδικους φόρους, συν 517 εκατομμύρια ευρώ. Δηλαδή, συνολικά προβλέπει επιβάρυνση των νοικοκυριών κατά 1.152.000.000 ευρώ. Τέταρτο χαρακτηριστικό. Είναι αντιαναπτυξιακός. Να θυμίσω - ήδη αναφέρθηκα σε αυτό - ότι ο προϋπολογισμός του 2017 προέβλεπε ανάπτυξη 2,7%, ο δε προϋπολογισμός του 2018 προβλέπει μικρότερη ανάπτυξη, της τάξης του 2,5%. Δεν προωθεί μεταρρυθμίσεις, δεν προωθεί αποκρατικοποιήσεις, δεν προωθεί αλλαγές που έχει ανάγκη ο τόπος. Εκτός αυτού, δύο κατ' εξοχήν αναπτυξιακά εργαλεία που έχει ο προϋπολογισμός, το Πρόγραμμα Δημοσίων Επενδύσεων και η πολιτική φορολογίας, είναι και τα δύο εχθρικά στο κλίμα της οικονομίας, στο επενδύειν γενικότερα. Έχουμε ένα Πρόγραμμα Δημοσίων Επενδύσεων το οποίο για τρία συνεχή χρόνια είναι γύρω στα 6,5 δισεκατομμύρια, πάρα πολύ χαμηλά, και, δυστυχώς, ούτε αυτό υλοποιείται ολόκληρο. Δηλαδή, υποεκτελείται το Πρόγραμμα Δημοσίων Επενδύσεων. Και βέβαια, έχουμε και μια φορολογία πάρα πολύ υψηλή, η οποία στην ουσία λειτουργεί σαν αντικίνητρο για επενδύσεις. Πρόσφατα, η έκθεση του ΟΟΣΑ μάς κατέτασσε σαν πρωταθλήτρια χώρα στη φορολογία μεταξύ άλλων τριάντα πέντε ευρωπαϊκών χωρών. Συγκεκριμένα, οι φόροι για το 2016 ήταν 53,1 δισεκατομμύρια. Το 2017, ενώ ο στόχος ήταν ακόμα μεγαλύτερος, τελικά πιάσαμε μόλις τα 52,1 δισεκατομμύρια, δηλαδή ένα δισεκατομμύριο λιγότερο, ενώ για το 2018 ο προϋπολογισμός προβλέπει φόρους 54,2 δισεκατομμύρια. Όμως, αγαπητές συναδέλφισσες και αγαπητοί συνάδελφοι, έχουμε φτάσει στο σημείο πλέον «ουκ αν λάβεις παρά του μη έχοντος». Δυστυχώς, τα στοιχεία που μόλις χθες ανακοινώθηκαν επιβεβαιώνουν τι; Ότι από έναν λαό ο οποίος δεν έχει πλέον να δώσει, δυστυχώς, βλέπουμε συνεχώς, κάθε μήνα, οι ληξιπρόθεσμες οφειλές στο δημόσιο να ανεβαίνουν. Ήδη έφτασαν και ξεπερνούν τα 100 δισεκατομμύρια. Το ίδιο και στους ασφαλιστικούς οργανισμούς, που είναι στα 30 δισεκατομμύρια. Δηλαδή, αθροιστικά ο πολίτης χρωστάει στο δημόσιο, είτε για φόρους είτε για τους ασφαλιστικούς οργανισμούς, 130 δισεκατομμύρια. Πέμπτο χαρακτηριστικό. Ο προϋπολογισμός του 2018, αγαπητές συναδέλφισσες και αγαπητοί συνάδελφοι, είναι κοινωνικά άδικος, είναι κοινωνικά ανάλγητος. Ξέρετε, υπάρχει ένας μύθος, ο οποίος είναι απλά μύθος, που λέει ότι η Αριστερά είναι ένας πολιτικός χώρος ο οποίος είναι φιλικός στο κοινωνικό κράτος, την κοινωνική περίθαλψη, την κοινωνική συνοχή. Με βάση τα στοιχεία, όμως, του προϋπολογισμού του 2018, αποδεικνύεται ότι αυτό είναι απλά ένας μύθος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι βλέπουμε στον προϋπολογισμό του 2018; Μείωση κοινωνικών δαπανών κατά 1,6 δισεκατομμύριο ή περίπου 8% σε σχέση με πέρυσι. Συγκεκριμένα, ο προϋπολογισμός του 2017 προέβλεπε 21.037.000.000 κοινωνικές δαπάνες, ενώ ο προϋπολογισμός του 2018 προβλέπει 19.438.000.000. Άρα θα έχουμε μείωση στην κοινωνική προστασία, στην κοινωνική περίθαλψη, στις συνολικές δαπάνες κοινωνικής συνοχής. Επομένως, στην περίπτωση αυτή, αφού αποκαλύψαμε ότι είναι μύθος το ενδιαφέρον της Αριστεράς για το κοινωνικό κράτος, ταιριάζει η ρήση του μεγάλου Γάλλου πολιτικού Ζισκάρ ντ' Εσταίν: «Η Αριστερά αγαπάει τόσο πολύ τους φτωχούς, που συνεχώς δημιουργεί περισσότερους.». Αυτή είναι η αλήθεια, δυστυχώς, για εσάς, αγαπητοί συνάδελφοι.
Ολοκληρώστε, κύριε συνάδελφε. Ήδη πήρατε ένα λεπτό παραπάνω.
Στους προηγούμενους ομιλητές δώσατε περισσότερο χρόνο, κύριε Πρόεδρε.
Αφήστε τους προηγούμενους. Μπορεί και οι επόμενοι να έχουν λόγο σε αυτό που λέτε εσείς τώρα. Ολοκληρώστε, σας παρακαλώ.
Έκτο χαρακτηριστικό του προϋπολογισμού και τελευταίο είναι τα νέα μέτρα λιτότητας. Ο προϋπολογισμός του 2018 φέρνει νέα μέτρα λιτότητας, ύψους 1,86 δισεκατομμυρίου. Είναι η τρίτη συνεχόμενη χρονιά που φέρνετε προϋπολογισμούς, τρία στα τρία, και κάθε χρόνο φέρνετε νέα μέτρα λιτότητας. Είναι δεκαπέντε συνολικά αυτά τα νέα μέτρα, από τα οποία στέκομαι στα πέντε πιο σημαντικά, λόγω του περιορισμένου χρόνου. Πρώτον, περικοπή του ΕΚΑΣ. Στην ουσία αφορά εκατόν σαράντα χιλιάδες συνταξιούχους, οι οποίοι θα χάσουν το ΕΚΑΣ, μετά από είκοσι δύο χρόνια εφαρμογής του. Δεύτερον, κατάργηση απαλλαγής φόρου από ιατρικές δαπάνες. Αφορά περισσότερους από δύο εκατομμύρια πολίτες. Τρίτον, κατάργηση έκπτωσης 1,5% σε φόρο από παρακράτηση μισθωτών και συνταξιούχων. Τέταρτον, μείωση κατά 50% του επιδόματος θέρμανσης. Αυτό αφορά ιδιαίτερα εμάς τους Βορειοελλαδίτες, γιατί απλούστατα οι κλιματολογικές συνθήκες είναι πολύ πιο δύσκολες. Αυτό που πρέπει να επισημάνω είναι ότι το 2014 ο προϋπολογισμός προέβλεπε δαπάνες για επίδομα θέρμανσης 212 εκατομμύρια και σε τρία χρόνια το πήγατε στα 47 εκατομμύρια, κατά 3/4 λιγότερο. Και πέμπτο μέτρο λιτότητας είναι η κατάργηση του μειωμένου ΦΠΑ στα νησιά, σε τριάντα δύο νησιά του βορειοανατολικού Αιγαίου, η οποία είναι και άδικη και αντισυνταγματική. Εν κατακλείδι, όταν η πραγματική ιστορία πάρει την πένα για να γράψει την κρίση της αναφορικά με τη δική σας διακυβέρνηση, σας διαβεβαιώνω ότι οι σελίδες που θα αφιερώσει σε εσάς και στην παράταξή σας θα είναι μαύρες, όπως μαύρες είναι και οι μέρες που βιώνει η ελληνική κοινωνία. Η ελπίδα που ευαγγελιζόσασταν έγινε λεπίδα, που θερίζει σύρριζα και ανελέητα όνειρα και προσδοκίες. Κι αυτό το αριστερό δράμα που βιώνουμε αποτυπώνεται στον προϋπολογισμό, τον οποίο, εξυπακούεται, ότι η Νέα Δημοκρατία καταψηφίζει και, βεβαίως, αγωνίζεται, γιατί το 2018 θα είναι χρονιά πραγματικής αλλαγής, θα είναι χρονιά εκλογών. Με λίγα λόγια, τα ψωμιά σας τελειώνουν. Ευχαριστώ πολύ.
Επόμενος ομιλητής είναι ο κ. Τάσσος από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Κυρίες και κύριοι της Κυβέρνησης ΣΥΡΙΖΑ - ΑΝΕΛ, αλλά και των άλλων αστικών κομμάτων, κάθε χρόνο η χώρα μας πλήττεται από φυσικές και τεχνολογικές καταστροφές, πλημμύρες, σεισμούς, πυρκαγιές, μόλυνση του περιβάλλοντος και κάθε φορά οι καταστροφές αυτές αποδίδονται ή στα ακραία φυσικά φαινόμενα, βλέπε πλημμύρες, ή στην κακιά ώρα, βλέπε ναυάγιο «ΑΓΙΑ ΖΩΝΗ ΙΙ». Ρωτάμε κι απαντάμε: Γιατί η γη είναι εμπόρευμα; Γιατί για κάθε έντεκα στρέμματα που καίγονται μόνο ένα αναδασώνεται; Γιατί στις καμένες εκτάσεις ξεφυτρώνουν σαν τα μανιτάρια οι βίλες και γίνονται σχέδια για το χτίσιμο πολυτελών ξενοδοχείων, μονάδων γκολφ κ.λπ.; Γιατί με νόμο αποχαρακτηρίστηκαν συνολικά εβδομήντα εκατομμύρια στρέμματα δασικών εκτάσεων, που οπλίζουν το χέρι των εμπρηστών; Γιατί με άλλους νόμους αποχαρακτηρίζονται τα βοσκοτόπια; Γιατί κινούνται χιλιάδες καράβια, όλων των ηλικιών, τύπων και μεγεθών με ναυτεργάτες που δουλεύουν σε άθλιες συνθήκες, με μειωμένες συνθέσεις και χαμηλούς μισθούς; Γιατί σαπάκια ταξιδεύουν με αμφίβολα πιστοποιητικά αξιοπλοΐας από ιδιωτικούς νηογνώμονες, χωρίς σχέδιο αντιμετώπισης μεγάλης έκτασης ατυχημάτων από το κράτος; Γιατί καταργείται ο μειωμένος κατά 30% ΦΠΑ στα νησιά του Αιγαίου, που με αγώνες κατακτήθηκε; Γιατί ο σεισμόπληκτοι στη Λέσβο και στην Κω καλούνται να πληρώσουν ΕΝΦΙΑ; Η απάντηση είναι απλή. Γιατί έτσι υπηρετείται η κερδοφορία του μεγάλου κεφαλαίου και μεταφέρονται πόροι από τους πολλούς παραγωγούς του πλούτου, τους εργαζόμενους και τα λαϊκά στρώματα στα λίγα παράσιτα. Ρωτάμε πάλι και απαντάμε: Γιατί δεν έχει προχωρήσει ο ταχύς οπτικός έλεγχος του 85% των περίπου ενενήντα χιλιάδων δημοσίων κτηρίων της χώρας από τον σεισμό του 1999; Γιατί δεν αποκαταστάθηκε άμεσα το 30% των κτηρίων, από το 15% που έχει ήδη ελεγχθεί και βρέθηκε ότι χρειάζεται άμεσες επεμβάσεις; Γιατί δεν γίνονται σχετικά φράγματα και επαρκές δίκτυο ομβρίων υδάτων; Γιατί για έργα ομβρίων και αντιπλημμυρικής προστασίας μέχρι το 2023 προβλέπονται μόνο 80 εκατομμύρια ευρώ, μόλις το 7,15% του 1 δισεκατομμυρίου 120 εκατομμυρίων ευρώ που προβλέπει το ΠΕΠ Αττικής, εκπονηθέν επί διοίκησης Δούρου; Γιατί δεν φτιάχνονται αντιπυρικές ζώνες και δεν στελεχώνεται και δεν εξοπλίζεται επαρκώς η πυροσβεστική υπηρεσία; Γιατί δεν στελεχώνονται επαρκώς οι κτηνιατρικές υπηρεσίες για γρήγορο και αποτελεσματικό έλεγχο και ουσιαστική βοήθεια στον κτηνοτρόφο; Γιατί δεν δίνονται κατώτερες εγγυημένες τιμές και άμεση απορρόφηση των προϊόντων αρνιού και γάλακτος; Γιατί δεν δίνεται πλήρης αποζημίωση όλων των κτηνοτρόφων που τα ζώα τους θανατώθηκαν ή απεβίωσαν από την ευλογιά για όλο το χρονικό διάστημα μέχρι την ανασύσταση του κοπαδιού; Γιατί τέσσερις μήνες μετά τον σεισμό στη Λέσβο τριάντα έως σαράντα δικαιούχοι από τους τετρακόσιους περίπου δεν έχουν πάρει ακόμη το βοήθημα των 580 ευρώ, ενώ κανείς δεν έχει πάρει ούτε ευρώ από τις 5.000 ευρώ που προβλέπονται για το επίδομα οικοσκευής; Η απάντηση είναι και πάλι απλή. Επειδή αυτές οι δαπάνες είναι μη παραγωγικές για την κερδοφορία του μεγάλου κεφαλαίου. Όμως, άμεσο αποτέλεσμα του βάρβαρου καπιταλιστικού συστήματος είναι και το κύμα προσφύγων και μεταναστών. Εμείς δεν κάνουμε τη διάκριση ανάμεσα σε πρόσφυγες και μετανάστες, γιατί τους πρόσφυγες τους διώχνει ο ιμπεριαλιστικός πόλεμος και τους μετανάστες η ιμπεριαλιστική ειρήνη. Και οι πρόσφυγες και οι μετανάστες ταξιδεύουν μαζί, χρησιμοποιώντας τους ίδιους μεταναστευτικούς δρόμους, πνίγονται στις ίδιες θάλασσες στην προσπάθειά τους να φτάσουν στην Ευρώπη ή αλλού, πέφτουν θύματα των ίδιων κυκλωμάτων εμπορίας ανθρώπων, βιώνουν τις ίδιες παραβιάσεις ανθρωπίνων δικαιωμάτων στις χώρες μετάβασης ή προορισμού τους. Και πώς αντιμετωπίζει η πολιτισμένη και δημοκρατική Ευρώπη τους πρόσφυγες και τους μετανάστες που η ίδια δημιούργησε; Σαν ένα άλλο εργαλείο στα χέρια της αστικής τάξης. Όταν θέλουν να ανανεώσουν ηλικιακά τον οικονομικά ενεργό πληθυσμό, να βρουν νέο φθηνό εργατικό δυναμικό, να χτυπήσουν εναπομείνασες κατακτήσεις των εργαζομένων, τότε καταφεύγουν στον κοσμοπολιτισμό και στην ενσωμάτωσή τους στην καπιταλιστική οικονομία και οργανώνουν τις φιέστες υποδοχής, όπως έκανε η Μέρκελ κατ' επιταγή των Γερμανών βιομηχάνων το 2015 και δέχθηκε ένα εκατομμύριο περίπου πρόσφυγες και μετανάστες. Εάν δεν τους χρειάζονται, αλλά και όσους χρειάζονται, δεν τους θέλουν ταυτόχρονα όλους μαζί, θέλουν δηλαδή να ανοιγοκλείνουν τη στρόφιγγα κατά τις επιλογές τους, τότε δημιουργούν τα κέντρα κράτησης και διαλογής, τα hot spot, τα οποία παράλληλα, λόγω των απαράδεκτων συνθηκών που υπάρχουν εκεί, χρησιμοποιούνται σαν μέθοδος αποτροπής στο να έρθουν οι πρόσφυγες και οι μετανάστες, γίνονται, δηλαδή, καινούργιες «Αμυγδαλέζες», κατ' εφαρμογή της απαράδεκτης συμφωνίας Ευρωπαϊκής Ένωσης και Τουρκίας. Τα δε προβλήματα που δημιουργούνται και στον τοπικό πληθυσμό εκμεταλλεύεται η ναζιστική εγκληματική οργάνωση της Χρυσής Αυγής, για να σπέρνει το ρατσιστικό της μίσος. Ζητούμε τον διπλό απεγκλωβισμό προσφύγων και μεταναστών και να τους δοθούν χαρτιά για να πάνε στις χώρες της επιλογής τους. Να απεγκλωβιστούν άμεσα από τα νησιά και είναι ευθύνη της πολιτείας πώς θα διαχειριστεί αυτό το θέμα. Σε κάθε περίπτωση, όσοι μείνουν στα νησιά να ζουν σε ανθρώπινες συνθήκες. Η κυνική ομολογία από τον αρμόδιο Υπουργό Γιάννη Μουζάλα, ότι δεν εγγυάται ότι δεν θα υπάρξουν νεκροί από το κρύο στη Μόρια, δείχνει ακριβώς το μέγεθος του προβλήματος και της ευθύνης της Κυβέρνησης. Δεν φταίνε, λοιπόν, τα ακραία φυσικά φαινόμενα για την ένταση των προβλημάτων από τις φυσικές και τεχνολογικές καταστροφές, αλλά η πολιτική σας, που αντικειμενικά, ανεξάρτητα από προθέσεις και διαφορές στο μείγμα, είναι ένα ακραίο ταξικό φαινόμενο, που πλήττει βάναυσα τους εργαζόμενους και τα λαϊκά στρώματα. Γιατί ο καπιταλισμός, τον οποίο η σημερινή Κυβέρνηση υπηρετεί καλύτερα από οποιονδήποτε άλλο - γι' αυτό και τα «μπράβο» και τα βραβεία που συνεχώς παίρνετε - , στον βωμό του κέρδους μιας χούφτας παράσιτων τσακίζει τους εργαζόμενους και τα λαϊκά στρώματα και τους αφήνει απροστάτευτους από τις πλημμύρες, τους σεισμούς και τις πυρκαγιές και δημιουργεί τις αιτίες των φυσικών και τεχνολογικών καταστροφών αλλά και των πολέμων και της προσφυγιάς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Για να επέλθει η κανονικότητα στη ζωή των εργαζομένων και των λαϊκών στρωμάτων, για να μπορούν αυτοί να επωφελούνται από την πρόοδο της επιστήμης και της τεχνολογίας, με τη μείωση των ωρών εργασίας και την αύξηση του ελεύθερου χρόνου, για να μπορούν δηλαδή να χαίρονται τον πλούτο που αυτοί παράγουν, καλύπτοντας τις σύγχρονες ανάγκες τους για ασφαλείς και ποιοτικές υποδομές κατοικίας, εργασίας, άθλησης, μεταφοράς, ψυχαγωγίας κ.λπ., συνδυάζοντας αρμονικά την κάλυψη αυτών των αναγκών με την προστασία της δημόσιας υγείας, ασφάλειας και του περιβάλλοντος, την προστασία από τις φυσικές και τεχνολογικές καταστροφές, αλλά και ισότιμης και αμοιβαίας επωφελούς συνεργασίας μεταξύ των λαών, χωρίς εκμετάλλευση, φτώχεια, πολέμους και προσφυγιά, θα πρέπει να υπάρξει συνολική ανατροπή από τους εργαζόμενους και τα λαϊκά στρώματα αυτής της πολιτικής. Και αυτό, είτε το θέλετε είτε δεν το θέλετε, αργά ή γρήγορα θα γίνει. Δική μας ευθύνη είναι να κάνουμε ό,τι περνά από το χέρι μας, ώστε αυτό να γίνει όσο το δυνατόν πιο γρήγορα. Αύριο όλοι στην απεργία και στη συγκέντρωση του ΠΑΜΕ. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί από το Γυμνάσιο Κυπαρισσίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η Υπουργός Πολιτισμού και Αθλητισμού κ. Κονιόρδου.
Θα ήθελα να καταθέσω τις βασικές πολιτικές και τους στόχους που ίσχυσαν την περσινή χρονιά, αλλά και θα ισχύσουν και για το 2018: εξοικονόμηση πόρων, εξορθολογισμός της λειτουργίας των φορέων και μέγιστη αξιοποίηση των πόρων, δικαιότερη κατανομή στην επικράτεια, καλλιέργεια ευρύτερου πνεύματος συνεργασίας, εξωστρέφεια, έμφαση στη νεανική δημιουργία και απασχόληση, σύνδεση του πολιτισμού με τη βιώσιμη ανάπτυξη με σεβασμό στο περιβάλλον. Για το 2018 ο προϋπολογισμός του Υπουργείου Πολιτισμού και Αθλητισμού, τακτικός και Πρόγραμμα Δημοσίων Επενδύσεων, εκτείνεται στα ίδια επίπεδα με αυτόν του 2017. Στις προτεινόμενες προς έγκριση εγγεγραμμένες πιστώσεις του τακτικού προϋπολογισμού αναμένεται να προστεθεί και η απόδοση ποσοστού 40% από τα ταμειακά διαθέσιμα του ΤΑΠ, όπως αυτά θα διαμορφωθούν στο τέλος της χρονιάς. Ως προς τον τακτικό προϋπολογισμό οι πιστώσεις αφορούν κυρίως την εξυπηρέτηση ανελαστικών δαπανών τόσο της κεντρικής υπηρεσίας όσο και των ειδικών περιφερειακών υπηρεσιών των δημοσίων μουσείων αλλά και των εποπτευόμενων φορέων του Τομέα Πολιτισμού του Υπουργείου, σε ποσοστό 80% με 85% περίπου. Το υπόλοιπο κατευθύνεται σε δράσεις του Υπουργείου οι οποίες αφορούν τόσο σε αρχαιολογικά έργα ανάδειξης, αναστήλωσης και προβολής όσο και σε δράσεις του σύγχρονου πολιτισμού. Αναπτύσσουμε το θέμα «δίκαιη κατανομή των πόρων, εξοικονόμηση και εξορθολογισμός». Ανεξαρτήτως εάν πρόκειται για χρηματοδοτήσεις σε υπηρεσίες ή επιχορηγήσεις σε φορείς, στόχος είναι η διεύρυνση και ενίσχυση δράσεων και σε περισσότερες περιοχές, βάσει της δυνατότητας να προβάλλουν στοχευμένα το πολιτιστικό προϊόν, δημιουργώντας συνέργειες σε τοπικό, εθνικό και διεθνές επίπεδο. Παράλληλα, η αποτελεσματικότητα αυτής της πολιτικής θα εξαρτάται και από την απορροφητικότητα, την οποία θα επιτυγχάνει κάθε χρηματοδοτούμενη ή επιχορηγούμενη μονάδα. Η ευρύτητα της πολιτικής αυτής δεν είναι μονοχωρική, αλλά και τομεακή. Βασικός στόχος ως προς την κατανομή των πόρων είναι να επιμερίζεται μεταξύ των αρχαιολογικών έργων και του σύγχρονου πολιτισμού ύστερα από αξιολόγηση από τις αρμόδιες υπηρεσίες, βάσει προτάσεων που έχουν ήδη υποβληθεί ή θα υποβληθούν το αμέσως προσεχές διάστημα. Στόχος είναι, εκτός από την ανάδειξη της πολιτιστικής κληρονομιάς, υλικής και άυλης, και την ενίσχυση των δράσεων του σύγχρονου πολιτισμού και των εποπτευόμενων φορέων, η ενίσχυση φορέων της περιφέρειας, η μεταρρύθμιση των ΔΗΠΕΘΕ με τη διαμόρφωση της νέας προγραμματικής. Επίσης, σύμφωνα με τον Ελύτη «σε αυτόν τον τόπο, τον μικρό, τον μέγα» έχει ήδη αναπτυχθεί ένα πρόγραμμα που το λέμε «Μικρή Ελλάδα» και που προβλέπει έναν νέο τρόπο κατανομής πόρων στους φορείς που δραστηριοποιούνται στην περιφέρεια: σωματεία, σύλλογοι, οργανισμοί κ.λπ., με ανοικτή πρόσκληση, έτσι ώστε να δοθεί η δυνατότητα να συμπεριληφθούν και νέοι φορείς σε αυτό το πρόγραμμα. Ήδη έχει ολοκληρωθεί η απογραφή, η αξιολόγηση και η επικαιροποίηση των στοιχείων που διαθέτει το Υπουργείο. Την προηγούμενη χρονιά επανενεργοποιήθηκε ο θεσμός των επιχορηγήσεων, που είχε σταματήσει τραυματικά το 2011, με καταστροφικές συνέπειες για τον χώρο του θεάτρου και του χορού. Θεσμοθετήθηκε, εκτός από τις επιχορηγήσεις, οι οποίες θα συνεχιστούν και την επόμενη χρονιά, ειδικός κωδικός για το θέατρο, με στόχο την επέκταση της διαδικασίας αυτής και σε άλλους τομείς τεχνών. Αναπτύσσουμε και καλλιεργούμε το πνεύμα συνεργασίας. Με τη μη δυνατότητα το Υπουργείο Πολιτισμού να διαχειρίζεται προγράμματα ΕΣΠΑ, αναπτύσσουμε πολύ καλές συνεργασίες με τις περιφέρειες, με άλλα Υπουργεία, με δήμους και με φορείς, όπως και με τους φορείς της κοινωνίας των πολιτών. Αναπτύσσουμε συνεργασίες μεταξύ των φορέων του κέντρου και της περιφέρειας. Αναπτύσσουμε δημιουργίες νέων και ενίσχυση υπαρχόντων δικτύων, που αναδεικνύουν την ιδιαίτερη δυναμική και την ταυτότητα της κάθε περιοχής και συμβάλλουν, έτσι, στην εξοικονόμηση πόρων και στην ανάδειξη της τοπικής κοινωνίας και οικονομίας. Επίσης, αναφερόμαστε ενδεικτικά στη συνένωση των τριών μουσείων της Θεσσαλονίκης. Ως προς την εξωστρέφεια, έχουν ήδη υπογραφεί μέσα στο 2017 τρία μνημόνια με τη Ρωσία, με την Κίνα και με την Κύπρο, για να προωθηθούν ανταλλαγές, κυρίως στη μετάφραση και στη λογοτεχνία, στον κινηματογράφο και σε άλλες δραστηριότητες. Επίσης, έχει γίνει μία προεργασία για τις πολιτιστικές ανταλλαγές με την Ιταλία, τη Γαλλία και τη Σερβία, που ήδη δραστηριοποιούνται με συμπαραγωγές και συνεργασίες μέσα στο 2018. Επίσης, υπάρχει ενίσχυση του Ελληνικού Ιδρύματος Πολιτισμού, έτσι ώστε να εξυπηρετήσει το βιβλίο για τις μεταφράσεις, βάσει των μνημονίων αυτών, και για τις διεθνείς εκθέσεις. Ο στόχος μας είναι να δημιουργηθεί ένας ξεχωριστός, ευέλικτος φορέας για το βιβλίο, όταν οι δημοσιονομικές συνθήκες το επιτρέψουν. Επίσης, γίνεται προώθηση της σύγχρονης δημιουργίας στο εξωτερικό, στο πλαίσιο των ανταλλαγών. Δίνουμε μεγάλη έμφαση στη νεανική δημιουργία, σε όλα τα στάδιά της. Προβλέπουμε εκπαιδευτικά προγράμματα επιμόρφωσης, όπως το «Δίκτυο Αρχαίου Δράματος», το πρόγραμμα «Ανοιχτές Πόρτες, από την Πρόβα στη Σκηνή», που αφορά πρωτοεμφανιζόμενους δημιουργούς, που έγινε στο Μέγαρο Μουσικής και στο Δημοτικό του Πειραιά. Προβλέπεται η επέκτασή του και στη Θεσσαλονίκη. Στο «ΑΚΡΟΠΟΛ» προβλέπεται άμεση ολοκλήρωση των τελικών εργασιών, παράδοση και χρήση του κτηρίου για ανάπτυξη κυψέλης νεανικής δημιουργικότητας σε ποικιλία δράσεων και τεχνών. Γενικά προβλέπεται ανάπτυξη προγραμμάτων, με έμφαση τη στήριξη της δημιουργίας νέων, αναδεικνύοντας νέους καλλιτέχνες, εκπαιδεύοντας νέους σε τέχνες παραδοσιακές που τείνουν να εκλείψουν, προτάσσοντας έναν κοινωνικό χαρακτήρα. Ως προς την ανάπτυξη, οι πόροι που εξασφαλίζονται από την επισκεψιμότητα θα διοχετεύονται μέσω δράσεων του Υπουργείου Πολιτισμού και Αθλητισμού διά των υπηρεσιών του, αλλά και του ΤΑΠ, σε εκδόσεις, εκθέσεις, εκπαιδευτικά προγράμματα, πωλητήρια, αναψυκτήρια. Η υιοθέτηση σύγχρονων πρακτικών ως προς την επισκεψιμότητα με το ηλεκτρονικό εισιτήριο, την εκπαίδευση, τη δημιουργία και την καινοτομία θα δημιουργήσουν το πλαίσιο μέσα στο οποίο θα δρα ένας αυτοχρηματοδοτούμενος μηχανισμός ανάδειξης, προβολής, προσέλκυσης και κάθε είδους επισκεψιμότητας σε τοπικό, εθνικό και διεθνές επίπεδο.
Το ηλεκτρονικό εισιτήριο πότε θα εφαρμοστεί;
Άμεσα υπογράφεται η σύμβαση. Ευχαριστώ για την ερώτηση. Εκτός από το ηλεκτρονικό εισιτήριο, θα δοθεί προτεραιότητα στην επαναλειτουργία των αναψυκτήριων, που πολλά παρέμειναν κλειστά, στον εμπλουτισμό των πωλητηρίων με ποικιλία αντικειμένων και εκδόσεων. Κυρίως, θα γίνει σύνδεση των αναψυκτηρίων και των πωλητηρίων με τοπικά ποιοτικά προϊόντα και αντικείμενα από καλλιτέχνες και βιοτέχνες που συνεχίζουν τις παραδοσιακές τέχνες. Έτσι θα ενισχύσουμε τις τοπικές κοινωνίες και τις οικονομίες και την απασχόληση των νέων. Έχει γίνει μια πολύ μεγάλη εργασία στον εξορθολογισμό των φορέων, όσον αφορά στη μείωση και τη ρύθμιση των χρεών στη Λυρική, στο Μέγαρο, σχεδόν σε όλους τους φορείς της Θεσσαλονίκης, στο Μέγαρο Μουσικής Θεσσαλονίκης, στην Κρατική Ορχήστρα, στο Κρατικό Θέατρο Βορείου Ελλάδος, στο Φεστιβάλ Κινηματογράφου, στο Κρατικό Μουσείο, στο Μακεδονικό Μουσείο, στο Μουσείο Φωτογραφίας, στο Κρατικό Ωδείο Θεσσαλονίκης. Στην ΕΜΣΤ έχει δοθεί επιπλέον επιχορήγηση, γιατί μπαίνει στην τελική ευθεία μέσα στο 2018 να λειτουργήσει επίσημα. Επίσης, στο Εθνικό Θέατρο. Θα ήθελα να δώσω και κάποια ενδεικτικά ποσά που έχουν ενδιαφέρον. Συγκριτικά από το 2014 η αρχική κατανομή, κυρίως στον σύγχρονο πολιτισμό, ήταν 44.664.000, με τελική διαμόρφωση 47.199.000. Το 2017 η αρχική κατανομή ήταν 52.930.000, σχεδόν 53.000.000, με τελική διαμόρφωση 71.000.000. Η πρόβλεψη για το 2018 είναι 53 εκατομμύρια, με τελική διαμόρφωση 75 εκατομμύρια, βάσει των προβλέψεων. Τέλος, με όλα αυτά εξασφαλίζουμε τη μέγιστη αξιοποίηση των πόρων. Αυξάνουμε τα έσοδα. Αναδεικνύουμε τη δυναμική του πολιτισμού μέσω συνεργασιών και εξωστρέφειας, ενώ εργαζόμαστε εντατικά για τη διεθνή ακτινοβολία και προβολή του ελληνικού πολιτισμού και, κυρίως, ενισχύουμε τη δημιουργικότητα και την απασχόληση των νέων. Σας ευχαριστώ.
Τον λόγο έχει η κ. Φωτεινή Βάκη από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, επιτρέψτε μου να ξεκινήσω την ομιλία μου για τον προϋπολογισμό από ένα σχόλιο. Ακούγοντας τους συναδέλφους μας, της Αντιπολίτευσης - και ιδιαίτερα της Αξιωματικής Αντιπολίτευσης - , δεν μπορώ παρά να επισημάνω το εξής: στο όψιμο αντιμνημονιακό κοστούμι που ράψατε πρόσφατα, κύριοι συνάδελφοι, φαίνεται να αισθάνεστε εξαιρετικά άβολα. Το καθόλα υποκριτικό ενδιαφέρον σας για τα μικρά πλεονάσματα, για τα μέτρα τόνωσης της ανάπτυξης, για τις φοροελαφρύνσεις κ.ο.κ, το μόνο που μπορεί να προκαλέσει είναι θυμηδία. Προκαλεί θυμηδία σε όλους εμάς, που ακόμα σας θυμόμαστε να ζητωκραυγάζετε για τα πλεονάσματα του 4,5%, να επιχαίρετε για το τσουνάμι φόρων που είχατε επιβάλει, να επαίρεστε για τις περιβόητες περικοπές δαπανών, που τότε, όπως και τώρα, τις περιφέρετε ως λάβαρο. Η αντιμνημονιακή σας φετινή αναλαμπή όμως, δυστυχώς για εσάς, προσκρούει στην πραγματικότητα. Δεν μπορείτε να συμφιλιωθείτε με το γεγονός ότι μετά την επώδυνη περιπέτεια των μνημονίων και της λιτότητας, ο φετινός προϋπολογισμός είναι ο τελευταίος μνημονιακός προϋπολογισμός και ο πρώτος της μεταμνημονιακής περιόδου που ανοίγεται μπροστά μας. Σε μερικούς μήνες, κυρίες και κύριοι συνάδελφοι, η Ελλάδα βγαίνει από τη σκληρή επιτροπεία της τρόικας, που εσείς φέρατε στην Ελλάδα. Γιατί άραγε; Για να κάνει την Ελλάδα πειραματόζωο, για να αυτοσχεδιάσει ή μήπως για να σωθούν οι ξένες τράπεζες, όπως είπε ο πολύς «Γερούν, γερά», εις το όνομα του οποίου ομνύατε μέχρι πρόσφατα; Η Κυβέρνηση αυτή θα τα καταφέρει με το σπαθί της και μετά από όλο αυτόν τον πόνο και το άχθος του ελληνικού λαού αυτή η περιπέτεια φαίνεται να βαίνει αισίως στο τέλος της. Πέρα όμως από τις υποκριτικές σας κορόνες, είναι προφανές ότι ο προϋπολογισμός του 2018 εκτελείται σε ένα δεδομένο δημοσιονομικό περιβάλλον και ενσωματώνει όντως δεσμεύσεις τις οποίες δεν επιλέξαμε, δεν αποτέλεσαν πάντα τις δικές μας επιλογές. Ακόμα όμως και μέσα σε αυτό το πλαίσιο και η κοινωνική διάσταση του προϋπολογισμού παραμένει θετική, αλλά και στις προβλέψεις του εμπεριέχονται στοιχεία ανταποδοτικότητας και κοινωνικής δικαιοσύνης. Η δίκαιη ανάπτυξη, την οποία χλευάζετε, λοιδορείτε, αλλά που αποτελεί το βασικό διακύβευμα της εξόδου της Ελλάδας από τα μνημόνια, είναι παρούσα και στον φετινό προϋπολογισμό. Και σε σχέση με τις προβλέψεις του και σε ό,τι αφορά την προστασία των πολιτών, ο προϋπολογισμός του 2018 διευρύνει το θετικό αποτύπωμα του 2017. Κοινωνικό εισόδημα αλληλεγγύης: οι δικαιούχοι του διευρύνονται, προβλέπεται να φτάσουν στις επτακόσιες χιλιάδες. Διευρύνεται επίσης ο θεσμός των σχολικών γευμάτων. Θα καλύπτει το 2018 εκατόν τριάντα χιλιάδες μαθητές. Στο ίδιο πλαίσιο αυξάνονται και κατά δέκα χιλιάδες οι θέσεις στα νηπιαγωγεία, ενώ αυξάνεται για δεύτερη χρονιά ο προϋπολογισμός για τη δημόσια εκπαίδευση, μετουσιώνοντας σε εφαρμοσμένη πολιτική τη βούληση της Κυβέρνησης για τη στήριξη του δημόσιου σχολείου, του δημόσιου πανεπιστημίου και του εκπαιδευτικού έργου. Ακούσαμε, κυρίες και κύριοι Βουλευτές, τις αξιώσεις της Αντιπολίτευσης - και ιδιαίτερα της Αξιωματικής - για μειώσεις φόρων, μέσω της περικοπής των δαπανών του δημοσίου. Τι ακριβώς εννοείτε; Απολύσεις εκπαιδευτικών, απολύσεις καθαριστριών; Μήπως εννοείτε την ακύρωση των δαπανών για τη μονιμοποίηση δύο χιλιάδων διακοσίων πυροσβεστών ή μήπως την κατάργηση του Γενικού Λογιστηρίου του Κράτους και την αντικατάστασή του από ιδιωτικές λογιστικές εταιρείες; Η εμμονή σας με αυτές τις δαπάνες, οι οποίες γίνονται ο δούρειος ίππος για απολύσεις, είναι βεβαίως γνωστή και ήδη έχει εφαρμοστεί με εξαιρετική αποτυχία. Ξέρουμε όλοι τι ακριβώς περιμένει τους εργαζόμενους και στο δημόσιο, αλλά και σε εκείνους στον ιδιωτικό τομέα, όπως ακριβώς προέκυψε και από τα πρόσφατα ερωτηματολόγια της Νέας Δημοκρατίας για τον προσυνεδριακό της διάλογο. Κυρίες και κύριοι Βουλευτές, είναι σαφές ότι ο προϋπολογισμός του 2018 περιέχει δυσκολίες και σίγουρα δεν αποτυπώνει κι απολύτως την κοινωνική διάσταση που θα θέλαμε. Το δημοσιονομικό πλαίσιο που επιβάλλεται από τους δανειστές έχει αντίκτυπο και στον προϋπολογισμό. Είναι, όμως, προφανές ότι η έξοδος της Ελλάδας από τα μνημόνια σε μερικούς μήνες θα επιτρέψει διεύρυνση των φοροελαφρύνσεων, οι οποίες είναι απαραίτητες για τη σταθερή και βιώσιμη ανάπτυξη της οικονομίας. Και οι ελεύθεροι επαγγελματίες και οι αγρότες και οι επιστήμονες, οι οποίοι ναι, σήμερα πιέζονται φορολογικά, θα δουν μετά την έξοδο της χώρας από τα προγράμματα των δανειστών απτές βελτιώσεις στην οικονομική τους κατάσταση. Την ίδια στιγμή η μεγέθυνση του ΑΕΠ κατά δυόμισι μονάδες, που προβλέπεται για το 2018, αποτελεί τη βάση της δίκαιης ανάπτυξης, αποτελεί και τη διαρκή δέσμευση της Κυβέρνησης απέναντι στους πολίτες. Η συμμετοχή της κοινωνίας στην ανάπτυξη και η βελτίωση της κατάστασης στην πραγματική οικονομία αποτελούν τους πραγματικούς στόχους του προϋπολογισμού του 2018. Βεβαίως αυτή η προοπτική ενισχύεται και από τη μείωση της ανεργίας στα πιο χαμηλά επίπεδα από την αρχή της κρίσης. Ενισχύεται από την αύξηση των επενδύσεων κατά 11% και, για δεύτερη συνεχόμενη χρονιά, από την αύξηση της ιδιωτικής κατανάλωσης και της αγοραστικής δύναμης. Είναι τα τελευταία μέτρα που διανύουμε ενός μνημονιακού γολγοθά. Και αυτά τα τελευταία μέτρα, μέχρι το καλοκαίρι του 2018, φαίνεται να βρίσκουν τους συναδέλφους της Αντιπολίτευσης, και ιδιαίτερα της Αξιωματικής, απρόθυμους να αποδεχθούν ότι αυτή η Κυβέρνηση καταφέρνει να αλλάξει σελίδα. Όσο, όμως, και αν αισθάνεστε…
Κυρία Βάκη, ολοκληρώστε, παρακαλώ.
Ένα λεπτό, σας παρακαλώ.
Ήδη έχετε πάρει ένα λεπτό.
Δείξατε ανοχή και στους προηγούμενους. Όσο, όμως, και αν η Αντιπολίτευση αισθάνεται αμηχανία και καταφεύγει σε κραυγές κινδυνολογίας, τόσο η κοινωνία απομακρύνεται από εκείνη. Οι πολίτες γνωρίζουν πολύ καλά, συνάδελφοι, ότι αυτοί που υποθήκευσαν το μέλλον τους δεν μπορούν να παριστάνουν τώρα τους σωτήρες τους. Με αυτόν, λοιπόν, τον τελευταίο προϋπολογισμό της μνημονιακής εποχής μπαίνει ένα τέλος σε μια περιπέτεια που πλήγωσε τη χώρα και η επόμενη μέρα είναι μέρα κοινωνικής δικαιοσύνης, δίκαιης ανάπτυξης και ελπίδας. Σας ευχαριστώ πολύ.
Τον λόγο έχει ο κ. Κουκοδήμος.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2018 αποκαλύπτει την πραγματικότητα που επιχειρεί η Κυβέρνηση να κρύψει. Και η πραγματικότητα είναι η σκληρή καθημερινότητα των Ελλήνων πολιτών. Είναι η πραγματική οικονομία, που ανασαίνει με μεγάλη δυσκολία. Όσους δείκτες αισιοδοξίας κι αν επιστρατεύσετε, όση προσπάθεια κι αν κάνετε να πείσετε πως τα πράγματα για το ελληνικό νοικοκυριό, για τις μικρομεσαίες επιχειρήσεις και τους νέους αγρότες πάνε καλά, σας διαψεύδει η ίδια η πραγματικότητα. Η αγωνία και η καθημερινή μάχη που δίνουν οι πολίτες να αντέξουν το βάρος των υποχρεώσεων που τους έχετε φορτώσει είναι η πραγματικότητα. Την ίδια στιγμή που επιχειρείτε με θράσος να τους κοροϊδέψετε, με κοινωνικά μερίσματα και δήθεν παροχές, που κυριολεκτικά από τη μία τσέπη μπαίνουν και από την άλλη βγαίνουν, πρέπει να παραδεχθείτε ότι ο προϋπολογισμός του 2018 φέρνει νέους φόρους και περικοπές σε νοικοκυριά και επιχειρήσεις. Πρέπει να παραδεχθείτε ότι ο προϋπολογισμός του 2018 φέρνει νέα μέτρα, ύψους 1,9 δισεκατομμυρίου ευρώ. Ενδεικτικά: Νέες περικοπές στο ενιαίο μισθολόγιο. Πρόσθετες περικοπές στις συντάξεις και στα οικογενειακά επιδόματα. Επέκταση της ειδικής εισφοράς αλληλεγγύης. Φόρος διαμονής. Πρόσθετες επιβαρύνσεις στις ασφαλιστικές εισφορές για τους ελεύθερους επαγγελματίες. Κατάργηση του ΕΚΑΣ. Ξέρουμε όλοι ότι την Παρασκευή συγκεντρώνονται συνταξιούχοι στην Αθήνα, για να διαμαρτυρηθούν, γιατί χάνουν το ΕΚΑΣ και γιατί δύο εκατομμύρια πολίτες χάνουν την έκπτωση φόρου για ιατρικές δαπάνες. Παραδεχθήκατε, τελικά, ότι επιβάλλονται ιστορικά είκοσι επτά νέοι φόροι και είκοσι μια περικοπές συντάξεων και κοινωνικών επιδομάτων. Από πού προκύπτει, λοιπόν, αυτή σας η αισιοδοξία; Πέρυσι η Κυβέρνηση στον κρατικό προϋπολογισμό υποστήριζε ότι η χώρα θα επιτύχει φέτος ρυθμούς ανάπτυξης 2,7% και πρωτογενές πλεόνασμα 2% του ΑΕΠ. Σήμερα, γνωρίζουμε ότι ο ρυθμός ανάπτυξης θα είναι πολύ χαμηλότερος, δηλαδή στο 1,6%. Επιπλέον, τα στοιχεία που παραθέτει το οικονομικό επιτελείο αναδεικνύουν την αρνητική επίδραση στα έσοδα από την υπερφορολόγηση. Από την Πρωτοχρονιά του 2018, λοιπόν, μπαίνουν στη ζωή μας και νέα μέτρα, ύψους 1,9 δισεκατομμυρίου ευρώ, τα οποία είναι ήδη ψηφισμένα, αφορούν νέους φόρους και τέλη καθώς και μια σειρά περικοπών. Ενδεικτικά να αναφέρω την κατάργηση του μειωμένου ΦΠΑ σε τριάντα δύο νησιά, την αύξηση εισφορών των επαγγελματιών, την κατάργηση όλων των φοροαπαλλαγών, τη μείωση κατά 50% στο κονδύλι για επιδόματα πετρελαίου θέρμανσης, την κατάργηση κάθε άλλου επιδόματος για δικαιούχους κοινωνικού εισοδήματος αλληλεγγύης, επιβολή τέλους διαμονής σε ξενοδοχεία και ενοικιαζόμενα δωμάτια, επιβολή φόρου σε βραχυχρόνιες μισθώσεις ακινήτων. Και ενώ συμβαίνουν όλα αυτά στη πραγματική οικονομία, η Κυβέρνηση περηφανεύεται ότι πέτυχε τους δημοσιονομικούς της στόχους. Πώς το πέτυχε, όμως; Με ανελέητη φορολογική και ασφαλιστική επιδρομή στους πολίτες, με περικοπές, με μειώσεις, με θηλιά στον λαιμό των μικρομεσαίων, με τη συνειδητή κυβερνητική επιλογή στα αναγκαστικά μέτρα είσπραξης σε ένα εκατομμύριο πολίτες και με διευρυμένη εσωτερική στάση πληρωμών. Εκείνο που συνεχίζετε να μην αντιλαμβάνεστε είναι πως έχει εξαντληθεί η φοροδοτική ικανότητα των πολιτών, αφού οι συνολικές ληξιπρόθεσμες οφειλές τους προς την εφορία και τα ασφαλιστικά ταμεία αγγίζουν πλέον τα 130 δισεκατομμύρια ευρώ, αυξημένες κατά 45 δισεκατομμύρια ευρώ από το 2014. Κυρίες και κύριοι συνάδελφοι και ο προϋπολογισμός του 2018 χαρακτηρίζεται ως μια φοροεπιδρομή και θέτει στο επίκεντρο τη λιτότητα. Ο λόγος είναι ότι δεν προωθεί τις μεταρρυθμίσεις, δεν προσελκύει νέες επενδύσεις και άρα νέες θέσεις εργασίας. Δεν αντιμετωπίζει τα σωρευμένα χρέη του κράτους προς τους ιδιώτες. Αυξάνει το δημόσιο χρέος, που υποτίθεται ότι θα διέγραφε ως διά μαγείας η Κυβέρνηση ΣΥΡΙΖΑ - ΑΝΕΛ. Είναι ένας φοροκεντρικός προϋπολογισμός, που με άμεσους ή έμμεσους φόρους πλήττει τα εισοδήματα των Ελλήνων πολιτών. Το χειρότερο όλων είναι πως και αυτός ο προϋπολογισμός, ο τρίτος κατά σειρά της Κυβέρνησής σας, είναι προϋπολογισμός που βασίζεται στην ίδια αποτυχημένη συνταγή, που οδηγεί ολοένα και περισσότερους Έλληνες στη φτωχοποίηση με επώδυνα και άδικα μέτρα, σε μια κοινωνία και σε πολίτες που φωνάζουν με αγωνία πως δεν αντέχουν άλλο. Έχουν εξαντλήσει τις αντοχές τους. Κύριε πρόεδρε, καταψηφίζω τον προϋπολογισμό. Σας ευχαριστώ.
Ευχαριστούμε πολύ τον κ. Κουκοδήμο και για την οικονομία χρόνου. Τον λόγο έχει ο κ. Τσόγκας από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κύριοι Υπουργοί, κυρίες και κύριοι συνάδελφοι, ο προϋπολογισμός για το 2018 είναι ιστορικός, διότι σηματοδοτεί το πέρασμα στην ιστορία μιας εκ των πλέον μελανών σελίδων της, των σελίδων του μνημονίου, μιας εποχής που θα θυμίζει τις θυσίες του ελληνικού λαού, τους άρπαγες της περιουσίας του και την καταπάτηση των ατομικών και κοινωνικών δικαιωμάτων. Ο προϋπολογισμός, απογοητεύοντας τους οπαδούς της υστερικής καταστροφολογίας, είναι ισοσκελισμένος, με πρωτογενή πλεονάσματα και θετικούς ρυθμούς ανάπτυξης. Είναι σαφές ότι απομακρυνόμαστε από τον οικονομικό όλεθρο που βρισκόταν η χώρα όταν παραλάβαμε τη διακυβέρνησή της από τη Νέα Δημοκρατία και το ΠΑΣΟΚ και η έξοδος από τα μνημόνια βρίσκεται πιο κοντά παρά ποτέ. Ο προϋπολογισμός που παρουσίασε η Κυβέρνηση για το 2018 αποτελεί το επιστέγασμα μιας μεγάλης προσπάθειας. Είναι προϋπολογισμός εξόδου στις αγορές, απαγκίστρωση από τον καταιγισμό των μνημονιακών απαιτήσεων. Στοχεύει στην πλήρη σταθεροποίηση της ελληνικής οικονομίας, την τακτοποίηση των δημόσιων οικονομικών και την επιστροφή στην κανονικότητα, με πρόβλεψη για ανάπτυξη, όχι πέτσινη ανάπτυξη όπως αυτή της δικής σας, κύριοι της Νέας Δημοκρατίας, του 2014, τότε που με στόχο 1,5% πετύχατε 0,30%. Με τα δεκαετή ομόλογα τον Οκτώβριο στο 8%, με συμφωνίες για πρωτογενή εξοντωτικά πλεονάσματα 3% το 2015, αντί για 0,25%, 4,5% το 2016, αντί για 0,5%, 4,5% το 2017, αντί για 1,75%, 4,2%, αντί για 3,5%. Δηλαδή, συνολικά περίπου 20 δισεκατομμύρια μέτρα επιπλέον θα απαιτούνταν αν υλοποιείτο αυτή η πολιτική σας. Βέβαια εδώ έχετε ένα επιχείρημα. Τα ποντάρατε όλα στην αριστερή παρένθεση και έτσι χαλαρώσατε. Σήμερα δυο και πλέον χρόνια μετά μπορούμε να πούμε ότι πατάμε γερά στα πόδια μας. Προσβλέπουμε σε καλύτερες μέρες, αφού βασικοί παραγωγικοί τομείς της οικονομίας παρουσιάζουν θεσμικές μεταβολές, στρώνοντας το χαλί για την έξοδο στις αγορές με πρόγνωση 14% ανάπτυξη και πρωτογενές πλεόνασμα 3,82% για το 2018, δηλαδή πέραν του στόχου του 3,5% χωρίς οριζόντιες περικοπές σε μισθούς και συντάξεις, αλλά με ενίσχυση των ευάλωτων κοινωνικών ομάδων και συνεχή μείωση της ανεργίας. Έχουμε αύξηση της απασχόλησης. Μάλιστα το ενδεκάμηνο Ιανουαρίου - Νοεμβρίου 2017 έκλεισε με εκατόν είκοσι οκτώ χιλιάδες νέες θέσεις εργασίας, που είναι το υψηλότερο από το έτος 2012. Το 2017 είχαμε αύξηση του ΑΕΠ 0,4% το πρώτο τρίμηνο, 1,6% το δεύτερο και 1,3% το τρίτο, με βάση τα προσωρινά στοιχεία, που ενδέχεται να αναθεωρηθούν ανοδικά. Πετύχαμε αύξηση 18% σε ετήσια βάση για το πρώτο εξάμηνο του 2017 στις εξαγωγές, ποσοστό που καταγράφεται ως το υψηλότερο επίπεδο της τελευταίας δεκαετίας. Οι ξένες άμεσες επενδύσεις, πολύ ουσιαστικές για την οικονομία, ξεπέρασαν τα 2,1 δισεκατομμύρια ευρώ το πρώτο επτάμηνο του 2017, σημειώνοντας αύξηση κατά 161% σε σχέση με το αντίστοιχο επτάμηνο του 2016. Οι αποδόσεις όλων των κατηγοριών ομολόγων βρίσκονται στα επίπεδα του φθινοπώρου του 2009, κυριολεκτικά στα προ κρίσης επίπεδα, με το δεκαετές να έχει πέσει ήδη κάτω από το όριο του 5%, σηματοδοτώντας θετικά την εξελικτική πορεία της οικονομίας. Η ανεργία έπεσε στο 21% από το 27%, στο οποίο βρισκόταν μόλις τρία χρόνια πριν, και τα μέχρι στιγμής αποτελέσματα είναι ιδιαίτερα ενθαρρυντικά, με το ποσοστό ανεργίας να εκτιμάται ότι θα περιοριστεί σε κάτω του 20% επίπεδα για το 2018. Η εφαρμογή του ΚΕΑ, ύψους 720 εκατομμυρίων ευρώ, συνέβαλε στη βελτίωση των συνθηκών διαβίωσης των ευάλωτων ομάδων, ανακουφίζοντας χιλιάδες ελληνικά νοικοκυριά που ζούσαν σε συνθήκες ακραίας φτώχειας. Σε αντίθεση με όσα γράφονται περί περικοπών προνοιακών παροχών, ο προϋπολογισμός του 2018 προβλέπει εξοικονόμηση πόρων περίπου 260 εκατομμύρια ευρώ, μέσω της επισκόπησης των δαπανών, τα οποία θα διατεθούν για την ενίσχυση των οικογενειακών επιδομάτων, τα προγράμματα σχολικών γευμάτων, τους βρεφονηπιακούς σταθμούς, με αύξηση τελικά από τα 650 εκατομμύρια στα 910 εκατομμύρια. Έτσι διευρύνονται οι εισοδηματικές κλίμακες για τα πλέον αδύναμα νοικοκυριά, πράγμα που σημαίνει ότι οι οικογένειες με ένα και δυο παιδιά, δηλαδή περίπου εξακόσιες ογδόντα δυο χιλιάδες οικογένειες σε σύνολο οκτακοσίων τεσσάρων χιλιάδων, θα λάβουν αυξημένα οικογενειακά επιδόματα κατά 57% -110%. Δεκαπέντε εκατομμύρια ευρώ θα δοθούν για την επέκταση των βρεφονηπιακών σταθμών, ο αριθμός των οποίων θα αυξηθεί κατά τετρακόσιες νέες μονάδες το 2018. Κυρίες και κύριοι συνάδελφοι, επτά χρόνια μετά κόβεται ο γόρδιος δεσμός των επώδυνων μέτρων που περιείχαν βάναυσες περικοπές στις αποδοχές και τις συντάξεις, αιματηρές φορολογικές επιβαρύνσεις, διάλυση των εργασιακών σχέσεων, κάθετη φτωχοποίηση των αδύναμων κοινωνικών ομάδων, σπιράλ θανάτου για τους ευάλωτους. Αντίθετα, μέσα από τα στενά και ασφυκτικά δημοσιονομικά περιθώρια δεν αυτοσχεδιάζουμε, αλλά βρίσκουμε τον τρόπο στρατηγικά να σχεδιάσουμε παρεμβάσεις που θα κρατήσουν την κοινωνία όρθια και τους πολίτες να μη λυγίζουν από το βάρος της απαισιοδοξίας για το μέλλον, για να πετύχουμε το πέρασμα από την κρίση στην ανάκαμψη, που ήδη μετρά τα πρώτα αποτελέσματα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Λίγο χρόνο ακόμα θα ήθελα, κύριε Πρόεδρε. Όλα αυτά απαίτησαν πολιτική σοβαρότητα, υπευθυνότητα, διαφάνεια και εργώδη προσπάθεια για να μην χαθεί η ελπίδα στον άνεμο, αλλά να γυρίσει η σελίδα στην πρόοδο και την κοινωνική ευημερία. Σας ευχαριστώ πολύ.
Τον λόγο έχει ο κ. Κρεμαστινός από τη Δημοκρατική Συμπαράταξη.
Ευχαριστώ, κύριε Πρόεδρε. Ο κόσμος όλα αυτά τα χρόνια, που τα ονομάζει «μνημονιακά χρόνια», ελπίζει ότι ο επόμενος προϋπολογισμός θα είναι καλύτερος από αυτόν που ζει, δηλαδή από τον προηγούμενο. Και διαψεύδεται. Τελευταία του ελπίδα, λοιπόν, είναι ότι ο επόμενος, επειδή θα ονομαστεί «μεταμνημονιακός», θα είναι καλύτερος. Είναι η τελευταία του ελπίδα, γιατί με δεδομένες τις αδυναμίες του πολιτικού συστήματος, που δεν μπορούν τα κόμματα - ακόμα και αυτά που λέγονται «κόμματα του ευρωπαϊκού τόξου» - να συνεννοηθούν μεταξύ τους για το ποια θα είναι η ενιαία γραμμή εξόδου από το αδιέξοδο, με δεδομένο ότι η δικαιοσύνη σήμερα δίνει την εντύπωση ότι ενδιαφέρεται για τον εαυτό της πρώτιστα και δευτερευόντως για όλους τους άλλους - θέματα μισθολογικά, θέματα «πόθεν έσχες» - με δεδομένο ότι τα ΜΜΕ καταγγέλλονται ότι πρωτίστως ενδιαφέρονται για τα συμφέροντα των ιδιοκτητών τους και λιγότερο για όλα τα άλλα προβλήματα, αντιλαμβάνεστε πως ο κόσμος πιστεύει ότι τα πράγματα δεν πάνε καθόλου καλά και ότι η χώρα αντιμετωπίζει αδιέξοδο. Μήπως έχει δίκιο; Και γιατί το λέω αυτό; Διερωτηθήκαμε ποτέ γιατί το 2010 οι αγορές έπαψαν να εμπιστεύονται την Ελλάδα και να τη δανειοδοτούν, η οποία - αν δεν κάνω λάθος - είχε 320 δισεκατομμύρια ευρώ χρέος, ενώ η Ιταλία την ίδια εποχή είχε εξαπλάσιο χρέος - περίπου 2,5 τρισεκατομμύρια ευρώ - η δε Αμερική πολλαπλάσιο χρέος - πλησιάζει τα 20 τρισεκατομμύρια ευρώ - και η Ιαπωνία το ίδιο; Διανοήθηκε ποτέ κανένας να κόψει τη δανειοδότηση αυτών των χωρών; Διερωτηθήκαμε; Αυτό συνέβη, διότι, δυστυχώς, από τη χώρα μας δεν ήλπιζε κανένας τίποτα. Η παραγωγή ήταν μηδενική, είχαμε πολύ περιορισμένες εξαγωγές και ουσιαστικά ζούσαμε από τα δανεικά. Είπαμε, λοιπόν, ότι έχουμε 320 δισεκατομμύρια ευρώ χρέος και σταματάμε μέχρις εδώ. Και άρχισε το μεγάλο πρόβλημα των μνημονίων, μνημόνια τα οποία το κάθε κόμμα ή ο κάθε Πρωθυπουργός υποσχόταν ότι θα τα ξεπεράσει με το δικό του σχέδιο. Και, βεβαίως, η απογοήτευση ήταν μεγάλη όταν ερχόταν στην εξουσία και το σχέδιό του για έξοδο από τα μνημόνια - τουλάχιστον αυτό που είχε υποσχεθεί στον κόσμο - δεν απέδιδε. Και σήμερα πού βρισκόμαστε; Έχουμε ακόμα capital controls, παρ' ότι οι πρώτοι Υπουργοί ανά εξάμηνο έλεγαν ότι θα αρθούν. Τώρα δεν γνωρίζουν πότε θα αρθούν. Ξέρετε καμμία χώρα να ευημερεί, να έχει ανάπτυξη με capital controls; Εγώ, τουλάχιστον, δεν ξέω καμμία χώρα. Πώς θα εμπιστευθούν οι επενδυτές να φέρουν τα λεφτά τους, όταν τους λέμε ότι δεν θα τα κρατήσουμε - δηλαδή θα τα μπλοκάρουμε, όπως συνέβη και με τα προηγούμενα - αφού υπάρχει ήδη το block των προηγουμένων; Θα φέρει ο άλλος εύκολα τα λεφτά του εδώ και δεν θα τα πάει σε μια ασφαλέστερη αγορά; Αυτά είναι προβλήματα τα οποία δεν ξεπερνιούνται εύκολα. Δεν υπάρχει παραγωγή, δεν υπάρχουν ουσιαστικές εξαγωγές, αλλά το χειρότερο είναι ότι δεν υπάρχει και προοπτική. Διότι η προοπτική δεν είναι ότι ενδεχομένως θα αναδιαρθρωθεί το χρέος. Εντάξει, θα αναδιαρθρωθεί το χρέος. Το πρόβλημα δεν είναι ο απόλυτος αριθμός τους χρέους. Το πρόβλημα είναι η εμπιστοσύνη των αγορών, η εμπιστοσύνη των επενδυτών. Και με όλα αυτά τα στοιχεία δεν κατοχυρώνεται η εμπιστοσύνη. Όταν ήμουν Πρόεδρος της Επιτροπής Κοινωνικών Υποθέσεων και ρώτησα τον Όλι Ρεν, που ήταν τότε υπεύθυνος για την οικονομία και την ευρωπαϊκή συναλλαγματική πολιτική, μου είπε: «Το πρόβλημά σας είναι το πολιτικό σας σύστημα». «Γιατί;» τον ρώτησα. Τότε ήταν εκατόν εξήντα πέντε οι Βουλευτές, τώρα είναι εκατόν πενήντα τρεις που ψηφίζουν, με πόνο…, όπως λένε και οι ίδιοι, αλλά ψηφίζουν, όπως και οι προηγούμενοι, βέβαια. «Διότι…» - μου λέει - «…πώς είναι δυνατόν να έρθει ο επενδυτής να επενδύσει, όταν ξέρει ότι ακόμα και ο ίδιος Υπουργός - όχι το ίδιο το κόμμα - αλλάζει τον αναπτυξιακό νόμο; Πώς είναι δυνατόν να έρθει ο επενδυτής να επενδύσει όταν το άλλο κόμμα λέει πως όταν έρθει στην εξουσία θα κάνει τα αντίθετα»; Οπότε, αντιλαμβάνεστε ότι οι άνθρωποι που μας τα λένε αυτά, έχουν δίκιο. Εμείς, δυστυχώς, δεν θέλουμε να τα κατανοήσουμε. Και όχι μόνο δεν θέλουμε να τα κατανοήσουμε, αλλά κατηγορεί και ο ένας τον άλλο, που είναι το χειρότερο απ' όλα, και δίνουμε πια την εντύπωση ότι δεν είμαστε σοβαρό κράτος. Από την ηγεσία της Πορτογαλίας, ο ένας είναι Γενικός Γραμματέας του ΟΗΕ και ο άλλος - ο πρώην Υπουργός Οικονομικών - είναι ο Πρόεδρος του Eurogroup. Εμείς τι κάνουμε; Δεν διερωτάται κανένας από τους τριακόσιους από εμάς τι γίνεται σε αυτή τη χώρα; Δυστυχώς η λύση είναι μία. Πρέπει να βρεθεί ένας τρόπος - εγώ το είχα πει από αυτή τη θέση το 2010 και τότε θεωρούμουν αιρετικός - να γίνει μία κυβέρνηση, η οποία να είναι κυβέρνηση που θα εφαρμόσει ένα ενιαίο πρόγραμμα. Δεν με ενδιαφέρει ποιος θα είναι ο Πρωθυπουργός. Πρέπει, όμως, να έχει ένα ενιαίο πρόγραμμα αξιοπιστίας, για να μην περιμένουν οι δυστυχείς συμπολίτες μας ότι δεν θα μειωθούν ξανά οι μισθοί και οι συντάξεις και δεν θα αυξηθεί η φορολογία. [[Στο σημείο αυτό κτυπάει το κουδούνι λήξεως του χρόνου ομιλίας του Ε΄ Αντιπροέδρου της Βουλής]] Τελειώνω, κύριε Πρόεδρε. Αν δεν υπάρξει ανάπτυξη - είτε τελειώσει το μνημόνιο είτε όχι - τα μέτρα που θα έρθουν, θα είναι χειρότερα. Δεν πρέπει να αποπροσανατολίζουμε τον κόσμο. Κανένα κόμμα δεν πρέπει να τον αποπροσανατολίζει, γιατί δεν είναι περίοδος να αναζητήσουμε το 1909. Έχουν περάσει αυτά τα χρόνια και δεν ξαναέρχονται. Όμως, η ευθύνη ανήκει στον Πρωθυπουργό και στον Πρόεδρο της Δημοκρατίας - γιατί και ο Πρόεδρος της Δημοκρατίας μόνος του, σύμφωνα με το Σύνταγμα, δεν μπορεί να πάρει πρωτοβουλία - να κινηθούν προς αυτή την κατεύθυνση, για να επιτύχουν το αυτονόητο, να δώσουμε την εντύπωση ότι είμαστε μία σοβαρή χώρα.
Τον λόγο έχει ο κ. Μεϊκόπουλος από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παρακολουθώντας τη δημόσια συζήτηση τους τελευταίους μήνες, αλλά ακούγοντας προσεκτικά και τις τοποθετήσεις των συναδέλφων της Αντιπολίτευσης τις τελευταίες ημέρες αναφορικά με τη συζήτηση για τον κρατικό προϋπολογισμό, μου έχει δημιουργηθεί η εντύπωση ότι συγκρούονται δύο εικόνες. Η μία εικόνα είναι εικόνα αισιοδοξίας η οποία διαμορφώνεται στο εξωτερικό με κύριους παράγοντες την Ευρώπη, αλλά και το ευρύτερο διεθνές περιβάλλον και η άλλη είναι μία εικόνα καταστροφής η οποία διαμορφώνεται από την Αντιπολίτευση, συνεπικουρούμενη από κάποια τηλεοπτικά μέσα. Κατά τη γνώμη μου, υπάρχει μία ποιοτική διαφορά ανάμεσα σε αυτές τις δύο εικόνες. Την εικόνα της αισιοδοξίας που διαμορφώνεται στην Ευρώπη δεν τη διαμορφώνει το Die Linke ή το Μπλόκ της Αριστεράς στην Πορτογαλία. Διαμορφώνεται από την Κομισιόν, από το Eurogroup, από διεθνείς οίκους αξιολόγησης, από έντυπα μεγάλης κυκλοφορίας, από διεθνή μέσα. Ποια εικόνα αντιστοιχεί στην πραγματικότητα; Αυτή που διαμορφώνεται με αυτά τα χαρακτηριστικά στην Ευρώπη και στον υπόλοιπο κόσμο ή η εικόνα που προσπαθεί η Αντιπολίτευση, συνεπικουρούμενη από κάποια μέσα, να παρουσιάσει στον ελληνικό λαό; Νομίζω ότι αυτό το ποιοτικό στοιχείο πρέπει να μας προβληματίσει όλους, και τη Συμπολίτευση και την Αντιπολίτευση. Κατά τη γνώμη μου, για να τοποθετήσουμε τη σημερινή συζήτηση στην πραγματική της διάσταση, νομίζω ότι θα πρέπει πρώτα να αξιολογήσουμε τους σταθμούς μέσα από τους οποίους χαρακτηρίστηκε η συζήτηση εκτέλεσης του κρατικού προϋπολογισμού. Ο πρώτος σταθμός έχει να κάνει με το γεγονός ότι έχουμε το κλείσιμο της τρίτης αξιολόγησης έγκαιρα και χωρίς επιπρόσθετα δημοσιονομικά μέτρα. Δεύτερον, έχουμε θετικούς ρυθμούς ανάπτυξης της ελληνικής οικονομίας για τρίτο συνεχόμενο τρίμηνο. Η ουσία δεν είναι το ύψος, δηλαδή το 2,3% ή το 2,4%. Η ουσία είναι ότι για τρίτο συνεχόμενο τρίμηνο έχουμε θετική αναπτυξιακή τροχιά. Είναι μία πραγματικότητα. Ας την αξιολογήσουμε. Το τρίτο σημείο αφορά την επιτυχημένη έξοδο στις αγορές. Άκουσα από την Αντιπολίτευση ότι το επιτόκιο ήταν υψηλό. Μα, έχετε διακεκριμένους οικονομολόγους. Το πρόβλημα της Ελλάδας αυτή τη στιγμή είναι το ύψος του επιτοκίου ή να έχεις ομαλή και απρόσκοπτη πρόσβαση στις διεθνείς αγορές δανεισμού; Το τέταρτο σημείο είναι η επιτυχημένη ανταλλαγή ομολόγων άνω του 85%, το λεγόμενο «swap», με τα αναμενόμενα οφέλη από τα βραχυπρόθεσμα μέτρα για το χρέος να υπολογίζονται στο 25% επί του ΑΕΠ έως το 2060, αντί για 20% που είχαν υπολογιστεί αρχικά. Όσον αφορά το κοινωνικό μέρισμα, αυτό αναμένεται να ανέρχεται στο διπλάσιο σε σχέση με το 2016, με την ελληνική οικονομία να πιάνει τους δημοσιονομικούς στόχους για τρίτη συνεχόμενη χρονιά. Έχουμε θετικές εκθέσεις των θεσμών και των διεθνών οργανισμών βάσει πραγματικών αποτελεσμάτων της ελληνικής οικονομίας, απόδοση του δεκαετούς ελληνικού ομολόγου σε ιστορικά χαμηλά. Αυτά είναι τα χαρακτηριστικά βάσει των οποίων διαμορφώνεται η συζήτηση των τελευταίων ημερών και οφείλουμε να τα αξιολογήσουμε, κυρίες και κύριοι της Αξιωματικής Αντιπολίτευσης. Κανείς δεν εθελοτυφλεί και κανείς δεν πανηγυρίζει. Γνωρίζουμε πάρα πολύ καλά ότι ένα μεγάλο κομμάτι της ελληνικής κοινωνίας σηκώνει τεράστιο βάρος και επί δικής μας διακυβέρνησης. Αυτό είναι μια πραγματικότητα. Ο προϋπολογισμός του 2018, είναι ένας ακόμη δύσκολος προϋπολογισμός που προσδιορίζεται από το οικονομικό περιβάλλον, τους διεθνείς συσχετισμούς, καθώς και τους δημοσιονομικούς, φυσικά, περιορισμούς με τους οποίους βρίσκεται αντιμέτωπη η χώρα μας. Ο δημοσιονομικός στόχος για το 2018 είναι όντως υψηλότερος. Είναι, όμως, ρεαλιστικός και μιλάμε για πρωτογενές πλεόνασμα της τάξης του 3,5% του ΑΕΠ. Μπορούμε να κάνουμε μια σύγκριση με τις συμφωνίες που είχατε επί συγκυβέρνησης Σαμαρά και Βενιζέλου; Ποιος ήταν ο στόχος μέχρι το 2025; Ήταν 4,5%, αν δεν απατώμαι; Γιατί κατηγορούμαστε σήμερα; Για το ότι πετύχαμε χαμηλότερα πλεονάσματα; Και ξέρετε πάρα πολύ καλά τι σημαίνει ένα χαμηλό πρωτογενές πλεόνασμα στην πραγματική οικονομία. Να τονίσω ότι θα έχουμε τη δημοσιοποίηση της λίστας των μεγαλοοφειλετών του δημοσίου μέσω της Ανεξάρτητης Αρχής Δημοσίων Εσόδων, γεγονός που αποτελεί πολύ σημαντική εξέλιξη. Όλοι γνωρίζουμε και όλοι συμφωνούμε ότι η πάταξη της φοροδιαφυγής και της φοροαποφυγής, δημιουργεί δημοσιονομικό χώρο για την μείωση στην πορεία των φορολογικών συντελεστών, άρα και δικαιότερη κατανομή των φορολογικών βαρών. Κυρίες και κύριοι συνάδελφοι, το περιβάλλον στο οποίο καλούμαστε να υλοποιήσουμε το δημοσιονομικό στόχο για πρωτογενές πλεόνασμα του 3,5% του ΑΕΠ, είναι βελτιωμένο κατά πολύ σε σχέση με τις προηγούμενες χρονιές. Σε αυτό συνετέλεσε και η υπέρβαση των δημοσιονομικών στόχων στις τρεις προηγούμενες χρονιές. Αυτή η υπέρβαση έδωσε και την αναβάθμιση της χώρας από όλους τους οίκους πιστοληπτικής αξιολόγησης ένα χρόνο νωρίτερα από τον αναμενόμενο. Πιστεύω, λοιπόν, κυρίες και κύριοι συνάδελφοι, ότι η συνεχής βελτίωση της οικονομίας, η οικονομική ανάκαμψη, η μείωση της ανεργίας, η καταπολέμηση της φοροδιαφυγής, η περαιτέρω διεύρυνση των ηλεκτρονικών συναλλαγών θα ενισχύσουν τα έσοδα του δημοσίου και θα συμβάλουν στην επίτευξη του δημοσιονομικού αυτού στόχου, γεγονός που αποτυπώθηκε και στα δημόσια έσοδα το 2017 με την υπεραπόδοση του πρωτογενούς πλεονάσματος και το διπλασιασμό του κοινωνικού μερίσματος. Κυρίες και κύριοι συνάδελφοι, γνωρίζουμε πάρα πολύ καλά ότι ο δημοσιονομικός χώρος, βάσει του οποίου καλούμαστε να χαράξουμε εθνική στρατηγική και να παραγάγουμε πολιτική, είναι για άλλη μια χρονιά περιορισμένος. Και οφείλουμε σαν πολιτικό σύστημα - δεν μιλάω μόνο από την πλευρά της Συμπολίτευσης - να ανακαλύπτουμε όλα εκείνα τα στρατηγικά πλεονεκτήματα που έχει αυτή η χώρα - και έχει πολλά - και να τα αξιοποιούμε, προκειμένου να δημιουργούμε υπεραξία. Γίνεται ήδη με την υψηλή απορροφητικότητα που παρατηρείται στα προγράμματα ΕΣΠΑ, με την αύξηση στα Προγράμματα Δημοσίων Επενδύσεων, με τις πολιτικές που χαράσσει το Υπουργείο Ψηφιακής Πολιτικής, όπως η τελευταία με την σύσταση του Ελληνικού Οργανισμού Διαστήματος. Με λύπη διαπίστωσα τις προηγούμενες μέρες μεγάλο στέλεχος της Νέας Δημοκρατίας να τοποθετείτε δημόσια και να λέει ότι στο πρόγραμμα της Νέας Δημοκρατίας πέρα από την περικοπή ανελαστικών δαπανών είναι και η κατάργηση οργανισμών. Ένας από αυτούς τους οργανισμούς είναι και ο υπό σύσταση Ελληνικός Οργανισμός Διαστήματος. Δηλαδή, έτσι αντιλαμβάνεται την καινοτομία και την ανάπτυξη η Νέα Δημοκρατία, να καταργήσουμε κάτι το οποίο μπορεί να παραγάγει υπεραξία, μπορεί να προκαλέσει και να προσελκύσει επιστήμονες από το εξωτερικό στη χώρα μας, Έλληνες επιστήμονες. Κυρίες και κύριοι Υπουργοί, στην αρχή της ομιλίας μου, μίλησα για την ευημερία των αριθμών. Δεν μπορούμε, όμως, να μιλάμε για ολοκληρωμένη κοινωνική πολιτική εάν η ευημερία των αριθμών δεν συνοδευτεί από την ευημερία των ανθρώπων. Θέλω να πω το παράδειγμα της Μαγνησίας, που παρά το ότι όντως μειώνεται η ανεργία, ακόμα στη Μαγνησία - μέχρι και σήμερα που μιλάμε - καταγράφουμε το υψηλότερο ποσοστό πανελλαδικά. Υπάρχει μια ισχνή επενδυτική δραστηριότητα. Δεν πρόκειται να κερδίσουμε το στοίχημα αλλαγής σελίδας για αυτή την χώρα εάν η ευημερία των αριθμών δεν συνοδευτεί και με την ευημερία των ανθρώπων. Σας ευχαριστώ πάρα πολύ.
Τον λόγο έχει ο κ. Δαβάκης, από την Νέα Δημοκρατία.
Κυρίες και κύριοι συνάδελφοι, εδώ και τρεις μέρες ακούω τους συναδέλφους της συγκυβέρνησης να λένε ότι ο προϋπολογισμός για το 2018 είναι ο τελευταίος μνημονιακός προϋπολογισμός. Μάλιστα, νέος συνάδελφος τον αποκάλεσε ως «η γενέθλια πράξη της μεταμνημονιακής Ελλάδας». Ωραίο! Όμως, τι σημαίνει αυτό, κυρίες και κύριοι συνάδελφοι; Τι σημαίνει για τον άνεργο συμπατριώτη μας σήμερα, τι σημαίνει για τον μικρομεσαίο, τι σημαίνει για τον συνταξιούχο, τον αγρότη, τι σημαίνει για τους ανθρώπους οι οποίοι χειμάζονται εδώ και δέκα χρόνια; Εν πάση περιπτώσει, όλα αυτά τα οποία λέτε και απευθύνονται προς τον ελληνικό λαό, πρέπει κυρίως να διέπονται από ευαισθησία και σεβασμό στη νοημοσύνη του ελληνικού λαού και όλων αυτών τα οποία βιώνει τόσα χρόνια. Δεν μπορεί να λέμε ότι είναι ο τελευταίος μνημονιακός προϋπολογισμός, όταν βρίσκεται η χώρα μας - ειδικά τα τρία χρόνια τα οποία εσείς κυβερνάτε - σε αυτή την κατάσταση. Για να πούμε ότι ο προϋπολογισμός προσεγγίζει την πραγματικότητα, θα έπρεπε αυτός να διέπεται από τρεις συγκεκριμένες αρχές: Η πρώτη αρχή είναι η παραγωγική ανασυγκρότηση της χώρας μας. Η κατάσταση στην πραγματική οικονομία, όπως είναι σήμερα, είναι τελείως απογοητευτική. Η πορεία όλων των δεικτών παραγωγικότητας υστερεί σημαντικά, στραγγαλίζοντας οποιαδήποτε ουσιαστική αναπτυξιακή προοπτική. Η δε ανεργία, όπως ελέχθη προηγουμένως από κυβερνητικό συνάδελφο, από το 27% που την αφήσαμε εμείς πήγε στο 21%, χωρίς να μας λέει τι δείκτης είναι αυτός και τι είδους προγράμματα εργασίας είναι αυτά τα οποία σήμερα δείχνουν ότι έχουν μειώσει την ανεργία. Αντιλαμβάνεστε, λοιπόν, ότι με είκοσι επτά νέους φόρους που φέρνετε εσείς, δεν μπορεί να μιλάμε για παραγωγική ανασυγκρότηση της χώρας μας. Αφήνω το τι γίνεται στον τομέα της πρωτογενούς παραγωγής. Διατηρείτε την αύξηση της φορολογίας των αγροτών και των αγροτεμαχίων - ενώ άλλα λέγατε πριν τρία χρόνια, προεκλογικά - μειώνετε την επιστροφή του ειδικού φόρου κατανάλωσης στο αγροτικό πετρέλαιο ή αργείτε να το αποδώσετε και υπάρχει, συνεχίζεται και διατηρείται το αυξημένο κόστος των πρώτων υλών, των εφοδίων και των λιπασμάτων, των φυτοφαρμάκων κ.λπ. στην αγροτική παραγωγή. Επίσης, καθυστερείτε και τις προκηρύξεις των μέτρων στο Πρόγραμμα Αγροτικής Ανάπτυξης. Πείτε ότι είστε ένας νέος αγρότης που θέλει να επενδύσει στη γεωργία. Όταν έχεις αγροτική παραγωγή και έχεις και έγγεια ιδιοκτησία, μπορείς με αυτή τη φορολογία να κάνεις τον αγρότη σήμερα; Και αυτοί που επί δεκαετίες ασκούν το αγροτικό επάγγελμα, με αυτή την πολιτική την οποία ακολουθείτε, ετοιμάζονται να φύγουν. Και ενώ εμείς κατηγορούμεθα επί τόσα χρόνια από τους αγροτικούς φορείς της χώρας για τη φορολογία εκείνη, ήρθε αυτός ο όλεθρος και αυτή η θύελλα από εσάς! Επίσης, διατηρείτε την αυξημένη προκαταβολή φόρου εισοδήματος, λέγοντας ότι ο αγρότης έχει ένα πάγιο εισόδημα. Δηλαδή, δεν υπάρχει πάγος για τον αγρότη, δεν υπάρχει φυσική καταστροφή, δεν υπάρχει θύελλα, δεν υπάρχει άνεμος, απώλεια παραγωγής δεν υπάρχει τίποτα! Θα διατηρεί ένα συγκεκριμένο εισόδημα και σε αυτό το εισόδημα θα έχει 100% προκαταβολή φόρου! Αυτά αν τα λέγατε προεκλογικά, νομίζω ότι τα πράγματα θα ήταν τελείως διαφορετικά. Η δεύτερη αρχή, σύμφωνα με την οποία πιστεύω ότι πρέπει να προσεγγιστεί ένας σωστός προϋπολογισμός, αν θέλετε σώφρονος πολιτικού διαλόγου, είναι η παροχή εύρωστων δημόσιων αγαθών. Ένα από αυτά είναι η εθνική ασφάλεια. Τι συμβαίνει σήμερα στην εθνική ασφάλεια από την Κυβέρνηση ΣΥΡΙΖΑ - ΑΝΕΛ; Έχουμε έναν Υπουργό, τον κ. Καμμένο, που εκ των πραγμάτων έχει αποδειχθεί ότι ο άνθρωπος είναι ακατάλληλος να κατέχει αυτό το αξίωμα. Καταλαβαίνω το πρόβλημα το οποίο έχετε, αλλά εν πάση περιπτώσει να το μεταθέσει ο κύριος Πρωθυπουργός σε έναν άλλο φορέα πολιτικής ευθύνης. Δεν μπορεί, κύριε Μαντά, στους επτά φακέλους - λέω επτά επειδή το έχω σχηματοποιήσει, επειδή παρακολουθώ τον συγκεκριμένο τομέα - που έχει διαχειριστεί και στους επτά να έχει ένα μηδενικό γραμμικό αποτέλεσμα. Δεν έχει πετύχει ο άνθρωπος αυτός τίποτα σε αυτόν τον τομέα. Ο πρώτος φάκελος περιλαμβάνει την ακίνητη περιουσία των Ενόπλων Δυνάμεων. Είχαμε ψηφίσει πέρυσι την περίφημη ΥΠΑΑΠΕΔ. Ο κ. Καμμένος μας έλεγε ότι μόνο για το 2017 θα έχουμε έσοδα από την αξιοποίηση της περιουσίας των Ενόπλων Δυνάμεων 300 εκατομμύρια ευρώ - το 2017 ήταν 649 χιλιάδες ευρώ! - και σε βάθος τετραετίας - θέλω να τον ακούσω - θα είχαμε φτάσει τα 500 με 600 εκατομμύρια ευρώ. Αυτά τα πράγματα ούτε στο όνειρό μας! Όσον αφορά τον δεύτερο φάκελο, τη ΜΟΜΚΑ, τη Μονάδα Μελετών και Κατασκευών των Ενόπλων Δυνάμεων, αυτή πάντα υπήρχε. Ήταν το 747 Τάγμα Μηχανικού στο Λουτράκι, το οποίο κάνει διάφορα έργα τοπικής εμβέλειας. Δεν έχει γίνει τίποτα. Μία σύμβαση μόνο και αυτή στην Ανάφη, στην κατασκευή ενός αεροδιαδρόμου. Σχετικά με την πώληση επιχειρησιακά μη αναγκαίου υλικού, εκεί είναι το απόλυτο βατερλό. Μιλάμε για Σαουδική Αραβία, για τα βλήματα και όλα αυτά τα οποία συνθέτουν την «επιτυχή» πολιτική πάνω στον τομέα αυτό. Του κ. Καμμένου δεν του έφτανε η αγορά των εκατό χιλιάδων βλημάτων, που ο επίσημος εκπρόσωπος της Σαουδικής Αραβίας προσέφερε. Εκατό χιλιάδες βλήματα, δηλαδή 22 εκατομμύρια ευρώ, που σημαίνει το 4% των εξοπλιστικών αναγκών του Γενικού Επιτελείου Στρατού. Δεν μας έφταναν, λοιπόν, αυτά, πηγαίναμε στον κ. Παπαδόπουλο για να μας δώσει τα 66 εκατομμύρια στον «αέρα». Όσον αφορά την αμυντική βιομηχανία, θυμάται κανείς εκ των συναδέλφων που μετείχαν - νομίζω, κυρία Κοζομπόλη, ότι εσείς ήσασταν - πως έλεγε ότι θα φτιάξουμε καλάσνικοφ στο εργοστάσιο του Αιγίου και άλλα τέτοια ωραία; Για την ΕΛΒΟ έλεγε ότι θα έρθουν επενδυτές από τη Νότιο Αφρική - η ΕΛΒΟ σήμερα βρίσκεται υπό εκκαθάριση - και άλλα τέτοια ωραία. Να μη μιλήσω για την απόλυτη τραγωδία στο νέο ειδικό μισθολόγιο, το οποίο δεν έχει ακόμα εφαρμοστεί, για τα στελέχη των Ενόπλων Δυνάμεων. Τόσα ψέματα, τόση πολιτική αναξιοπρέπεια απέναντι σε αυτούς τους ανθρώπους, οι οποίοι είναι οι φύλακες της εθνικής μας ανεξαρτησίας και της εδαφικής ακεραιότητας, όταν ακόμα το 50%, του οποίου την καταβολή εξαρτούσε για να ορκιστεί Υπουργός Εθνικής Άμυνας, δεν το έχει αποδώσει. Και το λέμε εμείς, διότι εμείς δώσαμε το πρώτο 50% με βάση την απόφαση του Συμβουλίου της Επικρατείας. Επίσης, είναι και το θέμα του εκσυγχρονισμού των F -16, όπου φαίνεται η πλήρης προχειρότητα της πολιτικής ηγεσίας του Υπουργείου Άμυνας. Δεν είχε σαφή εικόνα του κόστους. Χθεσινά δημοσιεύματα το ανεβάζουν στο 1.600.000.000 ευρώ από 1.123.000.000 που έλεγε ότι είναι.
Τα δημοσιεύματα, κύριε Δαβάκη…
Όχι, είναι συγκεκριμένα δημοσιεύματα. Μην προσπαθείτε να υποστηρίξετε τον κ. Καμμένο, κυρία Κοζομπόλη.
Κύριε Δαβάκη, ολοκληρώστε.
Και υπάρχουν και τα ζητήματα που έχουν να κάνουν με την υποστήριξη του θεσμού της οικογένειας. Η χώρα μας, η πατρίδα μας χειμάζεται από τη φυγή των νέων Ελλήνων στο εξωτερικό, αλλά και από την υπογεννητικότητα. Όταν, λοιπόν, αυτός ο προϋπολογισμός πλήττει και τον θεσμό της οικογένειας, εμείς ως Νέα Δημοκρατία έχουμε να πούμε ότι μόνο να κοκκινίζουν κάποιοι έπρεπε όταν λένε ότι αυτός ο προϋπολογισμός είναι ο τελευταίος προϋπολογισμός της μνημονιακής Ελλάδας.
Κύριε Δαβάκη, ολοκληρώστε.
Τριάντα δευτερόλεπτα ακόμα, κύριε Πρόεδρε.
Όχι τριάντα. Το τριάντα θα γίνει σαράντα και το σαράντα ένα λεπτό.
Τελειώνω, κύριε Πρόεδρε. Λέτε συνέχεια, κυρίες και κύριοι συνάδελφοι του ΣΥΡΙΖΑ και των ΑΝΕΛ, για τα σαράντα χρόνια. Είναι η μόνιμη επωδός σας. Θεωρώ ότι είναι ο «πολιτικός εφιάλτης σας» - ας τον πούμε έτσι - διότι επί σαράντα χρόνια πράγματι βρισκόσασταν στο πολιτικό περιθώριο εξαιτίας της ψήφου του ελληνικού λαού. Εν πάση περιπτώσει, όμως, πρέπει να πείτε στον ελληνικό λαό την αλήθεια. Δεν λέγατε ότι, «Όταν μας κάνετε κυβέρνηση, θα λέμε για τα σαράντα χρόνια». Άλλα τους λέγατε. Η ώρα της κρίσης έρχεται. Και η ώρα της κρίσης θα είναι πολύ σκληρή γι' αυτή την Κυβέρνηση. Και πιστεύω ότι η μόνη αλήθεια είναι πως αυτός είναι ο τελευταίος προϋπολογισμός που ψηφίζει η κυβερνητική πλειοψηφία. Ευχαριστώ.
Τον λόγο έχει η κ. Τζούφη από τον ΣΥΡΙΖΑ.
Κύριε Πρόεδρε, κύριοι Υπουργοί, αγαπητές συναδέλφισσες και συνάδελφοι, παρά τη σκόπιμη αμνησία των συναδέλφων της Νέας Δημοκρατίας και του ΠΑΣΟΚ για τον τρόπο που οι κυβερνήσεις τους εφάρμοσαν τα μνημονιακά προγράμματα λιτότητας, είναι καταγεγραμμένο και ομολογημένο το καταστροφικό αποτέλεσμά τους με την απώλεια του 25% του ΑΕΠ, την εκτόξευση της ανεργίας στο 27%, τη δραματική μείωση μισθών και συντάξεων, αλλά και την επιβάρυνση των πολιτών με φόρους ύψους 30 δισεκατομμυρίων, που σκόπιμα αποκρύπτουν. Εκείνο, όμως, που είναι απόλυτα σαφές, είναι ότι τα προγράμματα αυτά οδήγησαν σκόπιμα στην κατακρήμνιση και αποψίλωση του κράτους - πρόνοιας, με περικοπές πραγματικών δαπανών αλλά και υπηρεσιών. Η αντίληψη που κυριάρχησε ήταν πως κάθε ευρώ για κοινωνικές δαπάνες ήταν ένα ευρώ λιγότερο για την ανάπτυξη, που και αυτή δεν ήρθε, η κλασική, δηλαδή, νεοφιλελεύθερη αντίληψη, που όχι μόνο γέννησε την κρίση, αλλά και την τροφοδοτεί σε ευρωπαϊκό και παγκόσμιο επίπεδο. Και αυτό, παρ' ότι σύγχρονες αντιλήψεις και μελέτες δείχνουν ακριβώς το αντίθετο, ότι, δηλαδή, οι κοινωνικές μεταβιβάσεις είναι κοινωνική επένδυση, λειτουργούν ως δημοσιονομικός πολλαπλασιαστής και, σύμφωνα με μελέτη του ΠΟΥ, η μείωση της ανισότητας κατά ποσοστό 1% στην υγεία συμβάλλει κατά 0,15% στην αύξηση του ΑΕΠ. Ας δούμε, όμως, το πεδίο αυτό, γιατί μας εγκαλεί η Νέα Δημοκρατία. Αποτελεί για εμένα έκπληξη η χθεσινή τοποθέτηση της κ. Βούλτεψη, αλλά και άλλων συναδέλφων, που είπαν ότι εμείς επιδεινώσαμε τη φτώχεια του ελληνικού λαού κατά 11% ή έντεκα μονάδες. Αυτό, πραγματικά, δεν ξέρω από πού προκύπτει. Και γι' αυτό, θα δείξω στους συναδέλφους, όσο είναι εφικτό, αυτό το διάγραμμα - υπάρχει κι άλλο - που δείχνει ότι η κρίσιμη χρονιά της επιδείνωσης είναι στα χρόνια των ημερών τους, με τη δραματική υποχώρηση των οικογενειακών εισοδημάτων που απείλησε, αλλά βεβαίως ακόμα απειλεί χιλιάδες νοικοκυριά, παρά τη μικρή βελτίωση του καταγράφηκε το 2006, μετά την εφαρμογή του κοινωνικού εισοδήματος αλληλεγγύης, αφού αναφέρεται σε εισοδήματα του 2015, από το 36% στο 35,6%, δηλαδή κατά εκατό χιλιάδες άτομα. Τα καταθέτω για τα Πρακτικά. [[Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ελπίζουμε ότι η αποτύπωση στις επόμενες μετρήσεις του 2017 και του 2018, που θα αφορούν τα εισοδήματα του 2016 και του 2017 με την καθολική εφαρμογή του ΚΕΑ, θα δείξει κάποια καλύτερη βελτίωση της πραγματικότητας των πιο φτωχών συμπολιτών μας, σε συνδυασμό με τη μείωση της ανεργίας. Είναι προφανές, λοιπόν, για εμάς ότι παραμένει στην ημερήσια διάταξη η διατήρηση ενός σχεδίου άμεσης κοινωνικής προστασίας για μια μεγάλη μερίδα του πληθυσμού, ξεκινώντας από τις πιο ευάλωτες ομάδες, περίπου επτακόσιες χιλιάδες άτομα. Συνεχίζουμε με επιμονή να υλοποιούμε σε εθνική κλίματα το επανασχεδιασμένο ΚΕΑ με τους τρεις πυλώνες του, την εισοδηματική ενίσχυση, την αυτόματη παροχή μιας σειράς δωρεάν ή πολύ φθηνών υπηρεσιών και κυρίως και δομικά, την εύρεση εργασίας για το 10% των δικαιούχων του, ώστε να μην αποτελέσει παγίδα φτώχειας. Και πράγματι, έχουν ενταχθεί τέσσερις χιλιάδες πεντακόσια άτομα και ευελπιστούμε ότι θα είναι πολύ περισσότερα στα επόμενα προγράμματα. Υλοποιούμε τα πιλοτικά προγράμματα, όπως το «Στέγαση και Επανένταξη» με εθνικούς πόρους ή χρηματοδοτούμε με κονδύλια του ΕΣΠΑ δομές για αστέγους. Έχουμε ψηφίσει αντίμετρα, κυρίες και κύριοι συνάδελφοι, για τη διετία 2019-2020, τόσο με μέτρα παιδικής και οικογενειακής προστασίας όσο και για την αντιμετώπιση των προβλημάτων εύρεσης και διατήρησης της στέγης των νοικοκυριών. Ταυτόχρονα, όμως, γιατί μας κατηγόρησε ο κ. Οικονόμου ότι δεν έχουμε σχέδιο και όραμα, επιχειρούμε να θεμελιώσουμε ένα πραγματικό κράτος πρόνοιας, που θα αρνείται την προηγούμενη λογική της φιλανθρωπίας, του ιδρυματισμού και της γενικευμένης επιδοματικής ενίσχυσης, χωρίς στόχευση και στήριξη. Πώς προκύπτει αυτό; Προκύπτει από τη νομοθέτηση και τη συγκρότηση νέων δομών όπως: Τα διακόσια πενήντα κέντρα κοινότητας σε δήμους σε όλη τη χώρα και τα δεκατρία παρατηρητήρια στις περιφέρειες, ως κεντρικό πυρήνα ελέγχου και εποπτείας. Τη μετατροπή του ΟΓΑ σε ενιαίο οργανισμό, που θα απονέμει όλα τα επιδόματα προνοιακού χαρακτήρα. Την καταγραφή σε εθνικό μητρώο όλων των ιδιωτικών φορέων που παρέχουν υπηρεσίες κοινωνικής φροντίδας για καλύτερο συντονισμό σε καλύτερο επίπεδο. Την ενδυνάμωση των δημόσιων κέντρων κοινωνικής πρόνοιας για τη αντιμετώπιση οξύτατων κοινωνικών προβλημάτων. Τη συνοικοδόμηση δικτύων για ολοκληρωμένη φροντίδα προς τους ηλικιωμένους τρίτης και τέταρτης ηλικίας, για την άμεση κατ' οίκον αντιμετώπιση αναδυόμενων προβλημάτων, με διασύνδεση με τις δομές πρωτοβάθμιας φροντίδας, τις ΤΟΜΥ, όπου σήμερα εγκαινιάζονται οι τρεις πρώτες στη Θεσσαλονίκη. Την προσπάθεια επίλυσης των μεγάλων θεμάτων των Ρομά. Επομένως προσπαθούμε να αντιμετωπίσουμε την κοινωνική ανισοτιμία, να υλοποιήσουμε πολιτικές πραγματικής κοινωνικής προστασίας. Δεν δίνουμε, όπως ειρωνικά τοποθετείστε, «αντίδωρα» ούτε «ανακυκλώνουμε τη φτώχεια». Απόδειξη της δέσμευσής μας είναι ο φετινός προϋπολογισμός, όπου το 1,5 δισεκατομμύριο, περίπου το 8%, αποδίδεται στο συγκεκριμένο χαρτοφυλάκιο. Συνεπώς μιλάμε για αύξηση 20,6% σε σχέση με πέρυσι και 232% από τότε που αναλάβαμε. Ο περιορισμός της σπατάλης στα Υπουργεία, ένα άλλο σημαντικό κομμάτι κοινωνικού πακέτου, επέτρεψε τον εξορθολογισμό των οικογενειακών επιδομάτων, με καλύτερη προοπτική το 2019, στοχεύοντας και τις πλέον ευάλωτες ομάδες, αλλά εξισορροπώντας και τις ανάγκες για την αντιμετώπιση του προβλήματος της υπογεννητικότητας. Το ίδιο προβλέπεται και με τον διπλασιασμό των βρεφονηπιακών σταθμών και με τη χρηματοδότηση του προγράμματος «Σχολικά γεύματα», που ευελπιστούμε το 2018 να φτάσει τους πεντακόσιους χιλιάδες μαθητές. Κι εδώ πρέπει να τονίσω ότι το θεωρώ σημαντική παρέμβαση - γιατί έχει κακοπάθει αυτός ο όρος - πρωτίστως για την αντιμετώπιση της επιδημίας της παιδικής παχυσαρκίας και δευτερευόντως του υποσιτισμού - ως σοβαρή παρακαταθήκη - και για τον τωρινό και για τον μελλοντικό παιδικό πληθυσμό. Όσον αφορά τα επιδόματα αναπηρίας, διαψεύστηκαν όσοι μίλησαν για περικοπές, ενώ γίνεται προσπάθεια να αποδίδονται με λιγότερο επίπονες διαδικασίες και με τον σωστότερο τρόπο. Συνεπώς, ο φετινός προϋπολογισμός στο σύνολό του, χωρίς να είναι απόλυτα δίκαιος, έχει διαμορφωθεί με επίπονη προσπάθεια για αυξημένη κοινωνική δικαιοσύνη, ώστε το κόστος της φορολογίας να πηγαίνει πρωτίστως για την κοινωνική προστασία, όσο βέβαια επιτρέπουν οι αντικειμενικές συνθήκες. Είναι ένα εργαλείο. Δεν τα κάνει όλα, έχει πολλαπλούς και προτεραιοποιημένους στόχους, συμβάλλει όμως, μαζί με τις θυσίες του ελληνικού λαού, στον δρόμο της εξόδου από την επιτροπεία. Συμπερασματικά, θα ήθελα να τονίσω πως το ενδεχόμενο να αποβεί η Κυβέρνηση σύντομη παρένθεση έχει πλέον αποτραπεί. Και αυτό πυροδοτεί θυμό, απελπισία, φόβο στα κόμματα της Αντιπολίτευσης και στα φιλικά προσκείμενα σε αυτά μίντια. Η επί δεκαετίες ηττημένη Αριστερά - το είπε και ο προλαλήσας - νίκησε στο συλλογικό επίπεδο και στην κάλπη και τους στέρησε την εξουσία. Και αφού τα σχέδιά τους εντός και εκτός Ελλάδας για την ανατροπή ματαιώθηκαν, επιλέγουν την υιοθέτηση ακροτήτων, ακροδεξιάς ατζέντας, εμφυλιοπολεμικού λεξιλογίου, τη δημιουργία και την αναπαραγωγή «fake news». Η συλλογική μνήμη, όμως, δεν διαγράφεται τόσο εύκολα. Τέλος, με δεδομένο από το πού ξεκινήσαμε και τα αντίπαλα μεγέθη που είχαμε να αντιμετωπίσουμε, γίνεται φανερό ότι η αντοχή μας δεν έχει να κάνει με την εξάρτηση από την καρέκλα. Δεν θα μπορούσε να συντελεστεί χωρίς τη στήριξη - σιωπηλή και οπωσδήποτε κριτική - των κοινωνικών στρωμάτων που η κρίση έθιξε καίρια. Γι' αυτό και αυτός είναι ο δρόμος που οφείλουμε να ακολουθήσουμε με την ίδια πολιτική σε ό,τι αφορά το κοινωνικό ζήτημα. Και φυσικά, στη διαδρομή αυτή απαραίτητη προϋπόθεση αποτελεί η συστηματική, έλλογη, πειθαρχημένη και οργανωμένη σύγκρουση με τη διαπλοκή όλων των μορφών και όλων των επιπέδων, αφού τα δίκτυά της συνιστούν τον κεντρικό αρμό των παγιωμένων όρων αναπαραγωγής του πολιτικού συστήματος, μια πολύ δύσκολη και επικίνδυνη υπόθεση, που απαιτεί εξειδικευμένη, ισχυρή πολιτική βούληση, αθόρυβη και συστηματική δουλειά και επιπλέον εγρήγορση, ετοιμότητα, αντοχές και αλληλεγγύη. Σας ευχαριστώ πολύ.
Η Βουλευτής κ. Αικατερίνη Μάρκου ζητεί άδεια ολιγοήμερης απουσίας στο εξωτερικό από τις 22 Δεκεμβρίου 2017 έως τις 26 Δεκεμβρίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Καλαφάτης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ένας κρατικός προϋπολογισμός σε δύσκολες περιόδους οφείλει να αποτελεί έναν στίβο μάχης για την κυβέρνηση, για μια κυβέρνηση όμως πρόθυμη να αγωνιστεί, να εργαστεί, να ματώσει για να αποδώσει έργο και αποτέλεσμα, ακόμη και αν δεν καταφέρει στο 100% τους προϋπολογισθέντες στόχους. Ο προϋπολογισμός του 2018 δυστυχώς επιβεβαιώνει, όπως και ο περσινός, πως αυτή η Κυβέρνηση επιφυλάσσει τον στίβο μάχης μόνο για την κοινωνία, έναν στίβο μάχης πραγματικά εξοντωτικό και απαγορευτικό ιδιαίτερα για τους πιο αδύναμους, για τους οποίους δήθεν κόπτεται η Κυβέρνηση. Θα είχε κάποια αξία, ξέρετε, η σημερινή συζήτηση, εάν η Κυβέρνηση ΣΥΡΙΖΑ - ΑΝΕΛ πίστευε αυτά που λέει. Αυτό, όμως, που συμβαίνει είναι ότι δεν πείθει κανέναν. Πολλές φορές δε πλέον δεν πείθει ούτε τους πιο πιστούς της φίλους. Ποιο το νόημα, λοιπόν, της συζήτησης, όταν μια κυβέρνηση πραγματικά «Μινχάουζεν» δεν διστάζει να ισχυριστεί οτιδήποτε, πριν πράξει τα αντίθετα ή τα χειρότερα. Απαντώ αμέσως. Έχει νόημα για τους πολίτες που μας παρακολουθούν, ώστε να καταλάβουν πόσο αδιάφορη είναι η καθημερινότητά τους για μια Κυβέρνηση που ενδιαφέρεται μόνο για την παραμονή στην εξουσία. Έχει αγαπήσει ξαφνικά τους αριθμούς η Αριστερά - η οποία δήθεν προέτασσε τον άνθρωπο - για την ανάπτυξη, για το πλεόνασμα, για το κοινωνικό μέρισμα. Θα σταθώ, λοιπόν, στους πολύ βασικούς αριθμούς. Η πρόβλεψη ανάπτυξης 2,5% για το 2018 πείθει όχι μόνο εμάς, αλλά και τον κόσμο που μας ακούει πως είτε έχουμε μια κυβέρνηση από αιθεροβάμονες είτε μια κυβέρνηση που κοροϊδεύει συνειδητά τους πολίτες, πάντως ένα από αυτά τα δύο ενδεχόμενα συμβαίνει. Και επειδή κατά δική της ομολογία η Κυβέρνηση είχε αυταπάτες, που δεν έχει πλέον, είναι εύκολο να συμπεράνει κανείς ότι ισχύει το δεύτερο, ο ενσυνείδητος εμπαιγμός των πολιτών. Διότι ξέρει πολύ καλά η Κυβέρνηση ότι η πρόβλεψη του 2,5% είναι τόσο αναξιόπιστη όσο ψεύτικη αποδείχτηκε η περσινή πρόβλεψη για ανάπτυξη 2,7% φέτος. Πλησιάζοντας στο τέλος του έτους, οι ελληνικές και διεθνείς εκτιμήσεις για το τελικό ποσοστό μεγέθυνσης του ΑΕΠ θυμίζουν αντίστροφη μέτρηση. Το ΔΝΤ προέβλεψε 1,8%, στη συνέχεια το Κέντρο Προγραμματισμού και Οικονομικών Ερευνών προέβλεψε 1,6% και πιο πρόσφατα ο ΟΟΣΑ προέβλεψε πως ο δείκτης ανάπτυξης θα κλειδώσει στο 1,4%. Ξέρει καλά, λοιπόν, η Κυβέρνηση πόσο ανεδαφικός ήταν ο προϋπολογισμός του 2017. Το ξέρει εξίσου καλά και για τον προϋπολογισμό του 2018. Το γεγονός ότι δεν πιστεύει η Κυβέρνηση ούτε τον εαυτό της αποδεικνύεται εύκολα από μια σειρά αλληλοσυγκρουόμενων θέσεων κυβερνητικών στελεχών, συμπεριλαμβανομένου του Πρωθυπουργού. Τη μια μιλούν για δίκαιη ανάπτυξη, την άλλη ομολογούν άδικο προϋπολογισμό. Τη μια προσποιούνται τους οπαδούς ενός φιλοεπενδυτικού κλίματος, την άλλη πολεμάνε τις επενδύσεις με κάθε λογής πρόσχημα. Παραδέχονται ότι οι φόροι εμποδίζουν τις επενδύσεις στην Ελλάδα και παράλληλα τους αυξάνουν, στραγγαλίζοντας την πραγματική οικονομία. Ταυτόχρονα ξεκινούν υποσχεσιολογία για μειώσεις φόρων από το 2019, αλλά δεν παύουν να δηλώνουν ευθαρσώς ότι η φορολογική εξόντωση της μεσαίας τάξης αποτελεί συνειδητή επιλογή. Παραμυθιάζουν την κοινωνία με ένα κοινωνικό μέρισμα υπέρ αδυνάτων που το εξασφάλισαν στύβοντας την ίδια την κοινωνία, αλλά ταυτόχρονα καταργούν το ΕΚΑΣ για εκατόν σαράντα χιλιάδες χαμηλοσυνταξιούχους, μειώνουν όλα τα επιδόματα στήριξης των αδυνάμων και αυξάνουν τα εισοδηματικά κριτήρια για κάθε είδους βοήθημα. Πιπιλάνε την καραμέλα της καθαρής εξόδου από τα μνημόνια, όταν έχουν δεσμεύσει ήδη τη χώρα με χειρότερα μνημονιακά μέτρα για το 2019 και το 2020, ενώ ταυτόχρονα κάνουν πως δεν ακούνε τις ευρωπαϊκές εξηγήσεις περί υβριδικού μνημονίου και σκληρής επιτροπείας που τους διαψεύδουν. Ξέρετε, κυρίες και κύριοι συνάδελφοι, με ποια φράση περιγράφει ο λαός τέτοιες αλλοπρόσαλλες συμπεριφορές; Με τη φράση «δεν ξέρουν τι τους γίνεται». Μόνο που στην περίπτωση αυτής της Κυβέρνησης αποτελεί μόνο τη μισή αλήθεια. Σωστά; Διότι αυτή η Κυβέρνηση κατά συνείδηση επιλέγει να μην κάνει τίποτα για να βάλει τάξη στις αντιφάσεις της ή να βγει από τις αυταπάτες της. Είναι εθισμένη στις αυταπάτες. Τις έχει μετατρέψει σε πυλώνα της υπόστασής της. Βλέπετε, την εξυπηρετεί αυτή η αλλοπρόσαλλη πολιτική, τη βοηθά να κερδίζει χρόνο εξουσίας, χρόνο που χάνει κάθε μέρα η χώρα, ενώ ταυτόχρονα συνεχίζει πιστή στις ιδεοληψίες τις να φτωχοποιεί την ελληνική κοινωνία. Την βοηθά να παράγει κενά συνθήματα, ενώ συσσωρεύει βάρη στα επιλεγμένα της θύματα, τη μεσαία τάξη, στην οποία κάθε μέρα συμπεριλαμβάνει όλο και περισσότερους από τους αδύναμους που δήθεν προστατεύει. Ένα μόνο παράδειγμα θα δώσω: Βαφτίζει η Κυβέρνηση κατάργηση του ΕΝΦΙΑ την αντικατάσταση με τον φόρο μεγάλης ακίνητης περιουσίας. Ταυτόχρονα με την αναπροσαρμογή των αντικειμενικών αξιών σε συνδυασμό με τη φορολόγηση των μεταβιβάσεων και το τσουνάμι των πλειστηριασμών να φουσκώνει σε βάρος και των μικροοφειλετών, μετατρέπει την ιδιοκτησία σε βρόγχο για εκατομμύρια οικογένειες. Αλήθεια, πιστεύτε, κύριοι της Κυβέρνησης, ότι θα βγείτε έξω να φωνάζετε «καταργήσαμε τον ΕΝΦΙΑ!» και θα σας πιστεύει κανείς; Ή απλά θέλετε να προσφέρετε ένα σύνθημα στον κομματικό στρατό που ακόμα σας ακολουθεί είτε σας πιστεύει είτε όχι; Έτσι το καταλαβαίνω. Όσον αφορά το πλεόνασμα: Διαφημίζετε 3,85% για την επόμενη χρονιά. Αυτό ένα πράγμα μόνο αποδεικνύει: πόσο αποφασισμένοι είστε να συνεχίσετε την φορολογική αφαίμαξη της ελληνικής κοινωνίας που μαθαίνει με τον πιο οδυνηρό τρόπο μέρα με τη μέρα και φόρο με τον φόρο ότι η φτωχοποίηση αποτελεί κομβική επιλογή της ιδεολογικής πλατφόρμας της Αριστεράς. Να είστε σίγουροι, όμως, πως η Νέα Δημοκρατία έχει τον τρόπο να βγάλει τη χώρα από το τέλμα, στο οποίο την έχετε σπρώξει, διότι σε μια Ευρώπη που ήδη ξεκίνησε να αλλάζει, όχι χάρη σε εσάς, αλλά παρά την ύπαρξή σας, η συνταγή για την αποκατάσταση της αισιοδοξίας των ανθρώπων υπάρχει και έχει φιλελεύθερη υπογραφή, κυρίες και κύριοι συνάδελφοι, όσο και αν μουρμουράτε «απίστευτο!». Όσο και αν δεν θέλετε να το πιστέψετε, αυτή είναι η πραγματικότητα. Και η Νέα Δημοκρατία - και κλείνω, κύριε Πρόεδρε, και ευχαριστώ για την ανοχή σας - είναι η μόνη πολιτική δύναμη που ξέρει, μπορεί και κυρίως θέλει να την εφαρμόσει και στην Ελλάδα, δίνοντας ξανά στους Έλληνες το δικαίωμα να σχεδιάζουν τη ζωή τους και όχι μόνο να αγωνίζονται για αυτή. Ευχαριστώ πολύ.
Τον λόγο έχει ο κ. Αθανασίου από τον ΣΥΡΙΖΑ.
Κύριε Πρόεδρε, δεν θα κάνω αντιπολίτευση στην Αντιπολίτευση. Αντιθέτως, θα προσπαθήσω να βρω κοινό τόπο. Πού συμφωνούμε; Συμφωνούμε στο ότι πρέπει να βγούμε στις αγορές. Ή όχι; Οι αγορές τιμωρούν. Μάλιστα. Οι αγορές, όμως, παύουν κάποτε να θέλουν εξόριστους. Υπάρχουν φορές που απεχθάνονται να βλέπουν κράτη εκτός αγορών ομολόγων, διότι απλούστατα, όπως οι άνεργοι μικραίνουν την αγορά, έτσι και τα αποκλεισμένα από τις αγορές κράτη, τα εξόριστα κράτη, μικραίνουν την αγορά, κάτι που απεχθάνεται το κρατούν σύστημα. Τι λέει η ζωή; Ισχύει σήμερα το δεύτερο; Το Ιράκ εξέδωσε το πρώτο του ομόλογο, ύστερα από δέκα χρόνια απουσίας. Αν δεν σας αρέσει αυτό το παράδειγμα, σκεφτείτε την Αργεντινή. Κάποτε τη βάζατε πολύ συχνά στο στόμα σας. Η χώρα αυτή έξι φορές αποδείχτηκε ανήμπορη να εκπληρώσει τις υποχρεώσεις της, έξι φορές σημειώθηκε πιστωτικό γεγονός εις βάρος της, αλλά, όπως σημειώνει ο «ECONOMIST», εύκολα βρήκε αγοραστές για ένα ομόλογο εκατονταετούς, παρακαλώ, διάρκειας. Εκτός εάν κάνει λάθος εδώ ο «ECONOMIST». Επαναλαμβάνω, εκατονταετούς διάρκειας. Που διαφωνούμε; Συμφωνούμε στον σκοπό, αλλά διαφωνούμε στον δρόμο που οδηγεί σε αυτόν τον σκοπό. Εσείς λέτε ότι ανακαλύψατε καλύτερο δρόμο, καλύτερο μείγμα πολιτικής. Μήπως, όμως, οι πιστωτές μας προσδιορίζουν κατά μέγιστο μέρος και τον δρόμο; Μήπως, όταν δεν αναφέρονται στην ακριβή χάραξη, προσφεύγουν σε λύσεις του είδους «Για να πας στη Θεσσαλονίκη, θα περάσεις από Θήβα, Λαμία και Λάρισα, άρα ο δρόμος είναι προαποφασισμένος με άλλον τρόπο;». Λέει ο κ. Σταϊκούρας, του οποίου το ήθος και την επιστημονικότητα τιμώ ανεπιφύλακτα - σας άκουσα σήμερα το πρωί στο ραδιόφωνο - , «Προσπαθείτε να πιάσετε τα περίφημα πλεονάσματα όχι με την ανάπτυξη, αλλά με τη λιτότητα». Θαυμάσια. Καλωσήρθατε στον Κέυνς, καλωσήρθατε στον Κρούγκμαν. Ποτέ καμμιά κρίση στην παγκόσμια οικονομική ιστορία δεν ξεπεράστηκε με λιτότητα, αποφαίνεται αυτή η σχολή. Αλλά το παιχνίδι αυτό χάθηκε για την Ευρώπη. Εδώ στην Ευρώπη επικράτησε η σχολή της λιτότητας, σε αντίθεση με τις Ηνωμένες Πολιτείες. Η κυβέρνηση Ομπάμα προσπάθησε να αποτρέψει τους Ευρωπαίους από τον δρόμο της λιτότητας. Απέτυχε. Αυτά έχουν γραφτεί και δεν έχουν διαψευστεί. Στο βιβλίο του «Stress Test» ο τότε Υπουργός Οικονομικός, ο πρώτος του Ομπάμα, ο Τίμοθι Γκάιτνερ, απευθύνεται στο περιβάλλον Σόιμπλε και τον ίδιο τον Σόιμπλε, λέγοντας το εξής - είναι μια φοβερή φράση: «Θέλετε να πατήσετε τους Έλληνες στο λαιμό». Ακούστε εκφράσεις! Sic, επί λέξει. «Θέλετε να πάρετε ένα μπαστούνι και να τους κυνηγήσετε. Αν το κάνετε, προσέξτε να μην περάσουν οι συνέπειες της λιτότητας στην άλλη όχθη του Ατλαντικού, διαφορετικά…». Αν δεν έχετε διαβάσει το βιβλίο του Γκάιτνερ, σας θυμίζω ότι αυτό μπορείτε να το αναζητήσετε στο ίντερνετ. Η περικοπή αυτή δημοσιεύτηκε και στην αγγλόφωνη «ΚΑΘΗΜΕΡΙΝΗ». Διαμαρτύρεστε για την υπερφορολόγηση και το κάνετε γιατί πονάει. Γιατί, πράγματι, όταν οι φόροι συνδυάζονται με τις ασφαλιστικές εισφορές σε ορισμένους τομείς, τούτο είναι άκρως οδυνηρό. Όμως, όταν στη δεκαετία του 2000 χαρίζατε 100 δισεκατομμύρια σε φόρους, δεν σας πέρασε απ' το μυαλό κανένα μαύρο σύννεφο; Η απόκλιση των φορολογικών εσόδων στη χώρα μας είναι 100 δισεκατομμύρια από τον μέσο όρο των χωρών της Ευρωζώνης. Έγιναν χρέος 100 δισεκατομμύρια για να χαρούν κάποια εύπορα στρώματα, κάποιες μεγάλες επιχειρήσεις, κάποιες τράπεζες. Αυτό το στοιχείο, τα 100 δισεκατομμύρια απόκλισης από τον μέσο όρο της Ευρωζώνης μόνο κατά τη δεκαετία του 2000, δεν μπορεί να το σβήσει κανείς. Προσεγγίζει το 1/3 του συνολικού μας δημόσιου χρέους και αποτελεί ένα φοβερό στοιχείο στη θλιβερή οικονομική ιστορία της Ευρώπης. Βέβαια, εδώ μιλάμε πολύ συχνά σαν να μην υπάρχουν άλλοι λαοί, άλλα κράτη, άλλες ήπειροι, λες και είμαστε μόνοι μας σε αυτόν τον κόσμο. Συνεπώς δεν θα είμαι εκτός θέματος, αν σας πω ότι ο νυν Πρόεδρος των Ηνωμένων Πολιτειών πράττει το ίδιο και θα δείτε τι σχέση έχει με την Ελλάδα. Χαρίζει φόρους σε αυτούς που έχουν τα πολλά και μάλιστα τα πάρα πολλά. Αλλά το 1980 ο Πρόεδρος Μπους, ο πρεσβύτερος, ο επισκέπτης της Κρήτης και της οικίας Μητσοτάκη, χαρακτήρισε «βουντού» οικονομική πολιτική, δηλαδή οικονομική πολιτική - τι σημαίνει βουντού; - της μαύρης μαγείας το να θεωρείς ότι η μείωση των φόρων στους πολύ πλούσιους θα επιφέρει ένα οικονομικό θαύμα. Οι φοροελαφρύνσεις θα έρθουν, φαντάζομαι, σε έναν - ενάμιση χρόνο. Αλλά τελικά πιστεύετε τον Σόιμπλε όταν δηλώνει ότι ο εφιάλτης τελείωσε για την Ελλάδα; Τον Πολ Τόμσεν όταν ζητά μεγάλη επέκταση πληρωμών στο ελληνικό χρέος; Τον Μοσχοβισί όταν ανακοινώνει ότι είναι πρωτοφανής η ανάκαμψη των ελληνικών δημοσιονομικών; Τον Ντάισελμπλουμ όταν λέει ότι είναι ώρα να σκύψουμε στο θέμα του ελληνικού χρέους; Την Deutsche Bank που προβλέπει επιτυχή έξοδο της Ελλάδας τον Αύγουστο του 2018; Προσωπικά δίνω μεγαλύτερο βάρος στις δηλώσεις του Γκάμπριελ, σύμφωνα με τις οποίες «άλλα τέσσερα χρόνια πολιτικής Σόιμπλε και «καπούτ» η Ευρώπη». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μπορώ να έχω άλλο ένα λεπτό, κύριε Πρόεδρε;
Μάλιστα.
Ευχαριστώ. Τελικά τι είναι αυτός ο προϋπολογισμός; Ο Αντρέ Μωρουά βιογραφώντας τον Βίκτωρ Ουγκώ χαράζει κάπου τη φοβερή φράση: «η ανάγκη κάνει νόμο». Μην μπερδεύεστε. Το ίδιο ισχύει και για τούτον τον προϋπολογισμό. Η ανάγκη έκανε νόμο. Δεν έκανε νόμο σε εκείνους τους προϋπολογισμούς που μας οδήγησαν στην καταστροφή. Επειδή νομίζαμε ότι δεν είχαμε ανάγκη, ανάγκη για αλλαγές, ανάγκη για τα δύσκολα, ανάγκη για τον καζαντζακικό ανήφορο. Το σημαντικότερο είναι ότι η Ελλάδα αποκτά επιτέλους κουλτούρα αλλαγών και μεταρρυθμίσεων. Δεν είμαστε πλέον φοβικοί απέναντι στις αλλαγές. Και θα πρέπει κάποτε να προσχωρήσετε στον πολιτισμό του ρεαλισμού, ο οποίος οδηγεί στον πολιτισμό της συναίνεσης. Είναι ο μόνος δρόμος. Είναι εύκολο να διαφωνεί κανείς. Αλλά πολύ συχνά είναι κάτι φτηνό. Όσο ψηφοθηρικό κι αν είναι, κάποτε πληρώνεις τις συνέπειές του. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το Γυμνάσιο Κυπαρισσίας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα δώσουμε τον λόγο στον Πρόεδρο της Βουλής, τον κ. Νικόλαο Βούτση. Κύριε Βούτση, έχετε τον λόγο.
Κυρίες και κύριοι συνάδελφοι, μερικές φορές έχουμε ξαναπεί ότι η συζήτηση εδώ, πάνω σε τέτοια κορυφαία ζητήματα, αφίσταται της πραγματικότητας και διαμορφώνει ένα κλίμα πολιτικού επαρχιωτισμού. Γι' αυτό είμαι υποχρεωμένος να ξεκινήσω λέγοντας ότι όλοι πρέπει να προβληματιστούμε από την ευρύτερη διεθνή κατάσταση, από τις απίστευτες ανισότητες οι οποίες υπάρχουν και εξελίσσονται σε όλον τον κόσμο σε αυτή την εποχή της παγκοσμιοποίησης, από την πορεία και τις σκέψεις που γίνονται ακόμα και για το bitcoin, από τη συζήτηση που γίνεται στο Ευρωκοινοβούλιο για τις offshore και να προσέξει κάθε πολιτική δύναμη τις θέσεις που θα πάρει γι' αυτό το κρίσιμο, το κομβικό ζήτημα, από την τεράστια συζήτηση που γίνεται με σοβαρές διακινδυνεύσεις για το κλίμα. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Χθες ο Πρωθυπουργός ήταν στη διεθνή διάσκεψη για το κλίμα. Από τα μεγάλα γεγονότα που σηματοδοτούνται από τη λάθος και προκλητική απόφαση για την Ιερουσαλήμ του Προέδρου Τραμπ. Από πλήθος δηλαδή εξελίξεων, που μας αφορούν άμεσα, αμεσότατα και που συγκροτούν το μεγάλο κάδρο, μαζί και με τη συζήτηση για το μέλλον της Ευρώπης, μέσα στο οποίο κρίνεται και το μέλλον της χώρας, κρίνονται και οι δικές μας συζητήσεις, για τις οποίες κατά τα άλλα συζητάμε. Θα ήθελα να τονίσω πως φοβάμαι ότι το μέγεθος πολιτικών ηγεσιών, σαν αυτή που αχνοφάνηκε χθες από τις δηλώσεις του Πρόεδρου Τουσκ, έχουν οδηγήσει, έχουν συμβάλει στο να οδηγηθεί και η Ευρώπη στην κατάσταση που βρίσκεται. Oι δηλώσεις αυτές για να φύγουν πίσω από τη δέσμευση και την υποχρέωση του μερίσματος ευθύνης για τη φιλοξενία των προσφύγων οι ευρωπαϊκές χώρες, με προφανή υποχώρηση στην πίεση της πολιτικής των χωρών του Βίσεγκραντ. Όλα αυτά είναι πάρα πολύ κρίσιμα ζητήματα που δεν είναι δυνατόν να λείπουν και να λείπουν μάλιστα καθ' ολοκληρία από τις συζητήσεις που γίνονται εδώ μέσα. Κυρίες και κύριοι συνάδελφοι, φαίνεται πως αντί αμηχανίας και διάψευσης και προφανούς έλλειψης εναλλακτικής στρατηγικής, έχει επιστρατευτεί μια ακραία πολιτική υστερία, θα έλεγα, ένα κρεσέντο αντιπολιτευτικής καταστροφολογίας. Κυοφορείται - και το λέω ευθέως - η συγκρότηση ενός αντι - ΣΥΡΙΖΑ πολιτικού μετώπου πάνω σε σαθρά υλικά, σε πολιτικές ιδιοτέλειες και σε βαθιά συντηρητική πολιτική. Οι εμπνευστές του θα διαψευστούν. Η κοινωνία, οι δημιουργικές της δυνάμεις, οι πνευματικές επιστημονικές δυνάμεις, οι δυνάμεις εργασίας αντιλαμβάνονται την ουσία του πολέμου που διεξάγεται και των συμφερόντων που υπάρχουν σε αυτόν τον πόλεμο. Οι δυνάμεις αυτές θα αναδειχθούν, στη μεταβατική φάση που θα οριοθετήσει το μέλλον της χώρας μετά τα μνημόνια, σε εθνικές ηγεμονικές δυνάμεις για την υπεράσπιση του μέλλοντος της προοδευτικής πολιτικής και της ενεργητικής θέσης της χώρας στο αντιφατικό και σύνθετο ευρωπαϊκό γίγνεσθαι. Προηγήθηκε διαχρονικά, επί δυόμισι χρόνια μια αυθαίρετη πολιτική μελλοντολογία με ακραίες καταστροφολογικές εκτιμήσεις. Θυμάστε όλοι: «Δεν θα βγει η πρώτη, δεν θα βγει η δεύτερη, δεν θα βγει η τρίτη αξιολόγηση», «το φάντασμα του Grexit ξανάρχεται», «δεν θα βγούμε στις αγορές», «δεν θα πιαστούν οι στόχοι», «θα μπει κόφτης στον προϋπολογισμό του 2018». Σε τρεις μέρες ψηφίζεται ο προϋπολογισμός! «Το πρόγραμμα δεν βγαίνει» ή «το πρόγραμμα βγαίνει με την κοινωνία τσακισμένη, γονατισμένη, χωρίς ελπίδες και μέλλον». Ακραία πράγματα, χωρίς επιχειρήματα. Ύστερα ήρθε το αφήγημα της χαμένης τριετίας. Το άκουσα πολύ αυτές τις μέρες, με πολιτικές ανοησίες του τύπου «εκατό δισεκατομμύρια κόστισε η διακυβέρνηση ΣΥΡΙΖΑ». Το πρωί ο κ. Μαντάς έδωσε ένα κείμενο που κατατέθηκε και στα Πρακτικά γι' αυτού του τύπου τις δηλώσεις, όπως ότι στα εκατό δισεκατομμύρια έχουν ενσωματωθεί τα πενήντα έξι του προηγούμενου προγράμματος κ.λπ., δισεκατομμύριο προς δισεκατομμύριο. Παρ' όλα αυτά, επαναλαμβάνονται στα κανάλια από το πρωί μέχρι το βράδυ: «Μας στοιχίσατε εκατό δισεκατομμύρια». Άλλος λέει: «Ογδόντα δισεκατομμύρια» και λοιπά. Μετά, για να εξυπηρετηθούν συμφέροντα που έχαναν γρήγορα τα ερείσματά τους ή που δεν μπορούν να περιμένουν τις πραγματικές ή συνταγματικές προθεσμίες για να γίνουν οι εκλογές κ.λπ., γιγαντώθηκε μια προπαγάνδα που είχε ταυτόχρονα δύο αντίθετα, αλλά το ίδιο αποκρουστικά, πρόσωπα. Από τη μία, είμαστε όλοι ίδιοι. Είστε ίδιοι με εμάς, κατά τη νέα εκδοχή τού «όλοι μαζί τα φάγαμε». Γιατί γίνεται αυτό; Για να νομιμοποιηθεί η επανάκαμψη στον πολιτικό στίβο δυνάμεων, προσώπων και χώρων, που έχουν την απόλυτη ευθύνη για το πώς οδηγήθηκε αυτή η χώρα στη χρεοκοπία τα προηγούμενα χρόνια και να απογαλακτιστούν απ' αυτές τις ευθύνες. Με μία έννοια «είμαστε όλοι ίδιοι» και από την άλλη ένα πρόσωπο. Μάλιστα οι ίδιοι άνθρωποι κάνουν αυτή την επιχειρηματολογία, χωρίς να τους ενδιαφέρει, εάν οι ίδιοι είναι δεξιοί ή οτιδήποτε και λένε ότι το πρόγραμμα και η πολιτική της Κυβέρνησης απάδει της Αριστεράς, της ταυτότητας και των αξιών μας, των δεσμεύσεων και της ιδεολογίας μας. Με αυτή την έννοια, η συνολική κριτική και στον παρόντα προϋπολογισμό, συνοψίζεται στην κατηγορία ότι επιβαρύνει με όλες τις προβλέψεις αντί να αναδιανέμει στα αδύνατα οικονομικά στρώματα. Τέλος, το παρόν σενάριο, που ενσωματώνει όλο το προηγούμενο αφήγημα και στο οποίο ενθέρμως και απροσχημάτιστα έχει προσχωρήσει πλέον και η ηγεσία της Δημοκρατικής Συμπαράταξης, πάνω στη γραμμή να φύγει τώρα η Κυβέρνηση και να υποστεί στρατηγική ήττα ο ΣΥΡΙΖΑ, προβλέπει μια εντελώς αυθαίρετη και πολλαπλά διαψευδόμενη από τους εγκυρότερους διεθνείς παράγοντες αδυναμία δήθεν καθαρής εξόδου από τις μνημονιακές δεσμεύσεις και επιτηρήσεις, πρόσδεση σε τέταρτο - πέμπτο μνημόνιο, γραμμή στήριξης και όλα τα άλλα τα οποία παρακολουθούμε αυτές τις μέρες. Κυρίες και κύριοι συνάδελφοι, πιστεύω ότι η μετάβαση από τη φάση της ανάσχεσης της ανθρωπιστικής κρίσης τα προηγούμενα χρόνια, σε μια φάση στην οποία έχουμε μπει τώρα - είτε το θέλουν είτε όχι - με πρωτοβουλία της Κυβέρνησης για μια προοδευτική διέξοδο από την κρίση δεν στηρίζεται σε λογικές επιβολής ούτε σε καθεστωτικές νοοτροπίες. Στηρίζεται απολύτως σε μια σύνθετη προσπάθεια ανάκτησης και στερέωσης μιας ευρύτερης ηγεμονίας που ξεκινάει από την αποκατάσταση της φερεγγυότητας της χώρας διεθνώς και έτσι οικοδομούνται οι προϋποθέσεις για να ανανεωθεί η ελπίδα μεγάλου μέρους του λαού μας. Δειγματοληπτικά καταθέτω πολιτικές και αντίμετρα, για τα οποία δεν ακούστηκε τίποτε θετικό ή μάλλον ακούστηκαν καταστροφολογικές ερμηνείες. Πρώτον, αναφορικά με την πορεία του ΕΣΠΑ. Ακούστηκαν προηγουμένως τα στοιχεία από τον κ. Μαντά για την υψηλή απορροφητικότητα. Σήμερα ο κ. Κατάινεν - εάν δεν κάνω λάθος - είπε πως η Ελλάδα είναι η τρίτη χώρα σε απορροφητικότητα στο πακέτο Γιούνκερ. Στην κεντρική εισήγηση της Αξιωματικής Αντιπολίτευσης αναφέρεται ότι ούτε 1 ευρώ δεν έχουμε πάρει από το πακέτο Γιούνκερ. Δεν ξέρω, αλλά μας ακούει ο κόσμος! Να συνεννοηθούμε επί των στοιχείων και ύστερα να δούμε ποιες δυνάμεις εκφράζει η κάθε πολιτική δύναμη, για να αντιπαρατεθούμε πάνω σε αυτά. Όμως, δεν είναι δυνατόν να λέγονται τέτοια πράγματα. Δεύτερον, ο αναπτυξιακός νόμος που ισχύει και η κατεύθυνσή του είναι εντελώς διαφορετική από τον προηγούμενο. Η κοινωνική οικονομία: Για όποιον έκανε μια βόλτα στο Γκάζι είδε διακόσιες επιχειρήσεις με φύτρα δημιουργίας από κόσμο από όλη την Ελλάδα σε πολλαπλούς τομείς και του πρωτογενούς τομέα και σε άλλους που αρχίζουν να αναπτύσσονται. Οι ρυθμίσεις για τους εξωδικαστικούς συμβιβασμούς δεν είναι ένα πακέτο οικονομικών μέτρων και τομών που έχουν γίνει από αυτή την Κυβέρνηση; Γιατί βιάζεστε να φύγουμε; Τι έχετε πάθει; Τρίτον, όσον αφορά τον ΕΦΚΑ, ο Υπουργός σάς έδωσε χθες τα στοιχεία, τις προβλέψεις του, γιατί πήγε καλύτερα, γιατί χειρότερα. Τολμήσατε να προχωρήσετε σε ενιαίο φορέα κοινωνικής ασφάλισης; Δεν είναι μια τεράστια μεταρρύθμιση αυτή; Με ποιο θάρρος λένε διάφοροι ότι είναι μεταρρυθμιστικός χώρος η παρούσα Κυβέρνηση, ο ΣΥΡΙΖΑ και ότι δεν έχει κάνει τομές, μεταρρυθμίσεις κ.λπ.; Λείπουν αυτοί που το λένε από εκείνη την πλευρά. Ποιος τόλμησε να προχωρήσει στον ΕΦΚΑ που πηγαίνει και καλά; Προχωράει καλά, ίσως καλύτερα και από ό,τι προβλέπαμε. Δεν είναι μια μεγάλη μεταρρυθμιστική τομή μαζί με τα οικονομικά αποτελέσματα του 2017; Τέταρτον, η μείωση της ανεργίας και οι μορφές ελαστικής εργασίας, που σωστά επισημάνθηκε από όλες τις πλευρές ότι είναι πρόβλημα. Είναι, όμως, ένα πρόβλημα στο πλαίσιο ανάπτυξης, στο πλαίσιο μείωσης της ανεργίας, στο πλαίσιο αντιμετώπισης του προβλήματος το οποίο θα αντιμετωπίσουμε από κοινού. Δεν μπορείτε να αντιπαραθέτετε και να λέτε «ναι, πέφτει η ανεργία, πέφτει πολύ, δεν παίζει ρόλο, είναι, όμως, με ελαστικές σχέσεις». Προφανώς, πρώτοι εμείς το σκεφτόμαστε αυτό, ότι έχουμε πρόβλημα. Επίσης, το κοινωνικό εισόδημα αλληλεγγύης, τα επιδόματα, το κοινωνικό μέρισμα για δεύτερη χρονιά είναι ένα άλλο πακέτο παρέμβασης σε αυτόν τον τομέα που δείχνει τη διαφορετικότητα, τη διακριτότητα που απαντάει σε όλο το προηγούμενο αφήγημα. Γι' αυτό τα λέω εγώ αυτά, διότι θέλω να μιλάμε με στοιχεία. Για τις εξόδους στις αγορές που επιχειρήθηκαν ήδη, για τους οικονομικούς δείκτες, για τα spreads των ομολόγων κάτω από το 2007, τι έχετε να πείτε; Πώς βρέθηκαν κάτω από το 2007, δηλαδή πριν από δέκα χρόνια; Λόγω της φερεγγυότητας, των θυσιών, του οδυνηρού προγράμματος, όπως είναι. Όμως, βρέθηκαν. Είναι στοιχείο. Είναι θεμέλιο για να μπορέσει να προχωρήσει ο οδικός χάρτης. Επίσης, κατά κοινή ομολογία ότι είναι σημαντικά τα κονδύλια που έχουν δοθεί στους αγρότες αναλυτικά τη διετία, αλλά και το φορολογικό και ασφαλιστικό καθεστώς, που ειδικά σε αυτόν τον τομέα δεν υπήρχαν. Οι άνθρωποι ήταν στον «αέρα πατέρα». Δεν είχαν και σε λίγο θα τελείωναν και τα γλίσχρα επιδόματα που έπαιρναν σε σχέση με τα ασφαλιστικά. Ακόμα, το κτύπημα της φοροδιαφυγής, η τοποθέτηση POS και η αντιμετώπιση φαινομένων λαθρεμπορίας επέφεραν άμεσα 1 δισεκατομμύριο ευρώ. Εσείς γιατί δεν το κάνατε τα πέντε προηγούμενα χρόνια της κρίσης; Σας είχε διαφύγει; Υπήρχαν αντιστάσεις κοινωνικών φορέων και κατηγοριών - να μην τους ονοματίσω ξανά από εδώ - που θεωρούνται προνομιούχοι. Ελάτε να κάνουμε μαζί ένα μέτωπο, ώστε αυτές οι αντιστάσεις τους να καμφθούν και να βάλουν POS, τη στιγμή μάλιστα που και το τελευταίο κατάστημα της μικρής οικογενειακής επιχείρησης έχει βάλει, που ζει δεν ζει κάθε μέρα ο τελευταίος βιοτέχνης. Επίσης, είναι οι πόροι από τα αδήλωτα εισοδήματα. Πόσα λεφτά ήρθαν από εκεί ήδη; Οι λίστες εξωτερικού; Η υγειονομική κάλυψη του συνόλου του πληθυσμού και τα βήματα της πρωτοβάθμιας υγείας αναφέρθηκαν και προηγούμενα αναλυτικά. Η διαχείριση της προσφυγικής μεταναστευτικής κρίσης εν συνόλω μέσα στην τριετία. Οι οδικοί άξονες, τι έγιναν; Πώς τελειώσανε; Πόσα γλίτωσε το ελληνικό δημόσιο; Αυτοί οι «άχρηστοι», οι «εμμονικοί», οι «αντιεπιχειρηματικοί» και διάφορα άλλα επίθετα τα οποία χρησιμοποιούνται σε αυτή την αίθουσα, πού εδράζονται; Πώς τελειώσανε; Με τι εξοικονόμηση για το ελληνικό δημόσιο; Πώς αλλάξανε την εικόνα και τη δυνατότητα να επικοινωνεί κανείς - και όχι μόνο στις γιορτές - με την πατρίδα του και λοιπά; Ο αγωγός ΤΑΠ προχωράει μια χαρά και γίνονται συμφωνίες για να γίνει η χώρα ενεργειακός κόμβος. Μιλάω για τα πολύ μεγάλα έργα από τις επενδύσεις που τώρα υλοποιούνται. Ο φετινός τουρισμός ανήλθε σε τριάντα εκατομμύρια, τα οποία μαζεύτηκαν και παραμένουν αυτά τα χρόνια και ανεβαίνουν μόνο λόγω της κατάστασης στην Τουρκία και στην Αίγυπτο; Και σε ποιο βαθμό; Να το δούμε. Τα τεσσεράμισι εκατομμύρια στην Αττική, ενώ ήταν τετρακόσιες χιλιάδες τουρίστες πριν από τέσσερα χρόνια, σε τι οφείλονται; Έχετε δώσει την εξήγηση. Εμείς οι «μπαχαλάκηδες» τα προηγούμενα χρόνια δεν αφήναμε τον κόσμο να έρθει και τώρα έρχονται τεσσεράμισι εκατομμύρια. Εν πάση περιπτώσει, αφήστε μας να έρχονται επτά εκατομμύρια, οκτώ ή εννέα. Βρείτε μια εξήγηση με βάση την οποία να μπορέσει να ορθοποδήσει αυτός ο τόπος. Δώστε μια ερμηνεία. Η τακτοποίηση του τηλεοπτικού τοπίου. Θα γίνει. Κάποια στιγμή, λοιπόν, θα γίνει. Εναντίον όλων σε όλους τους θεσμούς - για να μην ανοίξω κανένα θέμα - που έβαλαν τρικλοποδιά με χίλιους τρόπους. Και σας είχαν βάλει κι εσάς τρικλοποδιές τόσα χρόνια. Θα γίνει η τακτοποίηση του τηλεοπτικού τοπίου. Θα μου πείτε, θα αλλάξει την ποιότητα; Θα αλλάξει τα συμφέροντα που επενδύονται εκεί; Να κτυπήσω ξύλο! «Θού φυλακήν τω στόματί μου»! Δεν λέω τίποτα άλλο. Αλλά τουλάχιστον θα γίνει τακτοποίηση του τηλεοπτικού τοπίου. Οι τομές στη διοίκηση, γιατί τις αμφισβητείτε; Γιατί λέτε αυτά που λέτε εδώ; Η Βουλή χθες ολοκλήρωσε - είναι ο πρώτος δημόσιος φορέας - και την αξιολόγηση των διευθυντών - δεκαοκτώ διευθυντών τώρα, προηγούμενα τεσσάρων γενικών διευθυντών - έχει γίνει αξιολόγηση σε όλο το προσωπικό και γνωρίζετε πολύ καλά ότι έγινε με βάση τον νέο νόμο και με εξαιρετικό τρόπο και με πολύ μεγάλη προσπάθεια και θα γίνει παντού. Γίνονται βήματα. Γίνονται βήματα σοβαρά και στη δημόσια διοίκηση. Τέλος, αλλά όχι και τελευταίο, η εναρμόνιση με την Ευρωπαϊκή Ένωση σε δικαιώματα, σε ελευθερίες, στο σωφρονιστικό σύστημα, στον εκσυγχρονισμό και τη διεύρυνση των δικαιωμάτων, στο οικογενειακό δίκαιο. Τι είναι όλα αυτά; Από ποιους έγιναν; Από κάποιους που είναι ίδιοι όλοι εδώ μέσα και ασκούν πολιτικές ή από κάποιους που στέκονται στις καρέκλες τους μόνο και μόνο για να τις κρατήσουν. Και τελευταίο θα αναφέρω το θέμα της τροπολογίας για τις απεργίες. Θα δοθεί η δυνατότητα να γίνει συζήτηση βεβαίως εδώ στο πλαίσιο της γενικής συζήτησης για την τρίτη αξιολόγηση. Επιτρέψτε μου να σας πω - και δεν είναι δικιά μας έμπνευση ούτε μέτρο το οποίο θα θέλαμε να επιβληθεί, αλλά εν πάση περιπτώσει - ότι δεν αφορά κατάργηση του απεργιακού δικαιώματος, αλλά αφορά την παρουσία του 50% σε γενική συνέλευση από τους ταμειακώς «εντάξει» μόνο στα τοπικά επιχειρησιακά σωματεία και με λήψη απόφασης με σχετική πλειοψηφία μέσα σε αυτή τη συνέλευση. Περί αυτού πρόκειται. Αυτή είναι η αλήθεια. Είναι μέτρο το οποίο θεωρούμε θετικό; Εγώ λέω όχι - και όχι μόνο εγώ - και θα τα συζητήσουμε όταν είναι να τα συζητήσουμε. Είναι αυτό, όμως. Δεν είναι άλλο. Και αυτό θα πρέπει να το συζητήσουμε, να το διεκδικήσουμε, αλλά ταυτόχρονα να πούμε ότι ο ΣΕΠΕ, δηλαδή η Επιθεώρηση Εργασίας, αυτά τα δύο χρόνια έχει κάνει ποιοτικό άλμα με ελέγχους και πρόστιμα και θα περίμενα αυτό να αναγνωριστεί έναντι του μεσαίωνα τον οποίο σωστά, ιδιαίτερα από αυτή την πλευρά, φέρνετε κι επαναφέρετε, κάτι που έχουμε πει κι εμείς επανειλημμένα. Έχει αρχίσει και εγκαθιδρύεται δυστυχώς στις εργασιακές σχέσεις. Έχει κάνει άλματα με τις παρεμβάσεις του, με τα πρόστιμα, χωρίς να πέφτουν τα τηλέφωνα από την εργοδοσία και να σιωπούν. Αυτό είναι έργο αυτής της Κυβέρνησης. Είναι αντίμετρο; Συμψηφίζει το άλλο ή το τρίτο; Όχι. Είναι, όμως, κάτι πολύ θετικό. Εγώ λέω, λοιπόν, κύριε Πρόεδρε, ότι έγιναν πολλά, γίνονται πολλά, θα γίνουν πολλά και η κοινωνία θα μείνει όρθια, καθώς η χώρα θα βγαίνει στο ξέφωτο από τη μακρόχρονη κρίση και τη χρεοκοπία που μας οδήγησαν οι δυνάμεις που σήμερα επιχειρούν να φορέσουν τη λεοντή του νέου σωτήρα. Επίσης, παρατηρώ την ισχυρή διαφωνία σας με τον προϋπολογισμό που ενσωματώνει το σύνολο της κυβερνητικής πολιτικής και πέραν των δεσμεύσεων της συμφωνίας. Γι' αυτό, εγώ προσωπικά δεν συμφωνώ με αυτό το οποίο λέγεται και από την πλευρά μας περί τελευταίου μνημονιακού προϋπολογισμού. Δεν πρόκειται περί αυτού. Είναι ο τρίτος προϋπολογισμός αυτής της Κυβέρνησης που ενσωματώνει τις δεσμεύσεις της μνημονιακής συμφωνίας, αλλά είναι το σύνολο της πολιτικής της Κυβέρνησης. Δεν είναι κάτι που μας επεβλήθη, στο οποίο εξαναγκαστήκαμε ή που μας ήρθε εδώ πέρα σήμερα και το διαβάζουμε ή αγορεύουμε περί αυτού. Λέω, λοιπόν, ότι εκφράζετε τη βαθιά ανησυχία των συμφερόντων που φεύγουν από το καθεστώς της ασυλίας και του απυρόβλητου, μέσα στο οποίο για δεκαετίες, αλλά και μέσα στην κρίση, είχαν συνηθίσει να κερδοσκοπούν, να φοροδιαφεύγουν, να εισφοροδιαφεύγουν και να στέλνουν σε οικονομικούς παραδείσους του εξωτερικού τα μαύρα και τα γκρίζα χρήματά τους. Αυτή είναι η αλήθεια. Αυτοί είναι οι επισπεύδοντες. Εγώ δεν πιστεύω ότι το κόμμα της Αξιωματικής Αντιπολίτευσης ή όσοι βιάζονται να τους συμπαρασταθούν επισπεύδουν τις εξελίξεις και λένε συνεχώς και συνεχώς περί εκλογών. Άλλοι είναι οι επισπεύδοντες, θέλω να επισημάνω ότι δεν βρήκατε το ιστορικό θάρρος να πείτε δημόσια ότι το δήθεν success story του 2014 το αποτίμησαν, το απαξίωσαν και το εκμηδένισαν και σας οδήγησαν τελικά σε αποδρομή από την εξουσία οι περίφημοι διεθνείς θεσμικοί εταίροι σας που ομνύουν, όπως κι εσείς, στον νεοφιλελευθερισμό και οικοδόμησαν το καθεστώς της στρατηγικής της λιτότητας και την Ευρώπη των ανισοτήτων τα τελευταία χρόνια. Αυτοί φταίνε. Όμως, αυτό είναι πταίσμα, αν δεν βρίσκετε το θάρρος να πείτε αυτή την αλήθεια για το τι συνέβη εδώ πέρα το 2014. Το πιο σημαντικό είναι ότι ούτε σήμερα βρίσκετε το θάρρος από τη μια να κάνετε μια γενναία αυτοκριτική και μία επιστημονική επισκόπηση για το ποιες είναι οι μεγάλες αλλαγές μέσα στην κοινωνία από τις θεραπείες - σοκ που επιβλήθηκαν. Από την άλλη δεν έχετε το θάρρος να παραδεχθείτε ότι οι θεσμοί σήμερα για δικούς τους λόγους, για αδυναμίες και προτεραιότητες δικές τους, για αδιέξοδα δικά τους - πείτε τα όπως θέλετε - σε μια διεθνή και ευρωπαϊκή κατάσταση που αλλάζει άρδην και άκρως αντιφατικά, υποστηρίζουν τον οδικό χάρτη που εδράζεται στην πολιτική και γεωστρατηγική σταθερότητα της χώρας, στις οικονομικές επιτεύξεις και την υλοποίηση όλων των αναγκαίων βημάτων, ώστε να υπάρξει βιώσιμη έξοδος που θα προοιωνίζετε και την έξοδο από κρίση. Διότι δεν είναι το ίδιο να βγεις από τα μνημόνια και να βγεις και από την κρίση, με την κοινωνία όρθια, με ραχοκοκαλιά την παραγωγική ανασυγκρότηση και την κοινωνική αναδιανομή μέσα από μία υγιή ανάπτυξη της οικονομίας. Θέλετε, λοιπόν, να πιστεύετε ότι ανατράπηκε η πορεία εξόδου από την κρίση του 2014 από κάποιους που κορόιδεψαν τον λαό, που είπαν ψέματα και που συνεχίζουν να λένε δήθεν ψέματα, ενώ θα έπρεπε ο λαός να συνεχίζει να σας στηρίζει και να σας αποθεώνει γι' αυτά που είχατε κάνει μέχρι το 2014. Η ιστορία, όμως, γράφτηκε αλλιώς και θα γραφτεί διαφορετικά. Δηλαδή, ανατράπηκε το καθεστώς της χρεoκοπίας και από τότε, τρεις φορές ο λαός αποδοκίμασε αυτές τις πολιτικές. Έχω εμπιστοσύνη ότι το ίδιο θα συμβεί και στο μέλλον, δηλαδή θα στηρίξει την Αριστερά και μια νέα σχέση της με την κοινωνία, μια νέα σχέση με την Ευρώπη με μία πρωταγωνιστική στάση της χώρας με την Αριστερά στη διακυβέρνηση με την Ευρώπη. Θα στηρίξει μία νέα προοδευτική συμμαχία σταθερότητας και ανάπτυξης για τη χώρα, μια νέα - ακόμα ευρύτερη - προοδευτική συνεργασία διακυβέρνησης αυτής της χώρας μετά το 2019. Ευχαριστώ.
Κύριε Πρόεδρε, θα ήθελα τον λόγο.
Ορίστε, κύριε Λοβέρδο, έχετε τον λόγο αυστηρά για ένα λεπτό.
Κύριε Πρόεδρε, μίλησε ο Πρόεδρος της Βουλής χωρίς χρόνο.
Κύριε Λοβέρδο, γνωρίζετε ότι για λόγους ευγενείας ο Πρόεδρος της Βουλής δεν έχει χρόνο και έχει γραφτεί σαν ομιλητής.
Συμφωνούμε σε αυτό. Για λόγους ευγενείας, όμως, αλλά και πολιτικής σωφροσύνης θα έπρεπε να αποφύγει το εισαγωγικό του επιχείρημα, με το οποίο περίπου μας είπε ότι η Αντιπολίτευση έχει ύποπτα κίνητρα, είναι ύποπτη. Αυτό, κύριε Πρόεδρε, είναι απαράδεκτο και πρωτοφανές. Έχει δικαίωμα να εκφράζει τις απόψεις του, όπως και οι άλλοι διακόσιοι ενενήντα εννέα. Δεν έχει κανένα δικαίωμα να καθορίζει, καθ' όπως τον συμφέρει, το κίνητρο εκάστου αντιπολιτευόμενου κόμματος. Μετά από τρία χρόνια στην εξουσία πρέπει να ξέρουν όλοι ότι είναι νομοτέλεια του κοινοβουλευτικού πολιτεύματος τις κυβερνήσεις να τις αντιπολιτεύονται όλα τα κόμματα που δεν συμμετέχουν στον κυβερνητικό συνασπισμό. Αν τώρα θέλει να κάνει με την παρέμβασή του μια διάκριση ανάμεσα στην ορθή, κατά την γνώμη του, αντιπολίτευση και στη μη ορθή, δεν έχει παρά να γράφει και τους λόγους της Αντιπολίτευσης και να μας καλεί να τους διαβάσουμε. Πρέπει να ανασκευάσει αυτά που είπε.
Κύριε Λοβέρδο, είναι ξεκάθαρο αυτό που λέτε. Δεν θα βάλουμε λογοκρισία για το τι λέει ο καθένας. Δεν θα λογοκρίνουμε τον λόγο κανενός εδώ. Προς Θεού! Έχει το δικαίωμα ο εκάστοτε να εκφραστεί ελεύθερα. Δεν έχει μιλήσει επί προσωπικού. Κύριε Λοβέρδο, δεν έχει μιλήσει επί προσωπικού για κάποιον. Μίλησε γενικότερα.
Αν λέει ότι η Αντιπολίτευση είναι ύποπτη, θα πρέπει να μας πει και πού το ξέρει, αλλιώς να το πάρει πίσω.
Με συγχωρείτε, θα ήθελα τον λόγο για μισό λεπτό για να λυθεί η παρεξήγηση.
Ορίστε, κύριε Πρόεδρε, έχετε τον λόγο.
Ποτέ και πουθενά δεν είπα πως η Αντιπολίτευση είναι ύποπτη για οτιδήποτε. Είπα ότι στήνεται, κατά την εκτίμησή μου, ένα πολιτικό μέτωπο αντι - ΣΥΡΙΖΑ με τη συνδρομή συγκεκριμένων πολιτικών δυνάμεων και επιχειρηματολόγησα πάνω σε αυτό επί ένα τέταρτο.
Κύριε Πρόεδρε, θα ήθελα τον λόγο.
Λίγη ησυχία, σας παρακαλώ! Κύριοι συνάδελφοι, δεν ακούγεστε! Κάντε λίγο ησυχία, γιατί δεν ακούγεστε και επικρατεί οχλαγωγία. Ορίστε, κύριε Σταϊκούρα, έχετε τον λόγο για ένα λεπτό.
Εγώ, πράγματι, θα ήθελα ένα λεπτό μόνο. Άκουσα με προσοχή τον κύριο Πρόεδρο, τον οποίο σέβομαι. Βεβαίως, δεν άκουσα στην τοποθέτησή του κανένα ψήγμα αυτοκριτικής για την αντιπολιτευτική ανευθυνότητα που επί μεγάλο χρονικό διάστημα το πολιτικό κόμμα που εκπροσωπεί είχε δείξει, ούτε για τις κυβερνητικές αυταπάτες που τόσο πολύ έχουν στοιχίσει στον ελληνικό λαό. Για παράδειγμα, κύριε Πρόεδρε, μιλήσατε για τον ΕΦΚΑ. Όταν η κυβέρνηση Καραμανλή, εκτός μνημονίου, μείωνε τον αριθμό των ασφαλιστικών ταμείων πού ήσασταν; Εκτός μνημονίου!
Κύριε Σταϊκούρα, για τρία λέγαμε...
Κύριε Πρόεδρε, δεν ακούγεστε.
Εσείς ήσασταν στους δρόμους απέναντι στη μεταρρύθμιση εκτός μνημονίου. Δεύτερη παρατήρηση: Δεν άκουσα τίποτα για τις σεισάχθειες, για το «κανένα σπίτι στα χέρια τραπεζίτη», για το σκίσιμο των μνημονίων, για το ότι δεν θα μειωθεί το αφορολόγητο. Μα είστε διαφορετικοί, είπατε. Τρίτη παρατήρηση και προτελευταία: Μιλήσατε για τη φοροδιαφυγή. Συγγνώμη, αλλά εδώ έχετε αποτύχει και έχετε αποτύχει, γιατί τα ίδια τα στοιχεία της Κυβέρνησης - και θα τα καταθέσω - δείχνουν ότι οι δεσμεύσεις σας για 3 δισεκατομμύρια ευρώ σε έξι μήνες έγιναν 100 εκατομμύρια σε δυόμισι χρόνια. Καταθέτω τα σχετικά έγγραφα. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τελευταία παρατήρηση: Κύριε Πρόεδρε, δεν μιλήσατε καθόλου - ξέρετε - για τα 14,5 δισεκατομμύρια ευρώ μέτρα, ούτε μισή γραμμή για τους είκοσι επτά φόρους - τους καταθέτω, γιατί δεν έχω χρόνο - για τις είκοσι μία περικοπές συντάξεων, για όλα τα μέτρα που περιλαμβάνονται στο μεσοπρόθεσμο. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε ό,τι αφορά τις εκλογές του 2014, ξέρουμε όλοι ποια ήταν η στάση σας, ποιοι προκάλεσαν τις εκλογές. Και όποιος διαβάσει το περίφημο asset της τότε κυβέρνησης, τον κ. Βαρουφάκη, που ομολόγησε ότι οι εκλογές έπρεπε να γίνουν τον Ιανουάριο, γιατί αν γίνονταν τον Σεπτέμβριο του 2015 ήταν άγνωστο το εκλογικό αποτέλεσμα. Ευχαριστώ πολύ.
Ευχαριστούμε, κύριε Σταϊκούρα. Τον λόγο έχει ο κ. Ιωάννης Δελής, εκ μέρους του Κομμουνιστικού Κόμματος Ελλάδας, για έξι λεπτά.
Με μεγάλη προσοχή ακούσαμε τον Πρόεδρο της Βουλής να μιλάει επί αρκετή ώρα και να συγκρίνει τα πεπραγμένα της Κυβέρνησης ΣΥΡΙΖΑ με τα πεπραγμένα των προηγούμενων κυβερνήσεων, λέγοντας ότι έχουν κάνει πολλά περισσότερα από αυτούς, ότι έκαναν πράγματα που αυτοί δεν τα έκαναν. Κοιτάξτε, εμείς ποτέ δεν είπαμε ότι κάνατε λίγα. Πολλά κάνατε και πολλά θα κάνετε ακόμα. Το ζήτημα είναι για ποιους τα κάνετε, ποιους εξυπηρετείτε, ποιος ωφελείτε απ' αυτά τα μέτρα που παίρνετε. Και με συγχωρείτε, τόση ώρα ομιλίας και δεν ακούσαμε την παραμικρή νύξη για τους μισθούς και για τις συντάξεις, για παράδειγμα. Λένε συνεχώς εδώ από το Βήμα οι κυβερνητικοί Βουλευτές - βεβαίως, αυτό που λένε το αμφισβήτησε πριν από λίγο ο Πρόεδρος της Βουλής και πάλι, αναλαμβάνοντας εξ ολοκλήρου την ιδιοκτησία αυτού του προϋπολογισμού - ότι είναι ο τελευταίος μνημονιακός προϋπολογισμός, ότι σε λίγους μήνες τελειώνουν τα μνημόνια, αλλάζουμε σελίδα, ότι ήρθε ήδη η ανάπτυξη. Πρόκειται για το νέο επικίνδυνο παραμύθι του ΣΥΡΙΖΑ. Με τον ίδιο ακριβώς τρόπο αντιπολιτεύονται τον ΣΥΡΙΖΑ η Νέα Δημοκρατία και το ΠΑΣΟΚ και τα υπόλοιπα αστικά κόμματα, υπηρετώντας την ίδια στρατηγική. Αλήθεια για ποιο τέλος των μνημονίων και της επιτροπείας μιλάτε; Μήπως θα καταργηθούν οι εκατοντάδες μνημονιακοί νόμοι; Το σφαγείο των παλαιών συντάξεων για το 2019 και η διάλυση του αφορολόγητου το 2020 δεν είναι για μετά το τέλος των μνημονίων; Τα πλεονάσματα μέχρι το 2060 που υπογράψατε δεν υποθηκεύουν τη ζωή του λαού μας για δεκαετίες; Και έχετε το θράσος μετά από όλα αυτά να πουλάτε στον λαό ελπίδα και να μιλάτε για τη νέα σελίδα που ξεκινά; Τα χειροκροτήματα του ΣΕΒ, των εφοπλιστών, των μεγαλοξενοδόχων, τα συγχαρητήρια του ΔΝΤ, της Ευρωπαϊκής Ένωσης, των δανειστών μαρτυρούν για ποιους ανοίγει αυτή η σελίδα. Και όταν ρωτάμε εδώ τους Υπουργούς για τις σημερινές εκρηκτικές λαϊκές ανάγκες, μια απάντηση παίρνουμε μονότονα, ότι δεν το επιτρέπουν οι δημοσιονομικές συνθήκες. Και έτσι έφτασε, εκτός των άλλων, και η παιδεία στο απροχώρητο. Το βλέπουμε και με τον φετινό προϋπολογισμό. Τα λεφτά για την παιδεία είναι περίπου όσα δίνετε κάθε χρόνο για το ΝΑΤΟ, όπου είστε από τους πρωταθλητές. Εκεί δεν υπάρχουν δημοσιονομικά εμπόδια. Και μπορεί τα σχολεία και τα πανεπιστήμια να στενάζουν οικονομικά, τα συχαρίκια όμως του Τραμπ τα παίρνετε με το σπαθί σας. Τα δημοσιονομικά εμπόδια τα βάζετε, όμως, στους διορισμούς των εκπαιδευτικών, αφού πρώτα τους κοροϊδέψατε αισχρά. Και τώρα τους λέτε για μετά το 2020 και βλέπουμε. Το αποτέλεσμα είναι οι χιλιάδες περιπλανώμενοι εκπαιδευτικοί για χρόνια σε όλη τη χώρα, να πηγαίνουν κάθε χρόνο και σε άλλο μέρος με μισά δικαιώματα και με μισθούς πείνας. Για τα πανεπιστήμια και τα ΤΕΙ πέρυσι προβλέψατε 900 εκατομμύρια και φέτος 850 εκατομμύρια και μάλιστα σε χρονιά ανάπτυξης! Πώς θα τα βγάλουν πέρα; Και τι σημαίνει αυτό για τους χιλιάδες φοιτητές; Μήπως ότι αυτοί τελικά και οι οικογένειές τους θα αναλάβουν να καλύψουν τη λειψή χρηματοδότηση από το κράτος; Φροντίζετε βλέπετε γι' αυτό με τη γενίκευση των διδάκτρων στα μεταπτυχιακά που ψηφίσατε το καλοκαίρι και με την επίσημη θεσμοθετημένη είσοδο των ΑΕΙ στο μεγάλο εμπορικό παζάρι της μεταλυκειακής κατάρτισης και της επιμόρφωσης. Εν τω μεταξύ με διάφορους λαγούς έχετε ανοίξει και τη συζήτηση ακόμα και για δίδακτρα και στα προπτυχιακά. Στα δε δημόσια και τα άλλα ΙΕΚ οι χιλιάδες σπουδαστές πληρώνουν ήδη από την τσέπη τους τα αναγκαία υλικά για τις σπουδές τους. Η κατάσταση στα σχολεία δεν είναι διαφορετική. Είναι και εκεί δραματική. Του χρόνου μάλιστα προβλέπεται να γίνει χειρότερη, αφού το κονδύλι για τα λειτουργικά έξοδα των σχολείων και τη συντήρησή τους, το μειώνετε κι άλλο. Θα δώσετε 24 εκατομμύρια λιγότερα για του χρόνου, εκβιάζοντας στην ουσία τους γονείς να βάλουν το χέρι βαθιά στην τσέπη για τα σχολεία των παιδιών τους. Για ποια αντισεισμική θωράκιση των σχολείων να μιλήσουμε, για ποια αντιπλημμυρική προστασία να πούμε με έναν τέτοιο προϋπολογισμό; Το πρόγραμμα αντισεισμικής προστασίας που ξεκίνησε ο ΟΣΚ πάγωσε από το 2010 ακόμα και ο ίδιος ο ΟΣΚ, άλλωστε, δεν υπάρχει πια. Έγινε Α.Ε. και υπηρέτης των ΣΔΙΤ και των μεγαλοεργολάβων. Παίζετε με την ασφάλεια των παιδιών σε μία χώρα σεισμογενή, ενώ ξέρετε πολύ καλά ότι το ένα στα τρία σχολεία έχουν πάνω από μισό αιώνα λειτουργίας και μόλις το 20% έχουν κτιστεί τα τελευταία είκοσι χρόνια. Για ποιο πρόγραμμα ενισχυτικής διδασκαλίας μιλάτε στον προϋπολογισμό και λέτε ότι είναι και στις προτεραιότητές σας; Για την πρόσθετη διδακτική στήριξη στα λύκεια, που πέρυσι δεν λειτούργησε καθόλου, μεγαλώνοντας την πελατεία των φροντιστηρίων ή μήπως για την ενισχυτική διδασκαλία που ξεκίνησε πέρυσι στα μισά της χρονιάς και φέτος, τώρα, την ώρα που μιλάμε, ακόμα δεν έχει ξεκινήσει; Φανταστείτε και να μην ήταν στις προτεραιότητές σας τι θα γινόταν! Ακόμα πιο εξοργιστική είναι η αναφορά στον προϋπολογισμό για τις ευπαθείς ομάδες φοιτητών. Η κατάσταση στις φοιτητικές εστίες είναι τραγική και το χιλιάρικο του επιδόματος στέγασης των φοιτητών δεν θα το πάρουν ούτε οι μισοί από αυτούς που το έχουν ανάγκη. Και αν τύχει και διαμαρτυρηθούν οι φοιτητές για όλα αυτά, τότε τους στέλνετε και τα ΜΑΤ, όπως κάνατε τις προάλλες στο Υπουργείο. Ο εμπαιγμός σας, όμως, απογειώνεται κυριολεκτικά όταν μιλάτε στην εισηγητική έκθεση του προϋπολογισμού για την ανακούφιση που προσφέρετε από την ακραία φτώχεια με τα εκατό τριάντα χιλιάδες γεύματα στα δημοτικά σχολεία. Δεν είναι μόνο ότι το πρόγραμμα αυτό καλύπτει μόνο το 18% των μαθητών, την ώρα που η ίδια Ευρωπαϊκή Ένωση προσδιορίζει το ποσοστό της παιδικής φτώχειας - και ξέρουμε τι ονομάζει «φτώχεια» η Ευρωπαϊκή Ένωση - στο 30%. Δεν είναι μόνο ότι αντιμετωπίζεται από το Υπουργείο πρόχειρα, ανεύθυνα, χωρίς όρους υγιεινής και ασφάλειας, χωρίς τους κατάλληλους χώρους σίτισης των παιδιών, χωρίς τραπεζοκόμους και με τους δασκάλους σε ρόλο ελεγκτή τροφίμων και σερβιτόρου. Είναι η ίδια η φτώχεια γύρω μας που όλο και μεγαλώνει και αυτό δεν είναι φυσικό φαινόμενο. Είναι η φτώχεια που δημιουργεί η άγρια πολιτικής σας πάνω στα χνάρια των προηγούμενων. Εμείς δεν σας κατηγορούμε ότι δίνετε λίγα για τη φτώχεια. Σας κατηγορούμε, γιατί με την πολιτική σας αυτή τη φτώχεια την πολλαπλασιάζετε και τη μοιράζετε σε όλο και περισσότερους, πετώντας τους κάπου - κάπου και κάποιο «ξεροκόμματο». Τελικά, και η ανάπτυξή σας απειλεί τον λαό, όπως και η κρίση. Τον λόγο έχουν οι λαϊκοί αγώνες και αύριο, με την αυριανή απεργία, είναι μία καλή μέρα γι' αυτό. Ευχαριστώ.
Ευχαριστούμε τον κ. Δελή. Τον λόγο έχει η κ. Κοζομπόλη εκ μέρους του ΣΥΡΙΖΑ για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, τρεις ημέρες τώρα παρακολουθώ αυτή την κορυφαία διαδικασία από την έναρξή της και βλέπω κάτι που, βέβαια, δεν με ξενίζει, σύμπασα την Αντιπολίτευση εν χορώ, εν συγχορδία, σε μία ατελείωτη καταστροφολογία για την τελευταία τριετία, ως εκεί να γεννήθηκε ο κόσμος, καταστροφολογία για το μέλλον, ανάμεικτη με μία νοσταλγία χαμένης άνοιξης για το success story του 2014, για τη ζημιά της ελληνικής οικονομίας από το «λάθος» που έκαναν οι πολίτες να μην συνεχίσουν να κυβερνώνται από εκείνους που κατέστρεψαν το 25% του ΑΕΠ της χώρας μέσα σε τέσσερα χρόνια. Αν η εικόνα δεν ταιριάζει με την πραγματικότητα, αυτό έχει δευτερεύοντα ρόλο. Και αν προ ολίγου, όπως είπε και ο Πρόεδρος της Βουλής, απεδείχθη εμπεριστατωμένα, και όχι μόνο μία φορά, αλλά και δύο και τρεις και στο παρελθόν, για τα 100 δισεκατομμύρια που ξαναλένε - το επανέλαβε ο κ. Σταϊκούρας - πραγματικά σηκώνω ψηλά τα χέρια. Θα αποφύγω όσο γίνεται τους αριθμούς και θα μεταφέρω εικόνες για την καθημερινότητα των πολιτών. Όσον αφορά το κοινωνικό κράτος, παρελήφθη υπό κατάρρευση, με αποσπασματικές, πελατειακές δράσεις με ψίχουλα και στήθηκε ξανά στα πόδια του. Δεν το επισημαίνω γιατί αυξήθηκαν σε μεγάλο ποσοστό οι σχετικές δαπάνες, προσεγγίζοντας τα 2 δισεκατομμύρια μόνο για την κοινωνική πρόνοια, αλλά γιατί εξασφαλίστηκαν τα σχετικά κονδύλια, όντας η χώρα σε αυστηρή κηδεμονία και με απόλυτη προσήλωση εκείνων που μας κηδεμονεύουν σε πολιτικές αυστηρής λιτότητας. Γιατί τα πήραμε αυτά τα λεφτά; Γιατί όλο το σύστημα επανασχεδιάστηκε με διαφάνεια, όλη η κοινωνική πολιτική, για να καλύπτει εκείνους που πραγματικά έχουν ανάγκη, με αξιοπρέπεια, μακριά από πελατειακές σχέσεις, χωρίς να τους εγκλωβίζει στην παγίδα της φτώχειας. Όσον αφορά το σύστημα υγείας, παρελήφθη μέσα σε απίστευτα σκάνδαλα, απαξιωμένο, έτοιμο να παραδοθεί στα ιδιωτικά συμφέροντα. Κάτι ανάλογο μας έχουν περιγράψει και τώρα, αλλά μάλλον, σκοπίμως, εθελοτυφλούν. Γιατί σήμερα το σύστημα υγείας έχει βγει από την εντατική προ πολλού και προχωράει ενισχυμένο με εξοπλισμό, με ανθρώπινους πόρους, σχεδιάζει και υλοποιεί νέες δομές πρωτοβάθμιας φροντίδας. Άνοιξαν τα ΠΕΔΥ όλης της χώρας, που τα παραλάβαμε κλειστά, με απολυμένους τους γιατρούς. Επτακόσια πενήντα άτομα την ημέρα περνούν μόνο από το ΠΕΔΥ της ιδιαίτερης πατρίδας μου, της Καλαμάτας και ανάλογα γίνονται σε όλη τη χώρα. Ενισχύθηκαν τα κέντρα υγείας, εξορθολογίζεται η λειτουργία τους. Δεν είναι εικόνες από το μέλλον. Οι συμπολίτες μας, ασφαλισμένοι κι ανασφάλιστοι, το εισπράττουν στην καθημερινότητά τους. Κι όλα αυτά, χωρίς να χρηματοδοτείται το σύστημα υγείας από τον παρόντα προϋπολογισμό. Κι αυτό γιατί; Γιατί λειτουργεί όλο το σύστημα. Ο ΕΦΚΑ κάλυψε, πέραν πάσης προσδοκίας, τα ελλείμματά του, πληρώνεται ο ΕΟΠΥΥ και εν συνεχεία γίνεται αιμοδότης των νοσοκομείων, που για πρώτη φορά έχουν πλεονάσματα. Κι αυτό αμφισβητήθηκε εδώ, αλλά τα στοιχεία, λυπάμαι, δεν είναι αληθή. Η εγκληματικότητα έχει μειωθεί αισθητά σε όλους τους δείκτες της, με μεγάλες και πολλές επιτυχίες της Ελληνικής Αστυνομίας στη διαλεύκανση και εξιχνίαση εγκλημάτων. Παρά το γεγονός ότι αυτή η Κυβέρνηση παρέλαβε έξι χιλιάδες αστυνομικούς λιγότερους, με τις οργανικές τους θέσεις να έχουν καταργηθεί, αναγκάστηκε σε αναδιάρθρωση και σύμπτυξη των αστυνομικών τμημάτων, προκειμένου να επιτυγχάνεται αποτελεσματική αστυνόμευση με την παρουσία αστυνομικών στους δρόμους, να εμπνέεται το αίσθημα ασφάλειας στον πολίτη. Καταβάλλεται από αυτή την Κυβέρνηση μέρος των αναδρομικών που είχαν περικοπεί από προηγούμενες κυβερνήσεις. Εμείς καταβάλλουμε το ποσό αυτό. Όσον αφορά την αντιμετώπιση των πυρκαγιών, η χρονιά που πέρασε ήταν η καλύτερη των τελευταίων δεκαέξι χρόνων, με τα μέσα που παραλάβαμε: αυτοκίνητα, όπως και της Αστυνομίας, να έχουν διανύσει το λιγότερο τετρακόσιες πενήντα χιλιάδες χιλιόμετρα, κατεστραμμένα και να μη λειτουργεί ούτε πυροσβεστήρας. Ακόμη, άνοιξε και η διαδικασία για τη μονιμοποίηση των πυροσβεστών πενταετούς θητείας, όσων από αυτούς έχουν τις προϋποθέσεις, που κρατούνταν επί χρόνια σε ομηρεία. Όσον αφορά το σωφρονιστικό, τι να πω; Οι δεκάδες καταδίκες της χώρας για την καταπάτηση των ανθρωπίνων δικαιωμάτων και των δικαιωμάτων των κρατουμένων, τα εκατομμύρια προστίμων, μετατράπηκαν σε επαίνους από την Ευρωπαϊκή Ένωση. Αυτά δεν τα διάβασε κανένας από τους επιμελείς, που μας φέρνουν εδώ στοιχεία που δεν ανταποκρίνονται στην πραγματικότητα. Δεκάδες νέα σχολεία δεύτερης ευκαιρίας δημιουργήθηκαν στις φυλακές, εργαστήρια επαγγελματικής κατάρτισης, νέες αγροτικές φυλακές, νέες πτέρυγες που κρατούνταν κλειστές άνοιξαν, όπως και κέντρα απεξάρτησης τοξικομανών κρατουμένων. Για πρώτη φορά στα χρονικά εκπονήθηκε από αυτή την Κυβέρνηση στρατηγικό σχέδιο στον τομέα της σωφρονιστικής, αντιεγκληματικής πολιτικής για την επόμενη τριετία 2018-2020. Όσον αφορά την ενέργεια, μίλησε πριν ο Πρόεδρος της Βουλής για ενεργειακό κόμβο. Εγώ θα πω κάτι λιγότερο. Παραλάβαμε νομοθετημένο τον σχεδιασμό για τη «μικρή» ΔΕΗ, που επέβαλε να πουλήσουμε υδροηλεκτρικά εργοστάσια, φυσικό αέριο και λιγνίτες. Πετύχαμε να πουληθεί μόνο ένα μέρος, το 40%, των λιγνιτικών μονάδων. Κι ενώ γνωρίζατε, κύριοι της Αντιπολίτευσης, ότι τα κοιτάσματα του λιγνίτη είναι πεπερασμένα, δεν δώσατε ούτε ένα σχέδιο, ούτε μία σκέψη καν, για τη μετά λιγνίτη εποχή, για τις καθημαγμένες από την εξόρυξη κοιτάσματος περιοχές. Και τώρα μας κουνούν το δάχτυλο ότι πουλάμε εμείς τους λιγνίτες.
Ποιος τα πουλά;
Σκεφτείτε τι είχατε συμφωνήσει, κύριε Κωνσταντινόπουλε, που απορείτε ποιος τα πουλά.
Ποιος τα πουλά;
Αίσχος και αισχύνη!
Κυρία Κοζομπόλη, μην ανοίγετε διάλογο. Συνεχίστε.
Προστασία της πρώτης κατοικίας. Στις 25-1-2015 που παραλάβαμε δεν υπήρχε τίποτα. Ο νόμος που υπήρχε από το 2013 για την οριζόντια προστασία της πρώτης κατοικίας δεν ίσχυε, είχε τελειώσει στις 31-12-2014. Διευρύνθηκε από εμάς, απ' αυτή την Κυβέρνηση, ο νόμος Κατσέλη ως προς τους δικαιούχους που δικαιούνταν να ενταχθούν και ως προς τις οφειλές που ρυθμίζονταν.
Νόμος του ΠΑΣΟΚ ήταν αυτός.
Νόμος Σταθάκη.
Κύριε Κωνσταντινόπουλε, σας παρακαλώ πολύ να σεβαστείτε την ομιλήτρια.
Βελτιώθηκε ο κώδικας δεοντολογίας των τραπεζών. Θεσπίστηκε ο εξωδικαστικός μηχανισμός ρύθμισης των χρεών προστατεύοντας την κύρια κατοικία και του εμπόρου και του επιχειρηματία. [[Στο σημείο κτυπάει το κουδούνι λήξεως του χρόνου ομιλίας της κυρίας Βουλευτού]] Δεν μου επιτρέπει ο χρόνος να παραθέσω άλλες εικόνες καθημερινότητας και δεν διατείνομαι ότι η πτωχευμένη χώρα, που παραλάβαμε, έγινε παράδεισος. Καταστροφή, όμως, δεν την λες την εικόνα της. Κυρίες και κύριοι Βουλευτές, ο προϋπολογισμός του 2018 δεν μπορεί να κριθεί ανεξάρτητα από το οικονομικό περιβάλλον και τους περιορισμούς που αντιμετωπίζει η χώρα επί μια δεκαετία. Στο συγκεκριμένο οικονομικό περιβάλλον, λοιπόν, εντός προγράμματος προσαρμογής σχεδιάστηκαν οι δράσεις του κράτους, προϋπολογίστηκαν οι δαπάνες για το 2018, με σχεδιασμό που όμως σηματοδοτεί δημοσιονομική σταθερότητα, που μας επιτρέπει να μιλάμε για τον τελευταίο χρόνο εντός προγράμματος, που εμπνέει εμπιστοσύνη στις αγορές και αυτό φάνηκε, διότι το επιτόκιο δανεισμού μας στις αγορές, από τις οποίες ήμασταν αποκλεισμένοι από δικές σας πολιτικές, των προηγούμενων κυβερνήσεων, έχει φτάσει σε χαμηλά δεκαετίας. Αυτή η εμπιστοσύνη απορρέει απ' αυτόν τον σχεδιασμό που κάνουμε για το 2018. Είναι η καλύτερη απάντηση. [[Στο σημείο κτυπάει το κουδούνι λήξεως του χρόνου ομιλίας της κυρίας Βουλευτού]] Δεν μου επιτρέπει ο χρόνος, όμως, να συνεχίσω. Θέλω μόνο να πω ότι αυτή η Κυβέρνηση με την ευαισθησία της, τις κοινωνικές δαπάνες που τις αύξησε και δεν τις έκοψε, όπως λέγεται εδώ πέρα, τα οικογενειακά επιδόματα για την οικογένεια, δείχνει ποιο είναι το πρόσημο της Αριστεράς, μιας Αριστεράς που επιχειρεί να κυβερνήσει τη χώρα, όχι μόνο σε συνθήκες οικονομικής ασφυξίας αλλά και με παγίδες και αλυσίδες που άλλοι ετοίμασαν γι' αυτήν, αφού δεν μπορούσαν να ανακόψουν την άνοδό της. Μια Αριστερά που πέτυχε να βγάλει την Ελλάδα από την απομόνωση, να την κάνει να παίζει έναν ισχυρό ρόλο στην Ευρώπη και που θα τη βγάλει από την κηδεμονία των δανειστών. Ευχαριστώ.
Ευχαριστούμε, κυρία Κοζομπόλη. Τον λόγο έχει ο κ. Κασαπίδης από τη Νέα Δημοκρατία για έξι λεπτά.
Ευχαριστώ, κύριε Πρόεδρε. Πράγματι, δημιουργούνται εύλογα ερωτηματικά, όχι μόνο στους Βουλευτές της Αντιπολίτευσης αλλά και στους Έλληνες συμπολίτες μας που μας ακούν - και θα αναφερθώ στην αγαπητή προλαλήσασα συνάδελφο - όταν εγκαλείτε την Αντιπολίτευση για τη στάση της στο θέμα της ΔΕΗ, τη στιγμή που ο σημερινός Πρωθυπουργός, όταν ήταν στην αντιπολίτευση, κατήγγειλε ως στάση προδοσίας τη θέση της τότε κυβέρνησης, όπως και ο συγκυβερνήτης σας, ο κ. Καμμένος.
Υπογεγραμμένα τα βρήκαμε, κύριε συνάδελφε.
Θα ήθελα να επισημάνω και την αναφορά του αγαπητού κατά τα άλλα συναδέλφου κ. Αθανασίου, ο οποίος ζήτησε από την Αντιπολίτευση να προσγειωθεί στον ρεαλισμό, ξεχνώντας ότι ο ίδιος ο Πρωθυπουργός δήλωσε μεταμέλεια, γιατί έτρεφε αυταπάτες για αυτά που τότε κατηγορούσε την πρώην κυβέρνηση, που προσπαθούσε να κάνει αυτά που εσείς σήμερα λέτε μεταρρυθμίσεις. Τότε τα λέγατε παράδοση της χώρας και προδοσία και χρησιμοποιούσατε και άλλα παρόμοια επίθετα, ενώ σήμερα τα κάνετε με μεγάλη άνεση και ευκολία. Τουλάχιστον, ας βρούμε έναν κοινό παρονομαστή συνεννόησης, αγαπητοί συνάδελφοι της συγκυβέρνησης, σε θέματα που μπορούμε να βγάλουμε μια κοινή συνιστώσα, γιατί εδώ μας ακούει ο ελληνικός λαός και κρίνει και οφείλουμε όλοι να είμαστε πιο προσεκτικοί και πιο προσγειωμένοι. Θα ήθελα να θέσω μια άλλη διάσταση, κύριε Πρόεδρε, κυρίες και κύριοι συνάδελφοι, στη συζήτηση που γίνεται για τον προϋπολογισμό του 2018 σε ένα έλλειμμα που υπάρχει εδώ και τρία χρόνια, στο περιβόητο σχέδιο παραγωγικής ανασυγκρότησης. Δεν ακούσαμε τίποτα μέχρι στιγμής γι' αυτή την προοπτική, γι' αυτή την εξέλιξη που όλοι οι Έλληνες περιμένουν, γιατί μέσα από εκεί θα ανακουφιστούν και τα προβλήματα της καθημερινότητας, της ανεργίας, της φτώχειας, τη ανέχειας, που ταλαιπωρούν κυρίως τους ασθενέστερους οικονομικά συμπατριώτες μας. Αυτό, λοιπόν, το περιβόητο σχέδιο παραγωγικής ανασυγκρότησης μέχρι σήμερα, τρία χρόνια μετά την ανάληψη της διακυβέρνησης από τη συγκυβέρνηση ΣΥΡΙΖΑ - ΑΝΕΛ, είναι το ζητούμενο. Αντί γι' αυτό, μακροοικονομικά οι δείκτες επιδεινώνονται ως επί τo πλείστον, πλην κάποιων βελτιώσεων, που όλοι ευχόμαστε να προοδεύσει και να πάει προς το καλύτερο η οικονομία - γι' αυτό και θα καταθέσω και κάποιες προτάσεις στη συνέχεια - αλλά δεν μπορούμε να παραβλέψουμε ότι τα λουκέτα αυξάνονται, δεν μπορούμε να παραβλέψουμε ότι αυξάνονται οι ληξιπρόθεσμες οφειλές του δημοσίου, δεν μπορούμε να παραβλέψουμε ότι χρειάστηκαν οι τράπεζες νέα ανακεφαλαιοποίηση και χάθηκε η ιδιοκτησία από το δημόσιο στο τραπεζικό σύστημα. Αυτά έγιναν επί των ημερών σας. Όπως, επίσης, δεν μπορούμε να παραβλέψουμε τους είκοσι έναν νέους φόρους, που επέβαλε η δική σας Κυβέρνηση, μεταξύ αυτών: περικοπές στο ΕΚΑΣ, μείωση κι άλλο στο επίδομα θέρμανσης που για εμάς τους Μακεδόνες είναι πολύ σημαντικό αυτό το επίδομα και, δυστυχώς, η Κυβέρνηση της Αριστεράς πάλι αθέτησε τις προεκλογικές υποσχέσεις της και προβαίνει σε τέτοιες πράξεις με μεγάλη άνεση και γι' αυτόν τον λόγο τονίζω ότι πρέπει να χαμηλώσουμε λίγο τους τόνους. Θα περίμενε κανείς, αγαπητές και αγαπητοί συνάδελφοι, δεσμεύσεις σας που αφορούσαν την πάταξη της φοροδιαφυγής, της παραοικονομίας και της διαφθοράς να τις δούμε στο προσκήνιο από την Κυβέρνηση σας. Άλλωστε, εσείς λέγατε τι έγιναν τα 40 δισεκατομμύρια των θαλασσοδανείων που οι τραπεζίτες που απήλλαξαν των ευθυνών τους με προηγούμενο νόμο η προηγούμενη κυβέρνηση, θα έπρεπε να λογοδοτήσουν. Ορίστε, τρία χρόνια τώρα γιατί δεν φέρνετε την ανατροπή αυτού του νόμου και όσοι πιστεύουμε στη διαλεύκανση αυτής της υποθέσεως να το στηρίξουμε, μεταξύ αυτών και ο ομιλών. Όμως, δεν το κάνατε με αποτέλεσμα να στέκουν - όσοι έχουν επισκεφτεί την ακριτική Θράκη - τεράστιες υποδομές και εγκαταστάσεις αναξιοποίητες, γιατί μέσα από εκεί, δυστυχώς, έγινε λαφυραγώγηση δημόσιου πλούτου μέσω διαφόρων προγραμμάτων και, δυστυχώς, ακόμα και σήμερα αυτό δεν το έχουμε διαλευκάνει. Επομένως η πάταξη της παραοικονομίας, της φοροδιαφυγής και της διαφθοράς θεωρώ ότι είναι ένας εθνικός στόχος, κύριε Πρόεδρε, που μπορούμε όλοι εδώ μέσα να ενώσουμε τις δυνάμεις μας και να φέρουμε ένα αποτέλεσμα, που σίγουρα θα είναι πολύ ωφέλιμο και για τη χώρα και για την οικονομία ειδικότερα. Πιο ειδικά, θα ήθελα να καταθέσω κάποιες προτάσεις που αφορούν το σχέδιο της παραγωγικής ανασυγκρότησης - βλέπω και τον αγαπητό Υπουργό Γεωργίας και Αγροτικής Ανάπτυξης, ο οποίος κάνει τον αγώνα του - αλλά δυστυχώς στο κομμάτι αυτό ακόμη περιμένουμε τις προτάσεις της Κυβέρνησης ως προς την ανασυγκρότηση στον πρωτογενή τομέα. Η χώρα συνεχίζει να είναι ελλειμματικότατη στα αγροδιατροφικά είδη. Περίπου 6 δισεκατομμύρια ευρώ είναι οι εισαγωγές την τελευταία δεκαπενταετία, αλλά συνεχίζει και την τελευταία τριετία αυτό το ποσό να καταβάλλεται από τη χώρα για εισαγωγές τροφίμων, γιατί ακριβώς δεν υπάρχει αυτό το σχέδιο εδώ και χρόνια. Θα το περιμέναμε και τώρα μετ' επιτάσεως, γιατί ίσως να είναι και τα τελευταία προγράμματα που μπορούν να χρηματοδοτήσουν αυτή την προοπτική ανάκαμψης του πρωτογενούς τομέα. Θα ήθελα, λοιπόν, να προτείνω ότι αυτό μπορεί να περάσει πολύ πιο εύκολα μέσα από την αναβάθμιση της γεωργικής εκπαίδευσης, γιατί κατά την άποψή μου χρειάζεται παιδεία και παραγωγή η Ελλάδα για να μπορέσει να ανακάμψει και στον πρωτογενή τομέα γεωργική εκπαίδευση και κτηνοτροφία πρωτίστως. Και, μάλιστα, για να υποβοηθηθεί αυτή η γεωργική εκπαίδευση κατέθεσα και πρόταση κοινοβουλευτικά, ώστε να καθιερωθούν οι σχολικοί κήποι σε όλες τις βαθμίδες της σχολικής εκπαίδευσης για να εξοικειωθούν τα Ελληνόπουλα από μικρές ηλικίες με αυτή την άγνωστη έννοια της αγροτικής παραγωγής, γιατί, δυστυχώς, η αστυφιλία έχει αποξενώσει και αυτές τις υγιείς δυνάμεις του έθνους μας, της χώρας μας, από αυτό το ζητούμενο. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Κύριε Πρόεδρε, θα χρειαστώ λίγο χρόνο ακόμη. Αν βάλουμε ως στόχο την αυτάρκεια της χώρας και στα τρόφιμα και στην ενέργεια και σε άλλους τομείς, αλλά πρωτίστως στα τρόφιμα, τότε μπορούμε να ελπίζουμε ότι σε έξι χρόνια θα μπορέσουμε να ανακτήσουμε περίπου το 80% των εισαγωγών μας σε τρόφιμα, δηλαδή περίπου 5 δισεκατομμύρια ευρώ και τριακόσιες χιλιάδες νέες θέσεις μόνιμης εργασίας διάσπαρτες στην ύπαιθρο. Πώς; Μέσω της αύξησης της εγχώριας παραγωγής. Στον κτηνοτροφικό τομέα: Στα ζωοκομικά εισάγουμε κάθε χρόνο προϊόντα αξίας 2.200.000.000.000 ευρώ, δίνοντας έμφαση στα τυροκομικά προϊόντα με την προστασία του ευρωπαϊκού κεκτημένου - και εδώ τονίζω για ακόμη μια φορά ότι τη φέτα δεν πρέπει να τη χάσουμε, θα έχουμε θέση ευθύνης όλοι οι συνάδελφοι σε λίγο καιρό σε αυτή την Αίθουσα - καθώς επίσης και την αύξηση της εγχώριας παραγωγής σε αιγοπρόβειο κρέας, ώστε να αποκαταστήσουμε τις εισαγωγές σε άλλο είδος κρεάτων, τα οποία μπορούν να αποκατασταθούν από την εγχώρια παραγωγή. Τονίζω ότι ο Ντε Γκολ μετά τον πόλεμο, όταν θεμελίωνε τη Γαλλία, είπε ότι αποφασίσαμε να χτίσουμε τη βιομηχανία και ξεκινήσαμε από την κτηνοτροφία. Και σε δημοσίευμα των «NEW YORK TIMES» το 2011 αναφερόταν ότι η φέτα και το ελαιόλαδο μπορούν να βγάλουν την Ελλάδα από την κρίση. Ο ελαιοκομικός τομέας είναι ένας άλλος τομέας που μπορεί να δώσει μεγάλη ώθηση στην περιβόητη ανάπτυξη και την αγροτική ανασυγκρότηση στη χώρα μας, μέσα από την καθιέρωση νέων δεικτών ποιότητας, κυρίες και κύριοι συνάδελφοι, όπως ορίζει η επιστήμη σήμερα αυτούς τους δείκτες των πολυφαινολών, οι οποίοι έχουν έξοχη φαρμακευτική δράση και αναβαθμίζουν το ελληνικό ελαιόλαδο κάτω από συγκεκριμένες τεχνικές οδηγίες παραγωγής και το καθιστούν αξεπέραστο παγκοσμίως. Αυτό είναι κάτι που πρέπει να το περάσουμε στους παραγωγούς μας μέσω της γεωργικής εκπαίδευσης.
Ολοκληρώστε σιγά - σιγά.
Ολοκληρώνω, κύριε Πρόεδρε. Επίσης, στον τομέα της αλιείας υπάρχει ένα έτοιμο επιχειρησιακό σχέδιο εδώ και δύο χρόνια του Συνδέσμου των Θαλασσοκαλλιεργητών, που μιλάει για μεγέθυνση της εγχώριας παραγωγής και της ιχθυοκαλλιέργειας της τάξεως του 100% μέχρι το 2030, με διπλασιασμό όλων των μεγεθών. Οι εξαγωγές μας στα ψάρια κάθε χρόνο είναι περίπου στα 400.000.000 ευρώ. Τέλος, εάν στον κλάδο της κλωστοϋφαντουργίας υπάρξει διαχείριση μέσα από ένα εξειδικευμένο πρόγραμμα, με μειωμένους φορολογικούς συντελεστές και μέσα από την καθετοποιημένη του οργάνωση μπορεί να δώσει επιπλέον τριακόσιες χιλιάδες νέες θέσεις εργασίας και περίπου 3.000.000.000 ευρώ εγχώριας παραγωγής, υποκαθιστώντας τις εισαγωγές μας σε έτοιμα ενδύματα, μαζί με τον κλάδο των αρωματικών φαρμακευτικών φυτών, που είναι το μεγάλο θησαυροφυλάκιο της χώρας, μπορούμε να έχουμε περίπου τετρακόσιες νέες αναπτυξιακές προτάσεις, διάσπαρτες σε όλη την ελληνική ύπαιθρο.
Κύριε συνάδελφε, έχετε ξεφύγει στον χρόνο.
Κλείνω με αυτό, κύριε Πρόεδρε. Αυτό προϋποθέτει, όπως είπα, ένα σχέδιο παραγωγικής ανασυγκρότησης, το οποίο μπορεί να στοχεύει στην αύξηση της παραγωγής και της παραγωγικότητας στον πρωτογενή τομέα και στον τομέα της μεταποίησης, που θα δώσει πλούτο στη χώρα και εκατοντάδες χιλιάδες νέων θέσεων εργασίας στην ύπαιθρο, σηματοδοτώντας και την πολυπόθητη αποκέντρωση. Ευχαριστώ, κύριε Πρόεδρε, για την ανοχή.
Ευχαριστούμε τον κ. Κασαπίδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί τους από το 3ο Γυμνάσιο Τρίπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Τριαντάφυλλος Μηταφίδης από την Κοινοβουλευτική Ομάδα του ΣΥΡΙΖΑ.
Κυρίες και κύριοι συνάδελφοι, θα ήθελα να ξεκινήσω με την απόφαση, αν θέλετε - που πιστεύω ότι θα είναι ομόφωνη - να ανταποκριθούμε στο επείγον αίτημα του παλαιστινιακού λαού να ανατραπεί η απόφαση του Προέδρου Τραμπ για τη μεταφορά της πρωτεύουσας του Ισραήλ στην Ιερουσαλήμ, την πόλη των τριών μεγάλων θρησκειών και πολιτισμών. Πριν λίγο ο Παλαιστίνιος πρέσβης μάς ζήτησε, εφαρμόζοντας και την ομόφωνη απόφαση της Βουλής, να αναλάβουμε κάθε πρωτοβουλία για την ανατροπή αυτής της απόφασης και σε επίπεδο κοινοβουλευτικό και, βέβαια, προς την Κυβέρνηση, να προχωρήσει στην αναγνώριση του παλαιστινιακού κράτους με βάση το ομόφωνο ψήφισμα της Βουλής. Αγαπητοί συνάδελφοι, η Αντιπολίτευση για μια ακόμη φορά έχει καταφύγει στην αριθμολαγνεία και στην τρομοκρατία των αριθμών. Το λέω αυτό με αφορμή και το γεγονός - είναι βέβαια ένα λυπηρό γεγονός - ότι αύριο θα αποχαιρετήσουμε τον ευπατρίδη της ελληνικής ιστοριογραφίας, τον Σπύρο Ασδραχά, ο οποίος σε ένα εξαιρετικό άρθρο του, γραμμένο τις παραμονές του δημοψηφίσματος τον Ιούλιο του 2015, αναφερόταν ακριβώς σ' αυτή την πολιτική του φόβου «στην οποία επενδύουν», όπως γράφει, «όσοι θέλουν να εξουδετερώσουν τις στοιχειώδεις αντιστάσεις που διαθέτει ένας ζωντανός οργανισμός, στην περίπτωσή μας μια καθημαγμένη κοινωνία, όπως η ελληνική», τονίζοντας βέβαια «ότι το παρήγορο είναι ότι υπάρχουν τα άτομα εκείνα που έχουν αποδεσμευτεί από την ανάγκη του φόβου και αντιμάχονται τους όρους της ανυπόφορης ζωής, διακινδυνεύοντας έστω και τη συντριβή τους». Αυτό το ρίσκο αναλάβαμε, φιλοδοξώντας - αυτό λένε όλοι οι οιωνοί - να απαλλαγεί η χώρα από την προκρούστεια λογική των μνημονίων, που πολύ κομψά, βέβαια, έχουν ονομαστεί «δημοσιονομική προσαρμογή». Θυμάμαι ο Καραμανλής ο νεότερος ονόμαζε την πολιτική του «ήπια δημοσιονομική προσαρμογή» - ενώ στην πραγματικότητα πρόκειται για έναν βίαιο μετασχηματισμό της ελληνικής κοινωνίας, σύμφωνα με τα κυρίαρχα νεοφιλελεύθερα δόγματα, τα οποία οι εμπνευστές τους σήμερα αναγνωρίζουν ότι έχουν αποτύχει, έχοντας αφήσει πίσω τους ερείπια και ανεπούλωτες πληγές. Ακόμα κι αν η ψήφιση του μνημονίου ήταν ο μόνος τρόπος για να κρατήσει η χώρα το κεφάλι της έξω από το νερό, αυτό δεν συνεπάγεται, βέβαια, ότι το μνημόνιο συνιστά μια πραγματική, αποτελεσματική θεραπεία. Ούτε, όμως, τα αιματηρά οικονομικά μέτρα αποτελούν «καθαρτήριο», που αναγκαστήκαμε να λάβουμε. Και θέλω να συμφωνήσω με όσους συναδέλφους εδώ τονίζουν ότι το πραγματικό δίλημμα είναι «παραγωγικά ή αντιπαραγωγικά μέτρα» και όχι «σκληρότερα ή ηπιότερα». Επανερχόμενος στην κριτική για την πολιτική της υπερβολής που σκοτώνει την αλήθεια, θέλω να πω ότι η κ. Κεραμέως χθες έπεσε σε μια γκάφα, όταν σε μια προσπάθεια να αποδομήσει το γεγονός ότι αυτή η Κυβέρνηση σε αυτές τις συνθήκες αυξάνει τα κονδύλια για την παιδεία, έφτασε στο σημείο να λέει ότι έχουμε αύξηση κατά 548% - παρακαλώ - των κονδυλίων για τις εισαγωγικές εξετάσεις στα πανεπιστήμια, τη στιγμή που είναι μόλις 12,9% η αύξηση για να μπορέσουν να διεξαχθούν οι εισαγωγικές εξετάσεις. Ξέρετε, βέβαια, ότι αυτή η Κυβέρνηση έχει δεσμευτεί να απαλλάξει τη νεολαία και τις οικογένειες από το μινώταυρο των εξετάσεων, που καταβροχθίζει εκτός από τα νεανικά όνειρα και τις πενιχρές οικονομίες των ελληνικών νοικοκυριών. Θέλω να θυμίσω στους προκατόχους μας συγκυβερνήτες ότι εάν - ο μη γένοιτο - παρέμεναν στην εξουσία, οι εκπαιδευτικές δαπάνες, με βάση τις δεσμεύσεις που είχαν αναλάβει, θα έφταναν μόλις το 1,85% του προϋπολογισμού, ενώ με τις δικές μας προσπάθειες έχουμε φέρει τις δαπάνες αυτές στο 2,85% με τάση να τις ενισχύσουμε ακόμα περισσότερο. Θέλω να κλείσω, αγαπητοί συνάδελφοι - το οφείλω αυτό και ως πρώην πρόεδρος της επιτροπής που είχε συστήσει η Βουλή και η οποία κατέληξε στο σχετικό πόρισμα για τις γερμανικές οφειλές - με μια, κατά τη γνώμη μου, σημαντική εξέλιξη που πρέπει να τη λάβουμε σοβαρά ως Βουλή και ως Κυβέρνηση. Ξέρετε ότι μέσα στην ίδια τη Γερμανία έχουμε ανθρώπους οι οποίοι δουλεύουν - ιστορικούς, οικονομολόγους - και στηρίζουν με κάθε τρόπο - και με τα δημοσιεύματά τους και με τα βιβλία τους - το δίκαιο των απαιτήσεων μας, των ανεκπλήρωτων, από το Β΄ Παγκόσμιο Πόλεμο. Μπορείτε να το βρείτε αυτό και στην ιστοσελίδα της «DEUTSCHE WELLE» με τίτλο «Η ανοιχτή πληγή των γερμανικών επανορθώσεων». Παρουσιάζεται εκεί ένα βιβλίο με τον πολύ χαρακτηριστικό τίτλο «Το χρέος των επανορθώσεων - Υποθήκες της γερμανικής κατοχικής κυριαρχίας στην Ελλάδα και στην Ευρώπη», δύο σπουδαίων Γερμανών ιστορικών, του Καρλ Χάιντς Ροτ - του οποίου, μάλιστα, κυκλοφορεί και ένα σχετικό βιβλίο στην Ελλάδα - καθώς και του Χάρτμουτ Ρούμπνερ, οι οποίοι κατηγορούν, βέβαια, τη γερμανική κυβέρνηση για «αλαζονεία», για το γεγονός ότι δεν εκπλήρωσε τις υποχρεώσεις της απέναντι στη χώρα μας και, μάλιστα, ότι οι «δυτικογερμανικές ελίτ εξουσίας - όπως λέει - σε συμμαχία με τις Ηνωμένες Πολιτείες Αμερικής αρνήθηκαν να ικανοποιήσουν τις δεσμεύσεις τους από τον Β΄ Παγκόσμιο Πόλεμο». Πιστεύω ότι όπως έχουμε δεσμευτεί και απέναντι στην ίδια τη Βουλή να βγούμε από το καθεστώς της σκληρής επιτήρησης, φιλοδοξούμε στα αμέσως επόμενα βήματα να ανοίξουμε και αυτό το μέτωπο, το οποίο είναι ένα μέτωπο απόδοσης ιστορικής δικαιοσύνης. Ευχαριστώ.
Ευχαριστούμε τον κ. Μηταφίδη. Τον λόγο έχει ο κ. Βασίλειος Κεγκέρογλου, εκ μέρους της Δημοκρατικής Συμπαράταξης.
Κυρίες και κύριοι συνάδελφοι, ο ελληνικός λαός οκτώ χρόνια τώρα, μαζί με τις ειλικρινείς προσπάθειες για την αντιμετώπιση της κρίσης, βίωσε και βιώνει μύθους, σχέδια εξαπάτησης και ψέματα, τόσο για τα αίτια όσο και για τους τρόπους αντιμετώπισης της κρίσης. Απέναντι στην αλήθεια για τα αίτια της κρίσης και τον οικονομικό εκτροχιασμό του 2004-2009, η Νέα Δημοκρατία σιώπησε για τις ευθύνες της και αντί να τις αναλάβει, συμμετέχοντας στην αναζήτηση λύσεων, οργάνωσε το αντιμνημονιακό μέτωπο. Ο ΣΥΡΙΖΑ βρήκε στρωμένο έδαφος και διατύπωσε τον μύθο της καταστροφικής Μεταπολίτευσης, δίνοντας άφεση αμαρτιών στους υπαίτιους του εκτροχιασμού, συκοφαντώντας την καλύτερη περίοδο της νεότερης ιστορίας, τη Μεταπολίτευση, που περιλαμβάνει και τη μεγάλη προσφορά του ΠΑΣΟΚ και του Ανδρέα Παπανδρέου. Για την αντιμετώπιση της κρίσης η μεν Νέα Δημοκρατία ανέπτυξε τον μύθο των Ζαππείων, που κράτησε περίπου οκτώ ώρες από ό,τι θυμάμαι, μετά τις εκλογές του 2012. Ο ΣΥΡΙΖΑ από την πλευρά του διατύπωσε χονδροειδή ψέματα. Θυμάστε το περίφημο «κατάργηση του μνημονίου με ένα άρθρο και έναν νόμο», που δεν έχει έρθει ακόμη αυτός ο νόμος, με την προπαγάνδα της ελπίδας που έρχεται και άλλα τινά. Όλα αυτά, όμως, κόστισαν στον ελληνικό λαό τρία επιπλέον χρόνια κρίσης με οπισθοδρόμηση, απώλεια 100 περίπου δισεκατομμυρίων, αιματηρά μέτρα, νέους φόρους και περικοπή κοινωνικών δαπανών για πολλά χρόνια. Σήμερα, συνεχίζονται τα ψέματα. Η Κυβέρνηση ΣΥΡΙΖΑ - ΑΝΕΛ στήνει τον μύθο της λεγόμενης «καθαρής εξόδου», που δεν αποτελεί παρά ένα ολοκάθαρο ψέμα, αφού η επιτήρηση θα συνεχιστεί και ακέραιες οι μνημονιακές υποχρεώσεις που έχει υπογράψει ο κ. Τσίπρας, θα υλοποιηθούν χωρίς, βέβαια, τη διασφάλιση της φθηνής χρηματοδότησης. Μείωση του αφορολόγητου, περικοπή συντάξεως για το 2019, ολική κατάργηση του ΕΚΑΣ, μείωση του επιδόματος θέρμανσης και κατάργησής του στη συνέχεια, υψηλά πλεονάσματα 3,5% μέχρι το 2022, 2% πλεονάσματα μέχρι το 2060, υπερταμείο και ξεπούλημα της δημόσιας περιουσίας για ενενήντα οκτώ ακόμη χρόνια, αν υπάρχει περιουσία, βεβαίως. Οι μαζικοί ηλεκτρονικοί πλειστηριασμοί για την πρώτη κατοικία θα σταματήσουν, κυρίες και κύριοι συνάδελφοι; Δεν θα γίνουν; Η πώληση της ΔΕΗ, δεν θα γίνει; Οι μονάδες Μεγαλόπολης, Μελίτης, δεν θα πωληθούν; Κυρίες και κύριοι συνάδελφοι, είναι φανερό ότι αναπτύσσεται ένας ακόμη μύθος, ο οποίος πιστεύω ότι θα διαψευστεί, δυστυχώς, εις βάρος πάλι του ελληνικού λαού. Ο προϋπολογισμός είναι απόλυτα αποκαλυπτικός. Παραθέτω τρία στοιχεία που χαρακτηρίζουν τη δήθεν αριστερή Κυβέρνηση με τη δήθεν κοινωνική πολιτική. Πρώτο στοιχείο. Όλοι οι οργανισμοί κοινωνικής πολιτικής παρουσιάζουν μεγάλα πλεονάσματα, συνολικά 1.640.000.000, σε αντίθεση με τις ΔΕΚΟ που παρουσιάζουν έλλειμμα 325.000.000. Ο ΟΑΕΔ παρουσιάζει πλεόνασμα 629.000.000 με 23% ανεργία και τους ανέργους να περιμένουν. Ο ΕΟΠΥΥ παρουσίασε πλεόνασμα 112.000.000, όταν έχει τεράστιες οφειλές σε ασφαλισμένους, γιατρούς, εργαστήρια, κοινωνικές δομές ατόμων με αναπηρία, στέγες υποστηριζόμενης διαβίωσης. Ο ΟΓΑ 95.000.000 και δεν πληρώνει ούτε τα έξοδα κηδείας, τα έχουν βάλει σε ένα συρτάρι. Δεν εκδίδει συντάξεις. Τα νοσοκομεία παρουσιάζουν πλεόνασμα 239.000.000 και δεν υπάρχουν γάζες, σεντόνια, σύριγγες, απλήρωτες εφημερίες, απλήρωτο το επικουρικό προσωπικό. Αυτό είναι σκοπιμότητα. Δεν είναι κακή διαχείριση. Είναι σκοπιμότητα. Η κακή διαχείριση φαίνεται στις ΔΕΚΟ. Η σκοπιμότητα φαίνεται στα πλεονάσματα των οργανισμών κοινωνικής πολιτικής. Πάμε σε ένα δεύτερο στοιχείο που έχει να κάνει με τη σχέση έμμεσων και άμεσων φόρων, που επιδεινώθηκαν και έτσι εκτός από τη μεσαία τάξη, που επιβαρύνθηκε, όλοι οι καταναλωτές, και ιδιαίτερα τα πλατιά λαϊκά στρώματα, πλήρωσαν τη νύφη. Η σχέση έμμεσων και άμεσων φόρων που βελτιωνόταν μέχρι το 2014 και είχε διαμορφωθεί στο 1,15%, έφτασε το 2017 στο 1,33 ο λόγος. Τρίτον, το πλεόνασμα έχει προκύψει εκτός από την υπερφορολόγηση και από την περικοπή κοινωνικών δαπανών. Το κοινωνικό μέρισμα είναι 720 εκατομμύρια ευρώ. Και μόνο από τα περίπου 500 εκατομμύρια ευρώ που κόψατε από το ΕΚΑΣ, αλλά και από το επίδομα θέρμανσης, συμπληρώνεται. Την ώρα που η πραγματική οικονομία προσπαθεί να επανακκινήσει και η κοινωνία προσπαθεί να αναταχθεί, εσείς βάζετε φραγμούς και με την υπερφορολόγηση και με κάθε είδους αντικίνητρο για την παραγωγή νέου εισοδήματος. Βέβαια, δεν λείπουν και οι περικοπές στις κοινωνικές δαπάνες. Όλα αυτά, δυστυχώς, μας δικαιώνουν. Είμαστε αυτοί που λέγαμε ωμά την αλήθεια και προτείναμε από την αρχή την εθνική συνεννόηση για το ξεπέρασμα της κρίσης, όπως έκαναν άλλες χώρες, Κύπρος, Πορτογαλία και άλλες. Σήμερα η χώρα, σε μια κρίσιμη περίοδο, σέρνεται, χωρίς πυξίδα, χωρίς στρατηγική. Οι τακτικισμοί εβδομάδας και οι αυτοσχεδιασμοί της στιγμής, οδηγούν σε νέα αδιέξοδα, επικίνδυνους ατραπούς και αποθρασύνουν την τουρκική ηγεσία. Η αλλαγή της πολιτικής είναι παραπάνω από αναγκαία και σήμερα μπορούμε να το πετύχουμε. Η Δημοκρατική Συμπαράταξη, το Ποτάμι, το Κίνημα Αλλαγής, δημιουργούμε πλέον νέα δεδομένα. Διαμορφώνουμε μια πολιτική και κοινωνική συμμαχία που θα αλλάξει τους πολιτικούς συσχετισμούς, θα ανατρέψει την καταστροφική πολιτική της Κυβέρνησης και θα αποτρέψει την παλινόρθωση συντηρητικών αντιλήψεων και πολιτικών στις οποίες είναι προσκολλημένη η Νέα Δημοκρατία. Αυτό, βέβαια, προκαλεί εκνευρισμό τόσο στη Νέα Δημοκρατία όσο και στον ΣΥΡΙΖΑ. Ήταν χαρακτηριστική η ομιλία του Προέδρου της Βουλής που στην εισαγωγή του, πραγματικά, βγήκε από κάθε όριο. Εμείς απαντάμε ότι με το «Σχέδιο Ελλάδα» για την αναπτυξιακή και παραγωγική ανασυγκρότηση της χώρας, τις προοδευτικές αλλαγές και μεταρρυθμίσεις στο κράτος, στους θεσμούς, στην οικονομία και την κοινωνία, η χώρα μπορεί να βγει οριστικά από την κρίση και να μπει σε μια περίοδο ευημερίας, σε στέρεες βάσεις πια. Με αυτόν τον στόχο και μαζί με τους πολίτες, το Κίνημα Αλλαγής θα πρωταγωνιστήσει.
Ευχαριστούμε τον κ. Κεγκέρογλου. Τον λόγο έχει η κυρία Καρακώστα από την Κοινοβουλευτική Ομάδα του ΣΥΡΙΖΑ, για έξι λεπτά.
Καλησπέρα σε όλους και όλες που βρισκόμαστε εδώ ή που μας ακούν βεβαίως. Σε αυτή την Αίθουσα, αυτό το διήμερο της συζήτησης του προϋπολογισμού, πολλοί και πολλές αναρωτήθηκαν για το αναπτυξιακό πρόγραμμα της Κυβέρνησής μας. Μου φάνηκε πολύ παράξενο και παράδοξο συγχρόνως, γιατί αυτοί που αναρωτήθηκαν ήταν αυτοί που κυβερνούσαν πριν από τρία χρόνια και για πάρα πολλά χρόνια. Οι Έλληνες και οι Ελληνίδες ξέρουν, αλλά το αναγνωρίζουν και οι ίδιοι - το έχουν πει πολλές φορές σε αυτή την Αίθουσα - ότι επί σαράντα χρόνια διακυβέρνησης δεν κατάφεραν να δημιουργήσουν υποδομή σε αυτή τη χώρα. Ξέρετε, όμως, χωρίς θεμέλια, χτίζεις στην άμμο. Και όπως ξέρετε, αυτά τα παίρνει ο άνεμος και το νερό πολλές φορές. Μας κουνάνε το δάχτυλο για όσα δεν έκαναν αυτοί σαράντα χρόνια, απαιτώντας να τα τελειώσουμε εμείς μέσα σε τρία χρόνια. Και προσέξτε, όχι να τα αρχίσουμε, αλλά να τα τελειώσουμε. Γιατί; Γιατί θέλουν να κάνουν αντιπολίτευση με τον χρόνο. Και το διευκρινίζω, γιατί εμείς σε αυτά τα τρία χρόνια και τελειώσαμε υποδομές, που εσείς τα αφήσατε ημιτελή επί χρόνια και ξεκινάμε σχεδιάζοντας και νέα. Αναρωτιέμαι το εξής: Μπορεί να υπάρξει ανάπτυξη σε μια χώρα που δεν είχε Κτηματολόγιο, παρά το γεγονός ότι είχε εισπραχθεί ευρωπαϊκό χρήμα γι' αυτό; Τι έγιναν, άραγε, αυτά τα χρήματα; Πού βρίσκονται; Γιατί η χώρα μας τα έχει χρεωθεί; Είναι γνωστό ότι το Κτηματολόγιο προχωράει με γρήγορους ρυθμούς από εμάς. Επίσης, αναρωτιέμαι το εξής: Είναι δυνατόν να αναπτυχθεί ο πρωτογενής τομέας χωρίς δασικούς χάρτες, καθορισμό βοσκοτόπων, αγροτικής γης και γενικότερα χρήσεων γης; Εμείς το προχωράμε και αυτό. Και εδώ θέλω να θυμίσω την προχειρότητα που είχατε στη νομοθεσία σας, όταν θέλατε να αναπτύξετε ήπιες μορφές ενέργειας, σκορπίζοντας πάνελ σε υψηλής παραγωγικότητας αγροτική γη. Αυτό δεν είναι σχεδιασμός, συνάδελφοι και συναδέλφισσες. Και συνεχίζω να αναρωτιέμαι: είναι δυνατόν να διακινηθούν άνθρωποι και προϊόντα χωρίς δρόμους, τρένα και πλοία; Τέσσερις εθνικούς οδικούς άξονες επί σειρά ετών τους είχατε ημιτελείς. Τους παραδώσαμε ήδη και οσονούπω παραδίδεται και ο πέμπτος - προσέξτε - με κόστος 900 εκατομμύρια ευρώ λιγότερα απ' ό,τι εσείς είχατε συμφωνήσει. Παράλληλα, δε, με αυτούς προχώρησαν και οι παράπλευρες συνδέσεις. Ό,τι και να πείτε, όποιον και να θέλετε να πείσετε, όποιος πηγαίνει Κόρινθο, Πάτρα, Άρτα, Γιάννενα, παραδείγματος χάριν, ξέρει τι εννοώ. Διότι είναι ο χρόνος που κερδίζεται, αλλά είναι και η ασφάλεια των ανθρώπων. Χρόνια ολόκληρα σε μια χώρα που βρέχεται από θάλασσα στο κέντρο της Μεσογείου, δεν συνδέθηκε ποτέ ο σιδηρόδρομος με τα λιμάνια και τα αεροδρόμια. Είχατε σχεδιάσει ποτέ σύστημα συνδυαστικών μεταφορών και δεν το είδαμε; Μπορεί να αναπτυχθεί το εμπόριο χωρίς αυτό; Μπορούμε να έχουμε οικονομίες κλίμακας και να γίνουμε το κέντρο μεταφορών με δεδομένη τη γεωγραφική μας θέση; Εμείς το σχεδιάσαμε, το προχωράμε και όπως καλά γνωρίζετε το επεκτείνουμε και στις όμορες χώρες. Δημιουργήσαμε με την εξαιρετική εξωτερική πολιτική το κλίμα ασφάλειας στη χώρα μας, απαραίτητο στοιχείο για την ανάπτυξη μιας χώρας που ζει, μάλιστα, στα όρια των χωρών με εύφλεκτες συνθήκες. Σε αυτά τα πλαίσια της πολυδιάστατης εξωτερικής πολιτικής αντιμετωπίσαμε το προσφυγικό και η χώρα μας έγινε γνωστή σε όλον τον κόσμο για την αλληλεγγύη και τη φιλοξενία. «Φιλοξενία» λέξη κλειδί - μαζί με τη λέξη «ασφάλεια» - για να εισρεύσουν τριάντα εκατομμύρια τουρίστες στη χώρα μας το 2017 και να περιμένουμε αύξηση για τα επόμενα χρόνια. Επίσης, για την ενίσχυση αυτού του χώρου φροντίσαμε να δημιουργηθούν πολλές απευθείας πτήσεις σε χώρες μακρινές, αλλά και κοντινές. Με τις πολιτικές μας για νέες οριοθετήσεις των εθνικών πάρκων και την αξιοποίηση των αρχαιολογικών χώρων προωθούμε τον τουρισμό σε όλη την ενδοχώρα, σε όλη την Ελλάδα και όχι περιορισμένα σε δύο ή τρία νησιά. Και οι πολίτες αυτής της χώρας μη νομίζετε ότι ξεχνούν πως παραλάβαμε μια χώρα υπερχρεωμένη, μη νομίζετε ότι δεν ξέρουν πως τα χρήματά τους πηγαίνανε σε μαύρες τρύπες. Ξέρουν πολύ καλά τις λέξεις «λάδωμα» και «μέσον» και σιγά - σιγά θα δουν πως σε όλα τα Υπουργεία θα λειτουργήσει ηλεκτρονική ενιαία πλατφόρμα, ώστε γρήγορα και με διαφάνεια, χωρίς λάδωμα και χωρίς μέσον, να εξυπηρετούνται. Ήταν τόσο δύσκολο να το κάνετε εσείς τόσα χρόνια; Είσαστε ανίκανοι ή χάνονταν τα χρήματα στον δρόμο; Μήπως βόλευε το ρουσφέτι; Απλά αναρωτιέμαι. Οι πολίτες αυτής της χώρας βλέπουν, παραδείγματος χάριν, τι έγινε στον ΟΑΣΘ, στα λεωφορεία της Θεσσαλονίκης: Επιδοτούμενος ιδιωτικός φορέας, με αμοιβές Διοικητικού Συμβουλίου 93.000 ευρώ τον χρόνο. Τώρα, με τον Στέλιο Παππά, 13.000 ευρώ τον χρόνο, δηλαδή έχουμε μείωση κατά 86,2%. Σε ένα τρίμηνο γλίτωσε 5 εκατομμύρια ευρώ. Με τις αλλαγές των συμβάσεων και τον διακανονισμό οφειλών έχουμε μείωση 48,7% στις συμβάσεις τρίτων και υπολογίζεται ότι σε έναν χρόνο θα εξοικονομηθούν 18 με 20 εκατομμύρια ευρώ. Κι επειδή «φασούλι το φασούλι, γεμίζει το σακούλι», ακολουθούμε αυτή την πανάρχαια μέθοδο των νοικοκυριών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ λίγο χρόνο ακόμη. Να θυμίσω ότι ο Πρόεδρος του ΟΑΣΘ, όπως αποκαλύφθηκε προσφάτως, είχε απλήρωτα τα ασφαλιστικά ταμεία. Γιατί επιδοτούσατε χωρίς έλεγχο; Αυτά είναι απλά παραδείγματα για να δουν οι πολίτες πως χρειαζόμαστε χρόνο για την αποκατάσταση όλων αυτών των ανομιών. Παρ' όλα αυτά, όμως, εμείς, όπως υποσχεθήκαμε, προχωράμε και φροντίσαμε - έστω κι αν υπογράψαμε εκείνη τη δύσκολη συμφωνία το καλοκαίρι του 2015- να κάνουμε έντονη κοινωνική πολιτική, ξεκινώντας από τους ανθρώπους που σκάλιζαν, αν θυμάστε, τα σκουπίδια, κατ' αρχάς με το κοινωνικό επίδομα αλληλεγγύης. Προχωρήσαμε στα σχολικά γεύματα. Δώσαμε ό,τι περίσσεψε πέρυσι και φέτος στους οικονομικά αδύναμους, με βάση, βέβαια, τα στοιχεία που είχαμε. Δώσαμε δωρεάν υγεία σε δυόμισι εκατομμύρια ανασφάλιστους που δημιουργήθηκαν από εσάς, από τη μεγάλη ανεργία και από τη μη δυνατότητα των ανθρώπων να πληρώσουν τα ασφαλιστικά ταμεία τους. Σχεδιάσαμε και αυξήσαμε τις θέσεις των βρεφονηπιακών σταθμών που συνεχώς θα αυξάνονται. Σχεδιάσαμε και δημιουργήσαμε τις ΤΟΜΥ. Αυξήσαμε τον προϋπολογισμό στις κοινωνικές παροχές και - προσέξτε - για πρώτη φορά επιδοτούμε το πρώτο και δεύτερο παιδί, για να αντιμετωπίσουμε το δημογραφικό πρόβλημα. Μειώσαμε την ανεργία και σχεδιάζουμε περαιτέρω μείωσή της, δηλαδή κάτω από το 20%. Αναμορφώσαμε τους μηχανισμούς ελέγχου της αγοράς. Κάναμε παρέμβαση για τη διαχείριση του ιδιωτικού χρέους με τον εξωδικαστικό μηχανισμό και άλλες παρεμβάσεις. Επίσης, προστατεύουμε την πρώτη κατοικία των χαμηλών εισοδημάτων. Πραγματοποιήσαμε, αλλά σχεδιάζουμε να πραγματοποιήσουμε και πολλά άλλα, που φαίνονται και μπορούν να διαβαστούν για όποιον μελετήσει καλά τα νούμερα αυτού του προϋπολογισμού. Επειδή, μάλιστα, ο κόφτης δεν λειτούργησε - δυστυχώς για σας - εμείς έχουμε πολλή δουλειά και χρειαζόμαστε τον χρόνο μας για να τα κάνουμε. Ευχαριστώ πολύ.
Ευχαριστούμε την κ. Καρακώστα. Τον λόγο έχει ο συνάδελφος κ. Σάββας Αναστασιάδης εκ μέρους της Νέας Δημοκρατίας και αμέσως μετά ακολουθεί η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αντωνοπούλου. Ορίστε, κύριε συνάδελφε, έχετε τον λόγο για έξι λεπτά.
Ευχαριστώ, κύριε Πρόεδρε. Οφείλω, πριν ξεκινήσω την τοποθέτησή μου, μία απάντηση στην απερχόμενη κυρία συνάδελφο, όσον αφορά τον ΟΑΣΘ και τα πεπραγμένα του. Το οφείλω διότι ο Υπουργός και η Κυβέρνηση, με το πρόσχημα των μεγάλων σκανδάλων, δήμευσαν μια ιδιωτική περιουσία. Ήταν πραγματική δήμευση. Δημιούργησαν συνθήκες ασφυξίας για όλα αυτά τα χρέη που λέει και δήμευσαν την περιουσία. Μπορείτε να μας πείτε από τότε με πόσα εκατομμύρια ευρώ επιδότησε η Κυβέρνηση τον ΟΑΣΘ; Μπορείτε να μας πείτε πόσο μειώθηκαν σήμερα τα έσοδα από την επιβατική κίνηση; Δεν πληρώνει κανένας. Θα βρεθείτε πολύ σύντομα μπροστά στο πρόβλημα. Τα πληρώνει όλα ο ελληνικός λαός.
Τα 2 εκατομμύρια ευρώ στα ασφαλιστικά ταμεία γιατί τα χρωστάει, αφού πήγαινε τόσο καλά ο ΟΑΣΘ και έβγαζε λεφτά;
Ξέρετε πολύ καλά ότι αναφορικά με τα 2 εκατομμύρια ευρώ για τα ασφαλιστικά ταμεία, κύριε συνάδελφε, η Κυβέρνηση δημιούργησε αυτές τις συνθήκες, γιατί το είχε στοχεύσει. Τα ίδια ισχύουν και στον ΟΑΣΑ. Θα τα βρείτε μπροστά σας.
Κύριε συνάδελφε, μην απαντάτε. Συνεχίστε.
Κυρίες και κύριοι, ο φετινός προϋπολογισμός και η συζήτηση που διεξάγεται στο Κοινοβούλιο έχει πάρα πολλές ομοιότητες με τον αντίστοιχο περυσινό. Τέτοιες ημέρες πριν από έναν χρόνο συζητούσαμε για τον προϋπολογισμό του 2017, έναν προϋπολογισμό που ήταν υπερφιλόδοξος, όπως αποδείχθηκε από την εφαρμογή του και στηρίχθηκε κατά βάση στην υπερφορολόγηση. Η πρόβλεψή του για ανάπτυξη 2,7% αναθεωρήθηκε σήμερα στο 1,6% και θα δούμε πού θα σταματήσει. Η πρόβλεψή του για αύξηση των νέων επενδύσεων έφθανε στο 9% και προσγειώθηκε στο 5,1%. Η πρόβλεψή του για αύξηση στην ιδιωτική κατανάλωση κατά 1,8% προσγειώθηκε στο μισό, στο 0,9%. Επίσης, παρουσίασε σοβαρή απόκλιση των εσόδων από άμεσους φόρους σε σχέση με τον στόχο του αναθεωρημένου μεσοπρόθεσμου. Όλα αυτά σας τα είχαμε επισημάνει. Όμως, εσείς παραμένετε σταθεροί στον ιδεοληπτικό σας κόσμο. Μάλιστα, ενώ είδατε ότι οι προβλέψεις σας, τόσο στην ανάπτυξη όσο και στα έσοδα, έπεσαν στο κενό, έρχεστε φέτος και επιμένετε πάλι στα ίδια, δηλαδή στην υπερφορολόγηση. Εξ ου και η ομοιότητα του περυσινού με τον φετινό προϋπολογισμό. Η μόνη διαφορά, κύριε Υπουργέ, είναι ότι φέτος είστε περισσότερο ειλικρινείς. Είναι και αυτό μια πρόοδος. Ευθαρσώς και χωρίς ενδοιασμούς δηλώνετε ότι συνειδητά φορολογείτε τη μεσαία τάξη, τον συνεπή δηλαδή φορολογούμενο και ελεύθερο επαγγελματία, με το πρόσχημα της δίκαιης αναδιανομής του πλούτου. Απόλυτη παραδοχή αδυναμίας, δημιουργίας συνθηκών και περιβάλλοντος ανάπτυξης και πάταξης της φοροδιαφυγής, για την οποία κoπτόσασταν, όταν ήσασταν στην αντιπολίτευση και την είχατε κάνει σημαία, για να θυμηθούμε και τα μεγάλα σας λόγια. Το ότι καταστρέφετε μια ολόκληρη τάξη, την πιο δυναμική της ελληνικής κοινωνίας και οικονομίας, φαίνεται να μη σας ενδιαφέρει. Αυτοί, όμως, δεν είναι «Ρουβίκωνες», δεν είναι δικά σας παιδιά, γιατί να σας ενδιαφέρουν; Δεν μειώνετε έτσι την ανθρωπιστική κρίση, κυρίες και κύριοι. Δημιουργείτε δύο Ελλάδες: την Ελλάδα των πολλών, των φτωχών και την Ελλάδα των πολύ λίγων, των πολύ πλουσίων. Μάλλον, ο κύριος Υπουργός των Οικονομικών, που απουσιάζει σήμερα, θα έπρεπε να ξαναδιαβάσει τον Κέυνς και ίσως θα έπρεπε να έρθει σε αυτόν το γράμμα, στο οποίο αναφερόταν τα προηγούμενα χρόνια ως εισηγητής της τότε αντιπολίτευσης σε αντίστοιχες συζητήσεις. Εν τέλει, όμως, δεν είμαστε αυτό που δηλώνουμε, αλλά αυτό που πράττουμε. Η ρητορική σας και οι τοποθετήσεις σας έρχονται σε πλήρη αντίθεση με αυτά που κάνετε. Το συμπέρασμα στο οποίο μπορεί να καταλήξει κανείς είναι ένα: Ή δεν γνωρίζετε ή εξαπατάτε τον κόσμο. Δηλώνετε δε ακόμη και σήμερα αισιόδοξοι. Τώρα από πού πηγάζει αυτή η αισιοδοξία, μόνο εσείς μπορείτε να το αντιληφθείτε. Κυρίες και κύριοι συνάδελφοι, είναι γνωστό ότι η συζήτηση και η ψήφιση του προϋπολογισμού είναι κορυφαία κοινοβουλευτική διαδικασία. Μέσα από αυτόν πρέπει να υπηρετούνται τα δημόσια οικονομικά, να φαίνεται ξεκάθαρα ο αναπτυξιακός χαρακτήρας του προϋπολογισμού υπό το πρίσμα της κοινωνικής δικαιοσύνης, να είναι στραμμένος στο αύριο και να υπηρετεί τον πολίτη. Δυστυχώς ο υπό συζήτηση προϋπολογισμός δεν υπηρετεί αυτούς τους στόχους, διότι και αυτός είναι φοροκεντρικός προϋπολογισμός, με έμφαση μάλιστα στους έμμεσους φόρους, που είναι και οι κοινωνικά πιο άδικοι. Και ενώ οι χώρες της Ευρωπαϊκής Ένωσης τρέχουν με ρυθμούς ανάπτυξης αυξημένους, η χώρα μας παραμένει ουραγός σύμφωνα με τα προχθεσινά στοιχεία. Ποιες είναι οι παρεμβάσεις σας, κύριε Υπουργέ, που είστε και στα Έδρανα, που κάνετε μέσω του προϋπολογισμού για τη γεωργία, την κτηνοτροφία, την αλιεία; Και πώς θα έχουν ελπίδα οι κάτοικοι των αγροτικών περιοχών της περιφέρειάς μου, αν θέλετε, της Β΄ Θεσσαλονίκης, στον Λαγκαδά, στον Σοχό, στα Κουφάλια, στη Μηχανιώνα; Ποιες είναι οι παρεμβάσεις σας, κύριε Πιτσιόρλα, για να ξαναζωντανέψει η νεκρή σήμερα βιομηχανική περιοχή της Σίνδου και άλλα βιοτεχνικά πάρκα που είναι στην περιφέρειά μας; Ποιες είναι οι παρεμβάσεις σας, κύριε Υπουργέ, για να δημιουργηθεί ένα πλαίσιο προσέλκυσης των ομογενών, των απόδημων Ελλήνων, που επικαλείται κατά κόρον και ο Πρωθυπουργός, για να έρθουν να επενδύσουν στη χώρα μας; Ποιο είναι αυτό το πλαίσιο; Πώς προσδιορίζεται στον σημερινό προϋπολογισμό σας; Πώς μπορεί, όμως, να γίνει αυτό, όταν η υπερφορολόγηση έχει γίνει η δεύτερη φύση σας; Δεν έρχεται, κυρίες και κύριοι, έτσι η ανάπτυξη. Με τον τρόπο που ασκείτε τη διοίκηση, μοιράζετε και εξαπλώνετε τη φτώχεια στη χώρα. Ακόμα και η μείωση της ανεργίας, για την οποία κόπτεστε, είναι και αυτή πλασματική. Οι νέες μορφές εργασιακών σχέσεων...
H μείωση είναι πλασματική;
Ακούστε, κύριε συνάδελφε, μη διαμαρτύρεστε. ...μερικής και εκ περιτροπής απασχόλησης και των ελαστικών μορφών εργασίας και της γενιάς των 360 ευρώ, που εσείς δημιουργήσατε, αποδεικνύουν του λόγου το αληθές. Δεν μπορώ να μπω, δυστυχώς, σε πολλές λεπτομέρειες του προϋπολογισμού. Θα σταθώ, όμως, σε ορισμένα σημεία που δημιουργούν το πλαίσιο των πολιτικών σας. Στον υψηλό ΦΠΑ 24% σήμερα υπάγεται το 63% περίπου των προϊόντων που καταναλώνει ένα νοικοκυριό. Το ΕΚΑΣ μειώνεται κατά 238 εκατομμύρια ευρώ και αυτό εσείς το λέτε φιλολαϊκή πολιτική. Φέρνετε νέα μείωση 50% στα επιδόματα θέρμανσης. Φέρνετε την κατάργηση στην απαλλαγή των ιατρικών δαπανών. Φέρνετε τη μείωση κατά 350 εκατομμύρια στην ιατροφαρμακευτική περίθαλψη. Καταργείτε όλα τα επιδόματα στους δικαιούχους κοινωνικού επιδόματος αλληλεγγύης. Καταργείτε τα επιδόματα ανεργίας για τους νεοεισερχομένους στην αγορά. Καταργείτε την έκπτωση 1,5% - στον προϋπολογισμό υπάρχουν αυτά - στην παρακράτηση φόρου. Καταργείτε τη μείωση κατά 50% του ΦΠΑ στα νησιά. Συνολικά τα νέα μέτρα σε μισθούς, συντάξεις, εισφορές και κοινωνική πολιτική φτάνουν τα 1,9 δισεκατομμύρια ευρώ στον νέο προϋπολογισμό.
Κύριε Αναστασιάδη, πρέπει να ολοκληρώσετε σιγά - σιγά.
Τελειώνω, κύριε Πρόεδρε. Φαντάζομαι ότι καταλαβαίνετε πως αυτά δεν επηρεάζουν τους έχοντες και κατέχοντες αλλά τα φτωχά και λαϊκά στρώματα. Ο όρος «κόκκινη γραμμή», που κατά κόρον επικαλεστήκατε τα προηγούμενα χρόνια, στο παρελθόν, δεν ακούγεται πλέον από εσάς, γιατί δεν υπάρχουν πλέον κόκκινες γραμμές για σας. Δέχεστε τα πάντα και υπογράφετε ό,τι σας φέρουν και αυτό το ονομάζετε και υπερήφανη πολιτική. Παρ' όλα αυτά, επιμένετε να χαρακτηρίζετε τον προϋπολογισμό αναπτυξιακό, όταν αυτός σε πρόβλεψη ανάπτυξης υπολείπεται και αυτόν του 2017 και αυτό είναι καθαρή παραδοχή και ομολογία αποτυχίας. Κυρίες και κύριοι συνάδελφοι, η αλήθεια είναι πως αποτύχατε. Δυσκολεύεστε να το παραδεχτείτε, αυτή όμως είναι η πραγματικότητα. Για τη χώρα επιβάλλεται άμεσα αλλαγή σελίδας. Πρέπει να γυρίσει σελίδα. Όμως, στην επόμενη σελίδα δεν θα είστε εσείς. Θα καταγραφείτε στην ιστορία ως η χειρότερη κυβέρνηση της Μεταπολίτευσης. Σας ευχαριστώ πολύ.
Ευχαριστούμε τον κ. Αναστασιάδη. Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αντωνοπούλου. Κυρία Υπουργέ, έχετε τον λόγο για οκτώ λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, ο προϋπολογισμός του 2018, όπως και οι δύο προηγούμενοι προϋπολογισμοί της Κυβέρνησης ΣΥΡΙΖΑ - ΑΝΕΛ, καταρτίστηκε σε ένα περιβάλλον πράγματι αυστηρής δημοσιονομικής προσαρμογής, όμως είχε και εξακολουθεί να έχει δύο βασικές επιδιώξεις, που τις ενσωματώνει. Η πρώτη είναι να αποκατασταθεί η αξιοπιστία και το αξιόχρεο της χώρας. Αυτό το στοίχημα το κερδίζουμε μέρα με τη μέρα. Φαίνεται από τη γρήγορη και αίσια έκβαση της τρίτης αξιολόγησης. Όμως, η καλύτερη απόδειξη είναι ότι η Ελλάδα έχει επανακτήσει την αξιοπιστία της και το βλέπουμε μέσα από τη μείωση του επιτοκίου του δεκαετούς ομολόγου, το οποίο για πρώτη φορά υποχώρησε στο 4,5%, δηλαδή στα επίπεδα του 2009 για πρώτη φορά. Η δεύτερη επιδίωξη είναι η ήπια και δίκαιη προσαρμογή, χωρίς κοινωνικούς αποκλεισμούς, ώστε να αμβλυνθούν οι ανισότητες και να επιστρέψει η χώρα σε μια καινούργια κανονικότητα, όχι την προηγούμενη αλλά καινούργια κανονικότητα. Η στρατηγική της ήπιας προσαρμογής επιτυγχάνεται με τη συμφωνία που πετύχαμε για μικρότερα πλεονάσματα - είτε θέλετε να το παραδεχτείτε είτε όχι, είναι μικρότερα τα πλεονάσματα τα οποία εμείς συμφωνήσαμε - σε συνδυασμό με μια συνολική πολιτική, η οποία, παρά τις κραυγές που υπάρχουν, οδηγεί τη χώρα σε μια σταθερότητα και στον δρόμο της ανάπτυξης. Με δεδομένο, μάλιστα, ότι ο ρυθμός ανάπτυξης την επόμενη χρονιά θα αυξηθεί, θα έχουμε τον δημοσιονομικό χώρο που χρειαζόμαστε για να μειώσουμε τη φορολογία και να συνεχίσουμε να ενδυναμώνουμε ακόμη περισσότερο το κοινωνικό κράτος, το οποίο εσείς με τις δικές σας πολιτικές διαλύσατε. Η απώλεια του 25% του ΑΕΠ την τετραετία 2010-2014 δεν έκλεισε μόνο χιλιάδες επιχειρήσεις, δεν εκτόξευσε απλώς την ανεργία από το 7% στο 27%, αλλά επέφερε και μια σειρά μέτρων που διέλυσε αυτό που λέμε κοινωνικό κράτος. Αυτός ο ολέθριος συνδυασμός διάλυσης της οικονομίας και του κράτους δικαίου πουθενά δεν έγινε τόσο αισθητός όσο στην αγορά εργασίας. Κυρίες και κύριοι Βουλευτές, η μείωση της ανεργίας δεν μπορεί να αμφισβητηθεί. Από το 26,5% που μας την παραδώσατε έχουμε φτάσει σήμερα στο 20%. Η εκτίμησή μας είναι ότι μέσα στο 2018 θα έχουμε, φυσικά, περαιτέρω μείωση. Έχουμε πολύ δρόμο ακόμα μπροστά μας. Όμως, το 5,5% -6% μείωση της ανεργίας είναι πολύ σημαντικό για τους διακόσιους εξήντα χιλιάδες πολίτες που ήταν άνεργοι και τώρα έχουν μία θέση εργασίας. Επισημαίνω ότι στον αντίποδα, πέρα από το 7% που πήγε στο 27%, τη διετία 2012-2014 είχαμε εκατόν εβδομήντα τρεις χιλιάδες θέσεις εργασίας που χάθηκαν. Η ανεργία των νέων επί των ημερών μας, ό,τι και να λέτε, όση παραπληροφόρηση και να υπάρχει, έχει μειωθεί κατά 10%, δηλαδή από το 52% έχει πάει στο 42%. Άλλωστε, όπως γνωρίζετε, πρωταρχικός στόχος αυτής της Κυβέρνησης ήταν η άμεση υποστήριξη των πλέον αδύναμων στρωμάτων της κοινωνίας μας, αυτών που είχαν πληγεί περισσότερο, μεταξύ των οποίων φυσικά και οι άνεργοι. Θα συνεχίσουμε να εργαζόμαστε προς αυτή την κατεύθυνση. Βάσει του προϋπολογισμού και των κοινοτικών πόρων έχουμε εξορθολογήσει αυτούς τους πόρους και έχουμε καταφέρει κάτι που θα σας το περιγράψω σε δύο λεπτά. Όμως, θέλω πρώτα να μιλήσω για τις ευέλικτες μορφές εργασίας που έχουν κάνει επέλαση τα τελευταία χρόνια. Για την Κυβέρνηση ΣΥΡΙΖΑ - ΑΝΕΛ η μείωση της ανεργίας δεν περνά μέσα από την ενδυνάμωση των ελαστικών σχέσεων και αυτή είναι μια διαχωριστική γραμμή ανάμεσα στη Νέα Δημοκρατία και σ' εμάς, η οποία είναι ανεξίτηλη. Δεν μπορεί να ξεχνά κανένας ότι η μείωση των μισθών και η κατάργηση των συλλογικών συμβάσεων έγιναν πράξη επί των ημερών σας. Μάλιστα, δεν έχετε άλλοθι σ' αυτό, διότι εκείνη την εποχή πολλοί στο δικό σας τότε Υπουργικό Συμβούλιο έλεγαν ότι αυτός είναι ο δρόμος για να μπορέσουμε να βγούμε από την κρίση. Όμως, ακόμα και αν υποθέσουμε τότε ότι υποχρεωθήκατε να φέρετε αυτά τα μέτρα, σήμερα εξακολουθείτε να συμπράττετε με εκείνα τα επιστημονικά ινστιτούτα που υποστηρίζουν ότι η απορρύθμιση της αγοράς εργασίας στην Ελλάδα καλώς έχει και η επαναρρύθμισή της δεν θα είναι βοηθητική προς την ανάπτυξη. Είναι διαχωριστική και ανεξίτηλη γραμμή ανάμεσά μας. Εμείς είμαστε με τον κόσμο της εργασίας. Εσείς; Η Αξιωματική Αντιπολίτευση, πρόσφατα, ασκεί με περισσή υποκρισία κριτική στην Κυβέρνηση για τη μερική απασχόληση. Εφόσον η ανεργία μειώνεται, εφόσον οι δείκτες είναι θετικοί προς αυτή την κατεύθυνση, κάτι πρέπει να βρει να πει. Άρα η μερική απασχόληση είναι αυτό που προτάσσεται. Δυστυχώς, όμως, ξεχνάτε όταν αναφέρεστε επιλεκτικά σε στοιχεία, ότι κάθε Σεπτέμβριο, Οκτώβριο και Νοέμβριο στην Ελλάδα εδώ και τριάντα χρόνια έχουμε το φαινόμενο αφ' ενός να μειώνονται οι θέσεις απασχόλησης λόγω του ότι έχουμε εποχικότητα - αυτή είναι η οικονομία μας - και αφ' ετέρου Σεπτέμβριο, Οκτώβριο, Νοέμβριο να αυξάνεται η μερική απασχόληση. Πάντα ισχύει αυτό. Τι ξεχνάτε να μας πείτε, όταν ακούμε να μας λέτε ότι για τον μήνα Οκτώβριο ή για τον μήνα Νοέμβριο αυξήθηκε η μερική απασχόληση; Ξεχνάτε να μας πείτε ότι τον Σεπτέμβριο του 2013, επί των ημερών σας, οι θέσεις πλήρους απασχόλησης ήταν στο 35%. Ξεχνάτε να μας πείτε ότι τον Οκτώβριο του 2014 ήταν λιγότερο από 40%. Η ειδοποιός διαφορά μεταξύ μας δεν είναι στο να κάνουμε σύγκριση μήνα - μήνα σ' αυτά τα ποσοστά, αν είναι στο 40% ή στο 42% ή στο 45%. Η πλήρης απασχόληση ήταν στο 65% και εσείς τη φέρατε στο 50%, στο 48% στο 47%. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Θα χρειαστώ δύο λεπτά ακόμα. Η ειδοποιός διαφορά μεταξύ μας στην ουσία είναι μία. Εμείς θέλουμε ανάπτυξη με κοινωνικό όφελος για τον εργαζόμενο, ενώ εκείνοι θέλουν ανάπτυξη μέσα από στυγνό ανταγωνισμό και την περαιτέρω μείωση του εργασιακού κόστους, ό,τι κοινωνικό κόστος αυτό να επιφέρει. Και για να συνεννοούμαστε, μείωση του εργασιακού κόστους σημαίνει ένα πράγμα. Σημαίνει μείωση των μισθών και επιτάχυνση της μερικής απασχόλησης. Εμείς δεν μένουμε σε ευχολόγια ούτε σε αφορισμούς. Θα επαναφέρουμε την κανονικότητα στην αγορά εργασίας μέσα από τη δίκαιη ανάπτυξη, μέσα από εντατικούς ελέγχους του ΣΕΠΕ, μέσα από την επαναφορά των συλλογικών συμβάσεων εργασίας αλλά, επίσης, και μέσα από την εφαρμογή πολύ συγκεκριμένων δράσεων για τη μείωση των ευέλικτων μορφών εργασίας, για την οποία ήδη μεριμνούμε. Με το πρόγραμμα μετατροπής των δελτίων παροχής υπηρεσιών σε μισθωτή απασχόληση δίνουμε για πρώτη φορά κίνητρο, ώστε να μετατραπεί η ψευδώς δηλωμένη αυτοαπασχόληση σε αυτό που πραγματικά είναι, δηλαδή σε μισθωτή εργασία. Επιπλέον, σχεδιάζουμε και θα υλοποιήσουμε στο άμεσο επόμενο διάστημα πρόγραμμα που θα πριμοδοτεί τις επιχειρήσεις που μετατρέπουν τη μερική σε πλήρη απασχόληση. Θέλω, επίσης, να σας υπενθυμίσω ότι μέχρι σήμερα έχουμε υποστηρίξει γύρω στους εκατόν ογδόντα χιλιάδες ανέργους που έχουν ενταχθεί σε μια σειρά από υποστηρικτικά προγράμματα. Εξ αυτών οι εκατόν είκοσι χιλιάδες έχουν βρει μία θέση εργασίας. Ένας στους τρεις πλέον, με τον εξορθολογισμό που έχουμε κάνει στα προηγούμενα προγραμματάκια κατάρτισης, για τα οποία πέφτουν καταλογισμοί προγραμμάτων που υλοποιήθηκαν και ξεκίνησαν επί των ημερών τους και σήμερα που μιλάμε, βρίσκει μία θέση εργασίας. Γιατί; Γιατί εμείς στηριχτήκαμε στη διάγνωση των αναγκών της αγοράς εργασίας και δεν κάνουμε επιδοματική πολιτική. Μέσα από αυτά τα προγράμματα υποστηρίζουμε τους ανέργους να βρουν μια θέση εργασίας. Επαναλαμβάνω τα νούμερα: Εκατόν είκοσι χιλιάδες που έχουν ενταχθεί στα προγράμματα βρήκαν δουλειά. Κλείνοντας θα ήθελα να παραδεχθώ το εξής: κι εσείς κάνατε μια προσπάθεια να βγάλετε τη χώρα από το αδιέξοδο, που βέβαια εσείς την οδηγήσατε μέσα από πολιτικές δεκαετιών. Κάνατε μια προσπάθεια. Και εμείς, αναλαμβάνοντας την Κυβέρνηση, επίσης κάνουμε αυτή την προσπάθεια. Ένας μικρός πολύ σύντομος απολογισμός με πέντε στοιχεία είναι ο εξής: Ακαθάριστος σχηματισμός παγίου κεφαλαίου, αυτό σημαίνει επενδύσεις, για το διάστημα 2012-2014 μείον 33% επί των ημερών σας. Εσείς που υπόσχεστε ότι θα φέρετε επενδύσεις. Επί των ημερών μας συν 6,6% επενδύσεις. Βιομηχανική παραγωγή: Εσείς το μειώσατε κατά 7% αυτή τη διετία. Εμείς το αυξήσαμε κατά 8,7%. Οικοδομική δραστηριότητα: Εσείς μείον 51,4%. Εμείς 11,5% συν. Λιανικό εμπόριο: Μείον 19,6% εσείς. Εμείς εξισορροπήσαμε και ανακόψαμε αυτή τη κάθοδο. Επίσης, για να ολοκληρώσω, να πω και για το έλλειμμα γενικής κυβέρνησης τον μέσο όρο της τριετίας. Εσείς 3 δισεκατομμύρια. Εμείς 1,6 δισεκατομμύριο. Ανεργία: Διακόσιες σαράντα χιλιάδες άνεργοι λιγότεροι. Απασχόληση: διακόσιες εξήντα χιλιάδες περισσότεροι άνθρωποι εργάζονται σήμερα. Τα νούμερα είναι ξεκάθαρα. Εδώ είμαστε. Το 2019 θα έχουμε την ευκαιρία να ξανασυζητήσουμε τι αποτελέσματα έχει φέρει η δική μας πολιτική, οι δική μας προϋπολογισμοί και εκεί θα αναμετρηθούμε. Ευχαριστώ.
Ευχαριστούμε την κυρία Υπουργό. Τον λόγο έχει ο κ. Αθανάσιος Παπαδόπουλος εκ μέρους του ΣΥΡΙΖΑ για έξι λεπτά.
Προφανώς είναι δύσκολος, βασανιστικός ο προϋπολογισμός του 2018. Έχει να ανταποκριθεί σε πολύ σύνθετα καθήκοντα. Το κυριότερο είναι να προετοιμάσει τη χώρα για την έξοδό της από την ασφυκτική κηδεμονία των δανειστών της, να πάψει η Ελλάδα να είναι οικονομικό προτεκτοράτο των δανειστών. Δεν το θέλετε; Υπάρχει πτέρυγα της Βουλής που να μη θέλει ένα τέτοιο καθήκον;
Η Νέα Δημοκρατία!
Προφανώς και με τη δική μας οπτική, για τα δικά μας καθήκοντα, για το κοινωνικό μας όραμα, για τις δικές μας ιδεολογικοπολιτικές αναζητήσεις ο προϋπολογισμός του 2018 δεν είναι αριστερός, έχει όμως αριστερές ευαισθησίες, έχει αριστερές προτεραιότητες, έχει τη σφραγίδα των δικών μας βουλήσεων σε πολύ δύσκολες συνθήκες. Χθες αντιπροσωπεία της Ομοσπονδίας Ενώσεων Νοσοκομειακών Γιατρών Ελλάδας και Σωματείων από πολλά νοσοκομεία του Λεκανοπεδίου - και στρατιωτικών - , συνάντησαν εκπροσώπους των Κοινοβουλευτικών Ομάδων υγείας των κομμάτων, πλην της Χρυσής Αυγής που δεν θέλησαν να τις δουν και εμένα και ζήτησαν πολύ συγκεκριμένα πράγματα, όχι αυτά που ακούτε από τη δαιμονολογία της ΠΟΕΔΗΝ. Δεν μίλησαν ούτε για σεντόνια που λείπουν, ούτε για σύριγγες που λείπουν. Μίλησαν για ζητήματα τα οποία έχουν σχέση με ελλείμματα που συνεχίζουν να υπάρχουν σε στελέχωση, με καθήκοντα που έχουμε να κάνουμε απέναντι σε εκείνους που είναι πολύτιμοι στο σύστημα υγείας και εργάζονται χωρίς μόνιμες εργασιακές σχέσεις και πρέπει να βρούμε τον τρόπο με τον οποίο θα τους κρατήσουμε στο σύστημα υγείας. Και όλα αυτά πρέπει να τα κάνουμε με βάση τις δυνατότητες που δίνει ο προϋπολογισμός του 2018 και με όσες θα έχουμε, όταν πραγματικά θα βγούμε από την ασφυκτική κηδεμονία και θα κάνουμε εμείς επιλογές για τα έσοδά μας, για τις δαπάνες μας, για τις προσλήψεις στην υγεία, την παιδεία και όπου αλλού χρειάζονται. Δεν ξέρω τι απάντησε η Νέα Δημοκρατία στο υπόμνημα. Εγώ θα το καταθέσω και για τα Πρακτικά. [[Στο σημείο αυτό ο Βουλευτής κ. Αθανάσιος Παπαδόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, η δική μας βούληση αφορά ένα καθολικό, ολοκληρωμένο, ποιοτικό, δημόσιο σύστημα υγείας, το οποίο να παρέχει σε όλους και την ισότιμη πρόσβασή τους αλλά και ποιοτικές υπηρεσίες δωρεάν από την πρόληψη, την πρωτοβάθμια φροντίδα υγείας, την περίθαλψη και την αποκατάσταση. Η σημερινή πραγματικότητα στα νοσοκομεία, στο Εθνικό Σύστημα Υγείας έχει προβλήματα. Όμως, ακούστε λίγο. Τη βελτίωση της υγείας του πληθυσμού και επιτυχείς μεταρρυθμίσεις που στοχεύουν στην αντιμετώπιση μακροχρόνιων αδυναμιών του συστήματος υγείας στην Ελλάδα διαπιστώνει η Κομισιόν σε έκθεσή της που δημοσίευσε στις 23 Νοεμβρίου του 2017 για το προφίλ υγείας των είκοσι οκτώ κρατών - μελών. Στις επιτυχίες περιλαμβάνεται η δημιουργία ενός μοναδικού αγοραστή υπηρεσιών, η τυποποίηση της δέσμης των παροχών που αποζημιώνονται, οι προσπάθειες για την αύξηση της χρήσης γενόσημων φαρμάκων, για τη βελτίωση της διοίκησης των νοσοκομείων, για την ευρύτερη εφαρμογή των κλινικών κατευθυντήριων γραμμών. Αναγνωρίζει ακόμη ως σημαντικό επίτευγμα την καθολική πρόσβαση των πολιτών στην υγεία για πρώτη φορά - η Κομισιόν το λέει - , ενώ στέκεται ιδιαίτερα στην κατάρτιση του νέου ελληνικού σχεδίου πρωτοβάθμιας φροντίδας υγείας, αυτό που υλοποιούμε, αυτό που ορισμένοι από εσάς το ονομάσατε «σοβιετικό», «άχρηστο». Και η Κομισιόν σε έκθεσή της θεωρεί ότι είναι ένα πολύ μεγάλο επίτευγμα. Διότι μπορεί να εγκαινιάζονται σήμερα, αγαπητοί συνάδελφοι, οι τρεις πρώτες τοπικές μονάδες υγείας στον Εύοσμο, στον Δήμο Παύλου Μελά, στους Αμπελόκηπους και τη Μενεμένη Θεσσαλονίκης, αλλά πάρα πολλές άλλες είναι έτοιμες. Γιατί - ακούστε λίγο - έχουν γίνει όλες οι προσλήψεις για νοσηλευτές, για κοινωνικούς λειτουργούς, για επισκέπτες υγείας, για διοικητικό προσωπικό. Έχουν προσληφθεί διακόσιοι εννέα γενικοί γιατροί, διακόσιοι δεκαεπτά παιδίατροι, εκατόν εξήντα οκτώ παθολόγοι. Και όλοι αυτοί θα δώσουν τη δυνατότητα να γίνουν αυτές οι τοπικές μονάδες υγείας σε ένα σχέδιο το οποίο χρηματοδοτείται από το Ευρωπαϊκό Κοινωνικό Ταμείο. Γι' αυτό και όταν λέτε για τις χρηματοδοτήσεις του προϋπολογισμού του 2018, θα πρέπει να λαμβάνετε υπ' όψιν το σύνολο των χρηματοδοτήσεων των πόρων που πέφτουν από διάφορα προγράμματα. Δεν έχω τη δυνατότητα να τα αναλύσω όλα αυτά, αλλά νομίζω ότι οι Υπουργοί Υγείας, που είναι σήμερα επάνω στη Θεσσαλονίκη, θα δώσουν αναλυτικά στοιχεία για το τι ακριβώς είναι η πραγματικότητα, ποιες προσλήψεις έγιναν, ποιες πρόκειται να γίνουν, γιατί πρόκειται να στελεχώσουμε τα αυτοτελή τμήματα επειγόντων περιστατικών ως προτεραιότητά μας στο σύστημα και όλα αυτά τα ζητήματα, τα οποία δείχνουν ότι η κατεύθυνσή μας για ένα ποιοτικό και αποτελεσματικό δημόσιο σύστημα υγείας θα εκπληρωθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, αγαπητέ Πρόεδρε, με το γεγονός ότι ομιλίες που έγιναν μέχρι τώρα - και της Μερόπης Τζούφη - προηγουμένως της Υπουργού, αλλά και του Προέδρου της Βουλής, μου επιτρέπουν να μην αναφερθώ σε πολλά άλλα ζητήματα που είχα σκοπό να κάνω. Θέλω, όμως, για τα ζητήματα τα οποία αφορούν το τι επενδύσεις γίνονται στην Ελλάδα σε αυτό το χρονικό διάστημα να μη σας καταθέσω πολλά στοιχεία. Για την εμβληματική για πολλούς επιλογή να γίνει στο Ελληνικό μια πολύ μεγάλη επένδυση, θεώρησα καθήκον μου να επισκεφθώ τα γραφεία της «ΕΛΛΗΝΙΚΟΝ Α.Ε.» και το κείμενο που μου έδωσαν - θα το καταθέσω στη Βουλή - αποδεικνύει ότι όλα αυτά τα οποία ήταν τα καθήκοντά μας, όλα αυτά που ξεπερνούν τα εμπόδια, τα οποία υπήρχαν, μπορούν να μας οδηγήσουν στο συμπέρασμα ότι θα έχουμε σύντομα το προεδρικό διάταγμα, με βάση το οποίο θα προχωρήσουν ακόμη και οι κατασκευαστικές εργασίες μέσα στο 2018. [[Στο σημείο αυτό ο Βουλευτής κ. Αθανάσιος Παπαδόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και κλείνω με το εξής. Χθες παρακολούθησα μια πολύ ενδιαφέρουσα ομιλία στο Μέγαρο Μουσικής ενός Αμερικανού διανοητή, ο οποίος έθεσε το εξής ζήτημα: Η Ευρώπη δεν θα απολογηθεί προς την Ελλάδα γι' αυτά που ήταν τα καθήκοντά της και αυτά που δεν έκανε; Το ζήτημα για εμάς δεν είναι να απολογηθεί η Κομισιόν, το Ευρωπαϊκό Κοινοβούλιο. Το ζήτημα για εμάς είναι να αλλάξουμε τους συσχετισμούς δύναμης, να αλλάξουμε όλα εκείνα που θα επιτρέψουν στην Ευρώπη να έχει ένα νέο πολιτικό και κοινωνικό συμβόλαιο, που να είναι η Ευρώπη που οραματιζόμαστε. Γι' αυτή την Ευρώπη θέλουμε πολιτική συμμαχιών. Και νομίζω ότι απ' όλους αυτούς που μιλάνε εδώ, μόνο η θέση του νέου Κινήματος Αλλαγής, αγαπητοί φίλοι, με την ομιλία που έκανε εδώ ο κ. Κρεμαστινός αφήνει κάποιες ελπίδες ότι μπορεί να υπάρξει μια πολιτική συμμαχιών πάνω στην Ελλάδα της ουσιαστικής ανασυγκρότησης και σε μια Ευρώπη που είναι η Ευρώπη της ποιότητας ζωής, η Ευρώπη των κοινωνικών αναγκών, τις οποίες θέλουμε να αποτυπώνει στην πραγματική της πολιτική απέναντι στη χώρα μας και η οποία Ευρώπη δεν πρέπει να στέκεται μόνο στο ότι δεν αλλάζει η Συνθήκη της Λωζάνης. Και θέλουμε μια Ευρώπη η οποία να λέει απέναντι στις διάφορες αξιώσεις ότι τα ελληνικά σύνορα είναι ευρωπαϊκά σύνορα. Ευχαριστώ πολύ.
Τον λόγο έχει ο κ. Αντωνιάδης από την Κοινοβουλευτική Ομάδας της Νέας Δημοκρατίας.
Ευχαριστώ, κύριε Πρόεδρε. Η συζήτηση για τον προϋπολογισμό, κυρίες και κύριοι συνάδελφοι, αποτελεί την κορυφαία πράξη των συζητήσεων στη Βουλή, αφού αποτελεί τον καθρέφτη των πράξεων και όχι των προθέσεων. Ας δούμε, όμως, το περιβάλλον μέσα στο οποίο συζητάμε. Μέχρι τώρα γνωρίζαμε τους εθνικούς εργολάβους, τους εθνικούς καναλάρχες και τώρα γνωρίσαμε τους εθνικούς μεσίτες. Ο κ. Σταθάκης και ο κ. Τσίπρας πουλάνε τη ΔΕΗ, τις μονάδες της ΔΕΗ, μισοτιμής, «μπιρ παρά» χωρίς τύψεις, χωρίς ενδοιασμούς, χωρίς ηθικούς φραγμούς. Αν αυτό δεν είναι εθνικό έγκλημα, γιατί τότε ο κ. Τσίπρας κρύβεται; Και αν τελικά είναι ένα μεγάλο εθνικό ψέμα, τότε οφείλουν μια μεγάλη «συγγνώμη» στους κατοίκους της περιοχής και στους εργαζόμενους της ΔΕΗ. Μόλις πριν από λίγο ο κ. Σταθάκης δήλωσε ότι η πώληση του 40% είναι μια ευνοϊκή εξέλιξη. Μάταια περιμένουν οι κάτοικοι των Αναργύρων και των Bαλτονέρων της Φλώρινας τη μετεγκατάσταση, το «πάγωμα» του ΕΝΦΙΑ, της ΔΕΗ, της φορολογίας, όπως ισχύουν σε ανάλογες περιπτώσεις κατολισθήσεων, πλημμυρών, σεισμών κ.λπ.. Ούτε 1 ευρώ δεν τους δόθηκε για οικοσκευή. Ακούστε και το ωραίο, κύριοι συνάδελφοι: Οι Βουλευτές του ΣΥΡΙΖΑ της περιοχής, στα συλλαλητήρια που γίνονται για να μην πουληθεί η ΔΕΗ ήταν παρόντες. Είναι αυτοί οι οποίοι ψήφισαν να πουληθεί η ΔΕΗ, θα ψηφίσουν ξανά να πουληθεί όταν θα έρθει στη Βουλή και πολύ σοφά ο λαός μας λέει: «Με τον λύκο τρών' τ' αρνί και με τον νοικοκύρη πάνε και το μοιρολογάνε». Ο κ. Γαβρόγλου με τον επαίσχυντο νόμο επέτρεψε να αδειάσουν τα περιφερειακά πανεπιστήμια και θα μείνει στη ιστορία ως ο «νεκροθάφτης» των περιφερειακών πανεπιστημίων, αφού επιτρέπει με τα δεκαπέντε χρόνια οι καθηγητές να μετακομίζουν στα πανεπιστήμια Αθηνών και Θεσσαλονίκης. Όλα αυτά τα έκανε για να εξυπηρετήσει τη γυναίκα του γενικού του γραμματέα, η οποία υπηρετεί στη Φλώρινα και ήδη έχει κάνει τα χαρτιά της για να μετακομίσει στη Θεσσαλονίκη. Άκουσα με έκπληξη τον λαλίστατο Πρόεδρο, τον κ. Βούτση, και πίστεψα ότι βρίσκομαι στη Γερμανία, στο Βέλγιο, στην Ολλανδία. Δεν βρήκε να πει μία κουβέντα για το ότι μετέτρεψε ο ίδιος τα περιπολικά της Αστυνομίας σε «ταξί» για να μεταφέρονται οι «Ρουβίκωνες» και κάθε λογής συλλογικότητες. Δεν είπε τίποτα για το ότι συγγενικά του πρόσωπα ήταν στην υποδοχή του αρχιδολοφόνου, του Κουφοντίνα, στον οποίον εσείς επιτρέψατε να βγει και να πιει καφέ με τους φίλους του. Αυτά είναι τα πράγματα που κάνατε. [[Θόρυβος - διαμαρτυρίες από την πτέρυγα του ΣΥΡΙΖΑ]] Άκουσα, μάλιστα, συναδέλφισσες να λένε εδώ ότι πήρατε και επαίνους για το σωφρονιστικό, προφανώς γιατί ο νόμος Παρασκευόπουλου άδειασε τις φυλακές και σήμερα δεν τολμάμε να κυκλοφορήσουμε με το μετρό ή με το λεωφορείο. Κάθε ένα λεπτό γίνεται μια ληστεία. Μέχρι και στη Φλώρινα αυξήθηκαν οι ληστείες τα τελευταία δύο χρόνια. Είχαμε πολλά χρόνια να δούμε τέτοιο πράγμα. Άλλο πιο ωραίο: Οι Βουλευτές του ΣΥΡΙΖΑ πουλάνε όπλα και οι Ευρωβουλευτές του ΣΥΡΙΖΑ πουλάνε εμπάργκο. Ακούστε την υποκρισία. Μιλάω για τα όπλα της Σαουδικής Αραβίας.
Τι είναι αυτά που λέτε;
Και οι Ευρωβουλευτές πουλάνε εμπάργκο. Ακριβώς αυτά που λέω. Ψάξτε τα! Η υποκρισία σ' όλο της το μεγαλείο. Ξαφνικά ανακαλύψατε τους κατοίκους της Υεμένης, οι οποίοι δοκιμάζονται. Ο Ερντογάν ήλθε εδώ και δεν θέσατε κουβέντα για τα ανθρώπινα δικαιώματα, που καταπατώνται στην Τουρκία, για τα χωριά των Κούρδων, τα οποία βομβαρδίζει, για το ότι έγινε σύλληψη οκτώ αριστερών Τούρκων και Κούρδων αγωνιστών εδώ, στην Ελλάδα, ως δώρο στον «σουλτάνο». Κουβέντα!
Μόνο εσύ είσαι που …(δεν ακούστηκε)
Κουβέντα! Διοργανώσατε το φιάσκο του Ερντογάν - αποδείχθηκε εκ των υστέρων ότι είναι φιάσκο - για να βγουν οι δύο φωτογραφίες, η μία του «σουλτάνου» στη Θράκη και η άλλη του κ. Τσίπρα στην Αθήνα. Θα του χρειαστεί για το βιογραφικό του.
Κύριοι συνάδελφοι, σας παρακαλώ, κάντε ησυχία. Σεβαστείτε τον ομιλητή.
Για όλη αυτή την κατάσταση θα μπορούσαμε να μιλάμε για μέρες, ίσως και για μήνες. Θέλω, όμως, να πω το εξής, επειδή συζητάμε για τον προϋπολογισμό και περνάει ο χρόνος. Με τη γραφειοκρατία που ενισχύσατε, τη διαπλοκή που τροφοδοτήσατε και με το εχθρικό κλίμα, το οποίο δημιουργείτε, πιστεύετε ότι θα γίνουν επενδύσεις και ότι θα έλθει η ανάπτυξη; Και αν κάποιος με κάποιον μαγικό τρόπο τις έφερνε από τη μία πόρτα, θα έφευγαν από την άλλη. Είναι ο τρίτος σας προϋπολογισμός και σίγουρα θα είναι ο τελευταίος, γιατί ο προϋπολογισμός του 2019 προϋποθέτει αίμα και δάκρυ, γιατί οι περικοπές στις συντάξεις θα είναι αιματηρές, αλλά και στους μισθούς θα γίνει το ίδιο. Θυμάστε τι λέγατε και για τους προϋπολογισμούς του 2015 και του 2016 και του 2017; Σε όλους πέσατε έξω. Το ίδιο θα γίνει και για τον προϋπολογισμό του 2018. Είναι ένας προϋπολογισμός αντιαναπτυξιακός, φορομπηχτικός, ανάλγητος. Ξεκινάω με τις μειώσεις των επιδομάτων σε δύο - τρία σημεία. Μειώνετε κατά 50% το επίδομα θέρμανσης, από 200 εκατομμύρια στα 100, από τα 100 στα 50, όταν στη Φλώρινα έχουμε οκτώ μήνες χειμώνα. Εδώ θέλω να πω το εξής, κύριε Χουλιαράκη, και θα απολογηθείτε γι' αυτό: Πήρατε τα 50 εκατομμύρια της τηλεθέρμανσης Φλώρινας και Μελίτης, όταν μαζεύατε τότε - το ξέρετε - τα ταμειακά διαθέσιμα για την υπερήφανη εξωτερική σας πολιτική και σήμερα δεν μπορεί να γίνει το έργο. Δεν υπάρχουν λεφτά. Ακόμα και σήμερα, που είμαστε στις αρχές Δεκεμβρίου, οι κάτοικοι των χωριών της Φλώρινας δεν έχουν πάρει τα ξύλα. Τώρα εγκρίθηκαν. Πώς θα πάνε στα βουνά να τα κόψουν με τα χιόνια που υπάρχουν; Είναι εδώ και ο κ. Αποστόλου. Υποσχεθήκατε μαζί με τον κ. Τσίπρα ότι θα εντάξετε τους νέους αγρότες, τους επιλαχόντες, στο πρόγραμμα. Ακόμα περιμένουν. Τα φασόλια των Πρεσπών έχουν καταστραφεί και αρνείστε να τους αποζημιώσετε. Μειώνετε τα πολυτεκνικά επιδόματα, όταν έχουμε σοβαρό δημογραφικό πρόβλημα. Ίσως το μοναδικό το οποίο δεν θα έπρεπε να είχατε κάνει, θα ήταν αυτό. Αυτοκτονούμε ενσυνείδητα με αυτή σας την πράξη. Μειώνετε το ΕΚΑΣ και ξέρετε πού έχει αντίκτυπο. Έρχομαι σε ένα άλλο πολύ ωραίο, δικό σας πυροτέχνημα. Σήμερα η εφημερίδα σας, το «ΕΘΝΟΣ», έχει πρωτοσέλιδο ότι βρίσκεται εκτός ελέγχου η φοροδιαφυγή στα καύσιμα. Έφτασαν σε σημείο να σας εγκαλούν ακόμη και οι δικές σας εφημερίδες. Είναι αυτό το μανιφέστο που χτίζατε για τη φοροδιαφυγή στα καύσιμα και τις λίστες Λαγκάρντ και όλα αυτά τα συναφή και λέγατε ότι θα πάρετε 1,5 δισεκατομμύριο ευρώ τον χρόνο. Και σήμερα, το 2017, αρχίζουν οι παραγραφές για τις λίστες του 2011. Κυρίες και κύριοι συνάδελφοι, πλέον, αυτά τα παραμύθια για έξοδο από το μνημόνιο ούτε στα νηπιαγωγεία δεν τα πιστεύουν. Έχετε χρεώσει τη χώρα με 3,5% πλεονάσματα μέχρι το 2022. Να σας αναφέρω κι ένα πολύ ωραίο. Θυμάστε τις ομηρικές μάχες που δίνατε, όταν επρόκειτο να ψηφίσουμε τα υπερπλεονάσματα; Εσείς λέγατε ότι για κάθε 1 εκατομμύριο πλεόνασμα, θα κάνουμε 1 εκατομμύριο ευρώ παροχές. Και σύσσωμη η Αντιπολίτευση σας έλεγε τότε - που σας φταίει όλη η Αντιπολίτευση - ότι αυτό θα γίνει μόνο από το πλεόνασμα του πλεονάσματος. Ζήτησε κανείς συγγνώμη γι' αυτά τα ψέματα τα οποία λέγονταν εδώ μέσα; Απομυζάτε τον ελληνικό λαό, για να έχετε πάνω από 3,5% πλεόνασμα και για να δίνετε αυτά τα ψίχουλα της ντροπής. Και δεν ντρέπεστε και τα αναφέρετε κιόλας.
Κύριε Αντωνιάδη, παρακαλώ, ολοκληρώστε.
Δεν χρειάζεται να πω τίποτα άλλο. Φτάνω στο τέλος. Δεν προλαβαίνω να τα πω όλα. Θα σας πω μόνο, αν θέλετε να ακούσετε, ότι το 2015, κυρίες και κύριοι συνάδελφοι, εκτροχιάστηκε η οικονομία και η χώρα. Τα πειράματά σας με τους σηκωμένους γιακάδες, τα φουλάρια και τα σκουλαρίκια, τότε που πηγαινοερχόσασταν στην Ευρωπαϊκή Ένωση, χρέωσαν τη χώρα με 100 δισεκατομμύρια ευρώ για τις επόμενες δεκαετίες. Το 2015 θα στοιχειώνει για πολλά χρόνια τους Έλληνες και θα αποτελεί για εσάς τον χειρότερο εφιάλτη. Θα κλείσω με ένα αγαπημένο σύνθημα που λένε οι δικοί σας ψηφοφόροι στις πλατείες: «Αλέξη, θυμήσου, λήγει η σύμβασή σου»! Ευχαριστώ.
Ευχαριστούμε τον κ. Αντωνιάδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Τρίπολης (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, τον λόγο έχει η Υφυπουργός Εσωτερικών κ. Κόλλια - Τσαρουχά κι αμέσως μετά έχει ζητήσει τον λόγο ο κ. Μαυρωτάς, ο Κοινοβουλευτικός Εκπρόσωπος του Ποταμιού. Το λέω, απλά για να γνωρίζετε ποιοι ακολουθούν από τη λίστα. Κυρία Υφυπουργέ, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2018, που συμπίπτει χρονικά με την έξοδο της χώρας μας από τα μνημόνια, αποδεικνύει την αποφασιστικότητα και την αποτελεσματικότητα της Κυβέρνησης του ΣΥΡΙΖΑ και των ΑΝΕΛ, αλλά κυρίως ότι οι θυσίες του ελληνικού λαού έπιασαν τόπο. Μέσα σε τρία χρόνια η χώρα φτάνει στην έξοδο μιας κρίσης που με τις κυβερνήσεις που τη δημιούργησαν, όχι μόνο δεν φαινόταν να τελειώνει αλλά κάθε χρόνο γινόταν και χειρότερη. Συμμαζεύουμε τα οικονομικά του κράτους και αποδεικνύουμε πέρα από κάθε αμφιβολία αυτό που η παράταξη των Ανεξαρτήτων Ελλήνων από την ίδρυσή της υποστήριζε, ότι η Ελλάδα είναι μια χώρα που μπορεί, αλλά για να ορθοποδήσει, έπρεπε να σταματήσει η ασυδοσία και η κατασπατάληση του δημοσίου χρήματος και της περιουσίας του λαού μας. Πέρα από κάθε αμφιβολία, σήμερα, έχει αποδειχτεί ότι εκείνη η κατάσταση βόλευε κάποιους και γι' αυτό έκαναν ό,τι ήταν δυνατό για να μην αλλάξει και κάνουν τα πάντα, ασκώντας αντιπολίτευση που τους εκθέτει, για να επανέλθει. Μπορώ να σας πω, ως κοινοβουλευτικός από το 2000, ότι έζησα πράγματα, υποστήριξα ανθρώπους, ψήφισα νόμους για τους οποίους δεν μπορώ να πω ότι ντρέπομαι, αλλά απλώς ελέγχω τον εαυτό μου και λέω ότι έπρεπε ήδη πολύ πιο νωρίς να είχα κάνει την κριτική μου - και την κάνω τώρα - και την αυτοκριτική μου. Εμείς παραμένουμε ξεκάθαρα τοποθετημένοι κατά των πολιτικών λιτότητας. Αυτό εξακολουθούμε να υποστηρίζουμε και σήμερα, έχοντας όμως ευθύνη απέναντι στην πατρίδα. Αναλάβαμε πλήρως το πολιτικό κόστος και προχωρήσαμε σε έντιμο συμβιβασμό με τους Ευρωπαίους εταίρους. Ζητήσαμε την ευθύνη και ο λαός μας στήριξε και μας έδωσε την ψήφο του να βγάλουμε τη χώρα από την κρίση. Αν δεν αναλαμβάναμε εμείς την ευθύνη, θα επιτρέπαμε τη συνέχιση του καθεστώτος της ασυδοσίας και της υποταγής σε εξωγενή συμφέροντα που ζημίωναν ασταμάτητα την πατρίδα. Αυτή η επιλογή επιβεβαιώθηκε με την ψήφο των Ελλήνων τον Σεπτέμβριο του 2015. Οι θετικές εξελίξεις σήμερα μας ανταμείβουν όλους. Η χώρα οδηγείται με συνέπεια έξω από την κρίση και αυτό ολόκληρη η Ευρώπη το αναγνωρίζει. Ο ελληνικός λαός, ο μοναδικός στον οποίο λογοδοτούμε, βλέπει και αντιλαμβάνεται την προσπάθειά μας. Δεν χρειαζόμαστε δημοσκοπήσεις για να το επιβεβαιώσουμε. Το βλέπουμε καθημερινά στην κατάσταση που με σταθερά βήματα βελτιώνεται, αλλά κυρίως στο ότι τα μόνα αρνητικά που προσπαθούν κάποιοι να μας προσδώσουν είναι βασισμένα σε κατασκευασμένες ειδήσεις, στη διασπορά φόβου και σε κατηγορίες χωρίς κανένα αντίκρισμα. Οι εκπρόσωποι του χθεσινού συστήματος, που αποχωρεί πλέον οριστικά, μπορούν να λένε ό,τι θέλουν. Η πραγματικότητα τους διαψεύδει αμείλικτα. Ο φετινός προϋπολογισμός είναι η τελική ευθεία στην πορεία μιας χώρας που σηκώνεται ξανά στα πόδια της. Είναι ο τελευταίος προϋπολογισμός που κατατίθεται στο πλαίσιο του προγράμματος δημοσιονομικής προσαρμογής που συμφωνήσαμε με τους εταίρους μας. Είναι ένας ακόμα προϋπολογισμός ειδικών συνθηκών αλλά ο πρώτος με σαφή ημερομηνία λήξης. Η επιβεβαίωση των επιλογών μας μας κάνει ακόμα πιο αποφασισμένους να συνεχίσουμε να δίνουμε τη μάχη για να βγάλουμε το βάρος από τις πλάτες του Έλληνα πολίτη. Το επόμενο διάστημα θα φανούν τα πλήρη αποτελέσματα αυτών των επιλογών και του όλου σχεδιασμού μας. Είναι όλων δέσμευση η μείωση των φορολογικών συντελεστών για τις ελληνικές επιχειρήσεις και τα ελληνικά νοικοκυριά, όπως και η εφαρμογή περισσότερων μέτρων κοινωνικής προστασίας για να στηρίξουμε την ελληνική οικογένεια. Δεν θα κάνουμε το ένα σε βάρος του άλλου, όπως προτείνει η Αντιπολίτευση, ξεχνώντας ότι όπου δόθηκε ανοιχτή επιταγή στα μεγάλα συμφέροντα, αυτά μετέφεραν αποδεδειγμένα τα κέρδη τους εκτός χώρας, διότι το χρήμα, κυρίες και κύριοι συνάδελφοι, δεν έχει πατρίδα. Κάθε επιλογή μας γίνεται με κριτήριο την προσπάθεια του συνόλου των συνανθρώπων μας και της πατρίδας μας. Μιλάμε για δίκαιη κατανομή του πλούτου και ισότιμη συμμετοχή όλων των Ελλήνων, χωρίς προνομιούχους. Το πρώην Υπουργείο Μακεδονίας - Θράκης, το ΥΜΑΘ, του οποίου ως Υφυπουργός έχω την ευθύνη, ως φορέας πολιτικής εκπροσώπησης της Μακεδονίας και της Θράκης και ως η μόνη κυβερνητική παρουσία εκτός Αθηνών στην ελληνική περιφέρεια συμμετέχει με όλες τις αρμοδιότητες και τις δυνάμεις του σε αυτήν την προσπάθεια. Με περιορισμένα μέσα μεν, συνεχίζουμε την αποστολή του με τη μεγαλύτερη δυνατή ένταση. Πέρα από τα εθνικά θέματα που στηρίζουμε με κάθε τρόπο, κεντρικός μας στόχος είναι η ενίσχυση της επιχειρηματικότητας και της παραγωγής. Η γεωργία, η κτηνοτροφία και η βιοτεχνία, τομείς στους οποίους η Μακεδονία και η Θράκη μας ήδη πρωταγωνιστούν - ή μπορεί να πρωταγωνιστήσουν με την κατάλληλη πολιτική θέληση - είναι ατμομηχανές της ανάπτυξης που μπορούν να συνεισφέρουν αποφασιστικά, ώστε η ευημερία να επιστρέψει στη χώρα μας και βέβαια στη Μακεδονία και στη Θράκη. Το σχέδιο και η βούληση είναι κατατεθειμένα. Και το Υπουργείο Μακεδονίας - Θράκης θα κάνει ό,τι είναι δυνατό, ώστε η βόρεια Ελλάδα να πρωτοστατήσει σε αυτήν την προσπάθεια. Από την πρώτη στιγμή που ανέλαβα, πέτυχα το ξεμπλοκάρισμα των πληρωμών επενδυτικών σχεδίων, που καθυστερούσαν επί σειρά ετών. Πληρώσαμε συνολικές ενισχύσεις ύψους άνω των 30 εκατομμυρίων ευρώ προς επιχειρήσεις της βορείου Ελλάδος. Στο πλαίσιο του επενδυτικού νόμου, από τον Ιανουάριο του 2015 εκταμιεύθηκαν επιχορηγήσεις ύψους 29.513.000 ευρώ. Μέχρι το τέλος του έτους, του 2017, έχουμε προγραμματίσει κι έχουν γίνει οι απαιτούμενες ενέργειες για πληρωμές ύψους 13,5 εκατομμυρίων ευρώ. Άρα, συνολικά μιλάμε για 50 δισεκατομμύρια ευρώ τα οποία έπεσαν σε επιχειρήσεις της βορείου Ελλάδος. Στο σημείο αυτό θα μου επιτρέψετε, κυρίες και κύριοι συνάδελφοι, να ευχαριστήσω από βάθους καρδιάς και να συγχαρώ τους υπαλλήλους του Υπουργείου Μακεδονίας - Θράκης που όντας λίγοι στον αριθμό, κάνουν υπέρογκες προσπάθειες, υπερβάλλουν τον εαυτό τους, προκειμένου να είναι συνεπείς στην ευθύνη τους απέναντι στην αγωνία που έχουν οι επενδυτές με τους οποίους συνεργαζόμαστε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Θα μου δώσετε δύο λεπτά, κύριε Πρόεδρε. Ενδεικτικά σας ανέφερα, καθώς το πρόγραμμα βρίσκεται σε εξέλιξη, ότι στο πλαίσιο του νέου αναπτυξιακού νόμου έχουμε υποδεχθεί δεκάδες επενδυτικά σχέδια από τη Μακεδονία και τη Θράκη, ύψους μεγαλύτερου του μισού δισεκατομμυρίου ευρώ. Πρόκειται για τριάντα τέσσερα επιχειρηματικά σχέδια, εφτά σχέδια νέων ανεξαρτήτων μικρομεσαίων επιχειρήσεων ύψους 81,5 εκατομμυρίων ευρώ, δεκατρία επενδυτικά σχέδια μηχανολογικού εξοπλισμού ύψους 116 εκατομμυρίων ευρώ και έτσι τα επενδυτικά σχέδια, που είπα προηγουμένως, ανεβαίνουν στα 242 εκατομμύρια ευρώ. Αυτές οι επενδύσεις δημιουργούν επτακόσιες σαράντα νέες θέσεις εργασίας και εξασφαλίζουν τις άλλες δεκαεπτά χιλιάδες οκτακόσιες υφιστάμενες θέσεις εργασίας. Εργαζόμαστε ώστε σε όλους τους τομείς του χώρου της αρμοδιότητάς μας να προωθήσουμε τον εκσυγχρονισμό, να αναδείξουμε νέες και καινοτόμες προτάσεις και να ενισχύσουμε τις δομές δικτύωσης και συνεργασιών. Φυσικά υπάρχουν πολλά προβλήματα ακόμη. Κανείς μας δεν πιστεύει ότι η κατάσταση είναι σήμερα η καλύτερη. Ειδικά για τον αγροτικό τομέα και την αγροτική οικογένεια πρέπει να γίνουν περισσότερα και πιο γρήγορα. Η επιβαρυμένη επί πολλά χρόνια οικονομία θέτει σκληρά όρια στα πράγματα που μπορούμε να κάνουμε. Ευτυχώς, όμως, η κατάσταση αυτή θα επικρατεί για λίγο καιρό ακόμη. Ένα από τα προγράμματα που εποπτεύουμε και σχετίζεται με την προώθηση της επιχειρηματικότητας είναι η Αλεξάνδρεια Ζώνη Καινοτομίας, ένα πάρκο ανάπτυξης που θα υποστηρίζονται και θα εδρεύουν νεοφυείς επιχειρήσεις, επιχειρηματικές επενδύσεις υψηλής γνώσης και τεχνολογίας. Η Αλεξάνδρεια Ζώνη Καινοτομίας φέτος έχει ήδη ολοκληρώσει τη δημιουργία ενός πλαισίου συνεργασιών με τεχνολογικά και επιχειρηματικά δίκτυα από το εξωτερικό, με το Δήμο Θεσσαλονίκης, με το Αριστοτέλειο Πανεπιστήμιο, με την «AEGEAN AIRLINES» και με εξειδικευμένα στελέχη του διεθνούς προγράμματος «JASPERS». Μέσα στο 2018 ολοκληρώνεται η μελέτη βιωσιμότητας του θύλακα υποδοχής καινοτόμων δραστηριοτήτων και είναι επίσης σε εξέλιξη η εκπόνηση των απαραίτητων μελετών, έτσι ώστε να προχωρήσει μέσα στο 2018 η χωροθέτηση και πολεοδόμηση του θύλακα με την έκδοση του προβλεπόμενου προεδρικού διατάγματος. Όλα τα παραπάνω πρέπει να σας πω ότι γίνονται με έναν εξαιρετικά συρρικνωμένο προϋπολογισμό και με προσωπικό μόνο τριών ανθρώπων. Είναι προφανές - καθώς πρόκειται για ένα πρόγραμμα που έχει ανακοινωθεί εδώ και δέκα χρόνια, αντλούσε χρήματα από τον κρατικό προϋπολογισμό χωρίς ουσιαστικό αντίκρισμα - ότι με τη δική μας δράση μπήκε σε έναν δρόμο ολοκλήρωσης και υλοποίησης. Ένας άλλος τομέας αρμοδιότητάς μας, ακόμη και αν δεν δίνει εκ πρώτης όψεως την εικόνα της οικονομικής του διάστασης, γιατί ορθώς υπερκαλύπτεται από το πολύ μεγαλύτερο μήνυμα που εκπέμπει, είναι το Κέντρο Διαφύλαξης Αγιορείτικης Κληρονομιάς, με αρμοδιότητά του την έγκριση και εκτέλεση τεχνικών έργων μέσα στο Άγιο Όρος, το οποίο στην ουσία αποτελεί την «κιβωτό της Ορθοδοξίας». Η ακτινοβολία του είναι τέτοια που μπορεί και ελκύει επισκέπτες από όλη την υφήλιο, ακόμη και άλλων θρησκευτικών δογμάτων. Είναι προφανές, λοιπόν, το πόσο σημαντική είναι η οικονομική παράμετρος των προσπαθειών μας και προς αυτή την κατεύθυνση. Το Υπουργείο Μακεδονίας - Θράκης παρέχει επίσης πολύτιμη στήριξη σε όλες τις πρωτοβουλίες που προέρχονται από το σύνολο του βορειοελλαδίτικου χώρου, καθιστώντας έτσι την παρουσία του πολύτιμο αρωγό στις προσπάθειες όλων εκείνων που θέλουν και μπορούν να υλοποιήσουν επιχειρηματικές καινοτόμες ή πολιτιστικές προτάσεις και το μειονέκτημά τους είναι η απόστασή τους από τα κέντρα λήψης αποφάσεων. Εδώ οφείλω να αναφερθώ στο εξαιρετικό έργο της Διεθνούς Έκθεσης Θεσσαλονίκης όπου για το 2018, προφανώς με τις προσπάθειες του Αλέξη Τσίπρα, αλλά και του Δ.Σ. του Προέδρου και των μελών του - και τις δικές μου προφανώς - θα έχει ως τιμώμενη χώρα τις Ηνωμένες Πολιτείες της Αμερικής. Ευελπιστούμε και εργαζόμαστε για την καλύτερη δυνατή προετοιμασία προς όφελος και των δύο χωρών και κυρίως της βορείου Ελλάδος.
Κυρία Υπουργέ, θα παρακαλούσα να ολοκληρώνετε.
Κλείνω, κύριε Πρόεδρε. Ολοκληρώνοντας, λοιπόν, χωρίς καμμιά επιθυμία να θριαμβολογήσω και, όπως είπα, όντας Βουλευτής από το 2000, οφείλω να απευθύνω προς όλους σας μια προτροπή. Οι προϋποθέσεις για να μπει η χώρα μας, επιτέλους, σε μια πορεία ευημερίας, ισονομίας και ισοπολιτείας έχουν τεθεί. Σεβόμενοι την εντολή που λάβαμε από τον ελληνικό λαό, ανεξάρτητα από την πολιτική παράταξη που υπηρετεί και από τις θέσεις που υπηρετεί ο καθένας μας, οφείλουμε να μην αφήσουμε να χαθεί καμμιά ευκαιρία. Σας ευχαριστώ πολύ.
Ευχαριστούμε την κυρία Υπουργό. Τον λόγο έχει ο Κοινοβουλευτικός Εκπρόσωπος του Ποταμιού, ο κ. Μαυρωτάς και μετά ακολουθούν ο κ. Θηβαίος και ο κ. Κέλλας. Κύριε συνάδελφε, έχετε τον λόγο, για δώδεκα λεπτά.
Ευχαριστώ πολύ, κύριε Πρόεδρε. Θα ήθελα να ξεκινήσω με μια απορία και μια πρόταση. Συζητάμε για τον προϋπολογισμό, για νούμερα, κατανομές κονδυλίων, συγκρίσεις με το παρελθόν. Γιατί; Μπορούμε να επέμβουμε σε αυτά, να προτείνουμε, να διορθώσουμε, όπως κάνουμε στα νομοσχέδια; Όχι. Τα νούμερα αυτά είναι γραμμένα στο μάρμαρο, τουλάχιστον στη Βουλή, γιατί στην πραγματικότητα είναι γραμμένα στο χιόνι με τις αναπροσαρμογές που θα κάνουν οι Υπουργοί από την επόμενη κιόλας ημέρα της ψήφισης. Έχει έλθει μήπως ποτέ αναπροσαρμογή προϋπολογισμού Υπουργείου στη Βουλή ή του προϋπολογισμού που τώρα συζητάμε; Οπότε; Αυτό που κάνουμε εδώ είναι να παίξουμε ένα θέατρο. Οι συμπολιτευόμενοι Βουλευτές θα εγκωμιάσουν τα νούμερα, οι αντιπολιτευόμενοι θα τα αποδομήσουν. Συζητάμε και τσακωνόμαστε πάνω σε νούμερα που θα αλλάξουν, χωρίς αυτές οι αλλαγές να περνάνε ποτέ από τη Βουλή. Μήπως, λοιπόν, θα έπρεπε να νομοθετηθεί ένα ανώτατο πλαφόν για το πόσο μπορεί να αναπροσαρμοστεί το κάθε κονδύλι σε σχέση με αυτά που ψηφίζουμε; Να πούμε, παραδείγματος χάριν, ότι μπορεί να αλλάξει ως 10% ή ως 20%, συν - πλην, σε σχέση με την αρχική ψήφιση του προϋπολογισμού, αλλιώς, αν είναι παραπάνω, θα πρέπει να περνάει ξανά από τη Βουλή. Κλείνει η παρένθεση. Κλείνει και αυτή η πρόταση. Τι κάνει, όμως, ένας προϋπολογισμός; Μοιράζει συγκεκριμένους πόρους - αυτούς που βλέπουμε στα έσοδα - σε συγκεκριμένες δραστηριότητες - αυτές που διαβάζουμε στα έξοδα - έτσι ώστε να βελτιστοποιηθεί το όφελος για τους πολίτες της χώρας, όφελος βραχυπρόθεσμο και μακροπρόθεσμο. Και επειδή αυτή η συνάρτηση οφέλους είναι πολύ δύσκολο να προσδιοριστεί αντικειμενικά, γι' αυτό καταφεύγουμε σε υποκειμενικές προτιμήσεις και θέτουμε προτεραιότητες. Ας δούμε, λοιπόν, ποιες είναι οι προτεραιότητες της Κυβέρνησης πηγαίνοντας στις σελίδες των δαπανών στην κεντρική κυβέρνηση. Εκεί θα δούμε, για παράδειγμα, ότι τα χρήματα που δίνονται για δύο ερευνητικά κέντρα το ΕΛΚΕΘΕ, των Θαλασσίων Ερευνών, και το Αστεροσκοπείο είναι κατά τι λιγότερο από αυτά που δίνονται για τα τρία πολιτικά γραφεία των Υπουργών Επικρατείας. Το πρώτο θα το βρούμε στη σελίδα 116 και το δεύτερο στη σελίδα 131 για τους επιμελείς: 1,37 εκατομμύριο για τα ερευνητικά κέντρα έναντι 1,41 εκατομμύριο ευρώ για τα πολιτικά γραφεία. Αναφέρω άλλο παράδειγμα. Έχουμε αύξηση από το 2017 στο 2018 κατά 12 εκατομμύρια του κονδυλίου για τη Γενική Γραμματεία Θρησκευμάτων, ενώ ταυτόχρονα έχουμε μείωση των κονδυλίων για την ανώτατη εκπαίδευση από το 2017 στο 2018 κατά 25 εκατομμύρια ευρώ. Είναι ενδεικτικά αυτά. Κι αν ψάξει κανείς, μπορεί να βρει και άλλα τέτοια δεκάδες, που είναι ενδεικτικά των προτεραιοτήτων. Πέρσι τέτοια εποχή ο προϋπολογισμός προέβλεπε για το 2017 ανάπτυξη 2,7%. Τελικά, θα προκύψει γύρω στο 1,4% ή 1,5%. Έτσι θα κλείσει η χρονιά. Τώρα προβλέπει 2,5%. Όμως, με μια τέταρτη αξιολόγηση να πρέπει να κλείσει την άνοιξη, τον Αύγουστο να έχουμε το τέλος του προγράμματος και πιθανές εκλογές το φθινόπωρο του 2018, το 2,5% ανάπτυξη φαντάζει μάλλον διαστημικό, καθώς έχουμε το σχετικό νομοσχέδιο για τον Διαστημικό Οργανισμό στη Βουλή. Ας δούμε, όμως, που στηρίζεται το 2,5%, τις δύο βασικές του παραδοχές. Η μία είναι οι επενδύσεις. Αύξηση, λοιπόν, του ακαθάριστου σχηματισμού παγίου κεφαλαίου, δηλαδή των νέων επενδύσεων, κατά 11,4%. Πέρυσι οι αντίστοιχες προβλέψεις ήταν 9% και πετύχαμε το 5%. Το φιλοεπενδυτικό κλίμα, που έχει ανάγκη η χώρα για να επιτευχθεί το 11,4%, δυστυχώς δεν το βλέπουμε. Μπρος - πίσω στις μεγάλες επενδύσεις, μπρος - πίσω στις αποκρατικοποιήσεις. Τα ντύνετε όλα με έναν ιδεολογικό μανδύα και προχωράτε με το πόδι στο φρένο και όχι στο γκάζι. Ανάπτυξη σημαίνει παραγωγή και μάλιστα παραγωγή σε εμπορεύσιμους εξωστρεφείς κλάδους. Η παραγωγή όμως προϋποθέτει επενδύσεις, εσείς όμως διώχνετε πιθανούς επενδυτές, χρησιμοποιώντας βασικά τρία όπλα. Πρώτον, την υπερφορολόγηση. Δεύτερον, τη γραφειοκρατία και το θολό πλαίσιο, το οποίο πρέπει να ομολογήσουμε ότι δεν είναι δικό σας έργο, αλλά κληρονομιά από τους προηγούμενους. Αυτό, όμως, που είναι δικό σας έργο είναι το τρίτο όπλο, η ιδεολογική δυσανεξία απέναντι στο ιδιωτικό, απέναντι στο επιχειρείν. Εκτός από τις επενδύσεις, ο άλλος παράγοντας που θα συμβάλει στην αύξηση του ΑΕΠ, με βάση την εισηγητική έκθεση, είναι η αύξηση της απασχόλησης, που θα προκαλέσει αύξηση της εσωτερικής κατανάλωσης, στηριζόμενη όμως σε μία στρεβλή υπόθεση, ότι η μείωση της ανεργίας γίνεται με κανονικές μορφές εργασίας. Εδώ, όμως γίνεται αυξάνοντας τις ευέλικτες μορφές, οπότε μία κανονική θέση εργασίας, για παράδειγμα των 1.000 ευρώ αντικαθίσταται με δύο ελαστικής απασχόλησης των 500 ευρώ, οπότε το συνολικό διαθέσιμο εισόδημα καταναλωτή παραμένει ουσιαστικά αμετάβλητο. Ας δούμε, όμως, λίγο πιο αναλυτικά τα νούμερα του προϋπολογισμού. Θα έχουμε μία αύξηση των φόρων κοντά στο 1 δισεκατομμύριο 478 επιπλέον οι άμεσοι φόροι και 473 εκατομμύρια επιπλέον έμμεσοι φόροι. Επίσης, ο λόγος έμμεσοι προς άμεσοι φόροι θα είναι 1,32 για το 2018, ενώ το 2014 ήταν 1,15 και ως γνωστόν οι οριζόντιοι έμμεσοι φόροι (ΦΠΑ, ειδικοί φόροι κατανάλωσης κ.λπ.) είναι και οι πιο άδικοι. Υπολογίζεται ότι θα εισπραχθούν περίπου 47 δισεκατομμύρια από φόρους, τα οποία θα μοιραστούν στα δεκαοκτώ Υπουργεία και στο κομμάτι του Προγράμματος Δημοσίων Επενδύσεων που αφορά στους εθνικούς πόρους. Και μέσα σε όλη αυτή την κατάσταση έχουμε αύξηση των μισθοδοτικών δαπανών του δημοσίου κατά 343 εκατομμύρια ευρώ. Μπαίνοντας λίγο στις λεπτομέρειες του κάθε Υπουργείου, θα δει κάποιος ότι η αύξηση των μισθοδοτικών δαπανών αφορά ως επί το πλείστον την κεντρική υπηρεσία και όχι τόσο τις λειτουργίες πρώτης γραμμής, όπως είναι οι εκπαιδευτικοί, οι καθηγητές, οι δάσκαλοι, οι νοσηλευτές, οι αστυνομικοί, εκεί που υπάρχουν δηλαδή πραγματικές ανάγκες. Ας δούμε λίγο το Υπουργείο Παιδείας, που παρεμπιπτόντως έψαχνα στην εισηγητική έκθεση να βρω κάτι για την παιδεία στο Κεφάλαιο 2, που αναπτύσσεται η στρατηγική για το κάθε Υπουργείο και ενώ βρήκα για την υγεία, την προστασία του πολίτη, την άμυνα κ.λπ., δεν βρήκα τίποτα στο Κεφάλαιο 2 της εισηγητικής έκθεσης για την παιδεία. Ή την ξεχάσατε την παιδεία στην εισηγητική έκθεση ή δεν έχει να παρουσιάσει κάτι σημαντικό. Για να πάω στα νούμερα, βλέπουμε αύξηση μισθολογικής δαπάνης στο Υπουργείο Παιδείας, μόνο για την κεντρική υπηρεσία, κατά 11,5 εκατομμύρια ευρώ. Δεν θα έπρεπε αυτά τα χρήματα να πηγαίνουν στην πρωτοβάθμια, στη δευτεροβάθμια ή στην τριτοβάθμια εκπαίδευση; Έχουμε δηλαδή προσλήψεις, διορισμούς, αυξήσεις, επιδόματα στα μετόπισθεν, αντί να πάνε οι πόροι αυτοί στην πρώτη γραμμή, εκεί που πραγματικά θα πιάσουν τόπο. Επίσης, στο Υπουργείο Πολιτισμού, στη Γενική Γραμματεία Αθλητισμού μειώθηκε το συνολικό κονδύλι - από 56 εκατομμύρια πήγε στα 54 εκατομμύρια - όμως και εδώ οι δαπάνες για αποδοχές στην κεντρική υπηρεσία έχουν αυξηθεί. Ας πάμε λίγο και στο υπερπλεόνασμα. Άκουσα πολλούς Υπουργούς και Βουλευτές της Συμπολίτευσης να αποδίδουν το υπερπλεόνασμα και το κοινωνικό μέρισμα στην πάταξη της φοροδιαφυγής. Και εκεί τα νούμερα δεν στηρίζουν τον μύθο. Είχαμε από τη λίστα Λαγκάρντ 237 εκατομμύρια βεβαιωμένα πρόστιμα και εισπράχθηκαν τα 45 εκατομμύρια. Στη λίστα Μπόργιανς, 10,9 εκατομμύρια βεβαιωμένα και εισπράχθηκαν 140.000. Στα εμβάσματα εξωτερικού, είχαμε περίπου 400 εκατομμύρια βεβαιωμένα και έχουν εισπραχθεί 44 εκατομμύρια, δηλαδή το 11%. Το υπερπλεόνασμα, όμως, ασφαλώς και δεν μπορεί να στηρίζεται στα βεβαιωμένα έσοδα, αλλά στα εισπραχθέντα. Ναι, λοιπόν, να την κυνηγήσουμε τη φοροδιαφυγή αλύπητα, αλλά μην λέτε το παραμύθι ότι το υπερπλεόνασμα είναι από την πάταξη της φοροδιαφυγής. Υπερφορολόγηση είναι και υπέρογκες ασφαλιστικές εισφορές στον ΕΦΚΑ. Επίσης, εκεί πέρα, στον ΕΦΚΑ δηλαδή - ειρήσθω εν παρόδω - ακόμα οι υπολογισμοί των ασφαλιστικών εισφορών γίνονται με βάση τα εισοδήματα του 2015, χωρίς να έχει γίνει ο συμψηφισμός. Και παρεμπιπτόντως, δεν το βλέπω αυτό να γίνεται μέσα στον προϋπολογισμό. Βέβαια, επειδή άκουσα πριν από μερικές ώρες λάβρο τον Πρόεδρο της Βουλής, υπερβαίνοντας μερικώς τον ρόλο του, να μας επιτίθεται επειδή κάνουμε αντιπολίτευση, αν παραπονιέται ότι δεν λέμε τα καλά της Κυβέρνησης, να του θυμίσω τις ημέρες που ο ΣΥΡΙΖΑ ήταν στην Αντιπολίτευση πόσο εγκωμίαζε την Κυβέρνηση. Τέλος πάντων, επειδή εγώ πάντα πίστευα και πιστεύω ότι η έξοδος από την κρίση είναι ομαδικό άθλημα και όχι ματς «Παναθηναϊκός - Ολυμπιακός», αλλά παιχνίδι εθνικής ομάδας και εθνική ομάδα δεν γίνεται με ρητορικές του «ή τους τελειώνουμε ή μας τελειώνουν» - για να είμαστε εξηγημένοι - είχα κατά νου να πω και δυο - τρία θετικά που έγιναν τις τελευταίες μέρες, για να μην παραπονιέται και ο Πρόεδρος και θα τα πω. Είδα, λοιπόν, να βγαίνει στη διαβούλευση στο «opengov.gr» η υπουργική απόφαση - όχι νομοσχέδιο ή προεδρικό διάταγμα - για τις προσλήψεις των γιατρών του ΕΣΥ έστω και για έξι μέρες. Έλαβε εκατόν τριάντα σχόλια. Αυτό το βάζουμε στα θετικά, αρκεί να εισακουστούν οι προτάσεις που είναι καλές και να μην είναι αυτή η διαδικασία μόνο για το φαίνεσθαι. Το δεύτερο θετικό ήταν ο διαγωνισμός που αναγγέλθηκε για τους γενικούς γραμματείς Υπουργείων, γενικούς διευθυντές και διοικητικούς γραμματείς. Η ντροπή, βέβαια, εδώ είναι ότι έπρεπε να μας επιβληθεί απέξω η αποκομματικοποίηση της δημόσιας διοίκησης. Επιλογές στελεχών, λοιπόν, με βάση τη γνώση τους και όχι τους γνωστούς τους! Να φύγουμε, επιτέλους, από τη δικτατορία του «πελαταριάτου» που ακμάζει στη χώρα μας! Τελειώνοντας, να πω κάτι για την πρόταση νόμου που καταθέσαμε μαζί με τη Δημοκρατική Συμπαράταξη πριν από μερικές μέρες. Εκτός από μέτρα για τους πλειστηριασμούς πρώτης κατοικίας συμπεριλάβαμε και την αναστολή αύξησης του ΦΠΑ στα τριάντα δύο νησιά του Αιγαίου και την πρόταση να κατατεθούν κάποιες προτάσεις εντός τριμήνου από σχετική επιτροπή. Αναρωτιούνται πολλοί - και μας το έθεσαν - αν υπάρχουν ισοδύναμα, αν είναι μελετημένο και πώς θα το κάνουμε. Να θυμίσω ότι δεν μιλάμε για Μύκονο, Σαντορίνη, Πάρο, Ρόδο, Κέρκυρα κ.λπ., αλλά για νησιά, όπως Χίο, Λέσβο, Σάμο που έχουν πληγεί από την προσφυγική κρίση. Εδώ, λοιπόν, έχουμε και λέμε: Ο στόχος για το πλεόνασμα είναι 3,5% για το 2018. Εμείς στον προϋπολογισμό λέμε ότι θα πιάσουμε 3,82%. Το 0,32% παραπάνω είναι περίπου 600 εκατομμύρια ευρώ. Το 1/10 από αυτό φθάνει για να φτιάξουμε ένα ισοδύναμο για την αναστολή της αύξησης του ΦΠΑ στα νησιά, όπου η διαφορά υπολογίζεται περίπου στα 65 εκατομμύρια ευρώ. Κλείνοντας, κυρίες και κύριοι συνάδελφοι, ο συγκεκριμένος προϋπολογισμός είναι ένας προϋπολογισμός - ευχολόγιο, κυβερνητικός βολονταρισμός, ένας προϋπολογισμός με τον οποίο διαφωνούμε με το μείγμα πολιτικής που εκφράζει και που στηρίζεται σε επισφαλείς υποθέσεις με βάση την πρόσφατη εμπειρία από την Κυβέρνησή σας. Η Κυβέρνηση δεν τα πάει καλά στο να πετυχαίνει τα νούμερα της ανάπτυξης, αλλά τα πάει πολύ καλά στο να πετυχαίνει τα νούμερα των πλεονασμάτων. Πρέπει, όμως, να βγούμε από αυτόν τον φαύλο κύκλο και η συνταγή είναι μία: Επενδύσεις σε κλάδους που παράγουν εμπορεύσιμα αγαθά και ιδίως εξαγώγιμα. Χρειάζονται επενδύσεις, χρειάζονται μεταρρυθμίσεις. Η βασική, όμως, μεταρρύθμιση που χρειάζεται η Κυβέρνηση είναι στη νοοτροπία. Η δαιμονοποίηση του επιχειρείν και η θεοποίηση του κρατισμού είναι τα βαρίδια που μας κρατούν πίσω. Έτσι, όταν σε όλη την Ευρώπη αρχίζει σιγά - σιγά να «βρέχει» ανάπτυξη, εμείς εδώ κρατάμε ομπρέλα, την ομπρέλα της ιδεοληψίας και της αντίστασης στην αλλαγή. Όμως, αλλαγές χρειάζεται αρκετές η χώρα μας, για να ορθοποδήσει. Και για να αλλάξουμε τη χώρα πρέπει πρώτα από όλα να είμαστε αποφασισμένοι να αλλάξουμε οι ίδιοι. Η αλλαγή, λοιπόν, είναι το ζητούμενο ως επιτακτική ανάγκη και όχι ως νοσταλγική ανάμνηση. Και αυτή η αλλαγή σιγά - σιγά έχει αρχίσει να δρομολογείται. Ευχαριστώ πολύ.
Ευχαριστούμε τον κ. Μαυρωτά. Τον λόγο έχει ο κ. Θηβαίος από την Κοινοβουλευτική Ομάδα του ΣΥΡΙΖΑ και μετά ο κ. Κέλλας. Ορίστε, κύριε Θηβαίο, έχετε τον λόγο για έξι λεπτά.
Ευχαριστώ, κύριε Πρόεδρε. Συναδέλφισσες συνάδελφοι, ο προϋπολογισμός που συζητάμε, είναι ένας προϋπολογισμός δημοσιονομικής σταθερότητας, ένας προϋπολογισμός - σταθμός για την έξοδο από την κρίση, όπως έχει τονιστεί επανειλημμένως σήμερα εδώ. Έρχεται σε μία ευνοϊκή για την ελληνική οικονομία συγκυρία, καθώς οι αποδόσεις των ελληνικών ομολόγων έχουν μειωθεί σημαντικά, σημειώνεται ρεκόρ από το 2009 στην πτώση των ομολόγων και η επιστροφή στην ανάπτυξη αρχίζει να γίνεται εμφανής. Αυτό δεν το λέει φυσικά μόνο η Κυβέρνηση, το λένε οι θεσμοί, το λένε οι Ευρωπαίοι εταίροι, οι οικονομικοί παράγοντες και οι επενδυτές. Οι μόνοι φυσικά που ισχυρίζονται το αντίθετο είναι η Νέα Δημοκρατία και περιστασιακά εσχάτως η Δημοκρατική Συμπαράταξη. Σε σχέση με το κοινωνικό μέρισμα θα σταθούμε σε ορισμένα πράγματα. Για τρίτη συνεχόμενη χρονιά καταφέραμε να πιάσουμε τους δημοσιονομικούς στόχους και προχωρήσαμε για δεύτερη χρονιά στη διανομή του κοινωνικού μερίσματος. Τα χρήματα αυτά σαφώς και δεν είναι κάποια μορφή ελεημοσύνης. Είναι μία δίκαιη ανταπόδοση των κόπων των πολιτών και ταυτόχρονα ένα εργαλείο για την αναθέρμανση της αγοράς, την τόνωση της αγοραστικής δύναμης των πολιτών και των μικρομεσαίων επιχειρήσεων. Χαρακτηρίζεται από πολλούς ψίχουλα και ελεημοσύνη. Δόθηκαν 580 ευρώ κατά μέσο όρο μέχρι στιγμής σε πάνω από ένα εκατομμύριο διακόσιες χιλιάδες δικαιούχους. Αυτοί που τα λένε «ψίχουλα», κανέναν φτωχό γείτονα έχουν; Πραγματικά, γιατί πολλοί από αυτούς που το λένε, μόνο το σακάκι που φοράνε κάνει πολύ περισσότερα. Είναι δεδομένο, συνάδελφοι, ότι χιλιάδες συμπολίτες μας με τα 580 ευρώ θα βγάλουν τον χειμώνα με θέρμανση με πετρέλαιο. Έχουμε ξεχάσει την αιθαλομίχλη του 2012-2013. Έρχομαι στα ζητήματα της ανάπτυξης. Η υπέρβαση των στόχων που επιτεύχθηκε τα δύο προηγούμενα χρόνια, αλλά και εκείνη που αναμένεται για το τρέχον - πλεόνασμα 2,4% έναντι 1,75% - έχουν συμβάλει στην αποκατάσταση της διεθνούς αξιοπιστίας στα ελληνικά δημόσια οικονομικά και έχουν δημιουργήσει τις καλύτερες προϋποθέσεις επιστροφής της χώρας στις διεθνείς αγορές. Αντίθετα, με τις προηγούμενες κυβερνήσεις ξεπεράσαμε τις προβλέψεις και έχουμε υπέρβαση στον στόχο των εσόδων. Ωστόσο για εμάς δεν αρκούν οι ρυθμοί ανάπτυξης ως αριθμοί. Θέλουμε ανάπτυξη με κοινωνικό πρόσημο. Θέλουμε ανάπτυξη σε εντελώς διαφορετικό μοντέλο από αυτό που κληρονομήσαμε. Και εδώ είναι η διαφορά μας με αυτό που είπε προηγουμένως ο κ. Μαυρωτάς, ότι η ανάπτυξη που θέλουμε, ο τρόπος με τον οποίο θα κατανεμηθεί η πολιτική και θα προχωρήσουμε δεν έχει να κάνει με προηγούμενο μοντέλο για να μπούμε σε μία λογική συμψηφισμών και γενικότερων συναινέσεων. Οι προηγούμενες πολιτικές ήταν γνωστές και οδήγησαν εδώ που οδήγησαν. Γίνεται μια πολύ μεγάλη κουβέντα και ιδιαίτερα ο αντιπολιτευόμενος Τύπος ασχολείται κατά κύριο λόγο με το θέμα της υπερφορολόγησης. Αλήθεια, ποιοι μιλάνε για υπερφορολόγηση; Αυτοί οι οποίοι είδαν και βλέπουν τους φόρους μόνο ως μία υπόθεση που αφορά τα συγκεκριμένα υποζύγια; Πόσα χρόνια έχουμε πει αυτήν την έκφραση; Πόσα χρόνια έχει υλοποιηθεί αυτή η πολιτική; Εμείς, λοιπόν, λέμε ξεκάθαρα ότι η φορολόγηση είναι ένα εργαλείο αναδιανομής του πλούτου. Με το τέλος των μνημονίων, τον ερχόμενο Αύγουστο, πιστεύουμε ότι υπάρχει και ο χώρος και ο χρόνος για μια δικαιότερη φορολογική πολιτική. Δεν είναι τυχαίο πως όλες οι νεοφιλελεύθερες δυνάμεις σε όλο τον κόσμο μιλούν γενικόλογα για τη μείωση των φόρων. Αλήθεια, για ποιους φόρους μιλάνε; Τους έπιασε άραγε ο πόνος για τα μεσαία και χαμηλά κοινωνικά στρώματα; Όχι βέβαια. Απλώς θέλουν να κερδοσκοπήσουν κι άλλο, χωρίς να μοιράζονται τον πλούτο που έχουν συσσωρεύσει. Ποιος πολίτης αλήθεια πιστεύει ότι η Νέα Δημοκρατία μπορεί να κάνει δίκαιη φορολογική πολιτική; Μιλάει η Νέα Δημοκρατία για περικοπές των δημοσίων δαπανών. Δηλαδή απολύσεις; Αλλιώς, ας μας πει: Κακώς θα προσληφθούν οκτώμισι χιλιάδες εργάτες καθαριότητας στους δήμους και θα σταματήσει η ομηρία τους; Κακώς διορίζονται στα νοσοκομεία και αλλού επιτυχόντες του ΑΣΕΠ της προηγούμενης δεκαετίας και κάποιοι του προηγούμενου αιώνα; Κακώς μονιμοποιούνται οι πυροσβέστες; Ας βγουν να πουν σε αυτούς τους ανθρώπους τι λένε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, σας παρακαλώ. Θέλω να θέσουμε το θέμα της φοροδιαφυγής. Αλήθεια, αν η Νέα Δημοκρατία είχε συμφωνήσει για στόχο 4,2% αντί για το 3,5% που έχουμε συμφωνήσει εμείς, πού θα ήταν η φορολόγηση τώρα; Για ποια υπερφορολόγηση μιλάει η Νέα Δημοκρατία; Γι' αυτή που έχουμε με την παρούσα Κυβέρνηση ή με αυτή που θα προχωρούσε ο κ. Μητσοτάκης; Ακόμα πιστεύει κανείς στη Νέα Δημοκρατία ότι μπορεί να χτυπήσει τη φοροδιαφυγή; Δεν νομίζω. Εξάλλου, οι νόμιμες και ηθικές offshore είναι οικογενειακό σπορ. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Αγαπητές συναδέλφισσες και αγαπητοί συνάδελφοι, είναι γεγονός ότι την επίθεση που κάνατε ενάντια στην Κυβέρνηση, δεν την κάνατε μόνο για να την φθείρετε, αλλά και για να καλύψετε την προγραμματική σας γύμνια, τελικά την πολιτική σας ανικανότητα μαζί με τον φιλελεύθερο δογματισμό σας, που οδήγησε φυσικά τη χώρα στη χρεοκοπία. Ο ελληνικός λαός σάς γνωρίζει όχι γιατί είστε τα ίδια πρόσωπα - που τιμώρησε, άλλωστε - αλλά γιατί ξέρει πως είστε το ίδιο ανίκανοι και το ίδιο αμετανόητοι.
Ο Βουλευτής της Νέας Δημοκρατίας κ. Κέλλας έχει τον λόγο για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, αυτές τις ημέρες συζητούμε ακόμα έναν προϋπολογισμό της μακροβιότερης μνημονιακής Κυβέρνησης, μιας Κυβέρνησης που θα άλλαζε την Ελλάδα και την Ευρώπη. Τελικά, την Ελλάδα πράγματι την άλλαξε - επί τα χείρω, όμως - αφού πέτυχε φτωχοποίηση της μεσαίας τάξης, πανηγυρίζοντας μάλιστα για τη διανομή μερίσματος πάνω στα αποκαΐδια της ελληνικής κοινωνίας και κυρίως των αδυνάτων. Κάθε μέρα οι Έλληνες πολίτες βλέπουν τα εισοδήματά τους να εξανεμίζονται, το ΕΚΑΣ να καταργείται - που, βέβαια δεν το παίρνουν οι πλούσιοι - τις κύριες συντάξεις να υφίστανται αλλεπάλληλες μειώσεις, το ποσό της επικουρικής σύνταξης να έχει διψήφιο αριθμό, το επίδομα πετρελαίου θέρμανσης για δεύτερη συνεχόμενη χρονιά να υποδιπλασιάζεται, ο ΦΠΑ και οι φορολογικοί συντελεστές να ανεβαίνουν διαρκώς, το ίδιο και ο ΕΦΚΑ, που μετά το φετινό σοκ ανεβαίνει και άλλο του χρόνου. Κάθε μέρα οι Έλληνες πολίτες μέσα σε αυτό το οικονομικά ασφυκτικό περιβάλλον που δημιουργεί η υπερφορολόγηση, βλέπουν ορατό τον κίνδυνο να απωλέσουν και την πρώτη τους κατοικία και από ποιους; Από αυτούς που έλεγαν «κανένα σπίτι στα χέρια τραπεζίτη». Έχετε φτάσει δε σε τέτοιο σημείο που κατηγορείτε τη Νέα Δημοκρατία γιατί προστάτευσε την πρώτη κατοικία και γιατί δεν έκανε πλειστηριασμούς. Έλεος, κύριοι συνάδελφοι! Έλεος! Τι ακριβώς λέτε σήμερα στον ελληνικό λαό; Πως θα ψηφιστεί ο τελευταίος μνημονιακός προϋπολογισμός και μετά με ένα μαγικό ραβδί, μετά το ερχόμενο καλοκαίρι, όλα θα είναι μαγικά, θα επανέλθουμε στην ευδαιμονία. Αποκρύπτετε, όμως, ότι φέρετε ακέραια την ευθύνη της σημερινής κατάστασης. Φορτώσατε τη χώρα με δύο αχρείαστα μνημόνια, υποθηκεύσατε την περιουσία της χώρας στο υπερταμείο για εκατό ολόκληρα χρόνια, ξεπουλήσατε στην κυριολεξία ό,τι μπορούσε να βοηθήσει στην ανάπτυξη του τόπου, βάλατε φρένο σε κάθε σοβαρή μεταρρύθμιση που είχε ξεκινήσει και όλα αυτά, βέβαια, φέρνουν φαρδιά - πλατιά την υπογραφή σας. Αποκρύπτετε ότι έχει υπογράψει και νέα μείωση συντάξεων και αφορολόγητου για το 2019 και το 2020.
Στα μνημόνια ποιος μας έβαλε;
Αγαπητέ συνάδελφε, ακούστε και ας μη σας αρέσουν.
Παρακαλώ, μην κάνετε διάλογο τώρα!
Βάλατε, βεβαίως, την υπογραφή σας στην πώληση πολεμικού υλικού στη Σαουδική Αραβία, αλλά η αγοραπωλησία χάλασε. Αφού ήταν όλα καλώς καμωμένα, όπως ισχυρίζεστε, γιατί χάλασε; Την απάντηση έδωσε ο ίδιος ο Πρωθυπουργός εδώ στη Βουλή: «Γιατί μπήκε», λέει «και άλλος ενδιάμεσος». Είναι άξιο ιστορικής καταγραφής να υποστηρίζετε τη συνεργασία με εμπόρους όπλων για την πώληση στρατιωτικού υλικού στις απεχθέστερες τρομοκρατικές οργανώσεις του πλανήτη. Φαντάζομαι ότι για το ηθικό πλεονέκτημα της Αριστεράς δεν θα ξανατολμήσετε να πείτε κουβέντα. Κυρίες και κύριοι συνάδελφοι, στο διά ταύτα: Τρίτος προϋπολογισμός λιτότητας και αφαίμαξης των ασθενέστερων οικονομικά πολιτών. Με ποια μαγική συνταγή; Περικοπή συντάξεων, περικοπή και κατάργηση κοινωνικών επιδομάτων και αύξηση φόρων. Είναι 1,9 δισεκατομμύριο ευρώ τα επιπλέον μέτρα για το 2018. Τι προβλέπει ο προϋπολογισμός για τη νέα χρονιά; Προβλέπει μείωση του ΕΚΑΣ κατά 238 εκατομμύρια ευρώ. Να φανταστώ ότι αυτό αφορά τους πλούσιους. Κατάργηση της έκπτωσης για ιατρικές δαπάνες 121 εκατομμύρια ευρώ. Αυτό και αν είναι χτύπημα στη φοροδιαφυγή! Αύξηση του ΦΠΑ στα νησιά 50 εκατομμύρια ευρώ. Αυτός είναι ο ΦΠΑ που λέγατε οι ΑΝΕΛ ότι αν αυξηθεί θα παραιτηθείτε; Μείωση του επιδόματος θέρμανσης 58 εκατομμύρια ευρώ. Αλήθεια, οι δικαιούχοι αυτού του επιδόματος είναι μήπως εύποροι; Πάγωμα συντάξεων 328 εκατομμύρια ευρώ. Ποιοι; Εσείς που υποσχόσασταν και δέκατη τρίτη σύνταξη. Περικοπές στο μισθολόγιο για εκατόν πενήντα χιλιάδες ενστόλους. Όσο και αν κάποιοι ντύνονται στα χακί, δεν γίνεστε πλέον πιστευτοί. Και βέβαια κατάργηση επιδομάτων για όσους δικαιούνται κοινωνικό επίδομα αλληλεγγύης. Ε βέβαια, δεν μπορεί να τα θέλουν και όλα δικά τους οι φτωχοί! Λέτε ότι ξεπεράσατε κάθε προσδοκία, επιδιώκοντας θηριώδη αποτελέσματα, κύριε Υπουργέ των Οικονομικών. Εγώ να το δεχθώ. Να σας ρωτήσω όμως κάτι, κύριε Χουλιαράκη; Πιάσατε κάποιο στόχο; Όχι. Αυξήθηκε το διαθέσιμο εισόδημα των Ελλήνων; Όχι. Αυξήθηκαν οι καταθέσεις; Όχι. Υπήρξε κάποια φοροελάφρυνση σε οποιονδήποτε τομέα, κάποια μείωση εισφορών; Ούτε και σε αυτό. Μήπως πιάσαμε το Τζόκερ και δεν το ξέρουμε, βρε παιδιά, σε αυτή τη χώρα; Πώς έχουμε πλεόνασμα όταν είχατε εκτιμήσει ανάπτυξη 2,7% για το 2017 και αναμένεται επισήμως να είναι γύρω στο 1,4%, ενώ για το 2018 προβλέπεται ανάπτυξη 2,5%, τη στιγμή που διαρκώς όλες οι προβλέψεις σας αναθεωρούνται προς τα κάτω; Από πού, λοιπόν, προέρχονται, κύριοι της Κυβέρνησης, αυτά τα θηριώδη πλεονάσματα; Θα σας πω εγώ από πού προέρχονται. Προέρχονται από τη θηριώδη αφαίμαξη της ελληνικής κοινωνίας και της κάθε ελληνικής οικογένειας αφ' ενός και από τη μη αποπληρωμή των ληξιπρόθεσμων οφειλών από την άλλη. Να ρωτήσω και κάτι εγώ ο αφελής, κύριε Χουλιαράκη; Όταν με τόσο υψηλή φορολογία επιτυγχάνετε τόσο υψηλά πλεονάσματα και μάλιστα σε ένα μειωμένο ΑΕΠ, με τι μούτρα θα ζητήσετε αύριο περικοπή χρέους; Να πω και δυο λόγια για την παιδεία. Η παιδεία, δυστυχώς, βιώνει μέρες θλιβερής οπισθοδρόμησης με τις πανελλήνιες εξετάσεις στο απόλυτο σκοτάδι. Το πρωί τις καταργεί ο Πρωθυπουργός, το βράδυ τις επαναφέρει ο Υπουργός. Τελικά θα ισχύσει η κατάργηση των πανελληνίων; Από ποια χρονιά; Και για ποιους; Ποιες θα είναι οι αλλαγές; Οι πειραματισμοί με το νέο λύκειο και η πρωτοφανής προχειρότητα έχει αναστατώσει στην πιο κρίσιμη περίοδο όλη την εκπαιδευτική κοινότητα. Τα επαγγελματικά λύκεια έχουν διαλυθεί. Να σας πω τι έγινε στη Λάρισα; Φτάσαμε Νοέμβριο μήνα μέχρι να φιλοτιμηθεί ο Υπουργός να υπογράψει τη λειτουργία κάποιων ολιγομελών τμημάτων. Όμως, και πάλι κάποια άλλα τμήματα έκλεισαν, όπως είναι το ΕΠΑΛ στα Φάρσαλα. Μετατρέψατε τα πανεπιστήμια από άσυλο διακίνησης ιδεών σε άσυλο ανομίας. Τα βλέπετε μόνοι σας: Ξυλοδαρμοί ΑΜΕΑ, προπηλακισμοί καθηγητών, βανδαλισμοί και τόσα άλλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό, κύριε Πρόεδρε. Όσο για την ελληνόγλωσση εκπαίδευση του εξωτερικού μάλλον θα πρέπει να θεωρεί τα παιδιά των ομογενών παιδιά ενός κατώτερου θεού, αφού η μπαχαλοποίηση που έχετε επιφέρει στην εκπαίδευση διώχνει τα παιδιά από τα ελληνικά σχολεία. Να πω και δυο λόγια για την υγεία που είπε πριν ο κ. Παπαδόπουλος; Η υποστελέχωση συνεχίζεται παντού. Φαίνεται, όμως, ότι οι ανάγκες στην ΕΡΤ είναι πιο επείγουσες. Η υποχρηματοδότηση αυξάνει. Ο ΕΟΠΥΥ από ανεξάρτητος οργανισμός έχει μετατραπεί σε μια απλή διεύθυνση του Υπουργείου. Γιατί άραγε; Οι λίστες αναμονής στα νοσοκομεία δεν έχουν τέλος, ενώ οι ληξιπρόθεσμες οφειλές προς ιδιώτες έχουν χτυπήσει κόκκινο. Είπε ο κ. Παπαδόπουλος πριν ότι εγκαινιάζουμε σήμερα τρεις ΤΟΜΥ. Να τον ρωτήσω κάτι; Δεν τον βλέπω, έφυγε. Έχουν γιατρούς αυτές οι ΤΟΜΥ ή είναι μόνο το προσωπικό και οι κηπουροί; Γιατί δεν μπορείτε να αμφισβητήσετε ότι η προσφορά γιατρών για τις ΤΟΜΥ είναι κάτω από 40% από τις απαιτούμενες ανάγκες, και είναι κοινά ομολογημένο. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Σήμερα δε για κακή σας τύχη - μάλλον δεν είναι η δικιά σας τύχη κακή, είναι του ελληνικού λαού, του θεσσαλικού λαού - η Εφημερίδα «ΕΛΕΥΘΕΡΙΑ» έχει πρωτοσέλιδο: «Ακυρώνονται τα χειρουργεία στο πανεπιστημιακό νοσοκομείο». Ξέρετε γιατί;
Παρακαλώ, κύριε Κέλλα, ολοκληρώστε.
Έχουμε χρόνο, κύριε Πρόεδρε. Ένα λεπτάκι δώστε μου μόνο. Στείλατε έναν αναισθησιολόγο με εντολή της ΥΠΕ χθες στο Νοσοκομείο της Λαμίας και την Παρασκευή θα πάει και άλλος. Να σας πω και το πιο αστείο ποιο είναι; Είναι το ότι το 50% των χειρουργείων τα οποία διεξάγονται στο Πανεπιστημιακό Νοσοκομείο της Λάρισας είναι από τα γύρω νοσοκομεία. Δηλαδή τι κάνετε; Ξεσκεπάζετε το κεφάλι και σκεπάζετε τα πόδια; Γιατί δεν νομίζω ότι η τακτική αυτή είναι πολύ ωραία. Και ποιοι κάνουν την καταγγελία για την ακύρωση των χειρουργείων; Οι γιατροί των ΔΕΠ και οι πανεπιστημιακοί, οι γιατροί του Πανεπιστημιακού Νοσοκομείου. Καθώς βλέπω εδώ τον κ. Αποστόλου, είναι ευκαιρία, κύριε Αποστόλου, να πω ότι δεν ξέρω εάν θέλω να γελάσω ή να κλάψω με τις εξαγγελίες σας. Έχετε εξαγγείλει τρεις φορές ως τώρα την κατάργηση του φόρου στο κρασί. Τις προάλλες ο Πρωθυπουργός είπε ότι μελετάται η μείωση του φόρου στο κρασί. Τι από όλα θα ισχύσει τέλος πάντων; Είναι γρουσουζιά να πείτε μία φορά την αλήθεια; Πείτε: θα το καταργήσουμε ή θα το μειώσουμε ή θα το αφήσουμε όπως είναι. Τι από όλα ισχύει;
Ο φόρος…(δεν ακούστηκε).
Δεν βλέπετε ότι υπάρχει ερήμωση; Περιμένουμε την απάντησή σας. Και να απαντήσετε και επιπλέον σε κάτι ακόμη. Το πρόγραμμα «ΔΑΣΩΣΗ ΓΑΙΩΝ» που οι δικαιούχοι είναι απλήρωτοι από το 2015, πότε θα το πληρώσετε;
Κύριε Κέλλα, παρακαλώ μην κάνετε ερωτήσεις.
Δεν κάνω. Να κάνω και μία αναφορά στα επιδόματα πολυτέκνων.
Ολοκληρώστε, παρακαλώ. Έχετε φθάσει τα εννέα λεπτά.
Κύριε Πρόεδρε, όλοι μίλησαν επάνω από οκτώ λεπτά.
Μιλάτε εννέα λεπτά. Ο χρόνος είναι έξι λεπτά.
Τελειώνω. Οι πολύτεκνοι, λοιπόν, δεν δικαιούνται το επίδομα αλληλεγγύης, γιατί υπάγονται στον φόρο πολυτελούς διαβίωσης, λέει, γιατί έχουν αυτοκίνητο 1929 κυβικά εκατοστά. Τι να τα κάνουν τα παιδιά οι πολύτεκνοι; Να τα βάλουν στα ποδήλατα; Τσεκούρι στα οικογενειακά επιδόματα στους τρίτεκνους, στους πολύτεκνους. Δημογραφικό πρόβλημα δεν υπάρχει για εσάς; Εν πάση περιπτώσει, αγαπητοί συνάδελφοι, το πρόβλημα της χώρας είναι ένα: Έχετε αλλεργία με την αξιοκρατία, με τον ανταγωνισμό, με την επιβράβευση κάθε επιτυχημένης προσπάθειας. Θέλετε εξίσωση προς τα κάτω, κρατώντας αυτόν τον τόπο όμηρο. Η πραγματική έξοδος από τα μνημόνια προϋποθέτει ακριβώς τον αντίθετο δρόμο, τον δρόμο των μεταρρυθμίσεων, της πολιτικής αλλαγής, τον δρόμο που δείχνει ο Κυριάκος Μητσοτάκης με την συμφωνία αλήθειας που έχει υπογράψει. Αυτός είναι η μόνη ελπίδα για τον τόπο και πολύ σύντομα θα το αντιληφθείτε και εσείς. Σας ευχαριστώ.
Κατ' αρχάς, παρακαλώ να τηρείται ο χρόνος, διότι όταν μιλάμε όλοι εννέα λεπτά - δεν απευθύνομαι μόνο σε εσάς, κύριε Κέλλα, αλλά σε όλους - , κάποιοι δεν θα μιλήσουν. Το αντιλαμβάνεσθε.
Όλοι θα μιλήσουν.
Δεν θα μιλήσουν όλοι. Εάν μιλούν όλοι εννέα λεπτά, δεν θα μιλήσουν όλοι.
Δεν μίλησε κανένας έξι λεπτά μόνο.
Κύριε Πρόεδρε, παρακαλώ θα ήθελα τον λόγο.
Κύριε Χουλιαράκη, μισό λεπτό να αναγγείλω το σχολείο γιατί θα πρέπει να φύγει και αμέσως μετά θα σας δώσω τον λόγο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις συνοδοί εκπαιδευτικοί από το 1ο Γυμνάσιο Φιλιππιάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Υπουργός κ. Χουλιαράκης έχει τον λόγο.
Είχα αποφασίσει να μην παρέμβω στην διαδικασία, για δύο λόγους: Πρώτα απ' όλα για την οικονομία της συζήτησης και δεύτερον, για να εξελιχθεί η κουβέντα εδώ στην Ολομέλεια με τρόπο ομαλό. Όμως, μια και με ρώτησε, ρητορικά φαντάζομαι, ο ομιλητής της Νέας Δημοκρατίας, θα πάρω μόνο ένα λεπτό για να απαντήσω στις δύο ερωτήσεις που έθεσε. Πρώτα απ' όλα ρώτησε εάν ο προϋπολογισμός του 2017 πιάνει κάποιον στόχο. Να πω ότι κάθε προϋπολογισμός θέτει έναν στόχο, έναν μόνο στόχο, τον στόχο των πρωτογενών πλεονασμάτων. Και το 2017 και το 2016 και το 2015 οι τρεις αυτοί προϋπολογισμοί έπιασαν τον στόχο που είχαν θέσει και θα έλεγα ότι τον έπιασαν για πρώτη φορά στην μεταπολιτευτική ιστορία της χώρας. Καμμία άλλη κυβέρνηση πριν το 2015 δεν έπιασε στόχο προϋπολογισμού.
Εξαρτάται πώς.
Της ανάπτυξης τον πιάσατε, κύριε Υπουργέ;
Ο προϋπολογισμός είναι δημόσια οικονομικά, κύριε Βαρβιτσιώτη, δεν θέτει στόχο ανάπτυξης, πρόβλεψη κάνει για την ανάπτυξη. Ας μάθουμε πρώτα απ' όλα για ποιον λόγο κατατίθεται ο προϋπολογισμός στο Κοινοβούλιο και μετά ας το συζητήσουμε.
Υπερφορολόγηση!
Πάμε τώρα στο δεύτερο ερώτημα. Απάντησε ρητορικά ο ομιλητής της Νέας Δημοκρατίας λέγοντας ότι η υπεραπόδοση του 2017- φαντάζομαι ότι το ίδιο λένε και για το 2016- οφείλεται στην υπερφορολόγηση. Ας δούμε, λοιπόν, τι λέει ο προϋπολογισμός του 2017. Τα φορολογικά έσοδα, δυστυχώς, του 2017 ήταν κάτω από τον στόχο. Η υπεραπόδοση του 2017 οφείλεται αποκλειστικά ή σχεδόν αποκλειστικά στην υπεραπόδοση του ΕΦΚΑ. Δεύτερον, είπε ο ομιλητής της Νέας Δημοκρατίας ότι ο δεύτερος λόγος υπεραπόδοσης είναι η δημιουργία ληξιπρόθεσμων υποχρεώσεων. Θα το επαναλάβω για πολλοστή φορά: Όταν δημιουργείς ληξιπρόθεσμες υποχρεώσεις, επιδεινώνεις, δεν βελτιώνεις το δημοσιονομικό αποτέλεσμα. Το λέω αυτό, κύριε Πρόεδρε, για έναν λόγο: Η συζήτηση του προϋπολογισμού είναι σοβαρή, ίσως είναι η πιο σοβαρή συζήτηση του ελληνικού Κοινοβουλίου. Καλώ, λοιπόν, όλους τους Βουλευτές, πριν τοποθετηθούν, να ρίξουν μια ματιά στον προϋπολογισμό και να ξέρουν για τι μιλάνε. Ευχαριστώ.
Και εγώ ευχαριστώ.
Κύριε Πρόεδρε, ζητώ τον λόγο για μισό λεπτό.
Κοιτάξτε, δεν μπορεί να γίνεται διαλογική συζήτηση, διότι δεν θα μιλήσει κανένας συνάδελφος. Δεν προβλέπεται από τον Κανονισμό αυτό.
Στόχο ανάπτυξης δεν πιάσατε, στόχο εσόδων δεν πιάσατε.
Κύριε Πρόεδρε, τι είναι αυτή η προσβολή; Και εσείς δεν μπορείτε να τον ακούτε έτσι. Τι είναι, ο δάσκαλος των Βουλευτών;
Κυρία Βούλτεψη, ο Κοινοβουλευτικός Εκπρόσωπος θα τοποθετηθεί πάνω σε αυτό που λέτε. Αν ο κάθε Βουλευτής τοποθετείται, δεν θα γίνει συζήτηση, το αντιλαμβάνεστε.
Πότε; Σε δύο ώρες;
Συμφωνώ. Θα τοποθετηθεί ο Κοινοβουλευτικός Εκπρόσωπος. Συμφωνώ με ό,τι λέτε, αλλά όχι ο κάθε Βουλευτής προσωπικά. Παρακαλώ, τον λόγο έχει ο κ. Βαρβιτσιώτης, Βουλευτής της Νέας Δημοκρατίας, για έξι λεπτά. Παρακαλώ να τηρηθεί ο χρόνος.
Κύριε Πρόεδρε, κυρίες και κύριοι συνάδελφοι, πραγματικά δεν θα ήθελα να ήμουνα στη θέση του κ. Χουλιαράκη. Δεν θα ήθελα να ήμουνα στη θέση ενός ανθρώπου που βρίσκεται στο οικονομικό επιτελείο και έχει υποσχεθεί τρεις φορές ανάπτυξη στους Έλληνες πολίτες: Το 2015 και έκλεισε με ύφεση, το 2016 μας έλεγε με πανηγυρισμούς ότι θα κλείσει με ανάπτυξη και έφτασε με οριακή ύφεση. Για το 2017 είχε προβλέψει, πάλι ο κ. Χουλιαράκης και όλο το οικονομικό επιτελείο, 2,8% ανάπτυξη και μετά βίας από τα στοιχεία που έχετε μέχρι τώρα δημοσιεύσει, των τριών τριμήνων, θα φτάσουμε στο 1,3% Αν δεν έχουμε καταλάβει ότι το βασικό πρόβλημα αυτής της χώρας είναι το έλλειμμα ανάπτυξης που έχει και είμαστε τόσα χρόνια σε ύφεση και κρίση, και δεν βλέπουμε τη διάθεση του προϋπολογισμού να αντιμετωπίσει αυτό το αναπτυξιακό έλλειμμα, τότε λυπάμαι για το οικονομικό επιτελείο, γιατί απέχει από την πραγματικότητα και απέχει και από τις συνέπειες που δημιουργεί για τους Έλληνες πολίτες. Μεγάλες επενδύσεις, μικρές επενδύσεις, διευκόλυνση της επιχειρηματικής δραστηριότητας δεν έχει γίνει τρία χρόνια τώρα. Και, δυστυχώς, οι Έλληνες πολίτες πραγματικά αισθάνονται ότι αυτά είναι τα τρία χαμένα χρόνια, που βάθυναν την ύφεση, ξόδεψαν χρήματα που υπήρχαν και δεν έχουμε δει σε καμμία περίπτωση όχι τις μπουλντόζες, όπως είπε κάποια συνάδελφος και τις μπετονιέρες να κυκλοφορούν, αλλά δεν έχουμε δει σε καμμία περίπτωση να υπάρχει ένα ισχνό σημάδι ότι το 2018 θα μπούμε σε αυτήν την πολυπόθητη ανάπτυξη σε στέρεες βάσεις. Τι έγινε, κύριε Χουλιαράκη, ο στόχος για να μπούμε στο πρόγραμμα ποσοτικής χαλάρωσης; Πέρυσι τέτοια εποχή ήταν ο εθνικός στόχος. Ο Πρωθυπουργός σας εδώ έλεγε «εθνικός στόχος η ένταξή μας». Συζητάμε έναν προϋπολογισμό έναν χρόνο μετά και δεν έχετε καταφέρει όχι να μπείτε, αλλά πλέον είπατε ότι ο στόχος δεν είναι σοβαρός, δεν είναι κάτι σημαντικό, δεν είναι κάτι ουσιαστικό. Πραγματικά αν γινόταν αυτή η συζήτηση για τον προϋπολογισμό και για την πορεία της χώρας και την παρακολουθούσε ένας τρίτος, που μπορούσε να καταλάβει ελληνικά, θα έλεγε ότι ζούμε σε δύο διαφορετικούς κόσμους. Οι μεν πανηγυρίζουν πραγματικά, όμως, οι πολίτες με όλες τις δημοσκοπήσεις δείχνουν ότι δεν συμμερίζονται αυτά τα πανηγύρια που στήνετε και τους λόγους για τα πανηγύρια που εκφωνείτε. Από την άλλη, υπάρχει μία σοβαρή κριτική, εμπεριστατωμένη, με στοιχεία, με νούμερα, με συγκεκριμένες προβλέψεις στις οποίες πέσατε έξω, σε συγκεκριμένες δεσμεύσεις τις οποίες αναλάβατε και δεν υλοποιήσατε, στις οποίες δεν δίνετε απάντηση. Επειδή και ο συνάδελφος κ. Κέλλας αναφέρθηκε στον κ. Αποστόλου, από τον Απρίλιο του 2015, κύριε Αποστόλου, έχετε πει ότι θα φέρετε το πρόγραμμα παραγωγικής ανασυγκρότησης της χώρας, τον εθνικό σχεδιασμό. Από τον Απρίλιο του 2015 περιμένουμε να τον φέρετε. Πότε θα τον φέρετε; Μάλλον όταν βρεθείτε στην αντιπολίτευση και εύχομαι να είναι πολύ σύντομα. Κυρίες και κύριοι συνάδελφοι, δεν είναι μόνο ο κ. Αποστόλου που λέει πράγματα έτσι για να τα λέει. Δυστυχώς και οι συνάδελφοί του που πέρασαν και απ' αυτό εδώ το Βήμα πριν από μερικές ώρες, όπως ο καθ' όλα συμπαθής σε μένα κ. Μπαλάφας, είπαν ότι δεν ξέρει η Αντιπολίτευση να διαβάζει, όταν κάνει κριτική στην Κυβέρνηση για το πώς δεν χρησιμοποιεί τα κονδύλια για το προσφυγικό και το μεταναστευτικό. Και πείστηκαν οι Βουλευτές του ΣΥΡΙΖΑ ότι όντως ο Υπουργός τους τα έχει διαβάσει όλα και εμείς είμαστε οι αδιάβαστοι. Έχω εδώ, κυρίες και κύριοι συνάδελφοι, το δελτίο του Οκτωβρίου της Ευρωπαϊκής Επιτροπής για τη διάθεση της οικονομικής βοήθειας στην Ελλάδα σε σχέση με τη μετανάστευση. Θα το καταθέσω στα Πρακτικά, γιατί θέλω να μου βρείτε ένα νούμερο, μία εγγραφή που να έχει γίνει απορρόφηση από το ελληνικό κράτος μέσα στο 2017. [[Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αν μου τη βρείτε, να μου πείτε ότι δεν διαβάζω τα νούμερα. Να μου πείτε ότι από τα 850 εκατομμύρια έχετε απορροφήσει έστω και ένα ως κράτος, ως δημόσια υπηρεσία, ως Υπουργείο Μεταναστευτικής Πολιτικής, ως Υπουργείο Εθνικής Αμύνης, ως Υπουργείο Υγείας, οποιαδήποτε υπηρεσία μέσα στο 2017. Ούτε ένα. Αν δεν διαβάζουμε εμείς τα στοιχεία, δεν τα διαβάζει ούτε ο Αντιπρόεδρος της Ευρωπαϊκής Επιτροπής; Είναι και αυτός τόσο αδιάβαστος, ο κ. Τίμερμανς, ο οποίος λέει «ακατανόητο γιατί η Ελλάδα δεν αξιοποιεί τη μεγάλη χρηματοδότηση για το προσφυγικό»; Τα ίδια λέει και ο Ολλανδός πρέσβης. Τα καταθέτω και αυτά στα Πρακτικά. [[Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νομίζω ότι τελικά έχετε χάσει την επαφή με την πραγματικότητα. Βρίσκονται εγκλωβισμένοι χιλιάδες άνθρωποι στα νησιά. Όλοι οι διεθνείς οργανισμοί, ο ΟΗΕ, η Ύπατη Αρμοστεία για τους πρόσφυγες, η UNICEF, το Συμβούλιο της Ευρώπης λένε ότι έχετε δημιουργήσει καινούργια ανθρωπιστική κρίση, απαράδεκτες συνθήκες και γίνεται καταγγελία της Ελλάδας σε καθημερινή βάση. Όλες οι μη κυβερνητικές οργανώσεις, είτε χρηματοδοτούνται είτε όχι, επίσης σας καταγγέλλουν κι εσείς λέτε «τα πετύχαμε, δείξαμε το πρόσωπο της ανθρωπιάς». Κύριε Πρόεδρε, ειλικρινά δεν έχω παρακολουθήσει μεγαλύτερο αριθμό ψευδών να έχει ειπωθεί ποτέ απ' αυτά που είπε ο κ. Κουρουμπλής χθες το βράδυ, ο οποίος παρουσιάστηκε στο Βήμα της Βουλής και ήταν σαν πρώτη φορά η χώρα να απέκτησε Υπουργό Ναυτιλίας. Μας είπε ότι πήγε για πρώτη φορά στη Lloyd's του Λονδίνου. Τι δουλειά είχε να πάει ο Υπουργός Ναυτιλίας στη Lloyd's του Λονδίνου; Γιατί πάει και συναλλάσσεται με τον μεγαλύτερο ασφαλιστή; Τι δουλειά έχει; Εδρεύει στη χώρα; Είναι καμμιά επιχείρηση συνδεδεμένη με ελληνικά συμφέροντα; Όχι. Πάει για να κάνει τα ταξιδάκια του. Τη στιγμή, όμως, που χρειάζεται να είναι εδώ, δεν είναι, γιατί ο κ. Κουρουμπλής, όπως και ο προκάτοχός του, αν είχαν κάνει κάτι, θα είχαν απορροφήσει από τα εκατοντάδες εκατομμύρια που έχουν στη διάθεσή τους έστω και ένα ευρώ για να δυναμώσουν το Λιμενικό Σώμα. Να παραλάβουν ένα πράγμα, να παραγγείλουν ένα πλοίο, μια σωσίβια λέμβο, κάτι. Μέσα σε δεκαοκτώ μήνες εμείς παραλάβαμε δύο μεγάλα πλοία, τρία ταχύπλοα, δώδεκα φουσκωτά, ενενήντα αυτοκίνητα, εξήντα μοτοσικλέτες, VHF και GPS για όλο το Λιμενικό, αντιρρυπαντικό εξοπλισμό, μηχανήματα x - ray, φορτηγά. Παραλάβαμε και εξαντλήσαμε όλα τα ευρωπαϊκά κονδύλια που είχαμε στη διάθεσή μας, εκατό εκατομμύρια ευρώ. Στα τρία χρόνια ΣΥΡΙΖΑ δεν έχουν καταφέρει να απορροφήσουν ούτε ένα ευρώ από τα διαθέσιμα προς αυτούς χρήματα, με αποτέλεσμα πάλι να παραμένουν οι αρχές μας χωρίς τα απαραίτητα μέσα, πάλι οι άνθρωποί μας στα νησιά να υποφέρουν από τα καινούργια ρεύματα παράνομων μεταναστών και προσφύγων που έρχονται καθημερινά. Κυρίες και κύριοι συνάδελφοι, δυστυχώς για εσάς, δεν υπάρχει κανένα περιθώριο να υπερψηφιστεί ο σημερινός προϋπολογισμός από τη δικιά μας την πλευρά, αλλά είμαι βέβαιος ότι δεν θα υπερψηφιστεί και η δικιά σας πολιτική από τον ελληνικό λαό, εκείνη τη στιγμή που θα έρθει η ώρα. Ευχαριστώ πολύ.
Κι εγώ ευχαριστώ.
Κύριε Πρόεδρε, μπορώ να έχω τον λόγο για ένα λεπτό;
Ο Υπουργός, ο κ. Αποστόλου, ζήτησε τον λόγο για μια παρέμβαση ενός λεπτού. Παρακαλώ, κύριε Υπουργέ, έχετε τον λόγο.
Κύριε Πρόεδρε, είπε ο κ. Βαρβιτσιώτης ότι τον περασμένο Απρίλη υποσχέθηκα ότι θα παρουσιάσω το στρατηγικό μας σχέδιο για τον αγροτικό χώρο. Το ελάχιστο που μπορώ να σας πω, κύριε Βαρβιτσιώτη είναι ότι δεν έχετε ενημερωθεί. Όχι απλά έγινε συνεδρίαση της αρμόδιας Διαρκούς Επιτροπής Παραγωγής και Εμπορίου μόνο για αυτό το θέμα και μάλιστα αφού μερικές μέρες πιο μπροστά είχαν πάρει όλα τα κόμματα το σχετικό έντυπο που αναφερόταν αναλυτικά στην πρότασή μας, αλλά θα σας δυσαρεστήσω κιόλας - με βάση την τοποθέτησή σας - αν σας πω ότι η παράταξή σας είδε ότι ήταν προς τη θετική κατεύθυνση το συγκεκριμένο σχέδιο του αγροτικού χώρου.
Κύριε Πρόεδρε, παρακαλώ να έχω τον λόγο επί προσωπικού.
Κύριε Βαρβιτσιώτη, σας παρακαλώ, δεν μπορεί να γίνεται διαλογική συζήτηση.
Θέλω να πω μόνο κάτι απλό. Εγώ θέλω να μου πει ο κ. Αποστόλου ποιο νομοσχέδιο έφερε στη Βουλή και ποια μέτρα εισήγαγε, για να λειτουργήσει αυτό το σχέδιο. Από εκθέσεις ιδεών έχουμε χορτάσει. Να μας πει τι έκανε στην πράξη.
Προχωρούμε με τον επόμενο ομιλητή, τον κ. Γκιουλέκα, Βουλευτή της Νέας Δημοκρατίας για έξι λεπτά.
Κυρίες και κύριοι συνάδελφοι, είχα ετοιμάσει μια ομιλία με τα στοιχεία του προϋπολογισμού, αλλά ακούγοντας αρκετούς προλαλήσαντες συναδέλφους του κυβερνώντος Συνασπισμού, ειλικρινά, αυτό που θέλω να πω είναι ότι πρέπει να επαναφέρουμε λίγο τα πράγματα στην πραγματική τους βάση. Κυβερνάτε τρία χρόνια, αν δεν το καταλάβατε. Προφανώς δεν το καταλάβατε, γιατί το μόνο που κάνετε είναι να μιλάτε για τη Νέα Δημοκρατία. Σας λέμε ότι σε έναν μήνα συμπληρώνετε τρία χρόνια που κυβερνάτε αυτόν τον τόπο και μπαίνετε στον τέταρτο. Βέβαια, τι τραγική ειρωνεία να συζητούμε τον τρίτο προϋπολογισμό του ΣΥΡΙΖΑ, που φέρνει νέα μέτρα επώδυνα, νέα φορολογική επιδρομή στους Έλληνες πολίτες, κατάργηση του ΕΚΑΣ για εκατόν σαράντα χιλιάδες συνταξιούχους, που προστίθενται στις άλλες εκατόν τριάντα πέντε χιλιάδες, που έχουν ήδη χάσει το ΕΚΑΣ. Δηλαδή ο μποναμάς που επιφυλάσσετε, ως Κυβέρνηση των ΣΥΡΙΖΑ - ΑΝΕΛ, στον ελληνικό λαό ανέρχεται περίπου στα 1,9 δισεκατομμύριο ευρώ νέα βάρη. Και βέβαια οι προηγούμενοι μποναμάδες ανέρχονταν περίπου στα 7,5 δισεκατομμύρια ευρώ. Κι εσείς πανηγυρίζετε ότι τάχα βαδίζουμε προς την ανάπτυξη και σε μια καθαρή έξοδο από το μνημόνιο. Ποια έξοδος, κυρίες και κύριοι συνάδελφοι; Και από ποιο μνημόνιο; Έξοδο από το τρίτο, που εσείς φέρατε, για να εισέλθουμε στο ήδη ψηφισμένο από εσάς τέταρτο μνημόνιο με μέτρα 5,1 δισεκατομμυρίων ευρώ, με νέα περικοπή των συντάξεων και με μείωση του αφορολόγητου. Όσο για την κοινωνική ευαισθησία που λέγατε, κυρίες και κύριοι συνάδελφοι του ΣΥΡΙΖΑ, το αφορολόγητο πάει από τα 8.600 ευρώ στα 5.600 ευρώ. Λέτε να πληγούν βιομήχανοι και εφοπλιστές από τη μείωση του αφορολόγητου; Λέτε να τη γλιτώσουν όλοι οι μικροσυνταξιούχοι, οι χαμηλόμισθοι και να την πληρώσουν οι έχοντες και κατέχοντες, οι προύχοντες, κυρίες και κύριοι συνάδελφοι; Εσείς, δηλαδή η Αριστερή Κυβέρνηση, ψηφίζετε δυο - δυο τα μνημόνια. Εσείς που θα καταργούσατε τα μνημόνια, τον ΕΝΦΙΑ, θα φέρνατε δέκατη τρίτη σύνταξη, θα πηγαίνατε τον βασικό μισθό στα 751 ευρώ. Τι ήταν όλα αυτά; Αυταπάτες, μας είπατε. Κωλοτούμπα, σας λέμε εμείς. Ανατρέψατε τα πάντα, ιδεολογία, προγράμματα, υποσχέσεις ή μάλλον αποκαλύψατε ότι όλα αυτά ήταν χονδροειδή ψέματα, προκειμένου να έρθετε στην εξουσία. Και από τότε που ήρθατε, τι κάνετε; Ακριβώς τα αντίθετα από ό,τι λέγατε στον ελληνικό λαό. Πού πήγε το περίφημο Πρόγραμμα Θεσσαλονίκης κι εκείνα τα 2 δισεκατομμύρια ευρώ, που θα δίνατε δήθεν για κοινωνική βοήθεια; Πού πήγαν οι πομπώδεις δηλώσεις και το κίνημα «Δεν πληρώνω»; Τώρα κάνετε τα πάντα, μα τα πάντα, για να κρατήσετε λίγο παραπάνω τις καρέκλες σας. Τι συνιστούν όλα αυτά; Τη μεγαλύτερη πολιτική απάτη στην Ελλάδα από τη Μεταπολίτευση έως σήμερα. Τι γνώρισε, κυρίες και κύριοι συνάδελφοι, ο τόπος από εσάς; Μια φοροκαταιγίδα, μια λαίλαπα περικοπών, μέτρων αχρείαστων, συνεχών αποτυχιών. Μας γυρίσατε πολύ πίσω. Μας βουλιάξατε στην ύφεση με τις περίφημες διαπραγματεύσεις σας, από τη «βαρουφακειάδα» μέχρι σήμερα. Τώρα, παλεύετε να ξαναφέρετε τη χώρα πού; Εκεί που βρισκόταν τον Δεκέμβριο του 2014. Ποιος πληρώνει τον λογαριασμό; Οι Έλληνες πολίτες. Μάλιστα, από αυτούς, πιο σκληρά πλήττονται οι οικονομικά ασθενέστεροι. Διότι μη μου πείτε και μη μου ξαναμιλήσετε για κοινωνική ευαισθησία. Όχι στα λόγια, αλλά στα έργα. Εκτός αν είναι δείγματα κοινωνικής ευαισθησίας τα ΜΑΤ και τα δακρυγόνα στα δικαστήρια μέσα με τους πλειστηριασμούς, τα ΜΑΤ στο Υπουργείο Παιδείας εναντίων των φοιτητών. Θα μου πείτε, αυτά είναι ΜΑΤ της Αριστεράς. Δεν είναι ΜΑΤ της Δεξιάς. Άρα, είναι καλά ΜΑΤ και τα δακρυγόνα είναι καλά δακρυγόνα. Το ίδιο και για τα ΜΑΤ στο Υπουργείο Υγείας. Αν αυτά συνιστούν ευαισθησία, αν συνιστούν ευαισθησία οι ηλεκτρονικοί πλειστηριασμοί, αν συνιστά ευαισθησία η πρώτη κατοικία χιλιάδων συμπολιτών μας που βγαίνει στο σφυρί, γιατί καταργήσατε το άρθρο 2 του ν.4224/2013 της κυβέρνησης Σαμαρά, το οποίο προστάτευε πλήρως την πρώτη κατοικία έως το ποσό των διακοσίων χιλιάδων ευρώ, τι να πω; Σήμερα, τι κάνετε; Προστατεύετε τα ακίνητα των υπερχρεωμένων νοικοκυριών που έχουν υπαχθεί στο νόμο Κατσέλη. Με άλλα λόγια, δηλαδή, όσοι δεν έχουν υπαχθεί στον νόμο Κατσέλη, χάνουν τα ακίνητά τους ανεξαρτήτως ποσού. Αυτή είναι η περίφημη ευαισθησία σας και αυτή είναι η περίφημη ευαισθησία που δείχνετε κυρίως στους οικονομικά ασθενέστερους συμπολίτες μας. Περιμένουμε και τα υπόλοιπα δείγματα της Κυβέρνησής σας. Διότι ακούσαμε και τα αμίμητα, ότι - δήθεν - οι πλειστηριασμοί είναι κοινωνικά δίκαιο μέτρο και ότι είναι αναγκαίοι βέβαια - τώρα, αυτό το ανακαλύψατε ως Κυβέρνηση, άλλα λέγατε ως αντιπολίτευση - για να στηριχθεί το τραπεζικό σύστημα. Βέβαια, να θυμίσω εν τάχει τα αποτελέσματα της πολιτικής σας: κατασχέσεις σε περίπου ένα εκατομμύριο συμπολίτες μας, πάνω από εκατό δισεκατομμύρια χρέη ιδιωτών προς την εφορία και πάνω από εκατό δισεκατομμύρια τα κόκκινα δάνεια. Περιμένουμε να δούμε τι θα κάνετε με τα εργασιακά. Για το δικαίωμα απεργίας φέρατε τροπολογία και την πήρατε πίσω. Περιμένουμε να την ξαναφέρετε. Τι θα κάνετε με τη ΔΕΗ; Ναι, κυρίες και κύριοι συνάδελφοι, τι θα κάνετε με τη ΔΕΗ; Όπως λένε και οι Βουλευτές σας, την ξεπουλάτε. Και είναι αυτοί οι Βουλευτές που πηγαίνουν το πρωί στις διαδηλώσεις, που διαμαρτύρονται εναντίον του ξεπουλήματος της ΔΕΗ που επιχειρεί η Κυβέρνησή σας και το βράδυ έρχονται στη Βουλή και ψηφίζουν υπέρ του ξεπουλήματος που κάνει η Κυβέρνηση ΣΥΡΙΖΑ - ΑΝΕΛ. Μήπως ξαναδούμε το έργο, όπως το είδαμε και με την ΤΡΑΙΝΟΣΕ, που κάποτε ουρλιάζατε, γιατί ξεπουλούσε η κακιά κυβέρνηση της Νέας Δημοκρατίας τον ΟΣΕ και σήμερα τον ξεπουλήσατε μπιρ παρά για σαράντα πέντε εκατομμύρια ευρώ; Φτάνει, λοιπόν, τόση «ευαισθησία»! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Έτσι, λοιπόν, κλείνοντας, θα θυμίσω μερικά στοιχεία. Και τα στοιχεία που θα αναφέρω είναι στοιχεία του συστήματος «ΕΡΓΑΝΗ». Ξέρετε, δεν είναι δικά μας ή δικά σας στοιχεία. Από την «ΕΡΓΑΝΗ» βγαίνουν. Νοέμβριος 2017: αρνητικό ρεκόρ στην αγορά εργασίας. Έχουμε 60% ευέλικτες μορφές εργασίας. Η πλήρης απασχόληση είναι 40%. Και για να μη σας αδικώ, είναι 41,9% με 58,4%. Από τα 751 ευρώ στον βασικό μισθό, ήρθαμε στη γενιά του Αλέξη Τσίπρα των 360 ευρώ τον μήνα. Αυτή είναι η ευαισθησία και τα επιτεύγματα της Κυβέρνησης ΣΥΡΙΖΑ - ΑΝΕΛ και του Αλέξη Τσίπρα. Χάνουν δύο εκατομμύρια πολίτες την έκπτωσή τους στις ιατρικές δαπάνες. Αυτό είναι δείγμα της ευαισθησίας Τσίπρα ΣΥΡΙΖΑ. Αυξάνετε τον ΦΠΑ στα υπόλοιπα νησιά του Αιγαίου. Αυτό που είχαμε διατηρήσει, τη νησιωτικότητα την καταργείτε εντελώς. Είναι και αυτό δείγμα της ευαισθησίας Αλέξη Τσίπρα, Κυβέρνησης ΣΥΡΙΖΑ. Μειώνετε τα επιδόματα των πολύτεκνων και τρίτεκνων οικογενειών, δείγμα επίσης της ευαισθησίας σας. Κόβετε περίπου μισό δισεκατομμύριο, 561.000.000 ευρώ, από τη δημόσια υγεία. Και αυτό είναι επίτευγμα δικό σας. Αυξάνετε τις ασφαλιστικές εισφορές για χιλιάδες ελεύθερους επαγγελματίες με τον νέο προϋπολογισμό. Αυτός είναι ο μπουναμάς που λέγαμε. Και αυτό δικό σας επίτευγμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω, σας παρακαλώ. Μειώνετε στο μισό το επίδομα θέρμανσης. Να φωνάξουμε από εδώ: «Προύχοντες του Νευροκοπίου, της Φλώρινας, της Πίνδου, ακούτε και βλέπετε πόση ευαισθησία έχει ο Αλέξης Τσίπρας και η σημερινή Κυβέρνηση; Σας μειώνουν στο μισό το επίδομα που παίρνατε για τη θέρμανση.» Κυρίες και κύριοι συνάδελφοι, προέρχομαι από τη Θεσσαλονίκη και σήμερα ο Πρωθυπουργός εγκαινίασε την πρώτη, τη μία από τις είκοσι πέντε ΤΟΜΥ, Τοπικές Μονάδες Υγείας, που είχε πει ότι θα γίνουν στη Θεσσαλονίκη. Τελικά λέει ότι θα είναι τρεις συνολικά. Μέχρι το 2017 εμείς περιμέναμε είκοσι πέντε - ο Πρωθυπουργός τα είπε, δεν τα λέγαμε εμείς - και διακόσιες τριάντα εννιά σε όλη την χώρα. Ως τώρα δεν έχει γίνει τίποτα. Να σας στείλουμε τον λογαριασμό για το πότε και πώς θα λειτουργήσουν όλα αυτά. Φαντάζομαι ότι, βεβαίως, τότε δεν θα μπορείτε να απολογηθείτε, γιατί δεν θα είστε εσείς Κυβέρνηση. Αυτό που μπορείτε πραγματικά να κάνετε για να βοηθήσετε τον τόπο είναι να φύγετε μια ώρα αρχύτερα. Αν εσείς είστε ανίκανοι, δεν σημαίνει ότι είμαστε ανίκανοι όλοι εμείς. Κι αν εσείς αποτύχατε, δεν σημαίνει ότι όλοι οι άλλοι είναι καταδικασμένοι να αποτύχουν, γιατί απέτυχε ο Αλέξης Τσίπρας και η Κυβέρνηση των ΣΥΡΙΖΑ - ΑΝΕΛ. Βεβαίως υπάρχει άλλος δρόμος που περνάει μέσα από τη μείωση των φόρων, από την προσέλκυση των επενδύσεων, από την επιτάχυνση των μεταρρυθμίσεων. Όλα αυτά, όμως, για τη δική σας ιδεοληπτική πολιτική είναι άγνωστα πεδία.
Ευχαριστώ.
Κύριε Πρόεδρε, μπορώ να έχω τον λόγο για ένα λεπτό;
Παρακαλώ, έχετε ένα λεπτό.
Πριν λίγα λεπτά ο κ. Βαρβιτσιώτης κατέθεσε στα Πρακτικά της Βουλής ένα δελτίο Tύπου της αντίστοιχης Ευρωπαϊκής Επιτροπής Ασύλου, διατεινόμενος ότι η Ελλάδα δεν έχει απορροφήσει ούτε ένα ευρώ από αυτά που έχει δώσει η Ευρωπαϊκή Ένωση. Ναι ή όχι, κύριε Βαρβιτσιώτη;
Δεν ακούσατε καλά.
Δεν άκουσα καλά, ακούσανε όλοι οι άλλοι. Αυτό το δελτίο Τύπου που πραγματικά υπάρχει γράφει μέσα ότι ήδη η Ευρωπαϊκή Ένωση στα διάφορα Υπουργεία και στις ΜΚΟ και στην Ύπατη Αρμοστεία έχει δώσει 398 εκατομμύρια ευρώ, τα οποία έχουν δαπανηθεί κι εγώ μπορώ να μιλάω εκ μέρους του Υπουργείου Εθνικής Άμυνας κι έχει δοθεί και απολογισμό γι' αυτά τα χρήματα και έχει γίνει αποδεκτός αυτός ο απολογισμός κι από την AMIF και από τον ISF. Τουλάχιστον ας συζητάμε και ας έχουμε επιχειρήματα επί του πραγματικού κι όχι επί των εντυπώσεων που θέλει ο καθένας να κάνει.
Κύριε Πρόεδρε, θα ήθελα τον λόγο.
Μια στιγμή, συγγνώμη, κύριε Βαρβιτσιώτη. Κύριε Υπουργέ, επειδή έχετε τον χρόνο ως Υπουργός να μιλήσετε, μην γίνεται διαλογική συζήτηση, γιατί ζητάνε οι Βουλευτές μετά τον λόγο και έπειτα δεν θα μιλήσουν οι υπόλοιποι. Κύριε Βαρβιτσιώτη, για τον ίδιο λόγο θα σας παρακαλέσω να μην επιμείνετε, γιατί θα γίνει διαλογική συζήτηση, απλούστατα.
Εγώ δεν έχω καμμιά διάθεση να μπω σε καμμία τέτοιου είδους αντιδικία. Αυτό που κατέθεσα και ζήτησα να βρουν οι συνάδελφοι και ο κ. Βίτσας είναι να μας πει το 2017, όχι το 2015 και το 2016, ποιος κυβερνητικός φορέας απορρόφησε έστω κι ένα ευρώ. Ήμουν πάρα πολύ σαφής σε αυτό που είπα. Και σε αυτό το έγγραφο, στον απολογισμό της Ευρωπαϊκής Ένωσης δεν υπάρχει ούτε ένας κυβερνητικός φορέας - κυβερνητικός, όχι ΜΚΟ ή διεθνής οργανισμός - που να έχει απορροφήσει έστω κι ένα ευρώ. Ξεχνάτε ότι πέρσι συστήσατε για την καλύτερη λειτουργία ένα καινούργιο Υπουργείο, που μόλις προχθές απέκτησε προεδρικό διάταγμα λειτουργίας, ένα χρόνο μετά και δεν έχει καταφέρει ούτε αυτό να απορροφήσει ένα ευρώ. Κύριε Βίτσα, κοιτάξτε λίγο καλύτερα τα στοιχεία. Τα στοιχεία που αφορούν το Υπουργείο σας είναι του 2015 και του 2016.
Του 2016, για να μην μπερδεύεστε.
Και των υπολοίπων Υπουργείων είναι του 2015 και του 2016. Όμως, εδώ συζητάμε στο τέλος του 2017 και θέλω να μου πείτε και, εάν έχετε, να το παρουσιάσετε - και μακάρι να έχετε κάτι που δεν έχει η Ευρωπαϊκή Επιτροπή στη διάθεσή της - έστω κι ένα ευρώ που απορροφήσατε.
Δημιουργούνται εντυπώσεις! Τα Υπουργεία και οι απορροφήσεις του 2017 εγγράφονται το 2018 στην αντίστοιχη έκθεση. Αλλά ήταν καθαρό το τι είπατε, κύριε Βαρβιτσιώτη.
Ήταν ξεκάθαρο αυτό που είπα.
Τον λόγο θα έχει ο Αναπληρωτής Υπουργός Υγείας κ. Παύλος Πολάκης για οκτώ λεπτά.
Ευχαριστώ, κύριε Πρόεδρε. Επειδή τις τελευταίες ημέρες έχω κάποιους δημόσιους διαλόγους μέσω των κοινωνικών δικτύων με κάποιους εκπροσώπους της Εκκλησίας, πρέπει να πω στους προλαλήσαντες συναδέλφους ότι πρέπει να το πάρετε χαμπάρι, επιτέλους, ότι άλλοι παπάδες ήλθαν και άλλα χαρτιά βαστούν. Γιατί το λέω αυτό; Το λέω γιατί στο τέλος με τα πρωτοσέλιδα που βγάζουν οι εφημερίδες του Μαρινάκη, του πρώην συγκροτήματος Λαμπράκη, το «ΠΡΩΤΟ ΘΕΜΑ» του κ. Αναστασιάδη, που ακόμα να φέρει τα 5 εκατομμύρια, στο τέλος θα πιστέψετε ότι αυτή είναι η πραγματικότητα στην ελληνική κοινωνία. Κάνετε μια αντιπολίτευση, η οποία είναι αντιπολίτευση πληρωμένων πρωτοσέλιδων, ανθρώπων που έχουν χάσει την πρόσβαση στην εξουσία, στο δημόσιο χρήμα, στις μεγάλες δουλειές και λυσσάνε να επανέλθουν. Κάνετε, λοιπόν, λες και είστε τα εκτελεστικά όργανα αυτής της διαδικασίας. Να μιλήσουμε με στοιχεία, όχι γενικώς και αορίστως, όχι ρετσέτες του αέρα, να πούμε τι παραλάβαμε, τι κάναμε και τι έχουμε σκοπό να κάνουμε. Εγώ έτσι θα μιλήσω όσον αφορά τον χώρο της υγείας, γιατί έχω παρακολουθήσει την κριτική, η οποία ασκείται με διάφορους τρόπους και στη δημόσια σφαίρα, αλλά και στη συζήτηση του προϋπολογισμού, που είναι και αυτό άλλο ένα επεισόδιο της επιχείρησης «καταστροφή και αριστερή παρένθεση», «τα διαλύσατε όλα», «τα καταστρέψατε όλα», «έχετε σπρώξει τον κόσμο στην κακομοιριά», «κλαίνε οι μάνες τη νύχτα» και δεν συμμαζεύεται. Πάμε στον χώρο της υγείας. Τι παραλάβαμε από εσάς; Παραλάβαμε ένα μεσοπρόθεσμο, το οποίο έλεγε το εξής: Το 2015 τα νοσοκομεία και τα κέντρα υγείας μπορούν να αγοράσουν εφοδιασμό και υπηρεσίες 1.498.000.000 ευρώ, το 2016 μπορούν να αγοράσουν 1.514.000.000 ευρώ, το 2017 μπορούν να αγοράσουν 1.530.000.000 ευρώ και το 2018 μπορούν να αγοράσουν 1.530.000.000 ευρώ. Το όριο αγορών είναι το ταβάνι της δαπάνης που μπορεί ο δημόσιος τομέας της υγείας να αγοράσει ως υπηρεσίες (υγειονομικό υλικό, φάρμακα, αντιδραστήρια, ορθοπεδικό υλικό, υπηρεσίες outsourcing, πληρωμές επικουρικού προσωπικού κ.λπ.). Εσείς είχατε συμφωνήσει αυτό το πράγμα: άθροισμα νοσοκομείων και κέντρων υγείας. Εμείς επαναδιαπραγματευθήκαμε το μεσοπρόθεσμο αυτό και έχουμε συμφωνήσει και μέχρι τώρα έχουμε υλοποιήσει τα εξής: Αντί για 1.498.000.000 ευρώ το 2015, τα νοσοκομεία αγόρασαν 1.706.000.000 ευρώ. Αντί για 1.514.000.000 ευρώ το 2016, τα νοσοκομεία και τα κέντρα υγείας αγόρασαν 1.804.000.000 ευρώ. Το 2017 αντί για 1.530.000.000 ευρώ, αγόρασαν 1.804.000.000 ευρώ και το 2018, που μιλάτε για μείωση του ορίου δαπανών - γιατί δεν τα καταλαβαίνετε μάλλον καλά και γι' αυτό ίσως και ο κ. Χουλιαράκης σάς λέει να διαβάσετε καλύτερα - αντί για 1.530.000.000 ευρώ, που είχατε συμφωνήσει εσείς, τα νοσοκομεία και τα κέντρα υγείας θα αγοράσουν 1.826.000.000 ευρώ. Αθροιστικά στην τετραετία αυτό σημαίνει 1.068.000.000 ευρώ παραπάνω δαπάνη του δημόσιου τομέα υγείας της χώρας σε σχέση με αυτά που είχατε συμφωνήσει εσείς. Ήδη τα 700 έχουν υλοποιηθεί, όχι θα γίνουν, έχουν γίνει. Γι' αυτό έγινε δυνατόν - και επειδή εμείς δεν κλέβουμε - να καλύψουμε και δυόμισι εκατομμύρια ανασφάλιστους, που τους είχατε πετάξει απ' έξω, και να τους διαγράψουμε τα χρέη με τη δεύτερη νομοθετική ρύθμιση -150 εκατομμύρια ευρώ ήταν αυτά - και να καταργήσουμε το πεντάευρο από τα νοσοκομεία, να μη λείπει πια υγειονομικό υλικό και φάρμακα και αντιδραστήρια από τα νοσοκομεία, γιατί μπορέσαμε και αυξήσαμε το όριο δαπανών με αυτόν τον τρόπο. Ένα το κρατούμενο, λοιπόν, γι' αυτό το κρίσιμο μέγεθος. Εκεί είναι που έμπαινε το χατζάρι του μνημονίου και μπαίνει ακόμα, αλλά για έξι - εφτά μήνες, γιατί τελειώνει το πηγάδι και βγαίνουμε στο ξέφωτο. Είναι 1.068.000.000 ευρώ παραπάνω. Πάμε τώρα και στους όρους του πραγματικού χρήματος. Γιατί λέτε όλοι σας, κυρίως από δεξιά, αλλά και από αριστερά, ότι «μειώνεται η κρατική δαπάνη, δηλαδή το χρήμα που δίνει ο κρατικός προϋπολογισμός στα νοσοκομεία και στον ΕΟΠΥΥ». Ακούστε τώρα για να μιλήσουμε με όρους πραγματικού χρήματος: Τι είχατε προβλέψει εσείς να δώσετε στα νοσοκομεία; Είχατε προβλέψει να δώσετε 1,25 δισεκατομμύριο ευρώ και 90 εκατομμύρια στα κέντρα υγείας. Εμείς αυτό το ποσό το αυξήσαμε και δίνουμε εδώ και τρία χρόνια 1.250.000.000 ευρώ από το Γενικό Λογιστήριο. Από τον κουμπαρά του κ. Χουλιαράκη πάει στα νοσοκομεία 1.250.000.000 ευρώ. Τι έκανε τη μεγάλη διαφορά; Δεν την έκαναν τα ίδια έσοδα των νοσοκομείων, που έχουν και αυτά αυξηθεί, γιατί νοικιάσαμε σπίτια σε καλύτερες τιμές που ήταν ιδιοκτησίας των νοσοκομείων, αξιοποιήσαμε καλύτερα τα κληροδοτήματα, δεν καταργήσαμε δυστυχώς ακόμη τα απογευματινά ιατρεία, έτσι όπως θέλουμε. Τα 90 εκατομμύρια των ιδίων εσόδων έχουν γίνει 120 με 130 εκατομμύρια, παρότι χάσαμε 20 εκατομμύρια από το πεντάευρο που καταργήσαμε. Η μεγάλη διαφορά είναι αυτά που έδωσε ο ΕΟΠΥΥ. Και έχω τα στοιχεία με νούμερα. Το 2014 δώσατε στα νοσοκομεία 80 εκατομμύρια ευρώ από τον ΕΟΠΥΥ. Το 2015, τη χρονιά της διαπραγμάτευσης και όλου του κακού πανικού που είχε γίνει τότε - γιατί έγιναν και εκλογές τον Σεπτέμβρη, μην συγκρίνετε πάντα με τον Φλεβάρη - , εμείς καταφέραμε να δώσουμε στα νοσοκομεία του ΕΣΥ 51.927.000 ευρώ. Το 2016 δώσαμε στα νοσοκομεία του ΕΣΥ 400.594.000 ευρώ και μέχρι τις 31-12-2017 προβλέπεται να δώσουμε - αυτό που λέω είναι με κομμένα τα εντάλματα -616.000.000 ευρώ. Και - προσέξτε - αυτά δεν είναι όλα προς τον ΕΟΠΥΥ, γιατί έχει δώσει το 2015 σε στρατιωτικά και πανεπιστημιακά νοσοκομεία, στο «ΩΝΑΣΕΙΟ» και στο «Παπαγεωργίου» 90 εκατομμύρια, το 2016 έχει δώσει 173 εκατομμύρια στα ίδια νοσοκομεία, το 2017 έχει δώσει 183 εκατομμύρια σε αυτά τα στρατιωτικά και πανεπιστημιακά νοσοκομεία. Αυτό, λοιπόν, εξηγεί - και εδώ είναι ο μεγάλος σας πόνος, γιατί δεν μπορείτε να καταλάβετε πώς γίνεται αυτό το πράγμα - το ότι αυξάνονται οι ασφαλισμένοι που δέχονται περίθαλψη, δεν έχουν ελλείψεις τα νοσοκομεία και ότι έχουμε το εξής αποτέλεσμα: Το 2014 τα νοσοκομεία έκλεισαν με «καθαρή θέση» 701 εκατομμύρια ευρώ χρέος. Καθαρή θέση σημαίνει τι χρωστάω από το παρελθόν, τι αγόρασα τη χρονιά και τι λεφτά έχω στο ταμείο μου, δηλαδή προσθέτω τι χρωστάω από το παρελθόν, τι αγόρασα τη χρονιά και λέω τι λεφτά έχω στο ταμείο μου στις 31 Δεκεμβρίου. Αυτό είναι η καθαρή θέση. Είχανε 900 εκατομμύρια χρέη, 210 εκατομμύρια στα ταμεία, έκλεισαν με 700 εκατομμύρια χρέος. Εμείς την πρώτη χρονιά, το 2015, κλείσαμε με 935 εκατομμύρια ευρώ χρέος, γιατί ήταν ολόκληρη η χρονιά της αναταραχής. Το 2016, για πρώτη φορά στην ιστορία των νοσηλευτικών ιδρυμάτων της χώρας, η καθαρή θέση των νοσοκομείων ήταν πλεονασματική κατά 35 εκατομμύρια ευρώ και το 2017, με στοιχεία του Οκτωβρίου και με αναγωγή στο έτος - γιατί ξέρουμε τι έχει πάει, αλλά δεν ξέρουμε ακόμη τι θα έχουν πληρώσει - η πρόβλεψη, που είναι ισχυρή - δεν λέω λόγια του αέρα, όπως ξέρετε και ειδικά με τα οικονομικά - , είναι ότι τα νοσοκομεία το 2017 θα κλείσουν με καθαρή θέση, ταμειακό πλεόνασμα, έχοντας ξεπληρώσει θεωρητικά ό,τι χρωστούσαν από το παρελθόν και ό,τι έχουν αγοράσει φέτος, 312 εκατομμύρια ευρώ συν 60 εκατομμύρια από τις Υγειονομικές Περιφέρειες, τις ΥΠΕ - ΠΕΔΗ. Δηλαδή, θα έχουν καθαρή θέση 370 εκατομμύρια ευρώ. Γι' αυτό δεν χρειάζεται του χρόνου το Γενικό Λογιστήριο του Κράτους να δώσει το ποσό που έδωσε φέτος στα νοσοκομεία. Δεν θέλουμε να τα κάνουμε «Μega Βanca» τα νοσοκομεία, διότι δεν μπορούν. Και να το πάρουν το ποσό, δεν θα το ξοδέψουν, γιατί υπάρχει το όριο. Και θέλουμε μετά τον Αύγουστο του 2018 να επαναδιαπραγματευθούμε κάποια πράγματα, γιατί πρέπει να καλύψουμε ανάγκες που δεν καλύπταμε μέχρι τώρα, την αποκατάσταση, να καλύψουμε και άλλα πράγματα που σήμερα δεν καλύπτονται. Δεν είναι ισχυρός ο δημόσιος τομέας, γιατί χτίσατε είκοσι πέντε ΚΕΘΥΑΠ και λειτουργήσαμε κάποιο χρονικό διάστημα τα τέσσερα, πέντε, που πρέπει να λειτουργήσουν. Πρέπει να καλύψουμε και μια σειρά από άλλες δραστηριότητες του δημόσιου τομέα, να αναπτύξουμε δομές. Πρέπει, βέβαια, να αρχίσουμε να επιστρέφουμε στους εργαζόμενους που «έβαλαν πλάτη» για να στηριχθεί το σύστημα, ένα μέρος των μισθολογικών απωλειών που είχαν τα προηγούμενα χρόνια και αυτό πρέπει να γίνει. Αυτή, λοιπόν, είναι - νομίζω - η οριστική απάντηση. Βλέπω και φεύγουν ένας ένας, όλοι, δεν θα μείνει άνθρωπος στο τέλος από την Αξιωματική Αντιπολίτευση. [[Γέλωτες από την πτέρυγα του ΣΥΡΙΖΑ]] Διότι όταν μιλάς με στοιχεία, είναι διαφορετικά. Βγαίνουν και λένε, λες και είναι δελτίο ειδήσεων, «καταστρέφεται…» και τα λοιπά, βρίσκουν να λείπει καμιά βελόνα, θα έχουν και τον Γιαννακό να χορεύει με τρεις, τέσσερις άλλους - ας πούμε - και νομίζουν ότι αυτή είναι η πραγματικότητα. Άρα, για να ξεμπερδεύουμε, αυτή είναι η πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Να πούμε και δυο, τρία στοιχεία - θέλω λίγο την ανοχή σας, κύριε Πρόεδρε - γιατί νομίζω ότι πρέπει να ακουστούν αυτά από τον ελληνικό λαό, διότι έχουμε ακούσει πάρα πολλά αυτόν τον καιρό. Πάω σε ένα άλλο ζήτημα που αφορά τον ΕΟΠΥΥ. Θα σας πω νούμερα πάλι, για να μην λέμε κουβέντες του αέρα. Το 2015 ο ΕΟΠΥΥ πήρε 3,48 δισεκατομμύρια ευρώ από ασφαλιστικά ταμεία και 525 εκατομμύρια από κρατική χρηματοδότηση. Το 2016 πήρε 4,124 δισεκατομμύρια ευρώ - πραγματικό χρήμα είναι αυτό - συν 525 εκατομμύρια από την κρατική χρηματοδότηση. Το 2017 θα φθάσει 4,768 δισεκατομμύρια ευρώ και το ίδιο θα φθάσει και του χρόνου, το 2018. Για αυτόν τον λόγο δεν χρειάζεται παραπάνω ο ΕΟΠΥΥ και χαμήλωσαν αυτά που δίνει το Γενικό Λογιστήριο του Κράτους, γιατί και ο ΕΟΠΥΥ έχει σε κάποιες δαπάνες όριο αγορών, που είναι η φαρμακευτική δαπάνη και οι δαπάνες της ανοιχτής ή κλειστής περίθαλψης που πληρώνει στον ιδιωτικό τομέα. Άρα, προσέξτε τώρα ποια είναι και η μεγάλη επιτυχία και εδώ πρέπει να δώσω και πολύ μεγάλα συγχαρητήρια στις υπηρεσίες του ΕΟΠΥΥ, γιατί σήκωσαν ένα τεράστιο βάρος: Πέρασαν από το ΙΚΑ στον ΕΟΠΥΥ οι παροχές σε χρήμα τις οποίες καθυστερήσαμε, αλλά ομαλοποιείται η κατάσταση προς τους ασφαλισμένους. Το 2015 παραλάβαμε τον ΕΟΠΥΥ με 2,2 δισεκατομμύρια ληξιπρόθεσμα χρέη. Στις 31-12-2016 ο ΕΟΠΥΥ είχε 1,135 δισεκατομμύριο ληξιπρόθεσμα χρέη. Το 2017 θα φθάσει - με την προβολή που κάνουμε - ανάμεσα στα 400 με 420 εκατομμύρια ευρώ χρέη. Πρακτικά τα μηδενίζει - έτσι; - για να εξηγούμαστε και να μην παρεξηγούμαστε. Αυτό είναι μια τεράστια επιτυχία αυτής της Κυβέρνησης, των ΣΥΡΙΖΑ - ΑΝΕΛ. Τεράστια επιτυχία! Και του χρόνου μπαίνουμε σε άλλη βάση. Δεν δημιουργεί νέα χρέη από το 2016, γιατί κάνει πλήρη εκκαθάριση του 100% των υποβολών. Έχει καταβάλει σε πάρα πολλούς παρόχους στους δύο μήνες και θα φθάσει να καταβάλλει σε όλους. Έχει υπογράψει συμβάσεις με άλλους δέκα χιλιάδες παρόχους, για να μην πληρώνουν οι ασθενείς πρώτα και μετά να πηγαίνουν να τα παίρνουν από τον ΕΟΠΥΥ. Αυτές είναι τεράστιες, ιστορικές επιτυχίες σε σχέση με τα ασφαλιστικά μας ταμεία και την πορεία τους. Και νομίζω ότι δείχνουν έναν δρόμο σε σχέση με το πώς θα κινηθούμε από εδώ και πέρα και τη συνέργεια των πόρων που έχουμε πετύχει. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Πρόεδρε, θέλω ακόμη λίγο χρόνο. Ευχαριστώ για την ανοχή σας. Θέλω να πω πολλά ακόμα, αλλά θα πω δυο κουβέντες ακόμα. Εφημερίες, υπερωρίες: Άλλο κλάμα εκεί: «Δεν θα έχουμε…». Τι παραλάβαμε; Το κονδύλι των εφημεριών το 2014 και από εσάς η πρόβλεψη για το 2015 ήταν 297 εκατομμύρια ευρώ για όλα, νοσοκομεία, κέντρα υγείας, ΕΚΑΒ. Πόσο το κάναμε; Το κάναμε 336 εκατομμύρια ευρώ. Και το 2015 έγινε 326 εκατομμύρια ευρώ και το 2017 έγινε 336 εκατομμύρια ευρώ. Το 2018 έγινε 353 εκατομμύρια ευρώ. Καλύπτουμε πλήρως και την αύξηση του νυχτερινού κατά 10% και την αύξηση του 6% των εφημεριών στους γιατρούς και τον αυξημένο αριθμό των γιατρών που ήδη έχουν μπει μέσα. Επίσης, βέβαια, να μην ξεχάσω ότι έχουμε δώσει και 57 εκατομμύρια ευρώ σε εφημερίες και υπερωρίες του προσωπικού των νοσοκομείων που δεν είχατε πληρώσει εσείς τα προηγούμενα χρόνια, το 2012, το 2013 και το 2014. Γι' αυτό και το αναγνωρίζει το προσωπικό και γι' αυτό και δεν ακολουθεί τα τσίρκα στις κινητοποιήσεις. Και να πω και δύο κουβέντες για τις προσλήψεις. Αν και είναι νούμερα πρέπει να τα πω. Δεν γίνεται να μην τα πω, γιατί δεν μπορώ να ακούω αυτήν την κριτική που γίνεται. Από τότε που καθίσαμε εμείς στο τιμόνι της χώρας μέχρι εχθές, έχουν αναλάβει υπηρεσία τριακόσιοι δέκα γιατροί - μόνιμο προσωπικό - από παλιές προκηρύξεις που ξεπαγώσαμε, τετρακόσιοι τριάντα γιατροί από τις προκηρύξεις που κάναμε εμείς, που μέχρι στιγμής είναι χίλιοι διακόσιοι σαράντα. Υπάρχει καθυστέρηση. Είναι ο μηχανισμός. Αυτή είναι, όμως, η πραγματικότητα. Χίλια πεντακόσια πενήντα άτομα μόνιμο προσωπικό από τις προκηρύξεις 4Κ και 5Κ του 2016 και τον κυλιόμενο πίνακα. Είναι 186 και 93 μόνιμο προσωπικό στο ΕΚΑΒ, 130 στη Σαντορίνη. Ανέλαβαν δύο χιλιάδες οκτακόσιοι εβδομήντα νοσηλευτές - από τις τέσσερις χιλιάδες που είχαμε προκηρύξει - μέσω του προγράμματος του ΟΑΕΔ και τώρα ετοιμάζεται η υπουργική απόφαση παράτασης της θητείας τους για άλλον ένα χρόνο. Είναι δύο χιλιάδες τριακόσιοι επικουρικοί γιατροί από το 2015 μέχρι το 2017, επιπλέον των πεντακόσιοι που παραλάβαμε από εσάς, πεντακόσιοι ογδόντα πέντε λοιπό επικουρικό προσωπικό, επιπλέον των τετρακοσίων ογδόντα που παραλάβαμε από εσάς και που παρατείνουμε τη θητεία τους μέχρι και σήμερα γιατί τους χρειαζόμαστε. Είναι τετρακόσιοι γιατροί και νοσηλευτές στο ΚΕΕΛΠΝΟ για τις ΜΕΘ. Γι' αυτό τα τετρακόσια τριάντα οκώ κρεβάτια που παραλάβαμε από εσάς τον Γενάρη του 2015, έχουν γίνει πεντακόσια εξήντα πέντε σήμερα και αν είχε ολοκληρωθεί και η τελευταία προκήρυξη θα είχαμε ανοίξει και τα υπόλοιπα. Τετρακόσιες εβδομήντα έξι θέσεις για πρόγραμμα στο προσφυγικό από το ΚΕΕΛΠΝΟ. Διακόσιες τριάντα πέντε θέσεις για τις ανάγκες του ανατολικού Αιγαίου, που είναι διάφορες κατηγορίες, γιατροί, νοσηλευτές, που είναι όλοι στο σύστημα υγείας. Εννιακόσιες πενήντα από την προκήρυξη του ΑΣΕΠ του 1998. Αυτοί που διάβασα μέχρι τώρα είναι δέκα χιλιάδες πεντακόσιες πέντε. Είναι σε διαδικασία να αναλάβουν υπηρεσία: οκτακόσιοι δεκατέσσερις μόνιμοι γιατροί από τις προκηρύξεις που έχουν γίνει ήδη. Διακόσιες πενήντα από παλαιές προκηρύξεις που έχουν ξεπαγώσει. Χίλιες εξακόσιες εξήντα έξι μόνιμο προσωπικό από την προκήρυξη 7Κ, καθώς επιτέλους εδέησε το ΑΣΕΠ, με τους ρυθμούς ανάπηρης κουτσής χελώνας που πάει, να βγάλει - τα προσωρινά αποτελέσματα τα έχει βγάλει εδώ και καιρό - για τους επτακόσιους τα οριστικά. Πιστεύουμε να τελειώσει σύντομα και τα υπόλοιπα. Επιπλέον διακόσια πενήντα επτά τεχνικό και λοιπό προσωπικό από την 5Κ του 2017. Χίλιοι εκατόν τριάντα πέντε αναλαμβάνουν από τον ΟΑΕΔ γιατί ξαναέγινε για τους υπόλοιπους ο διαγωνισμός. Εκατόν ογδόντα δύο για το πρόγραμμα ειδικών θέσεων από το Υπουργείο Εργασίας για το Υπουργείο Υγείας - πολύτεκνοι, ΑΜΕΑ κ.λπ.. Εξακόσιοι γιατροί που αναλαμβάνουν στις ΤΟΜΥ και δύο χιλιάδες υπόλοιπο προσωπικό και εκατό στο Νοσοκομείο «Παπαγεωργίου». Αυτοί είναι επτά χιλιάδες τέσσερις για τους οποίους έχουν γίνει οι προκηρύξεις, έχουν ολοκληρωθεί και είναι στη διαδικασία να αναλάβουν υπηρεσία. Μένουν ακόμα να προκηρυχθούν χίλιοι πεντακόσιοι εξήντα μόνιμοι γιατροί από τους οποίους πεντακόσιοι θα πάνε στα ΤΕΠ, τετρακόσιοι πενήντα στην πρωτοβάθμια και άλλοι πεντακόσιοι για τις ανάγκες που θα μας πουν τα νοσοκομεία. Επίσης, σαράντα διασώστες για το ΕΚΑΒ και πεντακόσιοι που θα επαναπροκηρυχθούν για τις ΤΟΜΥ. Αυτό το άθροισμα βγάζει δεκαεννιά χιλιάδες εξακόσιους εννιά. Τέτοια ένεση στο ΕΣΥ έχει να γίνει από τότε που φτιάχτηκε. Αυτή είναι η πραγματικότητα. Αυτά έχουμε κάνει. Σταματώ εδώ. Θα μπορούσα να πω πολλά και για το ΕΚΑΒ και όλα αυτά που έχουμε πετύχει μέχρι τώρα και για διάφορα άλλα. Έχω όμως υπερβεί κατά πολύ τον χρόνο απ' ό,τι βλέπω. Ευχαριστώ για την ανοχή, κύριε Πρόεδρε. Θέλω να πω το εξής: Τον Ιούλιο του 2015 εμείς υπογράψαμε έναν αξιοπρεπή συμβιβασμό. Δεν προσκυνήσαμε. Κάναμε πίσω, για να μπορέσουμε να βγάλουμε τη χώρα από ένα πηγάδι, στο οποίο τη ρίξατε εσείς, με μία διαπλοκή και μία παραοικονομία και ένα πελατειακό κράτος, που βυσσοδόμησε σε αυτήν τη χώρα για πάνω από τριάντα χρόνια.
Παρακαλώ, ολοκληρώστε.
Παρά τα όσα λέτε, παρά τις «παρενθέσεις», παρά τις «καταστροφές», η χώρα βγαίνει από την κρίση και θα είναι ντάλα μεσημέρι. Τον Αύγουστο θα είναι. Και τότε όλα θα τα επαναδιαπραγματευθούμε αλλιώς, για μια Ελλάδα, που θα είναι πραγματικά ελεύθερη, που θα είναι δημοκρατική, που θα έχει αξιοκρατία, που θα βάλει άλλες παραγωγικές βάσεις, που θα πετάξει όλους τους κρατικοδίαιτους προμηθευτές, που θα πετάξει όλα τα κρατικοδίαιτα ΜΜΕ και θα μπορέσει να ξαναφωνάξει και να φέρει πίσω, για να δουλέψουν και να παράγουν πλούτο τα παιδιά μας, που διώξατε σαν τα χελιδόνια. Εμείς θα τα καταφέρουμε. Ο ελληνικός λαός αναγνωρίζει την προσπάθεια που κάνουμε, γιατί δεν μπορείτε να μας πιάσετε ούτε στο τόσο! Όπως είδατε δεν αναφέρθηκε καθόλου στην ομιλία μου σε όλη την ιστορία της παραοικονομίας και των σκανδάλων. Θα έχουμε πολλές συνεδριάσεις στη Βουλή και σύντομα για να τα πούμε αυτά.
Ολοκληρώστε, κύριε Υπουργέ.
Όμως, εμείς με αυτή τη μεριά είμαστε, αυτό θα κάνουμε, ο λαός το αναγνωρίζει και το 2019, που θα γίνουν οι εκλογές μην τρέφετε όνειρα θερινής νυκτός ότι θα επιστρέψετε. Ευχαριστώ πολύ.
Τον λόγο έχει ο Βουλευτής του ΣΥΡΙΖΑ κ. Παυλίδης. Επαναλαμβάνω την παράκληση να τηρηθούν οι χρόνοι, για να μην αναγκαζόμαστε και χαλάμε τις καρδιές μας.
Επειδή όλο μας κατηγορείτε, κυρίες και κύριοι συνάδελφοι της Αντιπολίτευσης, ότι όλο για τη Νέα Δημοκρατία μιλάμε και όχι για τη δική μας πολιτική, εγώ θα ξεκινήσω από αυτό. Νομίζω ότι το 2015 δεν μπορούσαμε να διαμορφώσουμε εντός της Ευρωπαϊκής Ένωσης μια άλλη εναλλακτική πολιτική πρόταση. Σε ένα τέτοιο δεδομένο πολιτικό περιβάλλον ισχυρής νεοφιλελεύθερης πολιτικής, με ισχυρούς αρνητικούς πολιτικούς συσχετισμούς και με μια πολύ κακή οικονομική κατάσταση της χώρας, δεν υπήρξε εναλλακτική πολιτική πρόταση, που να ήταν οικονομικά αντιμετωπίσιμη, κοινωνικά βιώσιμη και πολιτικά εφικτή και πολύ περισσότερο εγκεκριμένη πολιτικά από την κοινωνία. Νομίζω ότι αυτό το δίλημμα απαντήθηκε οριστικά τον Σεπτέμβρη του 2015 με ένα Πρόγραμμα Γ΄ στο τραπέζι. Παρ' όλα αυτά, όμως, υλοποιήσαμε αυτό που όφειλε να κάνει κάθε αξιόπιστη και κοινωνικά προσιτή Κυβέρνηση. Ποιο είναι αυτό; Ποια είναι αυτά τα πέντε, που πρέπει να κάνεις, υλοποιώντας ένα συγκεκριμένο πρόγραμμα. Το πρώτο είναι να υλοποιήσεις το πρόγραμμα, να σεβαστείς τις υπογραφές σου, να διαμορφώσεις τους όρους της δημοσιονομικής προσαρμογής και τους όρους ανάπτυξης. Ταυτόχρονα, να υλοποιήσεις ένα πολιτικό πρόγραμμα, που να κρατήσει ζωντανή την κοινωνία, να ενισχύσεις την υγεία, να ενισχύσεις την παιδεία, να έχεις μια ενισχυμένη κοινωνική πολιτική. Τρίτον, να περνάς τις εξετάσεις - αξιολογήσεις. Τέταρτον να προσπαθείς να κάνεις δοκιμαστικές εξόδους στην αγορά, ώστε να ανακτήσεις την εμπιστοσύνη και στην ελληνική οικονομία και στη χώρα συνολικά. Και πέμπτον, να έχεις μια έξοδο από τα μνημόνια και από τα προγράμματα, ώστε να έχεις μια αλλαγή μίγματος, να μην έχεις πιστοληπτική γραμμή στήριξης και να μην έχεις νέα μέτρα στο κλείσιμο του μνημονιακού προγράμματος. Τι από αυτά κάνουμε, συνάδελφοι; Ας το κουβεντιάσουμε. Πρώτον, υλοποιήσαμε και υλοποιούμε το πρόγραμμα με μια δημοσιονομική υπευθυνότητα. Είμαστε εντός των στόχων, διαμορφώνουμε πλεονάσματα - και θα πω παρακάτω - υψηλά και αντιμετωπίζουμε και τα μεγέθη της οικονομίας με τους όρους, που οφείλουμε να τα αντιμετωπίσουμε, υπογράφουμε και υλοποιούμε τις μεταρρυθμίσεις - κάποιες ήταν θετικές, κάποιες ήταν αναγκαίες και κάποιες ήταν αναγκαστικές και δεν ήταν πολιτική μας επιλογή, παρ'όλα αυτά τις υλοποιούμε - ανακτούμε την αξιοπιστία στο αξιόχρεο της ελληνικής οικονομίας και στην εμπιστοσύνη της χώρας, διαμορφώνουμε μια ηπιότερη δημοσιονομική προσαρμογή, που έχει μέσα και δύσκολα μέτρα σαφέστατα. Εσείς τι κάνετε; Τώρα θα έρθω σε εσάς. Το 2014 παραλάβαμε από τη Νέα Δημοκρατία και από το ΠΑΣΟΚ τα εξής: Εκτός όλων των δημοσιονομικών στόχων η χώρα, το πλεόνασμα όφειλε να ήταν 1,5% και φέρατε ένα πλεόνασμα 0,2% στο τέλος του 2014, εφτά φορές κάτω από τους στόχους, ένα δημοσιονομικό κενό 1,3% του ΑΕΠ, δηλαδή 2,2 δισεκατομμύρια ευρώ. Εκτροχιάστηκε απόλυτα το πρόγραμμα. Νομίζω ότι η έκθεση του ΔΝΤ τον Απρίλιο του 2014 είναι ξεκάθαρη. Αναφέρει ο συντάκτης της έκθεσης ότι το πρόγραμμα τον Ιούλιο του 2014 εκτροχιάστηκε απόλυτα. Φέρατε πλεονάσματα τα έτη 2015-2018, 3% για το 2015, 4,5% για το 2016, 4,5% για το 2017, 4,2% για το 2018. Συνολικά, είναι 16,2% του ΑΕΠ, δηλαδή 29,2 δισεκατομμύρια ευρώ, όταν με τη δική μας διαπραγμάτευση τα πλεονάσματα αντίστοιχα-0,25%,-0,5%, 1,75% και 3,5% ήταν συνολικά ύψους 5,5% του ΑΕΠ, δηλαδή 9,9 δισεκατομμύρια ευρώ. Καταφέραμε, δηλαδή, να απελευθερώσουμε έναν δημοσιονομικό χώρο και να εξοικονομήσουμε κοντά στα 20 δισεκατομμύρια ευρώ. Τι κάνουμε με αυτά; Ακριβώς το δεύτερο καθήκον που οφείλαμε να κάνουμε. Ενισχύσαμε την κοινωνική πολιτική το 2015 με έκτακτα μέτρα ανθρωπιστικής κρίσης 100 εκατομμύρια, το 2016 με πιλοτική εφαρμογή του κοινωνικού επιδόματος αλληλεγγύης στα 270 εκατομμύρια, το 2017 με πλήρη εφαρμογή του κοινωνικού επιδόματος αλληλεγγύης στα 720 εκατομμύρια και το 2018 τα μέτρα κοινωνικής αλληλεγγύης και τα μέτρα καταπολέμησης της φτώχειας στο 1 δισεκατομμύριο συν 300 εκατομμύρια ευρώ από πέρυσι. Από τα 100 εκατομμύρια στο 1 δισεκατομμύριο. Παίρνοντας υπ' όψιν και τις μελέτες για την παιδική φτώχεια, φέρνουμε μπροστά τα θετικά αντίμετρα στο 2018 με τα σχολικά γεύματα, την επέκταση των βρεφονηπιακών σταθμών και κυρίαρχα την αύξηση των οικογενειακών επιδομάτων μέχρι 40%. Θα υπάρξει αύξηση των οικογενειακών επιδομάτων σε εξακόσιες ογδόντα χιλιάδες οικογένειες, από τις οκτακόσιες χιλιάδες, σε τρεις ζώνες εισοδηματικών κριτηρίων με λαϊκά, ταξικά χαρακτηριστικά, ενισχύοντας δυνατά τα επιδόματα από το πρώτο παιδί. Δεύτερον, έχουμε ένταση της απασχόλησης, προγράμματα ενίσχυσης της απασχόλησης και όριο ανάπτυξης, θέτοντας έτσι τρεις τριμηνιαίες σταθερές αναπτύξεις στη χώρα. Ταυτόχρονα ο ΟΑΕΔ κάνει προγράμματα κοινωφελούς απασχόλησης ρίχνοντας την ανεργία από το 28% στο 20%. Φιλοδοξούμε το 2018 να πέσει αρκετά κάτω από το 20%, σαφέστατα με όλους τους όρους εργασιακής σχέσης και με μπλοκάκια και με σταθερούς όρους. Δεν θέλω να επεκταθώ σε αυτό. Σχετικά με την υγεία και την παιδεία, ενισχύσαμε τις δομές και το προσωπικό και ταυτόχρονα εντάξαμε στο σύστημα δύο εκατομμύρια ανασφάλιστους. Επειδή αυτά δεν ακούγονται πολύ εύκολα, το να συνειδητοποιήσει κάποιος δηλαδή το μέγεθος του κόστους αυτής της ιστορίας, επειδή αγαπάτε πολύ τους ελεύθερους επαγγελματίες, να σας θυμίσω ότι με 5.000 ευρώ οφειλή στο ΤΕΒΕ στέλνατε στο αυτόφωρο τον ελεύθερο επαγγελματία. Η πλειοψηφία των ελεύθερων επαγγελματιών είναι οι ανασφάλιστοι, δεν είναι οι μισθωτοί. Ο ελεύθερος επαγγελματίας, με έναν αριθμό ΑΜΚΑ, πηγαίνει και παίρνει την ιατροφαρμακευτική περίθαλψη που δικαιούται. Αυτά για να καταλάβετε τη διαφορά της σχέσης μας. Έχουμε σταθερή απόδοση του κοινωνικού μερίσματος για δύο χρόνια. Κυρίως ενισχύσαμε αυτούς που πραγματικά έχουν πληγεί από τα μέτρα και έχουν τη μικρότερη αντοχή στην κρίση σήμερα και είναι οι χαμηλοσυνταξιούχοι, οι άνεργοι και οι μισθωτοί. Σχετικά με το πλεόνασμα θα ήθελα να πω τα εξής. Προφανώς, σας το έχουμε πει και πάλι, ότι με το πλεόνασμα αποτυπώνεται η φορολογική πολιτική της χώρας. Ταυτόχρονα, όμως, έχουμε τα αδήλωτα εισοδήματα, τα οποία απέδωσαν 711 εκατομμύρια ευρώ και την απόδοση του ΕΦΚΑ που έφερε 1,1 δισεκατομμύρια ευρώ, απαιτώντας λιγότερη απορρόφηση από τον κρατικό προϋπολογισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Άκουσα και τον κ. Κέλλα να λέει για την υπερφορολόγηση που δημιούργησε το πλεόνασμα. Ο αντίστοιχος Υπουργός απάντησε ότι οι ληξιπρόθεσμες οφειλές - να μην το λέμε όσοι δεν γνωρίζουμε από οικονομικά - δεν ενισχύουν, πρώτον, το πλεόνασμα και, δεύτερον, το 2017 από τους μεσοπρόθεσμους στόχους του προγράμματος είχαμε μείωση στα άμεσα έσοδα από τους άμεσους φόρους 1,2 δισεκατομμύρια συν 2,2 δισεκατομμύρια επιστροφή φόρων, άρα 3,5 δισεκατομμύρια ευρώ. Είναι κοντά στο 2% του ΑΕΠ. Αυτά τα λεφτά ή δεν μπήκαν στο ταμείο ή μπήκαν και βγήκαν. Δεν έμειναν στο ταμείο. Άρα, το πλεόνασμα δεν είναι υπόθεση υπερφορολόγησης. Είναι υπόθεση αξιοποίησης και των δημόσιων δαπανών, δηλαδή εξορθολογισμού, αλλά και απόδοσης του ΕΦΚΑ. Έχουμε επιτυχείς αξιολογήσεις. Να σας θυμίσω ότι οι δικές σας αξιολογήσεις πάγωσαν. Είχατε προεκλογικές παροχές μέσα στο 2014, στα μέσα του 2014, πριν δείτε τι οικονομικό αποτέλεσμα θα έχετε στο τέλος του 2014, όταν εμείς φέρνουμε μερίσματα στο τέλος της χρονιάς, που είναι η πραγματική απόδοση του συστήματος και σε νεκρό πολιτικά χρόνο και όχι σε εκλογές. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Δεν θα αργήσω, κύριε Πρόεδρε. Τελειώνω. Δεν θα μιλήσω παραπάνω από τους άλλους. Τέλος, έχουμε καθαρή έξοδο από τα μνημόνια με χαμηλότερο κόστος δανεισμού, κοντά στο 8,25% το 2015 και σήμερα στο 4,5%. Δεν θέλω να επεκταθώ άλλο σε αυτά. Άκουσα τον κ. Δένδια και τον κ. Κουτσούκο, τους δύο βασικούς εισηγητές της Αντιπολίτευσης, σε ένα κρεσέντο καταστροφολογίας, να μιλάνε για έναν Αρμαγεδδών από την Κυβέρνηση ΣΥΡΙΖΑ - ΑΝΕΛ. Προφανώς, θα δεχτώ μια κριτική και είμαι υποχρεωμένος να τη δεχτώ και εγώ και όλοι. Υπάρχει δυσκολία στην αγορά, κλείνουν μαγαζιά, το ισοζύγιο δεν πάει καλά, είναι ζορισμένη η κοινωνία. Νομίζω ότι κανείς δεν θα το αρνηθεί αυτό. Όμως, το να ακούω τον κ. Δένδια με ένα ύφος θεατράλε να μιλάει για τον πλούσιο ή τον φτωχό, να λέει «φέρνετε τόσους φόρους και τόσους φόρους» και να τα επαναλαμβάνει με ένα λαϊκίστικο στιλ καφενείου, νομίζω ότι δεν τιμά κανέναν. Είχαμε μια υποχρέωση να αυξήσουμε τα έσοδα στα δημόσια ταμεία, από τη φορολογία, κατά 1% του ΑΕΠ, 1,8 δισεκατομμύρια δηλαδή. Το αν θα το κάνουμε με έναν φόρο ή με εκατό φόρους για την κοινωνία δεν έχει σημασία. Όμως, ο επιμερισμός των φόρων σε περισσότερα φορολογικά πεδία ευνοεί περισσότερο ένα λαϊκό νοικοκυριό. Αυτό οφείλει να το καταλάβει. Η λογική της επανάληψης των τίτλων των φόρων δεν έχει κανένα νόημα. Άκουσα, επίσης, και τον κ. Κουτσούκο να μιλά για τους ελεύθερους επαγγελματίες ξεχνώντας ότι «δολοφόνησαν» τους ελεύθερους επαγγελματίες. Μιλώντας, όμως, για το 25% των ελεύθερων επαγγελματιών, ξεχνά το άλλο 75%...
Ολοκληρώστε, κύριε συνάδελφε.
Τελειώνω, κύριε Πρόεδρε. Ξεχνά το άλλο 75% των ελεύθερων επαγγελματιών, που ευνοήθηκε φορολογικά και ασφαλιστικά, γιατί πληρώνει 167 ευρώ ΕΦΚΑ το μήνα, όταν πλήρωνε το δίμηνο 800 ευρώ και 900 ευρώ στο ΤΕΒΕ και το γνωρίζει πάρα πολύ καλά. Το 25% των ελεύθερων επαγγελματιών συμπιέστηκε. Δεν το ξεχνάμε καθόλου αυτό και οφείλουμε πολύ γρήγορα, με βάση τη ρήτρα ανάπτυξης, να το αποκαταστήσουμε.
Παρακαλώ, κύριε Παυλίδη, ολοκληρώστε.
Τελειώνω με αυτό, κύριε Πρόεδρε. Επειδή, όμως, κύριοι συνάδελφοι, δεν σας βγαίνουν τα νούμερα, να σας πω τι μου θυμίζει εμένα η πολιτική σας. Η πολιτική σας μου θυμίζει λίγο τα λόγια ενός Σκωτσέζου λόγιου, ο οποίος έλεγε ότι η στατική επιστήμη και τα νούμερα για κάποιους ανθρώπους είναι περίπου σαν την κολώνα του φωτισμού για τον μεθυσμένο: Δεν είναι για να φωτίζεται, αλλά για να στηρίζεται.
Παρακαλώ, ολοκληρώστε.
Αυτό το λέω, κατά τη γνώμη μου. Σας προτείνω απλώς να συνέλθετε στην πολιτική σας κριτική και να σέβεστε περισσότερο τα νούμερα, τα οποία έρχονται στη Βουλή.
Κύριε Παυλίδη, διαμαρτύρονται οι συνάδελφοι. Μπορείτε να πείτε με δύο λέξεις τα πάντα. Σε ένα συνέδριο θεολογίας κάποιος είπε: «Μα, δεν έχω τον χρόνο για να αναπτύξω την Αγία Γραφή ολόκληρη μέσα σε πέντε λεπτά». Και του είπε ο άλλος: «Πες τη λέξη Ιησούς Χριστός και τα είπες όλα». Πείτε λοιπόν και εσείς αυτό που θέλετε σε πέντε λεπτά, διότι δεν μας φτάνει ο χρόνος. Τον λόγο έχει ο κ. Παπαθεοδώρου, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, είμαι υποχρεωμένος να ξεκινήσω και να σταθώ σε ένα σημείο της ομιλίας του αξιότιμου Προέδρου της Βουλής, ο οποίος σήμερα μίλησε περισσότερο, κατά την άποψή μου, ως Κυβερνητικός Εκπρόσωπος. Βέβαια, έχουμε διαφορετική αντίληψη της λειτουργίας των θεσμών και αυτό δεν είναι κακό. Νομίζω ότι μας μάλωσε. Μας κατηγόρησε. Κατηγόρησε την Αντιπολίτευση ότι κάνει ένα αντί - ΣΥΡΙΖΑ μέτωπο, εναντίον επομένως της Κυβέρνησης. Θα ήθελα να πω σε αυτό, γιατί είναι πολύ σοβαρό, πως θεωρώ ότι υπάρχει μεταξύ μας ένα ζήτημα αφηγήματος, ένα αφήγημα, το οποίο το εξελίσσετε εδώ και τρία χρόνια. Ξεκινήσατε στην αρχή με τους κακούς δανειστές, τους κακούς ξένους, οι οποίοι σας πολεμούσαν και θα έριχναν την Κυβέρνηση. Ξαφνικά κάποιοι από αυτούς έγιναν πολύ καλοί φίλοι στην πορεία. Το δεύτερο στη συνέχεια, κατά τον Πρωθυπουργό, ήταν τα μέσα μαζικής ενημέρωσης, τα οποία ήθελαν την ανατροπή της Κυβέρνησης. Με μερικά βέβαια, από αυτά ήταν μια χαρά για πάρα πολύ μεγάλο διάστημα. Κατόπιν και πάντα ήταν τα συμφέροντα, τα μεγάλα συμφέροντα, τα οποία είναι εχθρικά στην Κυβέρνηση, τη βλέπουν ως παρένθεση και η Αντιπολίτευση απλά απολαμβάνει τον κόπο αυτών των μέσων μαζικής ενημέρωσης εναντίον σας. Αυτό, λοιπόν, σήμερα το οποίο ακούμε, είναι ότι η Αντιπολίτευση κάνει μέτωπο εναντίον της Κυβέρνησης, ένα μέτωπο αντί - ΣΥΡΙΖΑ. Φαντάζομαι ότι εννοούσε τη δημοκρατική Αντιπολίτευση. Η αλήθεια είναι μία. Ως γραμμή άμυνας έχετε επιλέξει εδώ και τρία χρόνια την κατασκευή εχθρών. Ένας από αυτούς είναι και η Αντιπολίτευση. Και είναι η Αντιπολίτευση, γιατί δεν έχουμε, όπως σας είπα, την ίδια αντίληψη για την κοινοβουλευτική λειτουργία της δημοκρατίας. Τι σημαίνει αυτό; Η Αντιπολίτευση είναι για να αντιπολιτεύεται. Η Αντιπολίτευση είναι για να επικρίνει την πολιτική της Κυβέρνησης. Και η Αντιπολίτευση θέλει να ανατρέψει την πολιτική της Κυβέρνησης, μαζί με την Κυβέρνηση. Αυτό είναι η δημοκρατία. Επομένως, γι' αυτό σας είπα ότι ήμουν υποχρεωμένος να πω ότι αυτό δεν μπορούμε να το λάβουμε ως σοβαρή κριτική εκ μέρους του Προέδρου της Βουλής, ο οποίος θα πρέπει ακριβώς να διαφυλάττει τον ρόλο της Αντιπολίτευσης, η οποία είναι εναντίον της Κυβέρνησης. Διαφορετικά θα ήταν συμπολίτευση. Αυτό, όμως, το αφήγημα, κυρίες και κύριοι συνάδελφοι, δεν πείθει πλέον τους πολίτες για τον απλό λόγο ότι οι πολίτες ζουν την καθημερινότητά τους και τις συνέπειες της πολιτικής που εσείς έχετε επιλέξει να εφαρμόζετε. Εμείς μπορεί να είμαστε αντίθετοι. Οι πολίτες υφίστανται, όπως όλοι μας, τις συνέπειες της πολιτικής αυτής. Επομένως, γι' αυτό σας λέω ότι απέναντι σε αυτή την πολιτική είμαστε στη Δημοκρατική Συμπαράταξη, Αντιπολίτευση, απέναντι σε αυτή την πολιτική θέλουμε να αντιπαρατεθούμε μαζί σας και αυτή την πολιτική θέλουμε να ανατρέψουμε. Μια και μιλάμε για τον Προϋπολογισμό, να πω το εξής. Αστερισμός λιτότητας για τον Προϋπολογισμό του 2018. Όπως είπε και η κυρία Υπουργός προηγουμένως, είναι ένας Προϋπολογισμός προσαρμοσμένος στις απαιτήσεις των μνημονιακών δεσμεύσεων, σύμφωνα με τις οποίες από τις αρχές του 2018 τίθενται σε εφαρμογή δώδεκα νέα μέτρα. Οι φορολογούμενοι θα βρεθούν αντιμέτωποι με νέες φορολογικές επιβαρύνσεις, που προσεγγίζουν το 1 δισεκατομμύριο ευρώ, εκ των οποίων 478 εκατομμύρια θα προέλθουν από την άμεση φορολογία και 473 εκατομμύρια ευρώ από την έμμεση φορολογία, την πλέον άδικη φορολογία, γιατί είναι και για τους πλούσιους και για τους φτωχούς. Το προσχέδιο του κρατικού προϋπολογισμού του 2018 συνεχίζει τη φοροκεντρική προσαρμογή του για την επίτευξη του στόχου ενός πρωτογενούς πλεονάσματος 7,7 δισεκατομμυρίων ευρώ. Η εντυπωσιακά προβλεπόμενη αύξηση των επενδύσεων κατά 12,6% κινείται ουσιαστικά στον χώρο της φαντασίας της Κυβέρνησης, γιατί εάν μέχρι σήμερα δεν είχαμε ανάπτυξη και σε ένα χρόνο θα πρέπει να έχουμε αυτήν τη μεγέθυνση, την οποία λέτε, όπως καταλαβαίνετε αυτό δεν έχει καμμία επαφή με την πραγματικότητα. Υφεσιακός, αβάσιμα αισιόδοξος, αλλά και φοροκεντρικός είναι ο προϋπολογισμός που προτείνει η Κυβέρνηση, δεδομένου ότι περιλαμβάνει νέους φόρους, που προερχόταν από τη σωρευτική επίδραση των δημοσιονομικών μέτρων της Κυβέρνησης, με υψηλές προσδοκίες - όπως είπα - για την ανάπτυξη, όπου προβλέπεται ρυθμός οικονομικής μεγέθυνσης 2,5% και πρωτογενές πλεόνασμα 3,5%. Όπως διαπιστώνουμε όλοι, αυτός ο προϋπολογισμός δεν μπορεί παρά να λειτουργήσει υφεσιακά, καθώς μειώνει τις δαπάνες και αυξάνει τα φορολογικά έσοδα. Η επίμονη επιδίωξη ψηλότερων του στόχου και των δεσμεύσεων της χώρας πρωτογενών πλεονασμάτων, προφανώς συνεπάγεται υπερβολική λιτότητα, που επηρεάζει αρνητικά την ανάπτυξη. Έτσι δεν υπάρχουν πια κίνητρα, εκεί είναι το πρόβλημα, δεν υπάρχει κίνητρο για την εργασία, δεν υπάρχει κίνητρο για την επιχειρηματικότητα, δεν υπάρχει κίνητρο, τη στιγμή που οι εταιρείες μεταναστεύουν στο εξωτερικό μαζί με τους νέους. Η μεσαία τάξη καταρρακώνεται και οι φτωχοί γίνονται φτωχότεροι. Οι προοπτικές ανάπτυξης φαίνεται ότι ματαιώνονται. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Έτσι λοιπόν, από αυτά που βλέπουμε στον προϋπολογισμό, το κυβερνητικό επιχείρημα για πολιτική αναδιανομής και κοινωνικής δικαιοσύνης με επιβολή νέων και πρόσθετων φόρων και περικοπών, όπως καταλαβαίνετε, υπερβαίνει τη λογική. Σε πολλούς τομείς, όπως η παιδεία, η υγεία, η δημόσια τάξη, η κοινωνική πρόνοια, η μετανάστευση, βλέπουμε ότι το πρόσημο του προϋπολογισμού είναι αρνητικό. Και μία και ο κύριος Αναπληρωτής Υπουργός προηγουμένως αναφέρθηκε σε αυτά, τα οποία έχουν απορροφηθεί από την Κυβέρνηση στο πεδίο της προσφυγικής κρίσης, θα έκανα δύο αναφορές μόνο, τις οποίες μπορεί να τις επαληθεύσει, διότι έχουν δημοσιευθεί: Από την μια πλευρά ο κ. Στυλιανίδης, ο Επίτροπος για την ανθρωπιστική κρίση λέει ότι 500 εκατομμύρια ευρώ παραμένουν αδιάθετα και η Ελλάδα δεν τα έχει απορροφήσει. Από την άλλη λέγεται ότι 600 εκατομμύρια, από άλλο Ταμείο, όχι από το ΑΜΙΒ, είναι αυτά, τα οποία δεν έχουν απορροφηθεί. Αυτό μας κάνει 1.100.000.000, τα οποία αυτή τη στιγμή δεν έχουν απορροφηθεί, μένουν διαθέσιμα. Για ποιο πρόσημο μιλάμε για τις πολιτικές αυτές; [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα για μισό λεπτό την ανοχή σας. Από την άλλη πλευρά, τα νούμερα του προϋπολογισμού αποκαλύπτουν πρόσθετα δημοσιονομικά μέτρα, με την επιβολή κυρίως νέων φόρων, τα οποία δυσχεραίνουν την οικονομία. Πρόκειται συνεπώς, για ένα αντιαναπτυξιακό και αναποτελεσματικό οικονομικά και κοινωνικά, άδικο προϋπολογισμό. Με την ενισχυμένη φορολογική επιβάρυνση οι πολίτες θα συνεχίσουν να δέχονται μέτρα φοροεπιδρομής, μειώσεις μισθών και συντάξεων. Μόνο για το πακέτο του ενός δισεκατομμυρίου για το 2018 θα υπάρξουν δώδεκα φοροεισπρακτικά μέτρα, κατάργηση της έκπτωσης των ιατρικών δαπανών και του φόρου εισοδήματος, μείωση στο μισό του επιδόματος θέρμανσης, αύξηση του συντελεστή ΦΠΑ σε τριάντα δύο νησιά, κατάργηση όλων των άλλων επιδομάτων για τους δικαιούχους του Κοινωνικού Επιδόματος Αλληλεγγύης, αύξηση των εισφορών για τους ελεύθερους επαγγελματίες με το τέχνασμα να μην αναγνωρίζεται η δαπάνη των εισφορών σαν έξοδο. Με τον τρόπο αυτό, η Κυβέρνηση αγνοεί συνειδητά ότι η έξοδος από τη κρίση περνάει μέσα από διαρθρωτικές αλλαγές, μέσα από μεταρρυθμίσεις και όχι μέσα από τη φορολογία. Γι' αυτό το λόγο, επειδή είναι άδικος, αναποτελεσματικός και οπωσδήποτε ματαιώνει οποιαδήποτε προοπτική ανάπτυξης, εμείς θα καταψηφίσουμε αυτόν τον Προϋπολογισμό. Σας ευχαριστώ πολύ, κύριε Πρόεδρε.
Κι εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το Σχολείο Δεύτερης Ευκαιρίας Καλλιθέας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Σταματάκη, Βουλευτής του ΣΥΡΙΖΑ, για έξι λεπτά.
Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, μετά τη συμφωνία με τους θεσμούς και το κλείσιμο της τρίτης αξιολόγησης, το πολιτικό κλίμα έχει αλλάξει. Η χώρα έχει αρχίσει να ξανακερδίζει τη φερεγγυότητα στο διεθνές πολιτικό και επενδυτικό περιβάλλον και μια νότα αισιοδοξίας διαφαίνεται για την ελληνική κοινωνία. Η τρίτη αξιολόγηση έκλεισε, χωρίς επιπλέον δημοσιονομικά μέτρα, το οποίο σημαίνει ότι ανοίγει ο δρόμος για την έξοδο από την επιτροπεία. Ακόμη, θα πρέπει να αναφέρουμε ότι στο πλαίσιο της τρίτης αξιολόγησης έχουμε θετικά μέτρα ύψους 300 εκατομμυρίων ευρώ, που θα δοθούν σε προγράμματα για την καταπολέμηση της παιδικής φτώχειας, στα οικογενειακά επιδόματα για την ενίσχυση της οικογένειας, στους βρεφονηπιακούς σταθμούς, στα σχολικά γεύματα, στα επιδόματα αναπηρίας. Έχουμε και κάποια μη οικονομικά θετικά μέτρα, με κορυφαίο την επαναφορά του προνομίου των εργαζομένων, που θα λαμβάνουν αποζημίωση κατά την εκκαθάριση πτώχευσης επιχείρησης πριν από κάθε άλλον πιστωτή. Κυρίες και κύριοι συνάδελφοι, το σύστημα υπηρεσιών κοινωνικής προστασίας χαρακτηριζόταν από πολυπλοκότητα, από έλλειψη ενιαίου σχεδιασμού, από κακή στόχευση, από πολυδιάσπαση και πολυνομία, από ανισότητα πόρων και παροχών, από αδιαφάνεια. Όλα αυτά οδήγησαν σε οξυμμένα διοικητικά προβλήματα των ασφαλιστικών και προνοιακών φορέων και των υπηρεσιών, αλλά και συχνά στον αποκλεισμό συμπολιτών μας από επιδόματα, που δικαιούνταν, λόγω αδυναμίας πρόσβασης στην ελλιπή ενημέρωση και την πληροφόρηση, πεδίο λαμπρό για τις πελατειακές, ρουσφετολογικές πρακτικές. Κυρίες και κύριοι της Αντιπολίτευσης, αυτές τις πρακτικές εμείς τις σπάσαμε. Σας χαλάσαμε την πιάτσα, το οικοδόμημα, τα θεμέλια αυτού του κράτους, που είχατε δημιουργήσει και αυτό είναι που δεν σας αρέσει και γι' αυτό δεν έχουμε ακούσει ούτε μια θετική πρόταση για τον προϋπολογισμό αυτές τις δυο ημέρες. Και όχι μόνον αυτό, αλλά μας κουνάτε και το χέρι και μας χρεώνετε κάθε ανομία, που εσείς δημιουργήσατε και εκθρέψατε. Εμείς, λοιπόν, με μια σειρά από δράσεις, σήμερα προχωράμε για την οικοδόμηση ενός σύγχρονου και διαφανούς κράτους πρόνοιας, που θα αντικαταστήσει το σύστημα πολυνομίας και κακονομίας. Ο προϋπολογισμός του 2018, που συζητάμε σήμερα, είναι και ο τελευταίος της εποχής των μνημονίων. Δεν ήμασταν εμείς, που φέραμε τα μνημόνια στη χώρα. Εμείς τα δύο τελευταία χρόνια και με θυσίες του ελληνικού λαού, μέσα σε ένα δυσμενές διεθνές περιβάλλον, μέσα από μία σκληρή επιτροπεία και αρνητική σε όλα αντιπολίτευση, βγάζουμε σιγά - σιγά τη χώρα από τα μνημόνια. Δεν σας αρέσει να το ακούτε, αλλά θα το ακούτε μέχρι να το εμπεδώσετε. Το ότι είναι ο τελευταίος προϋπολογισμός των μνημονίων δεν σημαίνει ότι είναι και τόσο δίκαιος όσο θα θέλαμε. Υπάρχουν ακόμα περιορισμοί, που ορίζονται από το ευρωπαϊκό και διεθνές οικονομικό περιβάλλον και από τη θέση της χώρας μας μέσα σε αυτό. Μέσα, όμως, στους περιορισμούς αυτούς έχουμε τη δυνατότητα να επιλέξουμε ποιους θα στηρίξουμε και πού θα πέσει το βάρος. Ήδη από το 2015, που ανέλαβε αυτή η Κυβέρνηση, ένας από τους πρώτους νόμους που θεσμοθετήσαμε ήταν ο νόμος για την αντιμετώπιση της ανθρωπιστικής κρίσης. Από το 2015 έως το 2017 διπλασιάσαμε τις δαπάνες για την πρόνοια από 780 εκατομμύρια ευρώ σε 1,57 δισεκατομμύρια. Το Κοινωνικό Εισόδημα Αλληλεγγύης, που δόθηκε το 2016 αρχικά σε τριάντα δήμους της χώρας και στη συνέχεια, από τον Φεβρουάριο του 2017, σε όλη τη χώρα, παρέχει στήριξη σε εκατοντάδες χιλιάδες συμπολίτες μας, που βρίσκονταν στα πρόθυρα ακραίας φτώχειας και τους βοήθησε να σταθούν στα πόδια τους. Ενισχύσαμε την πρωτοβάθμια φροντίδα υγείας. Δεν κόβουμε κορδέλες στο κενό, κυρίες και κύριοι της Αντιπολίτευσης. Αναβαθμίσαμε τα κέντρα υγείας με τεχνολογικό εξοπλισμό και νοσηλευτικό προσωπικό, με εξοικονόμηση πόρων από ένα «μεγάλο φαγοπότι» του ΕΟΠΥΥ. Με την κατάργηση του εισιτηρίου των πέντε ευρώ στα νοσοκομεία και του ενός ευρώ ανά συνταγή φαρμάκων, αποκαταστήσαμε την πρόσβαση στις υπηρεσίες υγείας για όλους τους ανασφάλιστους πολίτες, τους πρόσφυγες και τους μετανάστες. Το Κοινωνικό Εισόδημα Αλληλεγγύης είναι ανάγκη να διευρυνθεί, ώστε να λειτουργήσει ακόμα καλύτερα, να διασυνδεθεί με άλλες παροχές και με προγράμματα του ΟΑΕΔ, για να μην παγιωθεί η κατάσταση των δικαιούχων, ώστε όσοι απ' αυτούς είναι άνεργοι να βγουν στην αγορά εργασίας και να γίνουν ενεργά μέλη της κοινωνίας. Αυτός είναι ένας από τους βασικούς στόχους μας και εν μέρει το έχουμε καταφέρει και αυτό φαίνεται από τη μείωση των ποσοστών της ανεργίας, μικρή μεν, αλλά πραγματική. Κυρίες και κύριοι της Αξιωματικής Αντιπολίτευσης και όχι μόνο, κατανοώ την αγωνία σας, αλλά μάταια προσπαθείτε να γίνετε προφήτες κακών εξελίξεων. Η κοινωνία αναγνωρίζει την προσπάθεια, που γίνεται να εκσυγχρονιστεί το δημόσιο σύστημα και να υπάρχουν ενιαία κριτήρια και περισσότερη διαφάνεια, ώστε να έχουν όλοι όσοι το δικαιούνται πρόσβαση σε παροχές και υπηρεσίες ως πολίτες και όχι ως πελάτες, χωρίς να χρειάζεται να συναλλαγούν προσωπικά με την οποιαδήποτε εξουσία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα ήθελα λίγο χρόνο ακόμα.
Θα σας δώσω άλλο ένα λεπτό. Δεν έχουμε τη δυνατότητα για περισσότερο.
Ο προϋπολογισμός του 2018 είναι ένας προϋπολογισμός με θετικό κοινωνικό πρόσημο, ενισχύει τους μηχανισμούς εκείνους που αποτελούν ανάχωμα για να σταθεί η κοινωνία όρθια, αλλά δεν μένουμε εκεί και κάνουμε και τα πρώτα βήματα στην κατεύθυνση αναπτυξιακών πολιτικών. Επειδή προέρχομαι από μία εκλογική περιφέρεια, που περιλαμβάνει και τα νησιά του Αργοσαρωνικού, από το Αγκίστρι μέχρι τα Αντικύθηρα, θέλω να σταθώ στο πρόσφατο νομοσχέδιο του Υπουργείου Εμπορικής Ναυτιλίας και στα μέτρα που έχουν ληφθεί, ώστε να ενισχυθεί το σύστημα ασφάλειας των κατοίκων των νησιών, για να στηριχθεί η οικονομική τους ανάπτυξη. Κυρίες και κύριοι συνάδελφοι της Αντιπολίτευσης, κατανοώ τις αγωνίες σας, αλλά μάταια προσπαθείτε να γίνετε προφήτες κακών εξελίξεων. Η χώρα έχει μπει στον δρόμο της επιστροφής, της εξόδου από τα μνημόνια, στον δρόμο της σταθερότητας και της ασφάλειας. Θα τα καταφέρουμε. Θα βγούμε από την κρίση, με τον λαό μας όρθιο. Αυτό είναι που ενδιαφέρει εμάς. Γι' αυτό μένουμε και δεν μένουμε για την καρέκλα. Αυτή είναι δική σας επιθυμία και θα μείνει όνειρο. Ευχαριστώ πολύ, κύριε Πρόεδρε.
Ευχαριστούμε πολύ. Τον λόγο τώρα έχει η Υφυπουργός Οικονομικών κ. Παπανάτσιου για δέκα λεπτά. Ακολουθούν δύο Βουλευτές και μετά ο Υπουργός κ. Αποστόλου. Ορίστε, κυρία Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, με την ολοκλήρωση της τρίτης αξιολόγησης και με την κατάθεση του προϋπολογισμού του 2018 τελειώνει για τη χώρα μας ο κύκλος των μνημονίων, που κληρονομήσαμε από τη Νέα Δημοκρατία και το ΠΑΣΟΚ. Για τρίτη συνεχόμενη χρονιά καταφέραμε να πιάσουμε τους δημοσιονομικούς στόχους και φέτος δίνουμε, όπως και πέρσι, το κοινωνικό μέρισμα στους πολίτες που το έχουν περισσότερο ανάγκη. Κυρίες και κύριοι συνάδελφοι της Νέας Δημοκρατίας και του ΠΑΣΟΚ, όπου σταθείτε και όπου βρεθείτε, χαρακτηρίζετε τερατώδεις τους στόχους, που έχουμε αποδεχθεί για τα πρωτογενή πλεονάσματα, δηλαδή στο 3,5% από το 2018 μέχρι το 2021. Ας δούμε, όμως, σε τι στόχους είχατε δεσμευτεί εσείς, που τώρα σας φαίνεται υψηλό το 3,5% του ΑΕΠ. Επειδή είναι κοντή η μνήμη σας, θα αναφέρω ότι είχατε δεχτεί 1,5% για το 2014, 3% για το 2015, 4,5% για το 2016, 4,5% για το 2017 και 4,2% για το 2018 και μετά, στο διηνεκές. Η διαπραγμάτευση του 2015, την οποία τόσο λοιδορήσατε, πέτυχε χαμηλότερους στόχους και έκανε και τη δημοσιονομική προσαρμογή ηπιότερη απ' ό,τι θα ήταν αν είχαν παραμείνει οι στόχοι που εσείς είχατε δεχθεί. Πάντως το 1,5% του ΑΕΠ, δηλαδή 2,7 δισεκατομμύρια ευρώ για το 2014, το δεχτήκατε, αλλά δεν το πιάσατε. Παραδώσατε πλεόνασμα μόλις 77 εκατομμύρια ευρώ, δηλαδή πρακτικά 0% του ΑΕΠ. Αυτό σημαίνει μια απόκλιση 2,6 δισεκατομμυρίων ευρώ. Μέρος των μέτρων που αναγκαστήκαμε να πάρουμε ήταν και αυτά τα 2,6 δισεκατομμύρια ευρώ, που οφείλατε να έχετε πιάσει και δεν τα καταφέρατε. Μας τα αφήσατε κληρονομιά μαζί με όλα τα άλλα που μας αφήσατε. Παρ' όλα αυτά, παρά την επαναλαμβανόμενη αδυναμία σας να επιτύχετε τους στόχους και την ανικανότητά σας να έχετε σωστές προβλέψεις, επιμένετε στη θεωρία του χαμένου ΑΕΠ. Ακούσαμε σήμερα για 30-35 δισεκατομμύρια ευρώ ή όσο θέλετε να φαντάζεστε κάθε φορά, για μια διετία. Εδώ σας έχω κάποια νέα. Το 2014 πήγατε το ΑΕΠ της χώρας στα 178 δισεκατομμύρια ευρώ. Η πρόβλεψη που είχατε βάλει στο μεσοπρόθεσμο τρία χρόνια νωρίτερα, το τοποθετούσε στα 243 δισεκατομμύρια ευρώ. Χαμένο ΑΕΠ 65 δισεκατομμύρια ευρώ σε μια μόνο χρονιά. Δεν χρειάζεται να προσθέσω το κατά τη δική σας λογική χαμένο ΑΕΠ του 2012 και του 2013, γιατί θα ζαλιστείτε. Σας επιστρέφω, λοιπόν, την επιχειρηματολογία σας, που για άλλη μια φορά γυρίζει μπούμερανγκ σε εσάς. Η αναπόφευκτη δημοσιονομική προσαρμογή επιβλήθηκε από τις αντικειμενικές συνθήκες. Δεν ήταν δική μας επιλογή. Βεβαίως, τις συνθήκες αυτές τις είχαν δημιουργήσει τα προηγούμενα χρόνια το ίδιο το ΠΑΣΟΚ και η Νέα Δημοκρατία. Η Νέα Δημοκρατία και το ΠΑΣΟΚ με τις αδιέξοδες πολιτικές τους προκάλεσαν την κρίση του 2009. Στη συνέχεια, συμπεριφέρθηκαν στους πολίτες αυτής της χώρας με ακόμη χειρότερο τρόπο. Ενοχοποίησαν συλλογικά τους πολίτες με το διαβόητο σύνθημα «μαζί τα φάγαμε» και προσπάθησαν να διασώσουν τις ελίτ της χώρας, εις βάρος των εργαζομένων και της μεσαίας τάξης, για την οποία τώρα δήθεν κόπτονται. Κυρίες και κύριοι της Αντιπολίτευσης, διαλύσατε τη μεσαία τάξη με την ύφεση που προκαλέσατε. Της στερήσατε τα εισοδήματα και τώρα μιλάτε για υπερφορολόγηση. Στη φορολογία το 2013 μειώσατε κατά δέκα εκατοστιαίες μονάδες τον ανώτατο φορολογικό συντελεστή για τους επαγγελματίες με τα υψηλά εισοδήματα και αυξήσατε τον κατώτατο συντελεστή για τα χαμηλότερα εισοδήματα. Ταυτόχρονα, καταργήσατε το αφορολόγητο. Μην κλαίτε τώρα για τη μεσαία τάξη, όταν - μπορώ να πω - της αλλάξατε τα φώτα, για να ευνοήσετε σκανδαλωδώς τα μεγάλα εισοδήματα. Με την αναμόρφωση του φορολογικού και του ασφαλιστικού συστήματος που κάναμε, το 80-85% των επαγγελματιών πληρώνει λιγότερους φόρους και εισφορές. Ποια είναι για εσάς η μεσαία τάξη; Το 5% των πολιτών; Το 1%; Τα έχετε μπερδέψει λίγο. Κυρίες και κύριοι συνάδελφοι, ο κόσμος δεν ξεχνάει ότι μόλις ζόρισαν τα πράγματα, οι συνάδελφοι της Νέας Δημοκρατίας και του ΠΑΣΟΚ έβαλαν να πληρώσουν αυτούς που είχαν υποφέρει και στην περίοδο της ευημερίας. Ρίξατε, κύριοι της Αντιπολίτευσης, τα βάρη μονόπλευρα στα λαϊκά στρώματα και τους εργαζόμενους και σε όσους ακόμη και στην καλή εποχή έβλεπαν τα εισοδήματά τους στάσιμα, τις τιμές σε όλα τα είδη να ανεβαίνουν, τη χλιδή να επιδεικνύεται προκλητικά. Τα ρίξατε σε αυτούς που άκουγαν ανάπτυξη και έβλεπαν ανεργία και αγριότητα στις εργασιακές σχέσεις ακόμη και πριν την κρίση. Αυτό δεν το ξεχνάει ο κόσμος. Σε πέντε χρόνια χάθηκε το 30% του ΑΕΠ με τις πολιτικές σας και η ανεργία πήγε πάνω από το 25%. Αυτό ήταν το δικό σας έργο και αυτό το σταματήσαμε. Εμείς βάλαμε φρένο στην εξαθλίωση των λαϊκών στρωμάτων και ισορροπήσαμε την οικονομία. Αυτό είναι το δικό μας έργο. Κύριε Πρόεδρε, αγαπητοί συνάδελφοι, η φορολογία, σε συνδυασμό με τη φοροδιαφυγή, ήταν βασικά εργαλεία με τα οποία η Νέα Δημοκρατία και το ΠΑΣΟΚ επέβαλαν τη μονόπλευρη λιτότητα. Δεν είναι τυχαίο ότι κάποιοι στη Νέα Δημοκρατία βγαίνουν στα κανάλια και δηλώνουν ότι η φοροδιαφυγή δεν είναι ανήθικη. Ενθαρρύνουν και ηρωοποιούν τη φοροδιαφυγή. Διότι η φοροδιαφυγή γίνεται από συγκεκριμένες τάξεις και επαγγελματικές ομάδες, από τις τάξεις που συνεχώς εσείς «χαϊδεύετε», από τις τάξεις που δεν ήθελαν να πληρώνουν ούτε όταν ευημερούσαν, όταν είχαν μεγάλα κέρδη και εισοδήματα. Τους είδαμε στα Paradise Papers, τους είδαμε στα Panama Papers και σε όλες τις «λίστες» και τις διεθνείς αποκαλύψεις των τελευταίων ετών. Με το αφήγημα περί υπερφορολόγησης, που χρησιμοποιεί η Αντιπολίτευση, επιχειρεί να αμνηστεύσει εκείνους που είχαν συνηθίσει να φοροδιαφεύγουν και πλέον δεν μπορούν να το κάνουν. Διότι παρά τα εμπόδια και τις τρικλοποδιές, παρά την επικοινωνιακή καταιγίδα της Αντιπολίτευσης, η πραγματικότητα είναι ότι είχαμε σημαντική επιτυχία στον αγώνα κατά της φοροδιαφυγής. Και θα έχουμε ακόμη μεγαλύτερη επιτυχία. Ο αγώνας δεν έχει τελειώσει. Η Αντιπολίτευση εστιάζει παραπλανητικά στους αριθμούς των ελέγχων και στα πρόστιμα. Αυτό όμως που έχει σημασία, είναι να βλέπουμε τον τελικό σκοπό, που είναι η συμμόρφωση των υπόχρεων. Και αυτό που είναι ξεκάθαρο είναι ότι συνολικά η πολιτική μας ήδη αποδίδει. Η βελτίωση στη συμμόρφωση στον ΦΠΑ είναι θεαματική. Στο διάστημα του Ιανουαρίου - Σεπτεμβρίου 2017 τα έσοδα από τον ΦΠΑ έφτασαν 11,63 δισεκατομμύρια ευρώ από 9,69 δισεκατομμύρια ευρώ στο αντίστοιχο διάστημα του 2015. Μέσα σε αυτά τα δύο χρόνια, χάρη στην πολιτική βούληση, που επιδείξαμε με ελέγχους και με την προώθηση των ηλεκτρονικών συναλλαγών, τα έσοδα από τον ΦΠΑ αυξήθηκαν κατά σχεδόν 2 δισεκατομμύρια ευρώ ή 20%. Αυτό πιστοποιείται και από τις μελέτες της Τράπεζας της Ελλάδος και του ΙΟΒΕ. Δώσαμε μια τελευταία ευκαιρία με το πρόγραμμα εθελοντικής αποκάλυψης αδήλωτων εισοδημάτων με αυστηρούς όρους και προϋποθέσεις. Δεν ήταν φορολογική αμνήστευση, όπως έκαναν παλαιότερα προηγούμενες κυβερνήσεις. Το αποτέλεσμα ήταν να βεβαιωθούν φόροι ύψους 711 εκατομμυρίων ευρώ. Διότι οι υπόχρεοι γνωρίζουν ότι έχουμε πια τα μέσα να τους πιάσουμε. Έχουμε το πρόγραμμα διασταύρωσης καταθέσεων και εισοδημάτων. Έχουμε σε λειτουργία ένα εκτεταμένο δίκτυο συμφωνιών, ανταλλαγής φορολογικών πληροφοριών με χώρες εντός κι εκτός Ευρωπαϊκής Ένωσης. Αγαπητοί συνάδελφοι, κύριε Πρόεδρε, θα ήθελα στο σημείο αυτό να αναφερθώ και σε μερικά άλλα ζητήματα, που νομίζω ότι πρέπει να αναφερθώ, επειδή ακούστηκαν σε κάποιες ομιλίες. Όσον αφορά το λαθρεμπόριο, σπεύσαμε να εκδώσουμε όλες τις απαραίτητες εφαρμοστικές υπουργικές αποφάσεις, καθώς η Κυβέρνηση Σαμαρά - Βενιζέλου ψήφιζε νόμους για τα μάτια του κόσμου και μετά τους άφηνε ανενεργούς. Προχωράμε σε στοχευμένους ελέγχους με βάση ανάλυση κινδύνου και έχουμε αρχίσει να έχουμε τα πρώτα αποτελέσματα. Όσον αφορά τις ληξιπρόθεσμες οφειλές προς το δημόσιο, η Αντιπολίτευση επιμένει να διαβάζει ανάποδα τα στοιχεία. Η κατάσταση σταδιακά βελτιώνεται. Η μεγάλη αύξηση των ληξιπρόθεσμων οφειλών έγινε την περίοδο μέχρι το 2014, δηλαδή με τις πολιτικές της σημερινής Αντιπολίτευσης που τώρα ωρύεται. Σήμερα ο ρυθμός αύξησης των ληξιπρόθεσμων οφειλών έχει περιοριστεί, ενώ από την άλλη πλευρά, καταγράφεται σημαντική αύξηση των εισπράξεων έναντι ληξιπρόθεσμων οφειλών το 2015 και το 2016 έναντι του 2014. Ενώ το 2014 οι οφειλές είχαν αυξηθεί κατά 11,7 δισεκατομμύρια ευρώ, το 2016 αυξήθηκαν κατά 7,4 δισεκατομμύρια ευρώ, δηλαδή κατά 35% λιγότερο. Στον ίδιο ρυθμό θα κλείσει - κατά πάσα πιθανότητα - και το 2017. Παρά τον σκληρό πόλεμο που αντιμετωπίσαμε και αντιμετωπίζουμε, με τον προϋπολογισμό του 2018 τελειώνει ο κύκλος των μνημονίων που κληρονομήσαμε από τη Νέα Δημοκρατία και το ΠΑΣΟΚ. Διαχειριζόμαστε το δημόσιο χρήμα αποτελεσματικά και δίκαια, ώστε να καλύψουμε τις ανάγκες της κοινωνίας σήμερα και με σεβασμό των δικαιωμάτων και των επόμενων γενεών. Κλείνοντας, θα ήθελα να τονίσω ότι τα σενάριά σας καταρρίπτονται. Αφού λοιπόν, το έργο της αριστερής παρένθεσης έπαψε να πουλάει εισιτήρια, ανακαλύψατε την υπερφορολόγηση και την καθίζηση της οικονομίας. Η αλήθεια είναι ότι τα δημόσια οικονομικά μπαίνουν σε τάξη και το κράτος νοικοκυρεύεται. Η διαφάνεια, που είναι άγνωστη λέξη για εσάς, είναι για μας προτεραιότητα. Σας ενημερώνουμε, λοιπόν, ότι αναλαμβάνουμε το βάρος των δεσμεύσεών μας πρωτίστως στον λαό και θα αντεπεξέλθουμε. Σας ευχαριστώ.
Κι εγώ ευχαριστώ, κυρία Παπανάτσιου, και κυρίως για τη συμμόρφωσή σας με τον χρόνο, τον οποίο δεν υπερβήκατε σημαντικά.
Κύριε Πρόεδρε, θα ήθελα τον λόγο για μια ερώτηση.
Κι εγώ θα ήθελα τον λόγο.
Έχετε προσωπικό θέμα;
Όχι, ως Κοινοβουλευτικός Εκπρόσωπος τον ζητώ.
Έχει ζητήσει τον λόγο προηγουμένως ο κ. Λοβέρδος. Θα σας δώσω τον λόγο αμέσως μετά. Παρακαλώ, κύριε Λοβέρδο, έχετε τον λόγο.
Όταν σας ακούνε, κυρία Παπανάτσιου, οι πολίτες, δεν σκέφτονται τις θεωρίες που είπατε σχετικά με τη μεσαία τάξη. Άκουσαν άλλωστε τον κ. Χουλιαράκη και τον κ. Τσακαλώτο να λένε τι έπραξαν, σε σχέση με τη μεσαία τάξη. Κι όπου υπάρχουν εκλογές σε ελεύθερους επαγγελματίες, πρόσφατα στους δικηγορικούς συλλόγους και την εκλογή του κ. Βερβεσού ούτε καν σας ανιχνεύει το ραντάρ!
Η ερώτηση είναι αυτή;
Παρακαλώ, την ερώτησή σας.
Η ερώτησή μου είναι η εξής: Όταν σας ακούνε να μιλάτε - εσάς ειδικά - οι πιο πολλοί αντιδρούν, είχα κι εγώ τέτοιες αντιδράσεις και σας τις μεταφέρω, για τις εκατόν είκοσι δόσεις. Οι εκατόν είκοσι δόσεις με τα ληξιπρόθεσμα στα 100 δισεκατομμύρια είναι ένα θέμα, που σας αφορά, άλλωστε. Έχετε σκοπό να κάνετε κάποια τέτοια ρύθμιση; Οι προβλέψεις για αρχές του επόμενου έτους προβιβάζουν τα ληξιπρόθεσμα στα 120 δισεκατομμύρια. Έχετε κάτι στο μυαλό σας να πείτε στη Βουλή;
Κύριε Σταϊκούρα, κι εσείς ερώτηση θέλετε να κάνετε;
Όχι, εγώ ως Κοινοβουλευτικός Εκπρόσωπος, θέλω τον χρόνο για δύο λεπτά.
Ορίστε, έχετε τον λόγο.
Κυρία Υπουργέ, έχετε μπερδέψει λίγο τους αριθμούς.
Καθόλου.
Είπατε κάτι για την ανάπτυξη του 2013-2014. Θέλω να σας πω ότι, από την αρχή της ένταξης της χώρας στα μνημόνια μέχρι σήμερα, η μοναδική διετία που υπερκαλύψαμε τους στόχους για την ανάπτυξη ήταν το 2013-2014. Θα καταθέσω τους προϋπολογισμούς του 2012 και του 2013, για το 2013 και το 2014, που δείχνουν ότι προβλέπαμε το 2014 ύφεση 4,5% και η ύφεση ήταν 3,2% και το 2014 προβλέπαμε ανάπτυξη 0,6% και η ανάπτυξη ήταν 0,8%. Παραλάβατε, συνεπώς, την χώρα σε ανάπτυξη, την επιστρέψατε στην ύφεση, τη διατηρήσατε στην ύφεση το 2016 και αποτύχατε στους στόχους του 2017. Συνεπώς, αποτελείτε στην τελευταία τριετία τη μοναδική αρνητική αναπτυξιακή έκπληξη σε όλη την Ευρώπη, σύμφωνα με το Διεθνές Νομισματικό Ταμείο. Δεύτερον, είπατε για το πρωτογενές πλεόνασμα του 2014 και είπατε ότι το αφήσαμε. Να θυμίσω ότι κυβερνήσατε έναν μήνα.
Το 2014;
Το 2015 κυβερνήσατε έναν μήνα που δημοσιονομικά πάει στο 2014. Εκτός κι αν μας λέτε ότι στον προϋπολογισμό, που γράφετε μέσα και λέτε για τη δόση του ΕΝΦΙΑ του 2018 ότι πάει στο 2017 λέτε ψέματα. Άρα θα πρέπει να ξέρατε ότι οι δύο πρώτοι μήνες του κάθε έτους πάνε στο προηγούμενο έτος δημοσιονομικά. Και η μεγάλη απόκλιση το 2014 έγινε τους μήνες Ιανουάριο και Φεβρουάριο του 2015 στα έσοδα. Και είναι όλα τα στοιχεία εδώ της γενικής κυβέρνησης, της Κυβέρνησης σας, κυρία Υπουργέ. Μέχρι τον Νοέμβρη έχει τα στοιχεία πώς πήγαιναν. Θα το καταθέσω. Είπατε, κυρία Υπουργέ, ότι δεν φορολογείται η μεσαία τάξη. Αυτό νομίζω ότι είναι το πιο σύντομο αστείο, που έχει ακούσει κανένας, να μην πω και ανέκδοτο. Θα καταθέσω εδώ τις δύο τελευταίες εκθέσεις του ΟΟΣΑ και της Eurostat που δείχνουν την υπερφορολόγηση, που έχετε υποβάλει στην Ελλάδα την τελευταία διετία. Κι αν θέλει κάποιος να μιλήσει για κοινωνική αδικία, θα καταθέσω στα Πρακτικά τη σελίδα 60 του κρατικού προϋπολογισμού σας, που δείχνει ότι η σχέση…
…(δεν ακούστηκε)
Μπορώ να ολοκληρώσω και μετά, αν θέλετε, πάρτε τον λόγο, αλλά - αν μου επιτρέπετε - με στοιχεία και με κείμενα στα Πρακτικά. Κυρία Φωτίου, αν έχετε στοιχεία, παρακαλώ να τα καταθέσετε τώρα. Έμμεσοι και άμεσοι φόροι: Εσείς λέγατε από τα έδρανα της Αντιπολίτευσης ότι είναι κοινωνικά πιο άδικοι οι έμμεσοι φόροι κι έχουν φτάσει στο χειρότερο σημείο από το 2011. Θα καταθέσω την σελίδα 60 του προϋπολογισμού σας. Ελπίζω να την έχετε διαβάσει. Τέλος, είπατε κάτι για τη φοροδιαφυγή. Εσείς δεν λέγατε «τρία δισεκατομμύρια φοροδιαφυγή σε έξι μήνες» κι έχετε πιάσει εκατό εκατομμύρια σε δυόμισι χρόνια; Με τα στοιχεία που μου έχετε καταθέσει εμένα, έχετε παραδεχθεί ότι οι εισπράξεις από το λαθρεμπόριο στα καύσιμα είναι το 1/10 του 2014, με τα στοιχεία που μου δώσατε εσείς για εισπράξεις το καλοκαίρι. Έχετε καινούργια στοιχεία να μας πείτε; 2 εκατομμύρια με 28 ήταν. Αν έχετε κάποια στοιχεία, παρακαλώ να τα καταθέσετε. Τέλος, φοροδιαφυγή είπατε στον ΦΠΑ. Υπάρχει ένας περίφημος δείκτης, αν δεν τον ξέρετε: «κενό ΦΠΑ». Λέει πόσο εισπράττεις από ΦΠΑ, σε σχέση με το πόσο θα έπρεπε να εισπράττεις. Η Ελλάδα έφτασε στο χαμηλότερο σημείο - άρα, η χαμηλότερη φοροδιαφυγή στον ΦΠΑ - το 2014. Γιατί; Γιατί ήταν η πρώτη και μοναδική χρονιά, που μειώθηκαν οι φόροι τότε και η οικονομία γύρισε σε ανάπτυξη. Από το 2015, εξαιτίας της φορολόγησής σας, της υπερφορολόγησής σας, αυξήθηκε το «κενό ΦΠΑ». Άρα, αυξήθηκε η φοροδιαφυγή. Άρα, συνεχίζετε να είστε ουραγός στην καταπολέμηση της φοροδιαφυγής και πρωταθλήτρια στην υπερφορολόγηση. Να είστε καλά!
Κύριε Πρόεδρε, θα ήθελα τον λόγο παρακαλώ.
Θέλετε να απαντήσετε τώρα;
Βεβαίως. Πρέπει να απαντήσω.
Κυρία Παπανάτσιου, πόσο χρόνο χρειάζεστε;
Ένα με δύο λεπτά, παρακαλώ. Δεν θέλω περισσότερο. Κατ' αρχάς, όσον αφορά τον ΦΠΑ, δεν είναι δικά μας τα στοιχεία. Σας το είπα και στην τοποθέτησή μου. Στοιχεία της Τράπεζας της Ελλάδος είναι και του ΙΟΒΕ. Είχαμε 20% μεγαλύτερη αύξηση εισπραξιμότητας του ΦΠΑ. Γιατί δεν το παραδέχεστε;
Από τι; Από τους φόρους.
Όχι, βέβαια. Δεν είναι από τους φόρους. Είναι από τη συμμόρφωση των πολιτών με το πλαστικό χρήμα, που έχουμε φέρει. Αυτές είναι οι διαπιστώσεις της Τράπεζας της Ελλάδος. Γιατί δεν θέλετε να το παραδεχθείτε; Γιατί δεν το εφαρμόσατε νωρίτερα.
Καταθέστε τα στα Πρακτικά.
Καταθέστε τα.
Συνεχίζουμε. Βεβαίως, θα τα καταθέσουμε.
Καταθέστε τα, λοιπόν, στα Πρακτικά.
Καταθέστε τα τώρα.
Δεν έχω κάτι μαζί μου. Πρέπει να έχω τώρα μαζί μου στοιχεία; Δεν ήξερα ότι πρέπει να έχω στοιχεία. [[Θόρυβος στην Αίθουσα]] Η ομιλία μου ακριβώς και η δευτερομιλία μου το δηλώνει. Αμφισβητείτε τα στοιχεία της Τράπεζας της Ελλάδος και του ΙΟΒΕ; Αλίμονο! Συνεχίζουμε. Να δω αν θα αμφισβητήσετε και τα στοιχεία του μεσοπρόθεσμου, που εσείς οι ίδιοι φέρατε στη Βουλή και εσείς ψηφίσατε. Εκτιμήσεις την περίοδο κατάρτισης του μεσοπρόθεσμου 2012-2015. Ψηφίστηκε τον Ιούνιο του 2011.
Το 2011;
Ναι. Θα με ακούσετε λίγο; Το 2012 ήταν 228.400. Το 2014 ήταν 242.900. Το 2015 ήταν 251.900. Συνεχίζουμε. Γίνεται ξανά καινούργια εκτίμηση τον δέκατο μήνα του 2012 για το 2013-2016. Κατεβαίνει το ΑΕΠ. Φτάνουμε στο 2014 με 182.682. Καινούρια εκτίμηση με το μεσοπρόθεσμο, που ψηφίστηκε τον τέταρτο μήνα του 2014 ήταν 182.231. Με τα απολογιστικά στοιχεία της ΕΛΣΤΑΤ, με βάση την τελευταία δημοσίευση της ΕΛΣΤΑΤ για το 2014 ήταν 178.656. Από εκεί είναι τα στοιχεία μου, κύριε Σταϊκούρα, και μπορείτε να τα βρείτε πάρα πολύ εύκολα και το γνωρίζετε πάρα πολύ καλά. Αν θέλετε να μιλήσουμε με τον ίδιον τρόπο που μιλήσατε πριν και μας είπατε για τα χρήματα που χάθηκαν, με τον ίδιον τρόπο σας απαντάμε κι εμείς.
Κύριε Πρόεδρε, θα ήθελα τον λόγο για ένα λεπτό.
Κάτι σας ρώτησα κυρία Υπουργέ και δεν μου απαντήσατε.
Ξεχάσατε να απαντήσετε για τις εκατόν είκοσι δόσεις.
Παρακαλώ ησυχία. Κυρία Φωτίου, μισό λεπτό. Θέλετε να απαντήσετε, κυρία Παπανάτσιου; Ορίστε, έχετε τον λόγο.
Εκατόν είκοσι δόσεις υπάρχουν για τους επαγγελματίες και για εκείνους, που έχουν την πτωχευτική ικανότητα και για εκείνους, που δεν έχουν την πτωχευτική ικανότητα, σύμφωνα με τον εξωδικαστικό συμβιβασμό. Από εκεί και πέρα, τι άλλο θέλετε, κύριε Λοβέρδο, να σας πω; Οι πιο πολλές οφειλές στα ληξιπρόθεσμα είναι από επιχειρηματίες. Θα ενταχθούν στον εξωδικαστικό συμβιβασμό και θα λυθούν πάρα πολλά ζητήματα. Γι' αυτόν τον λόγο ακριβώς έχουμε ενεργοποιήσει τον εξωδικαστικό συμβιβασμό.
Κυρία Φωτίου, εσείς θέλετε παρέμβαση;
Για ένα δευτερόλεπτο θέλω μόνο τον λόγο.
Παρακαλώ.
Κύριε Σταϊκούρα, όλα τα στοιχεία της ΕΛΣΤΑΤ είναι του 2016 με εισοδήματα του 2015. Το ξέρετε καλά αυτό και αυτά είναι όλα τα δημοσιευμένα στοιχεία της ΕΛΣΤΑΤ που επικαλείστε. Επομένως, δεν αφορούν τα δύο τελευταία χρόνια, το 2016 και το 2017. Αφορούν τα εισοδήματα του 2015.
Σε τι απαντάτε τώρα;
Είπατε προηγουμένως ότι τα στοιχεία της ΕΛΣΤΑΤ καταδεικνύουν τι συμβαίνει…
Παρακαλώ, κυρία Φωτίου!
Εγώ δεν είπα καθόλου για ΕΛΣΤΑΤ!
Τι λέτε τώρα; Άκουσα πάρα πολύ καλά για την ΕΛΣΤΑΤ.
Υπάρχει η αρμόδια Υπουργός να απαντήσει σε αυτό.
Για τη μεσαία τάξη, κύριε Σταϊκούρα, άκουσα καλά. Δεν έχω κουφαθεί ακόμα! Να τελειώσει η λαθροχειρία των στοιχείων της ΕΛΣΤΑΤ που κάνει η Νέα Δημοκρατία και η Δημοκρατική Συμπαράταξη! Χρησιμοποιούν όλες τις έρευνες και τα στοιχεία της ΕΛΣΤΑΤ του 2016, που είναι με τα εισοδήματα του 2015, για να πουν ότι όλα αυτά συμβαίνουν τα δύο τελευταία χρόνια, το 2016 και το 2017.
Ρωτήστε την Υπουργό σας!
Κύριε Σταϊκούρα, θα σας δώσω τον λόγο. Να μη γίνει όμως διαλογική συζήτηση.
Η απάντησή μου εξαντλείται σε μία πρόταση: Οι ληξιπρόθεσμες οφειλές των ιδιωτών σε εφορίες και ασφαλιστικά ταμεία ανέρχονται στα 130 δισεκατομμύρια ευρώ, 50% αυξημένες σε σχέση με το 2014. Να το αποτέλεσμα της εξάντλησης της φοροδοτικής ικανότητας νοικοκυριών και επιχειρήσεων!
Ευχαριστώ. Ο κ. Κεδίκογλου, Βουλευτής της Νέας Δημοκρατίας, έχει τον λόγο για έξι λεπτά.
Παρακαλώ, ησυχία, κύριε Παπαδόπουλε! Συγκρατηθείτε λίγο. Κύριε Κεδίκογλου, έχετε τον λόγο.
Ευχαριστώ, κύριε Πρόεδρε. Δεν συνηθίζω να σχολιάζω προλαλήσαντες, αλλά δυστυχώς, η ομιλία της κυρίας Υπουργού ήταν γεμάτη από χοντρές ανακρίβειες και αυτό το λέω ευγενικά, κυρία Υπουργέ, γιατί δεν θέλω να χρησιμοποιήσω την έκφραση «χοντρά ψέματα». Για παράδειγμα, το πλεόνασμα 4,2% ήταν μόνο για το 2018. Από εκεί και πέρα, τελειώναμε. Και οι στόχοι είναι πάντα συνάρτηση της ανάπτυξης. Και στο πόσο μας στοιχίσατε, μην ακούτε εμάς, αλλά τους κοινοτικούς αξιωματούχους. Ο κ. Ρέγκλινγκ σας κοστολόγησε ότι στοιχίσατε στους Έλληνες 100 δισεκατομμύρια ευρώ. Όμως, ας έρθουμε στον προϋπολογισμό, που όπως γνωρίζετε, αποτελεί τον οδικό χάρτη μίας κυβέρνησης για το πού θέλει να κατευθύνει το οικονομικό και κοινωνικό γίγνεσθαι. Και ο προϋπολογισμός του 2018 αποτελεί την πλήρη επιβεβαίωση ότι η διακυβέρνησή σας χαρακτηρίζεται από ένα πρωτόγνωρο και δυστυχώς καταστροφικό συνδυασμό ανικανότητας, άγνοιας, ξεπερασμένης αντίληψης και χοντροκομμένης ιδεοληψίας, για να μείνω στους επιεικέστερους χαρακτηρισμούς. Πώς αλλιώς να εξηγήσω το γεγονός ότι επιμένετε στα ίδια λάθη, παρά τις οδυνηρότατες συνέπειες στην ελληνική κοινωνία και τις τεράστιες ζημιές στην εθνική οικονομία; Γιατί επιμένετε να αυξάνετε τους φόρους, όταν κάθε χρόνο αυξάνονται αλματωδώς οι ληξιπρόθεσμες οφειλές των Ελλήνων; Για την ακρίβεια, κάθε μήνα αυξάνονται αλματωδώς. Μόνο τον περασμένο Οκτώβριο αυξήθηκαν κατά 1,2 δισεκατομμύρια, κυρία Υπουργέ και αντί να καταλάβετε το λάθος, τι κάνετε; Κατασχέσεις κατά συρροή! Ξεπέρασαν το ένα εκατομμύριο φέτος. Και επιπλέον, φέτος επιβάλλετε και πάλι νέες αυξήσεις φόρων! Και να πω ότι δεν σας τα λέγαμε; Πέρυσι τέτοιο καιρό, στη συζήτηση του προηγούμενου προϋπολογισμού, από αυτό εδώ το Βήμα σάς προειδοποιούσα επί λέξει ότι «εν μέσω σφοδρότατης φοροκαταιγίδας δεν μπορείς να πιστεύεις ότι θα έχεις ανάπτυξη 2,7% και αύξηση επενδύσεων 9,1%. Δυστυχώς, επαληθεύτηκα: Η ανάπτυξη είναι με το ζόρι στο μισό -1,4% - και αντίστοιχα οι επενδύσεις μόλις 5,1%. Και όλα αυτά σε μια περίοδο, που η υπόλοιπη Ευρώπη καλπάζει. Και μην ακούσουμε πάλι κάποιον Υπουργό να λέει ότι μόνος στόχος ήταν το πλεόνασμα, το οποίο εξασφαλίσατε χάρη στην άγρια φορολόγηση και τη στάση πληρωμών! Πάνω από 3 δισεκατομμύρια ήταν η «τρύπα» στα έσοδα του προηγούμενου προϋπολογισμού και όμως στον νέο προϋπολογισμό περιλαμβάνονται σχεδόν 2 δισεκατομμύρια από νέες αυξήσεις φόρων και περικοπές συντάξεων και επιδομάτων. Και όλα αυτά, μετά από δύο χρόνια, στα οποία επιβάλατε είκοσι επτά νέους φόρους, πέρα από τις αλλεπάλληλες αυξήσεις φόρων και εισφορών. Από την εποχή του «Δεν πληρώνω» έχετε κάνει πολύ δρόμο, κύριοι σύντροφοι της Κυβέρνησης. Και φυσικά, μας χαρίσατε άλλη μια θλιβερή πρωτιά μετά την κατρακύλα στους πίνακες ανταγωνιστικότητας και προοπτικής της οικονομίας μας. Η Ελλάδα είναι πρώτη στις αυξήσεις φόρων μεταξύ των τριάντα πέντε μελών του ΟΟΣΑ. Και όμως, ακούσαμε τον εισηγητή του ΣΥΡΙΖΑ να μας λέει ότι το πρόβλημα της ελληνικής οικονομίας δεν είναι η υπερφορολόγηση, αλλά η υποφορολόγηση! Ομολογώ ότι μείναμε άφωνοι αρχικά. Ειλικρινά, ανησυχήσαμε για την επαφή του κυβερνητικού εισηγητή με την πραγματικότητα, αλλά στη συνέχεια τον ακούσαμε να καμαρώνει για την αύξηση της μισθολογικής δαπάνης και αρχίσαμε να καταλαβαίνουμε.
Ε, τώρα, κύριε Πρόεδρε, οφείλουμε να απαντήσουμε.
Η καταστροφική πολιτική σας δεν έτυχε, πέτυχε. Στόχος σας εξ αρχής ήταν η ισοπέδωση της οικονομίας και της κοινωνίας, η βίαιη εξίσωση προς τα κάτω και ακόμα παρακάτω, δημιουργώντας παράλληλα τον κομματικό σας στρατό στο Δημόσιο. Δεν σας νοιάζει, που το επίπεδο ζωής των Ελλήνων μειώνεται διαρκώς, που η φτώχεια εξαπλώνεται, που η απογοήτευση κυριαρχεί. Δεν σας απασχολεί που οδηγήσατε τη χώρα σε δύο αχρείαστα μνημόνια και σε διαρκή λιτότητα. Δεν θέλετε να προωθήσετε τις απαιτούμενες μεταρρυθμίσεις και αποκρατικοποιήσεις για την ανάκαμψη της οικονομίας. Ακόμα και αυτές, με τις οποίες συμφωνείτε και τις οποίες ψηφίζετε, ποτέ δεν τις εφαρμόζετε, γιατί δεν τις πιστεύετε, γιατί είστε κολλημένοι με το παρελθόν. Δεν σας ενδιαφέρει η αφαίμαξη της αγοράς από τη στάση πληρωμών του δημοσίου προς τους ιδιώτες και από την ουσιαστική ανυπαρξία του Προγράμματος Δημοσίων Επενδύσεων. Και ας μη μιλήσουμε για τις ισχνές - ισχνότατες! - απορροφήσεις κονδυλίων από το ΕΣΠΑ, καθαρά εξαιτίας της ανικανότητάς σας. Δεν δίνετε δεκάρα για τις δεκάδες ελληνικές επιχειρήσεις και τους εκατοντάδες χιλιάδες ελεύθερους επαγγελματίες που σταμάτησαν τη δουλειά. «Σφυρίζετε αδιάφορα» για τους εργαζόμενους των 360 ευρώ και τους συνταξιούχους των 180 ευρώ. Αγνοείτε τις συνέπειες, που θα έχει στα ασθενέστερα στρώματα η μείωση του κοινωνικού προϋπολογισμού πάνω από 1,5 δισεκατομμύριο ευρώ. «Πετάτε την μπάλα στην εξέδρα» για τους πλειστηριασμούς, εσείς που φωνάζατε «κανένα σπίτι στα χέρια τραπεζίτη!». Δεν σας νοιάζει η τεράστια ζημιά, που κάνετε στο σύνολο της ελληνικής κοινωνίας και κυρίως, σε εκείνους που πίστεψαν τα προεκλογικά σας ψέματα. Ουδεμία έκπληξη! Εδώ δεν σας νοιάζει η απώλεια κάθε ηθικής επίφασης, με την αμέριστη και ανενδοίαστη υποστήριξη, που προσφέρατε στον κυβερνητικό σας εταίρο στη δυσώδη υπόθεση εμπορίας όπλων. Το δήθεν ηθικό πλεονέκτημα της Αριστεράς έγινε το νέο συντομότερο ανέκδοτο. Τα κάνετε όλα αυτά εύκολα και αβασάνιστα, γιατί το μόνο που σας ενδιαφέρει είναι η παραμονή στην εξουσία και αυτό προϋποθέτει την ισοπέδωση της κοινωνίας. Η εξαφάνιση της μεσαίας τάξης είναι διακηρυγμένος στόχος σας. Ήταν άλλωστε, από τις λίγες περιπτώσεις, που ακούσαμε ειλικρινή λόγια από υπουργικά χείλη. Δεν σταματάτε όμως εκεί, κάνετε και τους φτωχούς φτωχότερους, πιστεύοντας ότι έτσι θα έχουν μεγαλύτερη ανάγκη την ελεημοσύνη σας. Τους «παίρνετε το καρβέλι» και πιστεύετε ότι θα τους έχετε ικανοποιημένους «με ψίχουλα». [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμη, κύριε Πρόεδρε. Παράλληλα, φορτώνετε το δημόσιο με αχρείαστες προσλήψεις χιλιάδων «ημετέρων» εις βάρος των υπολοίπων Ελλήνων. Σαράντα οχτώ νέους φορείς φτιάξατε, μέχρι και Μουσείο Αγροτικού Κινήματος! Αυτές είναι οι προτεραιότητες της ελληνικής κοινωνίας, της ελληνικής οικονομίας;
Τι σας φταίει τώρα το μουσείο;
Δημιουργείτε έναν κομματικό στρατό, πιστεύοντας ότι έτσι εξασφαλίζετε την πολιτική σας επιβίωση σε μια ισοπεδωμένη, φτωχοποιημένη ελληνική κοινωνία. Αυτό είναι το σχέδιό σας. Η πολιτική σας δεν έτυχε, αλλά τους στόχους σας δεν θα τους πετύχετε. Οι Έλληνες σάς πήραν χαμπάρι! Είμαι βέβαιος ότι αυτός είναι ο τελευταίος προϋπολογισμός σας. Ο επόμενος προϋπολογισμός θα έχει τη σφραγίδα του Κυριάκου Μητσοτάκη, θα είναι προϋπολογισμός οικονομικού πραγματισμού και κοινωνικής ευαισθησίας, για να ξαναδώσουμε αξιοπιστία και προοπτική στη χώρα. Και να ξέρετε, κύριος αντίπαλός μας δεν είστε πια εσείς. Εσείς «τα φάγατε τα ψωμιά σας", δεν σας πιστεύει πια κανένας. Μεγάλος μας αντίπαλος είναι η απελπισία, στην οποία έχετε βυθίσει την πατρίδα μας. Εμείς έχουμε χρέος να ξαναγεννηθεί η ελπίδα, να πιστέψουν οι Έλληνες ότι μπορούμε καλύτερα, γιατί σίγουρα αξίζουμε πολύ καλύτερα από τη σημερινή κατρακύλα. Και θα το καταφέρουμε, με αλήθεια και ειλικρίνεια, με το ολοκληρωμένο πρόγραμμα της Νέας Δημοκρατίας, θα το καταφέρουμε με τον Κυριάκο Μητσοτάκη. Ευχαριστώ.
Και εγώ ευχαριστώ.
Το μουσείο τι σας πείραζε;
Κύριε Πρόεδρε, θα ήθελα τον λόγο.
Παρακαλώ, σε τι αφορά;
Στην αναφορά του κ. Κεδίκογλου περί της δήλωσής μου για υποφορολόγηση.
Ζητάτε τον λόγο επί προσωπικού;
Βεβαίως, ζητάω τον λόγο επί προσωπικού. Να ξεκαθαρίσω κάτι στον κ. Κεδίκογλου και σε όσους κάνουν πως δεν γνωρίζουν για τη δήλωσή μου αυτή. Αγνοεί ο κ. Κεδίκογλου ότι η χώρα παρήγαγε ελλείμματα και επομένως και χρέη, μέχρι τη στιγμή που μπήκε στα μνημόνια, γιατί από εκεί και πέρα, σταμάτησαν τα ελλείμματα; Άρα, προφανώς, η αναφορά μου ήταν για εκείνη τη χρονική περίοδο. Αγνοεί ο κ. Κεδίκογλου ή δεν θέλει να μας εξηγήσει ή να πει με ειλικρινή τρόπο στον ελληνικό λαό ότι πραγματικά, υπήρχαν εισοδήματα κοινωνικών ομάδων πολύ υψηλά, τα οποία δεν είχαν φορολογηθεί ποτέ, στον βαθμό που θα έπρεπε να έχουν φορολογηθεί, με αποτέλεσμα να δημιουργείται μια απίστευτη κοινωνική ανισότητα και να πληρώνει το σύνηθες υποζύγιο το βάρος αυτό και βεβαίως, ένα κομμάτι του χρήματος να κατευθύνεται σε τράπεζες του εξωτερικού, σε offshore; Θα δούμε, λοιπόν, ποιο κομμάτι από το χρήμα αυτό ήταν νόμιμο και ποιο ήταν παράνομο. Για να είμαστε απολύτως ειλικρινείς και να απαντήσω στην κατηγορία του κ. Κεδίκογλου περί ανικανότητας, εγώ προσωπικά δηλώνω ανίκανος να κλείσω αύριο το πρωί την ΕΡΤ!
Ευχαριστώ. Παρακαλώ, τον λόγο έχει ο κ. Ηγουμενίδης.
Συγγνώμη, κύριε Πρόεδρε, ένα λεπτό.
Κύριε Κεδίκογλου, δεν μπορεί να γίνει διαλογική συζήτηση.
Μισό λεπτό, κύριε Πρόεδρε, επί προσωπικού. Αναφέρθηκε στο όνομά μου. Θα παραπέμψω απλώς στα Πρακτικά.
Δεν θα γίνει διαλογική συζήτηση. Θα κάνετε μία δήλωση.
Για το πρόβλημα της φορολόγησης, σας καλώ να δείτε τα στοιχεία του ΟΟΣΑ. Πρωταθλητές μάς κάνατε στη φορολόγηση! Φορολογήσατε άγρια. Γδάρατε όλους τους Έλληνες!
Ήταν υπερφορολόγηση, δημιουργώντας ελλείμματα και χρέη. Δεν μπορείτε να καταλάβετε σε ποια εποχή αναφέρομαι.
Διάβασε τα λόγια σου.
Φτάνει πια αυτό!
Τον λόγο έχει ο κ. Ηγουμενίδης.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, μας λένε οι Βουλευτές της Νέας Δημοκρατίας: «Τρία χρόνια κυβερνάτε». Και να που συμφωνώ μαζί τους. Όχι σε αυτό που λένε, στην αδιαμφισβήτητη, δηλαδή, πραγματικότητα, αλλά σε αυτό που δεν λένε, ότι η πρώτη τους πολιτική εκτίμηση, το πρώτο πολιτικό αφήγημα της Νέας Δημοκρατίας για «αριστερή παρένθεση» είναι για το καλάθι των αχρήστων. Και συμφωνώ μαζί τους και στο δεύτερο, που επίσης δεν λένε, συμμετέχοντας στη σημερινή συζήτηση, ότι δηλαδή σήμερα, που συζητάμε τον προϋπολογισμό η δεύτερη εκτίμησή τους ότι σήμερα θα συζητάγαμε για τον κόφτη είναι επίσης μια πολιτική εκτίμηση για το καλάθι των αχρήστων. Ας το κρατήσουμε αυτό και για τις υπόλοιπες πολιτικές τους εκτιμήσεις και ας πάμε παρακάτω. Η αλήθεια είναι, κυρίες και κύριοι συνάδελφοι, ότι πολλά έγιναν στην τριετία, στην παιδεία, στην υγεία, στην κοινωνική πολιτική και στην προσπάθειά μας να ανακουφίσουμε τους αδύναμους και αυτούς που έχουν ανάγκη, για την αντιμετώπιση της ανεργίας. Νομίζω ότι ο Πρόεδρος της Βουλής ολοκληρωμένα ανέπτυξε όλο αυτό το έργο, που κάναμε. Μακρύς ο κατάλογος της τριετίας και αδυσώπητος ο διαθέσιμος χρόνος. Νομίζω ότι το πρώτο συμπέρασμα, στο οποίο πρέπει να καταλήξουμε είναι ότι σήμερα ο λαός μας επιλέγει και πρέπει να βαδίσει με την Αριστερά, με βάση και την εμπειρία της τριετίας, τον δύσκολο δρόμο της προσπάθειας, για να βγούμε από την κρίση με την κοινωνία όρθια. Ο λαός μας απορρίπτει τη συντηρητική πολιτική εξόδου από την κρίση με καταστροφή των παραγωγικών δυνάμεων της πατρίδας, όλα για να βγούμε από την κρίση. Έρχομαι στο δεύτερο συμπέρασμα, κύριε Πρόεδρε: Η έξοδος από την κρίση δεν είναι αυτονόητη. Η κρίση δεν έχει ημερομηνία λήξης. Σε αυτήν την τριετία γνωρίσαμε το σχέδιο της Αριστεράς. Είδε και έζησε ο λαός μας τις συγκρούσεις της Αριστεράς και εντός και εκτός της πατρίδας. Είδε και έζησε ο λαός μας - έχει εμπειρία από αυτό - την αποφασιστικότητα της Αριστεράς. Με αυτήν την έννοια, επιλέγουμε για την έξοδο από την κρίση αυτήν την πορεία του αγώνα και απορρίπτουμε, με την εμπειρία που έχουμε - γιατί δεν είναι απλώς σχέδιο επί χάρτου - αυτή την άκριτη αποδοχή οποιασδήποτε πρότασης των τροϊκανών, που την γνωρίσαμε στις κυβερνήσεις Σαμαρά - Βενιζέλου. Απορρίπτουμε αυτό το μοντέλο, που στην καταστροφή της κοινωνίας έβλεπε μαγνήτη επενδύσεων. Τρίτο συμπέρασμα: Επειδή η ζωή μας δεν είναι μόνο δημοσιονομικά στοιχεία και αριθμοί, θέλουμε αυτή η προσπάθεια που κάνει η κοινωνία για την αντιμετώπιση της κρίσης να είναι μια πορεία και μια προσπάθεια που θα καλλιεργείται ο σεβασμός στον λαό, η εμπιστοσύνη στις δυνάμεις του κινήματος, θα αναπτύσσεται παραπέρα η κοινωνική αλληλεγγύη. Απορρίπτουμε το μοντέλο του ατομικισμού, το μοντέλο του προσωπικού βολέματος, το μοντέλο της ατομικής επιτυχίας, που θα στηρίζεται στα συντρίμμια της διαλυμένης κοινωνικής συνοχής. Με άλλα λόγια, σε αυτή την προσπάθεια, που κάνει η κοινωνία για να μαζέψει τα κομμάτια της, εμείς θέλουμε και επιλέγουμε να βαδίσουμε με την Αριστερά τον δρόμο, που θα καλλιεργεί η κοινωνία τη δημοκρατική συνείδηση στον κόσμο και απορρίπτουμε το μοντέλο της κοινωνίας, που θα εκκολάπτει το αυγό του φιδιού. Παρακάτω: Ζούμε σε έναν ευλογημένο τόπο. Σαν ανέκδοτο κυκλοφορεί ότι ζούμε στον τόπο, που είχε διαλέξει ο Θεός για τον ίδιο. Σε αυτόν τον χώρο συνάντησης αρχαίων πολιτισμών και πολιτισμού, σε αυτό το σταυροδρόμι ενέργειας και εμπορίου, σε αυτή την περιοχή, όπου ιδιαίτερο ρόλο στην παγκόσμια οικονομία παίζουν οι μεταφορές και ο τουρισμός, επιλέγουμε να βαδίσουμε με την Αριστερά για την πατρίδα μας, σαν δύναμη ειρήνης, σαν δύναμη σταθερότητας, σαν δύναμη εγγύησης και σεβασμού του διεθνούς δικαίου. Απορρίπτουμε τα τύμπανα του πολέμου, απορρίπτουμε κάθε αντίθετη φωνή. Κυρίες και κύριοι Βουλευτές, νομίζω ότι η αντανάκλαση της ρευστότητας, που υπάρχει γενικότερα στην κοινωνία σαν αποτέλεσμα της κρίσης είναι και η ρευστότητα, που υπάρχει στο πολιτικό πεδίο. Ας μην πάμε πολύ μακριά. Ας δούμε αυτήν εδώ την Αίθουσα. Διαφορετική ήταν η σύνθεσή της τον Γενάρη του 2015, αλλιώς κινήσαμε τον Σεπτέμβρη του 2015 αυτή την περίοδο, αλλιώς είναι η σύνθεση των Κοινοβουλευτικών Ομάδων σήμερα και αλλιώς θα είναι τον Σεπτέμβρη του 2019, στις επόμενες εκλογές δηλαδή. Κρατώ ειδικά γι' αυτήν εδώ την Αίθουσα ότι σημείο της κινητικότητας ορισμένων είναι το ευτελές κίνητρο της προσωπικής τους πολιτικής επιβίωσης. Όμως, πέρα από αυτό, η αλήθεια είναι ότι αυτή η πολιτική ρευστότητα αντανακλά, σε έναν βαθμό, και την κινητικότητα που υπάρχει στην κοινωνία. Σχετικά με αυτό - και κλείνω με αυτό, κύριε Πρόεδρε και ευχαριστώ για την ανοχή σας - θα ήθελα να απευθύνω κάποιες ερωτήσεις σε αυτούς που μιλούν για την Αριστερά, σε αυτούς, που αυτοπροσδιορίζονται στον χώρο της Κεντροαριστεράς ή θέλουν τους ορίζουν σε αυτόν τον χώρο. Οι ερωτήσεις μου είναι οι εξής: Πρώτον, αναγκαζόμαστε από τους δανειστές μας να εφαρμόσουμε σε κάποιες περιπτώσεις μέτρα υφεσιακά, αντιαναπτυξιακά, συντηρητικά. Πώς θα αμβλύνουμε την επίδραση και τις επιπτώσεις αυτών των μέτρων στην κοινωνία; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, την ανοχή σας. Ολοκληρώνω. Δεύτερον, μπορούμε και πώς να ανακόψουμε την πορεία καταστροφής των παραγωγικών δυνάμεων; Τρίτον, πώς θα κρατήσουμε ανοιχτό τον δρόμο για την εφαρμογή ενός αριστερού προγράμματος στην ελληνική κοινωνία; Παραπέρα: Θα εφαρμόσουμε την απλή αναλογική ως μόνιμο και σταθερό εκλογικό σύστημα; Αν το θέλετε, ακούω διάφορους να μιλούν και να σχεδιάζουν για την Κεντροαριστερά. Ο ΣΥΡΙΖΑ, σε αυτούς τους σχεδιασμούς, πού είναι; Πού τον τοποθετείτε; Μήπως φαντάζεστε έναν ισχυρό κεντροαριστερό πόλο, ικανό να παίξει καθοριστικό ρόλο στις εξελίξεις στην Ελλάδα, χωρίς τον ΣΥΡΙΖΑ ή, αν κρίνω από τις τοποθετήσεις ορισμένων, πολύ περισσότερο ενάντιά του; Αν θέλετε, είναι δικαίωμά σας να μην απαντήσετε σε αυτές τις ερωτήσεις. Δικαίωμά σας να αγνοείτε αυτόν τον προβληματισμό της κοινωνίας. Δικαίωμά σας να συνεχίσετε έτσι με μια φρασεολογία, που απευθύνεται στο εναπομείναν κομματικό σας ακροατήριο. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Κλείνω. Ωστόσο, τον Σεπτέμβρη του 2019, αν συνεχίσετε έτσι, θα ψάχνετε τι μαγικό έκανε πάλι ο Τσίπρας και μάζεψε ξανά τον κόσμο. Δεν είναι θέμα προσώπων, κύριοι - και τελειώνω με αυτό - δεν είναι θέμα κανενός μαγικού κόλπου ούτε κάποιου λαγού από το καπέλο. Είναι η Αριστερά, που έχει στο DNA της τον σεβασμό στον λαό, την εμπιστοσύνη στις δυνάμεις του κινήματος, την πολιτική ευρύτερων κοινωνικών συμμαχιών και την πολιτική ενότητας και συνεργασιών. Είναι η Αριστερά, που - προσέξτε το - είτε με άλλους είτε παίρνοντας από άλλους, πάντοτε όμως με ενωτική πολιτική, συγχρονίζει τον βηματισμό της με τις μαχόμενες κοινωνικές δυνάμεις. Να γιατί, κατά τη γνώμη μου - και κλείνω με αυτό, κύριε Πρόεδρε - σήμερα από όποιο θέμα και αν θέλετε να ξετυλίξουμε το κουβάρι της ελληνικής πραγματικότητας, από τις διεθνείς εξελίξεις, μέχρι όποιο ζήτημα της καθημερινότητας των συμπολιτών μας, για τον λαό μας υπάρχει επιλογή, που ιδιαίτερα για τους φτωχούς και τους αδύναμους ακούγεται και φαντάζει μονόδρομος με την Αριστερά και τον ΣΥΡΙΖΑ για μια νέα Ελλάδα. Ευχαριστώ πολύ.
Ευχαριστούμε. Τον λόγο έχει τώρα ο Υπουργός Αγροτικής Ανάπτυξης και Τροφίμων κ. Αποστόλου για δέκα λεπτά, όπως λέει ο Κανονισμός.
Θέλω, κατ' αρχάς, κύριε Πρόεδρε, να καταθέσω τα Πρακτικά από τη συνεδρίαση της Επιτροπής Παραγωγής και Εμπορίου για το σχέδιο ανασυγκρότησης στρατηγικής στον αγροτικό χώρο προς χρήση των Βουλευτών της Νέας Δημοκρατίας. Απλά, θα τους πω ότι ξεκινώντας ο εισηγητής τους ανέφερε ότι πρόκειται για ένα αξιόλογο κείμενο, που προσεγγίζει την πραγματικότητα στην ελληνική γεωργία με αληθινά δεδομένα. Τελείωσε, κύριοι συνάδελφοι, λέγοντας ότι θεωρούμε ότι αυτά που περιγράφονται στο σχέδιο είναι υλοποιήσιμα και εφικτά, παρ' όλες τις δυσκολίες που ζούμε όλοι, και ως πολίτες και γενικότερα οι αγρότες. Οπότε πιστεύουμε ότι είναι αναγκαίο να υπάρξει αυτή η τακτική συνεργασία μέσα στην επιτροπή. Αυτά, για να απαντήσω και με τα Πρακτικά της επιτροπής στον κ. Βαρβιτσιώτη. [[Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αγαπητοί συνάδελφοι, όπως γνωρίζετε, οι πόροι του αγροτικού χώρου προέρχονται από τέσσερις βασικές πηγές: την αξία της παραγωγής, τις ενισχύσεις της Κοινής Αγροτικής Πολιτικής, τις επιδοτήσεις του Προγράμματος Αγροτικής Ανάπτυξης και βεβαίως, σε ειδικές περιπτώσεις και μετά από έγκριση της Ευρωπαϊκής Επιτροπής, τις κρατικές ενισχύσεις, τύπου ΠΣΕΑ και de minimis. Ας δούμε, λοιπόν, τι κάναμε εμείς και τι σχεδιάζουμε για όλα αυτά. Κατ' αρχάς, προστατεύσαμε το αγροτικό εισόδημα με τη θέσπιση του ατομικού αφορολόγητου ορίου. Μιλούσατε, αγαπητοί συνάδελφοι της Αντιπολίτευσης, για φορολογική λαίλαπα. Τι δείχνουν τα στοιχεία; Τον πρώτο χρόνο της εφαρμογής της φορολογικής ρύθμισης, δηλαδή για το 2016, οι κατά κύριο επάγγελμα αγρότες, πεντακόσιες εβδομήντα επτά χιλιάδες αγρότες, με βάση αυτά που δήλωσαν, πλήρωσαν φόρο 70 εκατομμύρια ευρώ. Ενώ, αν ίσχυε ο δικός σας νόμος, ο νόμος της συγκυβέρνησης Νέας Δημοκρατίας και ΠΑΣΟΚ, ο ν.4172/2013, που προέβλεπε φορολόγηση από το πρώτο ευρώ με 13 %, θα πλήρωναν 173 εκατομμύρια, δηλαδή υπερδιπλάσια. Αν δεν γινόταν δεκτή η απαίτηση των θεσμών για φορολόγηση με 26%, θα έφτανε στα 346 εκατομμύρια, δηλαδή πενταπλάσια. Άρα, από αυτά τα χειρότερα εμείς προστατεύσαμε τους αγρότες. Μη λέτε άλλα ψέματα. Άκουσα ομιλητές να αναδεικνύουν θέμα ΕΝΦΙΑ. Δεν υπάρχει κανένα τέτοιο θέμα. Γιατί το αναδεικνύετε; Όντως, έχουμε ένα πρόβλημα σχετικά με τη φορολόγηση των συνεργαζόμενων αγροτών και είναι ένα θέμα το οποίο έχουμε υποσχεθεί ότι με την πρώτη δυνατότητα θα το αντιμετωπίσουμε. Όσον αφορά το ασφαλιστικό, για μια ακόμα φορά πρέπει να γίνει κατανοητό, ιδιαίτερα από τους αγρότες, ότι θεσπίστηκε για λογαριασμό τους εθνική σύνταξη, όταν όλοι ξέρουμε ότι αυτό το βοήθημα, η σύνταξη που έπαιρναν, έβαινε προς μηδενισμό και όταν ξέρουν, τώρα πλέον, ότι το ασφάλιστρο, που πληρώνουν θα λειτουργεί επιπλέον ανταποδοτικά από την εθνική σύνταξη. Επίσης, τι κάναμε για τις ενισχύσεις; Εξασφαλίσαμε την ομαλή καταβολή τους νοικοκυρεύοντας όλες τις παλιές εκκρεμότητες ακόμα και από το 2018. Έχουν πληρωθεί για το 2017 μέχρι σήμερα περί το 1,6 δισεκατομμύρια και μέχρι το τέλος του χρόνου θα πληρωθούν ακόμη 1,2 δισεκατομμύρια. Αν δε προσθέσουμε και το κοινωνικό μέρισμα, που αντιστοιχεί στον αγροτικό κόσμο, τότε συνολικά για το 2017 θα ξεπεράσουμε τα 3 δισεκατομμύρια. Αυτά είναι μια πραγματικότητα. Επίσης, να μην αγνοείτε, αγαπητοί συνάδελφοι, ότι στα τρία χρόνια διακυβέρνησης της χώρας δεν είχαμε ούτε 1 ευρώ πρόστιμο και καταλογισμούς, όταν το ξέρετε ότι βρήκαμε 3 δισεκατομμύρια μπροστά μας από τις δικές σας κακοδιαχειρίσεις. Έρχομαι στο Πρόγραμμα Αγροτικής Ανάπτυξης 2014-2020. Με τη συμπλήρωση δύο χρόνων από την έγκρισή του αποτιμούμε θετικά την εφαρμογή του. Με βάση την άριστη συνεργασία, που έχουμε, ιδιαίτερα με την περιφερειακή αυτοδιοίκηση, στην οποία έχουμε εκχωρήσει το 37,4% των πόρων, προγραμματίζουμε και την επόμενη χρονιά. Καταφέραμε το 2017 να ενεργοποιηθεί το μεγαλύτερο και σημαντικότερο μέρος του. Συνολικά, οι νέες προκηρύξεις και τα συνεχιζόμενα έργα έχουν δεσμεύσει το 62% των πόρων και ξεπερνούν τα 3,5 δισεκατομμύρια ευρώ, με τις πληρωμές στο τέλος του χρόνου να φτάνουν στα 1,4 δισεκατομμύρια. Δηλαδή, σε μόλις δύο έτη η απορρόφηση έχει αγγίξει το 25% και, μαζί με την προκαταβολή που έχει εισρεύσει στη χώρα, φτάνει στο 29% Οι στόχοι μας για το 2018 είναι εξίσου φιλόδοξοι. Θα σταθώ μόνο στην ενεργοποίηση των μέτρων, που θα συμβάλουν στην ανάπτυξη βασικών δομών υποστήριξης των παραγωγών. Και αναφέρομαι στις δομές για την τεχνική και επιστημονική συμβουλευτική υποστήριξη από γεωτεχνικούς και άλλους επιστήμονες του χώρου, στις δομές συνεργασίας για τη μεταφορά γνώσης και την προώθηση της καινοτομίας μέσω της δημιουργίας συμπράξεων και στην ανάδειξη της ποιότητας των αγροτοδιατροφικών μας προϊόντων. Οι πόροι που θα διατεθούν για αυτές τις παρεμβάσεις ξεπερνούν τα 200 εκατομμύρια ευρώ. Στο Υπουργείο έχουμε ξεκινήσει μια τιτάνια προσπάθεια, για να αρθούν οι αγκυλώσεις και τα κακώς κείμενα στην αλιεία. Το βασικότερο εργαλείο μας σε αυτή τη διαδρομή είναι το Επιχειρησιακό Πρόγραμμα Αλιείας και Θάλασσας ύψους 389 εκατομμυρίων ευρώ, που με την εθνική συνεισφορά θα ξεπεράσει τα 523 εκατομμύρια ευρώ. Στους στόχους μας περιλαμβάνεται επίσης και η ενεργοποίηση χρηματοδοτικών εργαλείων, που θα εξασφαλίσουν την απαραίτητη στήριξη της ιδίας συμμετοχής, ώστε να διευκολυνθεί η υλοποίηση επενδύσεων του Προγράμματος Αγροτικής Ανάπτυξης. Γι' αυτό και είμαστε σε συνεργασία με την Ευρωπαϊκή Τράπεζα Επενδύσεων, η οποία εκπονεί την προβλεπόμενη από τον κανονισμό σχετική μελέτη διάγνωσης των χρηματοδοτικών αναγκών και επιλογής κατάλληλων χρηματοδοτικών εργαλείων, ώστε μέσα στο 2018 να οδηγηθούμε στη σύσταση του αντίστοιχου ταμείου στήριξης των επενδύσεων, στο πλαίσιο του Προγράμματος Αγροτικής Ανάπτυξης. Στην ιδία κατεύθυνση, κινούνται και οι ριζοσπαστικές αλλαγές και οι αναγκαίοι εκσυγχρονισμοί που επιχειρήσαμε, όπως η ρύθμιση για τις βοσκήσιμες γαίες, με την οποία αντιμετωπίσαμε δύο βασικά ζητήματα της κτηνοτροφίας: Πρώτον, την επιλεξιμότητα για τις ενισχύσεις της, ύψους 550 εκατομμυρίων ευρώ, με την αλλαγή του ορισμού του βοσκότοπου, που πετύχαμε σε επίπεδο Ευρωπαϊκής Ένωσης, εντάσσοντας επιπλέον 8 εκατομμύρια στρέμματα επιλέξιμων εκτάσεων. Και δεύτερον, την αειφορική διαχείριση, μέσω των διαχειριστικών σχεδίων, που συντάσσονται αυτή την περίοδο, 60 εκατομμυρίων στρεμμάτων δασικών εκτάσεων που σήμερα βόσκονται. Η θεσμοθέτηση της κάρτας του Αγρότη, η οποία βρήκε μεγάλη ανταπόκριση στο τραπεζικό σύστημα. Όλα δείχνουν ότι εξασφαλίσαμε μια χαμηλότοκη χρηματοδότηση στους αγρότες δικαιούχους βασικής ενίσχυσης. Σχεδιάζουμε την επέκτασή της το 2018 και στο «πρασίνισμα». Προχωρήσαμε στην υπηρέτηση των στρατηγικών μας επιλογών στη ζωική παραγωγή, με τη διεύρυνση των συνδεδεμένων ενισχύσεων από τα 63 εκατομμύρια στα 124 εκατομμύρια. Υπερδιπλασιάσαμε δηλαδή τις συνδεδεμένες ενισχύσεις. Θεσπίσαμε το εργόσημο στην αγροτική οικονομία και, σε συνεργασία με τα συναρμόδια Υπουργεία, θα το επεκτείνουμε και στους μετακλητούς εργάτες που εισέρχονται στη χώρα μας με σκοπό την εποχική εργασία. Το σχέδιό μας για την ανάπτυξη των αρωματικών και φαρμακευτικών φυτών βρίσκει ήδη μεγάλη ανταπόκριση. Ξεκινήσαμε με την εφαρμογή του από την Κοζάνη, παραχωρώντας στους νέους αγρότες της περιοχής Εορδαίας χίλια στρέμματα. Τον Φεβρουάριο δε του 2018 θα ξεκινήσει τη λειτουργία της και η τράπεζα εγχώριου γενετικού υλικού στη Θέρμη της Θεσσαλονίκης. Βάλαμε ξεκάθαρους κανόνες και διαφάνεια στην αγορά του γάλακτος και του κρέατος, θεσμοθετώντας την υποχρεωτική αναγραφή της χώρας άρμεξης του γάλακτος και προέλευσης του κρέατος. Πρόκειται για μία πολύ σημαντική παρέμβαση στήριξης στον κλάδο της κτηνοτροφίας. Όπως, επίσης, θεσμοθετήσαμε με αυστηρές κυρώσεις την υποχρεωτική πληρωμή μέχρι εξήντα ημέρες στο μεγαλύτερο ποσοστό των αγροτικών προϊόντων, ώστε να πάψει ο Έλληνας αγρότης να είναι ο βασικός πιστωτής του χονδρεμπορίου και των πολυκαταστημάτων. Τέρμα στο ότι πουλάμε προϊόντα λήξης επτά ημερών και πληρωνόμαστε με επιταγές επτά και δέκα μηνών. Προχωράμε στις αρχές του 2018 στην έναρξη λειτουργίας του ΟΔΙΑΓΕ, που θα αξιοποιεί τη δημόσια αγροτική περιουσία, σχεδιασμένα, με προτεραιότητα σε νέους, άνεργους και συλλογικούς φορείς. Ετοιμάζουμε παράλληλα και ρύθμιση για τη σωτηρία και απόδοση στην αγροτική δραστηριότητα, μέσω του ΟΔΙΑΓΕ, της αγροτικής περιουσίας των συνεταιρισμών που έχουν αδρανήσει ή οδηγούνται σε εκκαθάριση. Πρέπει πάση θυσία να κρατήσουμε τη συγκεκριμένη αγροτική περιουσία. Με το νέο νόμο για τους συνεταιρισμούς υπήρξε ανταπόκριση σε μεγάλο βαθμό. Ένα πλήθος υγιών συλλογικοτήτων - όπως συνεταιρισμοί, οργανώσεις και ομάδες παραγωγών, διεπαγγελματικές οργανώσεις, ΚΟΙΝΣΕΠ - μπορούν πλέον να αξιοποιηθούν προς κάθε παραγωγική, μεταποιητική ή εμπορική κατεύθυνση. Θα πω δυο λόγια, αγαπητοί συνάδελφοι, κλείνοντας για την Κοινή Αγροτική Πολιτική, διότι ήδη έχει ξεκινήσει μία δημόσια διαβούλευση σε ευρωπαϊκό επίπεδο και βεβαίως ξεκίνησε ήδη και στη χώρα μας η συζήτηση για τον εκσυγχρονισμό και την απλούστευσή της. Σήμερα μπορούμε να πούμε με μια σχετική βεβαιότητα, παρά τις ενδεχόμενες αντιδράσεις, πως υπάρχουν οι προϋποθέσεις παρέμβασης στην πορεία της σύγκλισης, στην κατεύθυνση της δικαιοσύνης. Σε ό,τι αφορά την μετά το 2020 Κοινή Αγροτική Πολιτική, όλες οι εξελίξεις σε ευρωπαϊκό επίπεδο είναι ανοιχτές και η συμμετοχή μας στη συζήτηση αυτή είναι ουσιαστική. Η μεγαλύτερη πρόκληση που θα αντιμετωπίσουμε είναι όχι μόνο η διασφάλιση επαρκών πόρων, αλλά και η ισορροπία μεταξύ των πόρων και των υποχρεώσεων που θα αναλάβουν τόσο η Κοινή Αγροτική Πολιτική όσο και οι γεωργοί μας. Γι' αυτό απαιτείται να προσεγγίσουμε το μέλλον με όρους όχι μόνο οικονομικούς αλλά και κοινωνικούς, στο πλαίσιο μιας ολιστικής προσέγγισης που αφορά το ίδιο το μέλλον της Ευρωπαϊκής Ένωσης. Κλείνω υπενθυμίζοντάς σας τη συναίνεση που είχαμε στην Επιτροπή Παραγωγής και Εμπορίου, η οποία ιδιαίτερα στα θέματα της Κοινής Αγροτικής Πολιτικής, της αναθεώρησης μετά το 2020, θα είναι πράγματι σημαντική εάν την υιοθετήσουμε. Σας ευχαριστώ.
Και εγώ σας ευχαριστώ. Συνεχίζουμε με τον Βουλευτή του ΣΥΡΙΖΑ, τον κ. Σκουρολιάκο. Παρακαλώ, κύριε Σκουρολιάκο, έχετε τον λόγο για έξι λεπτά.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, σε κορυφαίες κοινοβουλευτικές διαδικασίες, όπως αυτή της συζήτησης του προϋπολογισμού, δυστυχώς δεν αποφεύγονται ακραίες τοποθετήσεις, συνήθως από αυτούς των οποίων το πολιτικό αφήγημα διαψεύδεται. Τι λέει η Κυβέρνηση σήμερα; Λέει πως αυτός είναι ο τρίτος προϋπολογισμός της Κυβέρνησης. Είναι ένας προϋπολογισμός εντός περιοριστικού πλαισίου που μας κληροδοτήσατε, αλλά είναι ο προϋπολογισμός που συνδέεται με το τέλος μίας επώδυνης περιόδου για τη χώρα και τον λαό. Προφανώς, αυτό είναι κάτι που η Αντιπολίτευση δεν μπορεί να το δεχθεί. Με απόγνωση, κυρίες και κύριοι Βουλευτές της Αντιπολίτευσης, διαπιστώνετε πως η περίοδος που άρχισε με εκείνο το ειδυλλιακό τηλεοπτικό πλάνο στο Καστελόριζο, όταν το ΠΑΣΟΚ μάς έβαζε σε ένα τούνελ παράνοιας, τελειώνει. Ένα τούνελ που το επιμήκυνε στη συνέχεια η Νέα Δημοκρατία και επιμηκύνθηκε ακόμα περισσότερο με τη συγκυβέρνηση Νέας Δημοκρατίας - ΠΑΣΟΚ - ΔΗΜΑΡ, έως ότου μετά το 2015, με επώδυνους συμβιβασμούς, η πορεία της οικονομίας με την Κυβέρνηση ΣΥΡΙΖΑ - ΑΝΕΛ έχει κάνει ορατή πια την έξοδο από αυτόν τον εφιάλτη. Οι πηγές μιας για αυτόν τον ισχυρισμό είναι όλοι εκείνοι που πρωταγωνίστησαν στο στήσιμο και τη διαχείριση του εφιαλτικού αυτού τούνελ. Αναγκάζονται τώρα να αναγνωρίσουν πως βρισκόμαστε στην έξοδο. Ποιοι; Μα, πρώτος απ' όλους ο Γερούν Ντάισελμπλουμ, ο φιλέλληνας Σόιμπλε αναγκάζεται να ψελλίσει και αυτός, ο Ντόναλντ Τουσκ - θα θυμάστε τις παλιότερες δηλώσεις του - και τόσοι άλλοι. Είναι δικοί σας πολιτικοί φίλοι, δεν είναι δικοί μας, δεν είναι αριστεροί άνθρωποι. Βεβαίως, με αυτές τις εξελίξεις χαλάει το αφήγημά σας. Ολοκάθαρο από τις ομιλίες σας είναι πως βρίσκεστε σε τέτοια απόγνωση που πολλοί από εσάς, παρότι σοβαροί άνθρωποι κατά κοινή ομολογία, καταφεύγετε σε ανυπόστατα, σε κοινά ψέματα. Δεν το αξίζετε αρκετοί από εσάς. Αξίζει, όμως, στις πολιτικές σας επιλογές, επιλογές σαν εκείνες που εισήγαγαν και δικαιολογούσαν τα μνημόνια μόνο και μόνο για να σωθούν οι τράπεζες, όπως μας πληροφόρησε ο αγαπημένος σας, ο δικός σας Γερούν. Έτσι φτωχοποιήσατε τη χώρα 25%, αφήσατε πίσω ενάμισι εκατομμύριο άνεργους, τα ξέρετε και τα ξέρει και ο ελληνικός λαός, τα γνωρίζει. Όπως γνωρίζει τις ευαισθησίες σας και την επιβράβευσή σας σε όσους έβγαλαν εκτός χώρας τον πλούτο τους σε offshore εταιρείες και σε φορολογικούς παραδείσους. Αλίμονο, δικοί σας άνθρωποι είναι, φίλοι και συγγενείς. Αποκαλέσατε κάποια στιγμή αυτήν την Κυβέρνηση σπάταλη. Εδώ πραγματικά το τερματίσατε. Εγκαλείται η σπάταλη Κυβέρνηση ΣΥΡΙΖΑ - ΑΝΕΛ γιατί ξοδεύει γεύματα για εκατόν είκοσι χιλιάδες μαθητές, γιατί φροντίζει για το ένα εκατομμύριο άτομα με ειδικές ανάγκες, που ζουν σε αυτήν τη χώρα, γιατί ξοδεύει για τα προνοιακά επιδόματα, γιατί διευκολύνει με δόσεις την αποπληρωμή υποχρεώσεων των νοικοκυριών. Ναι, σπαταλάει 760 εκατομμύρια για δικαιούχους του Κοινωνικού Εισοδήματος Αλληλεγγύης - είναι πολίτες που εσείς φτάσατε σε αυτήν την κατάσταση - και ακόμα σπαταλά για την παιδική προστασία και τα κέντρα νεότητας. Να σας πληροφορήσω πως καταφέρατε η παιδική φτώχεια να είναι μεγαλύτερη από αυτή των ηλικιωμένων στη χώρας μας. Αντιλαμβάνομαι, βέβαια, παράλληλα πως όλα αυτά δεν σας λένε τίποτα. Για εσάς είναι άχρηστες σπατάλες. Είναι η πολιτική σας άποψη αυτή. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Στον χώρο του πολιτισμού δεν χρειάστηκε να κάνετε και πολλά την εποχή της κρίσης. Είχατε πάρει τα μέτρα σας αρκετά χρόνια νωρίτερα, πιστοί στην πολιτική σας άποψη που δεν ανέχεται την παραμικρή κοινωνική πρόνοια. Η προετοιμασία γι' αυτήν την καταστροφή των πάντων άρχισε από πολύ νωρίς, από το 2000 με το ΠΑΣΟΚ, όπου έγιναν τα πρώτα διακριτικά βήματα. Μετά το 2004, όταν ανέλαβε η Νέα Δημοκρατία την κυβέρνηση της χώρας, ο τότε Υπουργός Πολιτισμού επιτέθηκε συνολικά σε όλο το φάσμα των θεάτρων, ορχηστρών, χορευτικών συγκροτημάτων, πολιτιστικών διοργανώσεων και οποιουδήποτε στον χώρο της τέχνης είχε την ελάχιστη έστω στήριξη του κράτους. Με τον λαϊκίστικο αφορισμό ενάντια στον κρατικοδίαιτο πολιτισμό έβαλε στο ίδιο καλάθι, τσουβάλιασε τους πανάξιους με τους ανάξιους. Βέβαια, οι ανάξιοι οι δικοί τους συνέχιζαν να παίρνουν χρήματα. Οι επιχορηγήσεις, που ούτως ή άλλως δεν ήταν ποτέ ανάλογες ενός μέσου ευρωπαϊκού κράτους, μειώθηκαν έως ότου στην πράξη καταργήθηκαν στο θέατρο, στο βιβλίο, παντού. Η κρίση βρήκε τον πολιτισμό διαλυμένο. Εσείς απλώς τον αποσώσατε. Διαλύσατε, καταργήσατε τις συλλογικές συμβάσεις εργασίας. Καταδικάσατε τους συναδέλφους μου ηθοποιούς σε ωρομίσθιο 3,5 ευρώ την ώρα με 7 ευρώ την παράσταση και χωρίς να πληρώνονται οι πρόβες. Πόσα κροκοδείλια δάκρυα χύσατε σε αυτήν την Αίθουσα για τις σημερινές συνθήκες εργασίας και τη μερική απασχόληση, τις συνθήκες που εσείς μας φορτώσατε; Μετά τον Αύγουστο του 2018 οι συλλογικές συμβάσεις εργασίας είναι πρώτο μέλημά μας. Έως τότε ήδη κάναμε αυτό που έπρεπε, δηλαδή υπογράψαμε συλλογικές συμβάσεις εργασίας με τα κρατικά θέατρα, με το Κρατικό Θέατρο Βορείου Ελλάδος και το Εθνικό Θέατρο και με ηθοποιούς και με τεχνικούς. Μετά από χρόνια, λοιπόν, η στοιχειώδης στήριξη του πολιτισμού, που υποχρεούται να παρέχει ένα σύγχρονο κράτος, επιστρέφει με διαφάνεια - επαναλαμβάνω, διαφάνεια - και νομιμότητα. Αν έχουν κάποια σημασία για σας οι αριθμοί, να σας πω ότι σταματήσαμε την ελεύθερη πτώση στις επιχορηγήσεις και τα 47 εκατομμύρια του 2014 γίνονται 75 εκατομμύρια το 2018 και τα καλύτερα έρχονται, είναι μπροστά μας. Η Κυβέρνηση είναι εδώ, είναι όρθια. Το Σαββατοκύριακο στα Μέγαρα και στην Ελευσίνα, το Αναπτυξιακό Συνέδριο δυτικής Αττικής με όλη την Κυβέρνηση, με τον Πρωθυπουργό παρόντα, θα συζητήσουν και θα αντιμετωπίσουν το μεγάλο πρόβλημα της δυτικής Αττικής, που τη φορτώσατε τις προηγούμενες δεκαετίες με μύρια όσα κακά. Ο εισηγητής της Αξιωματικής Αντιπολίτευσης την πρώτη μέρα συζήτησης έκλεισε την ομιλία του με τη βεβαιότητα - το είπαν και άλλοι συνάδελφοι, το άκουσα - ότι αυτός είναι ο τελευταίος προϋπολογισμός της Κυβέρνησης. Το ίδιο λέγατε και πέρσι και πρόπερσι, κάθε χρόνο, κάτι σαν παράδοση, σαν τo χρόνια πολλά. Νομίζω ότι ο ελληνικός λαός, κυρίες και κύριοι, για χρόνια πολλά θα σας στέλνει στα έδρανα της Αντιπολίτευσης, «επιβραβεύοντάς» σας για όσα δεινά τού επιφυλάξατε. Σας καλώ, λοιπόν, να ψηφίσετε τον παρόντα προϋπολογισμό, που σηματοδοτεί ένα μέλλον καλύτερο, ένα μέλλον αισιόδοξο. Ευχαριστώ.
Ευχαριστούμε τον κύριο συνάδελφο. Ο συνάδελφος κ. Δημήτριος Σεβαστάκης από τον ΣΥΡΙΖΑ έχει τον λόγο.
Ευχαριστώ πολύ. [[Χειροκροτήματα από την πτέρυγα του ΣΥΡΙΖΑ]] Με έναν πολύ βίαιο τρόπο μεταβλήθηκε ο μέσος παραγωγικός πολίτης από αποταμιευτή σε οφειλέτη. Αυτή η μεγάλη μετατόπιση, αυτή η στρέβλωση συνέβη σ' έναν παραγωγικό ερειπιώνα και επελέγη ως υποκατάστατο ο δανεισμός, η πιστωτική επέκταση. Διαμορφώθηκε μια χρηματιστηριοποιούμενη οικονομία, η οποία δεν είχε καμμία παραγωγική αναφορά, καμμία παραγωγική ρίζα. Αυτό που συνέβη εδώ και πολλές δεκαετίες, αυτή η στρέβλωση, αυτή η αποδόμηση του παραγωγικού ιστού της χώρας, δίνει ελαττώματα τα οποία δεσμεύουν και τη σημερινή πραγματικότητα και επίσης υποθηκεύουν με έναν τρόπο και το αύριο, την αναφορά μας στο μέλλον. Υπ' αυτούς τους όρους και υπ' αυτές τις δύσκολες συνθήκες εκτυλίσσεται η συζήτηση, η οποία δυστυχώς αντί να έχει τα δημιουργικά χαρακτηριστικά λύσεων και αντιλύσεων, καταφεύγει στην πολεμική αντιπολίτευση, εξαιρετικά πληκτική και εξαιρετικά προβλέψιμη. Με πρόφαση ένα θέμα που έχει αρκετή δημοφιλία, το καθεστώς του μειωμένου ΦΠΑ στα νησιά του ανατολικού Αιγαίου, θέλω να εκφράσω ορισμένες σκέψεις που σχετίζονται με το πώς η φορολογία μπορεί να βρει την αγαθή και ομαλή σχέση της με την παραγωγή, πώς δηλαδή μια εξαιρετικά πολυμερής οικονομία όπως είναι η ελληνική οικονομία, με διαφορετικές παραγωγικές ταυτότητες, με διαφορετικά γεωγραφικά χαρακτηριστικά, με διαφορετικές παραδόσεις και πολιτιστικές ώσεις, θα μπορέσει να αναχθεί σε μια φορολογική πλατφόρμα δίκαιη, ισόνομη και δικαιωμένη στα μάτια του λαού. Αυτό το ερώτημα δεν έχει λυθεί. Η σχέση παραγωγής και φορολογίας δεν έχει αποκατασταθεί. Είναι ένα στοίχημα πολύ πιο σύνθετο από τις πομφόλυγες ή από τις ρητορικές που ακούω από τον χώρο της Αντιπολίτευσης. Αυτό το ερώτημα πώς εξειδικεύεται; Δηλαδή, πώς μπορώ να πάρω από τα πολλαπλά ιδιότυπα χαρακτηριστικά της παραγωγής από τα νησιά, από τα ορεινά μέρη, από την ηπειρωτική χώρα, από τα μεγάλα αστικά κέντρα και να κάνω εκείνες τις εξειδικεύσεις που θα ταιριάζουν στο οικονομικό και παραγωγικό προφίλ κάθε περιοχής για να δώσω φορολογική δικαιοσύνη, αλλά όχι φορολογική εξομοίωση, όχι φορολογική ισοπέδωση; Αυτό είναι ένα ερώτημα πολύ πέρα από τη συζήτηση του προϋπολογισμού, όμως μπορεί να γίνει και με πρόφαση τη συζήτηση για τον προϋπολογισμό. Ένα άλλο στοιχείο από την εξειδίκευση, που θα ήθελα να υπογραμμίσω, είναι πως είναι σίγουρο ότι κερδίζουμε μια πολιτική ποιότητα το καλοκαίρι του 2018. Δεν θα είναι το καλοκαίρι του 2018, τουλάχιστον σύμφωνα με τις ορατές και ευδιάκριτες προβλέψεις, σαν το καλοκαίρι του 2014, το καλοκαίρι του 2015 ή το καλοκαίρι του 2010. Δεν θα είναι. Θα είναι κάτι άλλο. Θα μπούμε σε μια εποχή πολιτικής αυτοβουλίας. Θα μπορείς να αποφασίσεις, να χαράξεις στρατηγικές με μεγαλύτερες ελευθερίες. Και αυτό, εκτός από ευκολία και αγαθό, είναι και μια τεράστια ευθύνη. Και πρέπει να συναποφασίσουμε να την αναλάβουμε αυτή την ευθύνη, όχι να κάνουμε αναπαραγωγή των ελαττωμάτων που θα τα βρούμε πάλι μπροστά μας, όχι μια σπάταλη αναπαραγωγή μιας πολιτικής παροχών ή μιας πολιτικής εύκολης επούλωσης πληγών, που ενδεχομένως διευκολύνουν σε πρώτο βαθμό ένα πολιτικό κοινό, αλλά στο τέλος αναπαράγουν την παραγωγική μας υστέρηση. Πρέπει να δούμε πώς αυτή η ελευθερία θα γίνει ένα εργαλείο για να εξορθολογιστεί και η δημόσια διοίκηση και τα δημόσια οικονομικά και επίσης, επιτέλους, θα στραφούν στο μέλλον. Γιατί μέχρι τώρα κάνουμε διαχείριση ζημίας, διαχείριση ελαττωμάτων, διαχείριση κληροδοτημένων προβλημάτων. Αυτές οι σκέψεις νομίζω ότι είναι λογικό πως έχουν καλυφθεί από εξαιρετικούς συναδέλφους. Έχουν καλυφθεί πάρα πολλές περιοχές της προβληματοδοσίας του σχεδίου προϋπολογισμού. Πολλοί καλοί συνάδελφοι κάλυψαν διάφορες περιοχές. Νομίζω ότι μπορούμε με μεγαλύτερη βεβαιότητα και μεγαλύτερη ασφάλεια και ίσως και με πιο ασφαλή εργαλεία πρόβλεψης να οργανώσουμε το μέλλον μας. Πάντως, μπορεί να είναι ένας προϋπολογισμός δύσκολος, αλλά ίσως και να είναι το πρώτο σχέδιο προϋπολογισμού που επιτρέπει την αναφορά στο μέλλον. Ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Βασίλειος Τσίρκας από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, βρισκόμαστε σήμερα μπροστά σε μια νέα πραγματικότητα, καθώς μπορούμε πλέον να μιλάμε για θετικούς ρυθμούς ανάπτυξης, για αύξηση των άμεσων ξένων επενδύσεων, για εκτόξευση του αριθμού των τουριστών, για πραγματική μείωση της ανεργίας. Για πρώτη φορά έχουμε την ολοκλήρωση μιας αξιολόγησης, της τρίτης, χωρίς νέα δέσμη μέτρων, χωρίς καμμία απολύτως δημοσιονομική επιβάρυνση. Και αυτό οφείλεται στην ανάκτηση του κύρους και της αξιοπιστίας της χώρας, που πέτυχε αυτή η Κυβέρνηση μετά από σοβαρή και συστηματική δουλειά. Όσοι δεν έχουν παρωπίδες, βλέπουν τη θετική πορεία της ελληνικής οικονομίας. Τα διεθνή μέσα ενημέρωσης κάνουν λόγο για αισιοδοξία που επιστρέφει στην Ελλάδα και για καθαρή έξοδο από τα μνημόνια το καλοκαίρι του 2018. Όλοι βλέπουν τη θετική πορεία, εκτός από την Αξιωματική Αντιπολίτευση και το σύνολο των συστημικών μέσων μαζικής ενημέρωσης, που ζουν στη δική τους πραγματικότητα, γιατί τους τρομάζει η πραγματικότητα που συνεχώς βελτιώνεται. Δηλητηριάζουν τη δημόσια ζωή με ανυπόστατες καταγγελίες και με μια τοξική αντιπολιτευτική τακτική, την ώρα που η Κυβέρνηση συνεχίζει να προετοιμάζει το έδαφος για την οριστική έξοδο από την κρίση και την ανάκτηση της πρόσβασης στις αγορές τον Αύγουστο του 2018. Για δεύτερη συνεχή χρονιά η Κυβέρνηση προχωρά στη διανομή κοινωνικού μερίσματος, που είναι διπλάσιο από το περσινό, σε εκατομμύρια πολίτες που έχουν πληγεί περισσότερο από την κρίση. Το κοινωνικό μέρισμα αποτελεί μέρος της υπεραπόδοσης των εσόδων, ως αποτέλεσμα σκληρής διαπραγμάτευσης για χαμηλότερα πρωτογενή πλεονάσματα, αλλά και γιατί κάποιοι που τόσα χρόνια είχαν μια ιδιότυπη ασυλία πλέον πάνε στο ταμείο, όπως συνέβη με τα έσοδα των 700 περίπου εκατομμυρίων ευρώ, που έχει αποφέρει η ρύθμιση για την εθελοντική αποκάλυψη αδήλωτων καταθέσεων, - εισπρακτικά αποτελέσματα που δεν έφεραν ποτέ οι προηγούμενες κυβερνήσεις, επιτρέποντας αντίθετα τις αδήλωτες καταθέσεις. Από εκεί προήλθε το κοινωνικό μέρισμα, αλλά και από την αύξηση των εσόδων στα ασφαλιστικά ταμεία από τις εισφορές των μισθωτών λόγω της μείωσης της ανεργίας, της αύξησης της απασχόλησης και της καταπολέμησης της αδήλωτης εργασίας. Με τη διαπραγμάτευση για την τρίτη αξιολόγηση, η Κυβέρνηση κατάφερε να εξασφαλίσει ένα σημαντικό πακέτο για τη στήριξη των οικογενειών, αυξάνοντας τον προϋπολογισμό κατά 260 εκατομμύρια ευρώ για τα οικογενειακά επιδόματα, διευρύνοντας τις εισοδηματικές κλίμακες για τους πλέον αδύναμους, ενώ εξίσου σημαντική είναι η αύξηση της δαπάνης για την επέκταση των βρεφονηπιακών σταθμών. Θετικό δημοσιονομικό γεγονός αποτελεί και η αύξηση της κρατικής χρηματοδότησης προς την αυτοδιοίκηση, περίπου κατά 5,34%, σε σύγκριση με τον κρατικό προϋπολογισμό του 2017. Αποτελεί δημοσιονομική απόδειξη μιας άλλης δημοκρατικής αντίληψης για τον ρόλο της αυτοδιοίκησης. Η διαφορά, λοιπόν, αντίληψης είναι ορατή και ξεκάθαρη, σε όλους τους ευαίσθητους τομείς, καθώς αντίστοιχες είναι οι προβλέψεις του προϋπολογισμού και σε άλλους τομείς, όπως την υγεία, την παιδεία, τη δικαιοσύνη, αφού οι προβλεπόμενες δαπάνες, παρά τις δύσκολες δημοσιονομικές συνθήκες, επιτρέπουν την εύρυθμη λειτουργία των δομών τους για την εξυπηρέτηση όλων των πολιτών. Μας κατηγορείτε ότι τα πράγματα πηγαίνουν χειρότερα. Τα πράγματα πηγαίνουν καλύτερα. Η απόδειξη είναι ότι ο προϋπολογισμός του 2018 είναι ο τελευταίος που κατατίθεται στο πλαίσιο του προγράμματος μακροοικονομικής προσαρμογής και σηματοδοτεί την είσοδο της χώρας σε μια νέα περίοδο οικονομικής σταθερότητας και κανονικότητας. Είναι ο προϋπολογισμός που μπορεί να σταθεροποιήσει την αναπτυξιακή πορεία, καθώς οι διατιθέμενοι πόροι τόσο από το Πρόγραμμα Δημοσίων Επενδύσεων, όσο και από το ΕΣΠΑ, αλλά και από τη συνεργασία με την Ευρωπαϊκή Τράπεζα Επενδύσεων αλλάζουν το κλίμα στην οικονομία και τις επενδύσεις. Είναι, όμως, και ο προϋπολογισμός που αποτυπώνει την προσήλωσή μας στη βελτίωση της καθημερινότητας του πολίτη. Κατά το πρώτο εξάμηνο του 2017, δημιουργήθηκαν τριακόσιες χιλιάδες νέες θέσεις εργασίας. Αυτό είναι ένα χειροπιαστό παράδειγμα. Τριακόσιες χιλιάδες άνθρωποι έχουν βιώσει την αλλαγή του περάσματος από την ανεργία στην εργασία. Είναι αδιάφορο αυτό; Πείτε το αν είναι. Με τη λήξη, λοιπόν, του προγράμματος τον Αύγουστο του 2018 θα αποκατασταθεί σε μεγάλο βαθμό η οικονομική και πολιτική κυριαρχία της χώρας και θα φανούν με ακόμη μεγαλύτερη σαφήνεια οι διαχωριστικές γραμμές μεταξύ των πολιτικών δυνάμεων της χώρας. Μέχρι τότε, θα έχει αποκαλυφθεί πλήρως η δική σας επιδίωξη που δεν είναι άλλη από τη λεηλασία των οικογενειακών επιδομάτων, τη διάλυση του κοινωνικού κράτους, την εξάντληση της φτωχής και μεσαίας τάξης. Όσο και αν προσπαθείτε να παρουσιάσετε μια άλλη εικόνα, της μιζέριας, της ήττας, τα πράγματα είναι διαφορετικά. Όσο υπάρχουν, όμως, ακόμη συμπολίτες μας, που τα βγάζουν δύσκολα πέρα, εμείς σίγουρα δεν μπορούμε να πανηγυρίζουμε. Διαμορφώνουμε, όμως, ένα διαφορετικό περιβάλλον, που επιτρέπει στον ελληνικό λαό να βλέπει με άλλο μάτι την προοπτική καλυτέρευσης της ζωής του. Και έχει αποδείξει αυτή η Κυβέρνηση εμπράκτως ότι διαθέτει τη βούληση για βαθιές πολιτικές τομές και πετυχαίνει στόχους που αποβαίνουν σε όφελος της κοινωνίας. Και όλα αυτά αποτυπώνονται στον προϋπολογισμό. Για εμάς, παραμένει κύριος στόχος η αλλαγή του παραγωγικού και κοινωνικού μοντέλου της χώρας, η στήριξη των εργασιακών δικαιωμάτων, της απασχόλησης, η διεύρυνση του κοινωνικού κράτους, η δίκαιη φορολόγηση. Οι πολίτες καταλαβαίνουν ότι δίνουμε έναν διαρκώς δύσκολο και μεγάλο αγώνα για να αμβλύνουμε τις συνέπειες, να δημιουργήσουμε όρους ανάκαμψης και να υποστηρίξουμε ανθρώπους που βρέθηκαν όλα τα προηγούμενα χρόνια στα περιθώριο, να εξασφαλίσουμε τον αναγκαίο δημοσιονομικό χώρο για να διευρυνθούν οι παρεμβάσεις ενίσχυσης της κοινωνικής προστασίας και να υλοποιηθούν σημαντικές μειώσεις φορολογικών συντελεστών νοικοκυριών και επιχειρήσεων. Τα αποτελέσματα είναι ήδη αισθητά σε μεγάλες ομάδες του πληθυσμού, οι οποίες όταν θα έρθει η ώρα να κρίνουν για το ποιος θέλουν να κυβερνήσει αυτή τη χώρα, θα αποφασίσουν με βάση το συμφέρον τους. Έχουμε μπροστά μας δύο χρόνια για να εξασφαλίσουμε μια δυναμική ανάκαμψη της ελληνικής οικονομίας που θα έχει αποτελέσματα για τους πολλούς. Η Νέα Δημοκρατία και το ΠΑΣΟΚ έβαλαν τη χώρα στα μνημόνια. Εμείς είμαστε αυτοί που θα βγάλουμε τη χώρα από τα μνημόνια. Και αυτός είναι ο εφιάλτης της Αντιπολίτευσης, ότι ο λαός κάλεσε την Αριστερά στα δύσκολα και η Αριστερά τα κατάφερε. Για όλους αυτούς τους λόγους, ο προϋπολογισμός του 2018 δεν είναι ένας ακόμη μνημονιακός προϋπολογισμός. Είναι η τελευταία δύσκολη φάση της μεγάλης κοινωνικής προσπάθειας, της οποίας ο λαός μας επέλεξε να ηγηθούμε για να απαλλαγούμε από τα μνημόνια και την επιτροπεία. Λίγο ακόμη και θα τα καταφέρουμε. Λίγο ακόμη για να περάσουμε στην απέναντι αντιμνημονιακή, μεταμνημονιακή όχθη.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τέσσερις συνοδοί εκπαιδευτικοί από το Σχολείο Δεύτερης Ευκαιρίας Καλλιθέας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Χαρίλαος Τζαμακλής από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, η κατ' έτος σύνταξη του κρατικού προϋπολογισμού συνδέεται με τις συγκεκριμένες οικονομικές, κοινωνικές και πολιτικές συνθήκες που επικρατούν κατά τον χρόνο σύνταξής του και κατά συνέπεια είναι ενταγμένος σε ένα δεδομένο περιβάλλον. Ο προϋπολογισμός του 2018 είναι ενταγμένος σε ένα περιβάλλον επιτροπείας της χώρας, δημοσιονομικών περιορισμών και προσαρμογών και αποκλεισμού του δανεισμού της χώρας από τις αγορές ήδη από το 2010. Υπό τις δεδομένες αυτές συνθήκες ο προϋπολογισμός του 2018 επιδιώκει το εφικτό βέλτιστο αποτέλεσμα και συγκεκριμένα επιδιώκει να οδηγήσει τη χώρα στην έξοδο από τη μνημονιακή εποχή με την κοινωνία και την οικονομία όρθιες. Η ηπιότερη δημοσιονομική προσαρμογή που επιτεύχθηκε το 2015, το 2016 και το 2017 με τα μικρότερα πλεονάσματα, έδωσε τη δυνατότητα στην Κυβέρνηση να αυξήσει τα κονδύλια των κοινωνικών παροχών, κυρίως και πρωτίστως για τους οικονομικά ασθενέστερους. Από τα 750 εκατομμύρια ευρώ που παρέλαβε το 2015, πηγαίνουμε στο 1.830.000.000 ευρώ για το 2018. Ενδεικτικά αναφέρω: Εξασφαλίστηκαν και δεσμεύτηκαν πόροι για το κοινωνικό εισόδημα αλληλεγγύης στο ίδιο ύψος με το 2017. Ενισχύεται η οικογένεια με στόχευση κατά της παιδικής φτώχειας που για την Κυβέρνηση αποτελεί το δεύτερο μεγαλύτερο κοινωνικό πρόβλημα μετά την ανεργία. Συγκεκριμένα αυξάνονται τα οικογενειακά επιδόματα κατά ποσοστό 40% και διαρθρώνεται νέα δομή γι' αυτά, με κυρίως ωφελούμενες τις πλέον αδύναμες και τις οικογένειες με ένα και δύο παιδιά. Στο ίδιο πλαίσιο φροντίδας του παιδιού εντάσσονται και τα σχολικά γεύματα για περίπου εκατόν τριάντα χιλιάδες μαθητές δημοτικών σχολείων. Επιπλέον, αυξάνεται ο αριθμός των παιδικών σταθμών κατά τετρακόσιες νέες μονάδες το 2018, προκειμένου να δημιουργηθούν άλλες δέκα χιλιάδες θέσεις. Δεν θίγονται, μετά από διαπραγματευτική μάχη, τα αναπηρικά επιδόματα. Παράλληλα, δρομολογείται ο ηλεκτρονικός φάκελος αναπηρίας, που θα βάλει τέλος στη γραφειοκρατία και θα απαλλάξει από το άγχος και την ταλαιπωρία τα άτομα με ειδικές ανάγκες. Τίθεται ως στόχος η διεκπεραίωση όλων των εκκρεμών ετήσιων συντάξεων μέχρι τον Ιούνιο του 2018. Αυξάνεται για δεύτερη συνεχόμενη χρονιά ο προϋπολογισμός για την παιδεία. Ασφαλώς και πρέπει να πιστωθούν στην Κυβέρνηση και κάποιες αλλαγές σε διάφορα μεγέθη, κυρίως οικονομικά, όπως παραδείγματος χάριν το πλεόνασμα στον ΕΦΚΑ, τον Ενιαίο Φορέα Κοινωνικής Ασφάλισης, ύψους 1.100.000.000 ευρώ, αποτέλεσμα που επιτεύχθηκε εξαιτίας της συνετής διαχείρισης και της μείωσης της ανεργίας που αργά, αλλά σταθερά μειώνεται. Δεν είναι αμελητέα η για δεύτερη συνεχόμενη χρονιά αύξηση των αφίξεων των επισκεπτών της χώρας και η συνακόλουθη αύξηση των εσόδων από τον τουρισμό. Δεν είναι αμελητέα η ολοκλήρωση της κατασκευής των μεγάλων οδικών αξόνων μέσα στο 2017. Ήταν έργα παγωμένα επί χρόνια για διάφορους λόγους, τα οποία η Κυβέρνηση ολοκλήρωσε σε χρόνους ρεκόρ και με όφελος από την επαναδιαπραγμάτευση 765 εκατομμυρίων ευρώ. Ήταν έργα με σαφές αναπτυξιακό πρόσημο που εκτός των άλλων, πρωτίστως δημιουργούν αίσθημα ασφάλειας στους οδηγούς, σώζουν ζωές και δεν προξενούν βαριές ή ελαφριές αναπηρίες. Δεν είναι αμελητέα η δημιουργία των τοπικών μονάδων πρωτοβάθμιας υγείας. Σήμερα μάλιστα ο Πρωθυπουργός εγκαινίασε την πρώτη στη Θεσσαλονίκη και έπονται οι υπόλοιπες. Δεν είναι αμελητέα η θεσμική ανατροπή που επιτεύχθηκε με την επαναφορά του προνομίου για τις εργατικές απαιτήσεις, στη διαδικασία της αναγκαστικής εκτέλεσης και της πτώχευσης. Κυρίες και κύριοι συνάδελφοι, βασικό ζητούμενο στα χρόνια των μνημονίων είναι η εξεύρεση δημοσιονομικού χώρου, δηλαδή η εξεύρεση κονδυλίων, διαδικασία πολύ δύσκολη, που καθιστά κάθε μνημονιακό προϋπολογισμό μη δίκαιο και, κατ' ανάγκη, μεροληπτικό υπέρ κάποιων κοινωνικών στρωμάτων. Ούτε ο προϋπολογισμός του 2018 είναι τόσο δίκαιος όσο θα επιθυμούσαμε, ακριβώς λόγω της ανυπαρξίας δημοσιονομικού χώρου. Στοχεύουμε, όμως, με προσήλωση στην άρση των αδικιών, που συντελέστηκαν στα χρόνια των μνημονίων, κυρίως εις βάρος της μεσαίας τάξης και των ελεύθερων επαγγελματιών με την εξεύρεση πόρων μετά την έξοδο από τα μνημόνια και την απαλλαγή της χώρας από τη σφικτή επιτροπεία. Οι πόροι που εξασφαλίστηκαν, παραδείγματος χάριν, για το κοινωνικό μέρισμα το 2016 και το 2017 εξασφαλίστηκαν από τη συνετή δημοσιονομική διαχείριση, δηλαδή από την αποφυγή άσκοπων και, κυρίως, σκόπιμων σπαταλών. Η αποφυγή σκόπιμων σπαταλών, κύριοι συνάδελφοι της Αντιπολίτευσης, είναι προϊόν ιδεολογίας και στάσης ζωής. Ασφαλώς και στα χρόνια της δικής σας διακυβέρνησης υπήρχαν πλεονάσματα. Εσείς, όμως, δεν τα διανέματε ως κοινωνικό μέρισμα. Εσείς τα διανέματε σε ημετέρους υπό μορφή δανείων, στα ΜΜΕ, στα κόμματα, στην επιχειρηματική και όχι μόνο ελίτ, υπό μορφή αγορών αχρείαστων εμβολίων από το ΚΕΕΛΠΝΟ με δάνεια, υπό μορφή διανομής αχρείαστης διαφημιστικής δαπάνης πάλι από το ΚΕΕΛΠΝΟ, υπό μορφή προσλήψεων κ.λπ.. Αν τη δική μας διακυβέρνηση τη χαρακτηρίζετε ιδεοληπτική και διακυβέρνηση ανίκανων, τη δική σας επί σαράντα χρόνια πώς τη χαρακτηρίζετε; Αναλογιστήκατε ποτέ ότι η φορολόγηση των Ελλήνων πολιτών διαχρονικά οφείλεται σε μεγάλο βαθμό στη φοροαποφυγή, που γεννούν οι παραδείσιες και όχι μόνο offshore, τα διάφορα papers και οι λίστες; Αναλογιστήκατε ποτέ ότι δεν θα έλειπαν σήμερα από τα κρατικά ταμεία 400 εκατομμύρια ευρώ των κομματικών σας δανείων; Κυρίες και κύριοι συνάδελφοι, τις τελευταίες ημέρες πολλές ξένες εφημερίδες αναφέρονται στην αξιοπιστία που ανακτά η χώρα. Απόδειξη η πορεία του επιτοκίου του τελευταίου ομολόγου κάτω από 4,5%. Είμαστε βέβαιοι ότι ακολουθεί η απόφαση για το χρέος και μετά θα τεθεί από αυτήν την Κυβέρνηση ο μεταμνημονιακός σχεδιασμός για την πορεία της χώρας με προοδευτικό και αναπτυξιακό πρόσημο. Σας ευχαριστώ.
Ευχαριστώ, κύριε συνάδελφε. Ο συνάδελφος κ. Χρίστος Δήμας από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Χωρίς κραυγές, αλλά με επιχειρήματα, θα προσπαθήσω να καταρρίψω πέντε μύθους της Κυβέρνησης για τον προϋπολογισμό και πολύ απλά να αποτυπώσω την πραγματικότητα. Πρώτος μύθος. Βγαίνουμε από τα μνημόνια και είναι ο τελευταίος προϋπολογισμός λιτότητας. Πράγματι, τον Αύγουστο του 2018 τελειώνει η χρηματοδότηση για τη χώρα. Τελειώνουν, όμως, και οι υποχρεώσεις για τη χώρα; Όχι, δεν τελειώνουν. Οι ίδιοι εσείς, οι Βουλευτές του ΣΥΡΙΖΑ και των Ανεξαρτήτων Ελλήνων, έχετε ψηφίσει περαιτέρω μέτρα λιτότητας ύψους 5,1 δισεκατομμυρίων ευρώ, μειώσεις συντάξεων από 1-1-2019, περαιτέρω μείωση του αφορολόγητου από 1-1-2020, που ενδεχομένως να έλθει ακόμα πιο μπροστά. Επίσης, η δική σας Κυβέρνηση έχει συμφωνήσει το μεσοπρόθεσμο πρόγραμμα 2019 με 2022, στο οποίο εσείς θα ψηφίσετε μέχρι τον Μάιο πρωτογενή πλεονάσματα 3,5% και για το 2019 και για το 2020 και για το 2021 και για το 2022. Άρα δεν είναι ο τελευταίος προϋπολογισμός λιτότητας που φέρνετε στη Βουλή. Όμως ελπίζουμε ότι αυτά θα αλλάξουν με μια νέα Κυβέρνηση. Δεύτερος μύθος. Ενισχύετε δήθεν τις κοινωνικές δαπάνες. Ο προϋπολογισμός αυτός έχει μειωμένες κοινωνικές δαπάνες κατά 1,6 δισεκατομμύρια ευρώ. Σας υπενθυμίζω ότι προχωράτε στη μείωση και τη σταδιακή κατάργηση του ΕΚΑΣ, ότι μειώνετε κατά 50% το επίδομα στο πετρέλαιο θέρμανσης, μειώνετε τη δαπάνη στην ιατροφαρμακευτική περίθαλψη, καταργείτε επιδόματα οικογενειακά, επιδόματα φτώχειας, επιδόματα ανεργίας και, επίσης, αυξάνετε το ΦΠΑ στα νησιά. Τρίτος μύθος. Υπεραπόδοση της ελληνικής οικονομίας. Επί δικών σας ημερών έχουν επιβληθεί είκοσι επτά νέοι φόροι, έχετε αυξήσει δύο φορές τους συντελεστές του ΦΠΑ, έχετε αυξήσει τις ασφαλιστικές εισφορές. Επί δικών σας ημερών έχουν κλείσει πάνω από εβδομήντα επτά χιλιάδες επιχειρήσεις. Τον τελευταίο ενάμιση χρόνο έχουν κλείσει τα βιβλία τους πάνω από εκατόν έντεκα χιλιάδες ελεύθεροι επαγγελματίες, και, επίσης, επί δικών σας ημερών οι ληξιπρόθεσμες οφειλές των ιδιωτών προς το δημόσιο - τι χρωστάμε, δηλαδή, εμείς οι πολίτες στο ελληνικό δημόσιο - αγγίζουν πλέον τα 100 δισεκατομμύρια. Και αξίζει τον κόπο να σας πω ότι με κάθε μήνα διακυβέρνησης ΣΥΡΙΖΑ - Ανεξαρτήτων Ελλήνων, προστίθεται 1 δισεκατομμύριο σε αυτές τις οφειλές. Πλέον, το 1/4 από αυτές τις οφειλές του ελληνικού κράτους στο ιδιωτικό χρέος έχει γίνει επί δικών σας ημερών. Και δεν είναι τυχαίο ότι γίνονται πάνω από χίλιες κατασχέσεις την ημέρα. Πάνω από ένα εκατομμύριο φορολογούμενοι έχουν υποστεί μέτρα αναγκαστικής εκτέλεσης, είτε είναι από κατασχέσεις είτε από δεσμεύσεις περιουσιακών στοιχείων και προχωράτε φυσικά και σε πλειστηριασμό της πρώτης κατοικίας. Να σας πω ότι την ίδια στιγμή το κράτος έχει γίνει ο μεγαλύτερος κακοπληρωτής. Επί δικών σας ημερών, οι ληξιπρόθεσμες οφειλές του ελληνικού δημοσίου προς τους ιδιώτες έχουν φτάσει στα 4,3 δισεκατομμύρια, το οποίο είναι αυξημένο κατά 39% σε σχέση με το τι παραλάβατε από εμάς. Τέταρτος μύθος. Ο προϋπολογισμός είναι δήθεν αναπτυξιακός. Να σας πω αρχικά ότι για φέτος, για το 2017, είχατε υπολογίσει ότι θα έχουμε θετικούς ρυθμούς ανάπτυξης της τάξεως του 2,7%. Τελικά, θα είναι σχεδόν στο μισό, στο 1,4%. Όλοι ευχόμαστε να ήταν ακόμα υψηλότεροι οι ρυθμοί ανάπτυξης, αλλά δυστυχώς η πολιτική σας και ως προς τις προβλέψεις και ως προς την υλοποίηση είναι εντελώς άστοχη. Είχατε ψηφίσει και είχατε προϋπολογίσει για τον φετινό προϋπολογισμό ότι θα έχουμε αύξηση των επενδύσεων κατά 9,1% για το 2017. Τελικά, συμβιβάζεστε με ένα 5,1%, μία ακόμη πολύ μεγάλη αστοχία! Να σας πω, όμως, και για την ανταγωνιστικότητα της ελληνικής οικονομίας. Πρόσφατα δημοσιεύτηκε ο δείκτης «Doing Business» της Παγκόσμιας Τράπεζας, σύμφωνα με τον οποίο μόνο την τελευταία χρονιά υποχωρήσαμε κατά επτά θέσεις. Αντιστοίχως, ο δείκτης του «Global Competitiveness Report» του Παγκόσμιου Οικονομικού Forum δείχνει ότι είμαστε στην ογδοηκοστή έβδομη θέση από εκατόν τριάντα επτά χώρες. Ποιο είναι, όμως, το πιο συγκλονιστικό στοιχείο στην επίδραση της φορολογίας στα κίνητρα για να επιχειρήσει κανείς; Από τις εκατόν τριάντα επτά χώρες είμαστε τελευταίοι, κύριοι συνάδελφοι! Και στην επίδραση της φορολογίας στο να εργασθεί κανείς, από τις εκατόν τριάντα επτά χώρες είμαστε προτελευταίοι. Λέτε ότι ο προϋπολογισμός είναι αναπτυξιακός. Εάν ήταν αναπτυξιακός, υποθέτω ότι θα είχατε υπολογίσει περισσότερα χρήματα στο Πρόγραμμα Δημοσίων Επενδύσεων. Την ίδια στιγμή, θα μου πει κάποιος, και να τα προϋπολογίσετε τα χρήματα στο Πρόγραμμα Δημοσίων Επενδύσεων, τη φετινή χρονιά έχετε δαπανήσει για αναπτυξιακούς σκοπούς ούτε καν το μισό από αυτά που είχατε προϋπολογίσει την προηγούμενη χρονιά. Εάν ήταν αναπτυξιακός ο προϋπολογισμός, υποθέτω ότι θα μιλούσε κανείς και για την απορρόφηση των κονδυλίων του ΕΣΠΑ. Η προηγούμενη χρονιά, σύμφωνα με τις δηλώσεις του ίδιου του Υπουργείου Οικονομίας και Ανάπτυξης, σε σχέση με το τι προέβλεπε στον προϋπολογισμό, ήταν 30% κάτω η απορρόφηση του ΕΣΠΑ και σε αυτό δεν έχω πάρει καμμία απάντηση από το Υπουργείο Οικονομίας και Ανάπτυξης. Υποθέτω ότι και αυτοί το αποδέχονται. Πέμπτος μύθος. Η επιστροφή στην κανονικότητα. Επιστροφή στην κανονικότητα θα έχουμε όταν αρθούν οι κεφαλαιακοί περιορισμοί, όταν σταματήσουμε να έχουμε τόσο υψηλά και τόσο μεγάλα χρέη στα ασφαλιστικά ταμεία, όταν οι ελαστικές μορφές απασχόλησης παύουν να είναι ο κανόνας, αλλά είναι η εξαίρεση και όταν δεν θα έχουμε τόσο μεγάλη διαρροή εγκεφάλων. Επίσης, επιστροφή στην κανονικότητα θα έχουμε όταν δεν έχουμε τις ωμές παρεμβάσεις στη δικαιοσύνη, όπως πρόσφατα έκανε την καταγγελία ο Πρόεδρος του Συμβουλίου της Επικρατείας και όταν δεν θα έχουμε τα ζητήματα διαφθοράς. Υπενθυμίζω, για όσους δεν ξέρετε ότι περίπου το 75,8% των συμπολιτών μας θεωρούν ότι οι καταγγελίες της Νέας Δημοκρατίας για το σκάνδαλο Τσίπρα - Καμμένου για την πώληση των βλημάτων στη Σαουδική Αραβία είναι ένα σκάνδαλο. Άρα μόνο όταν ξεπεράσουμε όλα αυτά τα πράγματα, θα μπορούμε να μιλάμε για πραγματική επιστροφή στην κανονικότητα. Συνεπώς όπως καταλαβαίνετε, δεν υπάρχει περίπτωση να ψηφίσουμε ένα προϋπολογισμό, ο οποίος είναι προς τη λάθος κατεύθυνση. Ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Νικόλαος Παρασκευόπουλος από τον ΣΥΡΙΖΑ έχει τον λόγο.
Κυρίες και κύριοι συνάδελφοι, θα αναφερθώ στον προλαλήσαντα και θα τον συγχαρώ, γιατί είπε ότι θα μιλήσει χωρίς κραυγές και όντως έτσι μίλησε. Διαφωνώ με τα στοιχεία τα οποία δώσατε. Θα προσπαθήσω να δώσω κάποια διαφορετικά στοιχεία, κύριε Δήμα. Πάντως, μιλάτε με έναν τρόπο που διευκολύνει πολύ τη συζήτηση, σε αντίθεση με μία πρωινή ομιλία που μου ήρθε στον νου. Δεν θα πω όνομα, αλλά θα τον αναγνωρίσετε αμέσως. Είναι ο Βουλευτής με τη φωνή τενόρου και με τα περισσότερα ντεσιμπέλ από οποιονδήποτε άλλο, ο οποίος ουρλιάζοντας έλεγε ότι οι Βουλευτές του ΣΥΡΙΖΑ ουρλιάζουν, οι οποίοι βεβαίως μάλλον χαμηλόφωνοι είναι και, εν πάση περιπτώσει, δεν νομίζω ότι κάποιος έχει μία ανάλογη φωνή. Ο κρατικός προϋπολογισμός για το έτος 2018 αποτελεί μια σύνθεση επιδιώξεων και αναγκών. Οι ανάγκες έχουν σχέση με το πρωτογενές πλεόνασμα το οποίο οφείλουμε να έχουμε, που προσδιορίζει τα τελικά ύψη των κονδυλίων και οφείλεται, βέβαια, στις δεσμεύσεις της χώρας που προέκυψαν εξαιτίας του υπερδανεισμού, της διαφθοράς και της ανύψωσης του χρέους της. Ακούμε, βέβαια, διαρκώς τους πολιτικά υπεύθυνους για αυτή την υπερχρέωση να εμφανίζονται σήμερα τιμητές και να ασκούν κριτική. Όμως αυτή η κριτική προϋποθέτει ακριβώς την αποσιώπηση των δικών τους ευθυνών για αυτά τα χρέη και στηρίζεται συνήθως και σε ένα επιχείρημα παραπλανητικό, δηλαδή ότι οι Βουλευτές του ΣΥΡΙΖΑ έλεγαν στο παρελθόν, όταν δεν ήταν κυβέρνηση, κάτι τελείως διαφορετικό, το οποίο έχουν τώρα διαψεύσει. Η πραγματικότητα είναι ότι το συμβόλαιο στο οποίο στηρίζεται αυτή η Κυβέρνηση έχει υπογραφεί τον Σεπτέμβριο του 2015 με τις εκλογές που έγιναν τότε εν μέσω δυσκολιών της χώρας. Οι δε υποσχέσεις - που δεν ήταν, αν θέλετε, ακριβώς υποσχέσεις - οι δε εξαγγελίες οι οποίες είχαν προηγηθεί των εκλογών από την πλευρά του ΣΥΡΙΖΑ στο παρελθόν το 2013 και 2014, δεν αποσιωπούσαν, ίσα - ίσα τόνιζαν ότι προκειμένου να εκπληρωθούν, θα πρέπει να προηγηθεί μια σύγκρουση. Δηλαδή, ειπώθηκαν με ειλικρίνεια, τονίζοντας το ότι υπάρχει και ένα ρίσκο ως προς την εκπλήρωσή τους πραγματικά, αφού θα χρειαζόταν μια σύγκρουση και η σύγκρουση ποτέ δεν είναι βέβαιης έκβασης. Ωστόσο, φθάνουμε στις ανάγκες σήμερα, στην προσπάθειά μας να καλύψουμε τις ανάγκες. Αυτή η προσπάθεια γίνεται από την Κυβέρνηση με πολύ διαφορετικούς όρους από αυτούς τους οποίους υπόσχεται για το μέλλον η Αντιπολίτευση. Η Αντιπολίτευση προφανώς ευνοεί τη συμπίεση του εργασιακού κόστους και τη συρρίκνωση των προνοιακών δομών, αλλά δεν είναι αυτή η πολιτική της Κυβέρνησης. Βεβαίως, στο μέτρο που αυτά δεν φαίνεται ότι προωθούνται από τη σημερινή πολιτική, δηλαδή το χαμήλωμα του εργασιακού κόστους και ο εμπλουτισμός των κοινωνικών υποδομών, η Αντιπολίτευση καταστροφολογεί. Διαψεύδεται η καταστροφολογία και διαψεύδεται από αριθμούς οι οποίοι υπάρχουν ήδη και αφορούν είτε τους ρυθμούς της ανάπτυξης είτε την πορεία της ανεργίας είτε άλλα μεγέθη τα οποία ήδη καταγράφονται. Μεταξύ, όμως, των άλλων στοιχείων τα οποία δίδονται και τα οποία διαψεύδονται, θα ήθελα να σταθώ σε κάτι. Άκουσα σήμερα κιόλας ότι μεταξύ άλλων οι επενδυτές στη χώρα μας δεν βρίσκουν ένα πρόσφορο πεδίο και από την άποψη της ασφάλειας. Και ο συνάδελφος, ο οποίος το είπε, ανέφερε ότι στη χώρα μας έχουμε μία ληστεία το λεπτό. Πρέπει να πω ότι δεν μου αρέσει να μιλώ για ψεύδη, προτιμώ να μιλώ για αβάσιμα στοιχεία, αλλά εν πάση περιπτώσει εδώ δεν μπορώ παρά να μιλήσω για τερατολογία, διότι δεν έχουμε μία ληστεία το λεπτό. Ξέρουμε πόσες ληστείες έχουμε, υπάρχουν τα στοιχεία. Ο συνολικός ετήσιος αριθμός είναι λίγο πιο κάτω από τον αριθμό των πέντε χιλιάδων. Έχω ακριβώς εδώ την καταγραφή. Για όλο το έτος 2015 ο συνολικός αριθμός ήταν τέσσερις χιλιάδες επτακόσιες εβδομήντα πέντε ληστείες. Οι καταγραφές έγιναν με βάση τα στοιχεία της Αστυνομίας. Σε κάποιες περιπτώσεις μπορεί να έχουμε και αθωώσεις εκ των υστέρων. Βεβαίως, αυτός ο αριθμός οδηγεί σε μια πραγματικότητα πολύ διαφορετική από αυτή που προκύπτει με την αναφορά σε μία ληστεία το λεπτό. Και ξέρετε, αυτές οι αναφορές δεν κάνουν κακό σε ένα κόμμα, δεν κάνουν κακό σε ένα αντιπολιτευόμενο κόμμα ή ένα αντίπαλο κόμμα, κακό κάνουν στη χώρα, διότι όντως αν κάποιος πιστέψει αυτούς τους αριθμούς, έχει μια ανησυχία ενδεχομένως για την επένδυση την οποία θα ήθελε να κάνει. Αυτό το οποίο καθιστά τη χώρα μας ελκυστική για επενδύσεις - και η χώρα μας υπόσχεται ένα καλύτερο μέλλον για το 2018- ακόμα και μέσα στο πλαίσιο που έχουμε, είναι ότι η χώρα μας διακρίνεται από μια οικονομική και πολιτική σταθερότητα, πράγμα το οποίο είναι σημαντικό για την οικονομία και για τους επενδυτές. Επίσης, η χώρα μας προσφέρει ένα ικανοποιητικό περιβάλλον, προκειμένου να ασκούνται οικονομικές δραστηριότητες. Στο περιβάλλον αυτό εντάσσονται και οι ανεξάρτητες αρχές και όλοι οι άλλοι θεσμοί, ακόμα και οι στατιστικές υπηρεσίες, οι οποίες ενισχύονται και εμπλουτίζονται τώρα, που δίνουν ένα ασφαλές έδαφος για την ανάπτυξη της οικονομίας, για μια δίκαιη ανάπτυξη, όπως αυτή την οποία προσπαθεί το σχέδιο προϋπολογισμού που προτείνω να υπερψηφίσουμε. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο κ. Βασίλειος Κικίλιας από τη Νέα Δημοκρατία.
Ευχαριστώ πολύ, κύριε Πρόεδρε. Κύριε Υπουργέ, στους ίδιους τόνους της μετριοπάθειας και της σύνεσης, θέλω να σας πω ότι είναι πρόκληση τρόπον τινά εσείς να ανεβαίνετε στο Βήμα και να σχολιάζετε την Αξιωματική Αντιπολίτευση, γιατί όσα χρόνια και να περάσουν, δυστυχώς παρά τα πραγματικά στοιχεία της Ελληνικής Αστυνομίας, της εγκληματολογίας και της κοινής λογικής σε αυτήν τη χώρα, κανείς δεν μπορεί να ξεχάσει τον απίστευτο πρώτο νόμο σας και της Κυβέρνησης ΣΥΡΙΖΑ - ΑΝΕΛ που κατήργησε τις φυλακές Γ΄ τύπου στον Δομοκό και άνοιξε τις υπόλοιπες φυλακές για να είναι έξω δυστυχώς εγκληματίες από το βαρύ ποινικό δίκαιο, τρομοκράτες, με αποτέλεσμα να ζούμε στην καθημερινότητά μας ως ελληνική κοινωνία τον τρόμο, τον φόβο και την αίσθηση ότι η Ελληνική Αστυνομία μπορεί να κάνει καλά τη δουλειά της και να τους συλλαμβάνει και από την άλλη με τους δικούς σας νόμους είναι πάλι έξω και παρανομούν. Πραγματικά, με λυπεί αυτό. Ας έλθω όμως στον προϋπολογισμό. Κυρίες και κύριοι συνάδελφοι, δυστυχώς για τους Έλληνες τρίτωσε το κακό. Είναι ο τρίτος κατά σειρά προϋπολογισμός των ΣΥΡΙΖΑ - ΑΝΕΛ, με νέες αυξήσεις φόρων, ασφαλιστικών εισφορών και μειώσεις κοινωνικών δαπανών. Για να μην ξεχνιόμαστε, πρόκειται για μία κυβέρνηση της Αριστεράς, που έκοψε το ΕΚΑΣ, 283 εκατομμύρια ευρώ, που έκοψε το επίδομα θέρμανσης, 58 εκατομμύρια ευρώ, που μείωσε τις επιχορηγήσεις των νοσοκομείων. Και όλα αυτά μαζί φτάνουν στο ύψος των 1,9 δισεκατομμυρίων ευρώ. Κουνάτε το δάχτυλο στην κοινωνία και μιλάτε για δήθεν καθαρή έξοδο από το μνημόνιο. Το μόνο, όμως, ξεκάθαρο είναι τα επιπλέον μέτρα που πρόκειται να επιβληθούν από το 2019. Πρόκειται για περικοπή συντάξεων και αφορολόγητου, για πρωτογενή πλεονάσματα 3,5% μέχρι το 2023, για διαρκή λιτότητα μέχρι το 2060. Είναι το τέταρτο μνημόνιο, κυρίες και κύριοι συνάδελφοι, που έχει και αυτό την υπογραφή του κ. Τσίπρα και του κ. Καμμένου. Είναι το μνημόνιο της κυβερνητικής πλειοψηφίας. Την ίδια ώρα εσείς - σας ακούω με πολλή μεγάλη προσοχή - σε αυτήν την αίθουσα του Κοινοβουλίου, στην Ολομέλεια, στη συζήτηση του προϋπολογισμού πανηγυρίζετε είτε από θράσος είτε από άγνοια είτε και από τα δύο. Νομίζω ότι πραγματικά δεν έχετε καταλάβει τι συμβαίνει. Έχετε κηρύξει στάση πληρωμών στο ελληνικό δημόσιο. Δεν πληρώνετε κανέναν ιδιώτη. Έχετε στραγγίσει την αγορά. Έχετε υπερφορολογήσει τους πάντες. Είναι σαν να σταματά κανείς να πληρώνει ΔΕΗ, ΕΥΔΑΠ, νοίκι και στο τέλος να πανηγυρίζει επειδή δεν του πήραν το σπίτι, με το εξής συγκλονιστικό, ότι εσείς έχετε σπάσει τα κοντέρ γιατί παίρνετε και τα σπίτια των ανθρώπων και μάλιστα με ηλεκτρονικούς πλειστηριασμούς. Κυρίες και κύριοι συνάδελφοι, είναι ο τρίτος κατά σειρά προϋπολογισμός, στον οποίο φυσικά αμελήσατε να προβλέψετε την εφαρμογή της απόφασης του Σ.τ.Ε. για την καταβολή του υπολοίπου του 50% των αναδρομικών των στελεχών των Ενόπλων Δυνάμεων και των Σωμάτων Ασφαλείας, εσείς, που αναρριχηθήκατε στην εξουσία με αυτήν τη ρητή δέσμευση του συγκυβερνήτη σας του κ. Καμμένου ότι θα εφαρμοστεί άμεσα η απόφαση του Σ.τ.Ε.. Διαβάζω: «Προϋπόθεση για να συμμετέχουν οι Ανεξάρτητοι Έλληνες σε κυβέρνηση είναι η άμεση εφαρμογή της απόφασης του Σ.τ.Ε.». Μιλούσε μάλιστα τότε ο κ. Καμμένος για κατάλυση του Συντάγματος. Έχω την εντύπωση ότι τα έργα και οι ημέρες της πολιτικής ηγεσίας του Υπουργείου Εθνικής Αμύνης θα αποτελέσουν case study για αρκετά χρόνια και όπως πάντα στη Μεταπολίτευση ετεροχρονισμένα οι πολιτικές αποφάσεις κρίνονται ειδικά στο πονεμένο Υπουργείο Εθνικής Άμυνας και ετεροχρονισμένα έρχεται να επιληφθεί η δικαιοσύνη. Ας είναι και έτσι. Κυρίες και κύριοι, είναι συνειδητή σας επιλογή - το έχετε, εξάλλου, δηλώσει - η υπερφορολόγηση, που οδηγεί στη διάλυση της μεσαίας τάξης, την εξαθλίωση των χαμηλών εισοδημάτων και φυσικά, τη γενιά των 360 ευρώ. Αυτή είναι η γενιά της διακυβέρνησης Τσίπρα - Καμμένου, η γενιά των 360 ευρώ. Διαλύετε τα όνειρα κάθε νέου ανθρώπου. Όποιος μπορεί φεύγει στο εξωτερικό. Όποιος δεν μπορεί μένει εδώ για να σας παρακολουθήσει να λέτε ότι τελειώνει η αξιολόγηση, ενώ έχετε ήδη τελειώσει την πραγματική οικονομία και τη δυνατότητά του να βρει μια θέση εργασίας. Κυρίες και κύριοι, δεν θα σας αφήσουμε να φτιάξετε την Ελλάδα των φτωχών. Λέμε «δουλειές - δουλειές - δουλειές» και έχουμε τρόπο να τις φέρουμε. Καταψηφίζουμε τον προϋπολογισμό σας του 2018, κατά την άποψή μου, τον τελευταίο προϋπολογισμό της Κυβέρνησης σας. Έχουμε ως πυρήνα της πολιτικής μας τις δουλειές για τους νέους ανθρώπους, τη μείωση των δαπανών του κράτους, την πάση θυσία μείωση της φορολογίας και στο πέπλο της απελπισίας για την υφαρπαγή των ονείρων των νέων ανθρώπων που εσείς φέρατε στη διακυβέρνησή σας, μια ηλιαχτίδα ελπίδας, μόνο μέσα από την αλήθεια όμως και μέσα από ένα απλό, λιτό, βατό και κατανοητό όραμα, κύριε Υπουργέ, όχι αυτό ενός κομμουνιστή που χτυπά το καμπανάκι στη Wall Street, αλλά αυτό ενός εκπροσώπου των πολιτών που μέσα από έναν δύσκολο δρόμο μπορεί και μπορούν όλοι μαζί με τη Νέα Δημοκρατία να οδηγήσουμε τη χώρα έξω από την κρίση. Σας ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Σταύρος Αραχωβίτης έχει τον λόγο.
Κύριε Πρόεδρε, θα ήθελα τον λόγο επί προσωπικού.
Ορίστε, κύριε συνάδελφε.
Ο κ. Κικίλιας είπε ότι δεν δικαιούμαι να μιλώ, διότι ευθύνομαι για έναν νόμο ο οποίος κατήργησε τις φυλακές Γ΄ τύπου και άφησε τους εγκληματίες να βγουν έξω. Θυμίζω, πρώτον, ότι με την κατάργηση των φυλακών Γ΄ τύπου δεν είχαμε καμμία απόδραση στη συνέχεια από τις φυλακές μας και ότι οι φυλακές μας την τελευταία διετία πέρασαν ένα μακρόχρονο διάστημα χωρίς εξεγέρσεις, πράγμα το οποίο είναι πρωτόγνωρο για την ιστορία τους και επίσης, χωρίς δολοφονίες. Διότι δολοφονίες είχαμε και το 2014 μέσα στις φυλακές και είχαμε και στις αρχές του 2015, πριν εφαρμοστεί βεβαίως η νέα πολιτική. Επίσης, με κατηγόρησε για τις απολύσεις, για τον αποσυμφορητικό νόμο, που λέγεται νόμος Παρασκευόπουλου. Απλώς, μπορώ να πω ότι χάρη στον νόμο αυτόν έπαψαν οι φυλακές μας να έχουν συμφόρηση σε βαθμό ονείδους για τη χώρα μας και για τον πολιτισμό μας, που είχε οδηγήσει και σε δημόσια δήλωση της αρμόδιας επιτροπής του Συμβουλίου της Ευρώπης, της CPT, αλλά και σε σωρεία καταδικών. Επιπλέον, οδήγησε και σε ασφάλεια, διότι μετά από την πολιτική της αποσυμφόρησης δεν είχαμε αύξηση της εγκληματικότητας. Είχαμε μείωση των ανθρωποκτονιών, όπως προκύπτει από τα στοιχεία της Αστυνομίας, κανένα στοιχείο από το οποίο να προκύπτει αύξηση της βαριάς εγκληματικότητας. Διπλή, λοιπόν, η επιτυχία και λόγω βελτίωσης των συνθηκών της φυλακής και λόγω βελτίωσης της ασφάλειας. Όντως, κάτι θα με κυνηγάει σε όλη μου τη ζωή, όπως το είπε ο κ. Κικίλιας: Ο κιτρινισμός και ο λαϊκισμός. Γιατί ξέρουν ότι τους είμαι επικίνδυνος, καλά κάνει και με κυνηγάει.
Ευχαριστώ, κύριε Παρασκευόπουλε.
Κύριε Πρόεδρε, με συγχωρείτε, αλλά θα ήθελα τον λόγο.
Κύριε Κικίλια, δεν μπορεί να γίνει διάλογος επ' αυτού τώρα. Είπατε κάτι, απάντησε ο κ. Παρασκευόπουλος. Μην το συνεχίζουμε.
Όχι, κύριε Πρόεδρε. Με συγχωρείτε πάρα πολύ για ένα λεπτό.
Ορίστε, έχετε τον λόγο για τριάντα δευτερόλεπτα, αν είναι δυνατόν.
Εγώ θα ξεπεράσω τον εκνευρισμό του κυρίου καθηγητή. Ως προς τα επιχειρήματα περί λαϊκισμού και κιτρινισμού δεν νομίζω, γιατί εγώ δεν μίλησα με αυτό το ύφος εκεί πάνω. Τέλος πάντων, κύριε Υπουργέ, υπάρχουν συγγενείς που έχουν χάσει τους ανθρώπους τους με υπαιτιότητα του νόμου αυτού, γιατί οι ποινικοί εξήλθαν των φυλακών. Υπάρχει η δική σας δήλωση πριν μερικούς μήνες που θέτετε εν αμφιβόλω ο ίδιος τον δικό σας τον νόμο μετά από τις πιέσεις των συναδέλφων σας και υπάρχει φυσικά και η συντριπτική πλειοψηφία της ελληνικής κοινωνίας που έχει απηυδήσει από τον νόμο σας. Σας δηλώνω κατηγορηματικά ότι η Νέα Δημοκρατία το πρώτο πράγμα που θα κάνει, όταν γίνει η ίδια κυβέρνηση, είναι να επανιδρύσει τις φυλακές Γ΄ τύπου στον Δομοκό και να καταργήσει τον απαράδεκτο νόμο σας. Είναι υπόσχεση και δέσμευση απέναντι στην ελληνική κοινωνία. Εν τοιαύτη περιπτώσει, σε κρίση βρισκόμαστε, κύριε Υπουργέ, με μνημόνια και προβλήματα. Τουλάχιστον να μπορούν οι άνθρωποι να ζουν με ασφάλεια. Με τον δικό σας νόμο μόνο αυτό δεν έχει συμβεί. Περίμενα πιο πολλή ειλικρίνεια από εσάς.
Ωραία. Ευχαριστούμε, κύριε συνάδελφε.
Κύριε Πρόεδρε, θα ήθελα τον λόγο.
Ο συνάδελφος κ. Σταύρος Αραχωβίτης έχει τον λόγο. Είναι δυνατόν, κύριε Παρασκευόπουλε; Επικαλούμαι τη λογική σας τώρα. Για μια αναφορά που έγινε, γίνεται συζήτηση πέντε λεπτά τώρα.
Ένα λεπτό μόνο. Δεν μπορώ να μην απαντήσω, κύριε Πρόεδρε. Θα είμαι τάχιστος.
Ορίστε, έχετε τον λόγο.
Πρώτον, αναφερόμενος σε κιτρινισμό και λαϊκισμό δεν αναφερόμουν στον κ. Κικίλια. Είναι σαφές νομίζω, αλλά εν πάση περιπτώσει, του το διευκρινίζω κιόλας. Δεύτερον, να πω ότι η αναφορά μου στο ότι ο νόμος αυτός, που λέγαμε στο παρελθόν ότι πρέπει να καταργηθεί, καθόλου δεν σημαίνει - είναι προφανές αυτό - ότι όταν λήφθηκε - είχαμε τη συμφόρηση στις φυλακές - δεν έπρεπε να ληφθεί. Είπα ότι πρέπει να καταργηθεί ο νόμος μόλις θα έχουμε έναν νέο Ποινικό Κώδικα με άλλους όρους εφαρμογής. Όσο για τους συγγενείς, ασφαλώς όλοι εκφράζουμε τη θλίψη μας. Δυστυχώς, υπάρχει υποτροπή μετά την αποφυλάκιση σε όλες τις ηπείρους, σε όλα τα χρόνια πάντοτε και κάποιοι συγγενείς θρηνούν. Έχουν τη συμπαράστασή μας, θλιβόμαστε μαζί τους και κάνουμε ό,τι μπορούμε για περισσότερη ασφάλεια.
Ευχαριστώ, κύριε Παρασκευόπουλε. Ο συνάδελφος κ. Αραχωβίτης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός του 2018 που συζητάμε είναι ένας κρίσιμος προϋπολογισμός, γιατί είναι αυτός ο οποίος θα οδηγήσει τη χώρα στην έξοδο από τη στενωπό των μνημονίων στην οποία βυθίσατε τη χώρα το 2010. Ο προϋπολογισμός αποτυπώνει τα ισχυρά κοινωνικά στοιχεία κοινωνικής δικαιοσύνης και για τους αγρότες. Με μια σειρά παρεμβάσεων στο φορολογικό σύστημα χτίσαμε ένα δίχτυ προστασίας για τον μικρομεσαίο αγρότη, ο οποίος έχει πληγεί περισσότερο τα τελευταία χρόνια της κρίσης. Πετύχαμε σημαντική μείωση, υποδιπλασιασμό για την ακρίβεια, του μέσου φόρου που κατέβαλλαν οι παραγωγοί συνολικά. Στα στοιχεία της φορολογίας για τα εισοδήματα του 2016 ο μέσος φόρος είναι 150 ευρώ έναντι 305 για το 2015. Επισημαίνω ότι πέρυσι εφαρμοζόταν ακόμα ο φορολογικός νόμος της Νέας Δημοκρατίας και του ΠΑΣΟΚ του 2013, που εμείς προλάβαμε να περισώσουμε τις 12.000 αφορολόγητο στις επιδοτήσεις. Το πιο σημαντικό, όμως, είναι ότι το 89% των κατά κύριο επάγγελμα αγροτών που δήλωσαν εισοδήματα το 2016 μέχρι 9.000 ευρώ, δηλαδή όλη η μικρομεσαία αγροτιά, συμμετείχαν μόνο με το 8,3% των φόρων στην κατηγορία τους. Προσέξτε, ο συνολικός φόρος από όλους όσους δήλωσαν αγροτικά εισοδήματα για το 2016 ήταν 125,5 εκατομμύρια ευρώ έναντι 175,9 εκατομμυρίων την περσινή χρονιά. Το δε συνολικό δηλωθέν εισόδημα από την αγροτική επιχειρηματική δραστηριότητα για το 2016 ήταν 1,6 δισεκατομμύρια έναντι 1,2 δισεκατομμυρίων πέρυσι. Οι αγρότες δηλαδή φέτος πλήρωσαν 50 εκατομμύρια λιγότερο φόρο, ενώ το δηλωθέν εισόδημα ήταν 400 εκατομμύρια περισσότερο. Αυτό επετεύχθη με τρεις τομές τις οποίες εμείς νομοθετήσαμε και θεσμοθετήσαμε. Πρώτον, θεσπίσαμε το αφορολόγητο για τις επιδοτήσεις έως 12.000 ευρώ, για τις συνδεδεμένες και το πρασίνισμα. Το βλέπουμε στον πίνακα των φορολογικών δαπανών, στη σελίδα 32. Δεύτερον, δεν υπολογίζεται στο εισόδημα το σύνολο των επιδοτήσεων του δεύτερου πυλώνα της ΚΑΠ και το σύνολο των αποζημιώσεων του ΕΛΓΑ. Τρίτον, εισαγάγαμε την έκπτωση φόρου, το αφορολόγητο μέχρι 9.550 ευρώ, για τους φορολογούμενους που είναι κατά κύριο επάγγελμα αγρότες. Το βλέπουμε στον πίνακα φορολογικών δαπανών στον προϋπολογισμό στη σελίδα 31. Οι αγρότες δεν πρέπει να ξεχνάνε ότι η προηγούμενη Κυβέρνηση του ΠΑΣΟΚ και της Νέας Δημοκρατίας με τον ν.4172/2013 επέβαλε τη φορολόγηση του αγροτικού εισοδήματος από το πρώτο ευρώ, συμπεριλαμβανομένων και των επιδοτήσεων και των αγροτικών αποζημιώσεων, ενώ είχε ψηφιστεί και η προκαταβολή του φόρου. Δεν είναι, όμως, μόνον το φορολογικό καθεστώς που εισαγάγαμε για την προστασία της μικρομεσαίας αγροτιάς. Και στο ασφαλιστικό σύστημα υπήρξε επιτακτική αναγκαιότητα παρέμβασης στο ταμείο των αγροτών. Και τούτο γιατί ο ΟΓΑ είχε εξαιρεθεί σαν οργανισμός ασφάλισης από τον ν.3863/2010, γεγονός που σήμαινε ότι οι αγρότες δεν θα λάμβαναν βασική παροχή, αφού αυτή θα έβαινε μειούμενη σταδιακά μέχρι το 2026, που θα καταργούνταν τελείως. Επίσης, ο ΟΓΑ είχε υποστεί κούρεμα από το PSI ύψους πάνω από μισό δισεκατομμύριο. Με τις παρεμβάσεις στο ασφαλιστικό σύστημα πετύχαμε τα εξής: Πρώτον, να μην υπάρχει καμμία μείωση στις καταβαλλόμενες κύριες συντάξεις του ΟΓΑ. Δεύτερον, ο αγρότης θα απολαμβάνει πλέον τις ίδιες παροχές με τους λοιπούς ασφαλισμένους. Τρίτον, η εθνική σύνταξη των 384 ευρώ θα είναι όχι η κατώτερη αλλά η βάση υπολογισμού πάνω στην οποία με το ανταποδοτικό κομμάτι θα χτίζεται η συνολική σύνταξη. Αποτέλεσμα των παρεμβάσεων στο ασφαλιστικό, λοιπόν, με τη σύνδεση με το εισόδημα, είναι το 90% των αγροτών σήμερα να πληρώνει το κατώτατο, το ελάχιστο ασφάλιστρο των 87 ευρώ. Θέλω, όμως, να τονίσω ότι παράλληλα με τις παρεμβάσεις μας οι επιδόσεις του ΕΦΚΑ είναι τέτοιες που θα έπρεπε να είναι αδιαμφισβήτητες από όλο το πολιτικό φάσμα. Αυτή είναι η πραγματικότητα. Εδώ θέλω να ρωτήσω τη Νέα Δημοκρατία που εμφανίζεται στο πλευρό των αδύναμων αγροτών, με σαθρά όμως επιχειρήματα, τι θα κάνει για τους αγρότες; Θα καταργήσει τις τρεις κατηγορίες αφορολόγητου που έχουμε θεσμοθετήσει; Θα επαναφέρει τον ν.4172 και θα φορολογήσει τα πάντα από το πρώτο ευρώ; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Με το σύνολο των φορολογικών και ασφαλιστικών ρυθμίσεων, λοιπόν, που έγιναν η κοινωνική δικαιοσύνη εγκαθιδρύεται και στους αγρότες, μια και ωφελούμενοι είναι το 90%, που είναι η ραχοκοκαλιά και η μικρομεσαία αγροτιά, οι μικρομεσαίοι παραγωγοί. Ταυτόχρονα, όλες οι πληρωμές στον αγροτικό χώρο έχουν μπει σε μια τάξη και σε μια κανονικότητα. Χαρακτηριστικό είναι το παράδειγμα της βιολογικής γεωργίας και της κτηνοτροφίας. Πλέον όχι μόνο οι πληρωμές όλης της προηγούμενης προγραμματικής περιόδου έχουν μπει σε μια σειρά, τακτοποιούνται και εξοφλούνται, αλλά τον Νοέμβριο οι παραγωγοί - αγρότες που εντάχθηκαν με τη νέα προγραμματική περίοδο στο πρόγραμμα της βιολογικής γεωργίας είδαν την προκαταβολή να πιστώνεται στους λογαριασμούς τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμη, κύριε Πρόεδρε. Τάξη, εκτός από τις πληρωμές του ΟΠΕΚΕΠΕ και των προγραμμάτων, έχουμε και στις αποζημιώσεις του ΕΛΓΑ. Εδώ υπάρχει μια εξομάλυνση των αποζημιώσεων, που αποτελεί σημαντικό παράγοντα σταθεροποίησης και ασφάλειας για τους γεωργούς, αλλά και την κινητήριο δύναμη για τη συνέχιση της παραγωγικής τους διαδικασίας. Κυρίες και κύριοι συνάδελφοι, η αναπτυξιακή δυναμική στη γεωργία είναι ήδη καταγεγραμμένη στον απολογισμό των δύο τελευταίων ετών, αλλά αποτυπώνεται και στον προϋπολογισμό του 2018 που συζητάμε. Σε κάθε περίπτωση ούτε πανηγυρίζουμε ούτε εφησυχάζουμε και πολύ περισσότερο δεν μιλάμε για success story. Τα προβλήματα στην πρωτογενή παραγωγή που έχουν συσσωρευτεί είναι πάρα πολλά και απαιτούν άμεσες και ριζικές λύσεις. Εμείς είμαστε συνεχώς και αταλάντευτα στον αγώνα για την περαιτέρω ελάφρυνση των αγροτών, που περνάει μέσα από την πάταξη της φοροδιαφυγής, όχι και μόνο τη φοροδιαφυγή της τυρόπιτας, αλλά τη φοροδιαφυγή των offshore και του μεγάλου κεφαλαίου. Με γνώση και με όραμα, με σχέδιο για το μέλλον χαράζουμε την επόμενη ημέρα και στον πρωτογενή τομέα. Ευχαριστώ πολύ.
Ευχαριστούμε, κύριε συνάδελφε. Ο συνάδελφος κ. Δημήτριος Γάκης έχει τον λόγο από τον ΣΥΡΙΖΑ. Απών. Ο συνάδελφος κ. Δημήτριος Κυριαζίδης έχει τον λόγο από τη Νέα Δημοκρατία.
Ευχαριστώ, κύριε Πρόεδρε. Η συζήτηση οικονομικού περιεχομένου, όπως ο προϋπολογισμός, αφορά μια χώρα βεβαίως και τους ανθρώπους της. Και ενώ θα περίμενε κάθε σύννους πολίτης ότι με περίσκεψη, σοβαρότητα, υπευθυνότητα, έστω και με ένα ψήγμα μεταμέλειας θα προσέλθετε εδώ σήμερα, αλλά και με μια συγγνώμη για τα όσα ως Αντιπολίτευση δεσμευτήκατε να πράξετε και πράττετε τελείως τα αντίθετα βεβαίως σε κάθε επίπεδο, ζητάτε και τα ρέστα χωρίς ντροπή, χωρίς ίχνος τσίπας. Μάλιστα κουνάτε και το δάκτυλο, δυστυχώς, οι περισσότεροι από εσάς, όπως είδαμε και το πρωί από συγκεκριμένους Υπουργούς, επιδεικτικά και χωρίς να κοκκινίζουν με ιδιαίτερη, θα έλεγα, επιθετικότητα. Τρία χρόνια διακυβέρνησης ψηφίσατε δύο μνημόνια, υποθηκεύοντας με δυσμενή μέτρα και την επόμενη κυβέρνηση. Σας θυμάμαι τέτοιες μέρες κατά την συζήτηση του προϋπολογισμού πριν τρία χρόνια ως Αντιπολίτευση, που φεύγατε ομοθυμαδόν από την Αίθουσα αυτή και κάνοντας τις γνωστές φιέστες με τους «αγανακτισμένους» σας στην Πλατεία του Συντάγματος επιστρέφατε διθυραμβικά στην Αίθουσα αυτή βρίζοντάς μας, ενώ έξω η Αθήνα καιγόταν από την μία άκρη στην άλλη. Και ως είναι επόμενο, για να παραμείνετε στην εξουσία θα συμμαχήσετε και με τον διάβολο. Και αυτό ακριβώς κάνετε. Ομολογήσατε ότι είστε απατεώνες, αργότερα και ψεύτες και τώρα αποδεικνύετε ότι είστε και κλέφτες. Το 80% των Ελλήνων σήμερα, η κοινωνία, λέει ότι πράγματι αποτελεί σκάνδαλο αυτό το ζήτημα που έχει να κάνει με τους εξοπλισμούς του κ. Καμμένου. Και βεβαίως 15 θέσεις ανέβηκε στη σελίδα κατάταξης της παγκόσμιας διαφθοράς η χώρα μας - δεκαπέντε θέσεις, κύριε Μάρδα! - , ενώ το 2012-2014 η χώρα μας στον πίνακα αυτόν ήταν 25 θέσεις πιο κάτω. Το μόνο στοιχείο που σας διακρίνει και σας κρατά δεμένους είναι η εξουσία. Ως κουρσάροι της πολιτικής κάνατε το ρεσάλτο, καταλάβατε το καράβι της εξουσίας - και αρχίσατε το πλιάτσικο - , καθώς, ως λέτε, αυτό αποτέλεσε και αποτελεί ιστορική αναγκαιότητα, δικαίωση. Προσπαθείτε με κάθε τρόπο και μέσο να καταστείτε καθεστώς, να καταλάβετε δηλαδή το κράτος καταργώντας ανεξάρτητες αρχές, ελέγχοντας τα μέσα ενημέρωσης, παρεμβαίνοντας με ολοκληρωτικό τρόπο και αντίληψη στη λειτουργία της δικαιοσύνης, αποφυλακίζοντας εκατοντάδες βαρυποινίτες. Βεβαίως παρεμβαίνετε και στην εκπαίδευση, στην εκπαιδευτική κοινότητα, απειλώντας και απομακρύνοντας πρυτάνεις. Επίσης, δεν υπάρχει νομοσχέδιο που να μην περιέχει νέες διευθύνσεις, νέες γραμματείες, με εκατοντάδες προσλήψεις, διορισμούς, κατά παρέκκλιση κάθε διάταξης και νομοθεσίας. Το αυτό συμβαίνει και με την ανάθεση εκατομμυρίων έργων. Στόχος και σκοπός είναι η άλωση και η κατάλυση του κράτους. Ως πολιτικό συνονθύλευμα αυτό μόνο σας ενώνει. Και βεβαίως, η επικράτηση μιας νοθευμένης αριστεράς ιδεολογίας, με μία κοινωνία ισοπεδωμένη, φτωχοποιημένη, με συσσίτια, κουπόνια, κοινωνικά ιατρεία, φαρμακεία, παντοπωλεία. Όλοι στην ουρά, λοιπόν. Και από την άλλη όχθη, εσείς ως το νέο καθεστώς, η νομενκλατούρα του καθεστώτος. Το τι εσωτερικά συμβαίνει στη χώρα και το τι θα συμβεί, δεν ενδιαφέρει τους έξω από αυτήν τη χώρα. Αυτό που τους ενδιαφέρει είναι η εξυπηρέτηση των συμφερόντων τους και πολύ πρόθυμα εσείς ως υποτελείς στους δανειστές αδιαμαρτύρητα δεχθήκατε και δέχεστε τα πάντα, υποθηκεύοντας τη χώρα για ενενήντα εννιά χρόνια. Ούτε μία διαγραφή, ούτε μία αποχώρηση Βουλευτών, μελών της ανίερης συμμαχίας αυτής της Κυβέρνησης. Μοναδική έγνοια η διατήρηση του καθεστώτος σας, για να επιβιώσετε και προσωπικά. Και εφευρίσκετε κάθε φορά νέα παράλληλα παραμύθια, όπως το παράλληλο πρόγραμμα και άλλα παρόμοια. Έχετε επιβάλει μέχρι σήμερα είκοσι επτά νέους φόρους και είκοσι μία περικοπές συντάξεων και κοινωνικών επιδομάτων. Έχετε μειώσει δύο φορές το αφορολόγητο. Και όλα αυτά δήθεν με ιδιαίτερο πόνο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Υπάρχει μία ποντιακή παροιμία. Το βράδυ πάτε, τρώτε με τον λύκο τα πρόβατα και την άλλη μέρα το πρωί πάτε και κλαίτε με τον τσοπάνη. Αυτή, δυστυχώς, είναι η σκληρή πραγματικότητα. Και βεβαίως για το 2018 προβλέπονται δεκαπέντε καινούργιοι φόροι, περικοπές σε εκατόν πενήντα χιλιάδες ένστολους, σε Ένοπλες Δυνάμεις και Σώματα Ασφαλείας και βεβαίως αυτό συνεχίζεται και τα επόμενα χρόνια. Ως νέος αστυνόμος άκουγα - γιατί λίγα χρόνια υπηρέτησα στην Αθήνα - «τρεις και εξήντα παίρνετε και τον κόσμο δέρνετε». Και να η τιμωρία της ιστορίας τώρα που ακριβώς εσείς πράγματι κάνατε - σε τρία χρόνια - μία γενιά των 360 ευρώ και βεβαίως δέρνετε και με σεισάχθεια αυτόν τον κόσμο. Αυτά, δυστυχώς, είναι η σκληρή πραγματικότητα. Και από την άλλη πλευρά, βεβαίως, έχουμε και αυτά που είπαμε και προηγουμένως. Δυστυχώς, αυτή είναι η σκληρή πραγματικότητα. Κοροϊδεύετε την κοινωνία, κοροϊδεύετε ειδικότερα ανθρώπους με ιδιαίτερο καθήκον και αποστολή, όπως τους εργαζόμενους στις Ένοπλες Δυνάμεις και τα Σώματα Ασφαλείας. Το 2015 ο κ. Καμμένος εδώ μας διαβεβαίωνε ότι έχει διασφαλιστεί το ποσό για τη συμμόρφωση προς την απόφαση του Συμβουλίου της Επικρατείας. Το 2016 ο κ. Χουλιαράκης έλεγε ότι αυτό είχε διασφαλιστεί από τον Υπουργό Άμυνας, άρα αυτά θα αποδοθούν. Τα καταθέτω όλα αυτά τα ψεύδη που λέγατε διαρκώς και μονίμως. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφία και Πρακτικών της Βουλής]] Και βεβαίως έρχεται και το νέο μισθολόγιο με νέες περικοπές φτάνοντας στο να παίρνει ένας εργαζόμενος στις Ένοπλες Δυνάμεις και τα Σώματα Ασφαλείας ένα εξακοσάρι με πενθήμερα και νυκτερινά. Εκεί καταλήξατε αυτούς τους ανθρώπους πλέον, που πάρα πολλές φορές και σήμερα τους έχετε ιδιαίτερη ανάγκη γιατί σας προστατεύουν και τους ίδιους.
Κύριε συνάδελφε, ολοκληρώστε.
Τελειώνω σε ένα λεπτό, κύριε Πρόεδρε. Και έρχομαι σε αυτήν την αποκομμένη Δράμα. Ξεχασμένη, απομονωμένη. Τρία χρόνια ούτε ένα έργο: Ούτε ο κάθετος άξονας, τα δημόσια ΙΕΚ κλείνουν, τα ΑΜΕΑ, τα παιδιά με προβλήματα αποπέμπονται από τις κοινωνικές δομές, το τμήμα οινολογίας απειλείται ότι θα κλείσει. Όσον αφορά στην υγεία, διαμαρτύρονται διαρκώς και μονίμως και ο Ιατρικός Σύλλογος, αλλά και οι γιατροί. Το Νευροκόπι το παραμελήσατε, με την έννοια ότι υπήρχε ένα ειδικό καθεστώς, αλλά το καταργήσατε και αυτό. Και βεβαίως λίγα πράγματα έμειναν στη Δράμα, όπως τα οινοποιεία. Φορολογήσατε βέβαια και τον οίνο, με αποτέλεσμα να συναντούν ποικίλες δυσκολίες. Από τον Απρίλιο φέτος εκκρεμεί στο Υπουργείο Οικονομικών η έγκριση ενός έργου, μιας δαπάνης για το Χιονοδρομικό Κέντρο Φαλακρού, αλλά το ξεχάσατε και αυτό. Και στις φυλακές, οι οποίες σας παραδόθηκαν στο 92% της λειτουργίας τους, τρία χρόνια δεν κάνετε το παραμικρό. Απλώς στους αναδόχους ο φορολογούμενος λαός είναι υποχρεωμένος να καταβάλει, λόγω της δικής σας ανεπάρκειας.
Ευχαριστούμε, κύριε συνάδελφε. Τον λόγο έχει η συνάδελφος κ. Ευαγγελία Βαγιωνάκη.
Κυρίες και κύριοι συνάδελφοι, συζητάμε ένα δύσκολο αλλά ελπιδοφόρο, πιστεύω, προϋπολογισμό. Δύσκολο με την έννοια του υψηλού πλεονάσματος 3,5%. Θα θυμίσω, όμως, ότι είναι σαφώς μικρότερο αυτό από το 4,5% μέχρι το 2030, όπως προέβλεπε το μεσοπρόθεσμο της Νέας Δημοκρατίας και του ΠΑΣΟΚ. Πρόκειται όμως και για έναν ελπιδοφόρο προϋπολογισμό, με την έννοια ότι είναι ο τελευταίος προϋπολογισμός εντός οικονομικών συμβάσεων. Και όσο και αν, κυρίες και κύριοι της Αντιπολίτευσης, θέλετε να υποτιμήσετε αυτό το γεγονός, η έξοδος από το μνημόνιο αποτελεί ορόσημο, για δύο προφανείς λόγους. Πρώτον, διότι σταματάει η επιτροπεία και συνεπακόλουθα θα προχωρήσουμε στην ανάκτηση μέρους της ανεξαρτησίας μας και δεύτερον, γιατί ανοίγει ο δρόμος για να προχωρήσουμε στη χάραξη και εφαρμογή ενός στρατηγικού σχεδίου παραγωγικής ανασυγκρότησης της χώρας, όχι ξαναγυρνώντας φυσικά στο αντιπαραγωγικό παρελθόν, αλλά σηματοδοτώντας ένα καινούριο παραγωγικό μοντέλο, ξεκινώντας από σήμερα. Και όσο και αν μονότονα η Αντιπολίτευση αναμασά τα ίδια και τα ίδια επιχειρήματα, ένα σημαντικό μέρος των πολιτών ήδη συζητά πώς θα είναι το μέλλον στη μεταμνημονιακή εποχή. Προσωπικά πιστεύω ότι εκεί ακριβώς θα αναμετρηθούμε και ως Κυβέρνηση και ως κοινοβουλευτική πλειοψηφία, στο κατά πόσο δηλαδή θα προχωρήσουμε στην παραγωγική ανασυγκρότηση και στο κατά πόσο θα μπορέσουμε να αναδιανείμουμε θετικά υπέρ των μικρών και μεσαίων το εισόδημα και να μειώσουμε το χάσμα πλούσιων και φτωχών, που στα χρόνια της κρίσης διευρύνθηκε. Αγαπητές συναδέλφισσες και συνάδελφοι, ο προϋπολογισμός του 2018, που φυσικά γίνεται μέσα στο πλαίσιο των οικονομικών περιορισμών που επιβλήθηκαν το 2010, προσπαθεί να ισορροπήσει τρία πράγματα: Πρώτον, να ισορροπήσει τα δημόσια οικονομικά μέσα σε μια ήπια δημοσιονομική προσαρμογή και μέσα από την ομαλή επιστροφή στις αγορές. Δεύτερον, να βαδίσει ακόμα πιο σταθερά στον δρόμο της ανάπτυξης, που προβλέπεται 2,5% το 2018. Τρίτον, να είναι όσο το δυνατόν πιο δίκαιος και αναδιανεμητικός. Νομίζω ότι ο προϋπολογισμός του 2018 έχει και τα τρία αυτά στοιχεία, γιατί κανείς πλέον - κυρίως στο εξωτερικό και λιγότερο στο εσωτερικό όπου ο μικροκομματισμός δεν επιτρέπει μια νηφάλια και αντικειμενική ανάλυση των δεδομένων - δεν ποντάρει πλέον στην καταστροφή και όλοι βλέπουν την έξοδο από το τούνελ. Εξάλλου, αυτό πιστοποιήθηκε με τον καλύτερο τρόπο, όταν πριν από μήνες βγήκαμε από τις χώρες υπερβολικού ελλείμματος. Το σχέδιο της Κυβέρνησης βγαίνει χάρη στις θυσίες του κόσμου της εργασίας. Τα επιτόκια κάθε μέρα κατεβαίνουν και η πρόσβαση στις αγορές φαντάζει βέβαιη. Η προσπάθεια της Κυβέρνησης για το μαξιλαράκι των 15 δισεκατομμυρίων, που θα προέλθει κατά 9 δισεκατομμύρια από τον ESM και κατά 6 δισεκατομμύρια από την έξοδό μας στις αγορές - ήδη έχουμε 1,4- , δημιουργεί ακόμα ένα αποκούμπι για το μέλλον. Θέλω να πω ότι για κανέναν δεν ήταν εύκολο και κυρίως για μας δεν ήταν εύκολο να πάρουμε δημοσιονομικά μέτρα. Όμως απορώ με την υποκρισία της Αντιπολίτευσης Νέας Δημοκρατίας και ΠΑΣΟΚ, που μέσα στα χρόνια 2010-2014 πήραν μέτρα της τάξης των 63 δισεκατομμυρίων, να μας κατηγορούν για φορομπηχτική πολιτική, για μείωση συντάξεων και όλα αυτά που ακούμε καθημερινά, όταν στο διάστημα 2015-2018 τα μέτρα που εφαρμόστηκαν και εφαρμόζονται είναι της τάξης των 14 δισεκατομμυρίων. Έτσι είπατε κι εσείς προηγουμένως, κύριε Σταϊκούρα.
Σωστά, 14,5. Τα περισσότερα από το δεύτερο μνημόνιο.
Γι' αυτό, κυρίες και κύριοι, μιλάμε για μια ήπια προσαρμογή. Εγώ είμαι από τις θετικές επιστήμες και ξέρω ότι το 60 δεν ισούται με το 14.
Από το δεύτερο μνημόνιο. Τα έχετε μπερδέψει.
Επομένως, μην κάνουμε συγκρίσεις και μην είμαστε τόσο πολύ υποκριτές. Ο προϋπολογισμός, όμως, έχει και αναπτυξιακό χαρακτήρα. Υποστηρίζουμε ότι ο ρυθμός μεγέθυνσης της οικονομίας θα αγγίξει το 2,5% και θεωρούμε ότι αυτός είναι ένας ρεαλιστικός στόχος και αυτό στηρίζεται στην αύξηση της ιδιωτικής κατανάλωσης κατά 1,2% εξαιτίας της μείωσης της ανεργίας και της αύξησης της απασχόλησης, στην αύξηση του ακαθάριστου σχηματισμού παγίου κεφαλαίου εξαιτίας της βελτίωσης του επενδυτικού περιβάλλοντος, στη βελτίωση του ελλείμματος στο ισοζύγιο αγαθών και υπηρεσιών εξαιτίας της αύξησης στις εξαγωγές. Σε όλα αυτά θα προσέθετα και το γεγονός ότι η παραγωγική δυνατότητα της χώρας έχει μειωθεί στα χρόνια της κρίσης κατά περίπου 10%, άρα τα περιθώρια ανάκαμψης είναι πολύ μεγαλύτερα. Εξάλλου, το αυτό συνέβη και σε άλλες χώρες που βρίσκονταν σε προγράμματα προσαρμογής και ύφεσης και βγήκαν απ' αυτά. Άρα είμαστε βάσιμα αισιόδοξοι ως προς τους ρυθμούς ανάπτυξης. Εξάλλου και άλλοι δείκτες μάς κάνουν αισιόδοξους, όπως είναι η απορροφητικότητα των ΕΣΠΑ. Θυμάμαι ότι για τον πρώτο χρόνο ήταν 7% και πήγαμε στο 11% και νομίζω ότι τον δεύτερο χρόνο ξεπερνάμε το 20% και είναι πιθανό να φτάσουμε και στο 22%. Επίσης, είναι η αύξηση των κονδυλίων στην έρευνα και την τεχνολογία και, τέλος, είναι η μείωση της ανεργίας για πρώτη φορά, που αγγίζει το 20%. Φτάνω στον αναδιανεμητικό χαρακτήρα του προϋπολογισμού. Από την πρώτη μέρα που αναλάβαμε τη διακυβέρνηση της χώρας προσπαθήσαμε να δημιουργήσουμε ένα δίχτυ κοινωνικής προστασίας. Έτσι, το 2015, σε καιρό δημοσιονομικής ασφυξίας, νομοθετήσαμε τα μέτρα ανθρωπιστικής κρίσης ύψους 100 εκατομμυρίων ευρώ. Το 2016 εφαρμόσαμε τα μέτρα για την ανθρωπιστική κρίση και εισαγάγαμε πιλοτικά το κοινωνικό εισόδημα αλληλεγγύης ύψους 270 εκατομμυρίων ευρώ. Το 2017 εφαρμόστηκε πλήρως το κοινωνικό εισόδημα αλληλεγγύης ύψους 700 εκατομμυρίων ευρώ. Το 2018 εφαρμόζουμε πλήρως το κοινωνικό εισόδημα αλληλεγγύης ύψους 720 εκατομμυρίων ευρώ, αλλά προσθέτουμε και 315 εκατομμύρια για την καταπολέμηση της παιδικής φτώχειας, δηλαδή ξεπερνάμε το 1 δισεκατομμύριο. Στην ουσία, από το 2018 ξεκινάει ένα πρόγραμμα, το οποίο θα επεκταθεί και το 2019, με βάση τα αντίμετρα που ψηφίσαμε πέρυσι. Θα ήθελα να τελειώσω με το εξής, το 2018 θα έχει ένα θετικό πρόσημο και για την πατρίδα μου, την Κρήτη. Διότι το 2018 ξεκινάει να υλοποιείται η προσπάθεια για τον βόρειο οδικό άξονα, το σημαντικότερο έργο υποδομής στην πατρίδα μας μετά από εξήντα χρόνια. Μπαίνει, λοιπόν, σε τροχιά υλοποίησης, αφού εντός του 2018 θα δημοπρατηθεί ο οδικός άξονας από τα Χανιά έως τον Άγιο Νικόλαο, σύμφωνα με όσα υποσχέθηκαν στο αναπτυξιακό συνέδριο ο σύντροφος Τσίπρας, αλλά και από αυτό εδώ το Βήμα ο Υπουργός Μεταφορών και Υποδομών. Σας ευχαριστώ.
Ευχαριστούμε, κυρία συνάδελφε. Ο συνάδελφος κ. Ηλίας Καματερός έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, διαφωνώ με όσους συναδέλφους και συναδέλφισσες απευθύνονται στην Αντιπολίτευση, από ένα σημείο και μετά βέβαια. Γιατί εδώ μέσα υποτίθεται ότι κάνουμε διάλογο. Διάλογος, όμως, δεν γίνεται από ένα σημείο και μετά. Γιατί ενώ έχουμε απαντήσει επανειλημμένα σε πάρα πολλά ζητήματα που μπαίνουν, η Αντιπολίτευση έρχεται με τα ίδια και τα ίδια, σαν να μιλάμε σε τοίχο, σαν να μην ακούει τίποτα. Δεν κάνει διάλογο. Για παράδειγμα, μας λέει ξανά και ξανά ότι χρεώσαμε 100 δισεκατομμύρια ευρώ τη χώρα, ότι δεν έχει απορροφηθεί τίποτα από το πακέτο Γιούνκερ κ.λπ.. Δεν θέλω να αναφερθώ περαιτέρω, γιατί τα είπαν πάρα πολύ καλά και αναλυτικά και ο Πρόεδρος της Βουλής και ο Κοινοβουλευτικός μας Εκπρόσωπος και πολλοί συνάδελφοι και συναδέλφισσες. Εγώ απευθύνομαι σε αυτούς που μας ακούν και θέλω να τους πω ότι όλοι αυτοί που ανέφερα παραπάνω είναι υποκριτές. Υποκριτές τι θα πει; Άλλα λένε και άλλα εννοούν. Επειδή έχουν ειπωθεί πολλά, εγώ αυτό θα προσπαθήσω να το αποδείξω μόνο με ένα παράδειγμα, από τον ΦΠΑ των νησιών. Η κατάργηση του μειωμένου συντελεστή ΦΠΑ στα νησιά όλοι ξέρουμε ότι ήταν στο mail Χαρδούβελη και ότι ήταν προγραμματισμένο να γίνει από τις κυβερνήσεις της Νέας Δημοκρατίας και του ΠΑΣΟΚ. Ήταν στην πρόταση Γιούνκερ, όταν μας την έβαλαν εκβιαστικά το καλοκαίρι του 2015. Θυμάστε τι μας έλεγε η Αντιπολίτευση: Ψηφίστε το άρον άρον. Κάναμε δημοψήφισμα, ήταν υπέρ του «ναι», έδωσαν αγώνα να το ψηφίσουμε. Τι ήταν εκεί μέσα; Δεν ήταν η κατάργηση του μειωμένου συντελεστή του ΦΠΑ; Και έρχονται τώρα και παραπονιούνται και μας κατηγορούν ότι καταργούμε τον μειωμένο συντελεστή ΦΠΑ; Μας επιβλήθηκε το 2015, ξέρουμε πώς, όπως και πολλά αλλά πράγματα, μέσα από το πρόγραμμα το οποίο συμφωνήσαμε, ψηφίσαμε στη Βουλή και ψήφισε και η Αντιπολίτευση, αυτοί που τώρα μας εγκαλούν και διαμαρτύρονται. Στη δεύτερη αξιολόγηση που έγινε μας είπαν ότι καθυστερούσαμε και ότι έπρεπε να την ψηφίσουμε, να μην δημιουργούμε προβλήματα κ.λπ.. Θυμάστε πολύ καλά ότι δώσαμε παράταση των μειωμένων συντελεστών στην τρίτη κατηγορία των νησιών, στα τριάντα δύο νησιά, και αυτό έγινε με μονομερή ενέργεια, όπως έγινε και η διανομή του μερίσματος. Και μας κατηγόρησαν ότι δεν συνεννοηθήκαμε με τους εταίρους. Υπάρχει μεγαλύτερη υποκρισία; Το άκρον άωτον είναι ότι τώρα η Δημοκρατική Συμπαράταξη θα φέρει πρόταση για την αναστολή της κατάργησης του μειωμένου συντελεστή ΦΠΑ σε αυτά τα τριάντα δύο νησιά. Εγώ θα ρώταγα, εάν απευθυνόμουν σε αυτούς, τι εννοούν. Χωρίς συνεννόηση με τους θεσμούς; Τι εννοούν; Να μην κλείσει η τρίτη αξιολόγηση; Να μην πάμε να τελειώσουμε την ιστορία στις 22 του Γενάρη και να προχωρήσουμε παρακάτω, σύμφωνα με το πρόγραμμα από το καλοκαίρι του 2015; Είναι, λοιπόν, υποκριτικό το ενδιαφέρον τους για τον ΦΠΑ. Στο τέλος - τέλος, ας μην ξεχνάμε ότι αν συζητάμε τώρα για το ότι υπάρχει ακόμα έστω και στα τριάντα δύο νησιά ο μειωμένος συντελεστής ΦΠΑ, το συζητάμε, επειδή έχουμε Κυβέρνηση ΣΥΡΙΖΑ - ΑΝΕΛ. Θα ήταν καταργημένοι οι συντελεστές πολύ πιο πριν, από τις προηγούμενες Κυβερνήσεις. Ακόμα - ακόμα, αν θέλετε, και το καλοκαίρι, τότε που κάναμε τη σκληρή διαπραγμάτευση, η Κυβέρνηση ΣΥΡΙΖΑ - ΑΝΕΛ ήταν αυτή που έβαλε σε τρεις ομάδες την κατάργηση και δεν την έβαλε μιας κι έξω. Να μπω και στην ουσία για τον ΦΠΑ. Ξέρουμε ότι είναι ένα μέτρο, το οποίο ψηφίστηκε το 1986, εφαρμόστηκε το 1987 και έως τώρα ήταν το μόνο μέτρο νησιωτικότητας. Λύθηκαν τα προβλήματα που είχαν τα νησιά με αυτό το μέτρο; Λύθηκαν τα προβλήματα επικοινωνίας; Λύθηκε το ακτοπλοϊκό; Λύθηκε η συγκοινωνία με τα αεροπλάνα; Μονοπώλια δημιούργησαν και στα πλοία και στα αεροπλάνα. Το λέω επανειλημμένα, ότι έρχεται ένα κοντέινερ με 600 ευρώ από την Κίνα και θέλει 1500 ευρώ για να πάει μια νταλίκα σε ένα νησί, για παράδειγμα, στην Κω. Λύθηκαν τα προβλήματα των υπηρεσιών; Είναι χωρίς υπαλλήλους όλα αυτά τα χρόνια, ιδιαίτερα μικρά νησιά και μικροί δήμοι. Έκλεισαν υπηρεσίες, όπως εφορίες σε νησιά. Λύθηκαν τα προβλήματα της υγείας; Τα μικρά νησιά ήταν χωρίς γιατρούς. Τα νοσοκομεία ήταν χωρίς γιατρούς. Ήταν μειωμένοι οι προϋπολογισμοί σε νοσοκομεία, σε αντίθεση με αυτά που κάνει η Κυβέρνησή μας σήμερα. Λύθηκαν τα προβλήματα της παιδείας; Λύθηκαν τα αναπτυξιακά; Ξέρουμε ότι έγινε όλα αυτά τα χρόνια υπερσυγκέντρωση ανάπτυξης, κυρίως τουριστικής, μόνο στα ξενοδοχεία σε μεγάλα νησιά, με ό,τι προβλήματα δημιουργούσε στην ανάπτυξη των νησιών αυτός ο στρεβλός τρόπος ανάπτυξης. Αυτή ήταν η νησιωτική τους πολιτική; Αυτή ήταν η έγνοια τους για τα νησιά; Ακόμα και τους μειωμένους συντελεστές ΦΠΑ που κράτησαν έως τώρα δεν τους εφάρμοσαν όπως έπρεπε, αλλά στρεβλά. Θα σας πω ένα παράδειγμα για όσους δεν το ξέρουν: Υποτίθεται ότι ο μειωμένος συντελεστής ΦΠΑ μπήκε για να εξισορροπήσει τη χασούρα από τις αυξημένες μεταφορές. Το ξέρετε ότι και μέσα σε αυτό το καθεστώς που υπάρχει με τον μειωμένο συντελεστή ΦΠΑ, ο ΦΠΑ στις μεταφορές είναι 24%; Και υποτίθεται ότι έγινε για τις μεταφορές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε ένα λεπτό, κύριε Πρόεδρε, τελειώνω. Το ξέρετε ότι στις ηλεκτρικές συσκευές και σε όλα αυτά δεν υπάρχει μειωμένος συντελεστής ΦΠΑ σε αυτό το καθεστώς; Το ξέρετε ότι στην κινητή τηλεφωνία δεν έχει; Άρα το θέμα του ΦΠΑ δεν υποκαθιστά το θέμα της νησιωτικότητας. Εμείς τι κάνουμε; Το βλέπουμε συνολικότερα. Εφαρμόζουμε μια συνολική νησιωτική πολιτική. Σύντομα θα έχουμε και το μεταφορικό ισοδύναμο. Αυτή είναι μια διευκρίνιση για όσους δεν το ξέρουν ή δεν το καταλαβαίνουν. Θα εφαρμόζεται με τέτοιο τρόπο, ώστε το κόστος μεταφοράς ανθρώπων και προϊόντων από το ένα μέρος στο άλλο στη θάλασσα να κοστίζει τόσο, όσο κοστίζει σε αντίστοιχη απόσταση στη στεριά. Φιλοδοξούμε ότι αυτό θα εφαρμοστεί μέσα στο 2018. Δεν είναι όμως το μόνο. Στην υγεία, έχουν ενισχυθεί τα νοσοκομεία. Έχουν ενισχυθεί τα κέντρα υγείας. Έχουν πάει αγροτικοί ιατροί στα νησιά. Καθιερώσαμε ότι μπορούν στρατιωτικοί ιατροί να κάνουν τη θητεία τους με το αγροτικό τους και αυτή τη στιγμή, έχουμε γιατρούς σε μικρά νησιά που δεν είχαμε. Πηγαίνει γιατρός μια φορά τη βδομάδα σε νησιά με δεκαπέντε, είκοσι και είκοσι πέντε κατοίκους, που δεν πήγαινε. Όλα τα σχολεία έχουν δασκάλους και καθηγητές και μάλιστα, στην ώρα τους. Επεξεργαζόμαστε πρόγραμμα τηλεκπαίδευσης και ενισχυτική διδασκαλία. Στις υπηρεσίες, σε αστυνομία, λιμενικό κτλ. είναι πάρα πολύ λίγα τα κενά, μέχρι καθόλου, ενώ τόσα χρόνια είχαμε κενά. Έχουν ενισχυθεί οι ΟΤΑ και σε προσωπικό και οικονομικά, ιδιαίτερα στα νησιά. Για τα αναπτυξιακά προβλέπονται ειδικά κίνητρα στο ΕΣΠΑ, ειδικά κίνητρα στον αναπτυξιακό νόμο, για τους αγρότες ιδιαίτερα. Θα μπορούσα να πω πολλά, αλλά έχω δεσμευτεί ότι τελειώνω. Καταλήγω με το εξής: Μπαίνει ένα ερώτημα αυτήν εδώ τη στιγμή. Διότι ψηφίζοντας τον προϋπολογισμό είναι σαν να δίνουμε ψήφο εμπιστοσύνης στην Κυβέρνηση. Για όλα αυτά για τα οποία κατηγορούμαστε, αξίζει τον κόπο να επαναφέρουμε αυτούς, οι οποίοι ευθύνονται τόσο καιρό για την κατάσταση στην οποία βρισκόμαστε; Το δίλημμα, το οποίο μπαίνει είναι: Ποιος θα νοιαστεί για τον αδικημένο; Ποιος θα νοιαστεί, όπως κάνει ο ΣΥΡΙΖΑ έως τώρα, για να αποκαταστήσει μια ισορροπία για μια δίκαιη ανάπτυξη; Κι επειδή δεν έχω χρόνο…
Δεν έχετε χρόνο, κύριε Καματερέ. Είμαστε στα εννιά λεπτά.
Τέλειωσα. Την απάντηση μπορείτε εύκολα να την καταλάβετε από αυτά που είπαν όλοι οι ομιλητές.
Ευχαριστώ πολύ. Ο συνάδελφος κ. Δρίτσας έχει τον λόγο.
Ευχαριστώ, κύριε Πρόεδρε. Κύριε Σταϊκούρα, αν έχετε την καλοσύνη, μείνετε στην Αίθουσα, επειδή θα αρχίσω αναφορικά με δική σας παρέμβαση. Δεν είστε υποχρεωμένος, αλλά αν θέλετε, να παραμείνετε. Κυρίες και κύριοι Βουλευτές, πράγματι η συζήτηση για τον προϋπολογισμό είναι πάρα πολύ σοβαρή συζήτηση, κορυφαία, απαιτεί ανάλυση όλων των επιμέρους δαπανών και των εσόδων, επί τη βάσει, όμως, πάντα και σε συνδυασμό με την κατάσταση της οικονομίας της χώρας, αλλά και τις στοχεύσεις που επιδιώκει κάθε προϋπολογισμός. Πιστεύω ότι και οι εισηγητές μας το έκαναν και οι Υπουργοί κατά τον τομέα της ευθύνης τους και πολλοί Βουλευτές αναλυτικά, δεν θέλω να κουράσω με αριθμούς, όχι όμως επιλεκτικά. Κι εδώ θέλω να σας πω, κύριε Σταϊκούρα, το εξής: Καταθέσατε στα Πρακτικά της Βουλής, αλλά εγώ το έχω από την ημέρα που το δημοσίευσε η «ΝΑΥΤΕΜΠΟΡΙΚΗ» πρωτοσέλιδο στις 24 Νοεμβρίου, τον πίνακα του ΟΟΣΑ αναφορικά με την υπερφορολόγηση που έχει συμβεί στην Ελλάδα. Πράγματι, υπάρχει μεταξύ του 2015 και του 2016 μια αύξηση της φορολογικής επιβάρυνσης στην ελληνική οικονομία κατά ένα ποσοστό επί του ΑΕΠ. Αντίστοιχα, σε τρεις μεγάλες χώρες, στη Σουηδία, στην Ολλανδία και σε μια μικρότερη, την Εσθονία, έχει επίσης υπάρξει αύξηση και σε μία μόνο, την Αυστρία, μια μικρή μείωση. Σε όλες τις άλλες έχει υπάρξει μικρή αύξηση ή ίδιο ποσοστό φορολόγησης επί του ακαθάριστου εθνικού προϊόντος των χωρών. Το ζήτημα, όμως, δεν είναι αυτό κυρίως. Το ζήτημα είναι ότι η Ελλάδα με 38,56% είναι δέκατη στη σειρά, με λίγο παραπάνω, τρεισήμισι μονάδες πάνω από τον μέσο όρο του ΟΟΣΑ, όταν - προσέξτε - πρώτη σε ποσοστό φόρων επί του ακαθάριστου εθνικού προϊόντος είναι η Δανία. Με πόσο; Με 45,94% ποσοστό φόρων επί του ακαθάριστου εθνικού προϊόντος. Και ακολουθούν η Γαλλία, το Βέλγιο, η Φινλανδία, η Σουηδία, η Ιταλία, η Αυστρία, η Ουγγαρία, η Ολλανδία και μετά η Ελλάδα. Και με πολύ μικρή διαφορά ποσοστών ακολουθεί η Νορβηγία, η Γερμανία, το Λουξεμβούργο. Αυτό τι σημαίνει; Ότι η Δανία υπερφορολογεί και εξουθενώνει τον πληθυσμό της και λειτουργεί υφεσιακά; Όχι βέβαια. Είναι η μεγαλύτερη απόδειξη αυτός ο πίνακας ότι η φορολογία λειτουργεί σε σχέση με την παραγωγικότητα, με τις προοπτικές σχεδιασμού του επόμενου βήματος και δεν μπορεί να είναι μια τυχάρπαστη διαδικασία συλλογής εσόδων κι αυτό ακριβώς για πρώτη φορά κάνει η δική μας Κυβέρνηση, εντάσσοντας τα βήματα της φορολόγησης μέχρι να φτάσουμε στο σημείο που εμείς επιθυμούμε και θα φτάσουμε μέχρι το τέλος του 2018, με τέτοιον τρόπο ώστε να έχει κοινωνικά και παραγωγικά αποτελέσματα. Και λέμε τώρα ότι ο προϋπολογισμός πράγματι έχει ιεραρχήσεις και για μας είναι πολύ χαρακτηριστικό ότι η πρώτη ιεράρχηση είναι ο κοινωνικός του χαρακτήρας, η κοινωνική του ταυτότητα. Και όταν λέμε ότι είναι ο τελευταίος μνημονιακός προϋπολογισμός που ψηφίζει η ελληνική Βουλή, αυτό ισχύει και ισχύει γιατί όλα τα δεδομένα δείχνουν ότι είναι βάσιμη η προσδοκία ότι ολοκληρώνουμε αυτό το πρόγραμμα που έχει και πολλές αρνητικές και δυσμενείς για τον κόσμο επιπτώσεις. Ολοκληρώνουμε και βγαίνουμε στην άλλη φάση. Βγαίνουμε με δυνάμεις, με δυνατότητες, με προαπαιτούμενα, που μπορούν να μας δώσουν πραγματικές και βάσιμες δυνατότητες να επαναξιολογήσουμε την προοπτική του 2019 και του 2020. Αυτό είναι ενταγμένο μέσα σ' αυτόν τον προϋπολογισμό, όπως ήταν και στον προηγούμενο. Για εμάς το μνημόνιο, εκτός από εμπόδιο για να επιδιωχθούν κοινωνικές πολιτικές, είναι και ένα μέσο όπως το αντιμετωπίσαμε, γιατί μέσα στις συνθήκες του μνημονίου κάναμε κάτι που δεν το έχει κάνει σε συνθήκες ευημερίας καμμιά κυβέρνηση στην Ελλάδα. Οργανώνουμε βήμα - βήμα σε όλα τα συναρμόδια Υπουργεία - και Οικονομικών και Εργασίας και Κοινωνικής Πρόνοιας και Υγείας - την επανίδρυση - είμαι σεμνός, δεν θα πω την ίδρυση, γιατί στην πραγματικότητα για ίδρυση πρόκειται, αλλά εγώ θα πω την επανίδρυση - του κοινωνικού κράτους. Αυτό βήμα - βήμα κάνουμε. Πού; Σε συνθήκες μνημονίου, σε συνθήκες κρίσης, σε συνθήκες χρεοκοπίας. Όλοι οι σχεδιασμοί εκεί τείνουν. Και πού; Όταν πραγματικά τα «ματωμένα» πλεονάσματα, όπως λέγεται, πράγματι έχουν στόχο δεσμευτικό να αντιμετωπίσουν και να ανταποκριθούν στο χρέος, έτσι όπως έχει ρυθμιστεί μέσα από αυτόν τον συσχετισμό που υπάρχει από τις δυνάμεις των δανειστών με πολιτικούς στόχους, με πολιτικές σκοπιμότητες, με εξαναγκασμούς κλπ.. Εδώ, επίσης, πρέπει να κάνουμε μια καθαρή συζήτηση. Για να απαλλαγούμε ή για να μειώσουμε τα περίφημα «ματωμένα» πλεονάσματα, πρέπει να έχουμε βαδίσει συστηματικά στην αμφισβήτηση και στη διεκδίκηση της επαναδιαπραγμάτευσης του χρέους. Εμείς το έχουμε κάνει και, πράγματι, ωριμάζει μετά το κλείσιμο της τρίτης αξιολόγησης η σοβαρή και βάσιμη εκκίνηση και επανεκκίνηση αυτής της συζήτησης για την επαναδιαπραγμάτευση του χρέους, στον αντίποδα - πρέπει να πούμε - της μονομερούς διαγραφής του χρέους. Όμως, όπως απέδειξε και η πράξη στην ιστορία, που ποτέ δεν το επιχειρήσαμε εμείς έτσι, αλλά ετέθησαν ζητήματα διεκδίκησης μιας άλλης πολιτικής - και το 2015- και επανακαθορισμού του χρέους, οι διεθνείς συνθήκες έδειξαν ότι είναι πιο εύκολο να ανατρέψεις τον παγκόσμιο καπιταλισμό, παρά να άνοιγες το 2015 τη συζήτηση για την αναδιάρθρωση του χρέους, πολύ περισσότερο τη συζήτηση για τη μονομερή αμφισβήτηση του και τη μονομερή διαγραφή του. Αν όχι τίποτα άλλο, αυτό για να γινόταν, θα χρειαζόταν να υπήρχαν και σοβιέτ! Έτσι δεν είναι; Δεν γίνονται έτσι αυτά τα πράγματα, επειδή το θέλει μια κυβέρνηση. Προς αυτήν την κατεύθυνση, λοιπόν, αποκαθιστούμε αδικίες, προχωράμε στη στήριξη του κοινωνικού μισθού, εξισορροπούμε τη διαρκή λιτότητα μέχρι να την αναδιατάξουμε και να τη σταματήσουμε σε συσχετισμό και με τις ευρωπαϊκές εξελίξεις. Απ' αυτήν την άποψη, η κοινωνική μας πολιτική δεν είναι φιλανθρωπία, γιατί η καθιέρωση του επιδόματος για το πρώτο και το δεύτερο παιδί, που αποτελεί τον κανόνα για την ελληνική οικογένεια, τα σχολικά γεύματα, οι ανασφάλιστοι που έχουν ιατροφαρμακευτική περίθαλψη και πολλά πολλά άλλα, δεν είναι απομονωμένες και αποσπασματικές παροχές. Είναι ενταγμένες σε ένα συνολικό σχέδιο οργάνωσης και στήριξης του νέου κοινωνικού κράτους στην Ελλάδα, που θα είναι μια μεγάλη κατάκτηση με την έξοδο από τα μνημόνια και την έξοδο από την οικονομική κρίση.
Ευχαριστούμε, κύριε συνάδελφε.
Με ένα σχόλιο τελείωσα, κύριε Πρόεδρε.
Είμαστε στα εννιά λεπτά. Σας παρακαλώ πάρα πολύ.
Το ξέρω, αλλά επειδή δέχθηκα και προσωπικό υπαινιγμό από τον πρώην Υπουργό Ναυτιλίας κ. Βαρβιτσιώτη, θα του απαντήσω με ανακοίνωσή μου τις επόμενες ημέρες. Όμως, δεν μπορεί να επαίρεται για τα όσα έκανε στο Υπουργείο Ναυτιλίας. Από τα τέσσερα σκάφη που μπορέσαμε να σώσουμε από χρεωκοπημένο ναυπηγείο, από το οποίο τα είχε παραγγείλει, σώσαμε τα δύο. Για τα άλλα δύο αναγκαστήκαμε και κηρύξαμε έκπτωτη την εταιρεία και τουλάχιστον δεν χάσαμε και πολλά άλλα, τα οποία μπορώ να αναφέρω. Ευχαριστώ πολύ.
Κύριε Πρόεδρε, μπορώ να έχω τον λόγο;
Κύριε Σταϊκούρα, τι θέλετε;
Θα μου επιτρέψετε για ένα λεπτό;
Κύριοι συνάδελφοι, απλώς θέλω να σεβαστούμε λίγο τον χρόνο, γιατί οι συνάδελφοί μας, οι οποίοι ακολουθούν, όχι τώρα, αλλά τις επόμενες ημέρες, θα οδηγηθούν στο τετράλεπτο και στο πεντάλεπτο. Να σεβαστούμε λίγο τον χρόνο. Ορίστε, κύριε Σταϊκούρα, έχετε τον λόγο.
Κύριε Δρίτσα, επειδή αναφερθήκατε στα στοιχεία που έδωσα και είπατε ότι είναι επιλεκτικά, να σας πω ότι δεν έδωσα επιλεκτικά στοιχεία. Έδωσα την έκθεση του ΟΟΣΑ, έδωσα την έκθεση της Ευρωπαϊκής Επιτροπής, έδωσα τα στοιχεία του Υπουργείου Οικονομικών, προκειμένου να αναδείξω και να καταδείξω τρία πράγματα: την υπερφορολόγηση, την εξάντληση της φοροδοτικής ικανότητας των πολιτών και το γεγονός ότι έχει διογκωθεί η φοροδιαφυγή, εξαιτίας των υψηλών φόρων. Στη συγκεκριμένη έκθεση, την οποία αναφέρετε και μιλάτε για τα ποσοστά άλλων χωρών δεν βλέπετε ότι η ίδια η έκθεση λέει ότι η Ελλάδα, από τη δέκατη πέμπτη θέση που ήταν το 2015, πήγε στην δέκατη θέση το 2016. Άρα, διογκώθηκε η φορολογική επιβάρυνση. Επίσης, στη μελέτη της Ευρωπαϊκής Επιτροπής, που επίσης κατέθεσα και την οποία δεν θίξατε καθόλου, η Ελλάδα είναι η πρώτη χώρα στην Ευρώπη σε αύξηση της φορολόγησης νοικοκυριών και επιχειρήσεων το 2016. Τρίτον, δεν αναφερθήκατε καθόλου στη διόγκωση της φοροδιαφυγής στον ΦΠΑ, που λέει η Ευρωπαϊκή Επιτροπή. Και τέταρτον, δεν είπατε τίποτα για τα στοιχεία του Υπουργείου Οικονομικών, που λένε ότι οι ληξιπρόθεσμες οφειλές των ιδιωτών έχουν ξεπεράσει τα 100 δισεκατομμύρια ευρώ, με ένα εκατομμύριο κατασχέσεις σε πολίτες. Ευχαριστώ πολύ.
Κύριε Πρόεδρε, θα ήθελα κι εγώ τον λόγο.
Κύριε Δρίτσα, ο Κανονισμός δεν επιτρέπει να εκφωνούνται δύο ομιλίες. Διότι, δύο ομιλίες εκφωνούνται τώρα. Ο κ. Σταϊκούρας δευτερολόγησε, εσείς δευτερολογείτε.
Εγώ είμαι Κοινοβουλευτικός Εκπρόσωπος, κύριε Πρόεδρε.
Ορίστε, κύριε Δρίτσα, έχετε τον λόγο.
Κύριε Σταϊκούρα, αναφέρεστε στη δέκατη πέμπτη θέση της Ελλάδας στον κατάλογο του ΟΟΣΑ του 2015. Στην πραγματικότητα μιλάτε για το 2014 και τα προηγούμενα χρόνια, όταν ανθούσε η φοροδιαφυγή και η φοροαποφυγή. Εύλογο, λοιπόν, να είναι δέκατη πέμπτη η Ελλάδα. Και ξέρατε πάρα πολύ καλά ότι αυτές ήταν οι πολιτικές που μας οδήγησαν στα Τάρταρα και στον γκρεμό. Καμμία σοβαρή χώρα δεν υποφορολογεί, γιατί αλλιώς δεν οργανώνεται τίποτα. Από εκεί και πέρα, εγώ αναφέρθηκα σε έναν πίνακα που δείχνει ότι εννέα πλούσιες χώρες του ΟΟΣΑ φορολογούν πολύ περισσότερο απ' ό,τι η χώρα μας. Αυτά λέει ο πίνακας.
Κύριε Δρίτσα, σας ευχαριστώ. Ο συνάδελφος κ. Σπυρίδων Λάππας, έχει τον λόγο. Είναι απών. Ο κ. Καββαδάς έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο προϋπολογισμός που συζητάμε σήμερα αντανακλά την αδυναμία της Κυβέρνησης να επενδύσει στον ανασχεδιασμό της οικονομίας. Δυστυχώς, έχουμε έναν προϋπολογισμό αντιαναπτυξιακό, που κινείται στη λογική των φόρων, των περικοπών και των μειώσεων, στη λογική της αριστερής, της δήθεν φιλολαϊκής Κυβέρνησης, της οποίας η οικονομική πολιτική εξαντλείται στη φορολόγηση και τις περικοπές των εισοδημάτων, χωρίς κανέναν σχεδιασμό για ανάπτυξη και έξοδο από την κρίση. Το παράλογο, κυρίες και κύριοι συνάδελφοι, είναι ότι η Κυβέρνηση αδιαφορεί από πού θα διεκδικήσει σχεδόν 1,9 δισεκατομμύρια ευρώ πρόσθετα μέτρα τον επόμενο χρόνο. Θα μείνει ως ιστορική αναφορά ότι ο Υπουργός Οικονομικών, ο κ. Τσακαλώτος, δηλώνει υπερήφανος για την υπερφορολόγηση της μεσαίας τάξης τον προηγούμενο χρόνο, της τάξης που γονάτισε επί της υπουργίας του και μαζί της γονάτισε και όλη η πραγματική οικονομία. Αυτή τη φορά, όμως, η δήθεν φιλολαϊκή Κυβέρνηση του ΣΥΡΙΖΑ τα αναζητά από τους πιο φτωχούς, από τους πιο αδύναμους και από αυτούς που ταλαιπωρήθηκαν περισσότερο από όλους τα χρόνια της κρίσης. Τα αναζητά από αυτούς που ισχυρίζεται ότι προστατεύει και ενισχύει με την πολιτική της. Τα ζητά από τις ευπαθείς ομάδες. Αναρωτιέμαι, κύριε Υπουργέ, αν οι εκατόν σαράντα χιλιάδες συνταξιούχοι που θα χάσουν το ΕΚΑΣ είναι στις ευπαθείς ομάδες. Δύο εκατομμύρια πολίτες, από τους οποίους δεν εκπίπτει πια το 10% των ιατρικών δαπανών και είναι κυρίως οι ηλικιωμένοι και οι ασθενέστεροι συμπολίτες μας, δεν ανήκουν στις ευπαθείς ομάδες; Οι τρίτεκνοι και οι πολύτεκνοι, στους οποίους μειώνονται τα επιδόματα, δεν ανήκουν στις ευάλωτες ομάδες; Δεν χρειάζονται τη στήριξή μας οι κάτοικοι των νησιών, αφού με το νέο έτος όλα τα νησιά της Ελλάδας θα έχουν αυξημένο συντελεστή ΦΠΑ; Δεν χρειάζεται στήριξη ο τουρισμός μας, η μόνη ελπίδα μας, στον οποίο επιβάλλεται φόρος διανυκτέρευσης έως και 4 ευρώ; Έχουμε για άλλη μια φορά αύξηση των ασφαλιστικών εισφορών για τους ελεύθερους επαγγελματίες. Έχουμε νέες περικοπές στο μισθολόγιο, ιδίως για τους περίπου εκατόν πενήντα χιλιάδες ενστόλους και αυτό τη στιγμή που ακόμα τους χρωστάτε το 50% του υπόλοιπου των αναδρομικών. Έχουμε μείωση κατά 50% του επιδόματος θέρμανσης, πράγμα το οποίο φυσικά θα κοστίσει ακριβά στις ορεινές περιοχές. Την ίδια στιγμή, παρά τις εξαγγελίες του Πρωθυπουργού για κατάργηση, επιμένετε στη διατήρηση του αποτυχημένου μέτρου του ειδικού φόρου κατανάλωσης στο κρασί, ο οποίος όχι μόνο δεν έφερε τα προσδοκώμενα έσοδα, αλλά αντίθετα εκτόξευσε το παραεμπόριο, στερώντας από τον κλάδο σημαντικά έσοδα και τραυματίζοντας τη δυναμικότητα και εξωστρέφεια των υγιών επιχειρήσεων. Κύριοι της συγκυβέρνησης, είστε περήφανοι και χαίρεστε που επιστρέφετε στους πιο αδύναμους περίπου 700 εκατομμύρια ευρώ φέτος και 600 εκατομμύρια ευρώ πέρυσι. Προσπαθείτε να μας πείσετε ότι το πλεόνασμα που διανέμεται είναι αποτέλεσμα της δυναμικής της οικονομίας. Δυστυχώς για εσάς, όλοι γνωρίζουν ότι το πλεόνασμα είναι αποτέλεσμα της υπερφορολόγησης όλων των εισοδημάτων, των περικοπών, των κατασχέσεων των μισθών και των συντάξεων, των χρεών που δεν επιστρέφονται από το δημόσιο στους ιδιώτες. Είναι χρήματα που λείπουν από τις τσέπες των πολιτών, που έχουν βγει από τον δικό τους ιδρώτα. Οι πολίτες πληρώνουν τις πολιτικές λιτότητας της Κυβέρνησης και των δύο αχρείαστων μνημονίων που υπέγραψε, πολιτικές που από το 2015 έχουν ρημάξει τα ελληνικά νοικοκυριά, έχουν βουλιάξει την Ελλάδα, την έχουν κρατήσει καθηλωμένη στη ύφεση, την ανεργία και έχουν οδηγήσει χιλιάδες νέα παιδιά στο να φεύγουν από την πατρίδα μας. Είναι μια Κυβέρνηση που βάζει συνεχή εμπόδια σε οποιαδήποτε επένδυση πάει να γίνει στη χώρα μας, από το Ελληνικό έως τις Σκουριές, αλλά και σε μικρότερες επενδύσεις. Και όχι μόνο αυτό, αλλά είναι μια Κυβέρνηση που δεν μπορεί να αποφασίσει ούτε για σημαντικά έργα υποδομών. Να σας πω ένα παράδειγμα: Ο Υπουργός Υποδομών ακύρωσε πέρυσι με απόφασή του το έργο της υποθαλάσσιας ζεύξης της Λευκάδας με την Αιτωλοακαρνανία και έναν χρόνο μετά, πριν από λίγες μέρες, ο Πρωθυπουργός εξαγγέλλει από την Κέρκυρα εκ νέου το ίδιο έργο. Είναι σχεδιασμός σοβαρού κυβερνητικού έργου αυτός; Και χαίρομαι που στην Αίθουσα βρίσκεται ο Υπουργός Παιδείας, γιατί ακόμα και στην παιδεία, την ώρα που σχεδιάζετε αύξηση των δαπανών, εξαιρείτε τη Λευκάδα από την ενοποίηση του Ιόνιου Πανεπιστημίου με το ΤΕΙ, καταργώντας, κύριε Υπουργέ, όπως φαίνεται μέχρι σήμερα, τα δύο τμήματα που λειτουργούν στο νησί μας. Με ποιο σκεπτικό αφήνετε τη Λευκάδα έξω από την τριτοβάθμια εκπαίδευση; Για ποιον λόγο να μη συμμετέχει η Λευκάδα στο Περιφερειακό Ιόνιο Πανεπιστήμιο; Δεν ανήκει η Λευκάδα στα Ιόνια Νησιά; Οι Λευκαδίτες περιμένουν να μην υποβαθμιστεί η παρεχόμενη εκπαίδευση στο νησί, να παραμείνει η τριτοβάθμια εκπαίδευση στη Λευκάδα. Και η Λευκάδα θα αγωνιστεί για αυτό. Δεν μπορείτε να χρυσώνετε το χάπι με διετή προγράμματα σπουδών που δεν είναι ανώτατη εκπαίδευση. Σας λέμε, λοιπόν, κρατήστε και αναβαθμίστε την τριτοβάθμια εκπαίδευση στη Λευκάδα! Αυτή είναι η υποχρέωσή σας! Κυρίες και κύριοι, η ελληνική οικονομία πηγαίνει από το κακό στο χειρότερο, ούτε 1 ευρώ από το ΕΣΠΑ δεν έχει φθάσει ακόμα σε κάποιον τελικό δικαιούχο. Το διαθέσιμο εισόδημα των καταναλωτών περιορίστηκε ακόμα περισσότερο. Δεκάδες χιλιάδες επιχειρήσεις έχουν βιώσει κατασχέσεις των τραπεζικών τους λογαριασμών. Και αυτό συμβαίνει γιατί η συγκυβέρνηση των ΣΥΡΙΖΑ - ΑΝΕΛ δεν θέλει και δεν μπορεί να βγάλει τη χώρα από αυτό το αδιέξοδο. Κυρίες και κύριοι, η Κυβέρνηση σε τρία χρόνια έχασε και το ηθικό πλεονέκτημα. Και όσον αφορά το θέμα με την πώληση του πολεμικού υλικού στη Σαουδική Αραβία, κύριοι της Κυβέρνησης, εξακολουθείτε να είστε εκτεθειμένοι στους Έλληνες πολίτες, αφού το 75,8% των πολιτών, σύμφωνα με δημοσκόπηση, πιστεύει ότι είναι ένα σοβαρό σκάνδαλο. Μεταξύ άλλων, στη δημοσκόπηση της ΜRB αναφέρεται: «Το αξιοσημείωτο μάλιστα είναι ότι την ίδια ακριβώς άποψη έχει το 36,8% των ψηφοφόρων του ΣΥΡΙΖΑ και το 45,2% των ψηφοφόρων των ΑΝΕΛ, που εκτιμούν επίσης ότι το ίδιο σκάνδαλο απειλεί την Κυβέρνηση, παρά την εμφανή προσπάθεια του κ. Τσίπρα και του κ. Καμμένου όχι μόνον να το υποβαθμίσουν, αλλά και να τους καλύψουν. Κυρίες και κύριοι συνάδελφοι, η χώρα χρειάζεται μία κυβέρνηση που θα αναγνωρίζει ως κινητήρια μηχανή της οικονομικής και κοινωνικής ανάπτυξης τους λιγότερους φόρους, μία κυβέρνηση που θα μπορέσει να στηρίξει τις επενδύσεις, που θα μπορέσει να στηρίξει την επιχειρηματική πρωτοβουλία για να παραχθεί πλούτος, που θα είναι αποφασισμένη να φέρει δουλειές και να κρατήσει τα παιδιά της στον τόπο τους, που θα ξαναφέρει στους Έλληνες πολίτες, στους Έλληνες συνταξιούχους την αξιοπρέπεια της καθημερινότητάς τους. Αυτό μπορεί να το πετύχει μόνο μία κυβέρνηση της Νέας Δημοκρατίας. Άλλος δρόμος από τη Νέα Δημοκρατία και τον Κυριάκο Μητσοτάκη δεν υπάρχει. Αυτό το ξέρουν όλοι οι Έλληνες πολίτες. Φυσικά η Νέα Δημοκρατία καταψηφίζει και αυτόν τον προϋπολογισμό. Σας ευχαριστώ πολύ και για την ανοχή σας, κύριε Πρόεδρε.
Ευχαριστούμε.
Κύριε Πρόεδρε, μπορώ να απαντήσω επειδή μου έγινε ερώτηση προσωπικά;
Ορίστε, κύριε Υπουργέ, έχετε τον λόγο.
Ο καλός συνάδελφος δυστυχώς δεν είναι ενημερωμένος και καταλαβαίνω όλους τους λόγους για κατανάλωση τοπική, αλλά θα ήθελα να τον ενημερώσω για τα εξής: Πρώτον, πρέπει να έχουμε έναν απόλυτο σεβασμό στα πορίσματα επιτροπών, που γίνονται με κριτήρια αποκλειστικά ακαδημαϊκά. Δεν θα αντικαταστήσουν οι πολιτικοί τους ακαδημαϊκούς. Δεύτερον, ειδικά για το θέμα της Λευκάδας, υπήρξε μια απόφαση της επιτροπής. Εμείς κάναμε πολύ συστηματική συζήτηση με τον κύριο δήμαρχο και αποφασίσαμε τα εξής: Η Λευκάδα γίνεται το κέντρο των διετών σπουδών του Ιονίου Πανεπιστημίου. Επίσης, ιδρύεται «Ερευνητικό Ινστιτούτο Νίκος Σβορώνος», στο όνομα του ιστορικού και της βιβλιοθήκης που έχει αφήσει στη Λευκάδα. Τρίτον και σημαντικό επίσης, μέχρι τον Μάιο που θα αποφασιστεί η ίδρυση των νέων τμημάτων σε όλη την Ελλάδα, η Λευκάδα καταθέτει μία πρόταση για τμήμα ναυτιλιακών σπουδών πανεπιστημιακού επιπέδου και μετά τη μελέτη που έχει γίνει από το Πανεπιστήμιο Πειραιά. Λέω, λοιπόν, ότι αυτά μάλλον δείχνουν μία απίστευτη αναβάθμιση και όχι αναπαραγωγή σχημάτων, τα οποία ήταν αδιέξοδα τόσον καιρό. Ευχαριστώ.
Σας ευχαριστώ, κύριε Υπουργέ.
Κύριε Πρόεδρε, θα ήθελα τον λόγο επί προσωπικού.
Κύριε Καββαδά, επικαλούμαι τη λογική σας πάλι. Δεν σχολιάζονται οι ομιλίες. Δεν απαντώνται. Ο κύριος Υπουργός έδωσε μερικές διευκρινίσεις. Ας μην κάνουμε διάλογο. Η συνάδελφος κ. Θεοπεφτάτου έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, όπως είπαν και άλλοι συνάδελφοι, η τρίτη αξιολόγηση ολοκληρώνεται στο Eurogroup του Γενάρη και ξεκινάει η συζήτηση για το χρέος και μια σειρά τεχνικών και οικονομικών ζητημάτων, που θα οδηγήσουν τη χώρα εκτός μνημονίων, χωρίς προληπτική γραμμή πιστοληπτικής στήριξης το καλοκαίρι του 2018. Ακόμα και οι πιο σκληροί επικριτές της χώρας, τα διεθνή ΜΜΕ και εκπρόσωποι θεσμών, αναγνωρίζουν τις προσπάθειες της Κυβέρνησης και τις θυσίες του ελληνικού λαού. Αυτό αποτυπώνεται στις διεθνείς αγορές και στους διεθνείς οίκους αξιολόγησης. Το επιτόκιο δανεισμού στο δεκαετές ομόλογο είναι στο ύψος του 2009. Η χώρα βρίσκεται για τρία συνεχόμενα τρίμηνα σε ανάπτυξη, για πρώτη φορά μετά το 2006. Μπαίνοντας στην τελική ευθεία, είναι εμφανές ότι η οικονομία της χώρας έχει αρχίσει να ανακάμπτει. Οι προηγούμενες πολιτικές που στηρίχθηκαν στο δημόσιο δανεικό χρήμα και δημιούργησαν ελλείμματα, αλλά και χρέη δεν επέφεραν μόνο οικονομική κρίση και ακραία φτώχεια, αλλά ανέδειξαν την πλήρη απουσία βασικών δομών για την ανάπτυξη της χώρας και την προστασία των αδυνάτων. Η κρίση, δηλαδή, δεν ήταν μόνο οικονομική. Ήταν και είναι μια πολυεπίπεδη κρίση του συνολικού μοντέλου λειτουργίας της χώρας, το οποίο κατέρρευσε συνολικά, παρασύροντας με τη διαδικασία του ντόμινο και πτυχές της καθημερινής οικονομικής και κοινωνικής ζωής. Είναι, όμως, καιρός για ένα διαφορετικό σχέδιο για τη χώρα. Αυτό συζητάμε στα περιφερειακά συνέδρια με τις τοπικές κοινωνίες και τους φορείς και - γιατί να το κρύψουμε; - συζητώντας και κυρίως ακούγοντας, μαθαίνουμε πολλά και αρχίζουμε να διορθώνουμε υπαρκτές αδυναμίες και λάθη. Αυτό το νέο σχέδιο θέλει να δώσει χώρο και δυνατότητες στα δημιουργικά στρώματα της κοινωνίας και της οικονομίας, που για χρόνια βρίσκονταν σε λήθαργο. Είναι μια αντίληψη καινούργια, που, εμπνευσμένη από δεδομένες υπαρκτές δυναμικές, μπορεί να αποτελέσει μέθοδο εξοικονόμησης πόρων και με την αξιοποίηση της δημόσιας περιουσίας, που - αν εξαιρέσουμε την Υφυπουργό Οικονομικών στις επιτροπές που συζητήθηκε ο προϋπολογισμός, απ' όσο παρακολούθησα τις ομιλίες - νομίζω ότι δεν αναφέρθηκαν και πολλοί συνάδελφοι σε αυτό. Όπως γνωρίζουμε, το ελληνικό δημόσιο διαθέτει ένα τεράστιο κτηριακό απόθεμα, έναν τεράστιο πλούτο που για χρόνια παρέμενε ανεκμετάλλευτος και απαξιωμένος από την επί σειρά ετών αδιαφορία των διοικητικών ηγεσιών, τις πολιτικές παρεμβάσεις, την έλλειψη μακροπρόθεσμου σχεδιασμού και πόρων, καθώς και την ανεπαρκή βάση δεδομένων. Επιτέλους, λοιπόν, έχει ξεκινήσει μια προσπάθεια για τη διαμόρφωση μιας σύγχρονης και συνολικής πολιτικής για τη δημόσια ακίνητη περιουσία, με την καταγραφή, προστασία και αξιοποίησή της, καθώς και τον εκσυγχρονισμό και την απλοποίηση των διαδικασιών από άποψη θεσμικού πλαισίου. Είναι σύγχρονη με την έννοια της υιοθέτησης των διαθέσιμων σήμερα στη διεθνή αγορά ευέλικτων εργαλείων διαχείρισης και συνολική με την έννοια ότι οι πτυχές αυτής της πολιτικής συνδυάζονται και εμπίπτουν σε μια ενιαία στρατηγική αντίληψη του δημόσιου συμφέροντος σε σχέση με την αξιοποίηση της περιουσίας του δημοσίου. Θα ήθελα εδώ να αναφέρω σαν παράδειγμα τις προσπάθειες που ξεκίνησαν από το Υπουργείο Εργασίας για την αξιοποίηση της περιουσίας του και των ταμείων. Είναι εντυπωσιακά τα αποτελέσματα της καταγραφής που προηγήθηκε, σύμφωνα με τα οποία υπάρχουν διάσπαρτα σε όλη τη χώρα χίλια εκατόν είκοσι έξι κτήρια, τα μισά περίπου σε καθεστώς εγκατάλειψης, πολλά από αυτά είναι διατηρητέα, ενώ οι ασφαλιστικοί φορείς καταβάλλουν υπέρογκα ενοίκια για τη στέγασή τους. Επίσης, ξεκινάει η αξιοποίηση από αυτά των πρώτων είκοσι τεσσάρων κτηρίων στο ιστορικό κέντρο της Αθήνας σε συνεργασία με τη Σχολή Αρχιτεκτόνων του Εθνικού Μετσόβιου Πολυτεχνείου. Ένας τεράστιος κτηριακός δημόσιος πλούτος μιας πρώτης εκτίμησης 1,3 δισεκατομμυρίων τι σημαίνει για την εξοικονόμηση πόρων του ΕΦΚΑ; Τι σημαίνει για την εξοικονόμηση δαπανών από ενοίκια; Τι σημαίνει για τη γειτονιά και την αναβάθμιση της περιοχής; Στο ίδιο Υπουργείο αξιοσημείωτη είναι και η περιουσία των κοινωφελών ιδρυμάτων. Η καταγραφή τους ξεκίνησε το 2015 με διακόσια δεκαέξι ακίνητα και μέσω του Εθνικού Μητρώου σήμερα έχουν καταγραφεί γύρω στους χίλιους εξακόσιους εποπτευόμενους φορείς κοινωνικής πρόνοιας. Ακόμη ένα νέο πρόγραμμα του Υπουργείου Οικονομίας και Ανάπτυξης με τίτλο «Παλιά κτήρια σε νέα χρήση» δίνει τόνωση στην ανάπτυξη των δήμων, προκειμένου να αξιοποιηθούν ακίνητα που ρημάζουν μέσα στον αστικό ιστό της πόλης ή του οικισμού. Φέρνει περίπου επτακόσιες νέες θέσεις εργασίας και μετατρέπει τα εγκαταλελειμμένα κτήρια από αδρανή σε πυρήνες πολιτισμού και κοινωνικών δραστηριοτήτων, συμβάλλοντας με τρόπους πρωτότυπους στην κάλυψη αναγκών και προβάλλοντας λύσεις νέες και σημαντικές σε όλα τα πεδία, πολιτιστικό, κοινωνικό και ιδίως το οικονομικό που συνιστά το μεγάλο μας μέλημα, όπως αποδεικνύουν και οι προτάσεις μας σε ετούτον τον προϋπολογισμό. Κυρίες και κύριοι συνάδελφοι, όπως ανέφερα και στην αρχή της ομιλίας μου, δεν είναι μόνο δική μας θέση οι εκτιμήσεις ότι η οικονομία μας ανακάμπτει, ότι η χώρα επιστρέφει στις αγορές, ότι η εμπιστοσύνη στα ομόλογα του ελληνικού δημοσίου επιστρέφει, ότι τον Αύγουστο θα έχουμε καθαρή έξοδο από τα προγράμματα. Οι πρόσφατες θετικές εκτιμήσεις για τη χώρα της ιταλικής εφημερίδας «IL FOGLIO», του Αντιπροέδρου της Ευρωπαϊκής Επιτροπής Ντομπρόφσκις, της «WALL STREET JOURNAL», της «HANDELSBLATT» και της Deutsche Bank όχι μόνο δεν αναλύθηκαν επαρκώς, αλλά απεκρύβησαν τεχνηέντως από μεγάλη μερίδα των εγχώριων μέσων μαζικής ενημέρωσης. Γιατί άραγε; Κυρίες και κύριοι συνάδελφοι, λαμβάνοντας υπ' όψιν τις διεθνείς συγκυρίες και τις ιδιαίτερα ασταθείς συνθήκες στην ευρύτερη περιοχή μας, η χώρα μας αποτελεί δύναμη σταθερότητας και ειρήνης και προχωράει σε συμμαχίες, απλώνοντας χέρι φιλίας και συνεργασίας στους γειτονικούς λαούς για την εμπέδωση της ειρήνης, που είναι και το μεγάλο ζητούμενο στην εποχή μας, προκειμένου να εδραιωθεί η δημοκρατία, η αλληλεγγύη και ο σεβασμός στα ανθρώπινα δικαιώματα. Παρά την καταστροφολογία ότι οι δύο προηγούμενοι προϋπολογισμοί δεν θα έβγαιναν, όχι μόνον επιτεύχθηκαν οι στόχοι, αλλά ξεπεράστηκαν, αποκαθίσταται η αξιοπιστία της χώρας και για δεύτερη χρονιά μοιράζεται κοινωνικό μέρισμα σε αυτούς που το έχουν μεγαλύτερη ανάγκη. Κυρίες και κύριοι συνάδελφοι, τελειώνοντας θα ήθελα να πω ότι είναι εμφανείς οι διαφορετικές στρατηγικές των πολιτικών δυνάμεων της χώρας για την επόμενη μέρα ως προς την οργάνωση της κοινωνίας. Οι πολίτες αλλά και όλες οι πολιτικές δυνάμεις καλούνται να τοποθετηθούν, όχι με κραυγές, στα ερωτήματα και στις προκλήσεις που επιτακτικά θέτει η μεταμνημονιακή περίοδος. Κανένας δεν θα μπορέσει να κρυφτεί ή να τις αποφύγει. Σας ευχαριστώ.
Ευχαριστούμε, κυρία συνάδελφε. Τον λόγο έχει ο συνάδελφος κ. Αθανάσιος Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων.
Ευχαριστώ, κύριε Πρόεδρε. Άκουγα πριν από λίγο μια αντιπαράθεση που είχε ο πρώην Υπουργός Δικαιοσύνης με τον κ. Κικίλια. Άκουσα το πάθος του κ. Κικίλια ότι θα ξαναφτιάξει τις φυλακές τάδε τύπου, που είχε καταργήσει ο κ. Παρασκευόπουλος. Μου ήρθε στο μυαλό, λοιπόν, η διάλεξη που άκουγα πριν από δυο μέρες στο θέατρο «Αλίκη» από μια παλιά γνώριμη στους παλιούς, οι καινούριοι ούτε καν τη θυμούνται, την Άντζελα Ντέιβις, που είχε κάνει αγώνα για τα ανθρώπινα δικαιώματα, τα φεμινιστικά κινήματα, έχει φυλακιστεί. Σας πληροφορώ ότι αυτή η κοπέλα έχει προηγηθεί και του Μάρτιν Λούθερ Κινγκ και της δολοφονίας του Κένεντι. Είναι δυο κόσμοι διαφορετικοί. Μέσα στα πολλά, λοιπόν, που έλεγε η Άντζελα Ντέιβις είναι ότι οραματίζεται μια μέρα - κανείς δεν πιστεύει ότι δεν χρειάζονται οι φυλακές - να μην υπάρχουν καν φυλακές. Κλείνω την παρένθεση. Πιστεύω ότι μας χωρίζουν πολλά. Είναι δυο διαφορετικοί κόσμοι. Ακούω με πολύ σεβασμό πολλούς Βουλευτές της Αξιωματικής Αντιπολίτευσης. Ένας από αυτούς είναι ο Χρήστος Σταϊκούρας. Μιλάει πάντα με στοιχεία και δεν κραυγάζει. Μπορεί να διαφωνεί κανείς μαζί του, αλλά σίγουρα τον ακούει. Θέλω, λοιπόν, ο σεβαστός σε εμένα φίλος Σταϊκούρας να μου απαντήσει σε δυο ερωτήματα. Το ένα είναι αν θεωρεί ηθικό και πρέπον ένα κόμμα να έχει χρεώσει τον Έλληνα πολίτη πάνω από 200 εκατομμύρια. Δεν λέω για το ΠΑΣΟΚ, αυτό άλλα τόσα. Κάτι είπε στις αρχές της εκλογής του ο Κυριάκος Μητσοτάκης. Μετά δεν ξαναμίλησε. Κάποιοι του είπαν προφανώς: «αυτό άστο, μην το ξαναπείς». Θα ήθελα να ακούσω την άποψή του γι' αυτό, γιατί επιλεκτική ευαισθησία μέσα σε αυτήν την Αίθουσα δεν πρέπει να υπάρχει. Το δεύτερο είναι το εξής: Έχω μπροστά μου έναν νόμο που ψηφίστηκε από το 1995. Είναι ένας νόμος που επιβάλει, δεν παρακαλεί, στα κανάλια και στα ραδιόφωνα, σε όλα τα μίντια, όταν κάτι έχει σχέση με τη δημόσια υγεία - τα λέω αυτά γιατί τυχαίνει να είμαι στην εξεταστική επιτροπή για την υγεία - αυτός ο νόμος, λοιπόν, με κυρώσεις - τον έχω εδώ μπροστά μου - επιβάλει τα μηνύματα σε ραδιόφωνα, εφημερίδες κλπ. να είναι δωρεάν. Το ξαναλέω, δωρεάν. Θέλετε να σας διαβάσω τον νόμο; Εδώ τον έχω. Λέει και τις κυρώσεις. Είναι ψηφισμένο το 1995. Κάπου το 1997 γράφει εδώ. Έχω μπροστά μου ένα κατάλογο από μίντια, από αυτούς που τη δημοσιογραφία την κάνουν επιλεκτικά. Δεν μπορώ να φανταστώ ένα συγκρότημα να παίρνει 1,5 εκατομμύριο, 2,5 εκατομμύρια από το ΚΕΕΛΠΝΟ, 700.000 από το ΚΕΕΛΠΝΟ, 800.000. Τον έχω, επίσης, αυτόν τον κατάλογο. Οφείλω να ομολογήσω, επίσης, ότι αυτοί οι άνθρωποι δεν έκλεψαν, τους τα έδωσε το ΚΕΕΛΠΝΟ, δηλαδή το κράτος. Έχω και μια φοβερή αναφορά μιας συμπαθούς, αλλά δυστυχούς - θα έλεγα εγώ - Υφυπουργού της κυρίας Σκοπούλη, την οποία εξετάζαμε, η οποία ζητάει την αποπομπή του διοικητικού συμβουλίου, ζητάει έγγραφα που δεν της τα δίνουν και πάει λέγοντας. Τρία, τέσσερα χρόνια περίπου το ελληνικό δημόσιο ξόδεψε, μέσω του ΚΕΕΛΠΝΟ - το οποίο δεν ήταν στο δημόσιο λογιστικό, δεν ήταν τίποτα - γύρω στα 55 εκατομμύρια. Τα έχω μπροστά μου. Δεν άκουσα να ψελλίζει κανείς τίποτα για αυτά. Τους βλέπω επιθετικούς, ορμητικούς. Χτυπιούνται για τα 15 ευρώ, για τα 30 ευρώ, για τα 40 ευρώ, για την καταστροφή και όλα αυτά. Είναι αυτά τα δύο παραδείγματα όπου πραγματικά σε κάνουν να προβληματίζεσαι. Πού αυτή η επιθετικότητα; Μια στιγμή κριτικής. Έπρεπε δηλαδή να περάσουν δεκαεννιά χρόνια για να θυμηθούμε πάλι πώς άλλαξαν χέρια τα λεφτά στο χρηματιστήριο Αθηνών. Δεκαεννιά χρόνια! Παραγραφόταν η μία υπόθεση μετά την άλλη. Δεν τιμωρήθηκε ποτέ κανένας, απίστευτο πράγμα. Ξέρουμε ότι έχουν παραγραφεί. Θέλουμε, όμως, να μάθουμε, και θα μάθουμε. Δώδεκα χρόνια για τη «SIEMENS». Το ένα ραντεβού μετά το άλλο, άνθρωποι που έρχονται εδώ με άνεση φοβερή. Ένα ραντεβού αν είχα με τον κ. Χριστοφοράκο ή τον κ. Siekaczek - ειλικρινά σας το λέω - δεν θα είχα μούτρα να ανέβω σε αυτό εδώ το έδρανο. Δεν θα μπορούσα να το κάνω. Και άλλα πολλά θα μπορούσα να πω για τη δικαιοσύνη, πώς οι παραγραφές διαδέχονταν η μία την άλλη. Τι σχέση έχουν αυτά με τον προϋπολογισμό; Για εμένα μεγάλη. Και επειδή δεν μου αρέσει να παρελθοντολογώ, θέλω να σας πω το εξής. Έχω μπροστά μου, «χαρτί και καλαμάρι», το μέλλον. Εθνικό σύστημα ταυτοτήτων, ηλεκτρονική διακυβέρνηση. Τι σας εμπόδιζε να το κάνετε; Σας λέω ορθά κοφτά ότι η διαφθορά και η διαπλοκή. Μέσω αυτής, η ανάπτυξη είναι σήμα κατατεθέν για αυτές τις χώρες που το έχουν εφαρμόσει. Και χειροπιαστό παράδειγμα είναι μία μικρή χώρα που δεν υπήρχε πριν είκοσι τρία χρόνια. Εθνικό σύστημα ηλεκτρονικών δημοσίων συμβάσεων, υπηρεσίες μίας στάσης. Έξι μήνες, διακόσιες υπογραφές. Ηλεκτρονική συνταγογράφηση φαρμάκων. Δεν έχω κανέναν δισταγμό να σας πω ότι αυτό έγινε πριν από εμάς και ολοκληρώνεται σε εμάς. Ήμουν από αυτούς που το στήριξε, κόντρα σε ανθρώπους που δεν ήθελαν να πειραχτεί, τι; Ηλεκτρονικά τιμολόγια, ηλεκτρονικά συστήματα πάταξης λαθρεμπορίου. Είναι μερικά από αυτά που είναι στην «ουρά» να γίνουν. Ηλεκτρονικές πληρωμές, το πλαστικό χρήμα. Κάτι αλλάζει σε αυτή τη χώρα. Έχω μπροστά μου έναν κατάλογο όπου όλα τα Υπουργεία - όταν λέω όλα, όλα, σε ποσοστό 15%, 20%, 25% - έχουν μπει στο πεδίο της ηλεκτρονικής διακυβέρνησης. Σας λέω χειροπιαστό το τελευταίο παράδειγμα, το μέρισμα. Δεν χρειάζεται να πάει κανείς ούτε στον πολιτευτή του ούτε στον Βουλευτή του ούτε στον Υπουργό του. Υπάρχει η ηλεκτρονική πύλη και λέει αν το δικαιούται ή όχι. Δεν κάνω ούτε πολιτική αυτή τη στιγμή, ούτε τίποτα. Να πω και κάτι; Όπως έγινε με το κοινωνικό επίδομα αλληλεγγύης, άσχετοι άνθρωποι μπορεί να ψηφίζουν από Χρυσή Αυγή μέχρι ό,τι θέλουν, έχουν δικαίωμα ως πολίτες και δικαιούνται κάτι. Επίσης, όλοι οι δημόσιοι υπάλληλοι, πάνω από ένα εκατομμύριο, είναι κάποια χρήματα που πρέπει να τους επιστραφούν. Είναι μια μορφή ηλεκτρονικής διακυβέρνησης. Αλήθεια, τι σας εμπόδιζε τόσα χρόνια να τα κάνετε; Γιατί αυτά είναι κατακτήσεις δεκαετιών στις χώρες της Ευρωπαϊκής Ένωσης, που λέτε ότι σας εκφράζει και θέλετε να ανήκετε. Σήμερα τα κάνει αυτή εδώ η Κυβέρνηση. Εγώ κατηγορούμαι για παρελθοντολογία. Τι να κάνω όμως; Θα πω για την «Die Welt» - θα το πω και θα το λέω πάντα και είναι κάτι που δεν θα μου απαντηθεί ποτέ - και για ένα δημοσίευμα λίγες ημέρες μετά την εκλογή αυτής τη Κυβέρνησης. Η «Die Welt», για να ξέρετε, εξέφραζε Σόιμπλε. Λέει: «Θα φορολογήσετε επιτέλους τα 600 δισεκατομμύρια που είναι παρκαρισμένα σε φορολογικούς παραδείσους» κλπ.; Έκανε κριτική μάλιστα σε μια κυβέρνηση που είχε αναλάβει έναν μήνα. Καλώς, κατά τη γνώμη μου. Καλά κάνει. Έλεγε για 600 δισεκατομμύρια. Δεν μου αρέσει να λέω τα καλά. Πιστεύω ότι πρέπει να φύγουμε μπροστά. Ακούω όμως τον τελευταίο καιρό μία κριτική σε στυλ «Κάνετε επιδοματική πολιτική. Εμείς θέλουμε ανάπτυξη». Σώπα! Σοβαρά; Και εγώ! Ξεχάσατε ότι κάποιοι άνθρωποι πήγαιναν στους κάδους απορριμμάτων; Ξεχάσατε τι γινόταν στα συσσίτια της Εκκλησίας και των σχολείων, που σιγά - σιγά ελαττώνονται; Είμαστε υποχρεωμένοι γιατί ένα κομμάτι των Ελλήνων πολιτών ακόμη υποφέρει. Κανείς δεν θριαμβολόγησε σε αυτή την Αίθουσα. Παρακολουθώ με ιερή προσήλωση. Κανείς δεν είπε ότι όλα έγιναν καλά. Και λάθη κάναμε και υπερβολές είπαν. Ενοχλεί όμως, γιατί από τις εκλογές του Σεπτεμβρίου του 2015 έχουν περάσει δύο χρόνια και δυόμισι μήνες και ακούω για καρέκλες, καρέκλες, καρέκλες. Ποιοι άνθρωποι κυβερνούσαν σαράντα χρόνια; Δεν είναι κακό να έχεις την αίσθηση του μέτρου. Και πολλοί την έχουν χάσει. Εάν θέλετε, φέρτε μία νομοθετική ρύθμιση να μην είναι για τέσσερα χρόνια η Κυβέρνηση, να είναι δύο, να είναι ένα, να είναι τρία. Κάντε το. Πιστεύω ότι δεν θα το κάνετε. Κρίνεται κανείς στα δύο χρόνια και τρεις μήνες; Εγώ πιστεύω πως όχι. Βλέπω μία νευρικότητα τον τελευταίο καιρό, αφού τα επιχειρήματα της παρένθεσης δεν έπιασαν, το Grexit δεν έπιασε, οι πρόωρες εκλογές δεν έπιασαν, οι πυρκαγιές δεν βγήκαν, οι πλημμύρες δεν βγήκαν, η πετρελαιοκηλίδα δεν βγήκε. Μία απίστευτη, υστερική, τυφλή Αντιπολίτευση: «φύγετε, φύγετε, φύγετε». Πώς, ρε παιδιά, να φύγουμε; Πώς; Πείτε μου πώς! Ξέρετε, έγιναν εκλογές και μάλιστα οι εκλογές του Σεπτέμβρη, που έχουν γίνει αόρατες, έγιναν με πολύ έντιμο τρόπο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Διαχειριζόμαστε εμείς ή κάποιοι άλλοι; Εσείς. Και επειδή η τρίτη αξιολόγηση τελείωσε σχεδόν, κανείς δεν θριαμβολογεί. Και επειδή πράγματι βγαίνουμε από τα μνημόνια, πάλι δεν θριαμβολογεί κανείς. Ξέρουμε, είναι ανηφορικός ο δρόμος, αλλά θα έχουμε μία ανάσα, μία ελπίδα ελευθερίας, δηλαδή θα μπορείς να νομοθετήσεις κάτι από μόνος σου πια, δεν θα έχεις την επιτήρηση που είχες όταν δανειζόσουν. Το 2007 ήταν το δεκαετές ομόλογο στο 4,38%, όχι το 2009. Ήταν το 2007. Εγώ θα παραδεχτώ ότι τα πλεονάσματα - δεν λέω για το 2018- είναι μεγάλα. Εγώ πιστεύω ότι υπάρχει έδαφος διαπραγμάτευσης για μικρότερα πλεονάσματα. Το δέχομαι εγώ αυτό. Και πιστεύω ότι με καλή πρόθεση θα το παλέψουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, θα ήθελα, κύριε Πρόεδρε εάν μου δώσετε ένα λεπτό, να μιλήσω με στοιχεία. Αφήστε τις δικές μου εκτιμήσεις, μπορεί να είναι λάθος, μπορεί να είναι ευνοϊκές, μπορεί να είναι ό,τι θέλουμε. Είναι όμως μερικά στοιχεία που δεν μπορεί να τα διαψεύσει κανείς. Έχω εδώ μπροστά μου δεκαοκτώ μεγαθήρια εταιρείες, τις πρώτες μεγάλες εταιρείες και τους ισολογισμούς τους για το 2016. Για το 2017 δεν τους έχω, γιατί δεν έχει τελειώσει. Θα μπορούσα να σας διαβάσω τα ονόματά τους, «VODAFONE», «WIND», «METRO» «AEBE», «ΓΕΚ ΤΕΡΝΑ» κλπ.. Βλέπουμε να έχουν τζίρο εργασιών μεγαλύτερο κατά 20% με 30%. Τον κατάλογο τον έχω εδώ και είναι και αδιάψευστος. Δεν θα σας το διαβάσω. Κάποιες άλλες ταμπέλες που τις είχαμε ξεχάσει, επανήλθαν στην αγορά: η «ΕΣΚΙΜΩ», η «ΙΖΟΛΑ», η «ΑΛΦΑ», ο «ΚΑΤΣΕΛΗΣ», η «ΦΙΞ», είναι χειροπιαστή απάντηση, γιατί λένε ότι διώχνουμε τις επενδύσεις. Και κάτι ακόμη και τελειώνω, δεν κουράζω άλλο. Έχω μπροστά μου έναν κατάλογο εδώ με δώδεκα ξενοδοχεία πέντε αστέρων. Δύο μπορεί να μην είναι πέντε αστέρων. Και εξηγούμαι με ονόματα. Ακούω ότι καίγεται το κέντρο της Αθήνας, ανομία κλπ.. Δεν έρχεται κανείς να επενδύσει εύκολα στο κέντρο της Αθήνας, ξέρετε, τόσο εύκολα. Θα το ψάξει: «ELECTRA METROPOLIS», στην Οδό Μητροπόλεως. Έχω μπροστά μου τον «ΑΣΤΕΡΑ» της Βουλιαγμένης. Ένα μεγαθήριο ανακαινίζεται από την «FOUR SEASONS HOTELS and RESORT». Κάτι σας θυμίζει αυτό. Το ξεχνάμε. Εκσυγχρονίζεται, αλλάζει σχεδόν τελείως όψη το ξενοδοχείο «HILTON», όπως και το «METROPOLITAN» του Χανδρή, στη Συγγρού και το πρώην «ATHENS LEDRA HOTEL», πάλι στη Συγγρού. Η «ΜΕΓΑΛΗ ΒΡΕΤΑΝΙΑ» αγόρασε 43 εκατομμύρια από την Alpha και ανακαινίζει το «KING GEORGE», ιστορικό ξενοδοχείο της κ. Καλκάνη για όσους παλιούς θυμούνται, που είχε πέσει και αυτό στην αφάνεια. Τα παλιά γραφεία της Τράπεζας Εργασίας επενδύονται στην Οδό Βουλής και Κολοκοτρώνη. Ένα πολυτελές ξενοδοχείο στην οδό Σταδίου. Στην πλατεία Ομονοίας επίσης…
Κύριε συνάδελφε, πιάσαμε το τέταρτο.
Τελειώνω, κύριε Πρόεδρε, με στοιχεία και όχι με δικές μου εκτιμήσεις. Το «MIRAGE», το παλιό κτήριο του Χυτήρογλου στην αγορά με την αλυσίδα «GRECOTEL», το «ESPERIA PALACE» στην Πατησίων κλπ.. Τέλειωσα και λέω ένα πράγμα: Έχει περισσέψει η τυφλή αντιπολίτευση, η υστερική θα έλεγα, φτάνει στα σημεία του να χάνεις τελείως το μέτρο. Νομίζω ότι δεν μου χρειάζεται ούτε η Wall Street Journal ούτε η Deutsche Bank ούτε ο Ντομπρόβσκις, που είπε χθες κιόλας ότι το χρέος θα συζητηθεί πριν τη λήξη του προγράμματος. Όλα αυτά είναι θετικά. Νομίζω ότι η πραγματικότητα χειροπιαστά αποδεικνύει ότι κάτι αλλάζει σε αυτήν τη χώρα, κάποιοι άνθρωποι εδώ δεν μπήκαν για να πλουτίσουν. Είναι αποφασισμένοι να βάλουν ένα λιθαράκι να αλλάξει επιτέλους αυτή η χώρα. Ευχαριστώ.
Κύριοι συνάδελφοι, είχαμε πει να συνεχίσουμε μέχρι τις 22.30΄, αλλά για να κλείσουμε αυτόν τον κύκλο, που είναι άλλοι πέντε συνάδελφοι, θα φύγουμε από τις 22.30΄, θα πάμε πολύ παραπάνω. Κάνω ό,τι μπορώ για να συγκρατηθεί ο χρόνος, αλλά δεν υπάρχει συνεννόηση, κύριοι συνάδελφοι. Τι να κάνω; Τον λόγο έχει η κ. Μαρία Τριανταφύλλου.
Ευχαριστώ, κύριε Πρόεδρε. Θα αρχίσω λίγο από τον προτελευταίο, μάλλον συνάδελφο, - δεν θυμάμαι καλά - τον συνάδελφο από τη Λευκάδα μιας που μίλησε για μη σοβαρό σχεδιασμό στα έργα Αιτωλοακαρνανίας - Λευκάδας, μιας και έχω ένα πάρα πολύ μικρό μέρος βέβαια εδώ μπροστά μου της επαγγελματικής ομάδας της Νέας Δημοκρατίας γιατί εμείς είμαστε ερασιτέχνες. Την προηγούμενη Παρασκευή, αγαπητοί συνάδελφοι, ήρθε στην Αιτωλοακαρνανία, στο Αγρίνιο, ο Υφυπουργός Αθλητισμού, ο κ. Γεώργιος Βασιλειάδης και εγκαινίασε το δεύτερο κλειστό γήπεδο μπάσκετ στο Αγρίνιο, μετά από πόσα χρόνια λέτε; Μετά από είκοσι ένα χρόνια. Αυτό δείχνει τον επαγγελματισμό των αγαπητών εδώ συναδέλφων τόσων χρόνων. Και βέβαια να πω ότι στην Αιτωλοακαρνανία μάς έχουν αφήσει αμανάτι και κάμποσα έργα όχι απλά ημιτελή, αλλά και εξαιρετικά μπερδεμένα, όπως, ας πούμε, το Άκτιο - Αμβρακία. Και είπε ο Υπουργός ΥΠΟΜΕΔΙ, ο Χρήστος Σπίρτζης, ότι και ο οδικός άξονας Άκτιο - Αμβρακία δημοπρατείται τον Ιανουάριο και το Άκτιο - Λευκάδα επίσης το πρώτο τρίμηνο του 2018. Πάμε να δούμε λίγο τον προϋπολογισμό. Έχουν ακουστεί σχεδόν τα πάντα και πάρα πολλά νούμερα. Όμως, νομίζω ότι όλοι οι τομείς που αφορούν στον προϋπολογισμό έχουν πιαστεί από πολλούς συναδέλφους. Έχει μεγάλη σημασία να βλέπουμε πάντοτε ένας προϋπολογισμός πότε κατατίθεται, σε ποια συγκυρία και σε ποια εποχή και δεν λέω κάτι πρωτότυπο. Ζούμε σε μία περίοδο πολιτικών σεισμών, σε ένα περιβάλλον όξυνσης της καπιταλιστικής κρίσης, σε ένα περιβάλλον πρωτοφανούς οικονομικής κρίσης και επίθεσης στη χώρα και στον λαό μας. Αυτή η επίθεση έχει συγκεκριμένα ειδικά χαρακτηριστικά τα εργασιακά και ανθρώπινα δικαιώματα έχουν σαρωθεί και αναζητείται η επανατοποθέτησή τους. Ζούμε, επίσης, σε ένα γεωπολιτικό περιβάλλον εξαιρετικά δύσκολο και επικίνδυνο, σε μια δαιδαλώδη διεθνή πραγματικότητα με αμείλικτες ιμπεριαλιστικές αντιπαραθέσεις όπου τα λάθη πληρώνονται ακριβά και γι' αυτό δεν συγχωρούνται. Τούτων δοθέντων, λοιπόν, κατατίθεται σήμερα ένας ακόμη προϋπολογισμός της συγκυβέρνησης ΣΥΡΙΖΑ - ΑΝΕΛ, μία συγκυβέρνηση που αποδείχθηκε απείρως καλύτερη διαχειρίστρια επί των δημοσίων οικονομικών και αυτό νομίζω ότι πρέπει να της πιστωθεί. Επίσης, πρέπει να της πιστωθεί ότι επέδειξε μεγαλύτερη τεχνοκρατική ικανότητα εντός του συγκεκριμένου οικονομικού πλαισίου. Για τρίτη συνεχόμενη χρονιά υπάρχει υπέρβαση δημοσιονομικών στόχων, υπάρχει μια προσπάθεια να λυθούν προβλήματα χρόνια, όπως αυτό των κόκκινων δανείων, υπάρχουν προσπάθειες να ρυθμιστούν χρέη επιχειρήσεων κλπ.. Σ' αυτό ακριβώς το σημείο υπάρχουν αντιπαραθέσεις - είναι λογικό - και αντιδικίες για το μείγμα πολιτικής, για τη φορολογική πολιτική, για τις κρατικές δαπάνες και άλλα. Πρέπει, όμως, να είμαστε συγκεκριμένοι. Στην Ελλάδα επιχειρήθηκε μια προσαρμογή και μια αλλαγή πορείας και υπήρχαν πράγματι αιτίες που δημιούργησαν την κρίση. Προσπαθήθηκε με πολλούς τρόπους να γίνει αυτή η προσαρμογή. Υπήρχε ο τρόπος Σαμαρά, ήτοι η βίαιη προσαρμογή, η διάλυση μεμιάς των κρατικών δομών, το «αποφασίζω και διατάζω», το κόντεμα της δημοκρατίας, οι απολύσεις και οδηγηθήκαμε σε αλλεπάλληλες κοινωνικές εκρήξεις, σε αποσταθεροποίηση, σε μια Ελλάδα έξω από κάθε ρόλο στο παγκόσμιο γίγνεσθαι. Όχι μόνο αυτό, αλλά τα προγράμματα και πάλι δεν έβγαιναν και οι δημοσιονομικοί στόχοι πάλι δεν μπορούσαν να υπερκεραστούν. Τι είπε επί της ουσίας ο ΣΥΡΙΖΑ τον Σεπτέμβριο του 2015 με τις δεύτερες εκλογές; Ότι δεν μπορεί να γίνεται άλλη προσαρμογή μ' αυτόν τον τρόπο. Χρειάζονται πράγματι μεταρρυθμίσεις, αλλά η χώρα δεν αντέχει περισσότερη αποσταθεροποίηση. Έτσι, δίπλα στην τήρηση του προγράμματος για την εξυγίανση των δημοσίων οικονομικών της χώρας, η Κυβέρνηση προσπαθεί και αγωνιά να φτιάξει ένα κοινωνικό κράτος που θα ανακουφίζει τους πολίτες που βρέθηκαν στη δίνη αυτών των αλλαγών. Υπάρχει η προσπάθεια για την ανάταξη του συστήματος υγείας και είναι εμφανές ότι ως έναν βαθμό τα νοσοκομεία είναι πλέον πιο λειτουργικά, έστω μ' έναν οριακό τρόπο. Στελεχώνονται με προσωπικό, εξοφλούνται ληξιπρόθεσμες οφειλές, αποκαθίστανται λειτουργικά προβλήματα, όμως πέρα από τα νοσοκομεία υπάρχει και ένα εμφανές νοικοκύρεμα και στα κοινωνικά ταμεία, στον ΕΟΠΥΥ, στα Υπουργεία κλπ.. Το ίδιο και στην παιδεία, με πολύ χαμηλό, αν και λίγο υψηλότερο από πέρυσι, προϋπολογισμό. Είναι σημαντικά αυτά τα στοιχεία, όμως δεν αρκούν. Δεν αρκεί η ανασύσταση του όποιου κοινωνικού κράτους. Έχει γίνει μεγάλη συζήτηση για το ποιο παραγωγικό μοντέλο και ποιες αντιλήψεις και με τι οικονομία θα βγει η χώρα από την κρίση και με ποιον τρόπο θα χαράξει έναν δρόμο πιο ανεξάρτητο. Εδώ να πω το εξής: Είμαστε πολύ μακριά απ' αυτό που ονομάζουμε παραγωγική ανασυγκρότηση και πρέπει να το πούμε. Πρέπει καταρχήν να σταματήσει άμεσα η χρόνια πλαστογράφηση της έννοιας της παραγωγικής ανασυγκρότησης, πόσω μάλλον όταν έχει προηγηθεί κυρίως μετά το 1990 η κατεύθυνση της παραγωγικής αποδιάρθρωσης με συγκεκριμένο ρόλο της Ευρωπαϊκής Ένωσης, η άυλη οικονομία, το χρηματιστήριο, ο εκσυγχρονισμένος μεταπρατισμός, η «γκλαμουριά». Σήμερα είναι επιτακτική η ανάγκη της παραγωγικής ανασυγκρότησης. Είμαστε αργοί σ' αυτό. Χρειάζεται επιτάχυνση και χρειάζεται αποσαφήνιση στόχων. Χώρα που δεν παράγει, αργοπεθαίνει και θα σερνόμαστε εσαεί, αν αυτό πραγματικά δεν το λύσουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα τελειώσω με δύο μόνο λόγια και ευχαριστώ εκ των προτέρων για την ανοχή, κύριε Πρόεδρε. Πού βρίσκονται ο ΣΥΡΙΖΑ και η Κυβέρνηση μέσα σ' όλο αυτό που περιγράψαμε; Βρίσκονται στον πραγματικό στίβο των συσχετισμών, στη διαχείριση των προβλημάτων, στη διακυβέρνηση με στόχο τη διέξοδο. Η ελληνική Αριστερά διαχρονικά βρέθηκε εκτός της ροής των γεγονότων, φοβούμενη να αναλάβει τις ευθύνες της ή υποτιμώντας τις δυνατότητες του ίδιου του λαού μας. Δεν θα μιλήσω καθόλου για εγκληματικές αποφάσεις, κυρίως μετά τον Β' Παγκόσμιο Πόλεμο. Είναι εύκολο να βάζεις μαξιμαλιστικά αιτήματα, αλλά δύσκολο να παίρνεις αποφάσεις και όσο η Αριστερά δεν έπαιρνε αποφάσεις τόσα χρόνια, το γρανάζι πρόσφατα και της τρόικα και του καπιταλισμού δούλευε ασταμάτητα, στέλνοντας ενάμισι εκατομμύριο ανθρώπους στην ανεργία και τετρακόσιες χιλιάδες στη μετανάστευση. Πολλοί δεν ήθελαν τον ΣΥΡΙΖΑ στη διακυβέρνηση και στην Κυβέρνηση και μιλώ και για συριζαίους. Έλεγαν «Καλύτερα να έχουμε την ησυχία μας». Όμως, γνωρίζουμε καλά πλέον δύο πράγματα: Πρώτον, οι αγώνες, ακόμα και όταν δίνονται, πόσω μάλλον όταν δεν δίνονται, ξεθωριάζουν στα μάτια των πολλών αν δεν συνοδεύονται από μία στρατηγική πρόταση για την κοινωνία και μένουν μόνο τα εύσημα περί συνέπειας από τη Νέα Δημοκρατία και το ΠΑΣΟΚ. Δεύτερον, η αυτοαναφορικότητα οδηγεί σε αδιέξοδα, οδηγεί σε απογοήτευση, οδηγεί σε απομάκρυνση από τη λαϊκή συνείδηση. Το πιο σημαντικό καθήκον σήμερα - και τελειώνω μ' αυτό - είναι να οικοδομηθούν σχέσεις εμπιστοσύνης. Έτσι κι αλλιώς, η Αριστερά βγαίνει μέσα από την κοινωνία. Έτσι κι αλλιώς, η ιστορικότητα της Αριστεράς ξεπερνά τον ΣΥΡΙΖΑ, ξεπερνά την Ελλάδα. Επιπλέον, η Αριστερά είναι καταδικασμένη να πρωτοτυπήσει. Και ποια είναι η πρωτοτυπία που έχουμε σήμερα ανάγκη; Να μην φοβηθούμε τις αποφάσεις, να απομακρυνθούμε όλο και περισσότερο από την Κεντροαριστερά, δηλαδή να απομακρυνθούμε όσο γίνεται περισσότερο από την αφομοίωση και την ενσωμάτωση, να της πάρουμε ό,τι πιο υγιές υπάρχει και να απαντάμε στο τι είναι σήμερα αριστερό. Είναι ό,τι μπορεί να κερδίσει τη Νέα Δημοκρατία και το ΠΑΣΟΚ, δηλαδή τον νεοφιλελευθερισμό και την Κεντροαριστερά και φυσικά τον φασισμό.
Η συνάδελφος κ. Παναγιώτα Βράντζα έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είθισται στη συζήτηση για τον προϋπολογισμό του Κράτους, αλλά και σε πολλά σχέδια νόμου, οι τοποθετήσεις των Βουλευτών να είναι απολύτως εναρμονισμένες με την παράλογη, κατά τη γνώμη μου, λογική του «όλα είναι σωστά» ή «όλα είναι λάθος», ανάλογα με την κομματική μας προέλευση. Βεβαίως, σήμερα, οι συνάδελφοι της Αξιωματικής Αντιπολίτευσης υπερέβαλαν εαυτόν. Όμως, όσοι από εμάς έχουν επαφή με την κοινωνία και δραστηριοποιούμαστε σε αυτήν γνωρίζουμε πως η συντριπτική πλειοψηφία των πολιτών πιστεύει ότι και αυτή η πρακτική εντάσσεται στο πλαίσιο μιας παλαιοκομματικής και υποκριτικής στάσης του πολιτικού προσωπικού της χώρας, που υιοθετήθηκε κατά τη Μεταπολίτευση και εν πολλοίς συνέβαλε τα μέγιστα για να φτάσουμε εκεί που φτάσαμε το 2009. Νομίζω ότι είναι πλέον καιρός να αρχίσουμε μέσα σε αυτή την Αίθουσα να μιλάμε απλά, ουσιαστικά, ειλικρινά και κυρίως να μιλάμε πολιτικά και όχι πολιτικάντικα. Μιλάμε σήμερα για τον προϋπολογισμό του Κράτους του έτους 2018. Είναι αυτός ένας προϋπολογισμός που διασφαλίζει τις ιδανικές συνθήκες για τους πολίτες της χώρας; Όχι. Είναι η χώρα μας, η Κυβέρνηση, σήμερα «ελεύθερη» να καταρτίσει έναν τέτοιο προϋπολογισμό; Ξέρουμε όλοι ότι δεν είναι. Υπάρχει κάποιος λογικός άνθρωπος σε αυτή τη χώρα, ο οποίος όμως δεν φορά κομματικές παρωπίδες, ο οποίος μπορεί να χρεώσει στη σημερινή Κυβέρνηση την οικονομική καταστροφή της χώρας; Είμαι σίγουρη ότι δεν υπάρχει. Δεν θα μπω στη λογική να αναφέρω κι εγώ ποιοι, πώς, γιατί και με ποιον τρόπο οδήγησαν τη χώρα στη χρεοκοπία. Αναφέρθηκαν από πολλούς συναδέλφους, αλλά ούτως ή άλλως αυτές οι πληροφορίες είναι γνωστές στους Έλληνες πολίτες. Προτιμώ να μιλήσω για το πώς θα δημιουργηθούν οι συνθήκες εκείνες, ώστε να μπορέσουν οι υγιείς παραγωγικές δυνάμεις να αναπτυχθούν στη χώρα. Βεβαίως, για να λύσουμε το πρόβλημα, θα πρέπει καταρχήν να το αποτυπώσουμε, να το παραθέσουμε. Θα αναφέρω, λοιπόν, κάποιες παθογένειες στη λειτουργία του κράτους, οι οποίες διαχρονικά, κατά τη γνώμη μου, εμποδίζουν την πορεία αυτής της χώρας και των πολιτών στην πρόοδο και την ευημερία. Ξέρετε, στον βωμό του λεγόμενου πολιτικού κόστους, που δεν είναι πολιτικό, αλλά είναι κομματικό και προσωπικό, ειδικά οι πορφυρογέννητοι επαγγελματίες της πολιτικής - δεν είναι εδώ σήμερα οι περισσότεροι - και οι μιμητές τους αποφεύγουν όχι μόνο να ψελλίσουν, αλλά ακόμη και να σκεφτούν την αλήθεια. Ασφαλιστικό: Το σύστημα έφτασε στα όρια της κατάρρευσης, επειδή κάθε επαγγελματική ομάδα με προσβάσεις έστηνε το δικό της ταμείο και εξασφάλιζε απολαβές για τον εαυτό της σε βάρος των υπολοίπων ασφαλισμένων, αλλά και των επόμενων γενεών. Στήθηκε η βιομηχανία των σαραντάρηδων συνταξιούχων, η βιομηχανία της στρατιάς των υποτιθέμενων αναπήρων, όπως οι τυφλοί ταξιτζήδες, και φυσικά το πάρτι της εισφοροδιαφυγής. Οι ευθύνες του πολιτικού προσωπικού της δημόσιας διοίκησης, αλλά και του εκμαυλισμένου πολίτη είναι προφανώς τεράστιες. Πρέπει να βρούμε το θάρρος όλοι, σαν κοινωνία, να τελειώνουμε με αυτές τις πρακτικές. Αυτή η Κυβέρνηση επιχείρησε και πέτυχε μια μεγάλη μεταρρύθμιση σε συνθήκες και χρονικά και δημοσιονομικά πολύ περιορισμένες. Μιλάω για την ασφαλιστική μεταρρύθμιση. Και φαίνεται ότι αυτό αρχίζει να αποδίδει και έτσι μπορούμε σήμερα να μιλάμε για την υπεραπόδοση του νέου φορέα, την υπεραπόδοση του ΕΦΚΑ. Συνέπειες από φυσικές καταστροφές: Η απώλεια ανθρώπινων ζωών είναι η μεγαλύτερη απώλεια για μια κοινωνία. Οι συνθήκες για το πρόσφατο τραγικό γεγονός στη Μάνδρα δημιουργήθηκαν ακριβώς με την ίδια συνταγή. Πολιτικοί που εξυπηρετούν εν δυνάμει ψηφοφόρους τους, υπηρεσίες που δεν λειτουργούν και πολίτες που αναζητούν την εύκολη λύση, με όλους τους εμπλεκόμενους να αδιαφορούν και για τις μεσοπρόθεσμες και για τις μακροπρόθεσμες συνέπειες. Γραφειοκρατία: Φαντάζομαι ότι δεν είμαι η μοναδική Βουλευτής που έχω στο γραφείο μου καθημερινά δεκάδες ζητήματα, που αφορούν την αδυναμία του πολίτη να αναμετρηθεί με το «τέρας» της γραφειοκρατίας. Οι συνέπειες αυτής της πληγής του κράτους, κατά τη γνώμη μου, επηρεάζουν άμεσα και καταλυτικά την κοινωνική και οικονομική λειτουργία του. Κυρίες και κύριοι συνάδελφοι - και απευθύνομαι κυρίως στην Αντιπολίτευση - η σοβαρότερη αιτία για την έλλειψη επενδύσεων στην ώρα διαχρονικά, υπήρξε η γραφειοκρατία, η αναξιοκρατία, η διαφθορά και το ασταθές φορολογικό περιβάλλον. Πολύ χαμηλότερα στη λίστα των αιτιών βρίσκεται το ύψος αυτό καθαυτό της φορολογικής επιβάρυνσης. Το ανέφερε και με στοιχεία ο κ. Δρίτσας. Εμείς παλεύουμε, λοιπόν, με όλα τα προηγούμενα. Έλλειμμα στο κράτος δικαίου. Τα παραδείγματα, δυστυχώς, είναι πάρα πολλά. Μπορούμε να μιλάμε ώρες. Θα πω ενδεικτικά - και λόγω της επαγγελματικής μου ενασχόλησης - ότι υπάρχουν σήμερα αγρότες που απολαμβάνουν επιδοτήσεις έως και εξακόσιες φορές μεγαλύτερες από τον γείτονά τους στην ίδια περιοχή με την ίδια καλλιέργεια ή την ίδια εκτροφή. Εδώ - δεν είναι εδώ ο Υπουργός Αγροτικής Ανάπτυξης - πρέπει να τολμήσουμε. Επίσης, δεν μπορούμε να έχουμε κράτος δικαίου όταν μια επαγγελματική τάξη - και μιλάω για τους δικαστές - η οποία επιτελεί ή θα έπρεπε να επιτελεί λειτούργημα και αποτελεί μία από τις τρεις διακριτές εξουσίες της πολιτείας, ενεργεί με γνώμονα τα συντεχνιακά της συμφέροντα και τις κομματικές της προτιμήσεις. Προφανώς, δημιουργούνται έτσι συνθήκες άδικου κράτους και χάνεται η εμπιστοσύνη σε έναν κορυφαίο θεσμό της πολιτείας. Όλα τα παραπάνω - μπορούμε να μιλάμε ώρες - δείχνουν ότι στη χώρα έγιναν τραγικά λάθη. Ακολούθησαν το 2009 οι πειραματισμοί, οι λάθος εκτιμήσεις των εταίρων και του Διεθνούς Νομισματικού Ταμείου, στις οποίες δυστυχώς συναίνεσαν και αποδείχθηκε και η ανικανότητα των τότε κυβερνήσεων. Φτάσαμε στο 2015. Τη διακυβέρνηση της χώρας ανέλαβε ο ΣΥΡΙΖΑ και οι ΑΝΕΛ. Οι θυσίες και οι κόποι του ελληνικού λαού συνεχίστηκαν. Σήμερα είμαστε κάποιους μήνες μακριά από τον Αύγουστο του 2018 και φαίνεται ότι η χώρα είναι έτοιμη να βγει από την επιτροπεία. Βεβαίως, δεν έχουν τελειώσει τα προβλήματα. Συνεχίζουν να υπάρχουν πολλά. Το μείζον, όμως, σήμερα δεν είναι να προσπαθήσουμε να αποδώσουμε ευθύνες, γιατί υπάρχουν τα γεγονότα, τα οποία είναι γνωστά και σε εμάς εδώ σε αυτήν την Αίθουσα, αλλά και στη συνείδηση των πολιτών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ ακόμη μισό λεπτό, κύριε Πρόεδρε. Το πραγματικά σημαντικό, κατά τη γνώμη μου, είναι να γίνουν οι αναγκαίες υπερβάσεις από τα μικρά ή μεγάλα συμφέροντα, τις ιδεοληψίες, τις αγκυλώσεις και τις σκοπιμότητες, ώστε να μπορέσουμε να ξεφύγουμε από τη δίνη στην οποία βρισκόμαστε εδώ και πάρα πολλά χρόνια και σίγουρα πολύ πριν την εποχή των μνημονίων. Κυρίες και κύριοι συνάδελφοι, οι πολίτες, τους οποίους καθένας από εμάς εκπροσωπεί, περιμένουν κάτι περισσότερο από μια στείρα αντιπαράθεση, από ατάκες, πομπώδεις εκφράσεις, αντιπολιτευτικές κορώνες και κραυγές. Διότι ακούσαμε και κραυγές σήμερα μέσα σε αυτήν την Αίθουσα. Το σύνολο της κοινωνίας, προεξέχοντος του πολιτικού προσωπικού, έχει επιδείξει μια παροιμιώδη ανωριμότητα, δημιουργώντας έναν αυτοτροφοδοτούμενο φαύλο κύκλο που μας κρατάει εγκλωβισμένους σε μια μίζερη πραγματικότητα. Είμαι πεπεισμένη ότι το πραγματικό όφελος για τον κάθε πολίτη αυτής της χώρας θα προκύψει μόνο από το συνολικό όφελος. Βεβαίως, από τη συζήτηση αυτή προκύπτει ότι αυτό δεν αποτελεί κοινό τόπο, γιατί ακριβώς δεν είμαστε όλοι ίδιοι. Εμείς, όμως, οφείλουμε να συνεχίσουμε. Και θα συνεχίσουμε με τις υγιείς δυνάμεις της χώρας, που είναι πολλές και είναι παντού. Αυτή η Κυβέρνηση μπορεί. Σε ένα πραγματικά δύσκολο περιβάλλον και κάτω από ασφυκτικές συνθήκες έχει ήδη επιδείξει σημαντικό έργο με απτά αποτελέσματα. Έχουμε ακόμη πολλά να κάνουμε και πολλά προβλήματα να λύσουμε. Υπερψηφίζω, λοιπόν, τον προϋπολογισμό του 2018 και καλώ κι εσάς να πράξετε το ίδιο, με μόνο γνώμονα το καλό της χώρας μας. Ευχαριστώ πολύ.
Ευχαριστώ, κυρία συνάδελφε. Τον λόγο έχει ο συνάδελφος κ. Αναστάσιος Δημοσχάκης.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός που φέρνετε προς ψήφιση στη Βουλή βασίζεται δυστυχώς στο ίδιο μείγμα αποτυχημένης οικονομικής πολιτικής που ακολουθείτε εδώ και τρία χρόνια. Μιλάτε για ανάπτυξη, ενώ στην πραγματικότητα φέρνετε μέτρα λιτότητας. Την ώρα που αυξάνεται η ανεργία, η αγορά στενάζει κάτω από τα φοροεισπρακτικά μέτρα. Βυθισμένοι αθεράπευτα είστε στον κρατικισμό σας, γιγαντώνετε το κομματικό κράτος, πολιορκείτε την επιχειρηματικότητα, καθώς επίσης και την ιδιωτική πρωτοβουλία στο σύνολό της. Η σημερινή έρευνα της «MRB» δείχνει ότι το 65,8% των ερωτηθέντων καταγγέλλει ευθέως την Κυβέρνηση ότι το κοινωνικό μέρισμα ήταν αποτέλεσμα της υπερφορολόγησης των πολιτών. Την ίδια ώρα, συνεχίζετε η «αιμορραγία» των καλύτερων μυαλών μας στο εξωτερικό. Εσείς, όμως, ασχολείστε μόνο με τον διορισμό των «δικών σας παιδιών» στο δημόσιο σε θέσεις προβολής, διοίκησης, με οποιοδήποτε κόστος. Διαβάζοντας τον προϋπολογισμό, ψάχνω να βρω πού υπάρχει στις σελίδες του ο Έβρος και η Θράκη. Ξέρετε, εκεί που πήγε ο Πρωθυπουργός για τις εργασίες του περιφερειακού συνεδρίου στην Κομοτηνή, έναν μήνα πριν. Εκεί έκανε εξαγγελίες και μοίρασε υποσχέσεις χωρίς αντίκρισμα. Σε ποιο σημείο του προϋπολογισμού αναγράφεται πώς μπορεί να μετεξελιχθεί η Θράκη σε σταυροδρόμι παραγωγής, εμπορίου και πολιτισμού; Αλήθεια, τον κάθετο οδικό άξονα του Έβρου τον ονομάζετε σύγχρονο αυτοκινητόδρομο και θα βάλετε μετωπικά διόδια; Η ακτοπλοϊκή σύνδεση του Έβρου με τα νησιά του Θρακικού Πελάγους και του βορειοανατολικού Αιγαίου είναι βιώσιμη αν πραγματοποιείται μόνο για τρεις μήνες τον χρόνο και ένα δρομολόγιο την εβδομάδα; Εμείς θέλουμε οι αγορές της Θράκης να διασυνδεθούν με τις αγορές των νήσων βορειοανατολικού Αιγαίου και θέλουμε να προωθούμε τα προϊόντα μας, αλλά και να δεχόμαστε τα προϊόντα όλων των νησιών του βορειοανατολικού Αιγαίου. Στο αφήγημά σας πού βρίσκεται η Σαμοθράκη που επλήγη από τα ακραία καιρικά φαινόμενα; Το παράδοξο είναι ότι για να στηρίξετε το νησί της Νίκης αποφασίσατε να αυξήσετε τον ΦΠΑ, όπως και στα υπόλοιπα νησιά του Αιγαίου. Δεν μπήκατε καν στον κόπο να συζητήσετε την τροπολογία που καταθέσαμε από κοινού με συναδέλφους μου από τις εκλογικές περιφέρειες των Νήσων Βορείου, Κεντρικού και Νοτιοανατολικού Αιγαίου, για την ετήσια παράταση του χαμηλού ΦΠΑ. Στον προϋπολογισμό σας έχετε υπολογίσει τα χρωστούμενα προς τους αγρότες; Πότε θα πληρωθούν επιτέλους για τις δασώσεις γαιών, για το πετρέλαιο κίνησης, για τις βιολογικές καλλιέργειες; Με αυτές τις συνθήκες, μιλάτε για αγροκτηνοτροφική ανάπτυξη; Με το να μη λειτουργεί το εργοστάσιο ζάχαρης στην Ορεστιάδα; Με το να μην αντιμετωπίζετε αποτελεσματικά τις ζωονόσους; Σε ποιον κωδικό του προϋπολογισμού βρίσκεται η αυτονομία και η αυτοτέλεια του Νοσοκομείου Διδυμοτείχου, που πραγματικά το θέλουν όλοι οι κάτοικοι και οι παράγοντες του κεντρικού και του βορείου Έβρου; Από την άλλη, έχουμε τον Υπουργό Παιδείας να θέτει στο στόχαστρο - δεν είναι εδώ, έχει φύγει - με τις αποφάσεις του το Δημοκρίτειο Πανεπιστήμιο Θράκης. Και πρόσφατα απέδειξε, κύριε Καΐσα, την «αγάπη» του για τον Έβρο μας, μοριοδοτώντας τους δασκάλους και τους καθηγητές μας σε ισότιμη βάση με την Αθήνα και τη Θεσσαλονίκη. Το ανέχεστε; Παρακαλώ να τους δώσετε απάντηση τώρα που θα πάτε αυτές τις μέρες επάνω. Αφήνετε απροστάτευτο το δάσος και όλον τον πλούτο της Δαδιάς, καθώς επίσης και το Δέλτα του ποταμού Έβρου, απολύοντας τους είκοσι δύο εργαζόμενους, που εργάζονται στους φορείς διαχείρισης, για να προσλάβετε τους δικούς σας ανθρώπους. Για ακόμα μια φορά θέτετε στο περιθώριο τις Ένοπλες Δυνάμεις. Ο ΥΠΕΘΑ ασχολείται μόνο με το πώς θα κάνει δουλειές με τον Παπαδόπουλο από το Κιλκίς, τινάζοντας στον αέρα την συμφωνία με τη φίλη Σαουδική Αραβία. Το αποτέλεσμα ήταν να χάσει το ελληνικό κράτος 66 εκατομμύρια ευρώ και όχι μόνο, δηλαδή να εξελιχθεί σε σκάνδαλο πρώτου μεγέθους μια επικερδής συμφωνία για τη χώρα, όπως εξουσιοδοτήθηκε από την Επιτροπή Εξοπλιστικών Προγραμμάτων της Βουλής των Ελλήνων. Αυτό αποδεικνύεται και πάλι από τα ευρήματα της έρευνας της «MRB», σύμφωνα με τα οποία το 75,8% των πολιτών δηλώνουν ότι έχουν βάση οι καταγγελίες της Νέας Δημοκρατίας για το σκάνδαλο Τσίπρα - Καμμένου και μάλιστα το 55% θεωρούν ότι αυτό δημιουργεί σοβαρότατο πρόβλημα στην Κυβέρνηση. Αξιοσημείωτο είναι ότι την ίδια ακριβώς άποψη έχει το 36,8% των ψηφοφόρων του ΣΥΡΙΖΑ και το 45,2% των ψηφοφόρων των ΑΝΕΛ. Ο κ. Καμμένος όταν ήταν στην Αντιπολίτευση ήταν λαλίστατος - το ίδιο και όταν ανέλαβε την ηγεσία του Υπουργείου Εθνικής Άμυνας - σε ό,τι αφορά την επιστροφή του 50% του μισθού των στελεχών των Ενόπλων Δυνάμεων και των Σωμάτων Ασφαλείας, σύμφωνα με την απόφαση του Συμβουλίου της Επικρατείας. Τώρα όμως έχει κρυφτεί. Ούτε στο Προεδρικό Μέγαρο δεν πήγε προχθές. Ούτε έχει σχολιάσει πώς από το μέρισμα, από τα 1,4 δισεκατομμύρια ευρώ που μοίρασε η Κυβέρνηση, δεν δόθηκε τίποτα στα στελέχη των Ενόπλων Δυνάμεων και των Σωμάτων Ασφαλείας, αλλά αντίθετα μειώθηκαν περαιτέρω τα ειδικά τους μισθολόγια. Ο προϋπολογισμός του ΥΠΕΘΑ αφήνει πολλά ερωτηματικά για την κατάσταση στην οποία έχουν περιέλθει τα υλικά των μονάδων των Ενόπλων Δυνάμεων. Έχετε εξασφαλίσει τα αυτονόητα για τις Ένοπλες Δυνάμεις, δηλαδή ανταλλακτικά, καύσιμα, σέρβις των μηχανοκίνητων οχημάτων, των πολεμικών σκαφών και των αεροσκαφών, ώστε όλα όσα διαθέτουμε να είναι εύχρηστα και αξιοποιήσιμα; Πού είναι ο πακτωλός των εκατομμυρίων που υποσχόταν από την εκμετάλλευση της ακίνητης περιουσίας των Ενόπλων Δυνάμεων; Η θητεία του κ. Καμμένου στο ΥΠΕΘΑ θα έχει την υπογραφή ενός σκανδάλου μέχρι τώρα και ενδεχομένως και άλλων, μια συμφωνίας με έναν περίεργο μεσάζοντα που πούλησε όπλα στον ISIS. Κυρίες και κύριοι συνάδελφοι, εκφράζουμε την ανησυχία μας εμείς που καταγόμαστε από τον Έβρο και είμαστε ταυτισμένοι με τους σχηματισμούς τους στρατιωτικούς στον Έβρο και στη Θράκη. Δεν έχουμε εμπιστοσύνη στην παρούσα πολιτική ηγεσία του Υπουργείου Εθνικής Άμυνας να ασχοληθεί με τη δομή των Ενόπλων Δυνάμεων και κυρίως του στρατεύματος στην περιοχή του Έβρου, της Θράκης και στα νησιά μας. Δεν του έχουμε εμπιστοσύνη να ασχολείται με τα εξοπλιστικά θέματα και να διαχειρίζεται ο ίδιος με την παρέα του το πολεμικό υλικό το οποίο είναι απαραίτητο για την προστασία και την ασφάλεια της χώρας.
Κύριε συνάδελφε, τελειώσατε όμως.
Κλείνω σε μισό λεπτό, κύριε Πρόεδρε. Εν κατακλείδι, βλέποντας αυτόν τον προϋπολογισμό σας, είναι εμφανές ότι δεν μπορείτε να οδηγήσετε τη χώρα σε έξοδο από την κρίση και από τα μνημόνια. Η Ελλάδα χρειάζεται πολιτική αλλαγή, μια υπεύθυνη κυβέρνηση που θα δώσει ξανά τη χαμένη ελπίδα στους Έλληνες πολίτες. Με λίγα λόγια, χρειάζεται μια κυβέρνηση με βασικό κορμό τη Νέα Δημοκρατία. Χρειάζεται πρωθυπουργό τον Κυριάκο Μητσοτάκη, ο οποίος λέει την αλήθεια παντού. Και αυτό είναι σίγουρο ότι θα συμβεί. Η έρευνα της «MRB» επιβεβαιώνει την πολιτική κυριαρχία της Νέας Δημοκρατίας, καθώς όχι μόνο η συντριπτική πλειοψηφία της κοινωνίας, αλλά και οι μισοί δικοί σας ψηφοφόροι δεν πρόκειται να σας εμπιστευθούν ξανά. Κύριε Πρόεδρε, καταψηφίζουμε τον προϋπολογισμό, αλλά ταυτόχρονα και αυτόν που αφορά το Υπουργείο Εθνικής Άμυνας. Σας ευχαριστώ πολύ.
Ο συνάδελφος κ. Γεώργιος Παπαφιλίππου έχει τον λόγο.
Κύριε Πρόεδρε, επειδή αναφέρθηκε προσωπικά σε μένα ο συνάδελφος, θα ήθελα τον λόγο για μισό λεπτό.
Από αγάπη αναφέρθηκα, αλλά δώστε του τον λόγο, κύριε Πρόεδρε!
Τέτοια ώρα;
Αυτήν την ώρα αναφέρθηκε, τι να κάνουμε;
Ορίστε, κύριε συνάδελφε, έχετε τον λόγο.
Το ξέρω ότι το κάνατε από αγάπη, κύριε συνάδελφε. Όμως, το ερώτημα ήταν τι θα πω εγώ στον Έβρο και σε ποιους. Στο Εργοστάσιο Ζάχαρης, που το είχε κλείσει η Νέα Δημοκρατία και τρία χρόνια τώρα το λειτουργούμε; Αυτό θα πω. Το ξέρουν οι Εβρίτες, βέβαια, ότι ο ΣΥΡΙΖΑ το λειτούργησε ξανά το Εργοστάσιο Ζάχαρης.
Πόσα πληρώνει ο Έλληνας πολίτης;
Το πληρώνουμε. Το κρατάμε. Το κλείσατε το Εργοστάσιο Ζάχαρης στην Ορεστιάδα και ο ΣΥΡΙΖΑ από το 2015, το 2016 και το 2017 με κόστος το λειτουργούμε. Και το λειτουργούμε γιατί δίνουμε δουλειά στους αγρότες, γιατί παράγουν οι αγρότες παντζάρια και τεύτλα και έχουμε μια κίνηση.
Το κόστος;
Μάλιστα, κύριε συνάδελφε. Διευκρινίστηκε αυτό για το Εργοστάσιο Ζάχαρης.
Δεύτερο ζήτημα.
Εσείς δεν πληρώνετε τίποτα. Ο κόσμος πληρώνει.
Σας παρακαλώ. Δεν σας διέκοψα.
Δεν δίνουμε απαντήσεις στον προηγούμενο ομιλητή, κύριε συνάδελφε. Σας παρακαλώ!
Μα, προσωπικά αναφέρθηκε σε εμένα…
Έγινε η διευκρίνιση για το Εργοστάσιο Ζάχαρης.
Το δεύτερο ζήτημα είναι για τους φορείς του Πάρκου της Δαδιάς και του Δέλτα του Έβρου, που η Νέα Δημοκρατία τούς διέκοψε τη σύμβαση το 2013. Εμείς με τον νόμο που φέρνουμε τώρα τους επαναφέρουμε, τους ενοποιούμε και τους δίνουμε περισσότερες αρμοδιότητες. Το τρίτο θέμα για τον Στρατό δεν θέλω να το θίξω, γιατί είναι ένα ευαίσθητο θέμα. Όλοι οι Εβρίτες έχουν σχέση με τον Στρατό και έχουν άμεση εμπειρία και νομίζω ότι είναι πολύ επικίνδυνο να το θίγει ο κύριος συνάδελφος.
Ευχαριστούμε, κύριε συνάδελφε. Αυτό είναι ζήτημα λεπτό και καλύτερα να μη συνεχίσουμε. Κύριε Παπαφιλίππου, έχετε τον λόγο.
Κύριε Πρόεδρε, θα ήθελα να κάνω μια διευκρίνιση.
Κύριε Δημοσχάκη, με όλον τον σεβασμό, σας παρακαλώ. Σεβαστείτε και τον Προεδρεύοντα - ειλικρινά δεν ήθελα να το πω - που είναι τρεις ώρες εδώ. Έχει τελειώσει η δική μου βάρδια. Έλεος!
Εγώ ζήτησα τον λόγο για να διευκρινιστεί στον ελληνικό λαό που μας παρακολουθεί.
Κύριε Παπαφιλίππου, μπορείτε να ξεκινήσετε.
Κυρίες και κύριοι συνάδελφοι, πριν μπω στην κύρια ομιλία μου, θα ήθελα να δώσω μία απάντηση στα όσα είπε ο κ. Δημοσχάκης και αφορούν σε ζητήματα του Έβρου και της Θράκης. Κατ' αρχάς, δεν αφορούν στον προϋπολογισμό όλα τα ζητήματα που θέσατε και δεύτερον, πάρα πολλές απαντήσεις δόθηκαν κατά το αναπτυξιακό συνέδριο που έλαβε χώρα στις 13 και 14 Νοεμβρίου και να είστε βέβαιος ότι όσες δεσμεύσεις υπήρξαν από τον Πρωθυπουργό και τους αρμόδιους Υπουργούς θα υλοποιηθούν. Κυρίες και κύριοι συνάδελφοι, ο προϋπολογισμός του έτους 2018 θα είναι ο τελευταίος μνημονιακός προϋπολογισμός, αφού τον προσεχή Αύγουστο θα ολοκληρωθεί επιτυχώς το τρέχον πρόγραμμα και η χώρα μας θα βγει οριστικά από τα μνημόνια και την αυστηρή επιτήρηση και επιτροπεία. Η έξοδος μάλιστα θα είναι καθαρή, χωρίς πιστωτικές γραμμές και καινούργια προγράμματα. Ο ισχυρισμός αυτός δεν αποτελεί ευσεβή πόθο εμού και της Κυβέρνησής μας, αλλά βεβαιότητα, που γίνεται αποδεκτή από τους θεσμούς και από τον έγκυρο διεθνή Τύπο και στηρίζεται στα εξής στοιχεία: Πρώτον, στην εκτέλεση με απόλυτη επιτυχία των προϋπολογισμών των τριών προηγούμενων ετών. Μάλιστα, οι προϋπολογισμοί των ετών 2016 και 2017 έχουν υπερβεί τους στόχους και κατέστη έτσι δυνατόν να χορηγήσουμε κοινωνικά μερίσματα ύψους εκατοντάδων ευρώ σε εκατομμύρια συμπολιτών μας που έχουν πληγεί περισσότερο από την κρίση. Τα μερίσματα δε αυτά ήταν και θα είναι ιδιαίτερα ανακουφιστικά γι' αυτούς οι οποίοι τα έλαβαν και θα τα λάβουν και τονωτικά για την αγορά. Το γεγονός αυτό είχε ως αποτέλεσμα να ανακτήσει η χώρα μας οικονομική αξιοπιστία έναντι των θεσμών και των διεθνών αγορών. Δεύτερον, στο επιτυχές κλείσιμο της τρίτης αξιολόγησης, για την οποία έχει επιτευχθεί ήδη τεχνική συμφωνία και θα λάβει χώρα τον προσεχή Ιανουάριο, χωρίς μάλιστα τη λήψη πρόσθετων δημοσιονομικών μέτρων. Τρίτον, στην επιτυχή έξοδο στις αγορές δύο φορές μέσα στο τρέχον έτος. Η απόδοση μάλιστα των δεκαετών ομολόγων ήταν κάτω του 4,5% και έφθασε σε επίπεδα προ της κρίσης. Προβλέπονται δε στον παρόντα προϋπολογισμό και νέες έξοδοι στις αγορές πριν τη λήξη του προγράμματος, με στόχο να δημιουργηθεί ένα ασφαλές κεφαλαιακό απόθεμα - «μαξιλάρι», που θα ασφαλίσει τη χωρίς κλυδωνισμούς οριστική έξοδο της χώρας στις αγορές μετά τη λήξη του προγράμματος. Τέταρτον, στην επί τρία συνεχή τρίμηνα ανάπτυξη κατά το τρέχον έτος. Είμαστε δε βέβαιοι ότι η ανάπτυξη θα συνεχιστεί και κατά το έτος 2018 και θα επιτευχθεί ο στόχος του 2,5%. Άλλωστε το ενδιαφέρον ξένων επενδυτών είναι εντονότατο, λόγω της ομαλοποίησης της οικονομίας της χώρας μας, της εσωτερικής πολιτικής και γεωπολιτικής της σταθερότητας σε μία περιοχή ιδιαίτερα ταραγμένη. Πέμπτον, στην αύξηση των εξαγωγών αγαθών και υπηρεσιών κατά 7,6% το πρώτο εννεάμηνο του τρέχοντος έτους και στην αύξηση της βιομηχανικής δραστηριότητας κατά 5,3% το πρώτο επτάμηνο αυτού. Έκτον, στην επικείμενη περαιτέρω αναδιάρθρωση του χρέους με λήψη μακροπρόθεσμων μέτρων. Η συζήτηση γι' αυτά θα αρχίσει μετά την ολοκλήρωση της τρίτης αξιολόγησης. Η έξοδος της χώρας από τα μνημόνια θα έχει ευεργετικά αποτελέσματα, αφού εκτός από την ανάκτηση της εθνικής κυριαρχίας που αυτή συνεπάγεται, στα έτη που ακολουθούν, οι ρυθμοί ανάπτυξης που προβλέπει το μεσοπρόθεσμο πρόγραμμα 2018-2021 και που είναι εφικτό να επιτευχθούν είναι επαρκείς για δημιουργία νέων θέσεων εργασίας και μάλιστα πλήρους απασχόλησης, αύξηση των αποδοχών των εργαζομένων και δημιουργία δημοσιονομικού χώρου που θα επιτρέψει παρεμβάσεις ενίσχυσης της κοινωνικής προστασίας, ενίσχυσης της παιδείας και της υγείας και μείωσης των φορολογικών συντελεστών φυσικών προσώπων και επιχειρήσεων. Βέβαια, οι συνάδελφοι της Αντιπολίτευσης και ιδίως της Αξιωματικής Αντιπολίτευσης εμφανίζονται πάλι ως μάντεις κακών και κινδυνολόγοι και είτε αμφισβητούν την έξοδο από τα μνημόνια είτε συνδέουν αυτήν με νέα προγράμματα. Αλήθεια, όμως, δεν πήραν κανένα μάθημα από τις πανηγυρικές διαψεύσεις τους κατά το παρελθόν, από τις προβλέψεις, παραδείγματος χάριν, για ενεργοποίηση του «κόφτη», μη ολοκλήρωσης της πρώτης και δεύτερης αξιολόγησης, μη αποτυχίας των προϋπολογισμών των προηγούμενων ετών; Οι συνάδελφοι της Νέας Δημοκρατίας θα πρέπει να αντιληφθούν ότι οι παραπάνω δυσοίωνες προβλέψεις τους θα διαψευσθούν τον Αύγουστο του 2018 για ακόμη μια φορά και η εκτίμησή τους για πρόωρη πτώση της Κυβέρνησης θα είναι ένα ακόμη όνειρο θερινής νυκτός. Όπως προανέφερα στην αρχή της ομιλίας μου, ο προϋπολογισμός του 2018 είναι μεν ο τελευταίος μνημονιακός προϋπολογισμός, αλλά δυστυχώς δεν παύει να είναι μνημονιακός και ως τέτοιος μάς υποχρεώνει να αποτυπώσουμε σε αυτόν τις επαχθείς δεσμεύσεις που αναλάβαμε έναντι των δανειστών και που υπό κανονικές συνθήκες δεν θα υπήρχαν, γιατί δεν εκφράζουν το κόμμα μας, τον ΣΥΡΙΖΑ δηλαδή και την Κυβέρνησή μας. Στις παραπάνω δεσμεύσεις, που δυστυχώς η τήρησή τους είναι απολύτως αναγκαία για την έξοδο της χώρας μας από τα μνημόνια, τα οποία επιβλήθηκαν με αποκλειστική ευθύνη των προηγούμενων κυβερνήσεων του ΠΑΣΟΚ και της ΝΔ, περιλαμβάνονται μεταξύ άλλων: πλεόνασμα 3,5% υψηλή φορολόγηση φυσικών προσώπων και επιχειρήσεων, μικρότερη από την επιθυμούμενη χρηματοδότηση τομέων του κοινωνικού κράτους κ.ά. Για τα παραπάνω, βέβαια, θέματα ασκείται ανελέητη κριτική από τα κόμματα της Αντιπολίτευσης - η οποία δεν βασίζεται σε αληθή στοιχεία - και χαρακτηρίζουν τον προϋπολογισμό ως αντιαναπτυξιακό και κοινωνικά άδικο. Ξεχνούν, όμως, τα κόμματα της Νέας Δημοκρατίας και του ΠΑΣΟΚ ότι όταν αναλάβαμε τη διακυβέρνηση της χώρας μας μας παρέδωσαν κυριολεκτικά μια καθημαγμένη οικονομικά, κοινωνικά και πολιτικά χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ, δώστε μου ένα έως δύο λεπτά επιπλέον. Άλλωστε είμαι από τους τελευταίους ομιλητές. Όσον αφορά το ποια ήταν η κατάσταση της χώρας μας συγκεκριμένα, περιγράφηκε αναλυτικά από συναδέλφους Βουλευτές και Υπουργούς και δεν επαρκεί ο χρόνος μου να την επαναλάβω. Αντίθετα, η κατάσταση στην οποία βρίσκεται η χώρα μας σήμερα, ύστερα από τρία χρόνια περίπου διακυβέρνησής της από τον ΣΥΡΙΖΑ και τους ΑΝΕΛ, είναι σημαντικά καλύτερη και επίσης εκτέθηκε από συναδέλφους Βουλευτές και Υπουργούς και λόγω ανεπάρκειας του χρόνου δεν θα την επαναλάβω και εγώ. Είναι δε βέβαιο ότι πολλά από τα αρνητικά στοιχεία του προϋπολογισμού του 2018 θα εκλείψουν τα επόμενα χρόνια για τους λόγους που προανέφερα. Οι συνάδελφοι, βέβαια, της Νέας Δημοκρατίας και της Δημοκρατικής Συμπαράταξης κυρίως, στην απέλπιδα προσπάθειά τους να αποδομήσουν τον προϋπολογισμό και την Κυβέρνησή μας, μας χαρακτήρισαν τσαρλατάνους, ανίκανους, αριβίστες, επικίνδυνους και ληστές. Συγκρίνοντας, όμως, την κατάσταση της χώρας μας κατά τον Ιανουάριο του 2015 και σήμερα, τίθεται το ερώτημα: Ποιον χαρακτηρίζουν οι παραπάνω ιδιότητες και τα προσβλητικά επίθετα; Τον ΣΥΡΙΖΑ και τους ΑΝΕΛ ή τη Νέα Δημοκρατία και τη Δημοκρατική Συμπαράταξη; Ο ελληνικός λαός, που έχει μνήμη και κρίση, έδωσε την απάντηση στις εκλογές τόσο του Ιανουαρίου όσο και του Σεπτεμβρίου του 2015 και είναι βέβαιο ότι θα δώσει την ίδια απάντηση και στις εκλογές που θα γίνουν το φθινόπωρο του 2019. Είναι αυτονόητο ότι υπερψηφίζω τον προϋπολογισμό.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί ποινικής ευθύνης των Υπουργών, όπως ισχύει, στις 13-12-2017 ποινική δικογραφία που αφορά στους πρώην Υπουργούς Οικονομικών κ.κ. Ευάγγελο Βενιζέλο και Ιωάννη Στουρνάρα. Τον λόγο έχει η συνάδελφος κ. Ελένη Ράπτη, τελευταία ομιλήτρια για σήμερα.
Ευχαριστώ, κύριε Πρόεδρε. Κυρίες και κύριοι συνάδελφοι, παίρνοντας κάποιος στα χέρια του τον προϋπολογισμό αναζητά κυρίως την ανάπτυξη και την κοινωνική δικαιοσύνη που θα πρέπει να αποτυπώνεται στα οικονομικά του μεγέθη, γιατί αυτό χρειάζεται η χώρα. Για να σας απαλλάξω, λοιπόν, από τον κόπο της αναζήτησης, σας λέω πως δεν υπάρχουν πουθενά στο κείμενο. Μην ψάχνετε αδίκως. Αντιθέτως, αν αναζητήσετε φόρους, θα τους βρείτε σε διάφορες μορφές, σε κάθε γραμμή του νέου προϋπολογισμού. Πρόκειται για μία εμμονή της Κυβέρνησης, παρά το γεγονός πως τα έσοδα του 2017 θα είναι κατά 1,23 δισεκατομμύρια ευρώ μειωμένα σε σχέση με τον στόχο του Μεσοπρόθεσμου, γιατί πολύ απλά οι Έλληνες πολίτες δεν έχουν άλλες αντοχές να πληρώνουν φόρους. Εμείς, για παράδειγμα, μειώσαμε τον ΦΠΑ στην εστίαση, τον ειδικό φόρο στο πετρέλαιο, τις ασφαλιστικές εισφορές, την εισφορά αλληλεγγύης. Μήπως μπορεί να μας πει και η Κυβέρνηση κάποιο φόρο που μείωσε στα δύο χρόνια που κυβερνά; Έστω έναν. Ή μήπως θα μας πει για το πολυδιαφημισμένο κοινωνικό μέρισμα που αποτελεί τη μεγαλύτερη πολιτική υποκρισία μίας Κυβέρνησης, που παίρνει από έναν πολίτη εκατό και από αυτά του επιστρέφει το ένα. Θα έπρεπε άραγε η κοινωνία να πανηγυρίζει γι' αυτό; Μα σε λίγες μέρες αυτός που πήρε το κοινωνικό μέρισμα θα πληρώσει πετρέλαιο με τον ειδικό φόρο κατανάλωσης στα ύψη. Θα πληρώσει ληστρικά τέλη κυκλοφορίας. Θα πληρώσει δόση ΕΝΦΙΑ υπολογισμένη με το διπλάσιο της αξίας του σπιτιού του. Θεωρεί η Κυβέρνηση πως υπάρχουν σήμερα αφελείς Έλληνες που νομίζουν πως τα χρήματα που τους μοιράζει, τα τύπωσε σε κάποια μηχανή; Νομίζει ότι δεν ξέρουν πως είναι τα δικά τους; Πάμε λίγο στην ανάπτυξη. Ποια μεγάλη επένδυση ήρθε στην Ελλάδα; Καμμία. Πόσες έφυγαν; Πολλές. Το Ελληνικό ακόμα το συζητάμε. Η «ΕΛΛΗΝΙΚΟΣ ΧΡΥΣΟΣ» έφυγε. Οι επενδυτές ακούνε Ελλάδα και φτύνουν τον κόρφο τους. Και το ταξίδι του Πρωθυπουργού στην Αμερική έφερε επενδύσεις για τους άλλους! Απορρόφηση στα προγράμματα επιχειρηματικότητας: Μόλις 7%. Και αναρωτιέται η Κυβέρνηση για το brain drain που απειλεί τη χώρα μας, για τα παιδιά που έφυγαν και γι' αυτά που ετοιμάζονται να φύγουν. Επιχειρήσεις: Στα δύο χρόνια ΣΥΡΙΖΑ έκλεισαν εβδομήντα χιλιάδες επιχειρήσεις. Ξέρετε τι σημαίνει αυτό; Απώλεια εσόδων τουλάχιστον 350 εκατομμυρίων ευρώ. Από έναν εργαζόμενο να είχε κάθε επιχείρηση, θα υπήρχαν εβδομήντα χιλιάδες λιγότεροι άνεργοι. Δώσαμε, όμως, δουλειές στη γειτονική Βουλγαρία! Όσες χάνουμε από εδώ, τις δίνουμε εκεί. Μάλλον αυτό εννοεί η Κυβέρνηση ως πολιτική της απασχόλησης. Η πολιτική των φόρων και των ασφαλιστικών εισφορών πέτυχε επίσης να κλείσουν το μπλοκάκι τους εκατόν είκοσι χιλιάδες επαγγελματίες. Τεράστια επιτυχία της Κυβέρνησης! Έβγαλε εκτός επίσημης λειτουργίας εκατόν είκοσι χιλιάδες επαγγελματίες, οι οποίοι πλέον δουλεύουν, αλλά δεν δηλώνουν. Χαμένοι φόροι, χαμένες προϋποθέσεις για απασχόληση, χαμένες ασφαλιστικές εισφορές. Απώλεια ακόμη 300 εκατομμυρίων ευρώ. Σύνολο μόνο από αυτά 650 εκατομμύρια ευρώ. Αυτό το έλλειμμα πώς θα αναπληρωθεί; Πόσοι πολίτες θα κληθούν να βάλουν το χέρι στην τσέπη για να πληρώσουν την προχειρότητα της Κυβέρνησης, χωρίς μάλιστα να συνυπολογίσουμε την αθρόα μετανάστευση επιχειρήσεων στη Βουλγαρία; Ανεργία: Εδώ η Κυβέρνηση αξίζει μία θέση στο «Ελλάδα, έχεις ταλέντο»! Είναι η μόνη Κυβέρνηση που προσπαθεί να μας πείσει πως μείωσε την ανεργία, όταν αυτό είναι αδύνατο να συμβεί σε περιβάλλον ύφεσης. Και εδώ, όμως, υπάρχει το γνωστό τρικ: Αυξάνουμε τις θέσεις της μερικής απασχόλησης των 360 ευρώ τον μήνα, μειώνουμε μισθούς, κάνουμε προσλήψεις εκ περιτροπής. Και έτσι έγινε το θαύμα! Φτιάχνουμε τα νούμερα όπως μας βολεύουν, για να έχουμε να πούμε κάτι δημόσια. Μόνο τον Οκτώβριο όμως χάθηκαν 98.420 θέσεις εργασίας. Ποιος φτιάχνει τώρα τη γενιά των 360 ευρώ; Η κοινωνική πολιτική του προϋπολογισμού είναι σαν αυτό που λέμε για το μετρό της Θεσσαλονίκης. Δεν υπάρχει. Το 63% όσων καταναλώνει ένα νοικοκυριό έχει πλέον 24% ΦΠΑ. Η νοικοκυρά, δηλαδή, που πάει στο σούπερ μάρκετ σε κάθε 10 ευρώ που ξοδεύει χάνει το 1 ευρώ. Το ΕΚΑΣ μειώνεται, ένα από τα πιο σημαντικά εργαλεία στήριξης των αδύναμων ακρωτηριάστηκε. Το επίδομα θέρμανσης κόβεται κατά 50%. Από τα 210 εκατομμύρια ευρώ που δίναμε εμείς το 2014, το 2018 θα δοθούν μόνο 50 εκατομμύρια. Τέτοια ευαισθησία! Οι Έλληνες δεν έχουν πια το δικαίωμα να ζεσταίνονται. Όποιος κρυώνει, πρέπει να πληρώσει! Ιατροφαρμακευτική δαπάνη: Μειώνεται κατά 350 εκατομμύρια ευρώ, που σημαίνει πως πλέον θα πληρώνουμε τα φάρμακα μόνοι μας. Επιδόματα ανεργίας για τους νεοεισερχόμενους στην αγορά εργασίας; Τέλος. Οι κατασχέσεις σε ένα εκατομμύριο πολίτες και οι πλειστηριασμοί πρώτης κατοικίας προχωρούν κανονικά. Κανονικότατα! Αναρωτιέμαι τι έγινε το σύνθημα «κανένα σπίτι στα χέρια τραπεζίτη», που φώναζε ο ΣΥΡΙΖΑ μέχρι να γίνει Κυβέρνηση. Ενώ το μεγάλο ζητούμενο στα δημοσιονομικά είναι να μειώσουμε τις δαπάνες και το κόστος λειτουργίας του κράτους, η Κυβέρνηση κάνει το ακριβώς αντίθετο. Κυρίες και κύριοι συνάδελφοι, άφησα το καλύτερο για το τέλος, το κομμάτι στο οποίο η Κυβέρνηση έχει μια μοναδική ικανότητα στο να καταργεί κάθε ελάφρυνση και φοροαπαλλαγή και στο να επιβάλλει φόρους. Δυο φορές αύξηση συντελεστών ΦΠΑ, δηλαδή μέση ετήσια επιβάρυνση για κάθε νοικοκυριό πάνω από 1.500 ευρώ, κατάργηση μειωμένων συντελεστών στα νησιά, αυτών που ο ΣΥΡΙΖΑ υποσχόταν πως θα μείνουν ίδιοι, αύξηση φορολογίας νομικών προσώπων - για το κακό κεφάλαιο που ήρθε η ώρα να πληρώσει - μείωση του αφορολόγητου δύο φορές, που αύξησε τους πόρους σε κάθε ελληνική οικογένεια, αύξηση φορολόγησης ενοικίων, κατάργηση των εκπτώσεων και αύξηση των προκαταβολών στον φόρο εισοδήματος, αύξηση ασφαλιστικών εισφορών, αύξηση του ΕΝΦΙΑ, που κάποτε θα καταργούσε, φόρος στον καφέ και στο κρασί, φόρος σταθερής τηλεφωνίας, φόρος στη συνδρομητική τηλεόραση, φόρος στα ηλεκτρονικά τσιγάρα, φόρος διαμονής στα ξενοδοχεία. Σταματώ τη λίστα λόγω χρόνου. Δεν υπάρχει κάτι και κάποιος που δεν φορολογήσατε βάναυσα και εξοντωτικά. Και μετά μιλάτε για πλεόνασμα, για κοινωνικό μέρισμα και για έξοδο από την κρίση, έχοντας υποθηκεύσει το μέλλον της χώρας, έχοντας εγγράψει βάρη σε κάθε Έλληνα πολίτη, έχοντας εξοντώσει την μεσαία τάξη και κάθε κοινωνική αντίσταση. Ο προϋπολογισμός που έφερε η Κυβέρνηση στην Βουλή δεν αλλάζει κάτι. Συνεχίζει τα αδιέξοδα, τη φορολογική αφαίμαξη και την κοινωνική αδικία. Φτιάξατε έναν προϋπολογισμό για να μας πείσετε πως όλα πάνε καλά. Δεν είχαμε καμμία αμφιβολία πως στο δύσκολο έργο της διακυβέρνησης και στου δρόμου τα μισά σάς εγκατέλειψαν οι δυνάμεις σας. Σήμερα η «ΜRB» επιβεβαίωσε πως σας εγκαταλείπουν μαζικά και οι ψηφοφόροι σας. Συνεπώς, προσέξτε τι θα ψηφίσετε, γιατί όλα δείχνουν πως αυτόν τον προϋπολογισμό θα χρειαστεί να τον εκτελέσουμε εμείς. Σας ευχαριστώ πολύ.
Ευχαριστώ, κυρία συνάδελφε. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.57΄ λύεται η συνεδρίαση για την προσεχή Δευτέρα 18 Δεκεμβρίου 2017 και ώρα 11.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018».